
CUVÂNT ÎNAINTE 


Fără intenţia vreunei declamaţii emfatice lipsită de un conținut bogat 
în idei şi argumente, cu un scop persuasiv partizan, cartea analizează o 
problematică foarte sensibilă şi complexă cum este creștinismul, impunând cu 
necesitate câteva declarații mărturisitoare, justificative şi argumentative legate 
de motivaţia care a stat la baza conceperii acestei lucrări, care, aşa cum se 
va putea observa, a presupus un efort intelectual ridicat şi divers, fără vreo 
obligaţie sau constrângere profesională. 

Ca orice investigație întreprinsă, problematica studiată a presupus în 
primul rând un interes de natură cognitivă, ignorând un principiu promovat şi 
apărat de apologeții creştinismului, cel exprimat prin sintagma „Crede și nu 
cerceta”, acest imperativ necesitând a fi convertit într-un îndemn ce ar viza un 
raport de condiționare a credinței prin cunoaştere şi nu invers, deviza propusă 
de noi fiind „Cercetează cu credință”, ceea ce nu exclude rolul credinței în 
cunoaștere, ci, dimpotrivă stimulează şi amplifică cunoașterea unor domenii ce 
transcend într-un plan transcendent al cărui cunoaştere presupune credinţă şi 
revelație, atribute superioare cunoaşterii pe cale senzorială și rațională. 

Așa cum vom arăta, creştinismul nu exclude rolul rațiunii în cunoaștere, 
acceptând simbioza dintre cunoașterea dobândită prin modalități raționale și 
cunoașterea revelată, superioară celei raționale, atât prin sfera de cuprindere, 
cât şi prin profunzime, depăşind realitatea perceptibilă și cognoscibilă pe cale 
sensorial-rațională. 

Scopul pentru care am scris prezenta lucrare constă în decelarea 
raportului dintre dimensiunea imanentă şi transcendentă în planul cunoaşterii 
şi a delimitării granițelor dintre aceste realităţi, antitetice prin formă şi conţinut, 
spaţiu și timp, transcendenţa aparținând unui domeniu virtual şi incognoscibil, 
pe când ceea ce aparţine realităţii imanente, se referă la realitatea creată văzută 
şi posibil de a fi cunoscută. Nu în ultimă instanță, scopul vizează dimensiunea 
psiho-cognitivă, întrucât aşa cum susținea lisus, prin cunoaştere ,, Veţi cunoaşte 
adevărul şi adevărul vă va elibera” (loan 8:31,32). 

Se poate deduce că nu toate domeniile sunt transparente şi cu atât mai 
puțin cognoscibile. Un exemplu concret al domeniului incognoscibilității este 
cel ce face referință asupra divinității, care prin natura Sa triunică - trinitară 
implică atât dimensiuni transcendente, cum ar fi în religia creștină, Dumnezeu 
Tatăl, cât și elemente ce emerg realităţii istorice, cum ar fi lisus Hristos, ca Fiu 

al Omului şi Fiu al lui Dumnezeu, născut dintr-o mamă pământeană şi un tată 
de natură transcendentă. 

Raportul dintre imanenţă şi transcendenţă se poate deduce nu numai din 
natura duală a lui lisus Hristos, ci şi din statutul trinitar al lui Dumnezeu: 
Dumnezeu Tatăl, Dumnezeu Fiul şi Duhul Sfânt, toate dimensiunile aparținând 
unui Dumnezeu transcendent, apofatic şi catafatic, posibil de a fi cunoscut prin 
fenomenul chenozei, a coborârii şi obiectivării în realitatea cognoscibilă prin 
Iisus Hristos şi Duhul Sfânt, ca energie cosmică divină. 

Caracterul disjunct al lui Dumnezeu Tatăl, prin egalitate şi conţinut, 
este susţinut chiar de lisus, Fiul lui Dumnezeu, care nu a afirmat niciodată că 
este egal cu Dumnezeu sau că ar fi din aceeași substanţă cu Tatăl său. Pentru 
a evita tendința din partea unora de a fi considerat blasfemator, vom aduce 
ca argument textul evanghelic noutestamentar: „Mă duc la Tatăl, pentru că 
Tatăl este mai mare decât mine (cf. loan 14:28). O atitudine mai moderată 
a lui lisus este regăsită în aceeaşi evanghelie (loan 20:17) care reproduce 
ceea ce susținea Fiul lui Dumnezeu: „Eu urc la Tatăl meu și Tatăl vostru, la 
Dumnezeul meu şi Dumnezeul vostru”. De aici rezultă că există un singur 
Dumnezeu, cu amendamentul făcut de evanghelist în conformitate cu care 
într-un anume mod este exercitată autoritatea și puterea faţă de Fiu, ca fiinţă 
imanent - transcendentă, şi în alt mod se manifestă faţă de realitatea imanentă, 
ca Dumnezeu al comunităţii şi nu al individualității, ceea ce nu înseamnă că ar 
avea un alt conţinut şi o asemenea configuraţie trinitară. 

De altfel, chiar şi religia creştină, atunci când postulează teza trinităţii, 
acceptă existența principiului unității lui Dumnezeu, prin cele trei Persoane 
care configurează fenomenul trinitar în religia creştină, promovând doctrina 
unui Singur Dumnezeu în trei Persoane individualizate, și nu a trei dumnezei 
egali, cum ușor s-ar putea induce din textul nou-testamentar invocat şi a 
religiei creștine sub cele trei forme principale ale sale: romano-catolicismul, 
ortodoxismul răsăritean şi protestanismul (cf. The New Encyclopaedia 
Britanica). 

De asemenea, prin prezenta lucrare am încercat să delimităm unele aspecte 
ideologice, doctrinare şi atitudinale legate de religia creştină, a conținutului și 
formelor sale de manifestare, percepute ca a fi imuabile şi eterne, evidențiind 
tripla sa natură, imanentă, transcendentă şi polimorfă, evitând pe cât posibil 
caracterul partinic, unilateral şi exclusivist, cartea fiind scrisă de pe poziţii 
științifice, de un sociolog, „sine ira et studio”. Fiind un studiu comparativ, 
facem menţiunea că adevărurile teologice şi religioase pretins absolute nu sunt 
validate întotdeauna din perspectivă ştiinţifică, în locul certitudinilor peremptorii 
propunând ca metodă analitică-comparativă îndoiala de tip cartezian. 

Spre deosebire de exegeţii teologiei şi religiei creștine, am încercat să ne 
menţinem în limitele obiectivității, logicii și rigorii ştiinţifice, primând adevărul 

în defavoarea unor supoziții şi ipoteze cu un grad scăzut de probabilitate în 
formarea unor certitudinii şi convingerii. De aceea, în limita posibilităților, 
ne-am detaşat de asemenea atitudini subiective și părtinitoare, acceptând tezele 
şi paradigmele fundamentale ale ideologiei creştine în perimetru adevărului 
logic şi istoric, în afara unor atitudini partinice, prin exacerbarea unei 
dimensiuni ce vin în sprijinul argumentării primordialității vreunei caracteristici 
în defavoarea celorlalte, raportul dintre aceste caracteristici fiind conjunctiv şi 
complementar, nu de determinare, sau cu atât mai mult, exclusivist. 

Pe fondul acestui raport de cauzalitate susţinem teza în conformitate cu 
care există o întrepătrundere și intercondiționare între dimensiunea social - 
istorică şi cea transcendentă, mai precis, între realitatea socială și realitatea 
virtuală spre care tindem, şi care devine idealul suprem al oricărui credincios 
creştin. 

Un asemenea scop suprem, cum ar fi mântuirea și îndumnezeirea, 
nu poate fi realizat decât prin mijloacele regăsite în realitatea socială, prin 
modul nostru de a crede şi a ne comporta aici, în această viaţă reală, chiar 
dacă suportul teleologic și religios este regăsit într-o altă lume, transcendentă, 
imperceptibilă sub raport senzorial şi raţional, în coroborare cu mecanismele 
prin care funcționează această religie complexă, printre care un rol determinant 
îl are Rugăciunea Domnească şi Predica de pe Munte, lucrări unde este regăsit 
şi exprimat conţinutul ideatic al creştinismului, scopul şi finalitatea acestuia. 
Singurul care a cunoscut această lume ce transcede capacității omului de a o 
cunoaște, Cel care provine din ea, este lisus Hristos, în dubla Sa natură: Fiu a 
lui Dumnezeu şi Fiu al Omului. 

În acest sens, în deplină cunoştinţă de cauză, în Rugăciunea Domnească 
„Tatăl Nostru”, lisus Hristos relatează despre cele două lumi: cea reală, de pe 
pământ şi cea virtuală, reprezentată de şi prin „Cer”, ca o lume și Împărăţie 
veșnică a Creatorului, dincolo de creaţia Sa, adică, de realitatea perceptibilă, 
şi nu ca un cer înstelat, ca să-l parafrazăm pe marele filosof iluminist german, 
I. Kant, cerul creştin având alte resorturi şi fundamente ontice incognoscibile 
faţă de spaţiul cosmic cognoscibil de mintea omenească. Idei analizate în 
primul capitol, intitulat PERSPECTIVE ISTORICE ȘI DOCTRINARE ASUPRA 
RELIGIEI CREȘTINE. 

Un asemenea obiectiv cognoscibil îl regăsim în analiza epistemologică a 
conceptului cheie din cadrul religiei creştine, cel de Trinitate, manifestat prin 
tripla ipostază a unei Unităţi în diversitate. Calitate ce-i conferă creştinismului 
o dublă natură: transcendentă, prin fondul şi conținutul său, concretizată în 
elemente ideologice, dogmatice, doctrinare, instituționale, organizaționale, şi 
imanentă, prin infrastructura prin intermediul căreia structura și suprastructura 
regăsită în creştinism se obiectivează prin practicile religioase și cultice, şi mai 
ales prin dimensiunea axiologică, normativism şi morală religioasă, pe fondul 

socializării şi culturii organizaționale religioase. În acest mod a devenit o 
religie și nu doar o filosofie sau chiar teologie, creştinismul putându-se constitui 
un mod şi model de viaţă pentru credincioși, pe fondul sincretismului dintre 
filosofia neoplatonică cu iudaismul lui Philon şi teosofia kabbalistică. De unde 
rezultă că nu are un caracter original, multe elemente dogmatice şi doctrinare 
fiind regăsite în alte filosofii şi teologii anterioare creştinismului, după cum 
susține Hermes Mercurius Trismegistus în lucrarea Corpus Hermeticum. 

În acelaşi capitol, cititorii se vor confrunta cu puncte de vedere care 
acceptă sau, dimpotrivă, resping paradigma triunicităţii, exprimată teologic 
prin acest concept greu accesibil şi comprehensibil credincioşilor practicanți, şi 
care prin intermediul simbolisticii religioase, reiterează într-un mod mecanic și 
mimetic credinţa religioasă fără să-i înțeleagă pe deplin resorturile ideologice, 
dogmatice şi doctrinare. Prin ceea ce am contribuit noi cu această carte, prin 
intermediul analizei comparative, am încercat să explicităm pe cât posibil 
această problematică teologică complexă și contradictorie legată de dogma 
fundamentală a religiei creştine, cea care vizează Trinitatea, natura elementelor 
ce o compun și raporturile dintre ele. 

Fără a face exces de obiectivitate şi rigoare științifică într-o asemenea 
problematică complexă, care excede rațiunea, punctul nostru de vedere se 
circumscrie viziunii comune acordate acestei categorii teologice, cu menţiunea 
că, nici acceptarea naturii lui Dumnezeu și nici a componentelor Sfintei Treimi, 
ca problemă fundamentală a creştinismului, nu se stabileşte printr-un Sinod 
de niște simpli oameni, fie ei teologi de elită, ci trebuie să devină un adevăr 
absolut, revelat, convingător, şi nu votat şi deliberat. 

Chiar dacă în mod simbolic, Duhul Sfânt s-a arătat sub chip de porumbel 
și, ulterior, sub forma limbilor de foc, statutul Său divin nu trebuia să devină 
obiect negociabil, precum o lege juridică, fiind votat sau respins în funcţie de 
anumite interese politice, şi nu în urma revelaţiei divine, cum pe bună dreptate 
pretind apologeții creştinismului. 

Cei care anticipau venirea lui Mesia, aşteptau un lider politic salvator şi 
reformator, şi nu un lider spiritual, cum a fost lisus, și care, print-un concurs 
de împrejurări ce scapă cunoașterii istorice, a devenit Hristos, ceea ce în limba 
greacă se traduce prin „Unsul Domnului”, căpătând conotaţii pozitive faţă 
de semnificaţia derivată din limba ebraică, din cuvântul „messiah”, care are 
mai mult conotaţii peiorative, desemnând mai degrabă o persoană care a fost 
supusă unor asemenea practici de a deveni uns, mâzgălit, tămâiat şi nicidecum 
persoana salvatoare, cum este aşteptat și interpretat Mesia în viziunea religiei 
creştine. 

Dar de la acest messiah ebraic până la divinul acceptat de creștini, există 
o cale lungă de străbătut pentru creştini, Duhul Sfânt venind în sprijinul lor 
mult mai târziu faţă de primii ani ai apariţiei creștinismului primitiv. 

După cum este cunoscut, creştinismul şi primii creștini poartă numele 
fondatorului acestui curent religios, care nu era nici pe departe un ,unsuros”, 
ci un lider spiritual reformator, care propovăduia o nouă religie şi un nou statut 
al divinității, străbătând un algoritm al devenirii prevăzut de prorocii Vechiului 
Testament prin modelul simbolic al Mântuitorului. 

Pe lângă caracterul descriptivist al cărţii, lucrarea are şi un profund 
caracter analitic şi interpretativ - hermeneutic. Demers realizat în capitolul II al 
cărţii, pe care l-am intitulat INTERACŢIONISMUL SIMBOLIC ÎN CREȘTINISM. 
Capitol în care am evidenţiat rolul ritualului şi simbolurilor pe fondul cărora 
s-a fundamentat creștinismul, ca simbol creştin şi valoare sacralizată, un rol 
deosebit avându-l Crucea creştină. 

Așa cum se ştie, crucea a devenit un obiect şi simbol sacralizat cu ajutorul 
căruia creştinii se delimitează ideologic, practic şi ritualic de celelalte religii 
mari, care nu folosesc acest simbol, ignorându-l şi repudiindu-l, fiind înlocuit cu 
alte simboluri şi practici religioase specifice acestora. 

Pe lângă faptul că crucea reprezintă un simbol al identităţii, Crucea 
creştină reprezintă simbolul sacrificiului suprem al Fiului lui Dumnezeu Tatăl 
pentru dragostea manifestată faţă de lumea creată şi de om, în primul rând. În 
ultimă instanță, prin cruce este desemnat destinul pe care trebuie să-l înfruntăm 
în această existență trecătoare, fiecare muritor purtându-și crucea până la 
marea trecere într-un alt plan ontologic și spiritual. 

Nu în ultimă instanță, în creştinism crucea reprezintă simbolul jertfei 
lui Dumnezeu în vederea răscumpărării noastre de păcatele săvârșite, în mod 
deosebit de păcatul originar săvârșit de Vechiul Adam, adică de omul supus 
unor alte reguli şi principii religioase şi morale vechitestamentare, unde Yahve 
era altfel perceput decât Dumnezeul treimic din cadrul religiei creștine. 

Astfel, prin moartea Fiului Omului s-a realizat reînvierea unui nou model 
uman simbolic, a unui Nou Adam. Model simbolic care reclamă cu necesitate 
sacrificiul suprem prin răstignirea Mântuitorului pe Crucea jertfelnică şi 
răscumpărătoare, intermediind raportul între cer şi pământ, între imanent şi 
transcendent, realităţi asimetrice din punct de vedere existenţial, circumscrise 
unei ecuaţii cu o multitudine de necunoscute. 

Cel care ajută omenirea în a se apropia de cunoașterea acestui spațiu 
probabilistic, multivers, concept ce aparține fizicii cuantice pus în circuitul 
științific relativ recent, este Fiul lui Dumnezeu, Cel care dispune de o existenţă 
dedublată atât prin natura Sa, cât și prin rolul ce-l avea de îndeplinit: de 
răscumpărare, mântuire şi îndumnezeire a omului şi umanităţii. 

Prin natura duală a Mântuitorului se intermediază acest raport imanent 
- transcendent, ca un simbol al legăturii dintre cer şi pământ, lisus Hristos 
devenind simbolul a ceea ce reprezintă puterea lui Dumnezeu în Cer, şi nu pe 
cea a Cezarului pe pământ, chiar dacă Mesia era așteptat şi dorit de poporul 

iudeu în această calitate. Rezultă că această religie se naşte pe fondul unor 
contradicții şi disonanţe sociale - a unor decalaje între așteptări şi realizări, 
promovând nemulțumiri tot mai mari în rândul poporului evreu, tot mai răzvrătit. 

Ceea ce a condus în ultimă instanţă la sacrificiul suprem a fost blasfemia, 
prin atitudinile Sale, nu lipsite de aroganță, pretinsul Fiu al lui Dumnezeu, 
autorevendicându-și propriul statut divin, blasfemiindu-l pe Yahve, unicul 
Dumnezeu al evreilor. O asemenea acuzaţie a stârnit atitudini ostile faţă de 
calitatea autorevendicată, fiind condamnat atât de reprezentanţii puterii 
religioase, cât şi de liderii puterii politice. 

Se subinţelege că nici actul propriu-zis al sacrificiului, şi nici chiar modul 
inuman în care a fost schingiuit Mântuitorul, nu au prezentat vreo importanță 
simbolică ieșită din comun, simbolic fiind personajul sacrificat, cauza şi motivația 
pentru care s-a realizat acest sacrificiu suprem a celui care s-a întrupat în fiinţă 
umană, în scopul binecunoscut de cititorii acestei cărţi. 

În acest sens, în structurarea și funcționarea creştinismului sunt prevăzute 
mai multe etape ce aparțin unui asemenea algoritm predictibil ce urma să se 
înfăptuiască: trădarea, simbolizată prin luda, judecarea, unde rolul principal 
este deținut de Pilat din Pont (gestul lui devenind un arhetip comportamental 
ce desemnează superficialitatea, iresponsabilitatea şi dezinteresul, ceea ce în 
limbaj psihosociologic înseamnă declinarea autorității formale, răstignirea pe 
cruce, ca simbol al pedepsei supreme și umilitoare, învierea și arătarea - de 
mai multe ori, prin așa-numitele cristofanii, celor apropiaţi, ca simbol suprem 
a naturii Sale divine şi argument peremtoriu în dovedirea împlinirii celor scrise 
în Sfânta Scriptură. Logica şi algoritmul creştinismului impune cu necesitate 
succesiunea acestor evenimente istorice petrecute în mod real într-un spațiu 
bine delimitat, fiecare etapă avându-și rolul şi justificarea sa istorică. 

Desigur, cititorul v-a fi înclinat să acorde un rol fundamental Învierii, 
ca un fapt miraculos, ieșit din comun, care reclamă o putere supranaturală 
- energie divină reprezentată şi exprimată prin Duhul Sfânt. Nu trebuie însă 
particularizat şi maximalizat un asemenea miracol, întrucât în Biblie mai sunt 
prezentate persoane înzestrate cu asemenea puteri divine, puteri transferate 
apostolilor şi altor persoane alese prin Duhul Sfânt și lisus Hristos, în calitate 
de mijlocitor între lumea creată şi văzută și lumea nevăzută, transcendentă. 

Raportul între caracterul imanent şi cel transcendent din care emerge 
religia creștină este reflectat mai bine în mesajul transmis prin intermediul 
simbolisticii creştinismului, fie pe cale verbală, fie nonverbală. 

Dacă e să ne referim la modalitatea verbală de comunicare a omului cu 
Dumnezeu, atunci vom face referinţă la rolul rugăciunii în mecanismul funcţional 
al acestei religii, în mod deosebit la Rugăciunea Domnească Tatăl Nostru. 
Problematică analizată în capitolul III al lucrării, denumit CARACTERUL 
TRANSCENDENT ȘI IMANENT AL RUGACIUNII ÎN RELIGIA CREȘTINĂ. 

Capitol unde am analizat din mai multe perspective ale rugăciunii (teologică, 
sinergetică, psihologică), ca mod de comunicare prin funcţiile şi mecanismele 
psihologice prin care se realizează această practică ritualică obligatorie 
oricărui credincios creştin practicant, prin rugăciune fiind intermediat şi 
menținut raportul dintre om şi Dumnezeu. 

Ce este rugăciunea şi care sunt perspectivele, funcţiile şi tipologia 
rugăciunii creştine, veţi afla din capitolul destinat analizei acestei problematici, 
analiză ce depăşeşte parțial capacitatea interpretativă a unui cercetător laic, 
resimțindu-se unele limite informaţionale, competenţa și expertiza profesională 
fiind în domeniul ştiinţelor socio-umane și psihopedagogice și nu în domeniul 
teologic, ceea ce am prezentat în carte fiind rezultatul unei documentări livreşti și 
nu a unei experienţe proprii a autorului. Perspectivele prezentate demonstrează 
caracterul complex al acestei practici religioase simbolice, prin rugăciune omul 
menţinând legătura constantă cu Dumnezeu, rugăciunea devenind atât o cerere 
cât şi o slavă şi mulțumire aduse lui Dumnezeu şi Fiului Său. 

În demersul analitic întreprins asupra creștinismului, un rol deosebit 
revine dimensiunii ideologice și doctrinare, transfigurate în practicile cultice 
prin așa numitele Taine, care în religia creștină sunt în număr de 7. Aceste taine 
nu sunt analizate şi prezentate în mod unilateral, ci am evidenţiat caracterul 
revelat, soteriologic, eshatologic, istoric, teologic și ecleziastic al acestora, 
alături de trăsăturile şi taxonomia lor, desprinzându-se printre principalele 
taine: Taina lui Hristos, Taina Bisericii şi cele 7 Taine care devin obiectul de 
analiză a acestui capitol, la care se adaugă în mod complementar Fericirile 
expuse de Mântuitor în Predica de pe Munte. 

Capitol intitulat ROLUL TAINELOR ȘI FERICIRILOR ÎN CREȘTINISM, 
unde aşa cum rezultă din titlul formulat, sunt desprinse funcţiile și rolul acestor 
mecanisme psihologice, în coroborare cu finalităţile instituite ale creştinismului, 
exprimate prin aceste stări psihologice și sociale desemnate prin binecunoscutele 
Fericiri. În ultimă instanţă, ca stări şi etape ale devenirii noastre, prin cele 
9 Fericiri este exprimată modalitatea explicită prin intermediul căruia un 
credincios poate deveni un creştin adevărat, şi nu disimulat, sau fariseic, cum 
din păcate se întâmplă de foarte multe ori din partea celor mai mulți pretinși 
creştini. 

Prin aceste funcţii soteriologice și eshatologice - ce fac referință la 
finalitate, este demonstrat faptul că religia creştină nu are un scop în sine, 
sau se limitează doar la un asemenea obiectiv gnoseologic, ci dispune de o 
fundamentare şi finalitate bine instituită, având atât un suport imanent, cât 
şi unul transcendent. Din cele prezentate rezultă că, a cunoaşte și înțelege 
Fericirile, acceptându-le desigur, este o cerinţă și condiţie minimală în vederea 
accederii la creştinism, alături de alte condiţii și cerinţe pe care le vom prezenta 
în capitolul destinat acestei analize. 

Ca religie, prin ideologia, dogmele şi doctrinele ce particularizează 
creştinismul, în coroborare cu dimensiunea practică, nu cunoaşte o omogenitate 
doctrinară, de la începutul apariției, desprinzându-se din unele secte iudaice 
gnostice, cum era gruparea gnostică a esenienilor, în combinare cu unele 
orientări şi curente filosofice antice greceşti şi romane. 

De la început creştinismul cunoaşte o asemenea eterogenitate, neexistând un 
consens atitudinal şi doctrinar, desprinzându-se mişcările antitrinitare, aspecte 
analizate în capitolul V, intitulat MIȘCĂRILE ERETICE ANTICREȘTINE ȘI 
ANTITRINITARE. Astfel, sub raport tipologic se desprind ereziile sistematizate 
şi cele nesistematizate, cu referință la divinitatea şi umanitatea lui lisus, și 
uniunea ipostatică a celor trei forme prin care se manifestă putere divină. 

Printre primii protestatari ai acestei dogme fundamentale ai religiei 
creştine s-a regăsit marele teolog creştin din Alexandria, Arie, după numele 
acestuia desprinzându-se prima mişcare protestară, arianismul. Arie și adepții 
acestui curent antitrinitar resping natura divină și caracterul transcendent al 
Mântuitorului, acceptând existenţa unui singur Dumnezeu, şi nu a trei persoane. 

De la relativismul acestui adevăr s-au desprins mai multe curente opuse, 
denumite erezii, prin ele demonstrându-se că adevărurile propovăduite de 
apostolii lui lisus şi primii părinți creştini, au fost supuse îndoielii, sau chiar 
negate de unii cărturari şi teologi păgâni, religia creştină fiind una dintre cele 
mai controversate religii, atât prin conținutul ideologic-doctrinar, formele sale 
de manifestare, cât și prin impactul social şi politic produs. 

Din păcate, așa cum se ştie din istorie, nu de puţine ori efectele induse au 
fost în totală disonanţă cu aşteptările, contribuind la evenimente istorice nefaste, 
concretizate în războaie, atrocități şi pierderi de vieţi omenești, contrastante cu 
obiectivele propovăduite de ideologia religiei creștine. Astfel, între aşteptări și 
realizări au existat mari decalaje, obiectivate în asemenea disonanţe ce fac să 
scadă gradul de credibilitate a acestei religii, mai ales a structurilor şi instituţiilor 
prin intermediul căruia funcționează în mod formal și legitim această religie, 
rolul determinant revenind Bisericii şi aparatului clerical. Demers realizat în 
capitolul destinat acestei analize cu caracter sociologic, intitulat BISERICA - 
INSTITUȚIE FUNDAMENTALĂ ÎN CREȘTINISM, şi unde am evidenţiat faptul 
că din punct de vedere sociologic această structură ecleziastică este integrată 
în sistemul societal, reprezentând o principală structură socială în cadrul 
comunității şi societăţii. 

O asemenea problematică complexă este analizată din mai multe 
perspective, în demersul analitic întreprins evidenţiindu-se paradigmele: 
hristologică sau hristoforă, pnevmatologică, eshatologică soteriologică, 
sociologică, socializatoare, structuralistă şi funcționalistă. Prin intermediul 
acestora am încercat să demonstrăm că din punct de vedere sociologic, oricare 
ar fi ea, religia presupune cu necesitate o asemenea suprastructură reprezentată 

de o anumită ideologie şi doctrină care o particularizează, precum şi de unele 
structuri instituționale şi organizaționale formale prin intermediul cărora îşi 
desfăşoară activitatea propriu-zisă, rolul determinant revenind lăcaşurilor de 
cult - bisericilor. Instituţii care la rândul lor, presupun o anumită infrastructură 
- logistică ecleziastică fără de care nu şi-ar putea desfășura activitatea cultică. 

Din această perspectivă comparativă, sub raport organizaţional, 
instituțional şi funcțional, cititorul v-a beneficia de o informație cvasiexclusivă 
legată de modul de organizare şi funcţionare a cultelor religioase legale din 
România. În acest mod prin intermediul analizei comparative am evidenţiat acele 
particularităţi dogmatice și doctrinare care le deosebesc și particularizează 
unele de altele. Demers analitic realizat în capitolul VII al cărţii, intitulat 
INSTITUŢIILE RELIGIOASE RECUNOSCUTE DE STATUL ROMÂN, 
titlul capitolului enunțat fiind mai mult decât explicit. Astfel, prin informaţia 
prezentată cititorii vor fi în măsură să cunoască și să particularizeze conţinutul 
ideologic şi doctrinar al fiecărui cult recunoscut de Statul român, asemănările 
şi deosebirile dintre ele, şi nu în ultimă instanţă atitudinile contestare a unui 
cult sau grupare religioasă față de celelalte. 

Lipsa unității şi omogenităţii doctrinare, prin atitudinile arogante 
şi exclusiviste ale unor culte și biserici faţă de altele conduc la ceea ce am 
desemnat prin caracterul polimorf al religie creştine, creştinismul având prin 
excelență o asemenea configurație morfologică aterogenă. Demers analitic 
realizat în ultimul capitol al lucrării, intitulat în mod sugestiv şi explicit, 
POLIMORFISMUL RELIGIOS CONTEMPORAN ÎN CREȘTINISM. Capitol 
unde am inventariat şi analizat în mod critic şi comparativ grupările religioase 
anarhice din perioada contemporană, care așa cum rezultă au un caracter 
anarhic şi ostil creştinismului în general, chiar dacă uneori camuflează în mod 
disimulativ asemenea atitudini. 

În sinteză putem afirma că prin tot ceea ce am prezentat în acest capitol 
și în această carte, am încercat să argumentăm caracterul polimorf şi teza 
polimorfismului religios al religiei creştine, creştinismul fiind fenomenul social 
și politic eterogen complex și divers, lipsit de omogenitate şi unitate prin formele 
sale de manifestare, încorporând un număr de aproximativ 2.300.000 membrii, 
structurați în peste 41.000 de confesiuni, culte și denominaţiuni, pe cele mai 
importante şi cunoscute prezentându-le şi noi în capitolele destinate acestei 
analize. 

Pe fondul acestei diversităţi morfologice am evidenţiat faptul că evoluția 
şi consolidarea creștinismului presupune contradicții şi polemici dogmatice 
şi doctrinare, necesitând adaptări succesive atât în interpretarea mesajului 
religios transmis - a conținutului, cât mai mult a formelor prin intermediul 
cărora se transmite acest mesaj, conservatorismul pernicios, regăsit mai mult 
în ortodoxism, defavorizând deschiderea spre social şi dinamica socială, 

putându-se crea decalaje între realitatea și conștiința socială, în mod deosebit 
între latura instituţională şi cea ideologic-doctrinară. 

Astfel, creştinismul, spre deosebire de alte religii mari ale lumii, cunoaşte 
o anumită dinamică dogmatică şi doctrinară, mai ales Biserica Romano- 
Catolică prin acel principiu al deschiderii către societate - agiornamento, 
demonstrându-și funcția socială, dincolo de conservatorismul autarhic ce 
caracterizează mai mult Biserica Ortodoxă faţă de alte culte şi confesiuni 
religioase creștine din interiorul său. 

Prin tot ceea ce am prezentat în această carte, cititorul trebuie să cunoască 
faptul şi adevărul în conformitate cu care creștinismul n-a apărut din neant, 
ci are un profund caracter imanent, chiar dacă multe din adevărurile biblice 
transced realitatea şi capacitatea noastră de înţelegere. Fapt ce presupune 
o anumită inițiere în a putea înțelege valoarea simbolică a unor adevăruri și 
practici ritualice, unele dintre acestea fiind transferate din mediul laic în cel 
religios, implicit unele evenimente care au fost sacralizate pentru a putea avea 
acces la adevărurile promovate de fondatorii religiei creștine. 

Adevăruri formulate şi regăsite în cărţile Noului Testament, în mod 
deosebit în Evangheliile rostite de lisus Hristos prin „purtătorii săi de cuvânt”, 
cei care aveau să devină ucenicii şi mai târziu Apostolii neamului. 

În ceea ce priveşte adresabilitatea cărții - targhetul, ea se adresează 
tuturor celor interesaţi de problematica creştinismului, a caracterului eterogen și 
contradictoriu al acestei religii, izvorât dintr-o realitate istorică, pe fondul unui 
proces de aglutinare ideologică-doctrinară, cu practicile ritualice, îmbinând în 
mod sincretic realul cu imaginarul, naturalul cu supranaturalul, senzorialul și 
raționalul cu revelaţia divină, în ultimă instanță, ceea ce este imanent cu ceea 
ce poate fi considerat transcendent. 

În încheierea acestor cuvinte mărturisitoare, cu referință la principalele 
probleme abordate în lucrare, aducem sincere mulțumiri Providenţei pentru 
capacitatea intelectuală necesară în a putea scrie o asemenea lucrare complexă, 
părinţilor şi tuturor celor care au sprijinit efortul autorului în acest temerar 
şi responsabil demers editorial şi pe care dumneavoastră cititorii sunteţi în 
măsură să-l evaluați şi apreciați. 

Autorul 

PERSPECTIVE ISTORICE ȘI DOCTRINARE ASUPRA 
RELIGIEI CREȘTINE 


1.1. IMANENȚĂ ȘI TRANSCENDENŢĂ ÎN CREȘTINISM 


1.1.1. Caracterul imanent al creştinismului 


Cea mai extinsă, contradictorie şi influentă religie din istoria omenirii, este 
cu certitudine religia creştină. Asupra acestei religii au existat puncte de vedere 
convergente şi divergente, atât de ordin istoric, cât mai ales de factură dogmatică 
şi doctrinară, fapt ce a condus la un polimorfism religios fără precedent, începând 
cu ereziile din primul mileniu și continuând cu morfologia specifică perioadelor 
moderniste şi postmoderniste. 

Dar cele mai controversate opinii legate de creştinism sunt cele ce vizau 
caracterul revelat şi transcendent al acestei religii contestate de la începuturile sale, 
fie datorită atitudinilor exclusiviste legate de acest caracter, fie de pragmatismul 
prin care și-a autonegat, uneori, caracterul transcendent, fiindu-i tot mai mult pus 
în valoare caracterul imanent, atitudine contrară faţă de cei care au promovat și 
apărat caracterul revelat şi transcendent al acestei religii. 

Din capul locului trebuie subliniat faptul că mişcarea creştină, creştinismul, 
a apărut într-un context social şi politic favorabil, fiind o mişcare socială 
revendicativă, şi mai puţin un curent teologic consolidat, chiar dacă fondatorul 
acestei mişcări miza mai mult pe o conducere şi împărăție spirituală decât pe 
una politică, după cum era aşteptat Mesia de poporul evreu. Din acest punct de 
vedere, pentru moment, această mişcare este sortită eșecului, Mesia cel aşteptat 
neîndeplinindu-și atribuţiile de lider politic, rolul lui rămânând doar în domeniul 
spiritual, prin încercarea de înlocuire a filosofiei şi teologiei păgâne cu o nouă 
paradigmă metafizică despre viaţa din cer, a unui spaţiu ce transcede realitatea, 
având un caracter imanent prin mijloacele utilizate, și transcendent prin scopul 
urmărit, cel al recuperării şi mântuirii neamului omenesc. 

Această modalitate pragmatică, în deplină corespondență cu scopul 
urmărit al fondatorului şi continuatorilor acestui curent religios, lisus Hristos, 
a permis consolidarea mişcării, fiind legitimată atât prin caracterul său imanent 
şi pragmatic, cât şi prin „subiectul” ce permite o astfel de mişcare revendicativă 

şi protestatară, prin a cărui dublă natură, de om şi Dumnezeu, îi conferă 
creștinismului un caracter transcendent. Ca religie devine superioară oricărei 
alte teologii şi filosofii, cum ar fi cea greacă, mișcarea eseniană, gnosticismul 
sau alte asociaţii conspiraționiste şi oculte, care nici sub raport spiritual şi nici 
chiar pragmatic, social - politic, nu au cunoscut amploarea creştinismului. 
Desigur, marele filosof grec, Platon, a influenţat ideologia creștină, dar nu în 
măsură să-i confere un asemenea nucleu spiritual din care să răzbată o energie 
care să eclipseze oricare altă concepţie despre lume şi viață. 

De aceea credem că ceea ce-i conferă perenitate creștinismului, nu este în 
primul rând doctrina, ci acest dublu caracter imanent şi transcendent, în afara 
căruia rămânea, fie o mişcare socială revendicativă, cum s-a întâmplat la sfârșitul 
secolului I d.Hr., avându-l ca lider pe Simon bar Kokhba, sub a cărui conducere 
evreii au fost învinşi, Templul lui Solomon distrus, astfel că „Cetatea păcii”, 
cum era denumit lerusalimul, a devenit „Cetatea neascultării”, fie o filosofie ce 
predispunea spre iniţierea în tainele cunoașterii acelei lumi imperceptibile prin 
intermediul sistemului cognitiv senzorial şi rațional, specifică marilor inițiați, 
cum a fost Pitagora şi discipolii acestuia, printre care s-au remarcat, în acelaşi 
timp cu lisus Hristos, Apolonius din Tyana, Simon Magul, Dositeu şi Menandru, 
ultimul fiind succesorul lui Simon Magul, cel care a pus bazele simonismului, în 
secolul II d.Hr., fiind considerată prima erezie în cadrul creştinismului primitiv. 
Alături, desigur, de concurenţa dintre curentele reprezentate de Maria Magdalena, 
prin așa-numitul curent neorganizat, curentul instituţional întrupat de Petru şi 
curentul familial sau dinastic, păstorit de ipoteticul frate a lui Hristos, Iacob, cel 
care preia conducerea primei comunități creştine din Ierusalim. 

Şi aceasta nu în mod întâmplător, ci pe fondul unei corespondențe și 
confluenţe între mijloc şi scop, ideologia creştinismului fiind îmbinată cu 
elemente teoretice şi pragmatice aservite unui scop ce parțial transcende realitatea 
cunoscută și limitată, împlinit într-o altă lume necunoscută, transcendentă, unde 
viața cunoaşte alte dimensiuni decât cea de pe pământ. Ceea ce este important de 
reținut, este faptul că scopul, de factură metafizică, idealistă şi pragmatică, nu se 
poate realiza decât prin mijloace reale, adică aici în și prin această lume, şi nu în 
cea „de dincolo”. 

De aceea considerăm că, „testul” ce validează accederea spre o asemenea 
lume şi viață veşnică, este susţinut aici pe pământ, nefiind suficiente bunele intenţii 
cu care este „pavat drumul spre rai”, ca să-l parafrazăm pe marele renascentist 
italian, Dante Alighieri. Dar înainte de a ne atinge idealul într-o altă lume, cel 
puţin virtuală, dacă nu reală, trebuie să ne achităm „nota de plată” aici pe pământ, 
prin ceea ce facem și prin ceea ce înțelegem că trebuie să înfăptuim pentru a 
putea atinge scopul final, dincolo de această lume şi realitate. 

Nu considerăm că scopul mărturisit - declamat, machiavelic şi mercantil, 
de cele mai multe ori, are vreo importanţă în afara mijloacelor prin care poate fi 

atins, de aceea credința credinciosului trebuie să aibă ca etalon comensurabil, 
fapta şi nu vorba. Este binecunoscută expresia ce face referință la raportul dintre 
vorbă şi faptă în rândul preoților, aşa că nu ne grăbim încă să o reproducem, ci ne 
vom exprima atitudinea față de o asemenea înțelepciune populară, care încercând 
să „umanizeze” şi să „socializeze” rolul preotului în colectivitate, îi sunt tolerate 
unele fapte, important fiind ceea ce spune şi nu ceea ce face. 

O percepție greşită privind rolul şi statusul preotului în colectivitatea de 
credincioși, pe care îi păstoreşte prin modelul oferit, şi nu doar în mod didactic 
- educaţional. De aceea, considerăm că, pe lângă funcția educaţională, Biserica 
Creştină deţine o importantă funcţie socializatoare, menţinând ordinea socială 
în colectivitatea şi parohia păstorită de preotul acelei comunităţi, pe prim-plan 
stând educația morală creștină, care prin preceptele propovăduite orientează 
comportamentul cotidian al fiecărui credincios, reunind cerul cu pământul, adică 
realitatea transcendentă cu cea înconjurătoare. 

Prin atitudinea şi comportamentul manifestat preoții Bisericii Creştine, în 
principal a celei Ortodoxe, pot convinge asupra superiorității sale față de alte 
culte religioase, morala creștină devansând filosofia şi teologia creştină, mai 
puţin accesibile credinciosului de rând. În acest mod, lăcaşul sfânt în care este 
comunicat Cuvântul lui Dumnezeu devine pentru credincioşi un loc de întâlnire 
spirituală, fiind adresat în primul rând sufletului, însu/lețind, ceea ce este mai greu 
de realizat şi convins, decât rezolvarea unei ecuaţii, demonstrarea unei teoreme, 
emiterea unei axiome, sau chiar a unui postulat ştiinţific sau teologic. 

Ca lăcaş de cult, biserica este mai mult decât un amfiteatru universitar, 
unde studenţii sunt „bombardaţi” cu adevăruri relative, circumscrise unei 
realități ontice cognoscibile, şi nu cu adevăruri absolute şi eterne transmise prin 
intermediul bisericii de către cei hărăziți de Providenţă să facă acest lucru. De 
aceea, informația primită prin intermediul serviciului divin depăşeşte realitatea 
limitată sub raport spațio-temporal, supunând uneori îndoielii adevărurile 
transmise, fără însă a le ignora. 

O metodă similară am utilizat şi noi în demersul analitic întreprins, 
neputând accepta totul ca a fi pe deplin întemeiat şi adevărat prin ceea ce 
susţine o paradigmă sau alta, în demonstrarea superiorității lor. Tot la metoda 
carteziană am recurs şi atunci când am statuat dublul caracter al religiei creştine, 
acceptându-i atât un caracter transcendent, ca revelație divină prin conținutul 
său, cât și unul imanent, istoric şi social. În acest context analitic și interpretativ 
considerăm că, prin forma sa de manifestare creştinismul este perceput mai 
mult ca o mișcare socială reformatoare şi nu exclusiv spirituală, ceea ce face ca, 
sub raport funcțional, componentele structurale să se presupună cu necesitate 
şi nu să se excludă, cum s-a întâmplat ulterior, prin atitudinile discriminatorii 
şi exclusiviste promovate de unele culte religioase în raport cu altele, în mod 
deosebit a Bisericii Romano-Catolice față de celelalte culte şi biserici. 

Pe acest fond discriminator, ca fenomen social-istoric, creştinismul a 
cunoscut o anumită dinamică internă, conferindu-i prin forma sa de manifestare, 
un caracter polimorf, la început desprinzându-se cele două Biserici creştine, 
fapt ce punea sub semnul întrebării şi îndoielii caracterul pur revelat al acestei 
religii, fiindu-i acceptată dubla natură: de religie revelată, prin conţinutul revelat 
şi transcendent, şi de religie emergentă unui determinism social şi politic, însăşi 
învinuirea şi pedepsirea prin crucificare a lui lisus având un asemenea suport 
motivațional politic. 

Pe lângă faptul că era un reformator spiritual şi religios de temut din partea 
clericilor şi fariseilor vremii, lisus Hristos era considerat un răzvrătitor care 
îndemna poporul să nu plătească dările cezarului, autoproclamându-se regele 
iudeilor, sfidând autoritatea şi puterea politică a celui care reprezenta puterea 
împăratului - cezarului în Israel, în momentul acela istoric, a bine-cunoscutului 
procurator roman, Pilat din Pont. În acest mod se pledează mai mult pe argumentul 
politic, pentru a-l convinge pe procuratorul amintit, în legătură cu pericolul adus 
de acest reformator al puterii imperiale, lisus Hristos. 

Spre deosebire de mulțimea manipulată, preoții conduşi de arhiereii Ana și 
Caiafa şi fariseii - învățații timpului, prin autoproclamarea de Fiu a lui Dumnezeu, 
considerau că lisus a adus un sacrilegiu şi un blestem pentru Dumnezeul 
iudeilor, Yahve, fiind considerat un blasfemator. Rezultă şi de aici dublul caracter 
al religiei creştine: caracter imanent prin natura reală a faptelor săvârșite de 
Iisus omul, răzvrătitorul și pretinsul lider politic, caracterul transcendent, prin 
autoproclamarea naturii Sale divine. De unde rezultă că întregul eșafodaj istoric 
este transfigurat într-un plan mitologic și simbolic, multe personaje biblice 
devenind arhetipuri - modele de urmat, modelul suprem pentru om fiind lisus 
Hristos. 

Dar asemenea abstracțiuni prezentau mai puțin interes pentru oamenii de 
rând. Ne putem imagina cât de interesaţi erau oamenii acelor vremuri care trăiau 
în triburi, cu mult rămaşi în urmă faţă de egipteni şi romani, sau alte populații 
migratoare, de Platon sau alți filosofi şi alte filosofii, când ei trăiau în cea mai 
primitivă formă de viaţă socială, conviețuind - coabitând în triburi sau seminții, 
după informaţia biblică, fiind în număr de 12. O cifră simbolică ce corespunde 
cu numărul apostolilor care urmau să conducă aceste triburi, dar care, aşa cum 
se ştie, unii au avut un sfârşit tragic, fie pe cruce (Apostolul Petru, în anul 67 
d.Hr.), fie sub ascuţişul sabiei cum este cazul Apostolului Pavel, în acelaşi an, în 
timpul domniei lui Nero, şi care dintr-un un prigonitor al creştinismului, chiar al 
lui Iisus Hristos, a devenit cel mai influent creştin, contribuind în mod decisiv la 
răspândirea religiei creștine dincolo de graniţele Israelului. Proiect susținut și de 
Apostolul Petru, cel care avea să devină primul Suveran Pontif, şi care își dorea 
ca religia creştină, în mod deosebit cea catolică, să devină o religie universală, 
katholikos, însemnând în limba latină universal. 

Depășind această scurtă introducere cu caracter prolegomenic, vom încerca 
să delimităm cele două concepte fundamentale pe fondul cărora se articulează 
întreaga structură a cărții: imanent -imanență Şi transcendent - transcendenţă. 
Concepte antinomice sub raport morfologic și funcțional, dar care în contextul 
creștinismului devin complementare, această religie neputând apărea decât 
pe fondul acestui binom asimetric, reunind particularități ce fac referință la 
caracterul imanent şi transcendent al acesteia, interdependenţei lor, și nu la 
caracterul exclusivist, creştinismul fiind structurat pe realitate, mit şi ficțiune. 
Ceea ce-i conferă perenitate acestei religii, nu este atât caracterul transcendent, 
ci mai mult impactul social și emoţional produs, nașterea, moartea şi învierea 
Mântuitorului constituindu-se în evenimente cu încărcătură emoţională pentru 
orice credincios creștin. 

Dar pentru a înţelege mai bine prin ce se diferențiază caracterul imanent, 
faţă de cel transcendent, vom recurge la analiza semantică a conceptelor 
complementare, imanență şi transcendenţă, ca derivație morfologică de la 
adjectivele imanent şi transcendent, şi care nu semnifică altceva decât proprietatea 
conferită de a dobândi caracterul de a fi imanent - a decurge în mod firesc şi 
transcendent, de a depăși sub raport ontologic și gnoseologic această lume 
cognoscibilă sau posibilă de a fi cunoscută. Aceste categorii filosofice au fost 
formulate pentru prima oară de filosoful I. Kant, pentru care imanența desemna 
ceva natural, firesc, iar transcendenţa, ceea ce depăşeşte limitele, dincolo de 
lumea aceasta, dincolo de orice experienţă posibilă și perceptibilă. 

Legat de prima pereche de concepte, imanent - imanență, facem precizarea 
că aceste concepte derivate semnifică, după cum am anticipat deja, acea stare 
naturală a unor lucruri şi fenomene care decurg în mod normal din natura lor 
intrinsecă, în mod constant, permanent și repetabil, uneori chiar legic, desemnând 
o realitate posibilă de a fi cunoscută, nu ca lucru în sine, în sens kantian şi 
fenomenologic, ci ca un fenomen natural, pe baza experimentului şi a experienţei. 
În raport cu această stare a lucrurilor și a realităţii fizice propriu-zise, vom utiliza 
în mod frecvent sintagma filosofică de emergență, mai apropiată caracterului 
imanent şi de imanenţă al religiei şi credinţei religioase creștine, decât celui de 
transcendent şi transcendență, specific teologiei, prin această proprietate fiind 
desemnată „lumea de dincolo”, ce transcende acestei lumi cunoscute sau posibil 
de a fi cunoscută. 

Într-un asemenea context conceptual - semantic, prin emergență desemnăm 
ieşirea necondiționată, şi cu atât mai puţin determinată, a unui corp, fenomen, 
substanţă, sau chiar a unei stări şi proprietăţi, din mediul unde se găsesc aceste 
elemente. Ca fenomen spiritual şi cultural, religia creștină emerge unor asemenea 
medii și condiții socio-culturale şi spirituale, şi ca atare, dispune de un caracter 
imanent, alături de cel revelat şi transcendent, pe fondul căruia se întemeiază, 
depăşind caracterul contemplativ și analitic specific filosofiei. 

Chiar dacă este şi o filosofie, înainte de orice creștinismul este o mișcare 
revendicativă cu impact social şi spiritual, depăşind statutul limitat al oricărei 
filosofii şi mişcări sociale reformatoare. Așa cum se ştie, poporul iudeu aștepta 
un lider cu „sabia în mână” şi nu doar cu cărțile Vechiului Testament, după 
cum poate fi prezentat şi reprezentat lisus, conflictul său deschis fiind cu rabinii 
evrei și nu exclusiv cu conducătorii romani, care în mod paradoxal au fost mai 
toleranți decât elita clericală israelită, la actul acuzării stând blasfemia, alături de 
nemulțiumirea mulțimii pentru statusul și rolul deţinut şi revendicat. 

Așa cum se ştie din istoria reală, în acele momente poporul iudeu nu avea 
nevoie de un „Mesia spiritual”, ci de un lider politic luptător care să-i dezrobească 
față de asupritorii romani, și nu numai. Aceasta face ca mulțimea să aprobe 
grațierea lui Baraba, un criminal de-al lor, empatizând cu el mai mult decât cu 
lisus, considerat un blasfemator, care, pe un fond „paranoic”, se credea Fiu a 
lui Dumnezeu, ceea ce devenea ostil evreilor, respingând asemenea atitudini 
„arogante” față de religia lor monoteistă. 

După noi devine o certitudine faptul că răstignirea Sa pe cruce are mai 
mult o semnificație metaforică, la fel și crucificarea, transfigurarea simbolică în 
realitate palpabilă având multiple scopuri esoterice care scapă înţelegerii omului 
neinițiat, acceptând un pretins adevăr istoric, fără a putea depăşi „infrastructura 
materială” a acestui simbol fundamental, pe fondul căruia a apărut și s-a menținut 
creştinismul. 

De aceea, considerăm că sacrificiul a avut în primul rând cauze ideologice 
şi religioase, ca să nu spunem oculte, fiind cerut să fie condamnat și martirizat nu 
de poporul iudeu, ci, mai degrabă, de o mulțime manipulată de elita clericală şi 
de farisei, care îl invidiau pe Iisus pentru capacităţile sale ieșite din comun şi de 
pericolul subminării autorității acestora. 

Altceva se întâmpla dacă lisus Hristos era un zelot răzvrătit, un adevărat 
lider al iudeilor, precum Kokhba sau alți lideri cu rol de Mesia, ca să nu spunem 
de „rege al iudeilor”, când cu certitudine ar fi fost condamnat de romani şi nu de 
compatrioţii săi, şi când asemenea Sfântului loan Botezătorul, verdictul final era 
condamnarea la moarte. La o moarte stabilită din partea cuceritorilor romani, şi 
nu la o moarte simbolică, fără a fi umilit şi batjocorit de proprii Săi conaţionali, 
alături, desigur, de reprezentanţii puterii Cezarului, fiind pus să-şi ducă propria 
cruce spre locul unde îşi afla sfârşitul unei stări a vieţii Sale, şi unde s-a realizat 
un fenomen supranatural, cel al trecerii într-o altă stare spiritualizată, crucea fiind 
mijlocul prin care s-a realizat scopul suprem, mântuirea şi îndumnezeirea ființei 
umane, Mântuitorul fiind urcat pe cruce ca om, şi coborât ca Dumnezeu. 

În acest mod, Crucea a devenit scara pe care a urcat Hristos în ceruri, într-o 
altă lume, cu alte dimensiuni, o lume transcendentă, pe care, după cele spuse de 
Mântuitor, o vor cunoaște cei vrednici pentru faptele lor săvârşite aici pe pământ. 
O lume care în ultimă instanță se vrea model existențial pentru lumea terestră, 

aşa cum se arată în sintagma regăsită în Rugăciunea Domnească, Tatăl Nostru, în 
conformitate cu care scopul fundamental urmărit de religia creştină este acela de 
a converti raportul dintre cele două entități asimetrice - cerul și pământul, într-un 
raport simetric, exprimat cel mai bine de lisus Hristos în acea rugăciune prin 
binecunoscuta sintagmă, „Precum în cer, aşa și pe pământ”. 

Să încercăm să rezolvăm acest binom cer - pământ care, tot din punct 
de vedere matematic, poate lua forma unei ecuaţii cu mai multe variabile 
necunoscute, ambii membri ai ecuației aparținând deopotrivă domeniului 
transcendent şi imanent, pe fondul unei realități create, necunoscute şi cunoscute, 
desemnate simbolic prin această diadă existențială, reprezentată prin imanență şi 
transcendenţă. 

Dacă despre „pământ”- realitatea ontologică creată - transparentă ştim 
relativ foarte multe lucruri, despre cerul la care face referință religia creştină prin 
expresia Mântuitorului, nu știm nimic din punct de vedere cognitiv - senzorial 
şi rațional, această lume excedând capacitatea comprehensibilă prin intermediul 
sistemului şi mecanismului cunoaşterii. Demersul întreprins de noi constă în 
găsirea unor puncte comune care uneşte aceste două lumi, puntea de legătură 
fiind Iisus Hristos prin actul Învierii, considerat de creştini ca a fi cel mai mare 
„praznic al creştinătăţii”. 

În acest sens, în lucrarea „Predici”, I. Cărciulean arăta că „Învierea este 
praznicul bucuriei negrăite, care uneşte cerul cu pământul într-o armonie divină ”, 
am spune noi, pe fondul unei simfonii scrise pe portativul credinţei şi iubirii, cu 
note din cer şi de pe pământ, „restabilind firea omenească apărată de întunericul 
păcatului şi al urii (sbl.n.), chemând-o să prăznuiască împreună cu Hristos, 
cel înviat, bucuria vieţii asupra morţii, bucuria luminii asupra întunericului”. 
Desigur, pentru credincioşii creştini, puntea de legătură între cer şi pământ este 
Mântuitorul lisus Hristos, ca Fiu a lui Dumnezeu şi Fiu al omului, repezentând 
materializarea spiritului - Logosului divin, prin lumea creată și văzută. 

Dar să vedem ce înţeleg creştinii prin cer - ceruri. Aşa cum se ştie, în Cartea 
Sfântă sintagma cer - ceruri este polisemantică, cunoscând mai multe semnificaţii, 
cum ar fi: reprezentarea lui Dumnezeu; organizaţia sa de creaturi fidele; o poziție 
de favoare în faţa lui Dumnezeu; universul fizic, separat de pământ; întinderea 
care înconjoară planeta Pământ, guvernele omenești de sub domnia lui Satan, 
precum şi noul guvern ceresc, drept, în care Iisus Hristos şi comoştenitorii săi 
primesc de la Dumnezeu autoritatea de a guverna. 

Desigur, registrul necunoscutelor şi sensurilor atribuite acestui concept 
misterios din punct de vedere teologic este cu mult mai extins, fiecare credincios 
putându-și reprezenta ceea ce vrea prin cer, cei mai mulți considerând locul unde 
se află Dumnezeu Tatăl şi Fiul Său, lisus Hristos, ca Fiu al omului şi Fiu a lui 
Dumnezeu. Prin această natură dublă a lui lisus Hristos, ecuația cer - pământ, 
cuprinde atât o „necunoscută” transcendentă, originată într-o lume necunoscută - 

imperceptibilă, cât şi una cunoscută, terestră, lisus fiind născut pe cale naturală, 
procreat însă într-un mod miraculos, depăşind legile naturale ale universului şi 
capacitatea rațiunii de a înțelege un asemenea mister. 

După cum se poate observa, cerul devine un concept abstract, greu 
de evaluat, desemnând lumea creată nevăzută, unde se regăsesc acele fiinţe 
spirituale create de Dumnezeu, şi nu spaţiul fizic intergalactic, cum se crede de 
cei mai mulți, făcându-ne să ne îndreptăm privirea în sus, pe verticală şi nu în 
plan orizontal. Prin cer se realiza o dedublare existențială a universului creat, şi 
nu un paralelism, chiar dacă se poate induce o astfel de interpretare ce rezultă din 
sintagma „Precum în cer, așa şi pe pământ”. 

Cerul reprezintă din perspectivă simbolică o lume superioară la care nu 
accede orice muritor, cei mai mulți rămânând sub forma penitenţei aici pe pământ, 
moștenind și stăpânind pământul, după cum spune psalmistul (Ps.37:9,11,29). 

Sub raport simbolic, cerul mai cunoaşte și alte semnificaţii, diferite de cele 
ale creștinilor, cum ar fi cel de pleroma, acordat de gnostici. Aşa cum preciza 
Georges Ory, în cartea „Originile creștinismului”, „cuvântul pleromă desemnează 
fie cerul - sfera spirituală suprasensibilă în care Dumnezeu este considerat a se 
manifesta, fie plenitudinea perfecționării ființei şi a virtuţiilor sale, a eonilor 
săi”. Biserica Creştină, transferă asupra lui Hristos cel de-al doilea mod atribuit 
cerului, doar El putând îndeplini perfecțiunea intelectuală şi morală, comunicată 
prin modelul personal celorlalți creştini. Rezultă că omul lisus a suferit un 
proces de transformare, din natura umană, devenind Hristos, cu o natură divină, 
recăpătându-şi calitatea inițială prin sacrificiul suprem, moartea fiind cea care 
L-a adus la înviere, adică la pleroma sa iniţială, de Fiu al Tatălui. 

De aceea considerăm răstignirea umilitoare are mai mult valențe simbolice, 
fiind un mijloc ce permitea întruparea spiritului în trup, reînviind un spirit 
încătuşat de o constrângere materială trupească. Astfel, prin moarte şi înviere, prin 
eliberarea spiritului de trup, Fiul lui Dumnezeu reintră în această pleromă urcând 
la ceruri, adică la starea Sa inițială. Interesant este de a ști care este conotația 
atribuită de Biblie cerului. Din punct de vedere sociologic (A. Pleşu admite chiar 
o „sociologie a cerului”), prin cer se realizează o discriminare axiologică dintre 
cele două lumi: văzută - reală și cea nevăzută - transcendentă. În Evanghelia după 
loan (8:23), o astfel de „discriminare socială şi spirituală” este explicit formulată 
de lisus: „Voi sunteți dintru cele de jos; Eu sunt dintru cele de sus. Voi sunteţi din 
lumea aceasta; Eu nu sunt din lumea aceasta”. Din lumea din care își trage seva 
creștinismul social, fiind studiat de istorie şi sociologia religiei, ci din cealaltă 
lume, cea spirituală şi nu cea materială. 

Un asemenea statut revendicat de lisus a atras invidie din partea elitei 
clericale, în special din partea membrilor Sinedriului, simțindu-se depăşiţi moral 
şi spiritual de către lisus Hristos. Nu este mai puţin adevărat că o uşoară invidie 
şi reţinere a fost resimţită şi din partea unor ucenici, cum ar fi trădătorul Iuda, 

şi şovăielnicul Petru, personaje mai mult decât misterioase ce se regăsesc în 
Noul Testament. Multe inadvertenţe şi inconsecvenţe istorice legate de viaţa 
lui lisus apar şi în Talmud, carte de referință a religiei iudaice, unde nu se face 
referire la judecata lui lisus, în mod paradoxal rabinii evrei acceptând faptul 
că l-au condamnat și spânzurat pentru că practica magia și a înşelat Israelul, 
conducându-l pe căi greşite atunci când i-a fost încredinţată conducerea triburilor 
israelite, după Moise, şi nu cum este localizat istoric în Noul Testament, unde 
apare ca o ființă spiritualizată şi nu fizică. 

Cei care au negat caracterul istoric al lui lisus şi evenimentele relatate 
de evangheliști și Apostolul Pavel, sunt gnosticii. Ei respingeau răstignirea lui 
lisus din vremea Imperiului Roman, iar Învierea era considerată ca a fi de natură 
spirituală și nu fizică, sugerând şi predispunând spre o înţelegere simbolică și nu 
una literară. Unul din textele apocrife în care ne este prezentat lisus Hristos este 
„Evanghelia lui Toma”, carte ignorată de cei care au selectat cărțile canonice 
întrucât respingea doctrina oficială a Neprihănitei Zămisliri, şi în care Mântuitorul 
este acceptat doar ca spirit, neavând o naştere umană dintr-o mamă terestră. 
Aşa cum se ştie, cultul mariologic a fost recunoscut şi acceptat doar în secolul 
IV d.Hr., în urma Sinodului de la Niceea și nu în timpul lui lisus Hristos sau a 
primilor apostoli ai acestuia. 

Tot ca spirit, a fost acceptat lisus şi de către controversatul Saul, atunci 
când pe drumul Damascului i S-a arătat sub formă de lumină orbitoare şi nu 
ca trup cu sânge, sub forma binecunoscutelor cristofanii. După cum se ştie din 
Noul Testament, pentru prima oară Mântuitorul s-a arătat ucenicilor, iar la urmă 
mulţimii şi altor personaje biblice, inclusiv Mariei Magdalena, unul dintre cele 
mai vulnerabile personaje biblice care a stat la baza unor controverse legate de 
natura divină și viitorul lui lisus Hristos. 

Să admitem printr-un exerciţiu de gândire şi imaginaţie că, la început lisus 
(fără a fi ajuns Hristos, unsul lui Dumnezeu) era un simplu om, dotat cu capacități 
paranormale, un terapeut sau vrăjitor ocult, care practica ritualuri mistice, dar care 
nici pe departe nu-i confereau un statut divin, statut pe care l-a dobândit nu numai 
prin voința Tatălui, ci şi prin umilirea ce avea să conducă la anatemizarea, sau, 
am spune noi în mod provocator, la „autoanatemizarea” prin sacrificarea celui 
ce deţinea acea pleromă - perfecţiune spirituală şi morală, lisus Hristos, pentru 
blasfemia adusă faţă de Dumnezeul iudeilor şi credinței lor. Printr-un asemenea 
sacrificiu, prin prisma efectelor perverse induse şi a efectului bumerangului, 
poporul evreu rămânând condamnat de istorie, condamnare materializată prin 
distrugerea capitalei sale, a templului şi a graniţelor, fiind poporul care pentru 
aproape două mii de ani, a rămas fără ţară. 

Pe fondul acestei metamorfozări sociale și spirituale a apărut creştinismul 
primitiv, fără recunoașterea celei de-a treia Persoane treimice, Duhul Sfânt, 
chiar dacă s-a arătat sub forma limbilor de foc la sărbătoarea Cincizecimii, 

atunci când s-a pogorât asupra apostolilor, conferindu-le puterea să vorbească în 
limbi, fenomen cunoscut în rândul penticostalilor sub denumirea de g/osolalie. 
În forma cunoscută de mai târziu, fundamentată pe întemeierea Sfintei Treimi, 
religia creştină apare mai târziu, la sfârșitul secolului IV, în urma Sinodului 
de la Constantinopol din anul 381, în timpul împăratului Theodosius I, fiind 
recunoscută ca religie de stat încă din anul 325 de către împăratul Constantin și 
mama sa Elena. 

Cu o anumită tentă critică pentru unii, chiar blasfematoare pentru alții, 
vom menţiona că Sfântul Duh a fost mai mult „negociat” decât recunoscut ca 
putere şi Persoană treimică, nefiind resimțit și recunoscut aşa cum este cunoscut 
după evenimentul petrecut atunci la Cincizecime, cu toate că ucenicii lui Hristos, 
deveniți ulterior apostoli, au fost înzestrați cu o asemenea putere divină cu 
ajutorul căreia au săvârşit fapte supranaturale sub forma unor minuni, asemenea 
idolului lor. Desigur, un rol esențial l-au avut Apostolii martiri Petru şi Pavel, 
Petru devenind, după cum am mai arătat, primul Suveran Pontif al Bisericii 
Romano-Catolice. 

Revenind la acest subiect, legat de calitatea de prim-episcop al Romei şi 
vicar al lui lisus a Apostolului Petru, vom afirma că şi faţă de această realitate 
istorică există încă suficiente rețineri. Printre cei care au încercat să demonstreze 
acest „fals istoric” se situează chiar unii dintre autorii care au scris o mare parte 
din cărțile Noului Testament, Apostolul Pavel şi evanghelistul Luca, ultimului 
atribuindu-i-se paternitatea relatărilor întrunite în cartea „Faptele apostolilor”, 
unde aduce suficiente argumente în a demonstra acest lucru. Rămâne doar cu 
titlul de ipoteză o asemenea incertitudine, acceptând acel adevăr peremtoriu ce 
străbate istoria de aproape două milenii, chiar dacă asupra „pescarului Petru” 
avem suficiente rezerve în a accepta că a putut deveni un apostol învăţat şi urmaş 
al unuia dintre cele mai înzestrate spirite pe care le-a cunoscut omenirea. 

Ne întrebăm retoric, oare, ce putea să înţeleagă din esoterism şi gnosticism 
un om simplu cum este un pescar, fie el chiar şi primul Suveran Pontif? Dar 
dacă pescarul nu pescuia peşti ci oameni, cum consideră unii dintre comentatorii 
creștinismului şi ai personajelor istorice care au fundamentat această religie, 
atunci se schimbă cu totul datele problemei, lucrurile fiind mai mult încurcate 
decât clarificate, predispunând spre noi întrebări şi interpretări hermeneutice. 
Important este de a ști cine a vrut să le încurce, şi mai ales, în ce scop! 

Diversitatea curentelor şi ereziilor desprinse din religia creştină s-ar putea 
constitui într-un răspuns plauzibil la întrebările retorice legate de marile probleme 
ale creştinismului. Din punct de vedere istoric, lucrurile par a fi clarificate, 
imanența creştinismului devenind o certitudine pentru orice creştin. Ceea ce 
pune sub semnul incertitudinii şi îndoielii metodice este natura transcendentă a 
creștinismului şi a religiei creştine, ca religie revelată ce are ca obiect de studiu 

o relație verticală dintre om şi Dumnezeu şi nu doar un raport orizontal dintre 
persoane şi fenomene cunoscute sau posibil de a fi cunoscute. 

Astfel, pe fondul îndoielii în raport cu adevărurile asertate în cărțile 
Noului Testament, ca adevăruri revelate şi absolute, se dezvoltă creştinismul, 
desprinzându-se mai multe curente ce-i conferă un grad de relativism mai ridicat, 
dar și o credibilitate mai scăzută. Aceasta nu face decât să fie susținut mai mult 
caracterul imanent şi relativ al adevărurilor religioase promovate de primii 
lideri spirituali ai creștinismului, părinții și fondatorii Patristicii, în defavoarea 
caracterului revelat și al intensității revelaţiei celor care au scris şi copiat ulterior 
aceste cărți, în funcţie de interesele de moment, şi nici pe departe de adevărul 
istoric ce viza subiectul analizat. Aceasta explică diferenţele în cele relatate de 
evangheliști, și mai ales selectarea acelor evanghelii şi scrieri care corespundeau 
unor interese istorice şi sociale oportune, prin caracterul imanent dispunând şi de 
un asemenea caracter, şi nu adevărului istoric şi teologic real. 

Nu putem admite ca o dogmă fundamentală, cum este Sfânta Treime, să fie 
negociată de nişte teologi, în conivenţă cu reprezentanţii puterii politice, a unor 
Cezari (Constantin sau Theodosiu I), şi nici cu selectarea evangheliilor în raport 
cu interesele celor care le-au selectat. După cum se poate observa, nimic nu s-a 
schimbat de atunci, cei care deţineau puterea, la fel ca şi în prezent, negociau 
unele dogme și precepte, sau chiar unele demnități, dincolo de orice pretinsă 
revelaţie. La fel erau negociate şi unele funcții înalte din cadrul aparatului clerical. 

Este suficient să-l amintim pe Simon Magul, care, nici mai mult nici mai 
puţin, a vrut să cumpere funcția de apostol şi să preia locul Apostolului Petru. 
În situaţia în care ar fi ajuns la vârful ierahiei Bisericii Creştine, Simon Magul 
devenea un adevărat „cal troian” din interiorul religiei creştine, neurmărind altceva 
decât distrugerea adevăratului creştinism şi crearea unei Biserici Universale, 
a cărei lider spiritual dorea să devină el, şi nu Apostolul Petru. După cum se 
poate observa, teza promovată de religia creştină, în mod deosebit de catolicism, 
„O turmă şi un păstor” se regăseşte în acest curent religios, biserica devenind 
mijlocul unor interese geopolitice recurente ce aveau să străbată întreaga istorie 
a omenirii. 

Se subînțelege că o asemenea funcţie de apostol, cum şi-o dorea Simon 
Magul, presupunea un preţ foarte ridicat, nu datorită funcției, ca scop în sine, ci 
datorită efectelor emergente acesteia. Am văzut ce scop urmărea Simon Magul, 
asemenea scopuri şi interese regăsindu-se şi în prezent, multe demnități fiind 
cumpărate sau acceptate pe fondul unor mari compromisuri. Ca atare, nu e 
nimic nou sub soare, omul fiind dornic de înavuţire, preamărire şi putere, din 
cele mai îndepărtate vremuri ale istoriei, infirmându-se astfel teza antropologică 
creaționisă a asemănării omului cu Dumnezeu. Nu ne referim la omul primordial, 
Adam, şi nici la păcatul primordial din care emerge răul şi „deşertăciunea” pe 
pământ, ci la specia umană care este supusă acestui proces de entropie - degradare, 

promovând mai mult răul şi păcatul decât toleranța, iubirea și armonia, ca valori 
fundamentale promovate de adevăratul creştinism. 

Adevăr demonstrat științific de unii cercetători americani de la Universitatea 
Princeton, care în urma cercetării motivelor pentru care suporterii se bucură de 
înfrângerea echipei adverse, ceea ce pare a fi firesc, ca să nu spunem banal, au 
descoperit şi alte aspecte mai ascunse, şi anume că oamenii se bucură în modul 
cel mai sincer de nefericirea celor pe care îi invidiază, în mod deosebit pe cei care 
le provoacă sentimentul frustrări, fără să recunoască însă acest fapt că resimt 
invidie față de aceştia, fenomen denumit Schadenfreude, și care corespunde 
sindromului bucuriei faţă de durerea altora, la români fiind tradus şi regăsit acest 
sindrom prin binecunoscuta sintagmă ce exprimă bucuria morții caprei vecinului. 
Dintr-o asemenea perspectivă, creştinismul este o corecție la ceea ce îl separă 
pe om ca ființă creată de Creator, în locul invidiei şi urii promovând iubirea ca 
principiu universal, asemenea Decalogului din Vechiul Testament, care apare ca 
o necesitate morală şi socială menită să reglementeze ordinea socială, supusă 
unui asemenea fenomen entropic universal. 

A nu se uita însă că, modelul întruchipat al celui mai înalt sentiment 
divin este regăsit în relația dintre Dumnezeu Tatăl şi Fiu, pe care datorită iubirii 
Sale nemărginite, l-a sacrificat pentru recuperarea şi mântuirea omenirii, ceea 
ce înseamnă în ultimă instanță că prețul plătit pentru dragoste este durerea şi 
suferinţa, în creştinismul trinitar toate aceste stări devenind repere axiologice şi 
etalon comensurabil al credinciosului creștin. Pentru că, aşa cum afirma Apostolul 
Pavel, „Dacă dragoste nu e, nimic nu e...”, ceea ce nu înseamnă altceva decât că 
prima condiţie a existenţei realității ontice este iubirea cosmică şi nu rațiunea. 

Dintr-o asemenea perspectivă religioasă creştină este negată teza 
panlogismului hegelian, care aşa cum se ştie, postulează primatul rațiunii în 
raport cu realitatea: tot ce este real este şi rațional, creștinismul susținând teza în 
conformitate cu care, tot ceea ce există are impregnat în substratul ontologic, o 
asemenea vibrație cosmică, desemnată prin acest sentiment divin. 

Despre aceste caracteristici ale religiei creștine şi ale creştinismului, în 
general, se cunosc mai puţine lucruri din partea credincioşilor, mai cunoscute 
fiind aspectele de ordin dogmatic și ideologic, și în mai mică măsură cele de 
natură istorică şi socială, ceea ce desemnăm de fapt prin caracterul imanent al 
creștinismului, ca fenomen social - moral și spiritual. 

În ceea ce priveşte etimologia cuvântului creștinism, acesta cunoaşte un 
registru polisemantic diferențiat, provenind de la etimonul grecesc hristianos, 
hristianismos, sau de la etimonul latin, christianus, christianismus (cf. I. Bria, 
op.cit.p115), care traduse în limba română însemnă creştin - creştinism, ceea ce 
nu seamănă cu creștinismul propriu-zis. În esenţă, prin creștini au fost desemnaţi 
partizanii lui chrestus, care în limba latină înseamnă cel mai bun. Dacă privim 
retrospectiv, trebuie menţionat faptul că creştinismul primitiv promova mai 

mult valori individuale decât ulterior, valori morale şi sociale, în creştinismul 
propriu-zis. 

Primii „creştini” sunt încă iudei şi nu au nicio intenţie să fondeze o nouă 
religie, cum nici loan Botezătorul şi nici chiar lisus Hristos. Ca atare, în mod 
paradoxal, lisus Hristos nu a fost creştin, creştinismul clasic fiind fondat de 
apostoli, în mod deosebit de cel care l-a prigonit pe Hristos, Saul din Tars. 

La început, prin această denumire erau desemnați acei iudei şi păgâni 
care erau atrași de monoteism, cei ce erau „cu frica lui Dumnezeu”. Tot din 
perspectivă etimologică mai trebuie evidențiat faptul că apelativul christianoi are 
„două origini exterioare distincte. Pe de o parte, el se naşte în afara Palestinei, 
în Asia Mică, în al treilea oraș ca populație din Imperiu, în Antiohia; pe de altă 
parte, el apare din afara grupului, probabil la instigarea păgânilor sau poate la 
inițiativa altor iudei din diaspora, care ar fi vrut să se distanţeze de ei”, după cum 
cred Mordilat, G., şi Prieur, J., autorii lucrării „Jisus contra lisus”. 

Pentru necunoscătorii Sfintei Scripturi, în mod deosebit a Noului 
Testament, ar putea surprinde faptul că acest nume prin care erau desemnaţi cei 
care s-au botezat și cred în Hristos - Dumnezeu, cel de creştin - creştini, apare 
de două ori în aceste cărți canonice ale Noului Testament, dispunând de conotaţii 
semantice foarte bogate şi diverse, putând însemna, deopotrivă „frați ”, „sfinți ”, 
„cei ai lui Hristos” (cf. loan Mircea, Dicţionarul Noului Testament p.10). Așa 
cum consemna Evanghelistul Luca în Faptele Apostolilor, din cele relatate de 
Apostolul Pavel, „Pentru întâia dată, ucenicilor li s-a dat numele de creştini în 
Antiohia. A doua oară acest nume este întrebuințat de Apostolul Petru, în Epistola 
Į către corinteni (4:16), epistolă în care îi îndemna pe cei din Bisericile Asiei că, 
„Dacă suferă cineva pentru că e creștin, să nu se rușineze, ci întru numele acesta 
să-L preamărească pe Dumnezeu”. 

În cărțile aparţinatoare „Sfintei Tradiţii” (ca izvoare principale şi 
importante ale creştinismului), numele de creștin este regăsit mai târziu la Sfântul 
Ignatie de Antiohia, dar cu o altă conotaţie semantică decât cea prin care erau 
desemnaţi credincioşii adevăraţi. Prin acest nume de creştinism-hristianismos a 
fost desemnată învăţătura lui Hristos, în comparaţie cu iudaismul şi budismul, 
religii care au relativ multe puncte comune cu creștinismul. 

De asemenea, mai trebuie remarcat faptul că în Noul Testament nu se 
găseşte expus un plan de constituire a creştinismului ca o „societate creştină”, 
paralelă sau suprapusă statului sau altei religii şi filosofii, ci, aşa cum subliniază 
Ion Bria în sursa citată, „Comunitatea creştină apare ca ekklesia tou Theou”, 
adică „adunarea celor chemaţi de Dumnezeu, uniți prin aceeași credință, iubire şi 
nădejde, în care şi prin care Dumnezeu cel viu pătrunde în viața reală a oamenilor 
pentru a-i strămuta într-o altă ordine de existență” (ibidem), devenind viaţă şi 
experiență religioasă, adică religiozitate - fenomen religios şi social, şi nu doar 
epistemologie teologică. 

În acest mod, Biserica Creştină nu apare ca un „proiect” al unui întemeietor 
terestru, ci ca urmare a voinţei şi inițiativei lui Dumnezeu, începând cu „întruparea, 
moartea şi învierea Fiului Său, culminând cu trimiterea Duhului Său cel Sfânt 
în lume, la „Cincizecime”. Ceea ce presupunea şi implică, totodată, dincolo 
de această dimensiune şi perspectivă sociologică, şi „o structură, liturgică şi 
sacramentală, care este dată în faptele lui Dumnezeu în istorie” prin acele etape 
ale vieții Mântuitorului, fondatorul acestei religii şi a creştinismului ca viață 
spirituală religioasă. 

Dar să vedem care sunt condiţionările dogmatice şi ritualice necesare 
îndeplinirii acestui statut religios de creştin. Dintre multiplele condiţionări 
ce validează un asemenea statut al apartenenţei religioase la creștinism, cinci 
condiționări ar fi mai relevante. Le vom analiza în mod succint pe fiecare. 

Prima condiţie o găsim exprimată de evanghelistul loan (8:31,32), şi se 
exprimă prin cerința de a rămâne în Cuvânt - Logosul divin: „Dacă veţi rămâne 
întru cuvântul Meu, cu adevărat sunteți ucenicii Mei. Şi veţi cunoaşte adevărul, 
iar adevărul vă va face liberi”. Este evident că această cerință are mai mult 
un caracter pedagogic, în cuvântul hristic fiind cuprinse învățăturile sale care 
proveneau dintr-o sursă superioară față de învăţăturile şi cunoștințele filosofilor, 
teologilor şi fariseilor, Dumnezeu - Tatăl, care L-a trimis şi i-a poruncit ce să 
spună şi ce să vorbească, după cum ne informează acelaşi evanghelist citat, 
Ioan (loan 12:49). 

Cuvântul divin exprimat de lisus este adevărul, calea și viața, şi vizează 
repere morale în conformitate cu care trebuie să gândim şi să acționăm, calea spre 
viața veșnică și spre Dumnezeu şi îndumnezeire. Din această perspectivă, putem 
spune că religia creştină este o amalgamare de orientări şi credinţe religioase, 
filosofice și teosofice, pe fondul aglutinării şi întrepătrunderii acestor componente 
ideologice şi cultice ce o particularizează și diferențiază din acest punct de vedere 
față de celelalte religii, sau chiar a unor culte şi biserici aparținătoare acesteia. 

A doua condiţie este exprimată prin acceptarea neutralității - neimplicării 
în viața social - politică și militară şi acceptarea „regatului spiritual” al 
Mântuitorului şi o lume de dincolo - transcendentă, ca Împărăţie a lui Dumnezeu 
Tatăl, Fiul şi Duhul Sfânt. Adevăr afirmat de lisus în dialogul cu Pilat din Pont, 
în care susținea că regatul Său nu face parte din această lume, şi că împărăția Sa 
nu este de aici, ci este dintr-o altă lume, transcendentă acesteia. 

Din păcate, această condiţie a neutralității politice nu a fost respectată 
decât de primii creştini, istoria consemnând multiple implicaţii ale creştinilor 
în viaţa politică, devenind în mare parte o formă deghizată a politicii, coabitând 
în acțiunile sale cu această putere terestră. Este suficient să analizăm rolul 
Suveranului Pontif în gestionarea politicii de pe întregul mapamond pentru a ne 
convinge de această aserțiune privind imixtiunea religiei și a bisericii în domenii 
ce presupun neutralitate, politica fiind după cum se ştie, un domeniu ce aparține 

unor forțe malefice, vizând dominarea şi în mai mică măsură coabitarea bazată 
pe înţelegere şi iubire creştină. 

A treia condiţie, după noi cea mai importantă, dar şi cea mai ignorată, 
vizează dimensiunea afectivă a creştinismului, şi anume iubirea necondiționată. 
În Evanghelia lui loan (13:34,35), acest imperativ creştin se afirmă prin 
următoarea poruncă: „Să vă iubiţi unii pe alţii! Aşa cum v-am iubit Eu pe voi, aşa 
şi voi să vă iubiţi unii pe alţii. Întru aceasta vor cunoaște toţi că sunteţi ucenicii 
Mei, de veţi avea iubire unii pentru alții”. 

Cât de respectată a fost această cerinţă şi acest principiu al creştinismului 
în decursul istoriei şi în prezent, la care am mai făcut referință, ne dăm seama 
fără prea mult efort, la fel şi de scopul ascuns al acestei religii, care din păcate 
a adus multe nenorociri pe pământ, promovând mai mult ura şi dezbinarea, 
decât ceea ce ne cerea fondatorul Bisericii Creştine, lisus Hristos: iubire, 
toleranță, pace socială şi spirituală, ca valori fundamentale ale religiei creştine. 
Ereziile, cruciadele, războaiele şi conflictele militare, alături de dezbinarea 
existentă între unele culte ce aparțin creștinismului, infirmă acest mesaj 
hristic, demonstrându-se că lumea este încă condusă de unele forţe malefice, 
ca împărăție a lui Satan, şi nu de puterea divină, a cărei împărăţii este așteptată 
prin revenirea lui Hristos pe pământ. 

A patra cerinţă ce condiționează un asemenea statut religios, face referință 
la implicarea şi activismul fiecărui membru al comunităţii şi colectivității căruia 
îi aparține, făcând cunoscut numele lui Hristos. Aceasta înseamnă că, așa cum 
lisus Hristos a făcut cunoscut numele lui Dumnezeu, atunci când citea din Sfintele 
Scripturi, tot aşa şi creştinii activi trebuie să-L dezvăluie pe Mântuitor omenirii. 

O asemenea misiune creştină a fost îndeplinită de apostolii aleși de lisus, cei 
care prin harul divin transmis prin Duhul Sfânt, erau legitimaţi, dispun, totodată, 
de autoritatea necesară în a propovădui Cuvântul lui Dumnezeu mulțimilor. 
De aceea, aşa cum consideră un analist al acestui fenomen religios complex şi 
contradictoriu, „Creştinismul implică prozelitism, luptă cu dujmanii, iertare şi 
anatemizare, tot atât cât rugăciune şi contemplaţie”, fiind o religie, care după 
cum susținea același autor, vrea să transforme omul, să-l scuture, să-l sperie şi 
să-l exalte, să-i dea un alt chip”. 

Așadar, creştinismul este o religie activă, reformatoare şi constructivă, testul 
accederii în ea fiind greu de trecut, cei mai mulți creştini declaraţi fiind invalidaţi 
sub raportul acestor cerinţe şi a profilului configurat cu ajutorul acestora. A fi 
creştin adevărat înseamnă să cunoşti şi să ai convingeri în ceea ce afirmi şi faci, 
creștinismul nefiind decât un proces de amalgamare dintre vectorul cognitiv cu 
cel practic - ritualic și deontologic, exprimat prin onestitatea şi sinceritatea în 
legătură cu cele declarate, recunoscute şi nu declamate în mod retoric, cum din 
păcate se întâmplă, mimând mai mult credința decât a o pune în practică în mod 
constructiv și convingător. 

A cincea cerinţă vizează răspândirea Evangheliei - veștii bune despre 
Împărăţia lui Dumnezeu în toată lumea şi la toate neamurile (Matei 24:14). 
Este ceea ce în limbaj „propagandistic” înseamnă activitate de răspândire a 
creștinismului, cel mai mare „propagandist” al creştinismului primitiv fiind fără 
îndoială Apostolul Pavel. Desigur, o asemenea atribuţie presupune înțelegerea 
conţinutului cărților ce compun Biblia, şi cu atât mai mult Noul Testament, ceea 
ce înseamnă că un bun creştin trebuie să fie foarte informat asupra proprie-i religii 
şi a doctrinei celorlalte religii şi confesiuni pentru a le putea combate în ceea ce 
priveşte afirmarea superiorității lor legat de adevărurile promovate şi susținute, 
ca pretinse adevăruri absolute. 

Asemenea practici propagandistice legate de prozelitism le întâlnim mai 
mult în cadrul confesiunilor religioase protestante şi neoprotestante, în mod 
deosebit în cadrul cultelor religioase gnostice, un exemplu relevant constituindu-l 
organizaţia religioasă Martorii lui Iehova. Organizaţie mondială foarte activă sub 
raportul prozelitismului, recurgând la răspândirea ideologiei prin interacțiunea 
nemijlocită cu cel pe care vrea să-l convertească, aducând în sprijinul racolării 
argumente ce au o credibilitate şi convingere cu mult mai mare decât cea a 
cultelor tradiționale, la care primează din păcate interesele personale față de 
cele comunitare. Un argument plauzibil îl constituie numărul mare al bisericilor 
construite după evenimentele din decembrie 1989, coroborat cu atitudinile 
dominatoare şi exclusiviste a unor culte şi biserici în raport cu altele. 

Din cele prezentate rezultă că accederea la creştinism nu se face atât de 
uşor, pe un fond deliberativ individual, ci implică cu mult mai multe condiționări 
interne şi exterioare ce țin atât de structura psihomorală a individului, cât și de 
factorii psihosociali, în primul rând relațiile interumane și comunitare. De aceea, 
simpla prezenţă la serviciul divin religios, ca un reflex de apărare şi iertare a 
păcatelor săvârşite, în afara convingerilor asupra unor adevăruri, nu este suficientă, 
creștinul adevărat fiind cel conştient de superioritatea creştinismului în raport cu 
alte culte religioase, fapt ce impune cunoaștere şi atitudine de implicare în mod 
constructiv şi demonstrativ, aşa cum o fac cultele protestante şi neoprotestante. 


Recurs istoric asupra creștinismului 


În continuare vom face o scurtă incursiune istorică asupra religiei creştine 
şi asupra creștinismului, care aşa cum se știe, în apariţia şi evoluţia sa a fost 
condiționat politic și social, fără a fi doar o mișcare politică sau de revoltă socială, 
chiar dacă uneori mesajul divin revelat a fuzionat şi interferat cu cel terestru, 
conferindu-i o natură duală cvasicontradictorie, transcendentă şi imanentă, greu 
de acceptat din perspectivă logică şi istorică. 

Comunitatea creştină a apărut în istorie ca având „o identitate unică, zidită 
după modelul pe care lisus Hristos însuşi l-a instituit”, ceea ce a condus la o mare 
rezistență din partea celorlalte culte religioase considerate păgâne, şi în primul 

rând din partea puterii politice a Imperiului Roman, care prin extinderea acestei 
religii se vedea amenințat, sau dimpotrivă, unit, după cum considera şi împăratul 
Constantin, primul împărat care s-a încreştinat, mai mult din rațiuni politice 
decât din convingeri religioase. De aceea, Biserica apostolică, postapostolică şi 
patristică, cum este denumită Biserica Creştină, a trebuit să găsească un cadru 
de manifestare în interiorul Imperiului Roman, care, la rândul său, nu putea să 
nu recunoască realitatea şi importanţa istorică a religiei creștine. Din păcate, la 
început creştinismul a fost aşezat într-un mediu ostil din punct de vedere politic 
şi religios, martirii acestei religii fiind nevoiţi să se confrunte cu politeismul 
religios şi curentele filosofice ale vremii, în mod deosebit cu esenienii, inclusiv 
cu iudaismul din care parțial provine, ca să nu mai vorbim de instituţiile şi 
structurile politice care mențineau și protejau Imperiul Roman. 

În ceea ce priveşte atitudinea faţă de cultura greco-romană, și în mod 
deosebit de politeismul religios păgân, se cunosc mai multe tendinţe apologetice 
şi de apărare creştinismului în raport cu această cultură polimorfă, una „militantă 
şi radicală”, adoptată de cei dintâi apologeţi, care pun raportul dintre creștinism 
şi păgânism în termeni de discontinuitate totală (reprezentată de Atenagoras); 
alta defensivă”, dar deschisă valorilor culturii filosofice antice (remarcându-se 
printre teologii şi patriarhii care o susțin, Teofil al Antiohiei, sfinții Justin şi 
Vasile al Cezareii), şi în sfârşit a treia tendinţă, cea „apologetică”, cea profund 
filosofică, prin ea încercându-se formularea, am spune chiar modelarea 
creștinismului, în termeni de „filosofie creștină”, printre a cărui susținători îi 
amintim pe Clement Alexandrinul, cu lucrarea „Stomate” şi Origen, cu celebra 
sa lucrare „Contra Celsum”. 

Acest mod de prezentare a creştinismului nu era „productiv”, întrucât era 
înțeles doar de un număr redus de indivizi, cei care aveau acces la filosofie și 
la un asemenea nivel înalt de abstractizare. De aceea, pentru a putea fi înțeles 
de către mase, creștinismul trebuie să coboare din platonism şi neoplatonism, 
şi să devină o religie mai terestră, chiar dacă în cercul restrâns al teologilor şi 
filosofilor se dezbăteau probleme de înaltă ținută ideatică și spirituală, cum ar fi 
cele legate de natura divină a lui Hristos, sau de Sfânta Treime, greu accesibile 
omului neinițiat în aceste domenii spirituale abstracte şi complexe. 

Caracterul imanent al creștinismului rezultă în primul rând din faptul că 
această mișcare socială şi spirituală și-a făcut apariţia pe fondul climatului politic 
al puternicului Imperiu Roman, în mod deosebit pe fondul relaţiilor interstatale 
dintre puterea imperială şi poporul evreu. De aceea, dacă vrem să interpretăm 
corect creștinismul, trebuie să înțelegem acest climat politic și social al puterii 
Imperiului Roman, care, după cum se ştie, în acele timpuri domina Orientul 
Apropiat, implicit Palestina. 

Ca atare, creştinismul apare în condiţiile în care evreii erau tot mai mult 
oprimaţi de romani, ceea ce a făcut să intensifice lupta poporului evreu împotriva 

cotropitorilor de la Roma. De aceea considerăm că apariția creştinismului, 
precum şi celelalte schimbări sociale şi politice, nu a fost o simplă întâmplare, 
ci o necesitate istorică, având mai mult un caracter imanent decât transcendent, 
la început fiind create condițiile socio-politice în vederea apariţiei unei ideologii 
creştine salvatoare şi dezrobitoare a celor ce se pretind a fi poporul ales. Opus 
modului de percepere discriminatoriu a religiei iudaice, teologii creștini consideră 
creştinismul ca un dar divin-revelat, iar condiţiile în care a apărut, ca a fi opera 
lui Dumnezeu - lucrarea Providenţei. Într-un asemenea context, creştinismul este 
considerat o nouă creaţie superioară celorlalte orientări religioase şi filosofice, 
implicit a unor principii din Vechiul Testament. 

Nu trebuie însă scăpat din vedere faptul că apariția acestei religii revelate 
a fost favorizată de înăsprirea asupririi evreilor de către romani şi de nelegiuirile 
comise de guvernatorul Pilat, toate având drept rezultat intensificarea luptei, a 
naționalismului evreiesc şi a aspirațiilor naționale, fapt ce a erodat tot mai mult 
stabilitatea imperiului, chiar în condițiile în care îşi făceau resimţite efectele 
acelei „Pax Romana” de sub dominaţia lui August Octavian. 

În asemenea condiţii socio-politice, de supunere şi răzvrătire, evreii aveau 
nevoie de un salvator, cât şi de o religie salvatoare şi unificatoare împotriva 
dușmanului intern şi extern, ca atare, creștinismul apare, atât ca o necesitate 
politică, cât şi ca o nevoie spirituală şi doctrinară. Dacă e să ne referim la latura 
spirituală, atunci trebuie semnalat faptul că filosofia şi cultura greco-romană nu 
le satisfăcea aspiraţiile culturale şi religioase. În acele vremuri tulburi, în Iudeea, 
păcatul omenesc atingea cele mai înalte culmi, binecunoscut fiind fenomenul 
sodomist, față de care Yahve a luat cele mai severe sancțiuni, distrugând cele 
două oraşe, Sodoma şi Gomora, un asemenea sindrom fiind reiterat şi în prezent. 

Într-un asemenea context de decadență morală și spirituală, se impunea 
o religie care să pună în aplicare Decalogul revelat lui Moise de către Yahve şi 
să diminueze, totodată, cruzimea, ura şi atrocitățile comise de cei care dețineau 
puterea. Era nevoie de o nouă filosofie asupra vieții şi a morții, astfel că pentru 
evreii creştini lisus Hristos trebuia să devină atât salvatorul cât şi Mântuitorul 
lor şi a lumii creștine, iar Evanghelia să triumfe în toată lumea. Pe un asemenea 
fond ideatic al religiei creştine, intrarea în Împărăţia Cerurilor - la Dumnezeu, 
se va putea realiza numai prin mijlocirea lui lisus şi a Duhului Sfânt, elemente 
structurale fundamentale ale Sfintei Treimi, percepute ca sursă a puterii noastre 
şi a Sfintei Scripturi, care aşa cum se ştie, avea să devină fundamentul spiritual, 
dogmatic și doctrinar al noii religii, baza învăţământului şi educaţiei creştine. De 
aceea, Biserica Creștină, prima instituţie educațională, a avut şi are şi în prezent 
responsabilitatea de a întreţine un climat de închinare favorabil educaţiei creştine 
şi cultivării credinței religioase. 

Pe acest fondal educaţiei religioase, Evanghelia a venit „îmbrăcată cu puterea 
Duhului Sfânt”, iar creştinii perioadei apostolice au trăit la început libertatea din 


32 


Capitolul | Perspective istorice și doctrinare asupra religiei creştine 


plin, datorită învățăturilor Noului Testament, favorabile societăţii creştine, care 
era asemănată de Sfântul Augustin, cu o „Nouă cetate a lui Dumnezeu”. Primii 
creştini erau ocrotiţi de însăşi puterea imperială prin acea „Pace Romană” care a 
domnit trei secole, fiind prigoniți şi batjocoriţi ulterior de reprezentanții puterii, 
dobândind un statut de fiinţe marginalizate. Un anumit recul se resimte şi în 
doctrina creştină, prin încercarea de pătrundere a unor doctrine păgâne, cum au 
fost simonismul, gnosticismul, marcionismul, arianismul şi alte erezii şi mişcări 
doctrinare anticreștine care amenințau adevărul dogmatic şi doctrinar al Bisericii 
Creştine, pe care le vom prezenta în alte capitole ale lucrării. 

Se poate observa că creștinismul se dezvoltă în paralel cu atrocitățile și 
crimele săvârșite de reprezentanţii puterii Romei. Spre exemplu, în timpul 
domniei lui Nero, legea romană a înfierat practicarea credinţei creștine, astfel 
că creştinii erau supuşi unei lungi serii de persecuții. În timp ce creștea biserica, 
creștea și numărul martirilor, primii fiind fondatorii săi, începând cu umilirea şi 
răstignirea lui lisus, apoi sacrificiul celor doi apostoli, Pavel şi Petru. 

Persecuţiile din timpul domniei lui Nero, Decius, Valerian şi Dioclețian 
(secolele III-IV d.Hr.), au fost cele mai devastatoare şi pline de cruzime. Numai 
împăratul Dioclețian a emis patru edicte-acţiuni politice prin care urmărea 
distrugerea tuturor clădirilor de cult, confiscarea cărților religioase, demiterea 
creștinilor din guvern şi armată și întemnițarea preoților. Asemenea interdicții 
şi limitări ale drepturilor creștinilor au avut un efect de bumerang asupra 
cuceritorilor şi asupritorilor romani, astfel că în loc să le slăbească credinţa și 
încrederea în misiunea lor apostolică, mai tare i-a îndârjit, astfel că, în mod 
paradoxal, Biserica Creştină triumfa în loc să slăbească, devenind un pericol 
social intern al Imperiului Roman. 

Un rol important în consolidarea creştinismului l-a avut, fără îndoială, 
împăratul Constantin şi mama sa Elena, care pentru faptul că au acceptat 
religia creștină ca religie de stat, au fost canonizaţi ca sfinți. Ulterior, împăratul 
Theodosius 1, în anul 381, în urma Sinodului de la Constantinopol, a acceptat teza 
trinităţii, Sfânta Treime, ştiut fiind că în urma Sinodului de la Niceea, creştinismul 
rămăsese o religie diadică, fiind acceptată Persoana lui lisus Hristos în structura 
lui Dumnezeu Tatăl şi Fiul, şi nu triadică, lipsind cea de-a treia Persoană treimică, 
Duhul Sfânt. În acest mod, au fost scoase în afara legii ereziile şi religiile păgâne, 
religia creştină îngemănându-se tot mai mult cu politica, nu de puține ori chiar 
sprijinindu-se pe ea. Astfel, moartea, cruzimea, desfrâul, sunt înlocuite parțial 
cu credința, iubirea semenului, dreptatea și toleranța, ca valori morale creştine 
fundamentale, ceea ce era un bun câștigat atât pentru imperiu, cât şi pentru 
creștini şi creştinism. 

Curând însă, după ce creştinismul a dobândit un statut, devenind religie 
de stat, statul şi o parte a imperiului în loc să se consolideze, a început să se 
dezintegreze. Acest proces al dezintegrării poate avea şi cauze religioase, ca 

urmare a tendinței creștinismului de a-şi asuma asemenea forme naționaliste, 
şi de a nu depăşi graniţele politice şi teritoriale, devenind la început o religie 
mai puțin expansivă şi dominatoare, după cum s-a manifestat ulterior, mai ales 
prin catolicism. La toate acestea mai trebuie adăugată şi presiunea politică 
asupra domeniului privat al gândirii, specifice gnosticismului, astfel că Crezul 
şi dogma creştină, în urma Sinoadelor de la Niceea - 325 şi Chalcedon - 451, au 
devenit lege imperială opresivă pentru mulţi cetăţeni. La dezmembrarea politică 
a contribuit în mod nemijlocit marea ruptură-schismă ce a avut loc în Biserica 
Creştină, în anul 1054, când Estul şi Vestul creştin au fost separate, Biserica 
Creştină unită fiind dezmembrată din trunchiul creștin în cele două biserici foste 
surori: Biserica Romano-Catolică, ca biserică dominantă, şi Biserica Ortodoxă, 
mai slabă şi mai marginalizată sub raport politic și religios. 

În această perioadă (sec. IV-VIII) s-a precizat şi consolidat, totodată, 
raportul dintre biserică şi stat, care așa cum arăta împăratul Justinian, poate fi 
definit ca un raport de „simfonie ”, în sensul că o instituţie nu se poate concepe 
fără cealaltă, ele coexistând ca două entități complementare, imposibil de separate 
una faţă de cealaltă, trăind într-o continuă coabitare, ca să folosim un termen la 
modă în momentul redactării acestei cărți. 

Această teorie a simfoniei ce vizează raportul dintre puterea religioasă şi 
puterea politică este bazată pe recunoaşterea „diarhiei ”, adică a dublei autorităţi: 
cea a împăratului şi cea a patriarhului: Chiar în ciuda faptului că aceste entități 
se completau reciproc, nu trebuie să ignorăm faptul că așa zisa „simfonie ” era 
mai avantajoasă reprezentanților puterii religioase, față de reprezentanţii puterii 
terestre, deținute în mod simbolic de un patriarh și un cezar. 

În virtutea acestei puteri emergente cerului şi divinității, împăratul trebuie 
să profeseze crezul ortodox şi să accepte să primească coroana imperială din 
mâinile patriarhului Constantinopolului în cadrul unei ceremonii religioase din 
Biserica Sfânta Sofia, fără să fie încoronat ca şef al Bisericii. La fel, nici patriarhul 
nu putea să încoroneze un împărat eretic, mărturisirea ortodoxă fiind obligatorie 
pentru a deţine oficiu imperial. Pe de altă parte, în virtutea aceleași „simfonii”, 
împărații bizantini au convocat cele şapte sinoade ecumenice: I, Niceea-325; II, 
Constantinopol-381; III, Efes-431; IV, Calcedon-451; V, Constantinopol-553; 
VI, Constantinnopol-681; VII, Niceea-787, şi au promulgat „edicte de credință” 
împotriva ereziilor care se constituiau într-un un pericol nu numai pentru Biserica 
Ortodoxă, ci şi pentru unitatea imperiului. 

În acest mod se poate explica „Henoticon ” - ul împăratului Zenon (474- 
491, d.Hr), care nu este altceva decât un edict de unire, publicat în anul 482, 
cu intenția de a-i reconcilia pe ortodocși cu monofiziţii, separați după sinodul 
ecumenic de la Calcedon (451) şi „, Ektesis ”, promulgat de împăratul Heraclius 
în anul 638, în care propunea monoteismul (erezie arianistă), ca doctrină de 
reconciliere. Vom reveni asupra acestor erezii într-un alt capitol, în care vom 

analiza această problematică, aşa că nu vom insista aici şi acum asupra lor, 
continuând demersul asupra efectelor induse de această presupusă „simfonie ”. 

În primul rând vom sublinia faptul că în conformitate cu această „simfonie”, 
din punct de vedere organizațional, administrarea şi organizarea din mediul 
ecleziastic coincid cu structura civilă a statului, neexistând nicio contradicţie de 
bază între canoanele bisericeşti şi legile imperiale: împărații bizantini promulg 
legi care privesc probleme bisericeşti, după cum biserica adopta canoane care 
afectau viaţa civilă, cum ar fi spre exemplu „Codul lui Justinian”. 

Mai trebuie subliniat faptul că această „simfonie”, nu a fost chiar o adevărată 
şi reală simfonie, în adevăratul sens al cuvântului, acest raport dintre biserică 
şi stat cunoscând o evoluție inegală şi plină de tensiuni. A fost mai degrabă o 
„polaritate instabilă şi dinamică”, care în anumite epoci istorice a condus la o 
anumită influență negativă asupra Bisericii Ortodoxe. Spre exemplu, în disputa 
iconoclastă din secolele VIII-IX, împărații bizantini au pretins să-şi exercite 
autoritatea doctrinară asupra bisericii, afectând, sau chiar lezând, am putea spune, 
relative autonomie față de politică şi stat. 

Așa cum se ştie, împotriva împăraților iconoclaşti au dus o luptă aprigă de 
rezistență călugării, cei mai activi credincioşi creștini ale acelor vremuri. Cu toate 
acestea, „simfonia” rămâne o caracteristică fundamentală a tradiției canonice 
din această perioadă, ceea ce a făcut ca ortodoxia să nu accepte nici „cezaro- 
papismul” medieval din Biserica Romano-Catolică şi nici „teoria separării” care 
s-a impus, după cum este cunoscut, în epoca modernă de după revoluția burgheză. 
Cu toate aceste incompatibilităţi dintre cele două Biserici Creştine, nici „simfonia 
constantiniană,” şi nici „separarea” postconstantiniană n-au distrus caracterului 
popular al creştinismului ortodox. 

Pentru a înțelege mai bine profilul moral al creştinilor şi implicit pe cel 
al creştinismului, care nu poate face abstracție de asemenea „resurse umane,” 
vom reproduce ceea ce este afirmat în Epistola către Diognet, 5 (apud. I. Bria, 
op.cit. p.118). 

Iată ce stă scris în acest text: „Creștinii nu se deosebesc de restul oamenilor 
nici prin patrie, nici prin limbă, nici prin obiceiuri. Creștinii nu locuiesc separat 
în orașele lor proprii, nu vorbesc vreo limbă diferită, nici nu practică un mod de 
viaţă straniu. Învățătura pe care o au nu este o descoperire a minţii şi cugetării 
omeneşti, nici nu aderă, ca unii, la vreo învățătură omenească. Ei îşi petrec viața 
în orice oraş, grec sau străin, după cum fiecăruia i-a fost hărăzit de soartă, urmând 
obiceiul local, firesc, în ceea ce priveşte portul, hrana şi alte stări. Totuşi, starea lor 
arată câteva trăsături minunate şi chiar surprinzătoare. Deşi locuiesc acasă, în țările 
în care s-au născut, ei se comportă ca niște străini. Participă la toate ca cetăţeni, 
dar ei rabdă pe toţi şi pe toate, ca străini. Ca toţi oamenii, ei se căsătoresc şi nasc 
copii, dar nu-i leapădă pe cei născuţi. Orice creştin este liber să se împărtășească 
la masa altuia, dar niciodată nu are pat comun. Cu toate că viețuiesc în trup, ei 

nu trăiesc după trup. Trăiesc pe pământ, dar cetăţenia lor este cerească. Ei ascultă 
legile hotărâte, dar în viaţa lor particulară ei sunt mai presus de legi. Iubesc pe toți 
oamenii, dar sunt persecutați de toți. Ei sunt neînţeleşi și condamnaţi, iar suferind 
moartea, ei sunt treziți la viaţă. Sunt săraci, dar îmbogăţesc pe alţii, sunt lipsiți 
de toate, totuşi au de toate, din prisos. Sunt dezonoraţi, totuși sunt slăviţi prin 
înjosirea lor; huliți, dar răscumpăraţi. Ei răsplătesc calomnia cu binecuvântarea, 
insulta, cu delicateţea. Pentru binele pe care îl fac sunt pedepsiţi ca niște răi, iar 
când sunt osândiți, se bucură ca unii care ar da viaţă. Sunt pedepsiţi de iudei ca 
nişte eretici şi persecutați de elini, cu toate că cei ce le fac rău nu pot explica 
pricina ostilităţii lor.” 

Din relatarea făcută despre creştinismul primitiv, rezultă că la începuturile 
sale era o religie oprimată, la care au contribuit atât izvoare religioase, cât şi cele 
laice, mai ales cele filosofice, dispunând de un caracter polimorf prin formă şi 
conținut, împotriva ei manifestându-se prin atitudini ostile şi contestatare atât 
reprezentanţii puterii laice, cât şi a celei religioase. 


1.1.2. Caracterul transcendent al religiei creştine 


Prin conceptul transcendent, asemenea celui de transcendenţă, desemnăm 
acea stare şi proprietate a lucrurilor care se află dincolo de lumea materială, ca 
domeniu relativ cunoscut, dispunând de o existenţă apriorică, similar „lucrului în 
sine” de tip kantian, sub raport cognitiv situându-se dincolo de limitele cunoaşterii 
experimentale, fiind inaccesibil cunoașterii bazate pe experienţă, depăşind astfel 
pragul senzorial şi rațional al cunoașterii. Etimologic, conceptul analizat derivă 
din verbul latin transcendere, care înseamnă a trece dincolo, urcând, depăşind 
obstacolele şi nu să le ocolească sau evite prin anumite modalități favorabile 
individului (cf. Lionel, C., „Funcţia religioasă a psihicului”). 

Transcenderea acestei lumi, prin cunoaştere, iubire și mântuire, presupune 
cu necesitate credință adevărată, deoarece numai credinţa înlocuieşte îndoiala 
din viața unui credincios, numai prin credință i se poate reda bucuria sacră 
de a-L cunoaște pe Dumnezeu. De aceea, dacă vom corobora conceptul de 
transcendenţă cu cel de credinţă religioasă, prin această amalgamare ontică, 
epistemică şi afectivă, putem desemna dorinţa de evitare a lumii materiale, sau a 
vreunui aspect al său care devine intolerabil şi nonvaloric pentru acea persoană 
sau pentru acel grup de persoane care aderă la o asemenea credinţă şi ideologie 
religioasă, specifice, desigur, religiei creştine. 

Ceea ce-i conferă religiei un caracter transcendent este în primul rând 
conţinutul - obiectul la care face referință: divinitatea și raportul omului cu 
Dumnezeu, de unde concluzia că o asemenea religie, şi implicit credinţă religioasă, 
este şi rămâne cea mai complexă formă din registrul formelor de manifestare ale 
religiozității. Mutatis mutandis, prin credința religioasă depășim orice obstacol 
cognitiv-argumentativ sau prejudecată întreținută de alte forme ale conştiinţei 

decât cea religioasă şi care poate afecta această formă superioară de credinţă. 
De aceea, înainte de a fi considerată o opinie fermă sau convingere puternică, 
credinţa religioasă este „o putere sufletească de a accepta, ca adevărate datele 
învăţăturii de credinţă, ce nu pot fi înţelese rațional, uneori (având o ascendență 
divină - n.n.), sau nu pot fi văzute cu ochii” (cf. Ioan, M., Dicţionar al Noului 
Testament). 

Dacă ne referim la credinţa religioasă creștină, acelaşi autor o evalua din 
punct de vedere funcţional, ca a fi „o condiţie esenţială în mântuire, mijlocul, 
modul sau calea prin care noi primim harul divin, care ni se oferă prin Hristos 
pentru a conlucra cu El, mântuirea subiectivă fiind o sinergie (împreună-lucrare) 
a harului primit, cu credința care-L acceptă şi cu faptele bune care concretizează 
acest sinergism.” 

Rezultă şi din această definiție caracterul transcendent al religiei şi 
credinţei religioase, acestea putându-se constitui într-un „har divin”, ce nu poate 
exista în afara lui Dumnezeu şi a chemării Sale şi a Fiului Său, Cel ce s-a jertfit 
pentru răscumpărarea şi Mântuirea noastră, în vederea accederii într-un alt plan 
existențial, transcendent sub raport ontologic şi gnoseologic. Credinţa religioasă 
este singura în măsură să ne salveze de la acest statut de ființe păcătoase şi 
decăzute, din cauza păcatului originar, îndeplinind, după cum vom arăta, mai 
multe funcţii în viața și existența noastră vremelnică de pe pământ. 

Relaţionarea acestor două caracteristici ale religiei şi credinţei religioase 
creștine, de a dispune de un caracter transcendent şi revelat, rezultă și din cele 
două funcţii ale acestora. În ceea ce priveşte prima funcție, presupune un anumit 
algoritm existențial în vederea mântuirii și pnevmatizării-iîndumnezeirii noastre, 
ca specie în curs de perfecționare, vizând ca atare o dimensiune soteriologică 
ŞI transcendentă sub raport teleologic-al scopurilor. Spre deosebire de prima 
funcţie, care are mai mult un caracter pragmatic, cea de-a doua îndeplinește în 
mai mare măsură un rol cognitiv-epistemologic. 

Astfel că, prin credinţă şi prin revelația supranaturală se poate ajunge la 
descoperirea unor adevăruri absolute ce transcend realitatea imediată, și pe care 
rațiunea nu le poate încă descoperi. Din acest punct de vedere, credinţa devine 
un instrument cognitiv şi în același timp, o treaptă superioară a cunoaşterii, 
o supraraţiune, după cum o denumea Hegel, completând dar și contrazicând 
cunoaşterea obținută prin intermediul rațiunii. 

O asemenea atitudine este desprinsă şi de pedagogul francez, Benoit 
Bouche, în lucrarea „L’ Education morale”. Pe fondul caracterului dual, autorul 
citat, afirma: „credința religioasă își are izvorul îndepărtat în două dorinţe 
instinctive ale omului şi imposibilitatea de a le satisface: dorinţa de a trăi, opusă 
morții, şi dorința de a înţelege universul, opusă imposibilității de a-l înțelege”, 
agnosticismului în general. 

Aceeaşi dimensiune şi același caracter transcendent i se pot atribui credinţei 
religioase şi atunci când identificăm adevărurile descoperite prin intermediul său 
şi a revelației supranaturale, cu Dumnezeu, care ab initio dispune de o natură 
transcendentă. Caracterul peremptoriu al transcendenţei divinității, nu poate fi 
dovedit decât prin intermediul credinței religioase, credincioşii având certitudini 
asupra existenţei lui Dumnezeu, atât prin atributele sale, cât şi ca existență în 
sine, în afara vreunor demonstrații logice sau epistemologice, dimensiuni aspru 
criticate şi ignorate de către teologie şi teologi. 

Trebuie subliniat că funcţia cognitivă a credinţei religioase nu contrazice 
întotdeauna cunoaşterea rațională şi nici cunoștințele obținute pe această cale, 
ca atare nu este antiintelectuală, cum s-ar pute crede, ci, uneori, chiar le implică. 
Asemenea atitudini conciliatoare, pe fondul raportului ce vizează cunoaşterea, le 
întâlnim la cei mai mulţi teologi creştini sau de alte religii şi credinţe religioase. În 
ceea ce priveşte religia creștină, primele afirmaţii în legătură cu credinţa religioasă 
creştină le întâlnim în „Epistola Apostolului Pavel către evrei” (cap.11:1,2,3), 
unde stă scris pentru eternitate: „Or, credinţa e fiinţarea celor nădăjduite, dovada 
lucrurilor celor nevăzute. Că prin ea primit-au cei vechi buna mântuire. Prin 
credință înțelegem noi că printr'un cuvânt al lui Dumnezeu întemeiatu-s'au 
lumile, cele ce se văd alcătuindu-se astfel din cele ce nu par.” (cf. Biblia sau Sfânta 
Scriptură, 2001). Dintr-o perspectivă sincretică, credința impune acceptarea 
unui adevăr religios insurmontabil ce vizează coroborarea dintre dimensiunea 
ontologică - creaționistă cu cea epistemologică - comprehensivă, exprimată de 
acest apostol al neamurilor, Apostolul Pavel, în aceeaşi sursă citată. 

Mai mult, după opinia evangheliștilor și a primilor reprezentanți ai 
Patristicii, credinţa este singura modalitate de recunoaştere şi apropiere a omului 
față de Dumnezeu, fără credinţă fiind cu neputinţă să-L iubim şi, la rândul nostru, 
să fim iubiţi de Dumnezeu. În acest sens, în aceeași sursă noutestamentară citată, 
arăta în mod explicit că, „...fără credinţă nu-i cu putinţă să fim bine plăcuți; fiindcă 
cel ce se apropie de Dumnezeu trebuie să creadă că El există și că răsplătitor Se 
face celor ce-L caută” (Evrei, 11:6). Dar înainte de perspectiva sociologică ce o 
presupune credinţa, ca relație dintre om şi Dumnezeu, prin credinţă omul încearcă 
să depășească conştiinţa imanentă a realității create şi accesibile cunoaşterii 
senzoriale şi raționale, devenind o treaptă superioară a cunoașterii absolute, a 
infinitudinii, indeterminismului, imperceptibilului și suprasenzorialului. 

În acelaşi context ideatic, evidenţiem și opinia lui Paul Foulquie şi Raimond 
Sain Jean, consemnată în „Dicţionarul de limbă filosofică”. După acești autori 
citați, credința presupune două aspecte: unul puternic, denumit „asentimentul 
spiritului”, în conformitate cu care este exclusă îndoiala, credinţa fiind 
percepută ca ceva veritabil, ca un adevăr peremptoriu, şi unul slab, exprimat prin 
„asentimentul spiritului care nu comportă o reflecţie personală” şi care reprezintă 
ecoul gândirii colective. 

Raportând cele două aspecte ale credinței religioase la caracterul 
transcendent sau imanent, se poate deduce cu uşurinţă că primul aspect comportă 
în mai mare măsură dimensiuni ce vizează caracterul transcendent al credinţei, pe 
când cel de-al doilea coincide în mai mare măsură cu caracterul imanent, religia 
şi credinţa religioasă fiind profund influențate de factorii sociali şi psihologici. O 
opinie surprinsă în cadrul paradigmei sociologice care îl are ca reprezentant de 
marcă pe binecunoscutul sociolog francez, Emile Durkheim, şi pe care dintr-o 
asemenea perspectivă, o vom dezvolta şi noi în această lucrare. 

Delimitarea caracterului transcendent al religiei şi credinței religioase 
față de cel imanent se poate realiza şi prin natura duală a credinței, desprinsă 
de marele psiholog contemporan, Piere Janet. El descoperă două tipuri de 
credinţă: „credința elementară” sau „pitiatică ” şi „credința superioară” sau 
„discriminatorie ” (apud. Mircea Florian, op.cit.). Dacă vom raporta şi corobora 
aceste forme ale credinţei cu caracterul transcendent sau imanent al credinţei 
religioase, se poate deduce că dimensiunea și caracterul transcendent al religiei 
creştine emerge tipului de credință superioară-discriminatorie, având ca „obiect” 
de cunoaştere și relaționare, ficțiunea şi imaginarul, care pentru creştinism 
şi credincioşii creştini este lisus Hristos: „Credinţa în revelația lui Dumnezeu 
fiind credinţa în cuvântul Domnului, în Logos, care este însuși Fiul” (cf. Mircea 
Florian, ibidem.). 

În acest sens, într-o lucrare de dată relativ recentă, intitulată în mod 
sugestiv „Doamne schimbă-mi atitudinea. Până nu e prea târziu”, autorul 
scoțian neoprotestant, James MacDonald, afirma că, „Credinţa este încrederea în 
Cuvântul lui Dumnezeu” şi că „se bazează pe un Dumnezeu real”, fiind „clădită 
pe Dumnezeul creator al universului”. Într-un mod mai mult decât convingător, 
autorul citat afirma că: ,, Credinţa este o încredere activă în Dumnezeu, care S-a 
descoperit pe Sine Însuşi, nu o presupunere îngâmfată despre un cineva, de undeva 
din spaţiu”. În calitatea sa de substanță sau de esenţă a lucrurilor nădăjduite, 
credința emerge realităţii sociale, presupunând un caracter imanent, iar în calitate 
de argument al lucrurilor nevăzute, pe un fond aprioric şi în afara experienţei 
existențiale, devine efect al emergenței divine, fără divinitate neputând exista 
credinţă decât în mod instinctiv şi imanent, şi nu în mod transcendent şi revelat. 

De aceea, prin obiectul său de referință, care este divinitatea, credinţa 
religioasă presupune un caracter transcendent, cu incidență imanentă în realitatea 
fizică şi social-umană. În acest mod, credinţa religioasă se răsfrânge asuprarealităţii 
sociale, uneori devenind consubstanţială cu aceasta şi nu transubstanțială, cu atât 
mai puţin transcendentă acestei lumi cunoscute, chiar dacă se fundamentează 
pe Cuvântul creator divin, cuvânt ce transcende această realitate ontică, fiind 
primordial în raport cu ea. 

Vom încheia demersul ce are ca obiect analitic caracterul transcendent al 
religiei creștine, prin ceea ce susținea, W. Ferara în lucrarea „Viaţa lui lisus”, 

unde legat de acest aspect ce viza caracterul transcendent și superioritatea 
creştinismului faţă de celelalte religii, afirma: „Dar iată că vedem, cum lumina 
creştinismului, asemenea unei aurore line, se aprinde în mijlocul unei pâcle 
generale și nesuferite. La început această nouă religie se împrietenește cu ceea 
ce este mai slab în lume, ea însăși împărtășind această slăbiciune: fără bogăție, 
fără erudiție, fără geniu, fără arme, fără tot ceea ce poate frapa şi atrage, fiind 
(sbl.n.) religia lepădaților şi oropsiţilor, a fugarilor şi întemnițaților, şi care la 
început număra printre primii săi convertiți puţini înţelepţi, puțini de neam ales 
şi puternic, ci numai din aceia, care neavând altă binecuvântare, decât cea care 
se pogora de sus, şi neluminată de nicio lumină, decât cea care lumina din cer, şi 
care prefăcea în fugari pe regi cu oști, insuflând o nouă viaţă, o nouă nădejde şi o 
nouă sfințenie necunoscută în lumea criminală şi stricată” (ibidem). 


1.2. STRUCTURA DOGMATICĂ ȘI DOCTRINARĂ 
A RELIGIEI CREȘTINE 


Demersul analitic legat de latura istorică şi caracterul transcendent a 
religiei creştine au deschis „calea de acces” asupra unui domeniu foarte complex 
şi disputat din cadrul acestei religii, cel al laturii dogmatice şi doctrinare, în 
general, şi a unor culte și confesiuni, care s-au desprins din trunchiul comun 
al creștinismului, în mod special. Ca notă comună a lor, la fel ca și celelalte 
religii tradiționale, în unanimitate recunosc existența unor forțe supranaturale, 
atotputernice, corespondente cu ceea ce este desemnat în creştinism prin divinitate, 
ulterior cu Dumnezeu Treimic. De aceea, majoritatea structurilor ecleziastice 
creștine recunosc caracterul trinitar al divinității, practicile şi ritualurile cultice 
desfășurându-se în consens cu dogmele şi doctrina creştină. Printre dogmele 
fundamentale ale creştinismului sunt evidenţiate următoarele: 

e lumea a fost creată din nimic de către Dumnezeu (a avut un început şi va 
avea un sfârşit); 

e este neschimbătoare, adică este şi va rămâne așa cum a creat-o Dumnezeu; 

e este guvernată de divinitate în conformitate cu voinţa acesteia; 

e omul însuşi este creaţia lui Dumnezeu; 

e în om sălășluieşte un suflet (după concepția majorităţii creștinilor) de 
origine divină al cărui lăcaș temporar este trupul; 

e omul este o ființă păcătoasă, iar potrivit învățăturii biblice, primii 
oameni (Adam şi Eva) au căzut în păcatul originar, din care cauză Dumnezeu 1-a 
transformat în muritori, atât pe ei cât şi pe urmașii lor; 

e Dumnezeu fiind milostiv şi iertător a făgăduit că va trimite şi a trimis pe 
pământ pe Fiul său lisus Hristos, care să se jertfească în scopul izbăvirii omenirii 
de păcate. 

După concepţia creştină, jertfa izbăvitoare a avut loc odată cu moartea lui 
Hristos, care urcându-se apoi în Rai, lângă Dumnezeu -Tatăl, a făgăduit revenirea 
pentru a doua oară în a săvârşi Judecata de Apoi, după care va domni o mie de 
ani, pedepsind pe cei păcătoşi. 

Doctrina creştină nu este nici exclusivistă şi nici autarhică - închisă, ci 
lasă posibilitatea omului de a-şi izbăvi păcatele şi a se mântui prin credinţa în 
Dumnezeu Treime. Potrivit acestei învățături, câştigarea iertării păcatelor, a 
mântuirii divine, a fericirii în viaţa de apoi este scopul suprem al vieţii omului, 
ceea ce îl obligă la cultivarea și întreținerea permanentă a credinței în Dumnezeu, 
la rugă şi rugăciune pentru iertare, supunere și smerenie, la respectarea cerinţelor 
morale, care este un dar ceresc. Pentru a fi pe placul lui Dumnezeu, omul trebuie 
să suporte, fără a manifesta nemulțumire, orice privaţiune, orice greutate şi 
nenorocire i s-ar ivi în viață, toate acestea trebuie considerate drept pedepse 
pentru păcatul originar şi pentru alte păcate săvârşite de om. 

Aşa cum se ştie, cartea pe care se fundamentează creștinismul este Biblia 
(Vechiul şi Noul Testament), ea fiind considerată în întregime rezultat al revelației 
divine. Codul moral al religiei este structurat pe cele zece porunci - Decalog, 
revelat de Dumnezeu lui Moise, precum și pe alte texte cu conținut moral din 
Biblie. La cultele tradiționale ale creștinismului, pe lângă Sfânta Scriptură- 
Biblia, în înțelesul cotidian se mai adaugă și cărțile ce reunite formează ceea ce în 
limbajul teologiei creştine se numeşte „Sfânta Tradiţie ”. Problemă asupra căreia 
din raţiuni obiective nu vom insista, domeniul fiind prea extins pentru a putea fi 
condensat în acest spaţiu editorial. Pe parcursul lucrării vom întâlni multe idei 
desprinse din marii teologi care au fundamentat Sfânta Tradiţie, mai important 
fiind însă demersul întreprins asupra Sfintei Treimi și a Sfintelor Taine, prea 
puţin cunoscute în rândul laicilor nepreocupaţi de aceste complexe probleme ce 
structurează şi configurează religia creştină. 


1.2.1. Doctrina trinităţii în creştinism 


Una dintre cele mai controversate şi complexe subiecte pe care le-a 
cunoscut teologia și filosofia religiei este cea legată de doctrina care a stat la baza 
fundamentării şi consolidării creștinismului primitiv, Sfânta Treime. În ce constă 
complexitatea și chiar vulnerabilitatea unui asemenea subiect sensibil și delicat, 
vom încerca să demonstrăm şi noi pe parcursul capitolului. 

În acest scop, vom prezenta atât argumentele care confirmă viabilitatea 
acestei doctrine, cât şi unele amendamente care s-au constituit în premise 
favorabile adoptării unor atitudini contestatare, manifestate sub raport ideologic, 
dogmatic, doctrinar şi ritualic, în structuri religioase formale sau mai puțin 
formale, obiectivate în unele culte protestante şi neoprotestante, precum și în 
unele erezii antitrinitare care aveau ca scop negarea doctrine trinitare. 

Pentru a fi cât mai credibili, vom recurge la modalităţi investigaționale ce 
transced orice tendinţă și atitudine partizană, recurgând deopotrivă atât la surse 
ce susțin și validează în mod argumentativ viabilitatea acestei doctrine, cât şi la 
unele surse informaţionale cu caracter mai tendenţios, care încearcă să surprindă 
unele aspecte, prezentând totodată contraargumente credibile pentru cei care se 
îndoiesc de validitatea acestui adevăr creştin fundamental, pe fondul căruia s-a 
consolidat religia creştină și creștinismul ca fenomen social, îmbinând caracterul 
transcendent cu cel imanent. 


1.2.1.1. Interferenţe istorice şi religioase asupra tezei trinităţii în 
creştinism 

Vom înţelege mai repede și mai bine misterul desemnat prin conceptul de 
Trinitate şi trinitarism prin intermediul istoriei decât prin teologie, care aşa cum 
am văzut şi după cum era şi de aşteptat, în cea mai mare parte este apologetică, 
partinică şi subiectivă, ignorând în mod voit principiul ştiinţific cunoscut prin 
sintagma latină, „Sine ira et studio”, precept ce ne cere să cercetăm şi să prezentăm 
lucrurile în mod obiectiv, „Fără patimă şi părtinire”. 

Ne vom reîntoarce în antichitate în epoca babiloniană şi vom constata că 
închinarea la asemenea triade zeificate, care s-au metamorfozat în ceea ce avea să 
devină Sfânta Treime în religia creştină, era ceva obişnuit, existând un mit şi un 
cult al „triadei marilor dumnezei”. Vom prezenta şi noi unele asemenea ritualuri, 
reproduse după Larousse, Encyclopedia of Mythology. 

În Mesopotamia existau trei dumnezei: Anu, Bel, Ea, fiecare stăpânind 
anumite „domenii”: Anu stăpânea cerul, Bel stăpânea pământul, iar Ea elementele 
lichide, apa; în Egipt exista triada lui Horus, Osiris şi Isis; în Babilon triada 
Istar, Sin şi Samus; în India triada Brahma, Siva şi Visnu (Siva este considerat 
zeul distrugător, Brahma, zeul creator, iar Visnu, zeul păstrător). Toate aceste 
configurații triadice, ulterior trinitare, au existat cu mult înainte de Hristos, 
asemenea credințe păgâne invadând creştinismul după moartea apostolilor, 
creștinismul adaptând în mod selectiv păgânismul, fără să-l distrugă în întregime. 

Dacă este să facem unele analogii legate de teza trinităţii, atunci în spiritul 
obiectivităţii ştiinţifice, trebuie menționat faptul că această teză ce avea să devină 
dogmă pe care s-a fundamentat creştinismul, provine din Egipt, zeul Osiris fiind 
aproape identic cu lisus Hristos (a se vedea Isaia 19: 1-3). 

În formularea doctrinei trinitare un rol deosebit revine unor clerici din 
Alexandria, printre care se remarcă Atanasie. Pentru teologii egipteni, Trinitatea 
era cea mai importantă disciplină, astfel că reuniunea ipostatică a mai multor 
dumnezei într-o singură ființă era considerată un lucru extrem de important în 
plan religios. De aceea, teologia alexandrină poate fi considerată un intermediar 
între moștenirea religioasă egipteană și creştinism. Mai mult decât atât, chiar 
dacă creștinismul a triumfat în raport cu păgânismul, acesta din urmă, la rândul 

său, a corupt creștinismul. Astfel, deismul primilor creştini a fost înlocuit de 
Biserica Creştină de la Roma cu incomprehensibila dogmă a Trinității, care pe 
lângă Dumnezeu Tatăl și Fiul, include și cea de-a treia persoană, Duhul Sfânt. 

Teza trinităţii este regăsită nu numai în religiile istorice şi păgânism, ci şi 
în concepţiile neoplatonicene cu privire la Realitatea Supremă sau absolută, care 
este reprezentată în aceeași formă şi modalitate Trinitară - Triunică. O asemenea 
legătura şi paralelism între filosofia lui Platon şi dogma trinităţii prezintă 
interes doar parțial pentru filosofia idealistă, prin triada lui Unu - a unicității, 
astfel că filosofia poate fi considerată drept o cale și modalitate spre o doctrină 
controversată, cum este cea care vizează Trinitatea. 

Astfel, în „Nouveau Dictionaire Universal”, Maurice Lauchatre, evalua 
influenţa lui Platon asupra trinităţii în felul următor: „Trinitatea platoniciană, 
care nu a fost de fapt ea însăși decât un fel de aranjare de o nouă dispunere a 
Triadelor mai vechi ale popoarelor care existau înainte, pare să fie în realitate, 
trinitatea filosofică, rațională, adică Triunitatea de atribute care au dat naștere 
triplicităţii de ipostaze sau de persoane divine ale Bisericii Creştine”. Această 
concepție a trinităţii divine a filosofului grec se regăseşte pretutindeni în vechile 
religii păgâne, după cum am mai afirmat şi noi. 

Alte puncte de vedere care neagă caracterul revelat al trinităţii sunt regăsite 
în lucrarea „The New Schaff- Hersog Encyclopedia of Religionad Knowledge”, 
lucrare în care este prezentat aportul filosofiei greceşti la consolidarea doctrinei 
trinitare: „Doctrinele Logosului şi ale Trinității au primit această formă începând 
cu Părinții greci care erau, direct sau indirect, puternic inflențaţi de filosofia lui 
Platon. Este incontestabil faptul că această filosofie a constituit pentru biserică o 
sursă de eroare şi corupţie”. Faptul că originea sa este străină de scripturile ebraice 
creştine este confirmat şi în cartea „The Church of the Firsf Three Centruriem”, 
unde se poate citi că „Doctrina Trinității a apărut în mod treptat şi relativ târziu; (...) 
originea sa este complet străină de scripturile ebraice creştine; (...) ea a dezvoltat 
şi a fost introdusă în creştinism cu ajutorul Părinților platonicieni”. Mai explicit 
este Andrews Norton în a sa expunere de motive, unde afirma despre Trinitate: 
„Noi putem să reconstituim istoria funestei doctrine şi să descoperim originea sa 
nu în revelaţia creștină, ci în filosofia lui Platon.” Opinie faţă de care orice creştin 
se disociază în mod radical, fundamentarea trinitară a religiei creştine având la 
bază puterea divină unitară în conţinut, dar diferențiată prin formă. 

Așa cum am anticipat, mulți teologi au considerat că această doctrină a fost 
formulată în anul 325, cu ocazia Sinodului de la Niceea, când și unde s-a afirmat 
că lisus Hristos este de aceeași substanță cu Dumnezeu, teză nerecunoscută 
inițial de Mântuitor, creându-se astfel premisele teologiei trinitare de mai târziu. 
Ori, aşa cum se ştie, concepția trinitară şi cu atât mai puţin Trinitatea, nu au fost 
întemeiate încă, deoarece Sfântul Duh nu era prezentat ca cea de a treia persoană 
a unei divinităţi ternare. 

În adoptarea acestei dogme trinitare un rol deosebit a revenit factorului 
politic, care de cele mai multe ori a fost decisiv. Pentru a înțelege și argumenta 
totodată această afirmaţie, în continuare vom încerca să relaționăm politica cu 
religia, în mod deosebit, puterea religioasă cu puterea politică din perioada când 
a domnit împăratul Constantin şi mama sa, Elena, care, aşa cum se ştie, pentru 
contribuţiile decisive în consolidarea creştinismului, au fost canonizați. 

În acest sens, vom recurge la cele mai credibile şi autorizate surse 
bibliografice, şi anume, la „Enciclopedia Britanică”, unde este consemnat 
rolul jucat de împăratul Constantin la acea întrunire episcopală de la Niceea: 
„Constantin a prezidat. El a condus în mod activ discuţiile şi a propus formula 
esențială care avea să exprime relaţia lui Hristos cu Dumnezeu în Crezul adoptat 
de Conciliu; şi anume: de aceeaşi substanţă, cu Tatăl”, ceea ce după părerea 
noastră este mai mult decât o blasfemie. 

Intimidaţi de împărat, episcopii cu excepţia a doi (din cei aproximativ 150 
n.n., printre care s-a remarcat în mod deosebit marele teolog egiptean contestatar 
a tezei trinitare, Arie), au semnat Crezul, ca pe orice document obişnuit, lucru pe 
care mulți l-au făcut împotriva voinţei lor, după cum este consemnat în aceeaşi 
sursă citată. De aici, și nu numai, se poate deduce cu uşurinţă faptul că factorul 
politic, în ultimă instanță cel laic, a fost hotărâtor în deschiderea unei noi modalități 
de abordare a religiei creştine, care, aşa cum vom vedea, nu este chiar atât de 
radicală în raport cu celelalte orientări religioase şi laice, ci este considerată mai 
mult o formă sincretică şi polimorfă a mai multor religii şi curente filosofice. 

Ne întrebăm cum un împărat păgân, care se închina soarelui invincibil, s-a 
convertit la creștinism, punând bazele doctrinei trinitare. Răspunsul este regăsit 
mai mult în politică decât în explicațiile teologice, religia fiind aservită și într-un 
asemenea context politicii. Este puţin probabil ca împăratul Constantin să fi 
înțeles prea multe din dezbaterile înflăcărate dintre episcopii participanţi la acel 
Sinod de la Niceea din anul 325 d.Hr., care a durat două luni, şi nici din teologia 
greacă (cf.Ch. Ashort Hystorii of Cristian Doctrine). 

Ceea ce a înțeles mai repede împăratul Constantin a fost că divizarea 
religioasă a imperiului se constituia într-o ameninţare a acestuia, fapt ce reclama 
cu necesitate o unitate spirituală, religia creştină devenind liantul ei şi, totodată, 
factorul stabilității politice și religioase. 

Așa cum am anticipat, la Sinodul de la Niceea s-a decis natura lui Jisus 
Hristos, dar nu şi rolul Sfântului Duh, astfel că doctrina trinitară nu a fost 
decât parțial afirmată, limitându-se la esența comună dintre Dumnezeul Tatăl 
şi Dumnezeul Fiul, în afara celei de a treia persoane-Dumnezeu Duhul Sfânt, 
pretins egală cu celelalte două. Această dimensiune treimică este adoptată în 
anul 381, la Sinodul de la Constantinopol, în timpul împăratului Theodosiu I, 
în urma căruia Sfântul Duh deţine același loc cu Dumnezeu şi Iisus Hristos. În 
acest context îşi face în mod oficial apariția doctrina trinității, ea fiind adoptată 

de către cei mai mulți creştini. Spunem cei mai mulți, şi nu toţi, deoarece nu 
sunt puţini cei care s-au opus acestei „negocieri religioase” pretins adevărate şi 
revelate, urmând numeroase persecuții cum s-a întâmplat şi cu apostolii Pavel 
şi Petru, cei care au pus bazele Bisericii Creştine, Apostolul Petru fiind primul 
care a urcat în scaunul pontifical de la Roma. Așa cum se ştie şi este consemnat 
şi în „Enciclopedia Americană”, a trebuit să treacă secole până când Trinitatea a 
primit o formulare precisă prin simboluri şi credință, „ideea de trinitate ajungând 
la deplina sa dezvoltare în Evul Mediu, în Occident, când Scolastica a început să 
o explice prin intermediul filosofiei şi psihologiei, nu exclusiv prin intermediul 
teologiei, după cum uşor se lasă a fi crezut. 

Așa cum am anticipat, într-un mod incipient, învăţătura trinitară a primit 
o formulare relativă încă din timpul lui Constantin, prin preotul Atanasie, de 
unde „Crezul atanasian ”, în care este precizată în mod explicit formula trinitară: 
„Noi venerăm un singur Dumnezeu în Trinitate (...), Tatăl este Dumnezeu, Fiul 
este Dumnezeu, Spiritul Sfânt este Dumnezeu, dar nu există trei dumnezei ci un 
singur Dumnezeu”. Cu o asemenea afirmaţie tranşantă și explicită nu sunt de 
acord toţi exegeții teologiei creştine, existând îndoieli chiar şi asupra paternității 
Crezului. După unii biblişti, se pare că acesta nu îi aparține lui Atanasie, astfel 
că Biserica din Orient nu l-a adoptat până în secolul XII. Influenţa lui a fost mai 
mult resimțită în secolele VI și VII, fiind redactat probabil în secolul V în sudul 
Franţei, unde a avut o mai mare influență, care a fost regăsită şi în Spania și 
Germania, ultima adoptând-o în liturghie în secolul al IX-lea, iar Biserica din 
Roma, puțin mai târziu. 

Analizând rolul şi influenţa politicului asupra influenţei doctrinare a religiei 
creștine, ca de altfel şi asupra celorlalte religii, unii contestatari ai doctrinei 
triniare au ajuns la concluzia că „această religie nu este revelată şi nici clădită 
pe Cuvântul divin, ci este mai mult negociată, la bază stând consideraţiile şi 
interesele politice şi nu cele teologice” - religioase. 

În lucrarea „Origin and Evolution of Religion,” E. W. Hopkins ne oferă un 
răspuns cu privire la „ecuaţia” ce vizează politica şi religia creștină: „Definiţia 
ortodoxă a Trinității care sfârşeşte prin a se impune, a fost prin esenţă rezultatul 
preocupărilor politice din biserică”. Am completa noi, nu în primul rând a 
ortodoxiei, cum s-ar putea înţelege din citat, mai mult în cadrul catolicismului, 
dacă ar fi să realizăm o comparaţie și discriminare de ordin etimologic, ştiut 
fiind faptul că ortodoxia este religia care s-a întemeiat pe credința dreaptă şi 
adevărată şi nu pe interese politice, cum s-a consolidat mai târziu prin statutul 
asimilat, catolicismul, ca religie de stat. 

În acest sens, Apostolul Pavel, în Epistola II către Tesalonicieni (2..3,7), 
afirma că ziua în care va avea loc distrugerea actualului sistem de lucruri şi când 
adevărata închinare va fi stabilită, va fi precedată de o asemenea apostazie (abatere 
de la adevărata credință), avertizând că „După plecarea mea se vor introduce 

printre voi lupi tiranici, care nu vor trata cu tandrețe turma şi chiar din mijlocul 
vostru se vor ridica oameni care vor vorbi lucruri deformate pentru a-i atrage pe 
discipoli după ei” (Fapte 20 :29,30). 

La fel şi Apostolul Petru, în Epistola II (2:1), loan (4:1-3), Iuda (3,4) au 
avertizat despre această apostazie şi despre „clerul nelegiuit”. Mai explicit şi mai 
tranşant a fost însă Sfântul Apostol Pavel, când în Epistola II către Timotei (4:3,4), 
afirma în mod amenințător pentru creștini și creștinism că, „Va veni o vreme când 
nu vor mai suferi învăţătura sănătoasă, ci dornici să-şi desfăteze auzul îşi vor 
grămădi învăţătura după poftele lor şi îşi vor întoarce auzul de la adevăr și se vor 
abate către basme”. 

Ne întrebăm în mod legitim, ce a condus la o asemenea apostazie? Acest 
răspuns privind motivul pentru care închinarea adevărată avea să fie abandonată 
ne este oferit chiar de Iisus Hristos. În primul rând este învinuit Satan, întrucât 
a semănat buruieni peste sămânţa bună pusă pe ogorul creştinătăţii, de aceea, 
atunci când au apărut primele fire de grâu, au apărut şi primele buruieni - abateri 
de la adevărata învățătură. În mod firesc, era de aşteptat o asemenea deviere 
a creştinismului, ea persistând în afirmaţia făcută de lisus până în perioada 
secerișului, perioadă când Hristos avea să restabilească lucrurile (Matei 13: 
24-43) într-o altă ordine a lucrurilor, într-o altă lume condusă de EI, ca putere 
spirituală şi nu de Satan, ca putere distrugătoare. 


1.2.1. 2. Perspective laice în abordarea trinitarismului 


a) Perspective filosofice 

Aşa cum am anticipat deja, şi cum vom încerca să demonstrăm în continuare, 
problematica trinității îşi are originea în gândirea unor filosofi precreştini, printre 
care un rol foarte important l-au avut cei din Grecia antică. Printre primii filosofi 
ai vechii Elade îl situăm pe Parmenide, cel care operează în plan conceptual cu 
noţiunea de „ființă”, dincolo de existenţa imediată, pentru acest gânditor existența 
ființată având o conotație mai mult metafizică decât una ontologică - reală. Astfel, 
Parmenide se situează printre primii filosofi, care ţine seama, oarecum fiind 
constrâns, de unitatea dintre rațional şi empiric - factologic, admițând că unitatea 
există după rațiune, iar pluralitatea după datele simţurilor. 

În acest mod este negată limitarea existenţei la ființă, fiind acceptat ca 
principiu şi non-existenţa - nonființa, această entitate fiind după filosoful elen 
identică cu neantul. Parmenide este şi un deschizător al gnoseologiei şi al „marii 
filosofii” de mai târziu, ceea ce îl îndreptățește pe Platon să-l denumească şi să-l 
accepte ca pe un părinte spiritual, drept „tatăl nostru”. Chiar dacă operează în 
plan fizic şi consideră ca principiu existențial ființa, Parmenide insistă mai mult 
pe condiția metafizică a principiului, ființa nefiind decât obiectivată în lume, în 
existenţă, dar neidentificată cu conţinutul său, fiinţa şi existența fiind legată de 
gândire şi cunoaştere şi nu de realitate, astfel că gândirea şi existenţa devin unul 

şi același lucru, asemenea panteiştilor care acceptă divinitatea în lucruri - „Deus 
in rei” (Spinoza), lucrurile fiind indestructibile şi reductibile la aceeaşi esență 
cu Dumnezeu. 

În opinia lui Parmenide, ceva ce este nu poate să piară, ceva ce s-a născut 
nu poate să se mai nască, fiindcă „de s-a născut nu trebuie să fie cândva în viitor”. 
Ceea ce s-a născut și este nepieritor, dar nu s-a creat, este sinonim cu principiul 
existențial, ființa devenită fiind exterioară principiului denumit doxa de acest 
mare filosof al antichităţii elene, Parmenide. 

Dar să vedem cum evoluează gândirea elenă în raport cu acest concept al 
divinității şi puterii divine. În acest sens vom face referinţă la cele mai strălucite 
minţi pe care le-a dat omenirii vechea Eladă, şi anume la Platon şi Aristotel. Dacă 
pentru Parmenide, fiinţa avea o existenţă în sine, fiind exterioară principiului, la 
Platon principiul era ideea - lumea ideilor, realitatea fizică nefiind decât o copie 
a acestora. Platon este cel mai reprezentativ gânditor antic care deschide drumul 
unei asemenea problematici complexe cum este cea legată de Dumnezeu. 

După acest mare gânditor, din care s-au inspirat cei mai mulți teologi şi 
mistici creştini, lumea văzută, adică lumea simţurilor, este într-o necontenită și 
neodihnită prefacere, astfel că toate se nasc şi pier fără să deţină un suport durabil. 
Dincolo de această lume stă lumea ideilor veşnice, neschimbătoare şi identice cu 
sine. Platon ne pune astfel în faţa a două lumii: una sensibilă, schimbătoare, lumea 
lucrurilor şi a mişcărilor, şi lumea suprasensibilă, veşnică şi neschimbătoare, 
lumea adevărată a ideii. Pe prima o cunoaştem cu ajutorul simţurilor, iar pe a 
doua cu ajutorul rațiunii, şi nu pe cale revelată, cum considerau ulterior teologii 
şi teologia. 

Sub raportul principiului cu care se identifică Dumnezeu, la Platon principiul 
este identic cu Binele, asemănător misticului de mai târziu, Plotin, la ambii filosofi 
ideea de „Bine” fiind sinonimă cu Dumnezeu. El este Unul, simplul, veşnicul şi 
infinitul, precum şi cauza a tot ce există, fiind dincolo de timp şi spaţiu, lucrurile 
derivând din El, dar El rămânând neschimbat. Dumnezeu este acceptat mai mult 
implicit decât explicit. Prin dedublarea realității în cele două lumi: sensibilă - 
materială şi subiectivă, constituită din păreri, opinii şi idei, Platon şi adepţii săi 
acceptă pe acest fond dual o existenţă - lume permanentă - imuabilă şi eternă, 
care nu este de natură corporală, şi care este alcătuită dintr-un număr infinit de 
existente care nu sunt perceptibile cu simţurile, ci doar cu ajutorul rațiunii. Faptul 
că realitatea desemnată de Platon prin idee sau lumea ideilor are o existență în 
sine, îl apropie pe acest gânditor mai mult de teologie şi de Dumnezeu decât pe 
predecesorul său, „părintele” Parmenide, după cum era recunoscut de urmaşii săi, 
sau de discipolul său Aristotel. 

După Platon, ideile sunt principii active ale lucrurilor sensibile, modelele şi 
prototipurile lor. Ideile sunt cele care au o existenţă eternă, adevărata realitate, cea 
din care derivă fiinţa lucrurilor, adică „Logosul divin” exprimat de evanghelistul 

loan, care acceptă primordialitatea Cuvântului și a identităţii sale cu Dumnezeu. 
La Platon ideile nu sunt reale şi nici nu deţin aceeași conotație semantică cu 
lucrurile pe care le desemnează, ele devin şi „sunt” sursa ființei lucrurilor şi 
totodată, izvorul acestora, fiinţa fiind în acelaşi timp şi valoare, întrucât a fi, 
înseamnă în sine a fi valoare. Existenţa devine valoare și pentru faptul că ființa 
participă la idee, aşa cum am mai menţionat, este eternă şi absolută, fără a-şi putea 
demonstra caracterul absolut, precum divinitatea, decât prin lumea sensibilă, 
adică prin creație - ființă devenită, şi nu doar prin voinţă şi proiect (atribute 
specifice divinității). Teză preluată în creştinism de primii săi reprezentanţi, adică 
de primii apostoli, în mod deosebit de Apostolul Pavel. 

Prin raportarea Logosului la lumea creată, s-a putut realiza acea ipostaziere 
treimică în unitate, idee preluată din filosofia lui Platon şi Parmenide. În 
conformitate cu această teză de maximă importanță pentru creştinismul de mai 
târziu, ideile sunt cauzele existenţei sensibile a lumii, a devenirii, ele având 
o existență apriorică realităţii - lumii materiale și a experienţei trăite, ceea ce 
înseamnă pentru creștinism Logosul divin - Cuvântul, similar cu Dumnezeu 
Tatăl, care a creat lumea sensibilă şi implicit pe Fiul Său - lisus Hristos, sinonim 
cu Dumnezeu Fiul. Așa cum vom vedea, acest fenomen spiritual al ipostazierii 
implică şi conduce, atât din punct de vedere filosofic, cât şi teologic, la numeroase 
contradicții şi polemici de înalt nivel teoretic şi abstract, pe care vom încerca să 
le decelăm și noi. 

Printre marile dispute teologice se regăsește şi cea care vizează Trinitatea 
sau Triunicitatea lui Dumnezeu, problematică regăsită încă la Platon în lucrarea 
sa intitulată „Parmenide”. Aici sunt regăsite idei ce converg spre unicitate, unul 
fiind perceput de teologii creştini de mai târziu într-o configuraţie ipostatică 
trinitară. Spre deosebire de teologii creştini, la Platon, unul în sine era sinonim 
cu Dumnezeu Tatăl, adică unul ca unul, mai existând şi unul aflat în afara seriei 
numerice alcătuite din nenumăratele lucruri care se întemeiază prin „participarea” 
lor ființială la „exterioritatea sa primordială”. De aceea, după Platon, Dumnezeu 
supraființează şi nu ființează, întrucât Unul- unicitatea este sursa fiinţei lucrurilor 
şi nu fiinţa în sine, adică multiplicitatea - diversitatea. 

Acest concept de Unu este preluat mai târziu de Plotin, transferându-l din 
sfera ipotezelor în cea a certitudinilor şi credințelor. Binele suprem regăsit la Platon 
şi Unul la Plotin, devine categoria fundamentală a oricărei teologii, categorie ce 
cunoaște cel mai înalt grad de abstractizare şi subliminalizare, cunoscută sub 
denumirea generică de Dumnezeu. În această concepție plotiniană, orice mod 
de raportare la Dumnezeu trebuie să înceapă prin suprimarea cuvântului este, 
după cum afirmă profesorul clujean V. Frăteanu, care îl citează pe Plotin. A emite 
o asemenea judecată asertorică, exprimată prin Dumnezeu este, înseamnă a-l 
atribui o formă şi a-L face să coincidă cu o esenţă şi cu modurile concrete ale 
existenţei, ceea ce l-ar altera calitatea de a fi principiu şi unicitate. Dumnezeu 

se situează dincolo de fiinţă şi esenţă, identificându-se cu unicitatea şi absolutul, 
fiind, după cum vom vedea, aspaţial şi atemporal. 

Revenind la contribuția filosofiei grecești în fundamentarea categoriei de 
Dumnezeu, vom evidenția rolul adus de Aristotel, teologiei în general, şi în mod 
deosebit religiei creştine. În consens cu Aristotel, cel care susține argumentul 
cauzalității, putem afirma cu certitudine că Dumnezeu există în afara unor 
determinări cauzale, gânditorul grec conferindu-l atributul de cauză primă 
- causa causorum, pe fondul unei indeterminări, din El emanând ipostazele 
inferioare Lui, ceea ce desemnăm prin creaţie. 

Se cuvine să evidențiem aportul lui Aristotel la această complexă 
problematică pe care o analizăm, cea legată de puterea divină. În pofida faptului 
că este considerat un filosof materialist, acest mare gânditor a adus suficiente 
aporturi - contribuţii la înţelegerea problematicii ce vizează această categorie 
teologică şi filosofică, divinitatea, implicit pe cea de Dumnezeu. În demonstrarea 
existenței lui Dumnezeu rămâne decisiv argumentul cauzalității alături, desigur, 
şi de alte contribuţii filosofice, la fel de importante. Prin intermediul acestui 
principiu, Aristotel argumentează că, dacă ceva se mișcă, trebuie să existe altceva 
care îl mișcă, iar acesta, la rândul lui, trebuie să fie mișcat de altceva, şi aşa mai 
departe. După el, nu putem merge la infinit, sub raport cauzal, și ca atare, trebuie 
să existe un prim motor, ceva care să pună în mişcare toate lucrurile. 

Dar acest prim motor, Sfântul Duh, după cum uşor se poate deduce, ca 
energie necreată, identică cu sine, nu poate fi el însuşi în mișcare, căci atunci 
el ar trebui să se miște pe sine însuşi. Acel mișcător nemișcat este după părerea 
lui Aristotel, Dumnezeu, numai prin existența Lui putându-se explica mişcările 
tuturor lucrurilor din lume. El numește „potență” capacitatea unui lucru de a primi 
un atribut, o proprietate, şi „act” faptul că dispune de acea proprietate. După 
Aristotel, Dumnezeu nu poate fi potență, întrucât ar putea fi creat de altcineva, 
sau ar putea să se transforme, să devină altceva decât este, ceea ce am văzut că 
din perspectiva calităţii unui principiu, nu este posibil. Prin urmare, Dumnezeu 
este un act pur. 

În acest sens, Pseudo-Dionisie Areopagitul, de inspiraţie neoplatoniciană şi 
scripturală, susţinea la vremea sa că, despre Dumnezeu ar trebui să afirmăm că El 
suprafiinţează înaintea „ființei în sine”, precum şi înaintea tuturor modurilor de 
fiinţare în care se distribuie această prezență identică cu sine, El generând absolut 
toate determinările şi diferențierile, absolut toate formele cu un întreg ansamblu 
de deosebiri şi asemănări existente între ele. În acest context reflexiv, Dumnezeu 
apare ca supraființă sau supraesenţă, şi ca atare nu se identifică nici cu Fiul şi nici 
cu Duhul Sfânt. 

Așa cum susține și Kierkeggard, în post-scriptum, la „„Fragmentele 
filosofice”, Dumnezeu nu există în timp, ci se înalță la o distanţă infinită faţă de 
noi, depăşind orice formă de devenire temporală, confundându-se cu eternitatea. 

Dumnezeu nu este asociabil cu ceva, şi cu atât mai puţin identic cu o anumită 
modalitate de determinare şi de autodeterminare, El are o existență în sine, 
supraființând şi supraexistând. Este, după cum se autodefinea într-un mod 
revelator, ceea ce este, nedefinit şi nedeterminat, incognoscibil, omniscient, 
omnipotent și omniprezent. 


b) Perspective logice 

Dacă transpunem problematica în planul adevărului şi continuăm cu acelaşi 
raționament, în conformitate cu care Tatăl, Fiul şi Duhul Sfânt sunt considerate 
ca a fi adevăruri, atunci în ipostazierea treimică nu există trei adevăruri ci unul 
singur, la fel cum prin analogie, nu pot exista trei substanţe, ci o singură substanță. 
De aici concluzia logică în conformitate cu care adevărul este predicat, în mod 
necesar, substanțial. Dar dacă substanţa şi adevărul divin sunt unice, nu pot fi 
multiple, deoarece așa cum am arătat, mai există cel puţin încă două. 

În teologie, care infirmă adevărul logic, despre Dumnezeu ca adevăr şi 
dreptate, nu se poate vorbi decât prin prisma unicității, doar despre un singur 
Dumnezeu, nu şi despre celelalte forme ipostaziate. Ceea ce din punct de vedere 
logic ar fi negat, întrucât tatăl este tată pentru cineva, fiul este fiul cuiva, iar duhul 
ar aparține cu necesitate cuiva. Un astfel de adevăr logic al diferențieri prin 
transubstanțializare și a negării principiului consubstanțilizării treimice, conduce 
la imposibilitatea predicaţiei substanțiale (unice din perspectivă structurală) 
despre Treime, întrucât aceasta este şi reprezintă totodată pluralitatea persoanelor, 
pe când substanţialitatea divină este unică, indistinctă. 

De aici concluzia că, Dumnezeu nu poate proveni de la persoane care 
nu aparțin aceleiaşi substanţe, și ca atare, Treimea nu poate aparține substanţei 
unice, ci multiplicității şi diversităţii, deci ea nu poate fi predicată substanţial cum 
poate fi predicat Dumnezeu ca substanţă unică. Concluzia logică este evidentă, 
ea nefiind însă admisă de teologie, ca a fi un adevăr, ci doar o „născocire” a 
minţii umane, cu care suntem întru totul de acord, deoarece omul este prea mic 
pentru a putea să atingă asemenea adevăruri absolute. De aceea, nici adevărurile 
teologice nu coincid întotdeauna cu pretinsul adevăr absolut revelat, uneori 
depărtându-se după ceea ce este consemnat în Sfânta Scriptură, fapt ce a condus 
la mai multe adevăruri, religii şi teologii, care mai de care mai speculative şi 
sofisticate, uitând că adevărul nu poate fi decât unul singur, cel revelat unor 
ființe raționale alese de Dumnezeu. 

De aici emergenţa altor interogații, care mai de care mai iscoditoare şi 
ale căror răspunsuri, în limitele competenţelor pe care le deținem, vom încerca 
să le dăm. Una dintre aceste întrebări se referă la posibilitatea predictibilității 
substanțiale a atributelor divinității, cum ar fi adevărul, dreptatea, bunătatea, 
atotputernicia, substanţa, imuabilitatea, virtutea, înțelepciunea, şi nu a formelor 
ipostaziate ale Treimii, care nu sunt identice din punct de vedere substanţial cu 

substanța unică care este Dumnezeu. Asemenea puncte de vedere, pe care parțial 
le susţinem și noi, aparțin gânditorului (logicianului) Boethius. 

Menţionăm că asemenea adevăruri corespund logicii formale, dar nu şi 
teologiei, care admite un alt adevăr revelat despre natura divină și umană a lui 
Iisus Hristos, ca Fiu a lui Dumnezeu şi Fiu al Omului. Teză teologică creştină ce 
„încurcă” şi mai mult raţionamentul logic, ieşind din cadrul logicii, adevăr acceptat 
doar de dogmatica şi doctrina acestei teologii, dar nu şi de mișcările şi grupările 
protestante şi neoprotestante, şi cu atât mai mult de reprezentanţii unor erezii, 
declarate ca a fi anti-trinitare. De unde caracterul imanent - condițional al unor 
pretinse religii şi culte religioase, create pe un fond antinomic şi discriminator. 

De aici o altă întrebare retorică, legitimată din punct de vedere logic, dar 
nu şi teologic, şi anume, dacă este lisus Hristos Dumnezeul atotputernic şi dacă 
chiar este adevărată paradigma triunicității divine. Logic și mai puțin teologic (în 
cadrul teologiilor necreştine), un asemenea adevăr nu rezistă realităţii, fiind mai 
mult o speculație decât o realitate. 

Am observat că toți trei dumnezeii nu sunt de fapt decât unul singur, 
întrucât persoanele Tatăl, Fiul și Sfântul Duh, pe fondul multiplicității substanţei, 
nu sunt nici egale şi nici identice. Chiar în Biblie, găsim un asemenea adevăr 
legat de principiul unicităţii divine, exprimat de lisus Hristos în Evanghelia după 
Ioan (17:3): „lar viaţa veşnică aceasta este: Să te cunoască pe Tine, singurul 
Dumnezeu adevărat, şi pe lisus Hristos, pe Care L-ai trimis.” De unde concluzia 
ce s-ar impune ar fi că mai degrabă trebuie să acceptăm o singură divinitate, 
compusă din trei persoane, inegale ca putere, decât trei Persoane divine, distincte 
sub raport substanțial, deci transubstanţiale. Ideea ce ar contrazice egalitatea şi 
unicitatea substanţei, existând un singur Dumnezeu atotputernic şi etern ca ființă 
unică şi distinctă, şi nu mai mulți dumnezei după cum consideră politeismul. 

Așa cum se știe, creştinii adevărați sunt cei care cred în Treime şi acceptă 
natura divină a lui Hristos. Adevăr afirmat de credincioşii loiali doctrinei creștine 
ai Sfintei Treimi, cum ar fi și autorul unui articol publicat într-o revistă americană 
intitulată „Our orthodox Christian Faith” („Credinţa noastră ortodoxă creștină”), 
unde în mod explicit se arată că: „Dumnezeu este triunic. Tatăl este complet 
Dumnezeu, Fiul este complet Dumnezeu, Spiritul Sfânt este complet Dumnezeu.” 
Nu toți gânditorii creştini sunt de acord cu acest adevăr, știut fiind faptul că primii 
creștini nu erau trinitari convinşi, după cum am arătat, nici chiar lisus Hristos. 

Într-o altă lucrare, „The Paganism, in Our Christianity” („Păgânism în 

creștinătatea noastră”) este afirmat fără echivoc faptul că Trinitatea nu este o 
doctrină biblică, fiind de „origine complet păgână”. Este suficient să ne punem 
întrebarea legată de natura divină a Fecioarei Maria (cultul mariologic apărând 
mult mai târziu, în secolul IV d.Hr.), care în conformitate cu adevărul religios 
creştin, este „mama lui Dumnezeu”, pentru a conveni asupra acestui adevăr 


teologic exprimat prin Sfânta Treime. 

Dacă am admite ca a fi adevărat din punct de vedere logic, atunci am 
distruge tot edificiul construit asupra conceptului de Dumnezeu. Dacă îl negăm, 
atunci nu suntem consecvenţi cu adevărul creştin legat de triunicitate, şi ca atare, 
Trinitatea ar fi o dogmă falsă, dezonorându-l pe Dumnezeu Fiul. Un asemenea 
impas logic nu este admis de către teologi, ieșirea fiind găsită prin alte căi şi 
modalităţi decât cele logice, prin intermediul revelației şi credinței nelimitate. 

În explicarea acestui adevăr teologic, trebuie să depăşim raționamentul 
logic, în conformitate cu care elementele ipostaziate nu ar fi egale, acceptând 
faptul că nici unul dintre cele trei elemente nu este inferior sau superior celuilalt, 
şi ca atare, toate sunt la fel de puternice. Ne întrebăm și noi, cum de altfel se 
întreabă şi alți credincioşi: cum este posibil ca Tatăl să fie Dumnezeu, Fiul să 
fie Dumnezeu şi Duhul Sfânt să fie Dumnezeu, şi totuşi, acești trei Dumenzei să 
constituie un singur Dumnezeu? 

Unicitatea prin triunicitate nu este înțeleasă în mod logic, un asemenea 
concept şi modalitate de evaluare transcede capacitatea umană şi rațională de 
a fi înţelese, un asemenea adevăr trebuie acceptat, fără să fie demonstrat, însăşi 
credinţa religioasă având ca obiect absurdul, după cum susține unul dintre 
întemeietorii Patristici, Tertulian, fiind binecunoscută sintagma care îl consacră, 
„cred pentru că este absurd”. Ceea ce înseamnă că absurdul şi senzorialul au 
un impact motivaţional şi emoţional mai puternic decât raționalul şi firescul, 
prin definiție omul fiind predispus spre posibilitate şi probabilitate decât spre 
absolut şi certitudine. Argument peremtoriu în demonstrarea priorității îndoielii 
şi a credinţei în lucruri ce nu se vor argumentate şi nici demonstrate, un exemplu 
elocvent fiind credința religioasă creştină, şi nu numai. 

Rezultă că teza trinității și implicit conceptul de Dumnezeu sunt noţiuni 
care depăşesc capacitatea de înțelegere pe cale rațională, fiind necesare alte 
mijloace superioare, cum ar fi revelația şi clarviziunea, obținute prin inițiere și 
ca har divin. Noi, cei de rând, nu putem înțelege această categorie teologică şi 
filosofică, ca atare trebuie să-L acceptăm pe Dumnezeu, fie în mod critic, fie 
ca iubire. Dumnezeu nu se lasă ,„ prins” în canoanele şi îngrădirile gândirii şi 
rațiunii şi nici chiar în interpretările teologice. Teologii îl acceptă, ab initio, fără 
să încerce să-l „decodeze”, considerând o blasfemie surprinderea categorială şi 
negarea ipostazierii treimice a lui Dumnezeu. Unii dintre ei admit incosistența 
logică în mod voit-conştient. 

Spre exemplu, Eugene Clark susţine fără echivoc că, Dumnezeu este unul 
şi Dumnezeu este trei. Argumentul adus este destul de „subțire” făcând trimitere 
la lipsa experienţei gândirii noastre de a opera cu asemenea fenomene spirituale, 
şi anume că în cadrul creaţiei nu a existat ceva asemănător şi ca atare nu putem 
înțelege acest concept, volens nolens, trebuind să-l acceptăm, afirma acelaşi 
teolog citat. La rândul său, cardinalul John O” Connor, declara: „Ştim că aici este 
vorba despre un mister profund, care scapă înţelegerii noastre”, mister regăsit și 

la fostul Suveran Pontif, loan Paul al II-lea, care vorbeşte la rândul său despre 
„inexprimabilul mister al Dumnezeului Unic în Preasfânta Trinitate”. 

Mai sunt şi alți adepţi ai acceptării necondiționate a dogmei trinitare şi 
care îi acceptă o origine revelată, dincolo de capacitatea noastră de înțelegere 
logică. Nu ne referim la teologii creştini, la care această dogmă devine un adevăr 
insurmontabil, ci la cei care se îndoiesc de veridicitatea sa, punând-o sub semnul 
întrebării. Spre exemplu, Karl Rahner şi Herbert Vorgrimler, în „Theological 
Dictionary”, susțin că „Trinitatea este, în sens strict un mister care nu ar fi putut 
să fie cunoscut fără o revelaţie și care, chiar după această revelaţie, nu poate fi 
înțeles pe deplin.” 

Desigur, interogaţiile retorice pot continua, teologia fiind în mare parte 
retorică. Spre exemplu, ce ne facem atunci când susţinem că Biblia este cartea 
prin care s-a revelat Dumnezeu unor oameni, dar în care nu se vorbește despre 
această dogmă a Sfintei Treimi şi a triunicității ipostaziate, în mod clar-explicit, 
rămânând un „mister inexprimabil”, foarte complex şi greu de pătruns pe cale 
rațională, fiind în mod exclusiv produsul revelației divine? Dar aşa cum am 
menționat, această sintagmă creştină fundamentală nu este regăsită în Biblie sub 
această formă, primii creştini neavând cunoştinţă de ea. Spre exemplu, în „New 
Catholic Encyclopedia” este precizat în mod explicit faptul că Trinitatea „nu este 
menționată în mod direct şi nemijlocit în Cuvântul lui Dumnezeu, şi ca atare nu 
este un produs revelat şi nici Biblia nu îl explică.” 

Dacă e să facem o retrospectivă istorică, atunci trebuie subliniat faptul 
că, în primul secol al creştinismului a fost recunoscută în Sfânta Scriptură 
revelaţia autentică a lui Dumnezeu unic, lisus fiind învățătorul şi nu Dumnezeu, 
sprijinindu-se pe Cuvântul lui Dumnezeu în învăţătura sa, revelație ce prezintă 
o imagine unitară şi nu una treimică. Reiterăm faptul că noțiunea Trinitate nu 
figurează în Biblie și nici nu se explică ce conţine din perspectivă structurală. Ea 
a fost introdusă în mod oficial în vocabularul teologic al Bisericii Creştine doar 
în secolul al IV-lea d.Hr., atunci când este recunoscut şi cultul mariologic, al 
imaculatei concepțiuni prin Fecioara Maria. 

Dar să insistăm asupra originii terestre şi istorice a acestei categorii 
teologice creştine. Ea îşi are originea din limba greacă, din cuvântul „tri'as”, 
fiind tradus în limba latină prin cuvântul „trinitas” și utilizat pentru prima oară 
de către Teofil din Antiohia prin anul 180 d.Hr. Ulterior, apare în forma sa latină 
în lucrările lui Tertulian, sub denumirea consacrată de „Trinitas”, termen care 
nu este regăsit şi nici aplicat în teoria trinităţii de mai târziu. Aşa cum am arătat, 
el nu se regăseşte nici în Vechiul Testament, Biblia ebraică neconţinând acest 
cuvânt, mai mult decât miraculos şi provocator în plan spiritual. În primele 
39 de cărți ale Scripturilor canonice ebraice nu există nicio explicaţie clară a 
învățăturii Trinității. 

Ne-am fi aşteptat ca o asemenea categorie teologică fundamentală să fie 
regăsită în Noul Testament, ceea ce în mod surprinzător ne-a condus parțial 

spre o disonanţă negativă în raport cu așteptările noastre. De altfel într-o lucrare 
de anvergură, cum este cea pe care o cităm, „The Encyclopedia of Religion”, 
se arată mai mult decât explicit că, „Teologii sunt de acord în unanimitate cu 
faptul că nici Noul Testament nu conţine vreo doctrină explicită a Trinității”. 
Edmond Fortman, în aceeaşi lucrare citată, declara că: „Scriitorii Noului 
Testament nu formulează nicio doctrină oficială a Trinității şi nu prezintă 
nicio învăţătură explicită potrivit căreia într-un singur Dumnezeu ar exista 
trei persoane divine egale. 

Nu se găsește nicăieri conceptul trinitar despre trei fiinţe distincte de viață 
şi activitate divină în aceeaşi divinitate.” Sau, în „The Encyclopedia Britanica”, 
se afirmă fără echivoc că, „Cuvântul Trinitate nu figurează în Noul Testament. 
Doctrina pe care el o desemnează (N.T.) nu este niciodată enunțată în mod clar 
în paginile sale”. Idee regăsită şi în „A short History of Christian Doctrine” 
(„O scurtă istorie a doctrinei creştine”), unde de asemenea este negată existența 
doctrinei trinitare. Vom mai da şi alte exemple prin care această sintagmă creştină 
întemeietoare de religie este negată. 

Printre teologii protestanți devine mai mult decât relevantă opinia lui Karl 
Barth. Potrivit cuvintelor acestui teolog protestant, „În Biblie nu se găseşte o 
declarație concretă potrivit căreia Tatăl, Fiul și Spiritul Sfânt sunt de aceeaşi 
esență”. Mai explicit este un alt profesor de teologie de la Universitatea Yale care 
afirma că „doctrina trinităţii pare să fi fost ceva necunoscut pentru lisus și Pavel; 
nici unul, nici altul nu fac vreo menţiune despre ea” (în „Origin and Evolution 
Religion”). Cu toate acestea, în mod miraculos, ei manifestau devoțiune față de 
Dumnezeu Tatăl, faţă de lisus Hristos, Fiul lui Dumnezeu şi recunoșteau Duhul 
Sfânt, fără a putea anticipa efectul de mai târziu al acestei reuniuni Treimice. Ei 
nu au fost trinitari nici în perioada apostolică și nici imediat după aceea, formula 
trinitară a unui Dumnezeu în trei persoane nefiind stabilită în mod ferm și nici 
integrată pe deplin în viaţa creştină şi în profesiunea sa de credință, înainte de 
sfârșitul secolului al IV-lea. 

Să observăm însă cum s-a metamorfozat această doctrină a unicității prin 
cea de trinitate. Primul teolog creştin - Justin (decedat în jurul anului 165 d.Hr.) a 
admis că înainte de a veni pe pământ, lisus a fost un înger care fusese creat şi care 
era „diferit de Dumnezeu care a făcut toate lucrurile”. Tot el a afirmat că Iisus îi 
este inferior lui Dumnezeu şi că „el nu a făcut niciodată decât ceea ce Creatorul 
voia ca el să spună sau să facă”. Cuvântul Treime apare, după cum am mai arătat, 
mai târziu, la teologii Teofil şi Tertulian. 

Diferenţa dintre lisus şi Dumnezeu este consemnată şi de Irineu (în jurul 
anului 200 d.Hr.), care afirma că înainte de a deveni om, lisus avea o existență 
diferită de cea a lui Dumnezeu şi că îi era inferior”. El este acela care a arătat că 
lisus nu este egal cu „singurul Dumnezeu adevărat care este mai presus de toţi, 
şi asemenea căruia nu există altul”. Idee regăsită și la Clement din Alexandria, 

în conformitate cu care Dumnezeu este unic, adevărat, iar Fiul urmează după 
Tatăl, singurul care este omnipotent şi care nu este egal cu El. Tertulian, cel care 
a promovat conceptul de Trinitate şi învățătura despre supremaţia lui Dumnezeu, 
declara: „Tatăl este diferit de Fiu (este o altă persoană) prin faptul că este mai 
mare; prin faptul că cel care dă naştere este deosebit de cel care este înnăscut; 
cel care trimite este deosebit de cel care este trimis”, argumente logice prin care 
chiar un teolog de mărimea lui Tertulian din perioada apostolică a creştinismului, 
cunoscută sub denumirea de Patristică, recurge la ele, asemănătoare fiind şi cu 
cele ale lui Boethius. 

Toţi aceşti părinţi ai Patristicii, denumiți şi anteniceeni (înaintea Sinodului 
de la Niceea - 325 d.Hr.), neagă existenţa şi originea doctrinei trinitare în Biblie. 
Chiar dacă unii dintre ei vorbesc despre Tatăl, despre Fiul şi despre Sfântul 
Duh, nu vorbesc de pe poziția egalităţii sub raportul puterii deținute şi nici a 
conținutului esenței acestor elemente structurale consubstanțiale. 

Cu mult mai apropiat de doctrina trinitară este fondatorul Patristicii, 
Origene (mort în jurul anilor 250 d.Hr.), acesta fiind printre primii susținători ai 
tezei trinității creştine, afirmând că „Tatăl şi Fiul sunt două substanţe (...) sunt 
două lucruri în ceea ce priveşte esenţa lor şi că în comparație cu Tatăl, Fiul este o 
sursă de lumină foarte mică”. 

O asemenea aprigă polemică privind caracterul trinitar sau unitar a lui 
Dumnezeu este regăsită atât în rândul filosofilor, cât şi al teologilor. Printre acești 
gânditori se remarcă Boethius printr-o lucrare intitulată, „Dacă Tatăl, Fiul şi 
Sfântul Duh se predică substanţial despre divinitate şi despre Sfânta Treime”, 
lucrare tradusă în limba română sub denumirea de „Tratate teologice”. 

Abordarea acestei problematici contradictorii este de factură substanțialistă, 
acceptându-se în mod aprioric că atât Tatăl, cât şi Fiul şi Sfântul Duh sunt 
substanţe, având în comun conţinutul şi nu forma. Contradicţia apare atunci când 
substituim această natură comună - substanța, mai multor substanţe rezultate prin 
însumarea substanţelor specifice celor trei forme ipostaziate ale divinității, şi care 
împreună nu pot forma decât o singură şi unică substanţă, ceea ce ar conduce la 
adevărul că 1+1+1=1. Adică cele trei substanţe formează o singură substanţă, ea 
fiind substanţa celor trei, nefiind nici separată şi nici divizată și ca atare nu rezultă 
din suprapunerea părților în unitate, fiind una în sens absolut. 

Pentru a putea înţelege mai bine „un asemenea neadevăr”, coborând în 
empiric, vom da următorul exemplu: dacă adunăm trei picături de apă cu aceeaşi 
formă şi acelaşi conținut, nu vom obţine trei picături, ci doar o singură picătură mai 
mare cu aceeași formă și structură. Dar dacă adunăm trei elemente constitutive 
ale aceluiaşi gen, să presupunem din cadrul mamiferelor care au o notă comună 
toate trei, nu vom obţine un tot unitar - o unicitate a genului, ci trei componente 
diferențiate sub raportul conținutului şi formei, specifice fiecărei specii din cadrul 

genului, care au note comune şi în acelaşi timp se şi diferenţiază, fără să conducă 
la un singur gen, la unicitate. 

Ceea ce diferenţiază unitatea de elementele componente, este în primul 
rând forma și nu structura-conținutul, acesta din urmă presupunând în cadrul 
Trinității ca elementele structurale să aibă aceeaşi formă, chiar dacă structura 
diferă. Din punct de vedere logic, un asemenea adevăr este invalidat în cadrul 
Treimii, „rezistând” doar din punct de vedere teologic, raționamentele logice 
fiind de cele mai multe ori incompatibile cu cele teologice. 

Din punct de vedere teologic, tot ce este predicat - asertat despre substanța 
divină (în cadrul exemplului nostru despre gen), trebuie să fie predicat şi despre 
părți - Treimea ipostată, ceea ce din punct de vedere logic nu este adevărat, 
întrucât părțile au note particulare care le distinge de întreg şi ca atare, nu pot 
fi asertate-predicate în mod identic cu acesta. În teologie, tot ceea ce se spune 
despre această substanță unică, care este Dumnezeu, va fi predicat şi despre 
fiecare dintre cele trei persoane, elemente aflate împreună în Unul, care este 
inseparabil şi indestructibil, asemenea divinității. 


1.2.1.3. Perspective teologice 


Unul dintre cele mai controversate subiecte teologice este desigur cel 
legat de Sfânta Treime, din a cărui dispută a generat marea ruptură a Bisericii 
Creştine. O primă sursă a disputei celor două Biserici desprinse, cea Catolică 
şi cea Ortodoxă, se regăseşte în modul de interpretare a raportului dintre cele 
trei elemente în cadrul întregului. Argumentul adus este regăsit în opera lui 
Boethius. După acesta, elementele treimice - persoanele sunt diferenţiate prin 
natura atributelor, într-o manieră substanţială, orice specie în cadrul genului 
diferențiindu-se parțial prin formă şi conținut, ca atare şi componentele Sfintei 
Treimi trebuind să se supună acestei diferențieri, ceea ce în mod logic ar conduce 
în mod indubitabil la separarea lor, şi nu la unitate. 

În raportul stabilit asupra celor trei persoane, putem afirma că ele nu se 
diferențiază, ci doar cunosc forme diferite şi raporturi de cauzalitate bine definite, 
dispută ce a condus la marea separare a Bisericii Creştine ce a avut loc în anul 
1054, şi când cele două Biserici surori ale creştinismului s-au separat, probabil, 
într-un mod irevocabil. Întreaga dispută a plecat nu de la neconcordanţa dintre 
adevărul logic şi cel teologic, care este considerat superior, ci de la un principiu 
teologic legat de emergența-purcederea Duhului Sfânt, care la ortodocşi purcede 
doar de la Dumnezeu Tatăl, pe când la catolici, atât de la Dumnezeu Tatăl, cât şi 
de la Dumnezeu Fiul. 

Vom insista asupra acestei probleme controversate, cu atât mai mult cu 
cât ea este reiterată şi în prezent prin atitudinea mai mult decât discriminatorie 
şi arogantă a fostului Suveran Pontif, Benedict al XVI-lea, prin acea Declaraţie 

incendiară legată de superioritatea şi supremaţia Bisericii Romano-Catolice față 
de alte așa-zise „biserci particulare”, implicit față de Biserica Ortodoxă. 

O asemenea Declaraţie de principiu vine de pe poziţia celui care se bucură 
instituţional de cea mai înaltă autoritate ecleziastică mondială, fiindu-i consfințită 
şi legitimată de acea poziţie - status deţinut, de „ex cathedra”, în conformitate 
cu care devine infailibil. Ceea ce se poate traduce prin analogie printr-un fel de 
imunitate pontificală, mai precis prin faptul că în afirmațiile făcute de Papă în 
legătură cu adevărurile religioase, de ordin dogmatic şi doctrinar, acestea devin 
infailibile, ultime şi ca atare insurmontabile în lumea creștină. Această putere îi 
este conferită şi legitimată totodată şi de calitatea de urmaș al Apostolului Petru 
şi vicar a lui lisus Hristos, Suveranul Pontif deţinând puterea spirituală mondială, 
fiind primul şi cel mai puternic lider spiritual, în conivență, desigur, cu cel mai 
puternic lider politic. 

Din perspectivă antinomică, așa cum am mai arătat, disputa pleacă de la 
principiul doctrinar trinitar al Filocaliei, enunțat deja, principiu care face referință 
la natura consubstanțială a persoanelor treimice prin emergența Duhului Sfânt de 
la Tată şi de la Fiu, subiect amplu disputat în cadrul sinoadelor teologice creştine, 
asupra căruia vom insista şi noi, chiar dacă vom fi contestați de unii exegeți ai 
Suveranității Pontificale pentru atitudinea exprimată, negând faptul că cel care îl 
reprezintă pe lisus Hristos, Mântuitorul, poate fi substituit prin nişte oameni, chiar 
canonizați fiind ulterior unii dintre aceştia. Conform acestui principiu pontifical 
catolic, datorită naturii divine a celui care îl reprezintă pe lisus Hristos pe acest 
pământ, şi a principiului infailibilității pontificale, „adevărul absolut” ar aparține 
Suveranului Pontif, el devenind inviolabil şi insurmontabil. 

Numai că lucrurile nu stau chiar așa, nici în ceea ce priveşte pretinsa 
autoritate divină a Papei şi nici în ceea ce priveşte adevărul legat de superioritatea 
Bisericii Catolice față de toate celelalte biserici. Eroarea pleacă tocmai de la 
caracterul nerevelat al pretinsului adevăr biblic revelat, şi anume de la modul 
arbitrar al interpretării textului noutestamentar ce face referință la acest subiect 
teologic sensibil. Este vorba despre Evanghelia după Ioan (15:26), unde stă scris: 
„lar când va veni Mângâietorul pe care Eu vi-L voi trimite de la Tatăl, Duhul 
Adevărului cel ce din Tată purcede - qui a Patre procedit, Acela va mărturisi şi 
despre Mine”. A purcede Duhul Sfânt sau Duhul Adevărului, din Tată, nu și din 
Fiu, înseamnă că cel ce deţine puterea supremă este Tatăl, iar Fiul este în relație 
de filiație cu Tatăl, nu și de egalitate, după cum a demonstrat şi Boethius prin 
teoria substanțialistă la care am făcut deja referință. Ca atare şi Duhul Sfânt îi 
aparține celui mai puternic, adică Tatălui, fiind o energie creatoare ce a ajutat la 
întruparea Cuvântului - Logosului divin, adică a Fiului, şi ca atare nu poate să 
purceadă de la cineva care îi este inferior ca putere. 

Se poate trage concluzia că adevărul aparţine celui care a scris textul biblic 
în urma dialogului nemijlocit cu cel ce a exprimat un asemenea adevăr, lisus 

Hristos, şi nu celor care interpretează diverse alte texte biblice, mai mult sub forța 
inspirației umane conjuncturale și nu a revelaţiei divine. 

După cum am mai arătat, acest adevăr teologic creștin a fost consfințit în 
anul 381, cu ocazia Sinodului ecumenic de la Constantinopol, unde şi când s-a 
precizat cu claritate în „Simbolul de credință” că „Duhul Sfânt purcede de la 
Tatăl”, în conformitate cu unicul temei biblic citat (loan 15:26). Acest al doilea 
Sinod creștin vine să întărească doctrina Trinitară a primului Sinod de la Niceea, 
fiind consfințită de facto şi de jure dogma Sfintei Treimi, adică a acceptării unui 
Dumnezeu unic ipostaziat prin cele trei ipostaze cunoscute oricărui creştin. 

Faptul că Duhul Sfânt purcede şi de la Fiul, nu numai de la Tatăl, este 
o „invenţie” a teologiei apusene, avându-și temeiul în afirmaţiile Fericitului 
Augustin. Afirmaţii făcute cu prilejul celor două Sinoade de la Toledo din Spania 
din anul 589, când principiul doctrinar Filioque a fost aprobat oficial şi introdus 
în Simbolul credinţei creştine. 

O asemenea decizie sacră are şi o pretinsă întemeiere biblică, temei regăsit 
în acelaşi text evanghelic (Ioan 10:30), unde lisus afirmă: „Eu şi Tatăl Meu una 
suntem.” Din această afirmaţie, în opinia teologilor catolici, rezultă egalitatea 
dintre Tată şi Fiu, atât ca natură substanţială cât şi ca putere, ceea ce este infirmat 
chiar de lisus Fiul într-un alt text biblic, şi anume în Evanghelia după Ioan (14.28). 

Aici evanghelistul citat reproduce următoarele cuvinte ale Mântuitorului: 
„... Tatăl este mai mare decât Mine”. Sau în versetul 31 al aceluiași capitol, se 
neagă o asemenea pretinsă egalitate, Fiul-lisus afirmând: „Eu îl iubesc pe Tatăl 
şi fac așa cum Tatăl Mi-a poruncit.” Alte delimitări dintre doctrina ortodoxă şi 
cea catolică asupra acestui subiect fundamental al religiei creștine se vor regăsi 
pe parcursul lucrării, mai ales acolo unde vom analiza cele două Biserici surori 
creştine şi diferenţele care vremelnic le mai separă. 

În afară ereziilor care s-au declarat fără nicio reţinere ca a fi antitrinitare, 
conceptul în cauză este respins și „invalidat” într-un mod „argumentat” de 
protestanți şi neoprotestanţi. În conformitate cu doctrina acestora, Trinitatea nu 
este o doctrină dictată de Hristos şi apostolii Săi, ci o născocire a reprezentanţilor 
şcolii platonicienilor târzii. După aceştia, care îşi fundamentează adevărul pe 
Cuvântul Mântuitorului, însuși lisus L-a recunoscut pe Dumnezeu, singurul 
Dumnezeu adevărat (loan 17:3), nevorbind niciodată despre el ca o divinitate 
compusă din mai multe, precum nici scriitorii Bibliei, care inspirați de Dumnezeu 
fiind, vorbeau despre El ca despre o singură persoană (şi nu trei), o fiinţă unică, 
indivizibilă şi fără egal, numele lui fiind Yahve sau Iehova, şi nu altul: eu sunt 
Iehova şi nu există altul. Cu excepția mea nu există Dumnezeu” (Isaia 45:5). 
Sau în Psalmul 83:18 este regăsită o asemenea clarificare: „Tu, al cărui nume 
este Iehova, tu singur eşti Cel Preaînalt peste tot pământul”. Cu calificativul de 
atotputernic nu există nimeni, decât un singur Dumnezeu, iar dacă nu ar fi aşa, 
atributul „atotputernic”, ar fi lipsit de sens”. 

Mistificarea acestui atribut al unicităţii lui Dumnezeu poate proveni şi 
pe cale literală, şi nu numai, ca influenţă exterioră textului biblic. În scripturile 
ebraice - Vechiul Testament, cuvântul ,eloh'ah (Dumnezeu) are două forme la 
plural: „eloh-him” (dumnezei) şi „elo-heh” (dumnezei ai). Aceste forme de plural 
se referă la lahwe sau Iehova, ca un singur Dumnezeu, fără a indica şi /sau induce 
vreo orientare trinitară, şi ca atare termenul „eloh-him” nu desemnează o trinitate 
de persoane existente în divinitate. Pluralul „eloh-him” denotă mai degrabă 
plenitudinea puterii divine, ca sumă a puterilor manifestate de Dumnezeu și nici 
pe departe ideea Trinității, fiind un aşa-numit plural al maiestăţii. 

Relatarea despre creație ne permite să ilustrăm această observaţie, unde 
titlul „eloh-him” se află de 35 ori, astfel că în fiecare caz verbul care descrie 
ceea ce spune sau face Dumnezeu este la singular, cu alte cuvinte, termenul 
analizat nu poate să fie decât un plural intensiv, care denotă, după cum am mai 
arătat, măreție şi maiestate (este cunoscută apelaţia făcută prin acest cuvânt, 
monarhilor- maiestatea voastră sau alteța voastră, iar mai nou pentru un înalt 
demnitar, excelența voastră). „Eloh-him” nu semnifică „persoane”, ci „dumnezei”, 
iar cei care pretind că acest termen ar implica ideea trinității nu sunt monoteiști, 
ci politeişti. Există şi situaţii când prin aceste cuvinte ,eloh-him” și „elo-heh”, 
ne referim la mai mulți dumnezei falşi sau idoli cum ar fi în Exod (12:12, 20; 
23), aceste cuvinte fiind aplicate unui singur asemenea Dumnezeu fals, cum ar 
fi în cazul dumnezeului filistenilor fiind numit Dragon, sau în alte situaţii prin 
„eloh-him” sunt desemnaţi chiar oameni, cum ar fi Moise, Iehova conferindu-i lui 
Moise un asemenea atribut - mai degrabă denumirea de „eloh-him”. 

Influențele doctrinei trinitare se regăsesc mai mult din partea modelului 
triunic al structurii universului. Considerăm deosebit de importantă această 
analogie care prezintă un caracter ştiinţific, dincolo de anumite speculaţii 
şi contradicții filosofice și religioase. Vom apela în acest sens la o lucrare de 
referință care ne vine în sprijinul unei analize științifice pertinente, probată și 
demonstrată prin argumente ştiinţifice, lucrare care îl are ca autor pe Henry M. 
Morris intitulată „Bazele biblice ale ştiinţei moderne”, apărută în anul 1993, în 
S.U.A. sub egida „Societatea Misionară Română”, societate ce aparţine cultelor 
neoprotestante. 

Din analiza întreprinsă asupra textului biblic şi a exegezei făcute de diverşi 
analiști asupra acestuia, rezultă mai mult tendinţa de identificare și substituire a 
celor două entități treimice: Dumnezeu Tatăl şi Dumnezeu Fiul, fără a analiza cea 
de-a treia persoană circumscrisă treimii, Sfântul Duh. Vom încerca să răspundem 
ce este Duhul Sfânt, şi mai ales ce acoperire semantică şi funcțională are în 
structura Sfintei Treimi. Şi aici există mai multe polemici interpretative. 

Spre deosebire de apologeţii doctrinei trinitare care recunosc în Sfântul 
Duh o a treia persoană, egală cu Tatăl şi Fiul, facem precizarea că Sfântul Duh 
este o forță activă - puterea, şi nu divinitatea unică ca persoană. În lucrarea „Our 

dei Și 


Orthodox Christian Faith” - „Credinţa noastră creștin ortodoxă”, este afirmat că 
„Spiritul Sfânt este în totalitate Dumnezeu”. 

Acest concept derivă din scripturile ebraice, unde cuvântul tradus prin spirit 
- duh este ru” ach, care mai înseamnă și suflare, vânt, iar din scripturile greceşti 
derivă din cuvântul pneu’ma, care are acelaşi înţeles. Întrebuinţarea cuvântului 
analizat arată că acesta este o forță dependentă de Dumnezeu, de care El se 
servește pentru a îndeplini diversele aspecte ale scopului său. Cu alte cuvinte este 
un mijloc - instrument şi nu un scop, ca atare sensurile sunt diferite și nicidecum 
identice. În Genezal1:2 citim că „forţa activă - spiritul lui Dumnezeu se mișcă 
încoace şi încolo pe suprafaţa apelor”. 

Tot din Biblie rezultă că spiritul lui Dumnezeu este forţa activă care a 
acționat pentru a modela pământul, Dumnezeu folosind spiritul ca un mijloc 
pentru a-i lumina pe aceia care-i slujesc. Asemenea conotaţii rezultă şi din 
Psalmi (143:10), când David se roagă prin cuvintele ce invocă spiritul divin în 
vederea îndeplinirii voinţei divine. Conotaţii identice, semantice şi funcționale se 
regăsesc şi în alte cărți ale Bibliei. Spre exemplu, în Numere (11:17), atunci când 
Moise trebuie să numească cei 70 de bărbaţi pentru a-l putea ajuta pe Dumnezeu, 
i-a spus slujitorului său - Moise în aceeaşi termeni: „va trebui să iau o parte din 
spiritul care este asupra ta și să-l pun asupra lor”, la fel şi în Noul Testament, în 
Epistola 2 (1:20,21), Apostolul Petru face referinţă la acest cuvânt când afirmă 
că profeţiile biblice şi profeţii - autorii lor, atunci când le-au elaborat erau purtați 
de Spiritul Sfânt. 

Funcţiile şi atributele Sfântului Duh sunt multiple şi diverse, Biblia însăşi 
fiind inspirată de Dumnezeu, adică „suflată” de Dumnezeu, după cum se traduce 
sintagma greacă theo-pneu-stos. Sfântul Duh l-a îndemnat pe lisus să meargă în 
pustie, după botezul său (Marcu 1:12), şi tot prin această forță activă le transmite 
Dumnezeu slujitorilor săi o „putere care depășește normalul” (2 Corinteni 4:7). 
Putere care insuflă energie, făcându-i capabili să suporte încercările pe care le 
întâmpină credinţa lor şi îi ajută să facă lucruri pe care altfel le-ar fi imposibil să 
le facă. Un exemplu concludent din Biblie este cel care face referință la Samson 
care sfâșie leul, lucru imposibil de realizat fără această energie - forță activă a 
Sfântului Duh. Ceea ce l-a întărit pe Samson nu a fost o altă persoană decât acea 
energie a lui Dumnezeu - puterea Domnului, prin Duhul Sfânt, şi nu doar ca energie 
independentă de puterea divină. Sfântul Duh a venit și asupra lui lisus când a fost 
botezat de loan Botezătorul, în formă de porumbel, și nu într-un mod teofanic - 
ca arătare a lui Dumnezeu (Marcu 1:10). Tot această forță activă i-a permis lui 
lisus să vindece bolnavi şi să învie morți. După cum afirma evanghelistul Luca 
(5:17), „Puterea Domnului era cu el (lisus) ca să facă vindecări”. Duhul Sfânt le-a 
mai trimis discipolilor lui lisus puterea de a înfăptui miracole cum ar fi „efectul 
„produs” cu ocazia sărbătoririi zilei a Cincizecemii - Rusaliile, când „deodată a 
venit din cer un zgomot asemănător celui a unei violente răbufnirii de vânt şi toți 

s-au umplut cu Spirit Sfânt şi toţi au început să vorbească în alte limbi (fenomen 
denumit în limbajul cultului penticostal, glosolalie). 

În general, în Biblie se vorbeşte despre Sfântul Duh sau Spiritul Sfânt într-un 
mod impersonal, plasându-l alături de alte elemente cosmice cum ar fi apa, focul 
şi sângele, ultimul fiind un element euharistic - simbolizând vitalitatea şi viaţa. 
Sfântul Duh mai are şi conotația semantică a înțelepciunii, credinţei, bucuriei 
şi alte calități care nu pot fi identificate cu o anumită persoană ci cu atributele 
acesteia, ale lui Dumnezeu. Chiar şi atunci când se face afirmaţia că Spiritul 
vorbeşte, nu vorbeşte Spiritul ci persoana care-l deţine, fie om, fie înger. Spiritul 
mai desemnează faptul că, pe lângă forță şi autoritate, cel care este botezat în 
numele Spiritului Sfânt se supune autorității Spiritului, recunoscând că el provine 
de la Dumnezeu, acţionând dependent de voinţa Sa. 

Putem conchide că Biblia - cu precădere Vechiul Testament, nu vorbeşte şi 
nu interpretează Duhul Sfânt ca fiind o a treia persoană, ci îl consideră o forță, 
vorbind despre o energie sau putere divină. Ca atare, teoria teologică potrivit 
căreia Duhul Sfânt ar fi cea de - a treia persoană a unei triunități, nu este nici 
biblică şi nici revelată, iar Spiritul lui Dumnezeu nu este decât puterea Sa, şi 
nu Dumnezeu în sine. Majoritatea textelor din Noul Testament vorbesc în acest 
sens (unele, aşa cum vom arăta mai târziu, nu numai că îl presupun - implică, 
ci chiar fac referință explicită la această esenţă trinitară), ca despre ceva, şi nu 
despre cineva, lucru observabil şi posibil de realizat când se face paralelismul 
dintre spiritul şi puterea lui Dumnezeu, care se subînțelege că sub raport logic şi 
analogic, nu sunt identice. 

În ansamblul său, Noul Testament (după modelul celui Vechi, unde aşa cum 
am arătat, nicăieri nu se vorbeşte în mod explicit - clar despre o a treia persoană) 
vorbeşte despre Spirit ca despre o energie sau o putere divină - putere absolută 
ce depășește orice putere ființială ce aparține altor fiinţe, chiar şi pe cea a lui 
Iisus Hristos. Aşa cum se ştie, și am repetat și noi de nenumărate ori, caracterul 
divin al Duhului Sfânt a fost consimţit - recunoscut cu ocazia Sinodului de la 
Constantinopol, în anul 381, la aproape trei secole şi jumătate de la „revărsarea” 
Duhului Sfânt peste discipolii lui Hristos cu ocazia sărbătorii Cincizecimii, 
fenomen produs, probabil, de o persoană cu puteri magice, prin hipnoză colectivă 
şi magie, ştiut fiind faptul că în acele timpuri asemenea capacităţi paranormale 
deveneau ceva obişnuit şi nu supranatural. 

Acest principiu activ al puterii divine - exprimat printr-o asemenea forță, 
în filosofia lui Aristotel este considerat ca a fi influenţă, pentru gânditorul grec 
Dumnezeu fiind după cum am mai arătat, actul pur, acel mișcător nemișcat, 
primul motor cauzator de mișcare, dar neidentic cu sine, deoarece atunci ar trebui 
să se mişte pe sine însuși, contrazicând principiul parmenidian al existenţei ca 
existenţă și a fiinţei ca ființă. Dumnezeu este perceput de Aristotel ca o cauză 

primă a lucrurilor, proprietate asociată în teologie cu entitatea spirituală activă, 
adică cu Sfântul Duh. 

Un asemenea atribut cauzal îi este conferit lui Dumnezeu prin această 
dimensiune activă şi de către R. Decartes, pentru acesta conceptul de Dumnezeu 
având mai mult o valoare explicativă şi funcțională, fiind acela care face posibilă 
cunoașterea certă: ideile clare şi distincte îl au pe Dumnezeu ca autor. Duhul 
Sfânt este un principiu explicativ şi, totodată, cauza transcendentă a lumii - a unui 
suport ontologic. Idee regăsită şi la Plotin (sec III d.Hr.), pentru care Dumnezeu 
era identificat cu cauza a tot ce este, care transcende timpul şi spațiul, rămânând 
neschimbat, veşnic şi infinit. Spre deosebire de acești gânditori, Spinosa 
interpretează divinitatea ca a fi o substanţă imanentă lucrurilor şi nu ca o cauză a 
acestora, situată în afara lor şi în afara lumii, Ea regăsindu-se în tot ce există, şi 
invers, tot ce există se regăseşte în Dumnezeu, astfel că nimic nu poate să existe 
şi nici să fie conceput fără Dumnezeu. De unde panteismul spinozian și, ulterior, 
panlogismul hegelian. 

Această proprietate a divinității, de principiu activ, exprimat teologic prin 
elementul structural al Sfintei Treimi, Sfântul Duh, este cel mai bine evidențiată 
de Aristotel prin acel dualism materie- formă care acționează în realizarea trecerii 
de la potenţă la act, prin principiul pasiv şi activ, adică de la materie la formă. 
Aristotel admite o formă supremă şi pură, identificată cu divinitatea, care este 
şi izvorul mișcării - primum movens imobile mutum, considerat ca principiu al 
ordinii din univers (similar daoismului chinez), şi totodată o cauză supremă - 
finală cunoscută în filosofie prin causa causorum. 

Principiu perceput ca substanță consta în reuniunea materiei şi formei 
conținute în substanţă - ca principiu și în fiinţă ca ființă (cf. Parmenide), fiind 
o reproducere - compunere a propriei sale existențe, într-o altă formă, spre 
deosebire de fiinţa în sine care conţine la rândul său acest principiu din care 
derivă „lumea formelor”, adică substanţa care ia forme (Aristotel, „Metafizica”, 
Editura Iri, Bucureşti 1996. 

Aşa cum este cunoscut din istoria filosofiei, Aristotel acordă mai multe 
sensuri ființei, având o conotaţie polisemantică: unele vizează lucrurile, ca 
substanţe sau însuşiri ale substanţei, pe când altele sunt pe cale de a deveni 
substanță, în stadiu de potenţă, iar altele reprezintă pieirea, ori privaţiunea, 
determinarea, sau chiar negația substanţei, adică nefiinţa. În ceea ce privește 
raportul dintre ființă şi unicitate, Aristotel le interpretează prin prisma identității, 
fiind considerate unul şi același lucru. 

Din perspectivă ontologică şi dinamică - a devenirii, acest concept capătă un 
caracter dihotomic, atribuindu-i-se două sensuri: ca ceva ce poate deveni din ceea 
ce nu este, iar dintr-un alt punct de vedere, este în același timp, dar nu sub acelaşi 
raport, atât fiinţă cât şi neființă, ceea ce din punct de vedere logic s-ar părea a fi 
o contradicție, conformă cu legea noncontradicției, şi ca atare potenţa nu poate 

fi concomitentă cu realitatea. Aristotel rezolvă această posibilă contradicție prin 
următorul amendament, apropiat analizei şi interpretările acordate divinității, 
în conformitate cu care „Numai în domeniul posibilității un lucru poate să fie 
totodată și el şi opusul său, nu și în domeniul realității”. 

De la început menţionăm că autorul acestei cărți este adeptul trinității şi 
face apologia acestei doctrine, ignorând paradoxul logic al unicității prin treime, 
doctrina fiind acceptată doar prin credință şi nu prin rațiune. Printr-o credință 
rațională şi nu prin una oarbă, adică printr-o credință bazată pe dovezi palpabile și 
nu prin constrângere şi credulitate. De la început se face precizarea că „Trinitatea 
nu este un gen de triumvirat a trei Dumnezei diferiţi. Există un singur Dumnezeu, 
nu trei. Totuși există trei persoane divine în Dumnezeire (Triunitatea este asociată 
Dumnezeirii), fiind revelarea lui Dumnezeu ca Tatăl, Fiu şi Sfânt Duh, (adică 
un Dumnezeu în trei persoane n.n). Fiecare persoană este acel unic Dumnezeu, 
deopotrivă etern, deopotrivă omnipotent. În acelaşi timp relaţia dintre elemente 
se arată a fi întotdeauna într-o ordine cauzală logică. Tatăl este sursa nevăzută a 
întregii ființe, se manifestă trupește în Fiu, este trăit şi înțeles în vița umană prin 
Duh” (cf. Maris H. Henry, op.cit p. 56). 

Aşa cum uşor se poate deduce, această sintagmă este greu de tradus şi 
înțeles, având la bază cuvântul englezesc „Goodhead” (inima lui Dumnezeu), 
apărând de trei ori în versiunea lui King James (cf. Maris H. Henry, op. cit p. 49), 
în Faptele Apostolilor (17:29); Romani (1:20)şi Coloseni (2:9), ca extrapolare 
a traducerii cuvintelor greceşti „theion”, „thoites”, „theotes”, care în toate cele 
trei cazuri au semnificația de Dumnezeire, având rolul de a-L face pe Dumnezeu 
să fie ceea ce este: divinitate, putere supremă - absolută, Dumnezeirea putând fi 
văzută, lămurită şi înțeleasă prin lucrurile făcute - create de Creator. 

Cel mai bine este explicat acest concept de Dumnezeire - Trinitate de 
Apostolul Pavel, un mare filosof şi teolog păgân sirian, care ulterior s-a convertit la 
creştinism. Astfel în Coloseni 2:9 este afirmat că lisus Hristos „locuieşte trupeşte 
toată plinătatea Dumnezeirii”, fiind Cuvântul etern întrupat. Cel care l-a văzut pe 
Fiu l-a văzut pe Tatăl. Dumnezeirea se explică şi exprimă prin eternitate, nu doar 
a lucrurilor create, ci a Creatorului în ipostaza s-a triunică, calitate atribuită la 
Conciliul Episcopilor de la Constantinopol (381 d.Hr.), şi parţial la Conciliul de 
la Calcedon (451 d.Hr.), unde a fost acceptată natura duală a lui Dumnezeu - Fiul, 
ca Fiu a lui Dumnezeu şi Fiu al Omului. Lucru consemnat încă în anul 325 la 
Niceea, când lui lisus îi este atribuită aceeași esenţă cu cea a lui Dumnezeu Tatăl, 
denumită în limba greacă homousia, calitate care după cum am mai arătat, îi este 
conferită mai târziu şi Duhului Sfânt. Astfel, Dumnezeu este ipostaziat printr-o 
singură persoană ce cuprinde trei componente relativ identice. 

Că Dumnezeu este unul-o persoană, rezultă şi din analogia făcută între 
Creator şi creaţia S-a, care la fel este unică: există o singură omenire, un singur 
univers cu legi comune, unificatoare şi stabilizatoare care menţin ordinea, dinamica 

şi degradarea. De asemenea unicitatea ființială a lui Dumnezeu şi a Dumnezeirii 
poate fi demonstrată şi prin caracterul omnipotenţei şi omniprezenței divinității. 

Nici creaţia și nici Creatorul nu sunt multiplicităţi, precum nici universul 
nu este un multiunivers, ci doar unitate în diversitate. Unitatea sa intrinsecă 
prin diversitatea materiei configurate şi aflată în continuă metamorfozare - 
devenire, implică o structură triadică, analogă Creatorului şi un model triunic 
- triuniversul, având la baza constituirii sale o singură cauză primară şi nu mai 
multe. Ca atare doctrina Dumnezeului Triunic nu este revelată doar în Sfânta 
Scriptură, ci este intrinsecă în însăși natura lucrurilor ce compun universul 
triunic, fenomenele comune ale universului fiind întotdeauna raportate la cele 
trei entități fizice: spațiul, materia și timpul. Toate fenomenele, incluzând toate 
formele materiei şi toate tipurile de procese fizice şi biologice au loc în spaţiu 
şi timp. La fel şi personalitatea umană cunoaște trei niveluri: Sinele, Ego şi 
Superego, precum şi nivelul psihicului: inconştient, subconștient şi conştient. 
Şi analogiile ar putea continua. 

Un singur univers, manifestat în termenii a trei forme conceptuale, fiecare 
dintre ele fiind deopotrivă universale, este în mod clar, explicit şi analog cu 
caracterul Dumnezeului - Triunic, revelat în Biblie. Aşa cum Fiul manifestă 
şi întruchipează pe Tatăl, tot asemenea fenomenele materiei reprezintă spațiul 
intangibil într-o formă perceptibilă pentru simţuri: omul percepe anumite realități 
şi forme ale spațiului şi nu spaţiul în întregime. La fel şi omul își poate imagina 
divinitatea, fără să o perceapă în mod integral, deducându-i anumite atribute şi 
nu întreaga structură triunică. 

Concluzia care se desprinde este că natura Creatorului nu poate fi decât 
similară datului şi actului creaţiei: Tatăl este sursa întregii fiinţe, manifestate şi 
declarate prin cuvântul Logos, adică prin Fiu, care la rândul său poate fi resimţit în 
Duh, care aşa cum am arătat, se identifică cu energia - puterea divină. Adevărata 
prezenţă a lui Dumnezeu trebuie cunoscută în primul rând prin putere, adică prin 
Duhul Sfânt. Apostolul Pavel scria în acest sens „dacă cineva nu are Duhul lui 
Hristos nu este al Lui” (Rom. 8:9). De unde rolul extrem de important al Fiului, 
întrucât, aşa cum afirma apostolul Pavel, „prin EI şi nu prin alţii avem intrarea la 
Tatăl într-un Duh” (Efes. 2:18). 

Aceeaşi configuraţie triunică şi analogică este regăsită şi la nivelul 
spațiului și timpului, implicit a materiei, care există şi se manifestă prin spațiu 
şi timp, mișcare și formă, structura materiei neputând exista decât ca mișcare 
în spațiu şi timp. De asemenea, materia cunoaşte trei stadii specifice. Primul 
stadiu este energia, ea fiind o sursă nevăzută, dar puternică ce guvernează şi 
se manifestă prin mişcare, ca al doilea stadiu, şi în cele din urmă fenomenul, 
produsul rezultat ca urmare a mișcării vitezei cu care energia - materia este 
configurată spaţio-temporal. 

Formele sunt evenimente prin care se obiectivează energia - materia, 
având un început şi un sfârșit, delimitându-se prin formă, mărime şi durată în 

spaţiu şi timp, implicit viața. Materia mai poate deţine o asemenea modalitate 
triunică și prin relația cauză efect: orice cauză implică un efect spațial şi 
temporal, adică un eveniment, ceea ce presupune că materia, care este analogă 
Creatorului este cauza, devenind în același timp eveniment și efect sau sursă 
- manifestare şi semnificaţie, sursa fiind Dumnezeu Creatorul, manifestarea 
fiind Cuvântul întrupat prin lisus Hristos, adică creaţia prin intermediul puterii 
divine - Duhul Sfânt. 

Așadar, uniunea ipostatică şi caracterul triunicității Creatorului şi creației 
nu vin în contradicție. O asemenea relaționare şi compatibilizare rezultă din 
analogia celor două modele - ale dumnezeirii şi triuniversului, precum şi din 
legile ce acționează în creaţie prin Duhul Sfânt şi energiile divinități. Ne referim 
în primul rând la cele două legi ale termodinamicii, care în afara unei puteri 
supreme nu s-ar putea manifesta în univers. 

Prima lege afirmă că nicio parte din uriaşa energie sau putere a universului 
nu se creează acum, și ca atare universul nu s-a putut crea pe sine, fiind creat 
(Geneza 2:1-3), iar cea de a doua lege (Rom. 8:20 -22; Gen. 3:17 -19) afirmă că 
energia disponibilă a universului descreşte, ceea ce indică faptul că la un moment 
dat în trecut, întreaga energie (inclusiv materia) era disponibilă și organizată 
perfect, asemenea unui ceas care tocmai fusese tras. Fenomen ce arată că universul 
trebuie să fi fost creat, neputându-se crea pe sine - autocrea, idei frecvent regăsite 
şi în Cartea Facerii din Vechiul Testament, ca primă carte revelată lui Moise, 
autorul celor cinci cărți, reunite şi denumite după limba greacă Pentateuc. 

Dacă universul nu ar fi fost creat în trecut, datorită degradării sale continue, 
a stării entropice, ar fi murit demult. Întrucât este departe de a fi „„mort”, el trebuie 
să fi avut un început şi un creator, neputându-se crea pe sine, conform primei legi. 
De aceea, sursa și începutul universului creat trebuia să dispună de o asemenea 
energie - putere care nu se situa în timpul creaţiei, ci în afara actului creator, ceea 
ce în mod logic conduce la un „puseu” al acestei puteri extrinseci, care nu poate 
fi decât ceea ce desemnăm prin Dumnezeire - Dumnezeu, mai precis prin putere 
divină, exprimată prin Duhul Sfânt. 

Acest model trinitar a fost realizat atât pe cale revelată, cât şi prin analogie 
cu alte modele din alte religii. Nu este mai puţin adevărat că şi modelul trinitar 
creștin a influenţat unele sisteme filosofice, cum este cel creat de Hegel, care este 
un sistem filosofic triadic pin cele trei concepte fundamentale elaborate: teza, 
sinteza şi antiteza, alături de cel de devenire. Astfel existenţa, care subsumează 
într-o formă abstractă tot ceea ce există, este percepută în calitate de teză, prin 
ea, aşa cum afirma Lucian Blaga, se încerca „aventura ieșirii din sine”, sub forma 
antitezei dezvelindu-se în ființa ei ca nimic, neant sau nonexistenţă, aventură ce 
conduce prin energia rezultată din această transformare la sinteza nonexistenţei - 
nimicului şi a existenţei devenite prin această putere - energie. 

Forţând lucrurile şi demersul analogic, am putea asocia modelul lui Hegel 
cu modelul Triunic al Dumnezeirii: teza, care îl reprezintă pe Dumnezeu Tatăl, 
antiteza pe Fiul întrupat, iar sinteza pe Duhul Sfânt, puterea unificatoare a celor 
trei elemente structurale sub raport ontologic. În acelaşi timp, prin aceeaşi 
modalitate analogică a modelului hegelian, cu modelul triunic al universului, 
teza reprezintă universul necreat - spiritul sau ideea, antiteza reprezintă universul 
creat - materia, iar sinteza reprezintă manifestarea în spaţiu şi timp a materiei prin 
forță, energie şi putere, adică Sfântul Duh. 

Analogii semnificative sunt realizate și de unii oameni de ştiinţă, astronomi 
şi psihanalişti. Dacă este să ne referim la perspectiva psihanalitică, atunci trebuie 
să facem referință la unul dintre reprezentanții de seamă ai acestei discipline, 
C.G. Jung, în mod deosebit la lucrarea sa de referință, „Simbolica spiritului.” 
Printre alte contribuţii ale lucrării citate, Jung realizează o asemenea analogie 
dintre modelul triunic creştin şi modelul psihanalitic asupra puterii. 

În același timp, psihanalistul citat arată că dogma creştină a trinităţii (prin 
cele trei entități ipostaziate în unitate) reprezintă realitatea psihică a individualității 
personale, astfel că Tatăl, ca imagine simbolică a împăratului şi autorității acestuia 
- exousia, este preluat într-un plan mai abstract şi cu putere simbolică mai mare, 
de Tatăl Treimii, adică de Dumnezeu Tatăl, care simbolizează centrul puterii și a 
valorii unificatoare realizate prin Duhul Sfânt. 

Cu toate aceste argumente și demonstrații ştiinţifice, doctrina trinității 
creștine a rămas vulnerabilă şi necredibilă în faţa unor gânditori laici şi religioși, 
desprinzându-se mai multe mișcări contestatare anti-trinitare cunoscute sub 
denumirea de erezii, mai ales în prima jumătate a secolului al V-lea d.Hr., şi 
sub forma cultelor protestante și neoprotestante, după mișcarea de reformă ce 
a avut loc în mijlocul secolului al XVI-lea, iar ulterior prin mișcarea sincretică 
interdisciplinară ce reunea o multitudine de discipline laice şi religioase, 
împreună cu unele simboluri şi practici ritualice, conferindu-i creştinismului un 
profund caracter sincretic şi polimorf, ca o religie plină de contradicții şi polemici 
ce reclamă clarificarea lor, chiar dacă tăierea unui asemenea „nod gordian”, ar 
deschide Cutia Pandorei. 

INTERACȚIONISMUL SIMBOLIC ÎN CREȘTINISM 


Aşa cum se ştie şi se poate deduce, totodată, interacționismul simbolic 
vizează un anumit tip de relații - interacțiuni ce au la bază un anumit obiect, sau 
cuvânt, valorizat din punct de vedere axiologic, adică, un simbol ce semnifică 
o anumită valoare care în religie devine sacră. Unul din promotorii acestei 
paradigme, G. H. Mead, a pus un mai mare accent pe rolul limbajului în cadrul 
interacțiunii membrilor unei comunităţi, instrument care implică simboluri 
comune, valorizate de comunitatea respectivă şi în virtutea cărora conviețuiesc 
şi interacționează. Spre exemplu, în creștinism, Noul Testament cuprinde acele 
scrieri sacre ale evangheliştilor, care chiar dacă se deosebesc într-o oarecare 
măsură, toate conţin elemente comune valorizate, personalitatea marcantă în 
virtutea căreia au fost scrise și a fost posibilă această religie fiind lisus Hristos. 
Întregul ritual creştin este circumscris unei asemenea recuzite şi retorici creştine, 
fiind dominat de puterea simbolică a Celui care s-a născut dintr-o Fecioară, a 
suferit şi s-a jertfit, înviind a treia zi în vederea răscumpărării şi mântuirii, a 
renașterii unei omeniri posthristice, care are ca fondator un „nou Adam”. 
Deducem de aici că, interacțiunea şi normativitatea creștinismului, cu întregul 
registru ritualic şi simbolic, reglementează viaţa comunităţilor creştine, în primul 
rând pe cea a Bisericii, la baza existenţei acesteia situându-se unele simboluri 
valorizate, întreaga viaţă socială fundamentându-se pe aceste elemente de natură 
axiologică, spirituală şi morală. 

Din cele prezentate se poate desprinde concluzia în conformitate cu 
care credincioșii creştini participă la viața comunitară prin intermediul acestor 
impulsuri de natură normativă şi axiologică, a acestui normativism simbolic, 
exprimat prin norme sau reguli cutumiare, care, în cadrul comunităţii religioase 
şi sociale, îndeplinesc un dublu rol, de control şi coerciție, şi neîndeplinite, şi/ 
sau ignorate, putând atrage la nivel comunitar diverse sancțiuni ce au menirea 
de a menţine integritatea şi coeziunea comunităţii, precum şi perpetuarea acestor 
valori şi tradiţii creştine, cum ar fi colindul la Crăciun, sfinţirea apei la Bobotează, 
vopsitul ouălor la Paști etc. Obiceiuri moştenite și păstrate de aceste comunități 
creștine, chiar dacă unele date nu coincid, fiind decalate temporar datorită celor 
două calendare, Iulian și Gregorian. În funcţie de nerespectarea acestor tradiţii 
ritualice, se desprind unele obiceiuri cu valoare cutumiară, care se diferențiază de 

la o comunitate la alta, având rolul de menţinere a coeziunii şi integrării sociale, 
mai ales, comunitare. Un astfel de obicei, în unele localități din Ardeal, (cel puţin 
în satul natal) este dusul porților în noaptea de Anul Nou, obicei care în aparență 
nu ar avea nicio conotaţie religioasă, care, dacă îl analizăm mai profund, emerge 
unor ritualuri cultice, cum este colindul și colindatul, adică acțiunea propriu-zisă 
prin care se manifestă ritualul. Dusul şi aruncatul porților, prilejuit de acest 
eveniment, laic mai degrabă decât religios, comportă o asemenea simbolistică, 
semnificând la început o sancțiune pentru gospodarii care nu primesc colindătorii, 
în percepția şi reprezentarea colectivă resimţindu-se pericolul pierderii obiceiului 
creștin, în cele din urmă fiind ameninţată comunitatea creştină prin pierderea 
ritualului care, ulterior şi-a pierdut semnificaţia religioasă, practicându-se într-un 
mod inconştient şi imitativ, de la o generaţie la alta, ca tradiție moştenită, dar a 
cărei conotaţie simbolică a fost pierdută în timp. 


II.1. ROLUL SIMBOLULUI ÎN RELIGIE 


Spre deosebire de ritualul religios, care este o activitate repetitivă cu un 
anumit scop, simbolul religios este o valoare materială şi spirituală - sacralizată, 
ce-i conferă sens şi intensitate unui ritual religios, însoțind ritualurile în orice 
manifestare şi/sau în afara acestora. Spre exemplu simbolul crucii, asupra 
căruia o să insistăm mai mult în altă secvenţă a acestui capitol, are o putere mai 
mare decât puterea ritualului, crucea având şi alte conotaţii decât cele ce emerg 
dimensiunii ritualice-acționale. De aceea, noi considerăm că simbolul îi conferă o 
autenticitate şi identitate mai mare sărbătorii religioase şi religiei decât ritualului, 
multe practici ritualice fiind, fie o continuare, fie o convertire a unor practici 
laice, preluate de către creştinism, existând ca atare și înaintea acestei religii. Sau, 
altele sunt o îmbinare sincretică a unor practici religioase şi nereligioase, regăsite 
şi în alte religii precreştine, existând multe asemănări ideologice şi doctrinare 
între unele religii, ceea ce le conferă putere și identitate. 

Dintre toate formele puterii, religia, şi mai ales religiozitatea, pun cel mai 
mare accent pe ritual şi simbol, ambele elemente coexistând într-o modalitate de 
întrepătrundere, legitimând şi consolidând în acelaşi timp puterea religioasă. Spre 
deosebire de alte religii, la care capacitatea ritual-simbolică este mai scăzută, 
în religia creştină, ca religie revelată şi sincretică, ritualul şi simbolul întreţin 
viaţa religioasă şi perenitatea sa, întrucât între întemeietorul ei şi simbolul asociat 
prin care se perpetuează stările şi trăirile permanent reiterate prin acest simbol, 
care este Crucea, se instituie un raport complementar, crucea neputând exista 
în afara celui crucificat, precum nici cel crucificat, subiectul - Mântuitorul lisus 
Hristos, nu poate rămâne în conștiința și reprezentarea lumii fără acest obiect 
simbolic reprezentat de cruce, ambii termeni ai relaţiei pe care se fundamentează 
creştinismului presupunându-se cu necesitate. 

De aici se poate trage concluzia că în creștinism, nu atât idolul reprezintă 
simbolul religiei, ci mai degrabă simbolul care reprezintă idolul credincioşilor, 
ceea ce face ca religia creştină să fie una dintre cele mai idolatrice religii. Spre 
deosebire de creștinism, ca principală religie sincretică și idolatrică, în budism, 
simbolul în faţa căruia se închină şi pe care îl adoră credincioșii este subiectul 
- statuia lui Budha, şi nu obiectul semnificat. De unde concluzia că nu la 
toate religiile, idolul reprezintă simbolul unei religii, ci, așa cum este specific 
creştinismului, mai important este semnul care semnifică simbolul idolului şi 
nu idolul propriu-zis. Aceasta nu înseamnă nici pe departe că noi ne închinăm 
şi adorăm obiectul semnificat şi nu subiectul idolatrizat. Ceea ce se petrece în 
creştinism, din acest punct de vedere, este un fel de transfer din planul realului 
în planul ficţiunii, lisus având alte conotaţii ontologice și teologice decât Budha, 
chiar dacă din unele puncte de vedere se aseamănă foarte mult, delimitând cu 
greu copia de original. În acest sens, există numeroase lucrări care analizează 
acest „împrumut” tacit, printre care, în limba română, mai reprezentative ar fi, 
„Budism şi creştinism”, care îl are ca autor pe N. Achimescu şi lucrarea în două 
volume a lui D. Costin, „În lumina Bibliei”, cu subtitlul „Biblia și India”. 

Revenind la subiectul propriu-zis, cel al emergenţei puterii religioase prin 
intermediul simbolurilor şi al practicilor ritualice de cult, trebuie să subliniem 
faptul că prin simbolul crucii şi al celorlalte simboluri ce aparțin simbolisticii 
creștine, este transferată într-un mod simbolic puterea religioasa a religiei, 
bisericii şi confesiunilor pe care le reprezintă, dincolo de identificarea şi 
recunoaşterea acestora, simbolul reprezentând chintesența forței spirituale și 
emoționale, transfigurarea onticului material şi real într-o configuraţie spirituală 
destul de difuză, dar care îi conferă autenticitate şi legitimitate puterii spirituale, 
dar şi chiar militare, după cum demonstrează istoria, crucea fiind purtată alături 
de sabie, în același „nobil scop” creştin. Ne referim, desigur, la crucea purtată pe 
veșmintele preoțești, în mod deosebit de luptătorii cruciați, precum și la crucea 
inscripționată, mai înainte pe uniformele soldaților armatei conduse de împăratul 
Constantin, ca un simbol al identităţii religiei creștine, și ca factor de influență a 
victoriei acestuia în unul din războaiele purtate. 

Înainte de toate, sensul atribuit crucii de religia creștină are valenţe 
simbolistice şi nu utilitariste, reprezentând simbolul puterii mântuitoare şi 
purificatoare, şi care, în afara dogmelor şi ideologiei specific, nu ar însemna decât 
ceea ce am putea să ne reprezentăm fiecare din noi, sensul crucii fiind reductibil 
la obiect şi nu la subiectul transfigurat. 

De aici putem deduce caracterul funcțional al simbolului în religia creștină, 
şi implicit determinarea funcționalistă a acesteia prin intermediul simbolurilor 
religioase, ceea ce, în mod evident, capătă valenţe simbolice şi pentru puterea 
religioasă din cadrul acestei religii de referinţă. Într-un asemenea context asociativ 
şi de coabitare dintre subiect și obiect, simbolurile menţin puterea religioasă, în 

această calitate de putere simbolică care, aşa cum este demonstrat de istorie, 
are o durată mult mai mare decât celelalte forme şi modalități de manifestare 
ale puterii religioase şi implicit a celei ecleziastice. Aceasta, deoarece celelalte 
modalităţi de obiectivare ale puterii religioase sunt supuse şi predispuse totodată 
unor schimbări în formă şi conținut, cel care rezistă şi dă consistență acestei 
puteri fiind în primul rând simbolul. Prin caracterul conservatorist conferit 
de aceste simboluri religiei şi religiozităţii, în cazul nostru religiei creştine, şi 
prin caracterul peren al acestor forme cu un conţinut socio-cultural şi spiritual, 
ideologic şi doctrinar-dogmatic, ritualic şi simbolic, care sunt religiile, rămân 
perene simbolurile şi puterea simbolică a acestora. 

Este uşor de dedus ce ar însemna creștinismul fără cruce, adică, fără 
simbolul trinităţii şi al subiectului transfigurat în acest obiect simbolic. Se 
subînțelege că fără acest simbol, religia creştină și implicit puterea religioasă, ca 
putere simbolică semnificată, ar fi de neconceput, în cele din urmă nefiind decât 
o simplă relatare comună cu alte evenimente şi personalități istorice. Ceea ce 
îi conferă consistență ideatică creştinismului, nu este acțiunea şi nici anvergura 
personalităţii centrale a acestei religii, chiar dacă o asemenea personalitate este 
indispensabilă, ci simbolul acestei personalităţi, care, pentru peste 2000 de ani a 
devenit un model pentru credincioşi, precum a devenit profetul Mahomed pentru 
religia islamică şi musulmani. 

Cu toate acestea, înainte de apariția creştinismului propriu-zis, simbolistica 
creştină a cunoscut o anumită evoluţie istorică, fiind regăsită în cele mai vechi 
culturi şi forme de convieţuire socială, parcurgând toate formele de civilizaţie. 
Astfel, simbolul crucii este regăsit atât în grote, cât şi pe cele mai somptuoase 
catedrale creştine, ori pe fiecare Biserică Creştină şi casă în care locuieşte vreo 
familie de creştini. Ne facem cruce şi atunci când spunem vreo rugăciune, dar 
şi când trecem pe lângă alte asemenea simboluri creştine, cum este Crucea de la 
intersecția unor drumuri, sau lăcașul sfânt de cult. 

Crucea şi simbolul crucii ne însoţeşte pretutindeni, atât la bucurie, cât şi la 
necaz, crucea fiind „straja noastră spirituală” a trupului neînsuflețit, iar pentru 
credincioși, „garanția sufletului nepieritor”. 

Acest simbol a supraviețuit tuturor presiunilor şi torturilor timpului, a 
formelor de comunitate şi organizare socială, în ultimă instanță, descoperirilor 
ştiinţifice şi atitudinilor filosofice, niciun savant, dictator sau conducător, neputând 
„frânge” simbolul crucii. Simbol, care aşa cum am mai arătat, a însuflețit omenirea 
în gândire şi acţiune, atât în viaţa cotidiană, cât și pe câmpul de luptă, ca să nu 
mai amintim momentele sublime și înălțătoare ale omului din timpul rugăciunii, 
a Sfintelor Taine, ori a vreunei ceremonii sau ritual religios, unde, şi prin care 
se manifestă efectul proniator al credinței religioase şi, mai ales, al puterii 
divine transfigurate în puterea religioasă şi bisericească. Analizând eficacitatea 
simbolică a şamanilor şi a puterii magice a acestora, marele antropolog francez 

CI.Levy-Strauss desprinde un așa-numit „complex șamanic”, complex constituit 
şi configurat de şi prin aceste puteri magice - simbolice ale fenomenului, şi care 
ulterior s-a transferat la nivelul profeților şi a altor ierarhii din cadrul instituției 
religioase, precum a fost şi a rămas Biserica, şi prin care este gestionată în 
modul cel mai eficient credinţa, care are ca suport imaginar, ritualul și simbolul, 
care întăresc nu numai credinţa, ci și convingerile religioase. În afara acestui 
complex, puterea şi eficacitatea simbolică a acestor ierarhii din cadrul instituţiilor 
ecleziastice nu ar exista, şi nici puterea religioasă, ca putere ritual-simbolică. 
Forma cea mai expresivă şi concludentă a acestui tip de putere este puterea 
lui Iisus Hristos, deci puterea divină transferată unui individ ales care avea o altă 
natură decât omul de rând: celestă şi terestră. În evanghelia sa, Matei (28,18:20) 
avea să consemneze acest adevăr prin cuvintele: „Și apropiindu-Se lisus, le-a 
grăit, zicând: Datu-Mi-s"a Toată puterea în cer şi pe pământ. Drept aceea mergeţi 
ŞI învăţaţi toate neamurile, botezându-le în numele Tatălui și al Fiului şi al 
Sfântului Duh, învățându-le să păzească toate câte v'am poruncit Eu vouă. Şi 


iată, Eu cu voi sunt în toate zilele, până la sfârşitul veacului. Amin”. 

Analizând puterea simbolică a religiei creştine, nu putem să nu evidențiem 
rolul autoritar şi al influenţei unor asemenea simboluri exteriorizate şi regăsite 
mai mult la nivelul unor ierarhii superioare ale puterii religioase, cum ar fi 
instituţiile şi organizaţiile religioase, obiectivate și manifestate prin intermediul 
reprezentanţilor acestor structuri religioase şi ecleziastice. Puterea simbolică 
coabitează cu aceste elemente, constituindu-se, totodată, în resurse viabile ale 
puterii religioase, fiind de neconceput în afara acestora. De aceea, din perspectivă 
sincretică şi funcțională, simbolul poate fi considerat un instrument al puterii 
religioase, prin intermediul acestuia și al mecanismului semnificării, puterea 
religioasă îndeplinind și o asemenea conotaţie de putere simbolică, prin simboluri 
putând conferi sens şi semnificație religiilor şi puterii acestora. 

Este greu de conceput că cineva ar putea crede în vreo Taină creștină, 
şi chiar în doctrina trinitară a acestei religii, în speță a dogmei Sfintei Treimi, 
neinteligibilă pentru cei mai mulți credincioși practicanți, în afara puterii 
simbolice a crucii, sau că cineva şi-ar putea manifesta vreo atitudine procreştină, 
în afara efectelor imaginativ-reprezentative şi de natură fenomenologică al puterii 
simbolice al acestui obiect simbolizat şi sacralizat, ca urmare a transfigurării 
imaginative a subiectului purtător al acestor simboluri. Fără cruce este de 
neconceput Taina Euharistiei, a Botezului, Mirungerii, şi mai ales cea a sfințirii 
apei în cadrul Botezului la sărbătoarea creştină a Bobotezei. Sărbătoare, care, la 
rândul ei, reprezintă simbolul Botezului Mântuitorului de către primul martir al 
creștinismului latent, Sfântul loan Botezătorul. 

Registrul simbolisticii religiei creştine, mai ales sub raport fenomenologic, 
dar şi obiectual, este cu mult mai diversificat, astfel că pe fondul continuității şi 

al sincretismului funcțional, se extinde de la naşterea Mântuitorului şi până la 
moartea Sa. 

Din acest punct de vedere, sărbătoarea Crăciunului, prin forța sa emoţională, 
coroborată cu simbolistica şi importanța evenimentului semnificat, reprezintă 
unul din cele mai importante simboluri din creştinism, fără de care celelalte nu-şi 
mai aveau nici sens și nici loc. Semnificând nașterea Domnului lisus Hristos, prin 
acest simbol evidenţiem şi renașterea umană, lisus însemnând un nou Adam, iar 
renașterea sa, renaşterea omenirii şi, totodată, mântuirea acesteia faţă de păcatul 
adamic prin care omenirea a căzut din starea iniţială, cea bazată pe comuniune 
directă cu Dumnezeu, într-o dezordine cosmică, unde predomină distrugerea, ura 
între semeni şi moartea. 

După cum este demonstrat de istorie şi de viaţă, asemenea simboluri sunt 
condiționate mai mult istoric și ideologic, având prioritar emergență subiectivă 
decât obiectivă, şi cu atât mai puţin transcendentă, nefiind comună tuturor religiilor. 
În mod deosebit crucea, care, așa cum se ştie, lipsește chiar şi în cadrul unor culte 
religioase de origine creştină, precum ar fi cultul Unitarian, cult care respinge 
dogma Sfintei Treimi şi implicit, puterea simbolică religioasă intermediată 
printr-un asemenea simbol repudiat. La fel se întâmplă şi cu unele Sfinte Taine, 
care sunt, sau, dimpotrivă, nu sunt recunoscute de toate cultele şi Bisericile 
creștine, ceea ce pune sub semnul întrebării caracterul unitar al puterii religioase 
prin prisma acestora, având mai mult o emergenţă și condiționare subiectivist- 
voluntară decât una obiectiv-revelată şi condiționată în mod transcendent. 

De aici se poate desprinde concluzia în conformitate cu care puterea 
simbolică, ca expresie a puterii religioase, nu este o putere ce emerge în totalitate 
puterii divine, ca putere universală transcendentă, și că ea se diferenţiază de la o 
formă la alta de organizare a religiilor, şi de la o etapă istorică la alta, iar în cadrul 
aceleiași religii, de la un cult religios la altul, de la o doctrină la alta, fapt ce-i 
conferă acestei puteri un profund caracter relativ şi individualizat. 


1.1.1 Ritual şi religiozitate 


Una din problemele cele mai transparente ale religiei şi religiozității este 
cea care cade sub incidenţa fenomenologică, și anume, cea legată de ritualuri şi 
simboluri religioase. Nici teologia şi nici psihologia nu studiază numai sufletul 
uman, cu stările, trăirile, sentimentele sau alte acte de conştiinţă, ci şi unele 
manifestări şi fenomene specifice acestor procese psihice şi dimensiuni ale 
religiei, cunoscute sub denumirea de ritualuri sau de tradiții religioase. De cele 
mai multe ori asemenea ritualuri religioase au un obiect sacralizat, exprimat sub 
forma unui simbol, ceea ce-i permite continuitate şi perenitate în reprezentările 
şi conștiința colectivă, fenomenologia însăşi fiind o ştiinţă a datelor de conştiinţă 
care în religie se manifestă sub forma acestor tradiţii sacralizate, şi care prin 

intermediul simbolurilor ies de sub sfera perceptiv - interpretativă a laicului şi 
finitudinii, trecând sub aureola sacrului și infinitudinii. 

Prin acest caracter sacralizat, fenomenologia și teologia formulează teze 
şi ideologii dogmatice ce vizează adevăruri insurmontabile sub aspect ştiinţific 
- cognitiv, dintr-o asemenea perspectivă religia fiind o teorie dogmatică ce 
poate influența, deopotrivă gândirea, trăirea şi comportamentul oamenilor, 
oferind, în acelaşi timp, orizonturi interpretative şi acționale superioare celor 
laice, fapt demonstrat prin perenitatea ritualurilor și simbolurilor care și ele 
deţin, la rândul lor, de o anumită putere consfinţită religios. În acest mod, prin 
intermediul amintirilor și mai ales a retrăirilor prilejuite de şi prin aceste ritualuri, 
ne încărcăm viaţa sufletească şi cea cotidiană de această înrâurire a sacrului şi 
sacralităţii, ritualul şi simbolul ce-l însoţeşte îndeplinind rolul de a reuni oamenii 
şi comunitatea într-un timp al trecutului și prezentului, în afara unei disocieri 
temporale care se realizează în timpul profan, când azi se deosebește de ieri şi 
de mâine, şi când prezentul nu este numai o sumă a amintirilor disparate, ci o 
reiterare a unui eveniment - fenomen ce se derulează în sufletul şi conştiinţa 
noastră mai mult decât o simplă amintire. 

În acest mod, prin puterea simbolului ce o însoţeşte şi care este invocat, 
sărbătoarea devine mai mult decât un eveniment sărbătorit sau faţă de oricare 
altă experiență trăită de individ, conferindu-i simboluri și ritualuri, stimulând 
eficacitatea şi puterea simbolică, care în religie se bazează în primul rând pe 
credinţă, precum şi pe relația existentă între ritual - sărbătoare și simbolul evocat 
şi invocat. Într-o asemenea situaţie se realizează o amalgamare între realitate şi 
virtualitate, logică și imaginar, concret şi abstract, sensul oferit ritualului fiind 
conferit de acest simbol invocat şi respectat ca o principală valoare religioasă în 
cadrul ritualului religios. 

Asupra aspectelor ritual - simbolice ale religiei şi a altor domenii culturale 
au existat preocupări disciplinare şi interdisciplinare. Unul dintre autorii care 
s-a preocupat de această problematică a fost David, I. Kertzen în cartea „Ritual, 
politică şi putere”. Aşa cum arăta autorul citat, şi cum am încercat să demonstrăm 
şi noi, ritualul produce efecte, atât în domeniul religiozității, în lumea sacră, 
cât şi în lumea profană, în mod deosebit, în politică. Cel care a studiat această 
interrelație dintre sacru şi profan, pe fondul acestei simbioze ritual-simbolice, 
a fost sociologul francez E. Durkheim. Savantul francez citat argumenta faptul 
că prin ritual oamenii proiectează într-un plan cosmologic ordinea seculară şi 
social - politică. Tot Durkheim este cel care evidenția faptul că prin intermediul 
ritualului, oamenii dau valoare de simbol sistemului de relații sociale corecte 
dintre indivizi şi grupuri, în cazul nostru, între indivizii creştini şi Biserică. Prin 
această simbolistică sacralizată, oamenii au tendinţa de a sacraliza climatul 
social - politic în care trăiesc, adică de a scoate profanul de sub incidenţa energiei 

negative, ritualul în sine simbolizând modalitatea de atingere a binelui în raport 
cu răul, a sacrului în raport cu profanul, a transcendenţei în raport cu imanenta. 

În acest mod și printr-un asemenea mijloc, ritualul transcede colectivitatea 
într-un alt plan existenţial de natura magică şi cosmologică, societatea fiind 
percepută într-o manieră sacră, iar oamenii ca adevăraţi fii ai lui Dumnezeu. 
Faptul că mai persistă încă anumite tendințe etnocentriste, a făcut de-a lungul 
timpului să se menţină o asemenea discriminare etnică, ajungându-se până la o 
anumită identificare prin ritual şi simboluri, națiunile şi societățile revendicându-şi 
superioritatea și prin forța magică a acestor practici cultice, și numai prin sistemul 
de credinţe şi ideologii. 

Toţi credincioşii îşi imaginează că societatea sau religia lor este cea mai 
corectă şi adevărată, participând la ritualurile colectivităţi, prin care nu numai 
că recunosc credinţa, ci recunosc implicit şi puterea şi autoritatea de care dispun 
religiile comune - asociate acestor colectivități. Forma cea mai exacerbată a 
acestei invocări - incantări divine este cunoscută astăzi, pe lângă comunitățile 
religioase, în cadrul Congresului SUA, ca putere supremă în lume, unde fiecare 
sesiune a acestui for legislativ suprem începe cu o invocaţie a înţelepciunii divine, 
ca răspuns şi răsplată de a sta sub protecţia divinității şi de a fi în prezent cel mai 
puternic stat - confederație de state. 

Asemenea ritualuri se regăsesc şi în alte manifestări laice, cum ar fi la 
noi, şi nu numai, jurământul înalților demnitari ai statului cu mâna pe Biblie 
şi ajutorul invocat faţă de Dumnezeu în ceea ce le este încredinţat acestora. În 
acest context, jurământul de credinţă este considerat drept o legitimare din partea 
divinității şi, totodată, un transfer de autoritate din partea sacrului către profan, 
creând posibilitatea îmbinării autorităţii laice cu cea religioasă prin acest simbol 
religios care este Biblia, şi jurământul, care poartă însemnul sacralităţii. În acest 
mod, sacrul „penetrează” laicul - profanul, oamenii legitimând puterea politică 
prin forţa ritualului și simbolului, mijloace prin care liderii politici sunt aureolați 
cu o autoritate divină, sacră. 

Unuia dintre cei mai înverşunaţi conducători politici atei, cum a fost 
V.I. Lenin, i-a fost necunoscută, o asemenea „autoritate sacră”, rămânând în 
conştiinţa multor adepți care l-au admirat. Este suficient să aducem un singur 
exemplu - cu forță de argument, pe primul cosmonaut al lumii, Iuri Gagarin, 
care l-a vizitat pe Lenin înainte de a se fi lansat pe orbită, pentru a se încărca 
cu energie, reîntorcându-se, dându-i raportul pentru îndeplinirea misiunii (cf. 
Kertzen, op.cit.). Se subînţelege că Lenin nu era perceput ca a fi sfânt, ci prin 
puterea sa legitimată de poporul rus, simboliza superioritatea națiunii şi a puterii 
sovietice laice, în opoziţie cu celelalte puteri terestre ce valorizau dintr-o altă 
perspectivă sacrul. 

Atât la ruși, cât şi la americani, ritualul devenea un mijloc de legitimitate a 
puterii statale, utilizând însă simboluri diferite şi antitetice: sacre și profane, cu 

ideologii şi doctrine diferite, ambele puteri fiind animate de idealul dominării 
şi superiorității, care aşa cum demonstrează istoria, a devenit realitate în acea 
societate care a superlativizat sacru - crucea, în raport cu statul și societatea ce 
avea ca simbol al puterii, profanul. Astfel, prin simbolul secera și ciocanul, era 
evidentă alianța dintre clasa muncitoare și țărănimea cooperatistă, şi care, spre 
deosebire de cruce, devenea un simbol al puterii politice laice, arătând că există 
atât o putere a ritualului religios, cât şi o putere a simbolurilor, ele putând fi extinse 
şi în alte domenii, în primul rând în politică, coexistând una cu cealaltă într-un 
mod complementar. Ambele forme ale puterii rezidă din încărcătura emoţională, 
mecanismele puterii fiind regăsite în substratul psihologic - subconştientul 
colectiv şi individual, și nu exclusiv în procesele psihice conștiente, în puterea 
conştiinţei şi a rațiunii, aceste componente coexistând în mod complementar și 
nu disociate una de cealaltă, cum uşor s-ar putea crede. 

Aceste mecanisme psihologice ale puterii ritual - simbolice nu sunt atât 
de uşor de înţeles de către credincioşii acestor religii, şi nici chiar ritualurile 
practicate de către ei. Prin ritual şi simbol pătrundem mai profund în intimitatea 
fenomenului sau evenimentului invocat, înţelegându-l mai bine decât din „cărți”, 
care de cele mai multe ori poartă amprenta subiectivităţii şi a partizanatului 
ideologic - doctrinar, ca particularității frecvent regăsite în domeniul religiei şi 
religiozității. Prin intermediul ritualurilor și simbolurilor, religia este transmisă 
pe cale orală, fiind însoțită de întregul său arsenal ideologic și dogmatic- 
doctrinar, nefiind doar o concepție despre lume şi viaţă, după cum este exprimată 
pe cale scrisă - livrească, devenind mai mult filosofie a religiei decât o religie 
propriu-zisă, susținută de aceste simboluri religioase şi practicată prin ritualuri 
religioase, unele dintre ele având emergenţă în lumea profană şi nu în domeniul 
sacralităţii, pe fond transcendent și nu imanent. 

Dintr-o astfel de amalgamare ritual - simbolică nu trebuie exclusă 
componenta mitologică, miturile, în mod deosebit cele religioase, făcându-i pe 
oameni să reacționeze la simbolurile ce însoțesc ritualurile. Astfel, între mit şi 
simbol se instituie o simbioză funcțională şi sincretică greu de dislocat. Desigur, 
lipsa mitului nașterii şi învierii în creștinism ar priva ritualurile și simbolurile 
acestei religii de sens şi putere. La rândul lor, în afara ritualurilor şi simbolurilor, 
miturile ar fi lipsite de forța de penetrare şi propagare în conştiinţă, şi mai ales în 
subconștientul colectivităţilor religioase. Între aceste componente ale religiozității 
se instituie permanente raporturi de intercondiționare și complementaritate, 
simbolurile afectând în mod semnificativ, şi uneori chiar determinant, derularea 
ritualului prin forţa mitului invocat, cum ar fi în cazul nostru mitul nașterii și 
învierii, fără de care creştinismul nu rămânea decât cel mult o practică ritualică 
bazată pe magie sau alte acte oculte. 

Un asemenea mit se constituie în reale premise gnoseologice ce pot facilita 
înțelegerea mai profundă a fenomenului - evenimentului religios invocat prin 

mitul respectiv, putând influenţa în același timp, atitudinea şi comportamentul 
credincioșilor creştini în raport cu un mit, reiterat prin intermediul ritualului, şi 
mai ales, față de personajele invocate şi adorate, producând un impact emoţional 
mai ridicat decât unul cognitiv - rațional. 

Ritualul îndeplinește și o funcție stimulativă, de întărire a autorităţii şi 
puterii a celor ce o deţin în ierarhia ecleziastică. Orice serviciu religios implică 
rituri şi simboluri ce scot în evidență caracterul sacru al procesiunii, începând 
cu vestimentația clerului, care este obligatorie în prestarea serviciului religios, 
continuând cu celelalte simboluri nemijlocite, printre care, în creştinism, un rol 
determinant revine crucii. La nivele ierarhice şi mai înalte, dincolo de preoți, 
episcopii, arhiepiscopii, mitropoliţii și patriarhul, în cadrul religiei creştine, 
dispun de o recuzită simbolică şi mai deosebită, și aceasta nu în mod întâmplător, 
ci în scopul întăririi şi protejării autorităţii lor. De aceea, nu numai ierarhia, ci şi 
funcția conferită acesteia îi consacră o autoritate. 

Prin intermediul ritualului se consolidează şi perpetuează puterea ierarhică 
a demnitarului, fie laic şi cu atât mai mult religios, atât în politică, cât şi în religie. 
Un simplu decret de investitură şi de conferire a autorităţii şi legitimității formale 
nu este suficient, și cu atât mai puţin, cel investit cu funcții și demnități ierarhice. 
Pentru ca să fie recunoscut de mulțime - comunitatea religioasă sau de naţiune, 
sunt necesare aceste festivități legate de investitură, apelându-se la ritual şi 
puterea conferită de aceste practici în consolidarea autorităţii şi legitimităţii celui 
investit cu aceste atribute. 

Cel ce deține puterea este şi purtătorul unor simboluri ale puterii, mai ales 
ale normativităţii, a legilor prin intermediul cărora îşi exercită puterea. La fel ca 
şi în politică, și în structura ierarhică a instituţiilor ecleziastice apar relațiile de 
putere între membri acesteia, biserica fiind prin definiţie o comuniune spirituală 
care trebuie să reunească membri comunității și nu să-i despartă. Aşa cum se 
ştie, în ortodoxism puterea supremă este deținută de un reprezentant al puterii 
religioase şi ecleziastice, de Patriarh, pe când în catolicism toate bisericile sunt 
subordonate unui suveran absolut - Papa. 


1.1.2. Interferenţe ritual - simbolice în creștinism 


Într-un asemenea context discriminator, putem spune că nu atât crucea în 
sine este purtătoare de putere, ci mai degrabă convingerea privind simbolistica ei, 
coroborată cu idealul creştin. Ideal care presupune în primul rând o viaţă creştină, 
care, pretutindeni, în vorbă şi faptă, este însoţită de acest simbol magic care este 
crucea. Din această perspectivă am putea spune că puterea simbolică este mai 
puternică decât cea ritualică, fie şi atunci când se apelează la simbol, deoarece 
ritualul este acceptat şi practicat prin forţa emoţiei, tradiției și mimetismului 
social, şi nu a convingerilor asupra adevărului şi credinței în numele cărora recurg 
la aceste ritualuri încărcate de simboluri și tradiții. 

Din perspectivă ritualică, nici chiar rugăciunea nu dispune de o astfel de 
putere, întrucât de cele mai multe ori şi de către cei mai mulți, se face în mod 
mecanic, ca o obligaţie, şi nu din convingere. Situaţii de această manieră se pot 
întâlni chiar şi în cadrul ceremonialului religios liturgic din cadrul lăcaşului de 
cult, când şi unde preotul rostește Rugăciunea Domnească „Tatăl -Nostru” într-un 
mod neconvingător şi uneori chiar incorect, inoculându-le enoriaşilor deformări 
(spre exemplu, se spune „fie Împărăţia Ta”, şi nu „vie”, ceea ce este cu totul 
altceva sub raport scriptural). 

Considerăm a fi neproductivă chiar şi reiterarea la nesfârşit a evangheliilor, 
fără a se recurge la hermeneutica lor, putându-se declanșa unele stereotipii în 
gândire, ce pot conduce la diminuarea trăirilor emoţionale religioase, şi nu 
numai. Sunt cunoscute în acest sens cele 12 evanghelii, care an de an se repetă în 
Săptămâna Mare, sau alte relatări astfel că prin caracterul narativ pot degenera în 
simple evenimente, şi nu în fapte ce poartă în ele un mesaj divin, convingător. De 
aceea considerăm că din şi prin rugăciune și credinţă trebuie să iradieze energia 
spirituală şi emoţională care să atingă praguri paroxistice ale credincioşilor, 
depăşind natura lor ritualică mecanică, ceea ce, din păcate, nu se întâmplă decât 
în cazuri cu totul excepționale, predominând tradiţia şi obişnuința, și nu exaltarea 
sau mistica religioasă. 

Cine îşi poate imagina că un ceremonial religios, atât de important sub 
raport ritualic şi simbolic, cum este Învierea Domnului, se poate desfăşura pe 
malul Mării Negre, cu aceleaşi sentimente şi trăiri religioase, asemenea celor 
cu care de aproape două mii de ani s-au obişnuit credincioşii creştini români, 
poate fi considerat cel puţin naiv, dacă nu altcumva, întrucât nisipul litoralului 
nu se poate substitui încăperii lăcașului de cult şi curții acestuia, mai ales în 
mediul rural. Cei care participă într-un asemenea cadru „estival”, reiterând 
momente similare celor din timpul concediilor şi vacanțelor, sunt mai aproape 
de cele lumești, decât de acel cadru ce predispune spre smerenie și retrăire 
a evenimentului sărbătorit, fiind mai aproape de ispita diavolului decât de 
Dumnezeu. Un astfel de ceremonial pascal s-a petrecut pe plaja de la Neptun, 
cu aprobarea forurilor ecleziastice centrale, a fostului Patriarh Teoctist, ceea ce 
nu a făcut altceva decât să transforme evenimentul simbolizat într-un mijloc 
de divertisment, fie el și sub un pretext religios. Argumentul forte în susținerea 
acestei supoziţii îl constituie resturile lumești regăsite pe plajă, sau chiar şi din 
apropierea lăcaşurilor unde se desfăşoară un ceremonial ritualic, şi unde cei mai 
mulţi tineri participă din alte raţiuni decât cele pretins religioase. În acest mod 
este blasfemiat atât evenimentul sărbătorit, cât şi Biserica Creștină, atât prin 
deformarea ritualului creştin, cât mai ales în calitatea ei de instituţie care are cea 
mai mare credibilitate între instituțiile societății românești. 

Chiar dacă puterea religioasă recurge la aceste practici ritualice deformate, 
ele nu pot schimba mesajul simbolic al evenimentelor şi ceremonialurilor 


77 


IOAN JUDE Creştinismul între imanenţă şi transcendenţă 


desfăşurate, demonstrând, încă odată că simbolul este mai puternic și chiar mai 
conservator decât ritualul. În același timp, simbolul reprezintă întregul, dispunând 
de un caracter sincretic şi holistic, şi nu discriminat sub raport funcțional, cu atât 
mai puţin taxonomic. De aceea, nu poate fi validat şi nici considerat adevărat 
creștin decât cel care acceptă doctrina trinității şi simbolul Sfintei Cruci, alături de 
Sfintele Taine și alte practici ritualice tradiționale ce menţin sărbătorile şi trăirile 
religioase, simbolul menţinând şi întărind convingerile, alături de aceste trăiri 
reiterate sub raport afectiv și fenomenologic, în fiecare an. Prin puterea simbolului, 
religia rezistă în timp, desemnificarea ritual - simbolică fiind primul pas care 
conduce la diminuarea puterii persuasive a religiei ca întreg, putându-se în cele 
din urmă să se desacralizeze şi secularizeze, cum se întâmplă în prezent în unele 
țări unde Biserica Romano-Catolică se află într-un proces de secularizare. Orice 
dimensiune din cadrul religiei care se erodează, atrage după sine contradicții în 
interiorul sistemului, alterându-i capacitatea persuasivă, alături de determinările 
şi mecanismele psihosociale, ideologice şi doctrinare, pentru care religia a apărut 
şi se manifestă ca fenomen socio-cultural şi spiritual. 

Alături de dimensiunile fenomenologice, simbolul are mai mult conotaţii 
de ordin dogmatic şi doctrinar, fiind pus în valoare, atât prin aceste dimensiuni 
ideologice, cât şi prin practicile ritualice, însuşi însemnul crucii devenind o practică 
ritualică-normativ-axiologică. De aceea, sub raport funcţional, simbolul dispune 
de multiple funcții, reprezentând, deopotrivă, trăiri, sentimente, convingeri, 
semn şi valoare, nevoie și speranţă, depăşind sfera sa restrictivă unei funcţii sau 
alteia, coabitând într-o deplină simbioză. Aşa cum am mai arătat, nu ar exista 
religie fără vreunul din elementele prezentate, şi nici în afara tuturor, ceea ce-i 
decodifică natura sincretică, holistică şi sinergică a religiei creștine, conferindu-i 
în același timp o anumită putere religiei, prin această putere simbolică pe care am 
analizat-o şi noi până în cele mai mici amănunte şi detalii în alte lucrări. 

Fără ritualul naşterii Mântuitorului și doctrina Mântuirii, ritualul Învierii 
şi doctrina Învierii, care se presupun reciproc, în afara Judecăţii de Apoi şi a 
instituţiilor ecleziastice şi a rugăciunii însoțite de credință, sentimente şi 
convingeri religioase, şi a tuturor împreună, ar fi de neconceput religia creştină, 
fiecare dintre aceste dimensiuni fiind purtătorul simbolului generalizant și, 
totodată, determinant al religiei. De aceea, se poate considera că în religie nu 
domină atât de mult dimensiunea nominativă - regulile şi constrângerile, cum s-a 
încercat de-a lungul timpului, ci mai mult latura psihologică, concretizată prin 
emoții, sentimente, credințe, toate fiind exteriorizate prin intermediul practicilor 
ritual-simbolice ce emerg dimensiunii ideologice şi doctrinare. 

Eficacitatea simbolică depinde în primul rând de intensitatea și convingerea 
credinţei, astfel că în afara credinței își pierd valoarea și funcția toate celelalte 
dimensiuni, convingerile fiind percepute şi evaluate mai mult prin prisma 
constrângerilor, iar trăirile şi emoțiile pozitive, fiind convertite în emoții negative, 

predominând frica sau teama în fața puterii divine. O asemenea metamorfoză 
conduce la discreditarea puterii religioase și ecleziastice în raport cu puterea 
divină, un rol deosebit revenind mecanismului desemnificării şi resemnificării 
simbolice şi ritualice. 

La o asemenea ineficiență simbolică se poate ajunge nu numai prin aceste 
mecanisme, ci şi prin excesul semnificației acordate unui simbol sau altul, unei 
dimensiuni sau alteia în dauna întregului, ceea ce prin supralicitări individualizate, 
poate conduce la unele disfuncționalităţi ale religiei ca întreg, resimţindu-se o 
suprasaturație dogmatică-doctrinară, pe fondul constrângerilor normative și nu 
prin prisma propriilor convingeri. 

Nu este mai puţin adevărat că asemenea simboluri, excesiv mediatizate, 
pot diminua credinţa şi convingerile religioase. Se resimte o oarecare „inflaţie” 
şi exces de zel din partea unor slujitori ai bisericii, care, într-un asemenea exces, 
recurg la mediatizarea serviciilor religioase, asemenea politicienilor. Aproape că 
nu există vreun eveniment monden la care să nu se recurgă la aceste servicii, 
mai ales la sfinţirea unor instituţii sau atunci când se are în vedere îndeplinirea 
unor acțiuni militare, care contrazic spiritul creştin, inclusiv a celor prin care se 
recurge la moartea unor semeni, fie ei în Afganistan, în Irak sau pe alte teatre de 
luptă, unde militarii români, însoțiți de duhovnicii militari, în scop creştin, nu 
prea ar avea ce căuta! 

Sunt ușor de perceput interesele unora, în dauna unei reale şi autentice 
credinţe creştine din partea lor, care au misiunea de a convinge, şi nu doar de 
a constrânge, adică de a recurge la acea putere disciplinară care nu are nimic 
comun cu puterea simbolică, fiind disjunctă acesteia. Nu în mod întâmplător, 
de-a lungul istoriei s-a recurs la puterea disciplinară, apelându-se în acest 
sens la tot felul de artificii şi mecanisme prin care se dorea convingerea și nu 
constrângerea. Sunt puţini credincioşii, mai ales cei tineri, care mai cred în 
minuni și miracolele administrate de unele culte, cum ar fi cultul penticostal în 
cadrul cultelor neoprotestante, sau ale unor practici psihoterapeutice de origine 
orientală, precum Meditaţia Transcedentală, la care au căzut pradă unele minţi 
luminate şi de la noi, şi care nu aveau nimic comun cu religia şi mesajul religios. 

Cei mai mulți credincioşi, printre care şi mari savanţi, cred în puterea absolută 
a divinității, orice truc simbolizat nefiind convingător pentru aceştia. De aceea, 
aşa cum consemna un mare sociolog francez contemporan, P. Bourdieu, în cadrul 
acestor culte „capitalul religios”, este utilizat mai mult în scopuri pragmatice, 
nu de puţine ori de-a lungul timpului, puterea religioasă fiind aservită puterii 
politice şi economice, sau chiar şi celei militare, reprezentanții unor asemenea 
culte depășind cu mult statusul unui creştin adevărat. 

În scopul accederii la un asemenea status - privilegiu şi recunoaştere, 
aceştia recurg la puterea simbolică a religiei, astfel că săvârşirea practicilor 
ritualice ale acestora se bazează mai mult pe „convingeri” şi trebuinţe materiale, 

devenind „fraţi”, nu în aceeași cruce, ci în interese, trebuințele materiale, luxul şi 
opulența unora dintre aceşti lideri religioși depăşind cu mult trebuințele spirituale 
şi metafizice, simbolul şi puterea simbolică fiind tot mai mult raționalizată şi 
politizată. Din rândul unor asemenea religii s-au desprins lideri politici cu 
ideologii similare, în mod deosebit cei care aparţin partidelor de dreapta, care 
promovează liberalismul şi prosperitatea, aici pe pământ, ideologie opusă celei 
creștine, care, aşa cum se ştie, pune un mai mare accent pe bogăţia spirituală şi nu 
pe cea materială, fiind o religie sociocentrică, bazată pe masă, şi nu una elitistă, şi 
cu atât mai puțin liberală, specifică ideologiei politice de dreapta. 

De aceea, au existat numeroase similitudini şi asocieri doctrinare între 
creştinismul primitiv şi ideologia comunistă, ideologie care a fundamentat 
partide şi mișcări de stânga, care apără interesele maselor populare, a celor 
săraci, şi nu a celor bogaţi şi dornici de înavuţire materială, a celor care aparţin 
lui Mamona, cum stă scris în Biblie, acesta fiind simbolul înavuţirii, derivând 
din limba caldeeană care înseamnă „arginţi”. În braţele lui Mamona a căzut şi 
Juda iscarioteanul, ucenicul apropiat care l-a trădat pe lisus pentru un pumn de 
arginți, adică pentru dorința de avere materială şi nu spirituală, urmărind puterea 
temporară perenă, şi nu pe cea spirituală - eternă. 

Asemenea politicii, şi chiar în mai mare măsură decât în aceasta, religia 
îşi menţine şi demonstrează, totodată, puterea prin intermediul simbolurilor și 
ritualurilor, mai precis spus, a puterii ritual-simbolice. Prin această dimensiune 
a puterii, este redată şi reflectată realitatea istorică, prin forța mitului reiterat şi 
a adevărului istoric încărcat de emoţii, dincolo de un adevăr nud, fundamentat 
pe logică şi rațiune. Ritualul înfrumuseţează realitatea socială, prin intermediul 
său putem retrăi, emoţional şi estetic, în parametri morali şi afectivi ce transced 
realitatea imediată. 

Spre exemplu, prin colindul Crăciunului, reiterăm nu numai evenimentul 
istoric legat de nașterea lui lisus Hristos, ci şi manifestarea emoțională, mai ales în 
rândul copiilor, prilejuită de anii copilăriei fiecăruia dintre noi. Această principală 
sărbătoare creştină a fost şi rămâne un eveniment istoric ce transcede realitatea 
istorică celebrată, tocmai prin această forță emoțională, posibil de a se manifesta - 
degaja, în şi prin intermediul ritualului, naşterea Mântuitorului aducând în sufletele 
credincioşilor creştini sentimentul renașterii, coroborat cu emoția bucuriei şi a 
speranţei într-o lume mai bună. În același timp, prin aceste ritualuri realizăm 
o schimbare perceptivă în plan spiritual şi uman, asemenea practici ritualice 
fiind însoţite de cele mai nobile și profunde sentimente creştine, prin credință 
credinciosul devenind mai bun, mai tolerant cu semenii şi cu sine însuși. 

Practicile şi tradițiile milenare impuneau cu necesitate şi simboluri prin 
care comunitatea sau fenomenul cultural specific se identifică şi se delimitează 
totodată de acele fenomene, ritualuri şi tradiții. Ceea ce le conferă o identitate 
unor fenomene culturale - spirituale, cum sunt religiile, şi le diferențiază în planul 

responsabilități colective, sunt tocmai ritualurile și simbolurile regăsite într-o 
religie sau alta. În afara lor, ideologiile şi doctrinele religioase ar rămâne închise 
şi greu accesibile publicului larg, devenind obiect de reflecţie profundă doar 
pentru specialiști, și nu mijloc de influenţă psihocomportamentală, sau, cu atât 
mai puţin, trăire şi sentiment religios, specifice religiozităţii. 

Prin ritual şi simbol transformăm şi depăşim în același timp starea 
potențială - latentă a credinței, în starea ei manifestată într-un context ontologic 
concret şi plin de semnificaţii. Astfel, prin forța şi încărcătura emoţională a 
sărbătorii sau evenimentului religios comemorat, putem influenţa atitudinea şi 
comportamentele credincioșilor, convingându-i asupra necesităţii şi importanţei 
credinţei, sau mai cu seamă, a adevărului religios, fără a fi nevoie să recurgem la 
demonstraţii logice, subconştientul devenind mult mai activ decât conştientul şi 
rațiunea, interpretând la modul general. Omul devine stăpânit de simboluri şi nu 
de realitatea retrăită prin prisma retrăirii sale emoționale, aşa cum arătam, mai 
mult prin forța inconştientului şi subconștientului decât prin conştient, cu alte 
cuvinte, prin imaginea iluzorie ce rezonează în plan afectiv şi subconștient, cu 
credinţa religioasă obiectivată prin aceste ritualuri şi simboluri. 

Simbolurile nu ar avea perenitate dacă nu ar fi asociate evenimentului 
invocat, în cea mai mare măsură depinzând de influenţa registrului etiologic de 
natură emoțională, ideologic - doctrinară, magică şi mitologică, şi nu în ultimă 
instanţă, iluzorie. Revenind la comparaţia făcută între politică şi religie, putem 
spune că şi în planul simbolisticii, la fel ca şi în politică şi în religie, simbolurile 
sunt manipulate cu abilitate de către reprezentanții puterilor religioase, devenind 
o putere simbolică ce domină puterea raţională, cel puţin în momentul celebrării 
evenimentului invocat, purtând în ele o încărcătură emoţional-simbolică. 
Simbolurile și ritualurile sunt cele care determină acțiunea, transformând starea 
latentă în stare manifestă. 

Niciun eveniment religios nu poate fi sărbătorit şi reiterat în afara 
practicilor ritualice încărcate emoțional şi simbolic, acţiunile fiind structurate şi 
fundamentate pe acest principiu sociologic al interacționismului simbolic. Nu 
oamenii - agenţii acțiunii sunt cei mai importanți în desfășurarea evenimentului 
prin intermediul unor ritualuri, ci simbolurile, ei fiind doar purtătorii activi ai 
simbolurilor ce însoțesc emoţional acţiunile şi practicile ritualice. Dacă e să 
ne referim la credinţa creştină, atunci trebuie să subliniem ideea că puterea și 
perenitatea credinţei religioase rezidă şi rezistă în timp, tocmai prin puterea 
simbolurilor, putere care identifică şi prin care se identifică creştinismul. 

În același timp, simbolurile dau sens vieții oamenilor. În religia şi teologia 
creştină trăim sub semnul Crucii şi Taina Botezului prin care ne-am botezat 
şi rămânem creştini. Totodată, simbolurile ne ajută să înţelegem, alături de 
componenta reflexivă și ideologică - doctrinară și dogmatică, care este sensul 
nostru în lume şi în viaţă. În afara religiei şi mai ales a simbolurilor religioase, ne- 

am limita la condiţia materialistă de creatori ai bunurilor materiale şi spirituale, 
condiție circumscrisă unei realități imediate, în afara imaginarului şi virtualului, 
fundamentată pe interese şi idealuri preponderent materiale, și în mai mică 
măsură pe trebuinţe spirituale, şi mai ales religioase. 

Oamenii moderni, „teleoamenii”, adică cei dependenţi de televizor şi alte 
mijloace media, sau cei care depind de cultura digitală, sunt din ce în ce mai mult 
dependenți de alte mituri şi simboluri, mitul televizorului şi al computerului, şi 
nu în ultimă instanţă, al consumului ostentativ şi al banului, care prin această 
forță magică se transformă în principale simboluri și pseudovalori materiale, 
incompatibile cu cele spirituale şi religioase. Această convertire face ca puterea 
simbolică ritualizată să devanseze puterea simbolică emoțională, în ultimă 
instanță, rațiunea să fie mai valorizată decât credința, stimulând şi dinamizând 
procesul secularizării. Mai mult decât atât şi, totodată, în mod paradoxal, prin 
forța lor emoţională şi simbolică, practicile ritualice creștine au devenit un 
mijloc de înavuţire pentru multe categorii de indivizi, în mod deosebit pentru 
comercianţi, ca să nu îi amintim pe preoţii care vindeau indulgenţe în scopul 
iertării de păcate şi a mântuirii, specifice perioadei medievale, şi nu numai. Din 
păcate, mulți aşteaptă sărbătorile creştine doar din interes și festivism, nu cu 
pietate, smerenie şi trăire lăuntrică. 

După cum uşor se poate observa, se întâmplă un fenomen paradoxal, ce 
contrazice principiile creştinismului, bazate pe renunțare și iubirea semenului, 
fenomen concretizat prin tendințe consumiste, opulenţă şi consum ostentativ, 
cadourile prilejuite de sărbători, în mod deosebit de Crăciun, pervertesc 
sentimentele religioase în interese imediate - lumești, prin care individul 
îşi etalează mai mult puterea şi tendinţa spre putere, decât ceea ce impune o 
sărbătoare bazată pe ritualuri creştineșşti, şi nu pe practici specifice climatului 
social, tot mai secularizat, climat care transcede lumea sacralizată într-o lume 
secularizată, fără simboluri şi valori religioase autentice. 

Desigur, ritualul şi simbolurile religioase au cu totul alte funcții decât 
cele de natură profană şi materialist - vulgară. Antropologii definesc ritualul 
religios în interdependență și complementaritate sincretică și funcțională cu 
simbolurile utilizate şi uneori manipulate în scopul evocării unui eveniment sau 
sărbătoare religioasă. Dintr-o asemenea perspectivă, ritualul religios este definit 
ca „o activitate repetitivă, standardizată din punct de vedere cultural, cu un 
caracter primordial simbolic, efectuată în scopul influențării acţiunilor umane 
(sau cel puţin permițându-le să înţeleagă locul lor în lume), fiind de domeniul 
supranaturalului” (cf. D.I. Kertzer op.cit. p.21). Considerăm că această definiție 
dată ritualului este cea mai adecvată, prin intermediul ei putându-se evidenția 
dimensiunea funcţională a religiei, emergentă atât dimensiunilor ideologice- 
doctrinare, cât şi celei ritualice-simbolice-psihocomportamentale colective, şi 

prin care contribuie la influențarea acţiunilor cu caracter religios, precum şi la 
menţinerea religiei în ansamblul său . 

După sociologul francez, E. Durkeim, ritualul îndeplineşte o principală 
funcție normativă, fiind considerat drept un ansamblu de „reguli de conduită care 
îl învaţă pe om cum să se comporte în prezența obiectelor și fenomenelor sacre 
simbolizate (n.n.), reguli care au un profund caracter pedagogic, alături de cel 
religios. Cei mai mulți oameni învaţă religia la care aparţin, mai mult din și prin 
intermediul practicilor ritualice şi a simbolurilor, decât din discursul teoretizat 
şi ideologizat, exprimat în tratatele teologice sau chiar din Biblie, mulţi dintre 
ei nedispunând de cultura religioasă necesară decriptării şi înțelegerii mesajului 
religios ermetizat şi greu accesibil acestora. 

Nu sunt puţini cei care îşi fac un titlu de glorie că au citit Sfânta Scriptură, 
sau că, seară de seară spun rugăciunea la culcare, sau şi mai mult, că își fac în 
mod mecanic semnul Sfintei Cruci. Puţini sunt însă cei care înțeleg mesajul și 
simbolistica hermeneutică a textului biblic şi a rugăciunii. De aceea considerăm că 
puterea religioasă, pentru cei mai mulți credincioși este exprimată în primul rând 
prin această componentă ritualică şi simbolică, instituțional-informaţională, şi nu 
ca rezultat al educaţiei, învăţării şi însuşirii mecanice a unor precepte teologice, 
greu accesibile şi comprehensibile, de cei mai mulţi practicanți creştini. 

Întregul nostru efort este concentrat pe înţelegerea cât mai profundă a 
tuturor dimensiunilor religiei şi religiozității, dincolo de experienţa religioasă 
care este necesară, dar nu și suficientă în formarea şi consolidarea unor atitudini 
şi convingeri religioase, dincolo de trăirea și retrăirea emoțională, prilejuite de 
anumite sărbători religioase, prin forța şi puterea ritualurilor şi simbolurilor 
religioase care însoțesc şi reprezintă evenimentele sacre. 

În alt mod, religiile s-ar reduce doar la o dimensiune psihologic - afectivă, 
constând în adorație şi preamărire, fără a putea pătrunde în tainele şi mecanismele 
psihologice, şi mai ales în cele de natură religioasă, sacre în primul rând. Marele 
sociolog francez citat, E. Durkeim, diminua latura sacră a religiei, considerând 
că sacrul nu se referă în ultimă instanţă la o entitate supranaturală, ci mai degrabă 
la interdependența emoţională, şi ca atare, ritualul nu ar îndeplini o funcție 
sacralizată de apropiere a credinciosului şi colectivității aparținătoare de ființele 
supranaturale adorate, ci în promovarea unui nou tip de relaţii sociale ce exprimă 
dependenţa socială a oamenilor prin intermediul unor ritualuri, sinonim cu forma 
de organizare specifică solidarității organice. 

Cele mai multe simboluri de legitimare prin intermediul ritualului sunt 
de origine religioasă. Dacă privim și la noi, în Parlament, în încăperea unde își 
desfășoară parlamentarii activitatea, pe fundalul încăperii tronează Crucea, iar cu 
ocazia unor mari evenimente, cum ar fi depunerea jurământului, recurg la Biblie, 
chiar dacă nu sunt întru totul convinşi de utilitatea pragmatică a gestului devenit 
deja ritual ce îmbină politicul cu religiosul, sacrul cu profanul. Ba mai mult 

decât atât, în această instituție „păcătoasă”, ca să nu spunem păguboasă pentru 
societate, se recurge la practici ritualice specifice bisericii, cum ar fi rugăciunea, 
sau practicarea postului, care în afara cinismului, poate fi considerată şi o 
blasfemie, întrucât politica nu aparţine domeniului sacralităţii, ci a celui profan, 
devenind incompatibile şi antitetice în acelaşi timp. Cei care îşi doresc cu orice 
preţ puterea politică utilizează simbolurile religioase într-un alt scop, profanând 
sacrul în loc să-l consolideze. 

Puterea exemplului personal și a ritualului convertit în acte de binefacere, 
transced latura ideologică - doctrinară, tinzând spre mitizarea personajului în 
cauză, devenind mit prin intermediul simbolisticii, conferindu-i autoritate şi 
legitimitate prin forța faptelor, şi nu a reprezentativităţii ideologice, recunoaşterea 
fiind un mijloc ce conduce spre convingere şi acceptare. Cei mai mulţi dintre 
beneficiarii actelor filantropice nu-şi pun întrebarea legată de modalitatea cum 
s-au obținut averile pe care le posedă, în contradicție flagrantă cu spiritul creştin 
pe care îl invocă atât de mult, „legitimându-le” prin forța exemplului şi a dăruirii, 
asociind actele lor cu predestinarea şi pronia divină, unii chiar crezându-se aleşii 
națiunii şi izbăvitorii ei. 

În consecință, individul în cauză consideră că primeşte puteri magice, fiind 
trecut în panteonul celor aleși de divinitate, împreună cu discipolii lui, sau într-un 
caz şi mai politizat, cu guvernul care preia puterea, dispunând de o pretinsă 
autoritate sacră în investirea sa. Legitimitatea şi autoritatea celui/celor care 
deţin puterea depinde în foarte mare măsură de originea și natura resurselor de 
care dispun. S-a observat că o putere care mai poartă încă influențele ideologiei 
comuniste, şi care mai are ca reprezentanţi pe foştii nomenclaturiști, nu se bucură 
de aceeaşi popularitate şi recunoaştere ca cei care sunt „purificaţi” de reziduuri 
ideologice, a așa-zişilor disidenţi politici, care au şanse de ascensiune politică cu 
mult mai mari decât cei din eşaloanele fostei nomenclaturi comuniste, indiferent 
de statusul lor moral, și implicit de caracterul său. Aşa se explică susținerea unor 
lideri politici care înainte erau niște anonimi, și care astăzi se bucură de o înaltă 
apreciere, ignorând mijloacele în favoarea scopului. 

Cea mai transparentă formă a transferului de autoritate a sacrului asupra 
profanului o întâlnim în instituţia monarhică, regii fiind aureolaţi cu o putere 
divină, conducând bine şi corect cu ajutorul puterii supranaturale. Niciun rege 
nu s-a bucurat de puterea sa în afara legitimării supranaturale. În toate societăţile 
şi țările în care s-a instituit și mai există încă puterea monarhică, ritualul s-a 
manifestat printr-o asemenea putere supranaturală, instituția monarhică fără 
credinţa şi simbolurile religioase fiind de neconceput, monarhul fiind considerat 
drept „cureaua de transmisie” dintre supușii săi şi divinitate. La fel ca și marii 
dictatori de dreapta, şi nu cei comuniști, erau consideraţi aleşii divinității, luptele 
pentru acapararea puterii purtând insemnele unei false sacralităţi ritualice. 

Cel mai dramatic exemplu de folosire a ritualului în scopul dobândirii 
autorităţii şi legimităţii unui rege în Europa occidentală - în catolicism era ritualul 
însănătoșiri lor miraculoase, astfel că regii Franţei şi Angliei din Evul Mediu până 
în secolul al XVIII-lea, au utilizat acel ritual, demonstrându-și originea divină a 
puterii lor miraculoase, similară cu puterea lui lisus Hristos şi a apostolilor Săi. 

În mod repetat - ritualic, aceşti monarhi divinizaţi organizau ceremonii 
de lecuire, ce aveau menirea întăririi autorității monarhice, ritualul profan 
fiind convertit - mistificat într-un ritual sacru de proslăvire - preamărire, astfel 
că prin forța subconștientului colectiv, monarhul era perceput ca un trimis a 
lui Dumnezeu, poporul condus de el fiind considerat popor ales, iar societatea 
condusă de astfel de monarhi divinizaţi, era considerată societate sacră, bazată pe 
o ordine ce cade sub incidența dreptului divin şi nu a dreptului natural. Este fals, 
întrucât nicio societate nu este perfectă, similar simbolului sacralității, precum 
niciun monarh nu este perfect, perfecțiunea fiind atinsă doar de Dumnezeu. 
Ritualul şi simbolul se construiesc doar pe imaginea şi puterea constructivă a 
imaginarului, prin intermediul acestui mecanism fiind promovată mai mult iluzia 
şi speranţa, decât ceea ce corespunde realității şi devenirii social-istorice, care nu 
va cunoaşte niciodată perfecțiunea şi plenitudinea sacrului, existenţa însăşi având 
o natură duală antinomică, sacră şi profană, religiei revenindu-i rolul de a media 
şi echilibra cele două laturi ale existenţei. 


II. 2. SEMNIFICAȚIA SIMBOLICĂ A CRUCII ÎN RELIGIA 
CREȘTINĂ 


Așa cum este cunoscut de orice credincios creștin, şi nu numai, simbolul 
prin care se identifică creştinismul de celelalte religii este Crucea. Ea este forma 
care simbolizează în primul rând obiectul sacralizat pe care a fost crucificat 
Mântuitorul lisus Hristos în vederea răscumpărării păcatelor omenirii şi a 
mântuirii noastre, şi totodată, semnul pe care îl facem în vederea alungării duhului 
rău - a diavolului care încearcă să ne ispitească în vederea îndepărtării noastre de 
credinţă şi Dumnezeu. Sub raport simbolic, crucea este semnul puterii religioase, 
utilizată cu ocazia rugăciunii şi închinării, reprezentând puterea Treimică: a 
Tatălui, a Fiului şi a Sfântului Duh. 

Este spaţiul imaginar unde cele trei puteri trinitare coabitează într-o 
modalitate sincretică în vederea salvării din faţa răului din lume și a vrăjmăşiei 
diavolului care seamănă ură şi invidie între oameni şi popoare. Înainte de orice, 
Crucea în creştinism reprezintă o transfigurare a realității ontice în plan spiritual, 
un simbol al suferinței şi victoriei omului şi vieții asupra păcatelor săvârşite, prin 
cruce și credință salvându-se şi răscumpărându-se din fața păcatelor şi a morții. 

Dar să vedem de ce religia creştină a ales acest simbol: a fost întâmplătoare 
sau aleasă în mod premeditat? De la început subliniem faptul că alegerea nu a fost 

arbitrară. Aşa cum remarca și autorul cărții „Crucea lui Cristos”, John, R. Stott, 
un grajd sau o iesle în care să fie aşezat pruncul lisus, semnificau locul umilinţei 
Fecioarei Maria şi a naşterii Mântuitorului prin acel principiu al chenozei - 
coborârii lui Dumnezeu şi a golirii Sale de putere, prin aşa-numita întrupare 
prin chenoză. Transfigurare care nu înseamnă o micşorare sau o „cădere” din 
Dumnezeire, ci o faptă a bunătăţii Sale, un alt mod de manifestare a puterii Sale 
pentru a întări firea omenească din lăuntrul ei (cf. Sfântul Maxim Mărturisitorul). 

Ca atare, prin chenoză se înțelege mai degrabă revărsarea puterii divine 
decât golirea de slava - autoritatea Sa omniscientă și omnipotentă. De asemenea, 
mai putea fi găsit ca simbol al religiei creştine, un instrument de muncă manuală, 
cum ar fi tejgheaua teslarului unde a lucrat în tinereţe Iisus, alături de Iosif, sau 
barca din care învăța Mântuitorul mulțimile în Galileea, sau cu ajutorul cărora 
primii creştini își întrețineau viaţa, barca fiind mijlocul indispensabil obiceiurilor 
şi modului de supraviețuire în calitatea de pescari din aceste ținuturi. Chiar şi 
Biserica Creștină a avut ca prim-episcop un fost pescar, pe Apostolul Petru, 
cuvântul ichtys însemnând pește, fiind un acronim pentru Mântuitorul lisus 
Hristos. 

După unii cercetători acest simbol ar fi stat la baza numelui fondatorului 
religiei creştine, Jesus Christos Theou Huios Soter, care se traduce din limba 
greacă prin sintagma „lisus Hristos Fiul lui Dumnezeu, Mântuitorul”, şi ca atare, 
peştele ar putea fi chiar simbolul lui lisus. Nu a rămas simbol creştin peştele din 
mai multe motive: în primul rând pentru că așa-numiții „nasrani”, peștii mici, în 
traducerea românească, făceau parte dintr-o organizaţie esoterică de inițiați ce 
aveau ca simbol de identificare acest pește denumit „nasran”; în al doilea rând, 
din cauza faptului că peştele nu are o asemenea putere emoțională și implicit 
simbolică, cum o are Crucea, acest obiect reificat dispunând de o semantică cu 
mult mai profundă şi mai complexă decât orice alt obiect sau fenomen, de el fiind 
legate atât moartea cât şi învierea. Ca atare acest simbol corespunde întru totul 
mesajului şi misiunii creştinismului, prin cruce putându-se conştientiza şi retrăi 
suferinţa şi destinul omului sub puterea nelimitată a lui Dumnezeu triunic. 

Nu respingem nici ipoteza avansată de alți cercetători ai fenomenului 
creștin, după care peştele ar fi avut un mare rol în apariţia şi consolidarea 
creștinismului, putându-se constitui într-un simbol al acestei religii, însăşi religia 
creștină fiind constituită din mai multe secte religioase, una dintre ele fiind secta 
nasoreană, lisus Hristos şi ulterior apostolii fiind consideraţi pescari de oameni 
(cf. Ch. Knight şi R.Lomas, „Secretul lui Hiram”), după care creștinii au fost 
numiţi „nasrani”, ceea ce tradus în limba română nu înseamnă nimic altceva 
decât peşti. E o situaţie care îi face pe mulţi cercetători anticreștini să creadă 
şi să accepte totodată faptul că, cel puţin Petru şi loan nu erau pescari în sensul 
adevărat al cuvântului, ci erau mai degrabă pescari de oameni, ceea ce a făcut ca 
la început creştinii să fi avut ca simbol peştele și nu crucea. Argumentul forte prin 

care se susține necesitatea schimbării acestui simbol cu crucea este de factură 
doctrinară, datorită rolului deţinut de teza trinităţii care a fost acceptată după 
aproape patru secole de existenţă a religiei creştine, când s-a consolidat mai bine 
şi mai convingător doctrina Sfintei Treimi. 

Poate mai adecvat ca simbol, în locul peştelui să fi fost ales simbolul ce 
poartă numele primului episcop al Romei, Apostolul Petru, mai precis, piatra pe 
care susțin catolicii că s-ar fi clădit Biserica Creştină, și care rostogolită de la gura 
mormântului sfânt, a permis ieşirea lui lisus din acel mormânt stâncos. 

De asemenea, putea rămâne ca simbol al creştinismului porumbelul pogorât 
deasupra apostolilor, rămânând în creştinism simbolul Duhului Sfânt trimis din 
cer în ziua Cinzecimii, a sărbătorii Rusaliilor. 

Dintre toate simbolurile creștine posibile, a rămas ca simbol preferat şi 
venerat de credincioșii creştini simbolul Sfintei Cruci, care avea semnificații 
cosmologice înaintea creștinismului, reprezentând axa lumii dintre cer şi pământ, 
ceea ce se subînțelege că este mai reprezentativ în plan simbolic decât peştele, 
ieslea, porumbelul, piatra sau tejgheaua teslarului. Prin acest simbol cosmic, 
creștinismul nu se identifică exclusiv nici cu naşterea lui lisus - comemorând-o 
printr-un simbol specific, cum ar fi putut fi ieslea sau vreun animal care devenea 
sacru, adică un totem fetișizat şi sacralizat, nici cu tinereţea Sa, şi nici chiar cu 
activitatea Sa misionară şi de învăţător, nici cu lucrarea Lui de slujire în vederea 
chemării la pocăință şi răscumpărare prin acea metanoia specifică religiei creştine, 
ŞI nici chiar învierea, ci aşa cum se poate deduce, a fost ales ca eveniment al 
existenței Mântuitorului şi al omului în general, moartea Lui prin crucificare. 
În acest mod crucea devenea un simbol al credinţei şi puterii divine mai presus 
decât oricare alt simbol. 

Unul dintre primii exegeți ai creștinismului, Tertullian, scria în jurul anilor 
200 d.Hr. că „La fiecare pas şi mișcare, la fiecare plecare şi sosire, de fiecare 
dată când ne îmbrăcăm şi ne încălțăm, când îmbăiem, când stăm la masă, când 
aprindem lampa, pe pat sau pe scaun, în toate activitățile obişnuite ale vieții de 
fiecare zi, noi ne facem pe frunte semnul crucii” (cf. Tertullian „De Corona”, cap. 
II1,P.94), semn care semnifică suferinţele lui Iisus Hristos, şi în același timp un 
mijloc de apărare împotriva influenţei diavolului, devenind un mijloc protector 
împotriva Satanei prin Taina Botezului. În general, creştinii nu au cunoscut şi 
nici nu au recunoscut decât crucea supliciului. Cine a citit sau va citi epistolele 
Apostolului Pavel, îşi va putea da seama că pentru acest mare filosof şi teosof, 
crucea deținea în primul rând o semnificație simbolică, crucificarea fiind spirituală 
şi nu experienţială, cum ne este prezentată de evangheliştii canonici. 

Pe lângă semnificaţia metaforică a crucii, se pot desprinde mai multe 
tipologii. Dintr-o perspectivă pragmatică, întâlnim crucea amuletă, ca simbol 
pe care erau obligați să-l poarte zilnic creştinii pentru identificare. Era o cruce 
de lemn sau o bijuterie pe care era gravat acest simbol creștin, pe care în mod 

ostentativ îl poartă multe VIP-uri care cu certitudine nu ştiu ce simbolizează acest 
obiect şi, mai ales în ce scop îl poartă. 

Nu vom adânci semnificația crucii lui Platon, care simboliza crucea 
cosmică, care în dialogul lui Timaios, îi atribuie calitatea de suflet universal, 
jucând rolul unui intermediar - mediator între divinitate şi lume, fiind zămislit de 
divinitate, devenind, după cum susținea mai târziu Justin, primul principiu sau 
Fiul Lui Dumnezeu, ca a doua Persoană treimică. Trebuie totuşi subliniat faptul că 
neoplatonicienii reprezentau sufletul lumii printr-o cruce greacă înscrisă într-un 
cerc, cercul reprezentând cosmosul, iar crucea, difuziunea sufletului lumii în cele 
patru colţuri ale cerului și ale lumii. Aceasta era crucea cosmică, deținând spaţial 
o anumită lărgime și lungime, adâncime şi lăţime, după cum susține Apostolul 
Pavel în Epistola către Coloseni, sau în Epistola către Galateni (II, 20), unde 
afirma: „M-am răstignit împreună cu Hristos; şi eu nu mai trăiesc, ci Hristos 
trăieşte în mine”, ceea ce înseamnă, nici mai mult nici mai puţin că este vorba de 
o crucificare spirituală sau despre o cruce cosmică, şi nu de ceea ce se lasă să se 
înțeleagă din şi prin relatările evangheliștilor. Crucea la Apostolul Pavel poartă 
semnificația biruinţei, pe cruce fiind răstignit omul cel vechi, împreună cu lisus, 
ca să se nimicească trupul păcatelor și a patimilor. Astfel, prin Înviere, învie un 
Nou Adam, un alt om, într-o altă lume şi într-o altă ordine universală. 

Trecând din planul sacrului în lumea profană, trebuie să amintim că de 
acest simbol s-a folosit şi primul împărat creștin Constantin, în urma vedeniei 
pe cer a unei lumini în formă de cruce, împreună cu sintagma devenită celebră 
pentru cuvintele cuprinse şi îndemnul mobilizator la luptă, „Hoc signo victor 
eris”, sintagmă care se traduce din latină prin expresia „Întru acest semn vei 
învinge”. În acelaşi timp, prin multiplele sale semnificaţii şi funcții atribuite, 
crucea a devenit un simbol al victoriei împăratului în Apus (312-313 d.Hr.), 
precum şi semnul distinctiv al unităţii dintre puterea religioasă şi cea politică şi 
militară, sub raport simbolic reprezentând simbolul central al Bisericii şi puterii 
imperiale. 

Dar crucea îndeplinea şi o așa-numită funcție apotropaică, adică de 
protejare împotriva forțelor răului. În acest scop, se punea pe steagul de luptă, 
cunoscut sub denumirea de „Labarum”,care era o suliță de aur intersectată de 
o bară care susținea o flamură cu portretul imperial, iar deasupra o monogramă 
alcătuită din primele două litere ale numelui lui Cristos, respective litera chi şi 
rho, ultima traversând-o pe prima sub formă de cruce (X). Aceste două litere 
reprezintă de fapt cele două simboluri apotropaice creştine, scuturile soldaților 
fiind însemnate cu această monogramă a lui lisus Hristos, şi care aveau să devină 
un semn protector în fața duşmanului de pe câmpul de luptă (cf. Ch.M. Odahl, în 
„Constantin și imperiul creştin”, pp.106-107). 

Mai târziu, crucea a devenit pentru orice muritor creştin, însemnul 
recunoştinței faţă de cel decedat și înmormântat, la capăt, pe mormânt 
punându-1-se o cruce, omul traversând viaţa de la naştere - botez până la moarte 
cu acest însemn al crucii protectoare, care aşa cum am mai arătat, dispune de 
o putere magică protectoare, sau apotropaică, asemenea toiagului lui Moise. O 
asemenea percepţie şi recunoaştere nu a fost uşor de realizat. La recunoaşterea 
crucii ca simbol al puterii religioase creștine au contribuit mai mult semnificațiile 
acordate de exegeții Noului Testament, având aşadar o profundă întemeiere sacră. 

Dar crucea nu a avut întotdeauna o semnificaţie pozitivă, sacră şi creştină. 
Se ştie că în antichitate avea mai mult o conotaţie peiorativă, reprezentând semnul 
morții prin crucificare, şi nici pe departe conotaţia semantică acordată mai târziu 
de creştini. Din această perspectivă trebuie amintit faptul că, mai aproape în 
timp de evenimentul creștin care a stat la temelia acestei religii, în anul 4 î.Hr., 
generalul Varus a crucificat 2000 de evrei, iar în timpul asediului Ierusalimului, 
generalul Titus a omorât prin crucificare şi mai mulți evrei opozanți cuceririi 
cetăţii, negăsind loc pentru cruci și nici cruci pentru oameni, după cum relatează 
istoricul contemporan evenimentelor, Josephus, în lucrarea „Antiquities”. 

Crucificarea a fost condamnată şi de istoricul roman Cicero, etichetând-o 
ca a fi „cea mai crudă şi mai dezgustătoare pedeapsă”. Prin atitudini contestatare 
venite chiar din partea învingătorilor, crucea devenea un simbol al suferinței 
şi umilinței, simbol respins de cei mai mulți cetățeni ai Imperiului Roman, 
implicit de unii romani, dar promovat într-o altă simbolistică de cei care aveau să 
fundamenteze această religie. Chiar şi în unele cărți din Vechiul Testament, cum 
ar fi Deuteronom (21:23), cel spânzurat şi crucificat era blestemat înaintea lui 
Dumnezeu, ceea ce înseamnă că acest simbol creștin a avut o reputaţie scăzută 
înaintea creştinismului chiar pe teritoriul unde a apărut această religie, sau cel 
puţin s-au întâmplat acele evenimente care au stat la baza apariției sale. 

Faptul că un asemenea obiect repudiat a devenit simbolul creștinismului 
şi totodată o putere mântuitoare, a ridicat mari semne de întrebare şi în acelaşi 
timp multe probleme, atâta timp cât evreii nu puteau concepe că Mesia, ca trimis 
al lui Dumnezeu, să moară în cele mai mari chinuri, şi să fie crucificat chiar 
de conaționalii Săi, într-un mod mai mult decât umilitor. De aceea, la început 
creștinii erau ridiculizați pentru susţinerea acestui simbol, dar şi pentru adevărul 
în conformitate cu care Unsul lui Dumnezeu și Mântuitorul omenirii şi-a sfârșit 
viața pământeană pe cruce. 

Misterul se adânceşte şi mai mult, nefăcându-se lumină decât atunci când 
lisus mărturiseşte care este menirea Sa pe pământ. Secret ascuns mult timp, fiind 
imposibil de dedus de oamenii simpli, în afara celor inițiați, printre care se afla 
la rang de frunte Mântuitorul lisus Hristos și apostolii Săi, toți beneficiind de 
energia spirituală divină transmisă de Dumnezeu prin intermediul Duhului Sfânt. 

Secretul a fost dezvăluit mai târziu de evangheliști şi propovăduit de apostoli, 
în mod deosebit de apostolii Pavel şi Petru, care, așa cum se ştie, şi ei au fost 
sacrificați pentru mesajul hristic transmis, alături de misiunea creştină ce o aveau 
de îndeplinit. 

Dar despre cruce s-a scris atât de mult, pro şi contra, încât ne-ar fi imposibil 
să sintetizăm opiniile ce fac referință la acest subiect. Ca lucrare de referință, 
alături de cele strict teologice, recomandăm cititorilor interesaţi de această 
problematică complexă, să citească lucrarea citată de noi, nefiind nici subiectivă 
şi nici părtinitoare sub raport exegetic. Din această perspectivă exegetică şi 
teologică, cel care a acordat o mai mare importanță semnificației atribuite crucii, 
a fost teologul protestant M. Luther, teologia sa fiind aşa cum afirma E. Brunner, 
„Teologia crucii”. După marele reformator protestant, „Crucea este simbolul 
credinţei creştine, al Bisericii Creștine, al revelației lui Dumnezeu în lisus 
Hristos”. 

Se poate observa că între semnificaţia acordată crucii şi existența lui lisus 
Hristos se instituie un raport funcțional complementar: fără simbolistica crucii, 
Iisus Hristos nu ar fi putut transcede acest orizont cunoscut, rămânând cel mult 
un personaj istoric misterios, asemenea altor super - oameni cunoscuţi în istorie, 
după cum fără acest mit, emergent unei realități istorice, nici crucea nu ar fi 
devenit ceea ce este, rămânând obiect de reflecţie pentru un număr restrâns de 
indivizi inițiați în hermeneutica acestui obiect polisemantic. 

Numai cei care înțeleg corect semnificația crucii, continua Brunner, înțeleg 
Biblia, adică îl înțeleg pe Iisus Hristos, întrucât așa cum afirmă P.T. Forsyth în 
„The Cruciality of the Criss”, Cristos este pentru noi exact ceea ce este Crucea 
Lui, şi ca atare nu-l vom înțelege, până când nu-l vom înţelege crucea Lui. 
Într-o altă lucrare, acelaşi autor susținea că „Întreaga Biserică are la bază această 
interpretare a lucrării lui Hristos, adică doctrina reconcilierii, fără acest simbol 
al credinţei creştinismul ar fi sortit morții, crucea rămânând un obiect dezavuat”. 

Revenind la subiectul propriu-zis al secvenţei pe care o analizăm, trebuie 
subliniat faptul că nimeni nu ar acorda nicio semnificaţie crucii, ca obiect în 
sine, dacă acest obiect nu ar reprezenta şi marca simbolul suferinței, umilinţei 
şi puterii, fie ea şi spirituală, ceea ce însemnă că simbolul nu era şi nu este un 
scop în sine, ci are și desemnează ceva ce reprezintă o valoare și un reper moral 
şi axiologic pentru comunitatea pe care o reprezintă şi identifică sub raport 
ideologic - doctrinar şi psiho-comportamental. 

Crucificarea şi Crucea Mântuitorului reprezintă fransfigurarea şi 
dedublarea onticului în materie și spirit, prin cel crucificat, crucea devenind, 
simbolul suferinţei și mântuirii omenirii, dintr-o asemenea perspectivă căpătând 
importante conotaţii simbolice de factură soteriologică. În acelaşi timp, simbolul 
are şi valenţe sociologice, reprezentând Eul social - colectiv, astfel că prin 

simbolul crucii, creştinii (nu toţi, desigur, decât cei care acceptă dogma trinității 
şi se închină la acest simbol) se diferențiază de celelalte religii, semnul crucii 
căpătând atât conotaţii simbolice şi ritualice, cât şi de natură normativ - axiologică. 

Totodată, prin simbolul crucii pot fi identificate comunități, popoare, naţiuni, 
continente, și implicit indivizii aparținători acestor structuri, de la ultimul enoriaş 
din ierarhia Bisericii, până la Papă sau Patriarh, toți fiind cuprinși de această 
putere simbolică ce le orientează viaţa şi credinţa. 

În acelaşi timp, prin acest simbol sacralizat, ne diferențiem și ne identificăm, 
rezistăm şi supravieţuim într-un registru simbolic specific, care include atât 
dimensiunea ideologic - doctrinară, fundamentată pe doctrina învierii şi 
mântuirii prin jertfa adusă de Dumnezeu oamenilor, ceea psihologică, exprimată 
prin ansamblul trăirilor, emoţiilor şi sentimentelor, precum şi prin credința 
specifică ideologiei şi dogmelor promovate de religia creştină, iubirea semenului 
şi toleranța fiind coordonatele fundamentale ale psihologiei creștinismului. În 
complementaritate cu aceste dimensiuni, se mai regăseşte componenta ritualică, 
exprimată prin ansamblul manifestărilor psihocomportamentale, obiectivate 
în tradiţii şi obiceiuri, strict corelate cu celelalte dimensiuni prezentate. Spre 
deosebire însă de simbol, dar în strictă interdependenţă cu acesta, ritualul susține 
şi consolidează stările, credinţele și convingerile religioase, iar în plan laic, pe 
cele culturale şi axiologice, care în creştinism de cele mai multe ori interferează 
cu cele sacre, coexistând cu acestea. 

Aşa cum subliniam, simbolul creştin este un semn de identificare şi 
exprimare a Eului colectiv, prin intermediul crucii putând fi desemnată atât 
identitatea noastră creștină, cât şi puterea ce emerge din această simbolistică. O 
asemenea funcție simbolistică uneori atinge paroxismul şi fetişismul, inducând 
efecte contradictorii în plan psihocomportamental. Astfel, prin respectarea 
ritualulului și a semnului crucii pe care şi-l face orice creştin în mod mecanic 
sau imitativ, ne scapă din vedere esenţa doctrinară, putând transforma credința şi 
credinţa religioasă într-un fetiş fără acoperire şi legitimare persuasivă. 

Din păcate cei mai mulți creştini recurg la asemenea modalități de 
manifestare, practicând religia mai mult într-o manieră imitativă şi pe fondul 
unor constrângeri de grup, a familiei și mai nou a şcolii, fără a dispune de 
capacitatea necesară de interpretare, semnificare, și nu în ultimă instanță, de 
trăire și internalizare valorică a mesajului religios. Ne întrebăm retoric, câți din 
cei care poartă acest simbol creștin îi pot descifra semnificațiile hermeneutice, 
în afara faptului că simbolizează acel obiect pe care a fost răstignit Mântuitorul 
Iisus Hristos? 

Aşa cum vom arăta, simbolistica acestui „obiect” transfigurat este cu mult 
mai complexă și mai greu accesibilă pentru cei care au fetişizat acest simbol 
incomprehensibil pentru cei mai mulți dintre aceşti purtători. Ei utilizează obiectul 

doar în scop personal, ce face parte din recuzita lor personală care le schimbă 
imaginea, din punct de vedere psihanalitic putându-se realiza o deversare a Eului, 
la care se resimt influențele nefaste ale socialului prin Sinele acestora, şi mai 
puțin influenţele culturii şi educaţiei religioase. 

Din aceeaşi perspectivă psihanalitică (prea puțin analizată şi cunoscută), 
prin acest simbol se încearcă, fie acceptarea sentimentului apartenenţei și a 
identităţii cu o asemenea comunitate religioasă, fie exteriorizarea Eului complexat 
şi frustrat, putându-se constitui într-o răbufnire lăuntrică - un strigăt cauzat de 
o putere lăuntrică care este încătuşată de şi prin necunoaștere, şi care vrea să 
irumpă prin ceva, adică printr-o retorică psihocomportamentală mijlocită de acest 
simbol. De aceea, simbolul are valenţe, și în același timp este valorizat în starea 
sa manifestă şi nu cea latentă. Dintr-o asemenea perspectivă ritual - simbolică 
pentru religiozitate este mai relevantă componenta ritualică - acțională decât cea 
ideologică-doctrinară, şi care de regulă stă în spatele acțiunilor şi manifestărilor 
religioase. Nu ne referim la conflictele interconfesionale, la care etiologia este 
preponderent doctrinară, ci la cele dintre grupurile şi comunitățile religioase, la 
care cauzele sunt de natură materială şi revendicativă, mai ales după recunoaşterea 
unor culte interzise şi la care le-a fost confiscat de regimul totalitar patrimoniul 
imobiliar, în speță lăcașurile de cult. 

Şi aici şi în oricare alt loc care impune un asemenea gest creştin, semnul 
identitar și văzut prin care credincioşii își manifestă iubirea și respectul profund 
față de Dumnezeu Tatăl, Dumnezeu Fiul, Maica Domnului, față de sfinți şi 
față de Biserică, este închinarea cu semnul Sfintei Cruci. Așa cum rezultă din 
experiența religioasă a fiecărui creștin în parte, şi a creștinismului în general, 
credincioșii însoțesc toate actele lor de cult cu „acest obiect” și semn distinctiv. 
Pe lângă semnificaţia adâncă a creştinătăţii, Crucea reprezintă şi semnul Păcii, al 
purificării sufleteşti prin jertfa Fiului Omului şi a lui Dumnezeu, care este lisus 
Hristos. 

Dumnezeu alege Crucea nu numai pentru ca omenirea să sufere pe ea, 
ci ŞI în scop răscumpărător, salvator şi mântuitor. Din această perspectivă a 
suferinței şi a jertfei simbolice, Crucea reprezintă simbolul suferinței umane, 
care în creştinism este reprezentată de Mântuitorul lisus Hristos. Adâncind 
semnificația hermeneuticii creștine, trupul lui Hristos este însăși omenirea 
condamnată și răscumpărată prin jertfa supremă şi mântuire, având o pronunțată 
funcție soteriologică. De aceea, Crucea este un semn purificator, având menirea 
să pregătească specia umană spre a-L urma pe Mântuitor în „slava cerească”. 

Semnificațiile privind acest semn şi obiect sunt multiple. În „Dicţionarul 
Noului Testament” se arată că Crucea a fost prefigurată în Vechiul Testament prin 
diferite obiecte, metafore sau semne, cum ar fi: Altarul, Toiagul lui Aaron şi al lui 

Moise, stâlpul pe care Moise a ridicat șarpele de aramă, binecuvântarea fiilor lui 
Iosif de către Iacov, cu mâinile încrucişate şi semnul grafic a lui lezechiel (9:4-6). 

O semnificaţie mai adâncă a Crucii este acordată de Sfântul Apostol Pavel. 
În concepţia acestuia, Crucea devine „mijlocul” de răscumpărare și împăcare a 
oamenilor cu Dumnezeu, şi al înfrăţirii acestora între ei. În Epistola către Efeseni 
2:14-16) arăta: „Căci El este pacea noastră, El, Care” n trupul Său a făcut din cele 
două lumi (lumea iudaică şi cea păgână, şi a căror principală relaţie reciprocă o 
constituia ura) una, adică a surpat peretele cel din mijloc al despărțirii - ura -, 
desființând legea poruncilor în opreliştile ei, pentru ca să-i clădască” ntru Sine 
pe cei doi înt' un singur om nou, făcând pace, şi prin cruce, omorând în ea ura, 
să-i împace cu Dumnezeu pe amândoi, uniți într-un singur trup.” Tot Apostolul 
Pavel afirma că prin Cruce - „Sângele Crucii” (Col.1:20), s-a împăcat cerul cu 
pământul, întrucât Dumnezeu a binevoit să sălășluiască în Hristos toată plinirea 
printr-Însul, El să împace cu Sine toate, fie cele de pe pământ, fie cele din ceruri, 
făcând pace prin EI, prin sângele Crucii Sale (ibidem, 14-19). 

Crucea şi semnul Crucii a devenit pentru creştini nu numai simbolul 
suferinței, instrumentul pătimirii şi altarul jertfei Mântuitorului, ci și mijlocul 
proslăvirii Lui în firea omenească cu care a pătimit lisus Hristos. O spune 
aceasta El însuşi atât înainte cât şi după înviere. Pe Cruce Mântuitorul ne-a iertat 
păcatele, biruind diavolul care are stăpânirea morții, Crucea având semnificația 
armei morţii lui Hristos, ca „Moarte a Morţii”, şi de armă a creştinilor împotriva 
diavolului. 

Crucea nu este numai un simbol sau un semn exterior ce semnifică 
atașamentul şi iubirea faţă de Dumnezeu, ci are şi o altă semnificaţie simbolică, 
fiind un semn de condamnare, de tortură, de hulă și de pedeapsă a ticăloşiei 
omenești. Prin răstignirea Mântuitorului, Crucea a fost transformată pentru 
creştini în cel mai iubit şi venerat semn ce poate exista în această lume. Astfel, din 
semn de hulă şi batjocură, acest „obiect” a ajuns semnul de cinste şi recunoaştere 
a adeziunii față de Biserica Creştină, devenind obiect de adorare şi închinare. Prin 
Cruce au fost omorâte patimile trupului şi sufletului nostru, după cum ne învaţă 
Sfântul Apostol Pavel în Epistola către Glateni (5:24), unde se arată că „Cei ce 
sunt ai lui Hristos şi-au răstignit trupul împreună cu patimile şi cu poftele”. Prin 
Cruce ne închinăm în primul rând „Aceluia a Căruia este Crucea” (cf. Rufin de 
Agquileria), adică lui Hristos. 

Ne închinăm atât Mântuitorului, cât şi Sfintei Treimi în care este încorporat 
sub raport metafizic - transcendent lisus Hristos, la bază stând principiul 
consubstanțialităţii şi nu cel al transubstanţialității, Logosul divin fiind cuprins 
în această dublă ipostază, spirituală şi materială şi de Fiu a lui Dumnezeu și 
Fiu al omului. Prin dimensiunea materială, Dumnezeu s-a obiectivat în materie, 

ajungând în scopul răscumpărării păcatelor omenești să-şi sacrifice Fiul, ca semn 
al iubirii față de lumea creată, în mod deosebit, față de oameni. 

Crucea reprezintă întretăierea dintre semnul orizontal şi vertical al 
existenței, din acest punct de vedere având o semnificație cosmică, sau dintre 
spațiu şi timp, reprezentând lumea în plinătatea ei. Dacă prin latura orizontală 
a Crucii recunoaştem natura umană a Fiului lui Dumnezeu Tatăl, semnificând 
faptul că lumea este egală sub raport duhovnicesc şi spiritual, prin latura verticală, 
Crucea semnifică puterea divină şi relaţia verticală dintre om şi divinitate. 

Există şi alte criterii care stau la baza semnificării Crucii în religia şi 
religiozitatea creştină, un rol deosebit deținându-l locul însemnat prin acest act 
creştinesc. Din această perspectivă topologică şi context, vorbind despre semnul 
Crucii, episcopul Milanului, Sfântul Ambrozie, afirma: „Ne însemnăm fruntea, 
pentru că totdeauna trebuie să-L mărturisim pe lisus Hristos; inima, pentru că 
totdeauna trebuie să-L cinstim; braţele, pentru că trebuie să lucrăm pentru El. 

Prin întinderea mâinilor pe Cruce, Hristos ne-a descoperit gândul, inima şi 
voința Sa de a cuprinde toată omenirea în „Braţele Sale”, pentru ca toți oamenii 
să devină Fii Săi și Fraţi între ei, şi să trăiască în pace, înlăturând orice vrăjmășie 
şi ură dintre oameni şi popoare, fapt ce istoria l-a infirmat din păcate, pacea şi 
împăcarea devenind mai mult un deziderat decât o realitate. 

De aceea Crucea are şi o semnificaţie istorică, şi nu numai una strict 
religioasă. Fie că este materializată, fie că este schiţată prin semn de către creştini, 
pe față şi corpul lor, Ea este un semn aducător aminte a celor mai însemnate 
momente din istoria mântuirii noastre cum ar fi: „Căderea în păcat a lui Adam, 
coborârea pe pământ a Mântuitorului, jertfa Sa pe Cruce şi înălțarea ulterioară 
la Ceruri”. Tot prin Cruce simbolizăm „Altarul real și istoric al creștinismului”, 
reprezentat prin jertfa Fiului lui Dumnezeu spre iertarea păcatelor umane și 
Mântuire. 

Printr-o asemenea semnificaţie este evidențiată dimensiunea soteriologică 
a creştinismului (cea care face referință la problematica mântuirii), în 
complementaritate cu dimensiunea eshatologică (cea care vizează sfârşitul 
acestei ordini universale şi implicit a acestei lumi şi a revenirii Mântuitorului 
pentru săvârşirea Judecăţii de apoi). Într-un asemenea context semantic și istoric, 
Crucea reprezintă simbolul jertfei, suferinţei şi învierii, iar sărbătoarea Paştelor, 
ca cea mai reprezentativă sărbătoare creştină, reprezintă mijlocul prin care noi 
reînviem odată cu jertfa şi învierea Mântuitorului, trecând într-o lume nouă şi 
într-un eon nou (ca durata a timpului), reprezentat de Cel ce s-a jertfit pe Cruce 
pentru răscumpărarea păcatelor şi mântuirea omului şi umanității în decursul 
istoriei şi a existenţei omului şi umanităţii. 

Revenind la religia creştină şi simbolul ei, Crucea, trebuie subliniat faptul 
că creştinismul şi mai ales teologia creştină este o teologie a crucii (cu excepţia 
unor culte şi grupări religioase anarhice, printre care, aşa cum arătat, se situează 

a fi unitarienii) şi ca atare, simbolistica sa determinantă este semnul crucii, 
caracterul sacru al acesteia. De aici nu se poate trage concluzia că toți cei care au 
fost botezați sau care poartă însemnul crucii sunt creştini adevărați şi convinși, 
mulți negând apartenenţa la Biserica Creştină tradițională, întrucât ar fi fost 
inconştienți atunci când au fost botezați, acceptând Taina Botezului la vârsta care 
le permite discernământul necesar pentru decizia exprimată din punct de vedere 
religios. 

Ne referim la unele culte protestante şi neoprotestante care acceptă Botezul 
doar la vârsta majoratului, printre care se distinge cultul Baptist (etimologia sa 
derivând de la cuvântul grecesc „baptizein”, care înseamnă cufundare în apă). 

Aşa cum rezultă din cele prezentate, crucea şi crucificarea lui Iisus Hristos 
are şi rezonanţă de factură politică, una dintre cauzele sacrificării Mântuitorului 
fiind tocmai de o asemenea natură. Rezultă acest aspect şi din acuzaţiile care 1 se 
aduc lui Iisus şi pentru care se pare că a fost crucificat. 

Dacă e să dăm crezare textului biblic, cu referință la cauzele crucificării lui 
Iisus, și care nu au o natură revelată ci mai degrabă narativă, se desprinde faptul 
că pe de o parte a fost lezată autoritatea ecleziastică și politică a conducătorilor 
evrei - a Sinedriului, aceştia fiind iritaţi de atitudinea Lui jignitoare față de Legea 
iudaică și de pretenţiile lui provocatoare în plan religios, printre care cea mai 
gravă acuzație a fost cea care viza revendicarea paternităţii Sale divine, mai 
precis aceea de a se recunoaşte Fiu a lui Dumnezeu. Pe de altă parte, a fost 
lezată autoritatea şi puterea împăratului şi guvernatorului roman, atunci când s-a 
proclamat rege al iudeilor, contestând autoritatea stăpânitorilor iudeilor, puterea 
Cezarului în favoarea puterii lui Dumnezeu, motiv pentru care a fost batjocorit 
cu acea coroană de spini pusă pe cap şi cu epitetele jignitoare adresate de evreii 
răzvrătiți şi trădători. 

De fapt, prin puterea credinţei Sale, lisus a produs schimbări atât de 
profunde în viața socială, politică şi spirituală, încât ameninţa, atât din punct de 
vedere politic, cât şi religios, status quo-ul acelei vremi. De aceea, în realitate 
a avut o condamnare, cu două capete de acuzare: blasfemie şi instigare, una de 
natură religioasă, iar cealaltă de factură politică, ca atare, fiind acuzat atât din 
partea puterii laice cât şi a celei religioase. Aceasta înseamnă că nu întâmplător a 
fost crucificat Mântuitorul din ordinul Sinedriului și cu aprobarea procuratorului 
Pilat din Pont, din timpul împăratului Tiberiu, care, așa cum a rămas sintagma 
regăsită în Credeul creștin, şi în conştiinţa socială postumă, „s-a spălat pe mâini”, 
adică şi-a declinat competenţa, recunoscând nevinovăția acuzatului. De unde 
rezultă, cel puțin în mod simbolic, că prin moarte şi mai ales prin înviere, lisus a 
învins pe de o parte puterea politică deținută de Cezar, devenind Împărat spiritual 
cu o putere mai presus decât cea temporară şi a oricărui Cezar pământean, iar pe 
de altă parte, puterea spirituală de până la EI, prin simbolistica crucii a devenit, 
după cum afirma Apostolul Pavel, în I Cor. (1:18), putere de mântuire. 


95 


IOAN JUDE Creştinismul între imanenţă şi transcendenţă 


Din această perspectivă religioasă, conotaţia semantică şi simbolică a crucii 
nu este aceeaşi, fiind nebunie pentru cei ce pier, şi putere a lui Dumnezeu pentru 
cei credincioși. Aceasta, deoarece Mântuitorul a mântuit lumea prin Cruce, prin 
intermediul Botezului, Taină ce provine după cum susține Sfântul Ambrozie, 
din moartea pe cruce a lui Hristos. Într-un asemenea context teologic creştin, şi 
după cum afirma Sfântul Atanasie cel Mare, Crucea lui Hristos devine, „altarul 
mântuirii noastre”, având o putere harică şi mântuitoare. Semnificație acordată 
de creștinii ortodocşi şi catolici, nu însă şi de protestanți şi, în mod deosebit, de 
reformaţi. 

Din această perspectivă simbolică şi sub raportul puterii crucii, există 
deosebiri semnificative chiar şi între ortodocși și catolici, astfel crucea ortodoxă 
este cu raze, plină de puterea Învierii, putere ce se actualizează permanent în 
Sfânta Treime, pe când crucea catolică este fără raze, semnificând mai ales 
răstignirea, nefiind legată decât în mică măsură de învierea lui Hristos. 

Am afirma că în cadrul Bisericii Ortodoxe, Crucea este purtată mai mult 
de îngerii Serafimi, cu dragoste nelimitată față de Dumnezeu, pe când în cadrul 
Bisericii Catolice, este purtată mai mult de Heruvimi, ca îngeri ai înțelepciunii 
şi raționalităţii cosmice, de unde şi denumirea acestei religii, „katholicos”, 
desemnând universalul. 

O altă deosebire simbolică şi funcțională faţă de modul cum este percepută 
crucea de către cele două mari Biserici Creştine, constă în faptul că spre deosebire 
de catolici, la ortodocși, Sfânta Cruce este eficientă şi capabilă de Sfinţire numai 
datorită faptului că este imprimată de puterea şi harul Învierii. De aceea, în 
Biserica Ortodoxă crucea cu raze semnifică forța vindecătoare, devenind simbolul 
biruinţei şi îndumnezeirii, al iubirii şi nemuririi. 

Într-un asemenea context dogmatic și doctrinar este denumită şi Crucea 
Învierii, întrucât prin cruce călcăm peste moarte, deschizând orizontul altei 
lumi, nemuritoare (cu moarte pre moarte călcăm, iar celor din morminte viață 
dăruindu-le), după cum se afirmă la slujba de Înviere. Ceea ce nu se întâmplă 
la catolici, crucea fără raze simbolizând îndeosebi suferința şi umilinţa, fiind 
considerată Crucea Răstignirii. 

În ultimă instanță, așa cum ne arată exegeţii acestui simbol creştin, Crucea 
este semnul iubirii transformatoare, al vindecării, învierii, sfințirii şi nemuririi 
(cf. Ge. Remete, op. cit. p.288). Prin Cruce am învins moartea şi răul care-i în 
noi, fiind după cum afirmau şi alți teologi creştini, o revelație a planului divin, 
Iisus murind pentru răscumpărarea noastră şi din dragostea lui Dumnezeu pentru 
Fiul Său, considerat a fi cel mai profund gest care-l poate simboliza un asemenea 
raport între tată şi fiu. 

Vom analiza acest raport din cel puţin două perspective: una teologică şi una 
logică. Sub raport religios, creştin, Tatăl L-a dat lumii şi El S-a dat pe Sine, cel 
care L-a trădat, mai adecvat spus textului biblic, L-a dat în mâna preoților, fiind 

Iuda (unul dintre cei mai apropiaţi ucenici, care în religia creștină simbolizează 
actul trădării şi al iubirii de bani, care, după cum avea să afirme Apostolul Pavel, 
este rădăcina tuturor relelor), la rândul lor, aceştia L-au dat lui Pilat din Pont, în 
cele din urmă ajungând în mâna soldaților, urmând umilinţa crucificării. 

Din punct de vedere logic, se poate desprinde faptul că raportul dintre lisus 
Fiul şi Dumnezeu Tatăl are un caracter deductiv, trecând de la puterea absolută 
la puterea relativă prin forța principiului consubstanțializării, pe când celelalte 
raporturi bazate pe trădare și pe lanţul slăbiciunilor, au un caracter inductiv, 
având la bază acțiunea şi efectele principiului transubstanţializării. 

Se poate observa că în aceste raporturi avem de-a face cu principii și 
„substanţe diferite”: cu dragostea divină, specifică principiului consubstanțializării, 
ca principiu deductiv şi activ - creator, şi cu păcatul uman, specific principiului 
transubstanțializării, ca principiu inductiv şi pasiv - distructiv, ele fiind principii 
antonimice ce-şi revendicau rezolvarea. Ceea ce L-a condus la moarte pe lisus 
Hristos este tocmai această rezolvare a antonimiilor universale, ca principii 
antitetice care nu puteau „coabita” într-o lume materială şi spirituală omogenă, 
reclamând o unitate şi omogenitate spirituală conferită de ideologia creştină. 

Dintr-o altă perspectivă retorică, se pune întrebarea: a murit lisus sau a biruit 
Învierea? Înviere, care la rândul ei rezultă din acea contradicţie ireconciliabilă 
dintre păcat şi iubire, şi prin a cărei rezolvare rezultă biruinţa - învingerea morții. 
De aceea, lisus este considerat un Nou Adam, adică un nou om renăscut prin 
biruinţa morții, prin Înviere, acest proces devenind un simbol în lumea creştină. 
Cu alte cuvinte, prin Înviere dobândim biruinţa în faţa morţii, iar prin iubirea 
divină, biruință în faţa păcatului uman, „moneda de schimb” a acestor două 
realități fiind moartea prin jertfă a celui mai iubit Fiu al Domnului, Iisus Hristos. 

Prin nemurirea Sa devenim și noi nemuritori, întrucât aparținem divinității 
cel puţin sub raport spiritual, prin Taina Botezului şi a Euharistiei. Moartea 
Sa, care este considerată a fi relativă și transcendentală, nu este altceva decât 
mântuirea şi veşnicia sufletelor noastre, prin ea încercând să se schimbe lumea, 
readucând-o la starea inițială, bazată pe iubire şi nu pe ură, discriminare, adică 
pe preamărirea unora în defavoarea celorlalți, discriminare la care, din păcate, a 
contribuit şi mai contribuie şi în prezent şi religia. 

Oricât de paradoxal ar părea, Crucea are şi un simbol politic, simbolizând 
„tronul de pe care lisus Hristos a împărăţit şi condus lumea creștină, fără 
sabie și fără mărinimie, cum stăpânesc lumea mai-marii lumii, ci pin dragoste, 
răscumpărare şi mântuire. Cu puterea Sfintei Cruci a învins răul din lume, crucea 
fiind, din acest punct de vedere, semnul victoriei şi al puterii dragostei, prin cruce 
fiind învinsă ura şi deznădejdea. În acelaşi registru simbolic, crucea simbolizează 
victoria mielului împotriva balaurului, a spiritului împotriva materiei, a iubirii 
împotriva urii, în cele din urmă, a vieții împotriva morții. 

Încheiem demersul nostru analitic prin consideraţiile autorului lucrării 
consacrate acestei problematici, J.R.W. Stott: „Crucea nu este doar un simbol cu 
care să arate identitatea noastră şi nici un steag sub care să mărşăluim; ea este şi 
o busolă care ne orientează într-o lume dezorientată. În mod concret, crucea ne 
revoluționează atitudinile noastre faţă de Dumnezeu, față de noi înșine, faţă de 
alți oameni atât din Biserică cât şi din afara Bisericii şi faţă de problemele grave 
de violenţă şi suferință”. Cât adevăr a surprins într-o singură frază, dar de care cei 
mai mulți nu ținem seama, menţinându-se ura şi dezordinea, răul şi suferința în 
lume, deznădejdea și violenţa, în locul algoritmului prescris prin această religie a 
iubirii Şi a crucii, care este creştinismul. 

Ca simbol al mântuirii neamurilor, dătătoare de alte orizonturi de viaţă, 
asemenea soarelui care răsare la timpul său, dându-ne puterea lăuntrică care 
alungă întunericul, Sfânta Cruce stă deasupra sufletelor noastre creştine şi ne dă 
o nouă lumină de viață, care alungă tot ce este rău în sufletele noastre. 

Crucea Sfântă, pe care a fost răstignit Domnul şi Mântuitorul nostru lisus 
Hristos, este drapelul sfânt al creștinătății, al rugăciunilor și al curățirii sufletești, 
prin care căutăm să ne apropiem purificaţi lângă maiestatea divină a Învierii. 
Căci Sfânta Cruce a fost şi a rămas, nu numai un semn exterior iubit, ca drapelul 
pentru ostașul militar, ci ceva mai mult, care s-a adâncit în sufletele noastre. Prin 
această Cruce, noi omorâm patimile trupului şi sufletului nostru după cum ne 
învaţă Sfântul Apostol Pavel: „Cei ce sunt ai lui lisus Hristos şi-au răstignit trupul 
împreună cu patimile şi cu poftele” (Gal. 5:24). 

Crucea a fost un semn de condamnare, de tortură, de hulă, de pedeapsă 
a ticăloșiei omeneşti, fiind transformată prin răstignirea Domnului Hristos, în 
cel mai iubit și venerat semn ce poate exista în lume. Din semnul de hulă şi 
batjocură, a ajuns semnul de cinste, aşezat pe turnuri de Biserici, pe înălțimea 
catapeteasmei în fața sfintelor altare, formează planul de trasare a temeliei 
Bisericii şi împodobește cărțile și veșmintele bisericești. 

Crucea a fost de la început obiect de adorare şi de închinare, pentru că pe 
ea a fost răstignit lisus Hristos, Fiul lui Dumnezeu și Mântuitorul omenirii de 
păcate. Pentru aceasta ea a devenit cel mai cinstit obiect al creștinătății, deşi la 
iudei era semn de sminteală şi la păgâni, de nebunie sfântă. Crucea a fost cinstită 
şi adorată chiar din epoca apostolică. Această cinstire 1 s-a păstrat şi în secolele 
următoare. lată ce zice un Sfânt Părinte din secolul al IV-lea, Ilarie din Victoria: 
„Noi ne închinăm oricărei Cruci, dar prin ea ne închinăm Aceluia a Căruia este 
Crucea: Mântuitorului”. 

Spre deosebire de autorul citat, Sfântul. Ambrozie al Milanului arăta cum 
se face semnul Sfintei Cruci. Când zicem: „În numele Tatălui”, ne însemnăm 
fruntea spre a arăta că toate gândurile noastre merg la Dumnezeu, izvorul gândirii 
noastre; când zicem „Și al Fiului”, ne însemnăm la inimă, arătând că toată inima 
o dăm Domnului, iar când zicem „Și al Duhului Sfânt”, ne însemnăm umerii, 

rădăcina mâinii spre a arăta că începutul şi desfăşurarea faptei este spre slava lui 
Dumnezeu, şi încheiem cu cuvântul: „Amin”, care se traduce prin sintagma , aşa 
să fie”, sau prin expresia „să se împlinească cele spuse”. 

Prin Cruce ne închinăm Mântuitorului nostru lisus Hristos, semnul ei fiind 
însă făcut în numele Sfintei Treimi, celor trei Persoane divine. Astfel, Sfânta Cruce 
reprezintă chintesenţa credinţei creștine, în mod deosebit a celei drepte-ortodoxe, 
în cadrul Bisericii Ortodoxe, credință care încununează de-a lungul timpului, 
istoria mântuirii noastre. 

În cărțile noastre de cult, Sfânta Cruce este inventariată prin următoarele 
atribute şi particularităţi, cum ar fi: „lauda credincioşilor; întărirea nevoitorilor; 
frumusețea apostolilor; biruința drepţilor; mântuirea tuturor cuvioşilor; 
acoperământul cel tare; apărătoarea şi păzitoarea celor credincioşi; uşa raiului; 
întărirea credincioșilor; îngrădirea bisericii; tăria drepţilor; frumuseţea preoţilor; 
toiagul puterii; arma păcii; povăţuitoarea orbilor; tămăduirea neputincioşilor; 
învierea morţilor; nădejdea creștinilor; povăţuitoarea celor rătăciți; limanul 
celor înviforaţi; păzitoarea a toată lumea; frumuseţea Bisericii”. 

Mântuitorul lisus Hristos ne tălmăceșşte taina Sfintei Cruci, prin învățătura 
pe care ne-o oferă în pericopa evanghelică ce se citeşte în Sfânta Biserica: „Cel 
ce voieşte să vină după Mine, să se lepede de Sine, să-şi ia Crucea şi să-mi 
urmeze. Căci cel ce voieşte să-şi mântuiască sufletul îl va pierde; iar cel ce va 
pierde sufletul său, pentru Mine şi pentru Evanghelie, acela îl va mântui. Ce-i 
folosește omului să câştige lumea, dacă îşi pierde sufletul? Ce ar putea să dea 
omul, în schimb, pentru sufletul lui? Iar cine se va ruşina de mine şi de cuvintele 
mele, în neamul acesta păcătos şi Fiul Omului se va rugina de el, când va veni 
întru mărirea Tatălui său, cu sfinții îngeri” (Marcu, 8:34-38) 

În registrul său polisemantic, Crucea înseamnă şi suflet, şi lepădare de sine, 
şi mântuire. Cuvinte ce dețin sensuri asemenea unor trepte ale aceleiași scări 
pe care putem prin credință să urcăm de la pământ la cer. Scară pe care însuşi 
Mântuitorul lisus Hristos ne-a pus-o la îndemână oamenilor, prin luarea Crucii, a 
lepădării de sine, şi a urmări drumul celui înalt. Căci așa cum spune Sfântul Isac 
Girul (Omilia 35): „Calea lui Dumnezeu e o cruce zilnică”. 

Crucea lepădării de sine a Domnului Hristos, a smereniei, a curăţeniei, 
a dragostei pentru aproapele, a sacrificiului şi a jerfei pentru salvarea altuia, 
ne-a rămas exemplu clasic pentru sufletele noastre păcătoase, dar vrednice de 
mântuire prin această jertfă hristică pe Cruce. A voi să mergem la Hristos, a 
ne lepăda de tot ce poate fi rău în gândul nostru, în cuvântul nostru, în fapta 
noastră, fie cu ştiinţă, fie cu neştiinţă, a lua crucea suferinței răstignindu-ne 
singuri aceste păcate, pentru a muri în noi şi pentru a urma lui Hristos, este 
un lucru foarte greu de realizat, dacă nu chiar imposibil pentru cei mai mulți 
pretinși credincioşi creştini. 

Este greu să putem şi noi spune cu Sfântul Apostol Pavel: „Lumea este 
răstignită pentru mine, precum sunt și eu pentru lume. Eu m-am răstignit împreună 
cu Domnul lisus Hristos!”. Şi totuși, tot Sfântul Apostol Pavel este cel care a spus 
cuvintele pe care noi le cântăm cu nădejde creștină în Sfânta Biserică: „Câţi în 
Hristos v-aţi botezat, în Hristos v-aţi şi îmbrăcat.” Rezultă că nu obiectul în sine 
este atât de important, ci actul săvârşit prin intermediul ei, crucificarea Fiului lui 
Dumnezeu. De aceea crucificarea simbolizează acel proces spiritual prin care 
reuşim să curăţim şi să înlăturăm din sufletele noastre toate păcatele şi tot răul din 
noi, devenind adevăraţi creştini prin acest însemn purtat în suflet. 

Crucea este semnul victoriei, al izbânzii, şi nu al morții, chiar dacă pe 
Crucea Mântuitorului am fost răscumpărați, încheind timpul vechi, a lui Adam 
cel păcătos, ca simbol al omenirii căzute, începând un nou timp hristic, printr-un 
nou Adam, şi o nouă eră istorică, cea care stă sub însemnul puterii treimice și a 
lui Iisus Hristos. 

Să ne apropiem aşadar de Sfânta Cruce cu sufletul pătruns de această înaltă 
înțelegere şi cu adâncă evlavie în suflete. Să urmăm sfatul dat de Sfinţii Părinți în 
cărțile Bisericii noastre: „Veniţi credincioși, să ne închinăm Crucii celei de viață 
făcătoare, pe care Hristos, împăratul Slavei, de bunăvoie mâinile întinzându-și, 
ne înalță la binefacere. Bucură-te Cruce, stăpâna noastră. Pre tine, acum cu frică 
creștinii sărutându-te, şi pe Dumnezeu Cel ce s-a pironit pe tine îl slăvim grăind: 
Doamne, Cel ce te-ai răstignit pre dânsa, miluieşte-ne pe noi ca un bun şi de 
oameni iubitor!” 

Ne putem da seama prin cele prezentate cât de important este acest simbol 
al creştinismului, care înseamnă, deopotrivă, moarte şi viață: moartea vechiului, 
păcatului şi suferinţei, viață prin lumea nouă creată, fără de moarte, prin speranţă 
şi încredere în drumul - calea, adevărul şi viața Celui care s-a jertfit în vederea 
readucerii omenirii pe drumul mântuirii şi îndumnezeirii, conotaţiile soteriologice 
şi teleologice fiind mai mult decât evidente. 

Cu toate acestea, nu există un numitor comun al credinţei religioase în 
religia creştină. Așa cum am arătat şi vom arăta în continuare, creștinismul este 
o religie polimorfă și contradictorie sub raport doctrinar, ceea ce a condus la un 
asemenea polimorfism în formă şi contradicţie în conținut, aspecte pe care le vom 
analiza într-un alt capitol al lucrării. 

CARACTERUL TRANSCENDENT ȘI IMANENT AL 
RUGĂCIUNII ÎN RELIGIA CREȘTINĂ 


III.1. RUGĂCIUNEA - INSTRUMENT AL COMUNICĂRII CU 
DIVINITATEA 


Una din problemele fundamentale ale manifestării religiei prin intermediul 
religiozității şi credinţei religioase este rugăciunea. Și aceasta deoarece înainte 
de toate, rugăciunea este un mijloc de comunicare spirituală cu divinitatea, 
menținând activă credinţa în Dumnezeu și lucrurile sacre care ne înconjoară, 
deţinând deopotrivă un caracter transcendent și imanent. 

Prin rugăciune implorăm puterea divină în situaţiile existenţiale limită, sau, 
îl slăvim pe Dumnezeu pentru tot ce ne-a dăruit în raport cu faptele şi credința 
noastră, ocrotindu-ne de rău și ispita diavolului. În acest ultim sens, Mântuitorul 
recomanda într-un mod destul de imperativ credincioşilor rugăciunea prin 
cuvintele: „Privegheaţi şi vă rugaţi, ca să nu intrați în ispită. Că duhul este 
osârduitor, dar trupul, neputincios” (Matei 26:41-42), sau într-un mod şi mai 
direct: „Rugaţi-vă ca să nu intraţi în ispită” (Luca 22:40). 

Chiar dacă este individuală, rugăciunea vizează, în ultimă instanță un 
scop comun, cel al comunităţii religioase din care fac parte membrii credincioşi 
ai aceleiași biserici. Modalitatea de realizare a rugăciunii este prezentată de 
Mântuitor în Matei (6:5-9, următoarele versete fiind „Rugăciunea Domnească 
Tatăl Nostru”, asupra căreia vom insista într-o altă parte a secvenţei destinate 
analizei hermeneutice a rugăciunii). 

Problematica rugăciunii comportă multiple şi complexe abordări 
pluridisciplinare: teologice, psihologice, sociologice şi psihosociologice, întrucât 
pe lângă acest dialog continuu al omului credincios cu Dumnezeu, cu o realitate 
transcendentă, rugăciunea pune şi menţine în mișcare întreg angrenajul vieții 
religioase din cadrul unei comunități şi instituţii religioase cum este Biserica, 
unde şi prin intermediul căreia credincioșii menţin acea legătură tainică 
dintre ei şi divinitate. Spre deosebire de alte religii, rugăciunea face legătura 
dintre două planuri existențiale, cer și pământ, adresabilitatea fiind de factură 
transcendentă, unei puteri nevăzute, cauzele şi efectele având determinări reale, 
imanente şi emergente unei realități istorice concrete și în devenire, devenind 

mijloc şi instrument prin intermediul căruia menţinem vie legătura dintre om 
şi divinitate. Totodată, în cadrul religiei creştine, prin rugăciune credincioşii îşi 
exprimă adeziunea față pe Dumnezeu Tatăl şi Fiul, slăvindu-L şi preamărindu-L, 
creștinismul fiind religia ce are o simbolistică ce o diferenţiază de toate celelalte 
religii, simbolul trinității şi al crucii. 

În același timp, rugăciunea este acel mijloc prin care se menține energia 
divină din om, sau după cum afirma Gustave Thibon, în lucrarea „De la divin 
la politic”, rugăciunea „pare a fi mișcarea naturală a sufletului către Dumnezeu” 
(op.cit. p.26). Din acest punct de vedere, considerăm că rugăciunea este mai mult 
decât o invocare către divinitate din partea credincioşilor. Ea are un statut legic 
ce dimensionează raportul necesar, esențial și continuu dintre om şi Dumnezeu, 
dintre sacru şi profan, însăşi rugăciunea fiind un mod de manifestare ce aparține 
domeniului sacralităţii, ce apare pe fondul acestei interferenţe dintre imanență 
şi transcendenţă, decurgând de cele mai multe ori din trebuinţe imediate, 
răspunsul - îndeplinirea lor depinzând de acea putere ce transcende această 
lume, de Dumnezeu. 

Aşa cum se ştie, în Rugăciunea Domnească-Iatăl Nostru, care poate 
fi considerată drept imn al creștinătății, ne adresăm unui Tată ce transcende 
această lume, care este în ceruri, și nu unui tată terestru, care prin bunăvoința sa 
ar putea îndeplini cererea, sau, dimpotrivă, din diferite motive, emergente unei 
realități contextuale concrete, ar putea să o respingă, afectând pentru moment 
relația dintre tată şi fiu. Vom reveni asupra acestui raport atunci când vom analiza 
structura ideatică şi hermeneutica acestei rugăciuni, evidențiind interferența 
dintre caracterul imanent şi transcendent al acesteia. 

Depăşind caracterul pragmatic al rugăciunii, ca rugăciune de cerere, 
trebuie menţionat că prin rugăciune nu cerem doar ceva divinității sau îl invocăm 
pe Dumnezeu pentru ajutorul primit, ci aşa cum susţinea autorul francez citat, îl 
cerem pe El însuşi ca întreg, cu toată dragostea Sa, încercând să-L asimilăm ca 
putere şi valoare supremă în planul conștiinței religioase individuale şi colective. 

A cere lucruri exterioare sufletului şi credinţei care susține o asemenea 
cerere, adică anumite privilegii sau beneficii (ne rugăm să câștigăm la loterie 
- 6 din 49, unde miza este unică şi unilaterală, sau pentru alte avantaje, de 
regulă în detrimentul semenului), nu înseamnă că ne rugăm în mod sincer și 
smerit, ci prin acest tip de „rugăciune joasă” (cf. G. Thibon, op.cit. p.26), cum 
este denumită această formă de rugăciune, urmărim să obținem un beneficiu 
personal, rugăciunea devenind un mijloc în realizarea unor scopuri de moment şi 
nu un scop adevărat, subsumat vieţii religioase, acela de a menţine vie şi continuă 
relaţia noastră cu divinitatea. 

Prin rugăciune credinciosul adevărat cere în primul rând iertarea păcatelor 
săvârşite prin unele fapte ce contrazic credința creştină, apoi mântuirea şi în 
ultimă instanță îndumnezeirea. 

Înainte de oricare altă funcţie, prin intermediul rugăciunii menţinem 
legătura vie cu Dumnezeu, ne menţinem şi consolidăm statutul uman, urmărind 
un scop impus de religie și credinţa religioasă, acela ce vizează mântuirea şi 
îndumnezeirea. Așa cum vom arăta în continuare, se desprind mai multe tipuri de 
rugăciuni, toate fiind concepute pe această matrice configuraţională ce vizează 
acest raport şi această comunicare dintre om şi divinitate. 


III.1.1. Tipologii ale rugăciunii în religia creştină 


Din cele prezentate rezultă că există mai multe tipuri ale rugăciunii, una 
dintre acestea fiind, după cum uşor se poate deduce, rugăciunea de cerere, 
rugăciune care predomină în practica ritualică a credincioşilor creştini, şi nu 
numai (tipologia prezentată este preluată după loan Mircea op.cit.p.448). Ca 
întemeiere scripturală, această formă de rugăciune este regăsită în evangheliile 
lui Matei şi Marcu, fiind invocată de lisus prin cuvintele: „Cereţi şi vi se va da; 
căutați şi veți afla; bateţi şi vi se va deschide; că oricine cere, primeşte, cel ce 
caută află; şi celui ce bate, i se deschide” (Matei 7:7-8; Marcu 11:24 ş.a.). 

Pe lângă această formă a rugăciunii mai există şi tipul rugăciunii de 
mulțumire, exemplul Mântuitorului de a mulțumi fiind regăsit atunci când 
săvârşeşte minunea cu înmulțirea peştilor şi pâinilor (Matei 15:36), sau atunci 
când lisus îi mulţumeşte lui Dumnezeu pentru faptul că L-a ascultat şi ajutat 
totodată să-l învie pe Lazăr, exclamând: „Părinte mulțumescu-Ţi pentru că M'ai 
ascultat” (loan 11:42). 

Forma expresă de relaționare a tipului rugăciunii de mulțumire este 
regăsită în Epistola Apostolului Pavel către Efeseni (1:16-17); unde referindu-se 
la rugăciune, acesta se adresa credincioşilor prin următoarele cuvinte: „Nu 
încetez să mulțumesc pentru voi, pomenindu-vă în rugăciunile mele, pentru ca 
Dumnezeul Domnului nostru lisus Hristos, Tatăl Slavei, să vă dea vouă duh de 
înțelepciune şi de descoperire spre cunoașterea Lui.” 

Rugăciune mai poate fi de laudă, adorare sau slăvire. Un asemenea model 
este regăsit în evanghelistul Matei (11:25; Luca 10:21, acelaşi conţinut), unde 
Mântuitorul îi mulțumea Tatălui spunând: „Mulţumescu-Ţi Ţie, Doamne al 
cerului și al pământului că ai ascuns acestea de cei înţelepţi şi pricepuți şi le-ai 
descoperit pruncilor.” 

Sau în loan (17:1-5), în aşa-zisa rugăciune a lui lisus care era a patra cuvântare 
de despărțire), unde Mântuitorul, ridicându-şi ochii la cer a zis rugându-se şi 
preamărindu-l pe Dumnezeu: „Părinte, a venit ceasul. Preamărește pe Fiul Tău, 
ca şi Fiul să Te preamărească pe Tine (....) Eu Te-am preamărit pe Tine pe 
pământ; lucrul care Mi l-ai dat să-l fac, l-am săvârşit. Și acum, preamăreşte-Mă 
Tu, Părinte, la Tine Însuţi, cu slava pe care am avut-o la Tine mai înainte de a 
fi lumea.” 

Această rugăciune de laudă şi slăvire este după cum vom vedea și 
Rugăciunea Domnească-Tatăl Nostru, întrucât pe lângă faptul că cuprinde şi 
forme de rugăciune de cerere sau de mulţumire, este în primul rând o rugăciune 
de laudă şi preamărire, edificatoare fiind în acest sens sintagma „Sfințească-se 
numele Tău”, care nu poate fi interpretată decât ca o invocare pe fondul laudei şi 
slavei lui Dumnezeu. 

Un alt tip de rugăciune, complementară sub raportul formelor anterioare, 
este rugăciunea de îngăduință, modelul acestui tip fiind regăsit în pilda 
datornicului faţă de stăpânul său, care a vrut să se vândă pe el cu familia lui pentru 
a-şi putea plăti datoria față de stăpân, pildă regăsită în Matei (18:25-27), unde 
stăpânul milostiv l-a iertat pe datornic în urma acelei rugăciuni de îngăduință 
către Dumnezeu: „Doamne, mai îngăduieşte-mă şi-ţi voi plăti”, ceea ce nu s-a 
întâmplat într-un alt caz biblic, când stăpânul nu l-a iertat pe datornic, întrucât nu 
s-a rugat lui Dumnezeu ci stăpânului, care nu l-a iertat, aruncându-l în temniță. 

Sfânta Scriptură, cu precădere Noul Testament, mai evocă prin pildele date 
şi un alt tip de rugăciune, cum ar fi rugăciunea de mijlocire. Temeiul sau modelul 
biblic al acestei forme îl întâlnim la evanghelistul Luca (22:31-32), unde lisus se 
adresează Apostolului Petru prin cuvintele ce vizează o asemenea rugăciune, 
în contextul în care Satan a vrut să ademenească ucenicii - să-i cearnă ca pe 
grâu, spunându-i: „Eu M'am rugat pentru tine ca să nu-ţi piară credinţa; iar tu, 
oarecând revenindu-ţi, întăreşte pe fraţii tăi.” Se observă şi de aici că Sfântul 
Petru era şovăielnic în credință, chiar neînduplecat în propriile opinii, ceea ce l-a 
făcut pe Iisus să fie destul de circumspect în a-i acorda toată credibilitatea pentru 
rolul ce avea să-l dețină în Biserica Creştină de mai târziu. 

Această rugăciune de mijlocire este regăsită la Apostolul Petru, fiind descrisă 
în Faptele Apostolilor (8:24), unde Simon, devenit Petru, a invocat mulțimea să 
se roage pentru el, cerându-le în mod explicit: „Rugaţi-vă voi la Domnul pentru 
mine, ca să nu vină asupra mea nimic din cele ce aţi zis.” 

Mai există şi alte situaţii când prin intermediul acestei forme de rugăciune 
se caută mijlocirea unei schimbări sau aprobări în raport cu o cerere din partea 
credincioşilor către Dumnezeu Tatăl și Fiul şi a cărei rezolvări se realizează prin 
implicarea şi puterea Duhului Sfânt, fapt ce conduce la utilizarea semnului crucii 
ca un semn simbolic al trinităţii în religia creştină, singura care a transformat un 
obiect profan într-un simbol sacru. 

Dar asupra acestei problematici am insistat în capitolul anterior al lucrării, 
în cele ce urmează concentrându-ne atenția asupra altor perspective prin 
intermediul cărora poate fi analizată rugăciunea. 


111.1.2. Perspective analitice asupra rugăciunii 


Dacă prin tipologiile desprinse am putut observa care sunt motivele şi 
cauzele pentru care majoritatea oamenilor credincioşi se roagă, prin intermediul 
perspectivelor analitice asupra rugăciunii, vom surprinde modalităţile de abordare 

a efectelor în raport cu cauzele şi formele prezentate, în mod deosebit cele regăsite 
în religia creștină. Printre modalitățile și perspectivele analitice ale rugăciunii am 
putea desprinde: perspectiva teologică, sinergică şi psihosocială. Le vom analiza 
în mod succint pe fiecare. 


HI.1.2.1. Perspectiva teologică 


Este perspectiva care vizează cu precădere efectele nemijlocite ale rugăciunii 
şi credinţei religioase în scopul menținerii legăturii omului cu Dumnezeu, ca 
răspuns al credinciosului care se roagă la chemarea Duhului Sfânt şi ca efect al 
cooperării tainice şi libere între harul divin şi voința omului (cf. loan Bria, op.cit.). 
Aşa cum ne învaţă Petru Damaschin, în „Învăţături duhovniceşti”, „niciun folos 
nu vine din lucrarea omului - acțiunilor sale (n.n.), fără înrâurirea de sus. Dar nici 
înrâurirea de sus nu vine peste cel ce nu o primește în chip liber. De amândouă 
avem trebuinţă: şi de lucrarea domnească și de cea omenească.” Din citatul 
prezentat rezultă faptul că impactul rugăciunii este regăsit la nivelul individului, 
fiind rezultatul conlucrării dintre cer şi pământ, adică dintre Dumnezeu și om. 
Mai bine zis, al îmbinării voinţei umane, ca voință dependentă, cu cea divină, ca 
voinţă independentă, Dumnezeu fiind liber în relația Sa cu omul prin harul său 
care se răsfrânge doar asupra oamenilor aleşi şi la care prima condiţie a alegerii 
este credinţa şi iubirea faţă de Dumnezeu şi semeni. 

Aşa cum se ştie, nici omul - şi nici chiar umanitatea, nu este în măsură doar 
prin sine să obțină harul divin, de aceea în procesul mântuirii şi îndumnezeirii 
noastre este nevoie de intervenţia voinţei divine prin puterea Duhului Sfânt și 
a Sfintelor Taine, în coroborare, desigur, cu credinţa şi rugăciunea. Din acest 
punct de vedere, și mai ales din cel al grupului şi comunităţii religioase, putem 
vorbi despre un aşa-numit efect sinergic al rugăciunii, ca rezultat al interacțiunii 
celor doi vectori volitivi: voința, sau dorinţa lui Dumnezeu și voinţa sau dorinţa 
umană. Sinergia nu face altceva decât să reunească aceste două voințe în vederea 
apropierii naturii umane de cea divină, rugăciunea având un rol dublu, de 
intermediar și factor catalizator în realizarea acestei reuniuni. 

Din punct de vedere teologic, sinergia este considerată un act euharistic de 
mulțumire, recunoștință și de iubire continuă faţă de Dumnezeu, care nu forțează 
pe nimeni Să-l iubească şi nici nu se impune prin voința și puterea Sa nelimitată 
asupra voinţei, ci conlucrează cu cei pe care îi alege - recunoaște și care-i seamănă 
mai mult. „Căci nu naşte Duhul o aplecare a voii, fără voie, ci pe una voită o 
modelează până la îndumnezeire”, după cum arăta Maxim Mărturisitorul, în 
„Răspuns către Talasie”, Dumnezeu nearătându-le acest har celor ce I se opun, ci 
acelora care îi seamănă.” De aceea, aşa cum afirma şi Apostolul Petru în Epistola 
I (5:5), Dumnezeu le stă împotrivă celor mândri, iar celor semeți le dă har. Așa 
cum vom vedea în Rugăciunea Tatăl Nostru, care s-ar putea constitui într-un imn 
înălțător al creştinismului, lisus Hristos prin această rugăciune invocă voinţa lui 
Dumnezeu şi Împărăţia divină în vederea realizării unei mai bune conlucrări a 

omenirii cu Dumnezeu și implicit a unei mai puternice sinergii în viaţa religioasă 
ce apare şi se dezvoltă pe fondul acestor interacțiuni dintre oameni şi Dumnezeu. 
Aspectele detaliate le vom prezenta când vom analiza secvențele ce structurează 
rugăciunea la care am făcut referinţă, în coroborare cu treptele pe care le parcurge 
credinciosul în vederea urcării sale la cer, adică a mântuirii și îndumnezeirii, 
cunoscute în creştinism prin sintagma Fericirilor. 

Această legătură dintre om şi Dumnezeu, prin intermediul rugăciunii, este 
un act deliberat din partea fiecărui credincios, sinergia presupunând exercitarea 
libertăţii şi opțiunii personale, şi nu în ultimă instanţă, efortul voluntar, responsabil 
şi continuu în vederea menţinerii credinţei fiecărui creştin. Astfel, prin intermediul 
rugăciunii menţinem trează voința ce întreține şi menţine legătura noastră cu 
Dumnezeu, precum şi conştiinţa religioasă individuală şi colectivă. 

De aceea există un loc destinat rugăciunii colective (Fapte 16:13), lăcaşurile 
de cult, unde rugăciunea este intermediată de cel ce mijlocește raportul dintre 
om și Dumnezeu, cel care prin Taina Hirotoniei a primit harul divin, parohul- 
preotul Bisericii Creștine, iar la niveluri mai înalte, episcopii, arhiepiscopii şi 
mitropoliţii. În acest sens, Apostolul Petru afirma în Epistola sa (1 Petru 2:5) 
că în casa duhovnicească se aduc lui Dumnezeu „jertfe spirituale, bine plăcute 
Lui, prin lisus Hristos” euharistic (cf. loan Mircea, op.cit. p.448). În acest sens, 
evangheliştii ne învaţă la fel ca şi Mântuitorul de la care au învăţat, cum trebuie 
să se facă rugăciunea. 

În primul rând, pentru ca rugăciunea să-şi atingă efectul sinergic scontat, 
aşa cum ne învaţă evanghelistul Matei (21:22), trebuie să fie făcută cu credință şi 
cu stăruință; Pavel (Rom. 12:12; 15:30; Col.4:2,12; I Petru4:7), însoţită de post şi 
milostenie (Fapte 10:4). Cu post și rugăciune se pot alunga demonii cei mai tari 
(Matei 17:21; Marcu 9:29). Dar rugăciunea este necesară nu numai prin efectele 
sale imediate, ci are, așa cum am anticipat deja, un statut legic pentru orice creștin 
adevărat, viaţa religioasă fără rugăciune fiind mai mult gnosticism, ca atare, fiind 
lipsită de ceea ce desemnăm prin religiozitate. 

Mulţi creştini cred că prin Taina Botezului suntem absolviţi de „efortul” 
rugăciunii în vederea menținerii şi întreținerii credinţei religioase şi a legăturii 
tainice dintre om şi Dumnezeu. Botezul este necesar ca Taină (realizat în mod 
inconştient la catolici şi ortodocşi, spălând păcate care nu există la o asemenea 
vârstă), dar nu şi suficient, aceasta datorită faptului că păcatele se săvârşesc mult 
mai târziu, în ontogenie. 

Este exact ca în situaţia unei căsătorii: ne cununăm prin Taina Cununiei, dar 
rămânem despărțiți unul de celălalt într-o independenţă absolută, făcând fiecare 
ce vrea, în funcţie de libertatea și liberul arbitru al fiecăruia dintre partenerii ce 
întrunesc acea falsă căsătorie. Într-o asemenea situaţie, cununia şi chiar şi botezul, 
care sunt strict formale, nu ne limitează libertatea şi nici nu ne fac responsabili 
pentru ceea ce facem în fața lui Dumnezeu, ci devin acte strict formale, cel mult 

cu incidență juridică, dar fără efecte religioase, încălcând morala religioasă, în 
primul rând porunca ce vizează preacurvia şi implicit adulterul, care încălcate şi 
ignorate devin păcate în faţa cărora trebuie să dăm socoteală, aici sau într-o altă 
existență. 

Prin Taina Botezului suntem doar „legitimaţi” în credință, ca membri 
aparținători ai unei Biserici la care ne achităm în mod strict formal datoriile, 
fără să o frecventăm sau să contribuim cu ceva la întărirea credinţei şi sinergiei 
vieţii religioase. Doar prin frecventare constantă şi continuă, care implică ritual și 
implicit rugăciune, „jucăm” rolul credinţei şi a creștinului credincios, a creştinului, 
activ faţă de Biserică şi Dumnezeu, obţinând un efect sinergic cu mult mai mare 
decât dacă am „juca” după propria voinţă şi propriile noastre interese, mai ales pri 
aşa-numita rugăciune de cerere. Dacă este să ne referim strict la Taina Botezului, 
trebuie menţionat faptul că Botezul cel mult ne ocroteşte de ispita şi influența 
diavolului, dar nu ne absolvă de greșelile şi păcatele lumeşti. Ceea ce impune 
rugăciune în vederea iertării acestora, este sintagma din cadrul rugăciunii Tatăl 
Nostru, „ŞI ne iartă greşelile noastre”, sau, uneori, chiar și anumite sancţiuni sub 
forma canoanelor şi acatistelor, şi care în religia creştină sunt destul de frecvente. 

Deducem din cele prezentate până aici despre rugăciune că, această formă 
de exteriorizare a credinţei şi a legăturii omului cu Dumnezeu, nu este nici un 
act ritualic mecanic şi nici mimetic, ci o datorie creştină prin care se confirmă 
opțiunea religioasă şi trăirea intensă a cestui raport cu Dumnezeu și comunitatea 
religioasă din care face parte orice credincios. Dacă motivația rugăciunii este 
doar extrinsecă şi sporadică, am spune imitativă, intensitatea credinței şi a 
convingerilor religioase este scăzută, ceea ce înseamnă că cel care „cochetează” 
cu religia şi credința religioasă, în afara rugăciunii şi a frecventării constante 
a lăcaşului de cult, este mai degrabă un liber-cugetător care nu are nevoie de 
mijlocitori între el și Dumnezeu, autorevendicându-și statutul de credincios prin 
„corespondenţă”, cum sunt cei mai mulți dintre cei care flutură steagul credinţei 
într-un mod mai mult decât ostentativ, manifestându-se în acest sens tot mai mult 
fenomenul inflaționist, nu numai în plan financiar-bancar, ci și în plan religios, 
declarându-se foarte mulți religioşi, în afara minimelor cerințe dogmatice şi 
doctrinare pe care trebuie să le respecte şi să le promoveze. 

Această perspectivă teologică a rugăciunii a stat în primul rând în centrul 
atenţiei teologilor şi nu a laicilor. 

Unul dintre cei mai mari teologi ortodocşi contemporani, Dumitru 
Stăniloaie, afirma că rugăciunea cu adevărat desăvârşită este „rugăciunea curată”, 
posibilă doar atunci când mintea, în timp ce se roagă, poate alunga uşor și pentru 
multă vreme orice gânduri, chiar şi pe cele nevinovate. Dar rugăciunea curată nu 
poate fi îndeplinită de către oricine şi oriunde. 

Aşa cum spunea teologul Nicolae Moșoiu (op.cit. pp.83-84), citând şi 
comentând textul din lucrarea „Spiritualitatea ortodoxă”, ce-l are ca autor pe 

Dumitru Stăniloaie, „La rugăciunea curată se ajunge după eliberarea de patimi, și 
prin lucrarea virtuților contrare lor, şi după ce mintea s-a ridicat de la contemplarea 
firii văzute şi de la lumea conceptelor, când mintea nu-și mai face nicio imagine 
şi niciun concept.” Nemaiavând obiect de referință și nici altă valoare, omului 
nu-i rămâne altceva decât să-L invoce pe Cel fără de început și fără de sfârşit, 
cerându-l milă pentru micimea faptelor păcătoase şi neplăcute lui Dumnezeu. 
Vom întări această concluzie prin ceea ce susținea Dumitru Stăniloaie ca a fi 
definitoriu pentru rugăciunea curată și a modului său de recunoaştere: „De aceea 
socotim că rugăciunea curată se cunoaște şi după faptul că nu mai are vreun 
obiect, ci după ce a trecut peste toate în ordinea valorii lor tot mai înalte, mintea 
nu mai cere decât mila lui Dumnezeu, simţindu-L ca stăpânul de a cărui milă 
atârnă” (cf. Dumitru Stăniloaie „Spiritualitatea ortodoxă” p.212). 

Întrucât rugăciunea este strict legată de raportul omului cu Dumnezeu, 
adică de ceea ce devine obiectul unei ştiinţe, revendicate de teologi, am denumit 
teologia, se subînțelege că rugăciunea poate fi analizată din această perspectivă 
teologică, demers pe care am încercat să-l realizăm și noi evidențiind strânsa 
legătură între teologie şi rugăciune. Legătură consemnată şi de Sfântul Maxim 
Mărturisitorul şi pe care o reproducem şi noi după N. Moşoiu, pe care o interpreta 
în felul următor: „mintea este răpită în avântul rugăciunii de lumina dumnezeiască 
şi nemărginită, şi nu se mai simte nici pe sine nici altceva din cele ce sunt, decât 
numai pe Cel Ce lucrează în ea prin dragoste această iluminare. Atunci, mişcată 
fiind, şi în jurul rațiunilor despre Dumnezeu, primeşte, curate şi limpezi, arătările 
cu privire la EI” (Sfântul Maxim Mărturisitorul, „Cele patru sute capete despre 
dragoste”, citat reprodus după N. Moşoiu op.cit. pp.83-84). 

Pentru Sfântul Maxim Mărturisitorul rugăciunea este „locul privilegiat 
teologiei, deoarece prin rugăciunea curată misticul primeşte supra-cunoașterea 
lui Dumnezeu” (ibidem). Aceasta înseamnă că rugăciunea, la fel ca şi credința, 
îndeplinesc o principală funcție epistemologică-de cunoaştere, fiind superioară 
cunoaşterii empirice şi chiar celei raționale, care conduce la cunoașterea lumii 
văzute, sau în termeni teologici, a lumii văzute şi nu a lumii nevăzute, la care 
şi faţă de care ştiinţa este neputincioasă încă, fiind necesar harul divin, adică a 
Celui care-i cunoaşte tainele, întrucât a creat-o din nimic, fără aportul rațiunii. 

Rugăciunea, alături de credință, îndeplinește o asemenea funcție 
epistemologică, întrucât, pe lângă scopul îndumnezeirii prin intermediul rugăciunii, 
se realizează acea unitate a minţii cu Dumnezeu, iar unind-o, o desface de toate 
înțelesurile, creând sensuri şi semnificaţii teologice și epistemologice noi. La fel 
ca şi ştiinţa, şi teologia este într-o continuă dinamică sub raport hermeneutic, 
două fiind, după Dumitru Stăniloaie, criteriile după care se poate evalua progresul 
rugăciunii: împuţinarea cuvintelor și înmulțirea lacrimilor. Despre importanța 
lacrimilor induse de rugăciune vom discuta mai mult în secvenţa în care vom 
analiza Fericirile, așa că nu vom insista asupra lor, aici şi acum. 

Concluzia care se poate desprinde din demersul analitic întreprins asupra 
acestei perspective interpretative ce vizează rugăciunea, este că religiozitatea 
obiectivată prin intermediul rugăciunii devine cu mult mai importantă decât 
simpla adeziune, și altceva decât liberalismul religios, comun cu gnosticismul 
şi libertatea de gândire şi credință, care nu implică nici dogme şi nici ritualuri 
prin care este decodificată starea și trăirea religioasă individuală şi colectivă, ci 
doar cunoaștere. Trăirea religioasă adevărată şi autentică presupune renunțare, 
convingere, compromis, şi nu în ultimă instanţă voință din partea ta ca individ 
şi voinţă din partea lui Dumnezeu, în a-ţi oferi şansa mântuirii și îndumnezeirii, 
de care se bucură doar cei credincioși și nu cei care joacă spectacolul credinței. 

De aceea, rugăciunea întăreşte credința şi voința, stimulând la nivelul 
comunității creştine şi a credinţei în general, acea proprietate de grup, sinergia, 
la care am făcut deja referinţă şi asupra căreia vom insista în continuare. 


HI.1.2.2. Perspectiva sinergetică 


Din secvenţa anterioară se poate desprinde faptul că rugăciunea induce 
efecte sinergice la nivel individual şi colectiv ce se reflectă în plan comunitar prin 
intensitatea credinţei și trăirilor religioase, menținând și consolidând religia ca 
formă a conştiinţei sociale și individuale. Întrucât această proprietate a grupului 
este mai puţin utilizată în limbajul cotidian, şi aproape deloc în cel teologic, vom 
încerca, în cele ce urmează, să explicăm semantica acestei proprietăţi a grupului, 
făcând trimitere, desigur, la comunitatea religioasă creştină. 

Sub raport ştiinţific şi holistic-sistemic, prin sinergie este desemnată acea 
energie rezultată din relaţiile instituite între elementele sistemului-întregului, 
depăşind suma energiilor individuale. Ca principală proprietate a grupurilor, 
sinergia este strâns legată de alte proprietăţi, cum ar fi coeziunea ridicată din 
cadrul grupului sau a comunităţii, adică, legăturile strânse dintre membri 
grupului respectiv şi adeziunea față de normele şi valorile structurii din care 
fac parte indivizii, în cadrul religiei şi religiozității manifestându-se prin 
internalizarea valorilor religioase, regăsite în dogmele și doctrinele cultelor 
religioase aparținătoare şi de referință, ceea ce conduce la un fenomen sociologic 
mai puțin studiat, socializarea anticipativă, fenomen regăsit în mod frecvent în 
rândul credincioşilor creştini, a acelora care se desprind din cultul aparținător 
şi care desfăşoară o activitate de subminare a valorilor acestui cult, în favoarea 
celui spre care tinde să migreze, asemenea traseiștilor politici. 

În raport cu atitudinea credincioşilor față de aceste dimensiuni normative 
şi axiologice, un grup poate fi puternic sinergizat, sau dimpotrivă, poate ajunge 
într-un stadiu în care coeziunea grupală este scăzută, devenind desinergizat, adică 
cu o viaţă religioasă care se manifestă mai mult prin prisma mimetismului şi 
controlului social, nu a unor convingeri bazate pe motive intrinseci ce ar menține 
homeostazia sistemului, evitând entropia. În cadrul credinţei şi rugăciunii, 

sinergia reprezintă tocmai această energie-însufleţire a individului credincios şi a 
comunităţii, care se subînţelege că nu poate face abstracţie de indivizi şi care în 
urma conlucrării sale cu Duhul Sfânt şi implicit cu Dumnezeu prin dialogul activ 
mediat prin intermediul rugăciunii depăşeşte energia statică și inerția grupului 
religios, conferindu-i o anumită dinamică şi coeziune. 

Faptul că suntem mai buni, mai toleranţi sau chiar mai înţelepţi, nu este 
rezultatul informaţiei ştiinţifice asimilate, am spune sub raport vectorial, a 
vectorului cognitiv, şi nici chiar a experienţei de viaţă care ne poate înrăi, ci 
rezultatul acestei conlucrări cu divinitatea, în mod deosebit cu energia divină, care 
în cadrul creştinismului se manifestă prin intermediul Duhului Sfânt, ca urmare 
a credinţei şi rugăciunii. De aceea, rugăciunea, credința şi mai ales mântuirea 
prin pocăință-metanoia este un act generator de sinergie care depăşeşte energia 
psihică și intelectuală, ca urmare a efortului cognitiv depus în înţelegerea rolului 
și a efectelor induse. 

Dar raportul omului cu Duhul Sfânt și implicit cu Dumnezeu, de la care 
emerge în noua religie creştină, nu s-a realizat în nume individual, în afara unei 
mărturii, ci în cadrul unei colectivități, cum a fost pogorârea în chip de porumbel 
la Botezul Mântuitorului de către loan Botezătorul, sau sub forma limbilor de 
foc, în cadrul Cincizecimii, când după cinzeci de zile de la învierea Lui lisus 
Hristos a pogorât asupra apostolilor, reuniți cu acel prilej de după săvârşirea 
Învierii, marcând începutul creştinismului ca religie mărturisitoare şi universală. 
Din acest punct de vedere, sinergia rugăciunii este expresia voinţei divine prin 
harul revărsat asupra credincioşilor şi comunităților creştine cărora le aparțin. 

Desigur, motivele şi tipurile de rugăciuni sunt, aşa cum am arătat, dintre 
cele mai diverse şi complexe adresate la diferite niveluri. lisus Hristos se roagă 
Tatălui (Luca 6:12), făcându-i voia, apoi ÎI preamăreşte pe Tatăl şi se roagă ca şi 
Tatăl să-L preamărească pe El; Se roagă pentru ucenicii Lui şi pentru cei din lume 
care vor crede în El, prin apostolii trimişi (loan 17: 1-22) ca să-i învrednicească 
şi pe ei de slavă. 

În afară de lisus Hristos s-au rugat și apostolii, în mod deosebit 
Apostolul Pavel şi Petru, cei care prin rugăciunea şi vrednicia lor au pus 
bazele creștinismului, rugându-se ulterior urmașii acestora, viitorii episcopi şi 
preoți, în ultimă instanță, rugându-se toți cei care cred în Dumnezeu Treime 
şi care au primit Sfintele Taine ale Bisericii Creştine, „de la vlădică” până la 
ultimul credincios din cadrul comunităţii, fie în cadrul instituțional, fie în mod 
individual. Prin rugăciune oamenii invocă puterea divină, fac cereri, mijlociri şi 
mulțumiri, preamăresc şi slăvesc puterea Lui Dumnezeu pentru tot ceea ce le-a 
dăruit aici pe pământ şi în speranţa unei existenţe transcendente mai bune. 

Aceste efecte induse de credinţă şi rugăciune nu pot decât să stimuleze 
sinergia şi coeziune socială, religia devenind un factor catalizator în sprijinul 
unității de credinţă, atunci şi numai atunci, când serveşte interesului spiritual 

şi uman, nu în alte scopuri, putând deveni un mijloc ce servește unor interese 
de grup, dezbinând pentru a putea domina, cum s-a întâmplat din păcate și se 
mai întâmplă şi în prezent. Printr-o asemenea sinergie s-a menținut puterea 
Duhului Sfânt la nivelul grupului ucenicilor, în afara sinergiei induse de credință 
şi rugăciune, datorită unor suspiciuni și ispite lumești - ale diavolului, care l-a 
încercat chiar şi pe lisus Hristos, ucenicii şi simpatizanții l-ar fi părăsit sau chiar 
trădat, cum s-a întâmplat în Grădina Ghetsimani, când a fost trădat de Iuda pentru 
o sumă modică de arginti. 

Exemplul lui Iuda, unul din apropiații lui lisus, alături de loan, Andrei 
şi Petru, evidenţiază tocmai această vulnerabilitate a celui care se îndoiește 
faţă de un adevăr nedemonstrat, ceea ce înseamnă credinţa, mistuit fiind de 
trebuinţele lumeşti care le devansează pe cele spirituale, tinzând spre o putere 
temporală şi nu spre una spirituală şi eternă. De aceea, la baza sinergiei religioase 
stă credința, iubirea, aspirația şi idealul omului creştin, îmbinate cu natura sa 
divină. Astfel, idealurile religioase cu ajutorul Duhului Sfânt răsfrânt în sufletul 
omului credincios, se constituie într-un liant şi într-o punte de legătură dintre om 
şi Dumnezeu, în tripla Sa ipostază treimică, în scopul menţinerii şi dezvoltării 
acestei osmoze spirituale. Îmbină dorinţa individului de a accede pe treptele cele 
mai înalte ale credinței și voinţei divine, realizând o dragoste reciprocă între 
aceste elemente aflate în raport de consubstanţiere. Biserica, şi prin intermediul 
ei rugăciunea, intermediază și amplifică acest raport, declanșând şi amplificând 
sinergia de la nivel individual la nivel colectiv, ca o adevărată putere colectivă. 

Perspectiva sinergică a rugăciunii nu face abstracţie de caracterul unitar 
al acesteia, această proprietate ce dinamizează grupul religios neexistând decât 
acolo unde există unitate, coerență, armonie şi coeziune. Din acest punct de 
vedere, după cum afirma Dumitru Stăniloaie în celebrul său tratat de „Teologie 
Dogmatică Ortodoxă”, rugăciunea îndeplineşte „un mare rol unificator”. 

Mai mult decât atât, acest caracter unificator realizează depăşirea individului 
din starea de izolare-singurătate, acesta fiind unit atât cu credincioșii aceleiași 
religii şi comunităţi religioase, cât şi cu Dumnezeu, ceea ce alte comunități şi 
structuri sociale nu pot realiza. În aceste structuri relaţiile şi interacţiunile se 
desfăşoară pe alte suporturi motivaţionale decât în cele care domină credința 
şi rugăciunea care intermediază raportul omului şi comunității respective cu 
Dumnezeu. 

În acest mod şi pe acest suport spiritual creşte puterea religioasă a Bisericii 
Creştine, şi nu în ultimă instanță, puterea sinergică a acesteia și a oricărei alte 
Biserici sau cult religios. Prin Biserică se unesc energiile şi voinţele individuale, 
iar în Biserica Creștină, dragostea față de lisus Hristos și Duhul Sfânt, ca 
ipostasuri ale lui Dumnezeu, prin ele apropiindu-ne tot mai mult de El. 

Aşa cum susținea şi Nicolae Moșoiu în cartea citată (p.276), prin Biserică 
şi rugăciune realizându-se o „Legătură dialogică între persoane sau răspunderea 

unora față de celelalte înaintea lui Dumnezeu”, şi în acelaşi timp, o legătură sacră 
între om şi divinitate, intermediată în primul rând prin credinţă şi rugăciune 
comună și subordonată unui scop comun care corespunde dorinței şi voinţei 
divinității. De aceea, Biserica Creştină este sobornicească şi apostolească, 
caracterul sau atributul sobornicității însemnând, pe de o parte unitate spirituală 
prin diversitatea indivizilor aparținători comunităţii religioase respective, iar 
pe de altă parte, „comuniune şi plenitudine în Duhul Sfânt” (cf. N. Moşoiu 
op.cit.p.277). 

Din perspectivă etimologică, acest cuvânt prin care desemnăm atributul 
sobornicității, derivă de la cuvântul slav „sobornaia”, care la rândul său are 
rădăcină în verbul de aceeași origine, „sobirati”, care însemnă „a aduna la un 
loc”, „a reuni”, „a forma o unitate”, prin corespondenţă etimologică fiind sinonim 
cu termenul „catholik”, care asemenea cuvântului slav „sobornaia”, înseamnă 
unitate, adunare sau grupare - „koinonia” în limba greacă. De unde şi denumirea 
de „sobor de preoţi”, adică gruparea unor ierarhi care participă la un anumit 
eveniment sacralizat. Biserica Creștină este sobornicească şi prin această funcție 
sinergică a rugăciunii, de unire şi adunare la un loc a credincioşilor în acelaşi 
lăcaş de cult şi în aceeaşi credință, stimulând energia divină şi implicit sinergia 
unificatoare. Aceasta, în cadrul Bisericii Ortodoxe. 

Spre deosebire de ortodoxism, în catolicism rolul Duhului Sfânt, care așa 
cum se ştie purcede şi de la Fiul, a fost substituit de autoritatea Bisericii Romano- 
Catolice prin principiul infailibilității Suveranului Pontif, fiindu-i astfel diminuat 
caracterul pneumatizat divin şi îndumnezeit al Bisericii, cu toate semnificaţiile 
şi determinările sale teologice, care devine mai umană şi mai socială, punând 
un mai mare accent pe unitatea socială şi pe caracterul sobornic decât pe cel 
teologic, specific ortodoxismului. Astfel, în ecleziologia catolică, biserica este 
concepută ca o instituție umană mai puţin pneumatizată, fiindu-i redus caracterul 
sacru şi moral în favoarea celui social şi universal, fiind mai mult o sociologie 
teologică cu un pronunțat activism social şi politic, catolicismul fiind cu mult mai 
politizat decât ortodoxismul. 

Oasemenea particularitate constantă derivă din însăşi atributul universalității 
Bisericii Romano-Catolice, extinderea, monopolizarea și dominarea dogmatică 
şi doctrinară, ca să nu spunem şi spațială, fiind notele comune și esenţiale care 
caracterizează catolicismul în raport cu celelalte culte religioase. 

Spre deosebire de catolicism, protestanții pun un accent mai mare pe 
dimensiunea teologică a religiei şi a bisericii decât pe dimensiunea umană şi 
socială, ajungându-se la un „monofizism ecleziologic” care anulează participarea 
omului la o viaţă religioasă bazată pe comuniunea și dragostea lui Dumnezeu cel 
Unul în Treime-triunic. De asemenea, Bisericile protestante sunt ostile unității 
juridice și formale impuse de primatul şi autoritarismul papal, punând un mai 

mare accent pe caracterul antropocentric sub raport eclezial, adică pe individ, 
decât pe cel sociocentric, specific catolicismului şi ortodoxismului. 

De aceea, semantica acestui cuvânt sobornicitate-unitate sau în grecește 
„koinonia”, nu este comună şi unitară pentru toate Bisericile creştine, 
diferențiindu-se de la o biserică la alta, după cum urmează: Biserica Romano- 
Catolică îi acordă sensul de universalitate; Biserica Anglicană, de integritate 
doctrinară, iar din perspectiva Bisericii Ortodoxe, accentul este pus pe „sensul 
participării active a tuturor credincioșilor la bunurile spirituale ale lui Hristos 
în duhul deplinei comuniuni, aceasta constituind însăși Biserica în calitate de 
organism sau trup al lui Hristos” (cf. Nicolae Moşoiu op.cit. p.278). 

Se poate observa că Biserica Ortodoxă este mai complexă şi mai mai 
cuprinzătoare decât Biserica Catolică. Prin atributul de sobornicitate a Bisericii 
Ortodoxe îi este conferit un caracter de comuniune spirituală, convergentă cu 
spiritualitatea membrilor săi şi cu credinţa fiecăruia, instituţia în cauză fiind 
mai mult decât reuniunea impusă prin dogmele și doctrinele ce orientează 
comportamentul standardizat al credincioşilor, nefiind o simplă alcătuire sau 
contopire a tuturor într-un întreg, cum lasă să se înțeleagă integrarea europeană 
sub raport spiritual și în primul rând religios. De aceea, mai mult ca oricând este 
nevoie de sinergie în cadrul Bisericii Ortodoxe, care să opună rezistenţă valului 
amenințător al catolicismului occidental față de cultura religioasă răsăriteană, 
preponderent ortodoxă, vorbindu-se în acest sens de o așa-numită „Internaţională 
Ortodoxă”, mişcare de rezistență care nu înseamnă autonomie, și cu atât mai 
puţin autarhism religios, ci egalitate în drepturi şi şanse egale în manifestarea 
spirituală a fiecărei religii şi culturi. 

Asemenea tendințe de dominare religioasă şi politică nu sunt singulare, 
istoria fiind plină de asemenea exemple. Nu ne vom îndepărta de arealul românesc 
pentru a invoca acea Mișcare Uniatistă, prin care s-a ajuns la dezbinarea românilor 
din Ardeal în favoarea unor interese politice străine credincioșilor ortodocşi din 
acele vremuri, uniatismul fiind unul dintre cele mai grave şi mai nocive atentate la 
adresa comuniunii religioase, conducând la distrugerea unei străvechi comuniuni 
de credință, limbă și cultură, anticipând în timp efectele proceselor de globalizare 
şi mondializare culturală, afectând până la eliminare particularul în raport cu 
generalul şi universalul, cum își doresc liderii catolici, ajungându-se cel mult la 
forme fără fond. Faţă de acestă mişcare din secolul XVIII din Transilvania au 
existat foarte multe reacţii pro şi contra, chiar din partea românilor. 

Unul dintre teologii de frunte ai secolului trecut, Dumitru Stăniloaie, 
raportându-se la această mişcare, arăta că „Spre deosebire de toate regulile şi de 
toate confesiunile creștine, uniatismul nu s-a născut dintr-o aderare a unor mase 
de oameni la o concepţie religioasă deosebită de cea pe care au avut-o înainte, 
care să răspundă unor noi trebuinţe sufletești şi să aducă schimbare în viaţa lor 
spirituală. El a fost rezultatul unei îndelungi acţiuni de violentare a conștiinței 
religioase a poporului”, la fel cum globalizarea este o acţiune de violentare a 

conştiinţei religioase a popoarelor care nu doresc integrarea - uniformizarea 
spirituală şi culturală. Cel puţin românii tradiționali şi conservatori care nu pot 
concepe desființarea unor tradiţii şi ritualuri religioase specifice ortodoxismului, 
cum ar fi ritualul funerar şi îmbrăcămintea biodegradabilă, impactul unor 
asemenea schimbări în planul mentalități putând produce şocuri dureroase în plan 
spiritual şi comunitar, stimulând sinergia şi amplificând mişcarea de rezistenţă în 
faţa tradiționalului şi autarhismului cultural şi spiritual, mai ales în comunitățile 
creștine din mediul rural, credincioșii mai în vârstă fiind mult mai tradiționali şi 
conservatori în raport cu valorile tradiționale şi autohtone. De aceea, considerăm 
că factorul psihologic este foarte important în analiza rugăciunii, mulți credincioşi 
mizând pe efectele imediate ale rugăciunii, impactul afectiv fiind foarte resimţit. 


HI.1.2.3. Perspectiva psihologică 


Fiind un fenomen cultural şi spiritual cu profunde implicaţii psihologice, 
analiza rugăciunii impune şi o asemenea abordare. Înainte de orice remarcă 
făcută, trebuie să precizăm faptul că orice rugăciune porneşte din suflet şi nu 
din minte, chiar dacă unele rugăciuni au un profund caracter pragmatic cum 
sunt rugăciunile de cerere, având însă determinări şi rădăcini şi de ordin afectiv. 
De aceea, rugăciunea este rezolvarea sau chiar soluţia în vederea rezolvării unor 
tensiuni psihice aduse în stare conflictuală şi care reclamă acea transfuzie de 
energie divină-Duh Sfânt în sufletul celor care se roagă şi-L preamăresc pe 
Dumnezeu. 

De cele mai multe ori prin intermediul rugăciunii încercăm să rezolvăm 
acele tensiuni psihonervoase, invocând ajutorul cuiva necunoscut, dar mai 
puternic decât noi și cei care nu pot rezolva aceste probleme, a aceluia care ştie 
şi poate orice, care poartă denumire generică de Dumnezeu. Fără acest simţ sau 
instinct superior modalităților senzoriale de cunoaștere, şi chiar şi celor raționali, 
în virtutea cărora surprindem relaţia de cauzalitate şi judecăţile în virtutea cărora 
ne rugăm, am rămâne prizonierii cunoaşterii limitate-perceptibile, astfel că tot 
ceea ce cunoaștem prin intermediul simţurilor şi rațiunii este subordonat datului 
cunoscut, fără a putea depăși realitatea cognoscibilă imediată. 

Dintr-o asemenea perspectivă, rugăciunea este o aspirație a spiritului 
uman spre un principiu imaterial al lumii care este Creatorul-Cel ce este, 
în mod indefinit şi infinit, omul ca fiinţă creată dispunând din acest punct de 
vedere de un simţ al sacrului, regăsit în stadiul filogenetic preexistent, adică în 
natura sa divină, ontogenia nefăcând altceva decât să repete filogenia, după cum 
spunea marele savant naturalist Haekel. Prin credință doar şi prin rugăciune ne 
putem raporta la infinit şi nedefinit, adică la acel spaţiu ce transcende realitatea 
posibilă de a fi cunoscută pe cale senzorială şi rațională şi în același timp ne 
putem înălța de pe pământ într-un alt spaţiu decât cel terestru, sau cunoscut, şi 
care s-a constituit într-o aspirație milenară pentru om și umanitate. Așa cum am 

mai arătat, credinţa este o formă superioară de cunoaştere, iar rugăciunea, un 
instrument şi un catalizator al al acesteia. 

Prin credință şi rugăciune devenim mai buni în exterior - atitudinal şi 
comportamental, şi mai frumoși în interior, sufletește și chiar mintal, astfel că 
rugăciunea poate îndeplini și o asemenea funcție psihoterapeutică curativă și 
profilactică, ferindu-ne de duhurile rele şi de ispita acestora. 

Instinctul necondiționat cu care ne-a înzestrat Dumnezeu trebuie întreținut 
la fel ca şi toate procesele psihice ce configurează psihicul uman, în mod 
deosebit gândirea şi afectivitatea, altfel se atrofiază, devenind disfuncționale. 
Ceea ce menţine în funcţie acest instinct al sacrului, este rugăciunea şi credinţa 
religioasă, acel dialog permanent dintre om şi Dumnezeu, dialog neimpus, cum 
se întâmplă de foarte multe ori, fiind liber consimţit. Efectul rugăciunii curate, 
după cum o denumeşte Dumitru Stăniloaie, este aproape identic pentru fiecare 
om, indiferent de nivelul de instruire şi educaţie de care dispune. Şi aceasta 
deoarece pe Dumnezeu nu trebuie să-L cunoşti sub raport senzorial sau rațional, 
ci trebuie să-L simţi şi să-L iubeşti. De aceea, Dumnezeu nu este ceea ce credem 
că este, cu pretenția de a fi modelat în scheme logice, sau de a fi descoperit în vreo 
soluţie algebrică, ci este ceea ce nu putem şti că este. Un paradox determinat de 
cunoașterea prin revelație şi nu de simpla cunoaștere limitată pe cale rațională, 
divinitatea scăpând controlului rațional şi rațiunii. 

Am spune că sub raport cognitiv, fără a cădea în agnosticism, este o negaţie 
prin afirmaţie, fiind posibil de analizat prin cele două modalităţi cognitive: 
apofatică şi catafatică, adică prin negarea şi prin afirmarea tuturor atributelor ce-i 
conferă acel statut filosofic și teologic de principiu. Înainte de orice, Dumnezeu îl 
absoarbe pe credinciosul adevărat până la identificare, mai ales în cadrul misticii 
şi misticismului, fără a-l supune efortului şi coerciţiei cum încearcă unii dintre 
agenţii socializării religioase, printre care în afara şcolii și educaţiei religioase se 
află în primul rând bunicii şi părinţii, efectele nefiind întotdeauna cele scontate. 
În această relaţie a omului religios cu Dumnezeu, intermediată de rugăciune 
şi credință, acţionează principiul terțului exclus şi a maniheismului religios, 
în conformitate cu care, ori îl iubeşti pe Dumnezeu, ori îl respingi, din raţiuni 
indefinite şi individualizate, cale de mijloc neputând exista; cea a indiferenţei, 
neutralității, sau chiar a acceptării şi conformării tacite faţă de normativitatea 
religioasă impusă prin intermediul controlului social. 

Indiferent că este respins sau acceptat de unii sau de alţii, Dumnezeu 
există dincolo de conștiința oamenilor, fiind o realitate vie care prin intermediul 
rugăciunii-a raportării la El în mod invocativ sau laudativ, ne trezește atunci când 
conştientul mai „adoarme”, sau, mai bine zis, când ne este atrofiat acest instinct 
al sacrului, furaţi fiind de ispitele lumești. Atunci când avem conştiinţa trează, 
îl putem simţi pe Dumnezeu asemenea căldurii şi energiei razelor solare pe care 

nu le percepem decât le simţim chiar și atunci când cerul este întunecat, sau când 
soarele este ascuns după nori şi nu-l vedem. 

Spre deosebire de astrele cereşti care sunt perceptibile senzorial, Dumnezeu 
este în noi, luminând conștiinţele şi trăirile noastre, fiind „vizibil” doar prin ochii 
sufletului și inimii, de aceea, cu cât ne este mai înceţoşat sufletul, cu atât este mai 
greu să-L simţim în noi şi în afara noastră, sufletul fiind etalonul comensurabil 
al percepției lui Dumnezeu. Limpezirea şi trezirea din inerția inconştienţei nu se 
poate realiza decât prin credinţă activă și rugăciune, adică prin ceea ce ne apropie 
mai mult de Dumnezeu, sau, cel puţin, prin ceea ce credem că ne apropie. De 
aceea, divinitatea în orice religie monoteistă este ceea ce ne închipuim că este, şi 
în acelaşi timp, ceea ce ne dorim să fie. 

Prin această imagine asupra divinității, omul realizează cel mai profund 
salt în plan ontogenetic, delimitându-se definitiv şi iremediabil de regnul animal, 
chiar dacă unele reminiscenţe de ordin instinctiv se mai resimt încă. Este 
opinia evoluționiştilor creaționiști faţă de care subscriem, chiar cu riscul de a 
fi anatemizaţi de adepţii creaționismului clasic, acceptând şi preaslăvind prin 
credință şi rugăciune pe Cel ce a creat universul în conformitate cu un plan pe 
care omul nu-l cunoaşte şi nici nu-l va cunoaşte vreodată decât prin intermediul 
rațiunii sau prin ecuaţii matematice, întrucât se limitează unui domeniu real și 
nu virtual, pe care îl „cunoaştem” doar la nivel ipotetic, în afara unei ecuaţii cu 
soluții probabile şi posibile de rezolvat cu ajutorul rațiunii. 

De aceea considerăm că în acest travaliu al cunoaşterii divinității trebuie 
să renunțăm la canoanele cunoașterii raționale şi empirice şi să aprofundăm 
cunoaşterea pe calea revelaţiei şi iniţierii, care nu este comună și nici accesibilă 
oricui, ci doar celor care sunt aleși în a întreprinde și realiza un asemenea demers 
cognitiv. 

Impactul rugăciunii asupra proceselor psihice este cu mult mai divers şi 
complex, la fel şi invers, psihicul influențând prin anumite procese şi trăsături de 
personalitate rugăciunea. Vom analiza acest raport interşanjabil prin prisma a două 
procese psihice regăsite în credință şi rugăciune: afectivitatea şi raționalitatea, 
evident, nu ca procese disociate, ci ca procese psihice complementare şi 
intercondiționabile. Chiar dacă rugăciunea presupune mai mult un suport 
afectiv-emoțional, sentimentele religioase și emoţiile induse prin intermediul 
rugăciunii nu pot exista ca intensitate și durată decât în prezența unor judecăţi și 
raționamente, adică cu concursul gândirii și rațiunii, a influenţei acestui proces 
psihic cognitiv. Acest raport poate fi explicat prin intermediul teoriei cognitive, în 
conformitate cu care factorii fiziologici şi neurofiziologici ar fi la fel de importanţi 
în declanșarea unor stări şi reacţii emoționale ca şi factorii cognitivi raționali și 
non-raționali, cum ar fi credința religioasă şi revelația, ca forme superioare ale 
cunoașterii, care sunt întreținute şi prin intermediul rugăciunii. 

Dacă în procesele psihice cognitive omul operează în cadrul şi prin 
intermediul gândirii cu anumite instrumente specializate: în gândire cu operaţiile 
acestui proces psihic central, cum ar fi analiza şi sinteza, abstractizarea şi 
generalizarea, în cadrul imaginaţiei prin operaţiile de aglutinare, tipizare, 
diminuare şi divizare, în procesele afective omul reacționează cu întreaga sa ființă, 
afectivitatea fiind o vibraţie concomitentă: organică, psihică şi comportamentală, 
percepută ca tensiune a întregului organism situat de multe ori sub raport psihic 
într-o stare tensională şi conflictuală cu sinele propriu, mai ales în ceea ce priveşte 
concepţia despre lume şi viaţă, conflict care pot fi soluționat prin intermediul 
credinţei şi rugăciunii, mai ales când crezi cu adevărat în Dumnezeu şi nu te rogi 
doar în scop personal, prin prisma unor interese şi efecte pozitive şi avantajoase 
specifice rugăciunii de cerere. 

De aceea, procesele psihice afective pot conduce fie la armonizarea trăirilor 
interne ale indivizilor, mai ales când sunt însoţite de aceste practici ritualice cum 
este rugăciunea, fie la declanșarea unor conflicte interioare, omul fiind subordonat 
atât imaginii de sine - aşa-zisului capital de imagine, care pentru unii este foarte 
important, în mod deosebit pentru omul religios, mai ales în mediul rural, unde 
fenomenul intercunoașşterii şi controlului social este cu mult mai dezvoltat, cât şi 
a puterii nevăzute, adică a unei puteri absolute, copleşitoare uneori pentru unii 
indivizi, cu care relaționează prin intermediul rugăciunii. 

Dacă în procesele cognitive omul se subordonează obiectului ce urmează a fi 
cunoscut, până la epuizare, și la care concură aproape toate procesele şi abilitățile 
psihice ale acestuia, în cadrul proceselor afective individul se subordonează 
relației eu-mediu şi sieși, cu precădere relaţiei dintre el şi Dumnezeu, când 
predomină sentimentele şi credinţa religioasă în raport cu raţiunea şi gândirea. 
Într-un asemenea context relaţional, omul implică o variabilă independentă asupra 
obiectului evaluat cognitiv şi valorizat, care dispune sau nu dispune de o puternică 
încărcătură emoțională, sau care poate declanşa asemenea emoţii atunci când 
acestea nu există, dincolo de raționalitate, dar nu în absenţa interacțiunilor dintre 
cele două procese psihice ce le implică rugăciunea: afectivitatea şi raționalitatea. 

Pentru ca omul credincios să se poată raporta la Dumnezeu are nevoie 
de anumite noţiuni şi concepte abstracte, mai precis, de un limbaj care implică 
judecăţi de valoare structurate în unele raționamente şi adevăruri insurmontabile 
cu argumente ştiinţifice-raţionale, construite și proiectate pe fondul unei realități 
virtuale, probabile şi posibile, coroborate cu un anumit suport emoţional, afectivul 
devansând raţionalul prin puterea trăirilor emoţionale religioase, astfel că orice 
pretins adevăr logic este surmontat de adevărul şi inteligența emoțională. Chiar 
dacă căutarea şi încercarea de a demonstra existența acestei realități virtuale, 
imaginare, nu are o finalitate de factură rațională vizibilă, adică nu-i este 
demonstrată existența sa, în mod concret existența puterii divine, efectul indus 
în plan emoţional ca urmare a acestui efort demonstrativ cognitiv este cu mult 

mai resimţit de acei indivizi dornici de cunoaştere şi relaționare cu Dumnezeu, 
decât cel indus în plan rațional, astfel că rugăciunea și credința pot fi considerate 
drept factori catalizatori ce mențin această interacțiune și complementaritate 
funcţională dintre afectivitate şi raționalitate. 

Sunt şi situaţii când afectivitatea - mai ales sentimentele religioase, nu 
presupun cu necesitate raționalul şi raționalitatea. Spre exemplu, retrăirea 
de zi cu zi a unor stări psihice ce produc şi reproduc în același timp anumite 
sentimente şi emoţii nu implică în aceeași măsură raționalitatea, în mod deosebit 
gândirea logică şi inteligenţa emoţională, ci în mai mare măsură imaginația şi 
inteligența emoţională. În contextul în care am abuza până la exces de unele 
interpretări raționale asupra unor lucruri imaginare, încercând să demonstrăm 
existența unor evenimente religioase cum ar fi minunile săvârșite de lisus Hristos 
şi apostoli, ar scădea trăirile emoționale făcând loc unor speculaţii şi suspiciuni 
ce ar putea contrazice evenimentul religios la care se face referință. Sunt puţini 
cercetătorii oneşti care încearcă să demonstreze existența mormântului unde a 
fost înmormântat lisus Hristos, sau alte evenimente, cei mai mulţi speculând 
lipsa unor dovezi în defavoarea credibilității existenţei istorice a Mântuitorului, 
ceea ce nu scade intensitatea trăirilor emoţionale a credincioşilor în lipsa acestor 
dovezi, argumentul forte fiind trăirea indusă prin credință şi rugăciune şi nu 
demonstrarea indemonstrabilului. 

În afara acestor interpretări privind raportul dintre psihologie şi rugăciune, 
mai bine zis a impactului produs de rugăciune în plan psihologic şi invers, 
sunt cu mult mai multe, ajungându-se până la individualizare. Devin relevante 
din acest punct de vedere răspunsurile oferite de unii subiecți în cadrul unei 
investigații psihosociologice realizate de cercetătorul american J. Pratt, şi prin 
care autorul citat a diagnosticat aceste raporturi dintre rugăciune şi psihic. Chiar 
dacă rezultatele nu sunt de dată recentă, deci nu corespund realităţii sociale 
şi culturale prezente, ele pot fi extrapolate sub raport spațio-temporar şi chiar 
geografic, percepţia acestor relații nediferenţiindu-se prea mult. 

Reproducem în scop ilustrativ şi noi aceste răspunsuri obținute de sociologul 
american citat, cu această rezervă enunțată, sau mai mult în scop orientativ decât 
ca un adevăr generalizabil şi insurmontabil. Acești motivatori predictibili ai 
rugăciunii prin efectele ce pot fi induse sunt: 

- Dumnezeu ascultă şi răspunde la rugăciune - 32,8%; 

- rugăciunea ajută în momentele de stres şi criză - 27,2%; 

- te simți mai bine şi mai uşor după rugăciune - 18,1%; 

- rugăciunea îţi reamintește despre obligaţiile față de om şi societate - 10,7%; 

- rugăciunea a devenit o obișnuinţă - 4%. 

Din datele prezentate de J. Pratt, reproduse şi de noi, cu amendamentul 
necesar făcut, 45% dintre subiecții investigați care se presupun a fi credincioși 
indică motive psihologice-subiective în practicarea acestui ritual religios care 
este rugăciunea, urmărind în exclusivitate obiective favorabile lor și societății în 

care trăiesc, ceea ce comportă pe de o parte o anumită raționalitate în cauzalitatea 
şi finalitatea rugăciunii, iar pe de altă parte, acelaşi suport rațional îl putem regăsi 
în plan motivaţional, coroborat cu imaginea de sine prin efectul indus în sfera 

responsabilității individuale și sociale, adică în plan moral şi social. 

Există explicații științifice mult mai profunde asupra impactului emoțional 
indus de rugăciune, dar care sunt insuficient de convingătoare pentru credincioşii 
fideli unor dogme și doctrine religioase, raționalul fiind inferior efectelor induse în 
plan emoțional şi imagistic. Dacă am recurge la unele demonstrații ştiinţifice, ar fi 
suficient să comparăm intensitatea trăirilor religioase prin intermediul variabilei 
independente sex, care demonstrează în mod peremptoriu că rugăciunea produce 
efecte diferite în rândul femeilor față de bărbaţi, femeile fiind cu mult mai 
predispuse la credinţă şi rugăciune decât sexul opus, datorită unor determinări 
obiective cum ar fi factorii fiziologici şi neurofiziologici, unde un rol foarte 
important revine dinamicii proceselor corticale apărute sub influența acestor 
înrâuriri emoţionale. 

Este demonstrat științific că practicile religioase ritualice înlătură 
încordarea nervoasă şi preîntâmpină formarea unor complexe nevrotice care 
pot conduce la unele îmbolnăviri psihice. Nu este mai puțin adevărat că unele 
exagerări în practicile ritualice de cult pot chiar stimula asemenea predispoziții 
spre morbiditate psihică şi fizică în urma epuizării fizice şi psihice, ca urmare a 
intensității unor trăiri religioase situate la limita dintre agonie şi extaz mistic, pe 
fondul fanatismului și exclusivismului religios. Facem referință la unele culte şi 
grupări religioase anarhice, care în loc să inoculeze credința, impun asemenea 
„convingeri” prin strategii coercitive şi uneori chiar prin şantaj. 

Încheiem aceste interpretări și explicaţii asupra raportului dintre rugăciune 
şi psihicul uman, prin unele concluzii afirmate şi susținute de unii teologi 
şi teologie, pe care le considerăm mai autorizate decât cele prezentate de noi, 
situați în afara mecanismelor acestor fenomene religioase. O asemenea concluzie 
sintetizatoare ar fi cea care exprimă faptul că „Necesitatea rugăciunii decurge din 
natura sufletului nostru”. Sufletul nostru fiind suflarea Domnului, întotdeauna 
năzuieşte către El, ca spre izvorul existenţei sale, această năzuință exprimându-se 
pe calea dialogului, respectiv, a rugăciunii. Există un izvor şi o cauză comună 
spre care tindem şi față de care nu ne putem înstrăina, chiar dacă raţiunea ne 
îndeamnă uneori. 

În sprijinul apropierii omului de Dumnezeu intervine rugăciunea și credinţa, 
ca forme superioare existențiale, specifice acelei ființe create şi devenite în şi prin 
intermediul Creatorului, în scopul mântuirii şi îndumnezeirii. Scop ce nu poate fi 
îndeplinit în afara credinței şi pocăinţei, care implică renunţarea la unele satisfacţii 
lumești în schimbul postului, resemnării şi rugăciunii mântuitoare şi biruitoare 
pentru adevărații credincioşi. În acelaşi timp devine şi mijlocul prin intermediul 
căruia ne putem înălța în credință şi mântuire, în creştinism, fiind Rugăciunea 

Domnească, cunoscută mai mult credincioşilor creştini prin rugăciunea Tatăl 
Nostru, asupra căreia vom insista în continuare. 


III.2. RUGĂCIUNEA DOMNEASCĂ - TATĂL NOSTRU 


Această rugăciune rostită de lisus Hristos a devenit modelul cel mai 
desăvârşit al rugăciunilor practicate de credincioşii creștini, fiind cel mai frecvent 
rostită de enoriaşi cu preoții parohi la slujbele religioase, sau în mod particular 
în situaţii deosebite, ca un ritual cotidian. În cele ce urmează vom încerca să 
explicăm conţinutul și structura acestei rugăciuni domnești, invocatoare 
ŞI revendicative, demers care ar trebui făcut de orice preot în activitatea de 
catehizare a tinerilor enoriași, mai ales prin intermediul orelor de religie, întrucât 
pătrunderea sensurilor şi semnificaţiilor acestei rugăciuni s-ar putea constitui 
într-o sursă motivaţională mai puternică în întreținerea credinței religioase şi în 
practicarea unor ritualuri religioase. 

Așa cum ușor ne putem da seama din experienţa trăită, cei mai mulți 
credincioşi memorează în mod mecanic şi repetitiv această rugăciune, fără să-şi 
poată da suficient de bine seama de impactul acesteia produs în lumea creştină 
şi la nivel individual şi social, mulțumindu-se cu acest mod stereotipic de rostire 
a rugăciunii, fără a avea capacitatea necesară de a-i pătrunde sensurile adânci, 
ascunse omului obişnuit. În primul rând, în explicaţiile făcute, deloc uşoare omului 
mai puțin avizat cu asemenea demersuri hermeneutice, trebuie să plecăm de la 
noțiunea propriu-zisă de Tată, care, aşa cum vom putea observa, se deosebeşte 
atât de cea de părinte, cât şi de cea de tată obișnuit. 


HI.2.1. Semnificațiile conţinutului Rugăciunii Domnești 


Așa cum este cunoscut de către orice creştin, această rugăciune dispune 
de o semantică polimorfă şi complexă, devenind nucleul pe fondul căruia se 
construiește întregul eşafodaj dogmatic şi doctrinar al creştinismului, motiv 
ce a stat la baza efortului nostru analitic şi interpretativ al acestei rugăciuni de 
referință pentru orice creştin practicant sau nepracticant. Cele mai multe părți din 
rugăciunea pe care ne permitem să o analizăm, îndeplinesc rolul unor cereri, în 
ansamblul ei, fiind o rugăciune de cerere. 

În continuare vom încerca să interpretăm mesajul „ascuns” şi subliminal 
al conținutului acesteia, demers dificil pentru un laic, mai puţin deprins cu textul 
şi cultura teologică necesară unei asemenea decelări ideatice, depăşind simpla 
„reproducere mecanică” a conţinutului acesteia. 

„Tatăl Nostru care eşti în ceruri” 

Vom începe demersul analitic prin însuşi conceptul de „7ată”, concept 
care în rugăciunea intitulată în mod simbolic „Tatăl Nostru”, are alte conotații 
epistemologice şi sociologice decât noțiunea propriu - zisă prin care desemnăm 

statutul unui părinte oarecare în raport cu copilul sau copiii săi. Înainte de orice 
perspectivă de abordare, vom recurge la perspectiva etimologică a acestei noţiuni, 
regăsită în această calitate de Dumnezeu pentru prima oară în Noul Testament 
şi nu în Vechiul Testament, încărcat, de altfel, cu fel de fel de rugăciuni, adresate 
„Celui puternic”- „El şadai”, lui „Adonai”, Stăpânul sau lui „Iehova ţebaot” - 
„Dumnezeul oştirilor.” Unii gânditori ai Bisericii din Răsărit, ortodocşi în primul 
rând, care au scris în limba greacă, consideră că numele de tată, alcătuit din două 
silabe, Ta-tă, se găseşte în această limbă sub forma de Pa-tir, alcătuit tot din 
două silabe. Prima silabă, Pa, ar deţine o funcție adjectivală şi ar fi o prescurtare 
a adjectivului grecesc, în variatele lui forme singulare şi plurale: tot, toată, toți, 
toate, întreg, întreagă, iar cea de-a doua silabă, fir, ar fi o prescurtare a verbului 
grecesc firein, care înseamnă a păstra, a observa, a susţine, ambele silabe fiind 
polisemantice. 

Din îmbinarea acestor sensuri rezultă că prin Tată desemnăm însuşirea 
lui Dumnezeu de a fi Atotţiitor, Atotpăzitor, Atotsusţinător. Acest nume de 
Dumnezeu-Tatăl nu i s-a făcut cunoscut nimănui, ceea ce îl justifică pe profetul 
Moise să-L întrebe pe Dumnezeu atunci când i s-a arătat în chip de foc, ca una 
dintre primele teofanii - arătări, cine este, şi să primească răspunsul „Eu sunt Cel 
ce sunt” (Ieşirea 3:14), adică, fără identitate şi fără determinare. Numai nouă, 
creştinilor, spune evanghelistul loan (5:43 şi 25), ni s-a descoperit Tatăl, prin 
Fiul, nu doar teofanic, ci prin natura Sa corporală-fizică şi nemuritoare. În acest 
sens, Fiul lui Dumnezeu îşi recunoaşte emergența Sa divină, afirmând fără niciun 
echivoc că „Eu şi Tatăl una suntem” (loan 10:30), ceea ce îi confirmă acel raport 
de consubstanţiere întărit și prin natura Sa umană cu fiii lui Dumnezeu prin unele 
din Sfintele Taine, cum sunt Taina Botezului şi cea a Euharistiei. 

Dincolo de noţiunea de Tată, trebuie observat caracterul sociologic al 
acestei rugăciuni, care se poate desprinde din modalitatea de adresabilitate a lui 
lisus Hristos, caracter care nu este făcut în nume personal, ci în nume colectiv: 
„Tatăl Nostru”, şi nu „Tatăl Meu”, cu toate că își recunoștea paternitatea divină 
ca a fi unică și nu colectivă. Prin acest mod de adresare, Mântuitorul îşi asumă 
responsabilitatea omenirii și creştinilor, în primul rând faţă de Dumnezeu, în 
raport cu conţinutul rugăciunii, şi mai ales a cererilor adresate lui Dumnezeu, 
în numele fraților săi, care sunt oamenii. De unde concluzia că Dumnezeu este 
al nostru, al tuturor, indiferent de religie şi credință, fiind întărit astfel caracterul 
monoteist al creştinismului, chiar dacă apare sub forma unei religii treimice, 
ceea ce nici pe departe nu înseamnă politeism. Credinţa în acelaşi Dumnezeu, 
al nostru, al tuturor, nu face decât să unească religia şi credinţa, nu să dezbine 
religia şi omenirea, cum s-a întâmplat, de altfel, de atâtea ori în istorie. Acesta 
este şi sensul sintagmei mărturisite de lisus Hristos când făcea referință la 
„O turmă şi un păstor”, un păstor al unei turme unice, bazată pe o credință şi 
împărăție spirituală şi nu pe o putere unică cum înțeleg cei dornici să stăpânească 

această turmă prin procesele politice și culturale de europenizare, globalizare şi 
mondializare, străine spiritului creştin şi mai ales celui ortodox, după cum vom 
vedea în alte secvenţe ale lucrării de față. 

Aşa cum uşor ne putem da seama, în rugăciunea cu acelaşi nume este 
vorba despre Tatăl ceresc şi nu de tatăl arbitrar al oricărui copil, ceea ce face ca 
această noţiune să fie comună tuturor fiilor lui Dumnezeu și nu numai creştinilor, 
presupunând universalizarea raporturilor dintre oameni şi Tatăl lor comun, care 
este Dumnezeu treimic, chiar dacă în mod restrictiv El ar fi Tatăl unui singur 
Fiu pe care l-a sacrificat în vederea mântuirii noastre, a celorlalți fii născuți și 
nu făcuţi, cum este Mântuitorul. În acest sens, Apostolul Petru (1 1:3), afirma că 
„Dumnezeu este Tatăl Domnului nostru Iisus Hristos, Care ne face şi pe noi fii 
adoptivi ai Lui.” 

Cu alte cuvinte, noi suntem fiii lui Dumnezeu „prin înfiere” şi prin harul 
divin, adică prin natura umană şi divină a lui lisus Hristos, în dubla Sa calitatea, 
de Fiu al omului și de Fiu a lui Dumnezeu. Această natură stabileşte raportul 
transubstanțial dintre noi şi Dumnezei, şi de consubstanţiere dintre Dumnezeu, 
în calitate de Tată şi Fiul Său ceresc, lisus Hristos. O asemenea explicitare o 
găsim chiar la Iisus în dialogul avut cu Maria Magdalena, căreia după Înviere 
îi spune, cerându-i: „Nu te atinge de Mine, că încă nu m-am suit la Tatăl Meu. 
Mergi la frații Mei și le spune: Mă sui la Tatăl Meu şi la Tatăl vostru...” (loan 
20:17). Textul acestei evanghelii, deosebite în mare parte de celelalte trei, 
denumite „sinoptice” pentru faptul că se aseamănă foarte mult între ele, ne face 
să înțelegem că Mântuitorului, Dumnezeu Îi este Tată şi „după natură” sau fire 
Şi „prin iconomie”, întrucât El a avut cele două firi, fiind şi Dumnezeu adevărat 
şi Om adevărat, iar nouă, creştinilor, ne este Dumnezeu pentru că ne-a creat şi 
ne este Tată „prin înfiere”, adică prin har sau prin „participare” (cf. loan Mircea 
op.cit. p.516). 

O asemenea explicaţie o regăsim şi la Sfântul Atanasie cel Mare, în 
conformitate cu care: „Pentru Domnul Nostru lisus Hristos, Dumnezeu este Tatăl 
Său, după natură, iar după iconomie, Tatăl este Dumnezeu lui Hristos, pentru 
că acesta s-a făcut şi Om, avându-se în vedere natura umană a lui Hristos; nouă 
(însă) ne este Tată după har, totodată și Stăpân şi Dumnezeu” (în Cuvânt despre 
întruparea Cuvântului şi contra arienilor, reprodus după loan Mircea op.cit.p.516). 

Sunt lucruri greu de înţeles şi pentru teologi, cu atât mai mult pentru 
enoriașii de rând, ceea ce necesită cu și mai multă convingere să fie interpretat 
textul rugăciunii şi alte texte biblice pentru a putea fi înțelese de către cei care 
cred cu adevărat, şi nu în mod conjunctural, mimând mai mult credința. 

Trebuie precizat că în textul biblic se regăsesc şi alte conotaţii atribuite 
acestei noţiuni de tată. Şi nu spuse de orice autor, ci chiar de lisus Hristos, 
cuvintele şi ideile sale fiind redate parțial de evangheliști. Una din aceste conotaţii 
peiorative este regăsită la evanghelistul Ioan, unde prin noţiunea de tată este 

desemnat diavolul, ca „tată al minciunii”, (loan 8: 44), sintagmă utilizată mai 
mult, credem, din rațiuni pedagogice şi morale, în scop analogic, decât în sens 
strict teologic. 

După aceste precizări făcute în legătură cu noţiunea ce definește titlul 
rugăciunii, vom trece la conţinutul propriu-zis al acesteia. Vom încerca să-i 
descifrăm substraturile psihologice și sociologice, alături de cele teologice şi 
doxologice (cele ce vizează adorarea şi preamărirea adusă lui Dumnezeu prin 
intermediul mesajului cuprins în unele părți ale rugăciunii). De la început 
facem precizarea că prin această Rugăciune Domnească este invocat un alt 
„model divin” şi un alt duh, cel al iubirii și înțelepciunii, şi nu cel al fricii şi 
temerii, amenințător şi sancționator, cum este interpretat Duhul Sfânt în Vechiul 
Testament. Prin acest mod de percepere a Duhului Sfânt îi este diminuat caracterul 
atotputerniciei lui Yahve, Dumnezeu dispunând de atribute suplimentare față de 
acesta, evreii fiind primii care au acceptat un singur Dumnezeu atotputernic, 
şi nu mai mulți. Astfel, din acel Dumnezeu al oştirilor şi stăpân al universului, 
devine un Dumnezeu ocrotitor şi iubitor, din teamă fiind transformat în iubire. 

Chiar şi creștinii mai puţin inițiați în tainele creştinismului recunosc în 
ultimele cuvinte rostite de Mântuitor, pe Crucea mântuirii neamului omenesc: 
„Eloi, eloi lama sabactani”, traduse prin „Dumnezeul Meu, Dumnezeul Meu, de 
ce m-ai părăsit”, natura de părinte a lui Dumnezeu, atât pentru Fiul Său, cât şi pe 
cel de Tată al tuturor fiilor săi creaţi, care, după mamă este şi lisus. Prin această 
natură umană își încredințează lui Dumnezeu duhul, după cum mărturisește 
evanghelistul Luca atunci când i se adresează lui Dumnezeu, cu ultimele energii 
de care mai dispunea în această calitate de om, prin sintagma „Părinte, în mâinile 
Tale, încredinţez duhul Meu”. Într-o asemenea ipostază Dumnezeu îndeplineşte 
atât rol de Tată ceresc unic pentru Fiul Său, cât şi pe cel de Părinte al tuturor fiilor 
creați. Calitate în care s-a adresat atunci când era batjocorit chiar de fraţii săi în 
această calitate de om. 

Spre deosebire însă de noi, lisus Hristos s-a născut fără tată, ca fiu al Omului 
şi fără mamă, ca Fiu a lui Dumnezeu, fiind privat de unul din părinţi în raport cu 
natura Sa umană şi divină, ceea ce este foarte greu de înţeles din punct de vedere 
logic şi ştiinţific, existând numeroase polemici din acest punct de vedere chiar şi 
în lumea teologilor și savanților, nu numai în cea a profanilor, mai puţin deprinși 
cu asemenea interpretări hermeneutice abstracte. 

Primul semn de întrebare este pus în raport cu mama Sa, care după cum 
spune Biblia, a fost fecioară, necunoscând partea bărbătească, iar apoi cel legat 
de natura divină a Tatălui, care se subînțelege că nu avea o natură umană, 
pământeană, ci una cerească, adică transcendentă. În ambele situații, lucrurile 
nu sunt nici uşor acceptate, şi cu atât mai puţin convingătoare pentru omul de 
rând, ceea ce îl face să creadă fără a mai cerceta, după cum ne sfătuiește un 
imperativ teologic creștin, neregăsit în Biblie, fiind prefabricat ulterior. Această 

natură celestă a Tatălui nu este cunoscută decât de Cel care îi seamănă întru totul, 
adică se originează ca Fiu făcut de propriul Tată, care este Dumnezeu. 

De aceea, nu în mod întâmplător, cel care îi identifică locul şi îi precizează 
natura celestă și impersonală a lui Dumnezeu, este chiar Fiul Său şi nu alt proroc, 
cum se întâmplă în alte religii necreșştine. lisus Hristos este unicul care cunoaște 
acest secret de natură ontologică a lui Dumnezeu, de aceea chiar prin prima 
sintagmă a rugăciunii Tată Nostru, se adresează cu această trimitere, „Tatăl 
nostru care eşti în ceruri”, fără a preciza ce este cerul, sau mai corect spus, ce 
sunt cerurile, utilizând pluralul şi nu singularul. 

Dar înainte de a trece la analiza propriu-zisă a sintagmei „Care ești în 
ceruri”, să vedem de unde provine noţiunea în cauză, cea de tată, sau de părinte 
care o vizează şi pe mama Sa, dar care, aşa cum se ştie, în rugăciunea Tatăl Nostru 
nu-şi găseşte importanța acordată mai târziu mamei Sale, cultul mariologic fiind 
recunoscut abia în secolul al IV-lea, în urma primului Sinod ecumenic de la 
Niceea. Înainte de toate facem precizarea că noi creştinii îl numim pe Dumnezeu 
prin acest apelativ de Tată, deoarece am dobândit vrednicia de a ne numi fii ai lui 
Dumnezeu, prin însăşi voinţa Sa şi prin Taina Botezului, ieşind în acest mod din 
robia păcatului diavolesc. Se subînțelege că fără Fiul lui Dumnezeu, în dubla sa 
natură, și mai ales cea de Cap și Trup al Bisericii Creştine, nu putea avea loc nici 
încreştinarea noastră, şi cu atât mai puţin, mântuirea şi îndumnezeirea. 

În ceea ce privește partea a doua a sintagmei analizate, cea care vizează 
localizarea, amplasarea în spaţiu a lui Dumnezeu, exprimată prin noţiunea de 
cer-ceruri, s-ar părea că din punct de vedere științific, cel puţin până în prezent, 
această noţiune prin care teologii încearcă să identifice locul spaţial al lui 
Dumnezeu, dincolo de perspectiva panteistă, nu corespunde pe deplin, ştiinţele 
fizicii nedescoperind încă un spaţiu denumit cer, ci doar atmosfera şi eterul şi nu 
acel spaţiu „de dincolo”, care depăşeşte capacitatea cognitivă pe cale rațională 
şi cu ajutorul unor mijloace ştiinţifice. Acel enigmatic „de dincolo” transcende 
realitatea imediată, această lume cunoscută unde Dumnezeu S-a arătat aleşilor 
Săi, adică sfinților, prorocilor, apostolilor şi îngerilor, cei care au primit harul 
divin prin intermediul Duhului Sfânt şi cu ajutorul căruia au fost în măsură pe 
cale revelată să-L cunoască în diferite ipostaze. 

Aceasta ne facem să credem și să interpretăm cerul în mod metaforic, în 
sensul „cerului spiritual” din noi, atingerea punctului culminant al cunoașterii lui 
Dumnezeu fiind de fapt autocunoaşterea invocată de marele filosof grec Socrate, 
cunoscându-ne pe noi, îl vom putea cunoaşte prin analogia chipului şi asemănării 
noastre cu Creatorul, şi pe Dumnezeu, sau măcar unele din atributele care îl 
pot face transparent simţirii și mai puțin vederii umane, chiar dacă în Vechiul 
Testament, aşa cum ne este relatat, Dumnezeu s-a „arătat” unor oameni aleși. 

Din perspectivă ştiinţifică, a descoperirilor realizate de fizica cuantică, 
lucrurile nu stau chiar aşa, fiind acceptate mai multe universuri concomitente unde 

se poate afla cineva, astfel că universul clasic este preluat de această multitudine 
de universuri reunite în acest multivers. Teorie elaborată de cercetătorul ştiinţific, 
Robert Lanza, de la institutul Advanced Cell, care prin intermediul fizicii cuantice 
încearcă să demonstreze asemănarea dintre cer şi pământ, similitudine regăsită 
în sintagma clasică la care facem referință, alături de cea explicit formulată în 
sintagma din rugăciunea analizată: „Precum în cer așa și pe pământ”, asupra 
căreia vom reveni și insista în altă secvenţă din Rugăciunea Domnească. 

Această nouă teorie are la bază conceptul de biocentrism, concept şi teorie 
cu ajutorul căruia savantul citat demonstrează existenţa acestor universuri - lumi 
multiple, a multiversului şi a vieţii eterne. Un asemenea fenomen macrocosmic, 
cum este cel legat de biocentrism, este regăsit în Vechiul Testament prin 
intermediul Pomului Vieţii, prin acesta demonstrându-se că ceea ce este în Cer se 
întâmplă şi pe Pământ. Ca atare, în conformitate cu această teorie, este posibil ca 
un eveniment petrecut într-un spațiu şi timp specific unui univers, să se manifeste 
în mod concomitent şi în alt univers, astfel că o anumită realitate - existență 
dintr-un univers, există în mod simultan și în alt univers. Prin urmare, existenţa 
simultană a acestor universuri multiple face ca indiferent de ce se întâmplă 
într-unul dintre acestea, acţiunea să se continue şi în celelalte. 

Instrumentul cu ajutorul căruia se realizează această punte dintre 
universuri este denumită de descoperitorii săi ştiinţifici, Einstein şi Rosen, Podul 
lui Einstein - Rosen. Prin intermediul acestuia este demonstrată calea de legătură 
între aceste universuri multiple. Prin intermediul acestui pod, fiind sinonim cu 
Pomul Vieţii din Vechiul Testament, se realizează legătura dintre Cer şi Pământ. 
Aceasta înseamnă că dacă corpul moare într-un anumit spațiu şi timp, pe pământ, 
poate să trăiască în alt spaţiu şi timp, transcendent, în cazul Rugăciunii Tatăl 
Nostru, în cer. Relaţie exprimată prin sintagmele „Care ești în Ceruri”, „Facă-se 
voia Ta”, alături de sintagma „Precum în Cer așa şi pe Pământ”. 

În același timp, cerul are şi alte conotaţii simbolice şi corespondențe 
ontologice şi axiologice, desemnând „cerul din noi”, ca un reper existențial 
valoric sacru, întrucât în cer se crede că se află lumea creată nevăzută, așa-numită 
realitate virtuală transcendentă. De aceea omul este creat în scopul conştientizării 
şi neantizării acestei existențe imperceptibile şi incomprehensibile pe calea 
revelaţiei şi nu pe cale senzorială şi rațională. Cerul devine pentru credinciosul 
fidel, acea lume „de dincolo” de unde am venit spiritual şi unde ne vom reîntoarce, 
pământul şi ţărâna fiind originea şi „infrastructura” existenţială a trupului care 
rămâne aici, revenind la forma sa chimică anorganică-inițială, pe când sufletul 
călătoreşte, spre alte lumi-ceruri în funcție de modul cum a încercat omul să se 
autocunoască şi să-L cunoască pe Dumnezeu. Nu din cărți sau vorbe rostite cu 
meşteşug de teologi sau filosofi, ci prin harul divin cu care a fost înzestrat de 
Dumnezeu în acest scop, asemenea unui mare muzician sau artist care redă în 
opera sa cuvântul şi mesajul divin, dincolo de simpla aparență senzorială, care 

pe unii nu-i afectează emoţional, fiind orientaţi mai mult spre valori materiale 
perene, decât spre cele spirituale şi eterne. Tot prin ceruri, desemnăm lumea - 
creația nevăzută a lui Dumnezeu, alături de cea văzută, cerul nefiind punctul 
culminant al universului material, ci punctul culminant al universului spiritual la 
care se poate ajunge, nu cu tehnologiile umane create, ci cu credința în ceea ce nu 
se poate demonstra și trebuie considerat ca a fi absurd (cf. afirmației ce aparține 
lui Tertullian: „cred pentru că este absurd”). 

Înainte de oricare interpretare științifică, cerul are o structură „teleatomică”, 
ca să-l invocăm pe marele sociolog de origine română, L. Moreno, fiind alcătuit 
din atomi şi celule spirituale ce desemnează Logosul divin, adică Cuvântul 
întrupat în Cel ce avea să reformeze credinţa, nu ca profet sau inițiat, ca ceilalți 
mari învățați, ci ca Fiu spiritual a lui Dumnezeu, care, aşa cum spune Scriptura, 
s-a ridicat la cer şi stă de-a dreapta Tatălui. Din acești atomi spirituali, adică din 
nimicul material, a creat Dumnezeu lumea și implicit omul, spiritul fiind etern, 
precum şi nimicul. O asemenea lume nu poate fi decât imaginată pe cale intuitivă 
(nicio ştiinţă neputând demonstra ce este sufletul și cu atât mai puţin nemurirea 
sa, ceea ce nu ne rămâne decât să deducem în mod logic un asemenea enigmatic 
„de dincolo” și un cer aflat în noi şi nu în spaţiul infinetizimal), singurul care a 
fost în măsură să o delimiteze de cea reală fiind Cel care a cunoscut-o şi care se 
originează în aceste ceruri, fiind trimis de Dumnezeu Tatăl pe pământ pentru a 
ne mântui de păcatul originar şi a ne reîndumnezei. 

Rugăciunea Tatăl Nostru este edificatoare şi prin această sintagmă, prin 
care în mod analogic face referință la o asemenea realitate virtuală, pe care lisus 
a prezentat-o într-o asemenea modalitate comparativă pentru a putea fi mai uşor 
înţeles de viitorii creştini, care nu erau nici rabini şi nici filosofi, ci oameni simpli 
care nu se îndoiesc de credinţa insuflată de divinitate omenirii prin intermediul 
Fiului Său jertfit, în dubla sa ipostază: ca Fiu al Omului şi Fiu a lui Dumnezeu. Cu 
un Tată ceresc şi o mamă terestră, naşterea, moartea şi învierea devin fenomene 
prin şi pe care se fundamentează ontologic creştinismul. 

Dacă lui Moise, ca ființă umană şi mare proroc al iudeilor, Dumnezeu i 
S-a revelat ca verb impersonal şi indefinit prin sintagma „Eu sunt cel ce sunt”, 
lui lisus, considerat de unii ca a fi fost tot proroc, i S-a revelat într-o modalitate 
existențială spirituală, ca spirit de nepătruns, şi nu doar ca o simplă existență 
determinată şi determinabilă, cum este interpretat de panteişti (Spinosa). 

Dumnezeu este o ființă spirituală personalizată, sintagma „Care ești” 
fiind edificatoare din acest punct de vedere, desemnând şi delimitând sub 
raport ontologic o anume existență (cineva există). O existenţă imperceptibilă 
şi incomprehensibilă pe cale naturală, arătându-se doar în mod spiritual celor 
aleși. Cu certitudine, Dumnezeu este deosebit de creație, stă deasupra ei, şi 
nu în ea, ca o cauză materială, cum susține Aristotel. Lumea creată este copia 
reprodusă a lumii de dincolo, ca lume imaginară, omul reamintindu-şi, după cum 

genial spunea Platon, de această lume prin cuvintele create de rațiunea umană, 
având corespondenţă cu lumea imaginară precum atomii şi celulele care sunt 
imperceptibile pe cale senzorială prin intermediul analizatorului vizual. 

Din acest punct de vedere, cerul reprezintă și o anume limită existențială 
cognoscibilă, înălțimea absolută de neatins, precum şi credința oricărui 
credincios asemenea primului alpinist care a urcat Everestul, doar „pentru că 
există”, ca scop în sine, fără altă motivaţie explicită. Spre deosebire de acest prim 
alpinist care îşi dorea într-un mod disimulat gloria terestră, credinciosul care urcă 
piscurile credinţei, cu şovăielile şi îndoielile sale, trebuie să caute gloria, atât aici 
pe pământ, cât şi în cer, adică într-o altă existență, într-o altă lume, de dincolo, 
în lumea transcendentă. Prin gloria terestră primim certificatul care ne confirmă 
ascensiunea și perfecțiunea morală şi spirituală, necesare trecerii şi recunoaşterii 
acestei glorii şi într-un alt plan existențial, într-o altă lume. Ca fii ai lui Dumnezeu 
- oi ai aceluiași păstor, noi nu putem atinge o asemenea înălțime, și nici nu putem 
deveni „tați” ai propriilor noştri părinţi. Din acest punct de vedere, „cerul” capătă 
conotaţii exclusiviste şi prohibitive pentru oameni (este de prisos să spunem că 
misiunea Apollo nu a atins o asemenea performanță, Luna nefiind cer), unicul 
care a atins o asemenea înălțime fiind Cel „născut” şi nu făcut, cum am fost noi 
creați. 

Scânteia divină din noi nu poate aprinde „combustibilul” şi nici nu poate 
genera energia necesară care să pună în mişcare „mobilul” ce consumă acest 
combustibil fără credinţă şi rugăciune, doar pe cale rațională şi senzorială. Noi nu 
vedem acest mobil, ci doar simțim că ne mişcăm, uneori în sens invers, asemenea 
iluziei vizuale, punctul terminus nefiind cerul material spre care năzuim să-l 
cunoaștem, ci cerul spiritual și moral. În acest scop a trimis Dumnezeu Decalogul, 
fiind revelat lui Moise, prin acele porunci încercându-se revenirea la echilibrul 
social şi spiritual, prin respectarea acestor principii putând fi înlăturate posibilele 
conflicte interioare şi sociale ce amenințau poporul ales, care devin și în prezent 
la fel de necesare în a fi respectate. 

Sintagma analizată are un impact major în planul consolidării credinţei, 
ştiut fiind faptul că credinţa se dezvoltă acolo unde probabilitatea cunoaşterii este 
mai mică, nu unde știința demonstrează adevăruri accesibile rațiunii umane, şi 
unde ipoteza validată conduce la certitudine şi convingere, nu la credință. Adevăr 
rostit într-o altă formă de Apostolul Pavel, asupra căruia vom reveni. 

Din păcate, cei mai mulți oameni doresc certitudini şi argumente în a 
accede spre credinţă şi nu îndoieli, cu atât mai puțin acceptarea probabilității 
maxime a improbabilităţii (a fi scuzat pentru funcția ludică a limbajului într-o 
problemă atât de profundă), rămânând prizonierii trupului și ai pământului, 
aripile lor heruvimice (cei care simbolizează cunoaşterea-raţiunea), şi nu cele 
serafimice (care simbolizează iubirea), fiind „prea grele” pentru a ieși din zona 
imponderabilităţii şi a se înălța la cer pentru a se îndumnezei. De aici un alt atribut 

divin spre care tinde omul, cel al sfințeniei, atribut invocat de lisus Hristos în 
această Rugăciune fundamentală pentru creştini și creștinism, în ultimă instanţă, 
pentru întreaga umanitate. 


„Sfinţească numele Tău” 

În conţinutul acestei rugăciuni sfinte, care se poate constitui într-un imn 
de slavă către Dumnezeu, pe lângă adorarea și preaslăvirea divinității în tripla 
Sa ipostaziere, după cum ușor putem deduce, se regăsesc şi unele cereri adresate 
divinității, fiind o rugăciune de cerere. Printre cele șapte cereri (cf. N. Petrescu 
op.cit.pp.168-225) cuprinse în structura sa ideatică, una vizează şi acest aspect legat 
de sfințirea numelui Tatălui ceresc de către toţi creştinii, în fond de toţii oamenii, 
ceea ce este similar cu recunoaşterea monoteismului, învingerea păgânismului 
şi a idolatriei politeiste. Aceasta presupune binecuvântare, preamărire şi respect 
nelimitat şi necondiţionat față de Dumnezeu Tatăl. 

În același timp, slăvirea divinității este un semn al iubirii și credinţei 
nelimitate în Dumnezeu de către oameni ca fii ai lui, Dumnezeu fiind aşa cum 
este denumită rugăciunea „Tatăl Nostru”, Tatăl tuturor celor create, văzute şi 
nevăzute, ca Tată pământesc şi Tată ceresc. O asemenea cinstire şi sfințire o 
întâlnim mai întâi la îngerii din prima ceată, alcătuită din scaune sau tronuri, pe 
ele fiind așezată Sfânta Treime, şi la cei din a doua ceată, heruvimii, care sunt 
îngeri cu mare devotament și dragoste față de Dumnezeu. 

În explicitarea acestei sintagme, marele exeget creștin, Tertullian, considera 
că pentru credincioşi datoria supremă este să sfinţească numele lui Dumnezeu, 
aceasta însemnând o cerere din partea noastră ca numele Lui să fie sfinţit în noi, 
ceea ce înseamnă că noi ființăm prin El. Astfel, ne supunem poruncii Lui de a 
ne ruga pentru toți, chiar şi pentru vrăjmașii noștri (Matei 5:44). Fiind sfințiți 
prin numele Lui Dumnezeu, suntem mântuiţi de păcate şi necredință, rugăciunea 
devenind cale salvatoare unică şi drumul unic ce duce spre îndumnezeire, adică 
spre sfințirea noastră, a tuturor. De aceea credem că mai completă şi mai adecvată 
ar fi sintagma „Sfinţească numele Tău în noi sau în mine” (în mod individualizat), 
în acest mod fiind evitat pleonasmul de a sfinţi ceea ce este sfânt, conferind 
rugăciunii un caracter cu mult mai uman şi aplicat. 

O asemenea cerință o regăsim rostită de lisus Hristos atunci când ne cere 
să fim desăvârşiți prin credință: „Fiţi dar voi desăvârşiți precum Tatăl vostru 
cel ceresc desăvârşit este” (Matei 5:48). Aceasta nu înseamnă nici pe departe că 
vom cunoaşte desăvârşirea şi sfințenia divină, ci Mântuitorul ne îndeamnă spre o 
valoare supremă regăsită în modelul divin pe care ar trebui să-l urmăm cu toții. 
În ultimă instanţă, a sfinţi numele lui Dumnezeu înseamnă a nu-l huli sau ignora, 
ci mai degrabă de a ne apropia cât ne este posibil şi prin orice mijloace de El, ca 
ființă cu care relaționăm, în primul rând prin intermediul rugăciunii. 

În cartea lui intitulată „Sfaturile evanghelice în Biserica Ortodoxă, după 
Sfinţii Părinţi” (p.82) care îl are ca autor pe arhimandritul Iosaf Popa, autorul 
citat reproduce după Sfântul Grigorie de Nyssa prin ce se poate produce hulirea, 
şi anume: „Deci, când este numele credinţei în vreunii (adică sunt creștini 
prin doctrină), dar viața lor se împotriveşte numelui, fie că slujesc idolilor prin 
lăcomie, fie că se urâţesc în beţii şi banchete, prin lăcomie, tăvălindu-se în 
noroiul desfrâului ca porcii, îndată cei necredincioşi au la îndemână cuvântul (de 
condamnare şi hulire), căci aceștia nu văd vina în voia liberă a celor ce folosesc 
rău de viaţă, ci o văd în taina credinței, care ar învăţa, chipurile, să se facă aceste 
(fapte reprobabile).” Rezultă că hula faţă de Dumnezeu înseamnă şi discrepanţa 
dintre vorbă şi faptă, aparenţă şi realitate, comportamente antisociale şi, mai ales, 
tendința de îmbogăţire prin lăcomie şi dominare. Această cerință, la fel ca şi cele 
opt trepte spre realizarea mântuirii, care sunt Fericirile, îndeplineşte un rol foarte 
important în viața comunităților religioase creştine, având o incidență morală, 
atitudinală şi psihocomportamentală. Prin sfințirea numelui „Dumnezeu” ne 
pregătim pentru venirea Împărăției lui lisus pe pământ, cerere exprimată în 
sintagma care urmează. 

„Vie Împărăţia Ta” 

În cadrul Rugăciunii Domnești, ca rugăciune de cerere, această sintagmă se 
constituie în cea de-a doua cerere, vizând o altă lume -transcendentă - celestă decât 
împărăţia terestră. Această Împărăţie cerească mai este cunoscută și ca Împărăţia 
lui Hristos, pe care omenirea, în mod deosebit creştinii, o aşteaptă să vină în 
vederea realizării judecății de apoi şi stăpânirea lumii odată cu reîntoarcerea pentru 
a doua oară a lui Hristos pe pământ, doctrină ce fundamentează toate grupările 
religioase care promovează asemenea principii soteriologice şi eshatologice. Dar 
această Împărăţie cerească nu se poate realiza decât prin puterea lui Dumnezeu, 
în mod deosebit prin energia Duhului Sfânt, ca putere adevărată şi mai presus 
decât oricare altă putere: „una singură e stăpânirea şi puterea adevărată cea mai 
presus de toate”, afirma Sfântul Grigorie. 

Această Împărăţie este prevestită de proroci în Vechiul Testament, cu multe 
sute de ani înainte de nașterea Mântuitorului, această rugăciune fiind lucrarea 
Lui prin Sfântul Duh ca voinţă şi putere divină. Este o împărăție triadică, precum 
tot triadică este şi natura divină: profetică sau educaţională, arhierească sau 
ierarhizată, şi împărătească sau conducătoare (cf. N. Petrescu). Fiind anunţată 
atât în Vechiul Testament cât şi în Noul Testament, prin Evanghelia după Matei 
(Matei 9:35), sau Evanghelia Împărăției, a acelei împărăţii în care să domnească 
binele, iubirea dintre oameni, atribute prin care pot să ajungă cei vrednici de ea 
după moartea lor fizică. 

Spre deosebire de alte guvernări mondiale sau împărăţii terestre, misiunea 
fundamentală a acestei Împărăţii cereşti este de a izbăvi omenirea de păcat şi 

de a o mântui în vederea îndumnezeirii. Fapt realizabil doar în cadrul și prin 
intermediul acestei Împărăţii cereşti, care este o împărăție spirituală ce duce spre 
împlinire şi fericire spirituală şi nu spre realizări materiale, cum se doreşte în 
prezent de cei mai mulţi oameni, creștini sau necreştini. 

Biserica este mijlocul prin intermediul căreia se poate realiza un asemenea 
obiectiv, metaforic spus, corabia cu care plutește omenirea spre mântuire şi 
îndumnezeire. Ea este singura instituţie care stăpâneşte sufletele credincioșilor, 
fiind impregnată cu învățătura dreptei credințe-ortodoxism, oferită de 
întemeietorul și capul ei, lisus Hristos, şi cu harul divin împărtășit preoților prin 
Taina Hirotoniei. Într-o formă nouă şi din „punct de vedere istoric, Împărăţia 
lui Dumnezeu a devenit în mod implicit și Împărăţia lui Hristos, întrucât Iisus 
a întemeiat-o, ceea ce este parțial adevărat, o asemenea aserțiune fiind validă 
doar la nivel uman, când Hristos ne-a dezvăluit un astfel de adevăr. În realitate, 
Iisus Hristos a existat de la începuturi, ca Logos divin şi nu doar când a coborât 
pe pământ, în condiţiile descrise de evangheliști și proroci care au anticipat cu 
mult înainte venirea lui Mesia (în mod deosebit Isaia, Împărăţia lui Hristos fiind 
denumită și „Împărăţie mesianică”) care să stăpânească nu pământul ci poporul 
izraelian, ca popor ales. 

Într-o asemenea situaţie de coabitare a Tatălui cu Fiul, pe baza principiului 
consubstanţierii, într-o unică Împărăţie, mai adecvat din această perspectivă era 
ca lisus să invoce venirea Împărăției lor, după cum omul a fost creat după chipul 
şi asemănarea lor - „Noastră” şi nu a Lui Dumnezeu, ca unică Persoană divină. 
De ce nu a recurs la o asemenea formă de adresabilitate, este o întrebare care 
conduce spre un răspuns unic, în conformitate cu care Împărăţia lui Dumnezeu 
nu era disjunctă Împărăției Fiului Său, coabitare care, aşa cum am arătat, 
evidențiază acel principiu ontologic al consubstanţieii naturii divine şi nu pe cel 
al transubstanțierii, specific raportului dintre om şi Dumnezeu. 

Nu acelaşi fenomen se întâmplă în cadrul Bisericii Ortodoxe cu Duhul 
Sfânt, această ipostază divină fiind emergentă din Tatăl nu şi din Fiul, ceea ce 
ar putea duce la concluzia că există şi se manifestă numai la nivelul Împărăției 
cerului, nu și la nivelul împărăției terestre, întrucât lisus Hristos are o natură 
duală: de Fiu al Omului şi Fiu a lui Dumnezeu. Ceea ce este fals din punct de 
vedere teologic, întrucât natura divină a lui lisus Hristos este mai presus decât 
cea umană, o implică, nu o separă, cum uşor s-ar putea crede, fiind primordială 
împărăției pământești. 

Se poate ridica o problemă din punctul de vedere al naturii împărăției terestre, 
ca împărăție văzută a lui Dumnezeu, care este Biserica întemeiată de Mântuitor 
(Matei 16:18; 13:31, 33, 47), şi care a rămas după plecarea Întemeietorului ei la 
ceruri, în Împărăţia cerească. Anume: de ce mai este nevoie să invocăm Împărăţia 
cerească, atâta timp cât ea există deja pe pământ, ca formă a Împărăției lui Hristos 

şi implicit a lui Dumnezeu? Încercând să clarifice acest aspect contradictoriu 
din punct de vedere logic, Sfântul Grigorie face trimitere la evanghelistul Luca: 
„vie peste noi Duhul cel Sfânt şi să ne curăţească pe noi” (11:2-4), completând 
sintagma analizată prin formula „Să vină Duhul Tău cel sfânt peste noi şi să ne 
curăţească pe noi” (cf. H.Leclerg, „Cenobitisme”, în Dictionaire d” Archeologie 
Cretienne et de Liturgie, tom. II, part. 2, apud. Iosaf Popa op.cit.p.83). 

Se poate observa că nu există o compatibilitate semantică între evangheliști 
în ceea ce priveşte interpretarea ce face referință la „Împărăţie”: evanghelistul 
Luca preferă conceptul de Duh Sfânt, situându-se pe poziţia pneumatomahilor, pe 
când evanghelistul Matei îl preferă pe cel consacrat de Mântuitor în Rugăciunea 
Domnească, adică pe cel de Împărăţie. În ultimă instanță este unul şi acelaşi 
lucru, întrucât și Duhul Sfânt aparţine Împărăției cerești, prin puterea-energia sa 
având rolul de a curăța și ierta omenirea de păcate. Astfel spus, în conformitate cu 
Apostolul Pavel, însăşi lucrarea (energia) Duhului Sfânt cu care lucrează asupra 
lumii este Împărăţia lui Dumnezeu. După Sfântul Grigorie „această lucrare e un 
singur lucru al amândurora, al Duhului care curăţește păcatul și al Fiului care a 
făcut curățirea păcatelor. Cei care au aceeași lucrare (energie) au numaidecât şi 
aceeași fire. La rândul lor și Tatăl și Fiul au aceeași fire”, conchide în mod logic 
Sfântul Grigorie, considerat la Sinodul II ecumenic drept „stâlpul ortodoxiei.” 

În acelaşi timp, prin venirea Împărăției cereşti se aşteaptă „Să se surpe 
tabăra vrăjmaşă, să se mistuie oastea celor de alt neam, să înceteze războiul 
trupului împotriva duhului..., să se arate puterea Împărăției braţului îngeresc, 
când Împărăţia lui Dumnezeu se arată, fuge întristarea şi suspinul și intră în 
locul lor viața, pacea şi bucuria” (citat din Sfântul Grigorie, reprodus de Iosaf 
Popa în op. cit. p.83). Deci schimbarea actualei ordini a universului și mai ales a 
omenirii a devenit din punct de vedere teologic şi istoric o necesitate conformă 
cu cerința invocată de Mântuitor în Rugăciunea Tatăl Nostru, invocare ce are atât 
determinări scripturale cât şi profane, universul în forma şi conţinutul pe care 
le-a cunoscut ca urmare a continuei sale metamorfozări necesitând o nouă ordine, 
care în limbaj teologic este echivalentul unei noi Împărăţii divine, ca împărăție 
spirituală nevăzută și nu ca Împărăţie văzută, care, aşa cum am mai arătat, din 
punct de vedere istoric și terestru se identifică cu Biserica Creştină, caracterizată 
prin acest atribut al universalităţii, populaţia religioasă a globului devenind, după 
cum afirmă evanghelistul loan, „o turmă şi un păstor.” 

După cum uşor se poate deduce, sub raport semantic, sintagma 
„Vie Împărăţia Ta” este polisemantică, dispunând de mai multe conotaţii 
epistemologice şi teologice. Pe lângă faptul că este o invocare către Dumnezeu 
de a se extinde Biserica Creştină peste tot pământul, după cum cerea lisus 
Hristos, conform celor relatate de evanghelistul Marcu (16:15): „Mergeţi în 

toată lumea şi propovăduiţi Evanghelia la toată făptura” (catolicii urmărind în 
primul rând acest obiectiv), sintagma analizată se înscrie în categoria rugăciunii 
de cerere. Prin ea Mântuitorul îl ruga pe Dumnezeu să schimbe împărăția 
terestră cu Împărăţia cerească la care suntem chemaţi de El, atunci când afirma: 
„Veniţi, binecuvântaţii Tatălui Meu, moșteniţi împărăția cea pregătită vouă la 
întemeierea lumii (Matei 25:34). 

Așa cum susținea şi Apostolul Pavel în (Rom.14:17), aceste cuvinte 
invocative, trebuie să fie strigătul de nerăbdare al sufletului nostru, năzuind 
spre cer, spre dreptate şi pace, spre bucuria în Duhul Sfânt. Nu vom putea însă 
atinge această performanță numai dacă „îndeplinim legile dumnezeieşti, puse 
de Domnul Hristos la temelia Împărăției cereşti aşezate în lume, prin Biserica 
lui Hristos” (cf. N. Petrescu op.cit.p.188). În conformitate cu evanghelistul loan 
(10:16) şi Apostolul Pavel (Rom.11:25), Împărăţia lui Dumnezeu vine în sprijinul 
surpării împărăției diavolului, făcând să piară orice fărădelege, urzită şi inventată 
de diavol în lume (cf. Matei 24:12 ş.u). 

Cum au devenit credincioșii creștini membri ai Împărăției lui Dumnezeu, 
este uşor de înţeles: prin Taina Sfântului Botez. Prin intermediul acestei taine 
ne-am lepădat de Satana și de toate lucrurile lui şi ne-am împreunat și încredințat 
Împărăției lui Hristos, crezând în El ca într-un Împărat și Dumnezeu. Înainte 
de orice însă, Împărăţia cerească va fi împărăţia păcii, ea fiind condusă de lisus 
Hristos, „Domnul păcii”, după cum îl numește mai întâi profetul lisaia (9:6) şi, 
ulterior, Apostolul Pavel (II Tes.3:16). 

Ea va veni, după unii, în urma aşa-zisului „Război de la Armaghedon”, 
când oastea lui Dumnezeu va învinge oastea lui Satan, care aşa cum ne putem da 
seama, a pus stăpânire pe pământ, chiar în această calitate de înger decăzut, tot 
ceea ce se întâmplă făcându-se în virtutea voinţei sale şi nu a lui Dumnezeu. În 
cele din urmă, prin această cerere se încearcă o compatibilitate dintre cele două 
planuri existențiale: cer și pământ, astfel că în sintagma ce urmează rugăciunii 
analizate, cerem ca să se ajungă la o asemenea „egalizare a şanselor”, demers 
greu de realizat fără învingerea voinţei satanice şi înlocuirea acesteia cu voința 
lui Dumnezeu. 

„Facă-se - voia Ta” 

Cea de-a treia cerere din cadrul Rugăciunii Domnești vizează o dimensiune 
soteriologică, fiind legată de voinţa lui Dumnezeu în a ne ajuta să împlinim 
voia Lui cea sfântă, cea care ne-a descoperit-o în mod revelator lisus Hristos 
în Evanghelia Sa, pe care El Însuși a împlinit-o, anume, „ca toţi oamenii să se 
mântuiască și la cunoştinţa adevărului să vină” (I Tim. 11,4). Întreaga voinţă şi 
dorință divină este expusă în cărțile sfinte ale Bibliei, cărți de inspiraţie divină, 
revelate unor proroci, evangheliști și apostoli. Aceasta înseamnă că nu este o 
dorință voluntaristă a vreunui conducător de Biserică sau chiar fondator de religie, 

ci dorința nemijlocită a lui Dumnezeu, care de asemenea nu este întâmplătoare, ci 
se constituie într-o premisă obiectivă în vederea accederii omenirii în Împărăţia 
cerului - a lui lisus Hristos, peste această împărăție pământească, condusă de 
Satan, care prin influența exercitată asupra lumii conduce la distrugerea credinţei 
în Dumnezeu, îndemnând omenirea la nesupunere faţă de Dumnezeu. 

Această dorință nu se poate realiza decât prin cunoașterea completă a 
adevărului biblic şi prin punerea lui în aplicare, adică prin practicarea acestor 
adevăruri în viaţa cotidiană. Evident, nu doar într-un mod mai mult sau mai 
puţin disimulativ, ci atunci când practicăm credinţa prin ritualurile şi practicile 
religioase, ca o credinţă activă, spre deosebire de cea pasivă, mai mult acceptată 
şi recunoscută, decât practicată. 

Nu înseamnă că dacă mergem la Biserică devenim automat credincioşi 
creștini. Cu atât mai puţin când urmărim anumite interese, fiind „monitorizaţi” 
prin mass-media de opinia publică, mai ales politicienii, când unii se fac „frate 
cu dracu pentru a trece puntea”, jurând pe Biblie pentru a-şi atinge scopurile 
diabolice, sau şi mai grav, sponsorizând instituţiile ecleziastice în cârdășie cu 
mai-marii Bisericii pentru a câştiga capital de imagine şi electorat. Se subînţelege 
că nu aceasta este voința lui Dumnezeu, ci pacea şi liniștea pe pământ şi în 
sufletul oamenilor, întrucât numai prin credință adevărată îl putem satisface pe 
Dumnezeu, credința presupunând sacrificii și nu doar beneficii. Ce păcat poate fi 
mai mare decât înşelătoria unor oameni nevoiaşi în scopul prestigiului, sau chiar 
cu tendinţa de a deveni un idol, atunci când scopul este substituit mijloacelor? 

Dumnezeu nu vrea smerenie falsă şi nici ipocrizie, ci curăţenie trupească 
şi sufletească, curăţenie prin care suntem plăcuţi mai mult decât prin îmbogăţire. 
În modul cel mai direct, voinţa lui Dumnezeu este decodificată de Apostolul 
Pavel în Epistola I către Tesaloniceni, atunci când se adresează creștinilor din 
acel ținut geografic, cerându-le să practice virtuțile şi să se ferească de vicii, de 
toate poftele trupeşti, în mod deosebit de desfrânare şi lăcomie. Textual afirmă: 
„Căci voia lui Dumnezeu aceasta este: sfințirea voastră; să vă feriți de desfrânare, 
căci Dumnezeu nu ne-a chemat la necurăţie, ci la sfințire” (I 'Tes.4:37). 

„Precum în cer aşa şi pe pământ” 

Pentru a îndeplini voinţa lui Dumnezeu avem și un model trimis pe pământ, 
Fiul Său, care a devenit cel mai mare pedagog spiritual al tuturor timpurilor. 
Acest model divin este cuprins în sintagma ce continuă rugăciunea, vizând 
analogia dintre cer şi pământ: Precum în Cer așa şi pe Pământ. Ce este cerul 
din perspectivă teologică şi creştină, am văzut când am analizat sintagma „Care 
eşti în ceruri”, aşa că nu vom insista asupra acestui concept relativ confuz din 
punct de vedere științific şi filosofic şi inexistent din punct de vedere astronomic. 
Reamintim doar atât că cerul cuprinde acea creaţie nevăzută, cei care îndeplinesc 

voinţa lui Dumnezeu fiind îngerii care nu au decăzut precum Lucifer și Satan, și 
alte fiinţe spirituale necorporale, adică sufletele celor care au ajuns în cer-rai, şi 
nu în iad, sau care au dispărut, pierind şi spiritual, nu numai fizic. Așa cum spune 
Apostolul Pavel despre „locatarii cerului”, cu referință la îngeri, aceştia sunt 
„duhuri şi slugi ale lui Dumnezeu” (Evrei 1,7), „grabnici spre dorul de Dumnezeu 
şi slujire, îndreptaţi spre cele de sus şi liberi de orice gând material”, după cum îi 
caracterizează Sfântul loan Damaschin. 

Acest capitol destinat problematicii creaţiei nevăzute a diverselor categorii 
de îngeri, este foarte bine reprezentat în Sfânta Scriptură, şi aceasta, datorită 
tocmai faptului că îngerii se constituie într-un model de urmat pe pământ de 
oameni, în ceea ce priveşte modul de împlinire a voinței lui Dumnezeu: în 
cer de îngeri, iar pe pământ de sfinţii care au ajuns după moartea fizică în cer. 
Prin această cerere exprimată şi modelul urmat al îngerilor, rugându-ne, noi 
mărturisim două îndatoriri morale: pe de o parte înfăptuim legea morală divină, 
iar pe de altă parte, pe baza acelui principiu analogic dintre om şi Dumnezeu, 
demonstrăm acea asemănare dintre om şi Dumnezeu, şi anume că dispunem de 
un potenţial divin care ne poate face „cei puternici în virtute”, ca şi îngerii în cer, 
sau sfinţii pe pământ. 

Încheiem analiza acestei sintagme prin precizarea că voinţa lui Dumnezeu 
trebuie s-o împlinim nu în mod conjunctural, ca o cerință de moment, ci în mod 
constant, dezinteresat şi cu toată ființa, numai în acest mod putându-l preaslăvi 
cu adevărat pe Dumnezeu. Marele părinte al creştinismului primar din perioada 
patristicii, Tertulian, afirma că „trebuie să ne rugăm pentru reuşita voii lui 
Dumnezeu în toate”, în așa fel încât prin această rugăciune şi cerere să fim și 
„cer” şi „pământ”, omul fiind, deopotrivă, trup şi suflet care se despart la moarte, 
trupul transformându-se potrivit unor procese biochimice, iar sufletul putând 
supravieţui şi renaşte în alte trupuri. 

Din cele prezentate rezultă că cea de-a treia cerere exprimată în conţinutul 
Rugăciunii Domnești vizează atât o anumită finalitate terestră, cât şi una 
celestă, finalitate care ține exclusiv de voinţa divină, care nu urmărește altceva 
decât mântuirea şi fericirea creștină pentru care în scop salvator şi recuperator, 
Dumnezeu şi-a sacrificat în mod pilduitor propriul Fiu, lăsându-l pradă morții 
efemere în schimbul fericirii şi nemuririi omului credincios. Aşa cum se ştie, 
crucificarea Mântuitorului cu braţele deschise are o profundă semnificație 
soteriologică, braţele întinse şi deschise semnificând acea deschidere şi acceptare 
pe care o oferă Dumnezeu omului în Împărăţia Sa, în încercarea de a reduce pe 
cât posibil acele diferenţe dintre cer şi pământ, sacru şi profan, moarte şi viață 
eternă - nemurire. 

Se poate observa caracterul sinergic și complementar al rugăciunii şi cererilor 
analizate. Spre exemplu, cea de-a doua cerere se află într-o strânsă legătură cu 


134 


Capitolul III Caracterul transcendent şi imanent al rugăciunii în religia creştină 


cea de-a treia, contribuind la împlinirea celei de-a doua cereri, exprimată prin 
sintagma „Vie Împărăţia Ta”, întrucât voinţa divină nu se poate demonstra și, 
ca atare, nici resimţi decât printr-o obiectivare într-o lume care este stăpânită 
de puterea şi voinţa lui Dumnezeu - a energiei Duhului Sfânt şi nu de energia 
distructivă a Satanei. Energie care se împotriveşte voinţei divine, influențând 
lumea spre distrugere şi dezastre, cum se întâmplă în acest segment temporar în 
care lumea se pare că este scăpată de sub control, şi când rugăciunea colectivă 
devine mai mult decât necesară în a creşte frecvența de vibraţie a energiei şi de 
a putea comunica cu Dumnezeu în vederea instaurării Împărăției cereşti, aici pe 
pământ. Împărăţie bazată pe voinţa divină, unde să domine pacea şi iubirea între 
oameni, nu ura, neînțelegerea sau dominarea între popoare. 

Din acest punct de vedere este necesar să luăm exemplul îngerilor din cer, 
adică a creaţiei nevăzute, sau cel puţin al sfinților de pe pământ, a căror împlinire 
sufletească a fost mai presus decât cea trupească şi materială, fericirea lor fiind 
fericirea celor pe care îi reprezintă în Împărăţia cerului, superioară din toate 
punctele de vedere împărăției terestre. Spre deosebire de împărăţia terestră şi 
puterea „emanată”, Împărăţia cerului este o împărăție veşnică, a celor aleşi, adică 
a celor care au trecut testul ce le validează adevărata credință în Dumnezeu şi 
Fiul Său, lisus Hristos. Din acest punct de vedere, Rugăciunea Tatăl Nostru poate 
fi considerată ca a fi „rugăciunea păcii și înfrățirii oamenilor pe pământ, aşa cum 
sunt înfrățiți îngerii în ceruri” (cf. N. Petrescu op.cit. p196). Pentru aceasta este 
nevoie de o religie şi credință comună, în primul rând de renunțare la puterea 
materială în favoarea celei spirituale, ceea ce nu se poate realiza într-o lume 
bântuită de influenţa şi puterea răului, adică de dominarea lui Satan, disimulat 
uneori chiar în veşminte religioase, confundând sabia cu crucea şi martiriul 
adevăraţilor credincioşi, scopul cu mijloacele ce-i ajută spre îmbogăţire şi putere, 
dominându-i pe cei care îl slujesc. 

„Pâinea noastră cea spre fiinţă (de toate zilele) dă-ne-o nouă astăzi” 

Aşa cum susțin exegeții acestei rugăciuni, cele trei cereri analizate până 
în prezent, îndreaptă credincioșii cu gândul și inima spre slava şi mărirea lui 
Dumnezeu, obligându-i să-l proslăvească şi să-l sfințească numele, implorându-l 
totodată voința nemărginită de a face ca pământul să se apropie de cer. Aceste trei 
cereri formează partea întâi a Rugăciunii Domnești. 

De la cererea exprimată prin sintagma ce vizează trebuinţele trupeşti, 
cerere cu mult mai ancorată în lumea fizică, fiind legată de trebuinţele umane, 
urmează cea de-a doua categorie de cereri, în număr de patru, şi care aşa cum 
sunt cunoscute de orice creştin, sunt cereri ancorate în realitatea imediată, vizând 
aspecte concrete ale existenţei noastre aici pe pământ și nu într-o altă realitate 
transcendentă, legate de sfințire sau preamărire, dar care vizau indirect condiția 
umană, pe prim-plan stând divinitatea și nu omul, ceea ce face ca rugăciunea să 

devină mai mult scop decât mijloc. Prin cererea ce vizează asigurarea pâinii, adică 
condiția materială a subzistenţei noastre, suntem mai pragmatici, ea devenind cu 
atât mai imperativă cu cât depindem de bunăvoința lui Dumnezeu în a ne asigura 
condițiile minime de viaţă şi trai, aici pe pământ, fără a aspira spre o altă viață şi 
alt mod existenţial, unde se pune un mai mare accent pe suflet şi nu pe trup. 

Cu cea de-a patra cerere ne îndreptăm atenția în egală măsură spre trup şi 
pământ, fără a neglija însă sufletul şi cerul. Cu alte cuvinte, ne îndreptăm atenţia 
spre fiinţa omenească, cea care este alcătuită din trup şi suflet, trupul având nevoie 
în primul rând de hrană materială, adică de ceea ce în mod simbolic desemnăm 
prin pâine, cea necesară subzistenţei fizice şi spirituale, întrucât fără hrană 
materială este de neconceput existența noastră doar prin rugăciune, omul fiind 
deopotrivă materie şi spirit. Important este de a se observa caracterul sociologic 
al invocării lui Dumnezeu de către om prin această cerere, nu ca individ separat, 
ci ca specie. De aceea cererea este făcută în nume colectiv şi nu individual, chiar 
dacă rugăciunea se face şi de către un singur individ răzleţ care se adresează lui 
Dumnezeu prin această cerere. 

Este și motivul pentru care spunem „pâinea noastră” şi nu „pâinea 
mea”, ceea ce înseamnă că existența individului este condiționată de pâine- 
trebuințele materiale în mod colectiv, şi nu doar separat, prin abundența unora 
şi altora. Promovând acest principiu al oportunității şi egalității şanselor, prin 
această rugăciune Mântuitorul urmărea o egalitate a șanselor de supravieţuire, 
creștinismul fiind o religie care predispune spre renunțare şi nu spre îmbogățirea 
unora în defavoarea celorlalți. Acest lucru rezultă chiar din conţinutul cererii, 
unde este specificat caracterul restrictiv al îmbogățirii, spunându-se, nu în mod 
întâmplător, „pâinea noastră cea spre ființă”, adică cea care ne este strict necesară, 
împreună cu alte bunuri, dar care nu ne prisosesc, sau pentru care trăim dincolo de 
limitele necesare unui trai îndestulător, cum au trăit şi trăiesc adevărații creştini, 
fără catedrale impunătoare şi războaie prin care se urmărește îmbogățirea şi 
asuprirea aproapelui, intenţii străine creştinismului. 

Chiar dacă creştinismul nu a pătruns peste tot în lume, Dumnezeu veghează 
prin această rugăciune ca toți fiii Săi să dispună de condițiile minime de trai, 
indiferent de rasă, sex sau religie. Voia Sa constă în egalitatea şanselor de a 
supraviețui, şi nu inegalitatea flagrantă în favoarea celor care ignoră principiile 
creştinismului, care nu se mulțumesc cu pâinea cerută spre ființă, ci îşi doresc lux 
şi huzur. Tendinţă ce a caracterizat omul încă de la creația sa, primul păcat uman 
vizând încălcarea unui principiu divin, adică anumite limite de ordin existențial 
şi gnoseologic. Încălcarea acestui principiu prohibitiv l-a îndepărtat pe om de la 
adevărata sa condiţie și origine divină, acea scânteie divină fiind pentru mulți 
spulberată în hăul nesăbuinţelor, păcatelor şi neîndestulării. De aceea, cu cât 
cererea pâinii este mai mare, vizând în mod simbolic doar latura materială, cu 
atât scade mai mult credinţa, deoarece acolo unde domnește nemulțumirea, ne 

părăseşte credinţa, rugăciunea fiind tot mai individualizată, ajungând să devină 
doar un mijloc şi nu un scop. 

Mântuitorul nu ne cere să renunțăm la pâine - să ne hrănim în mod 
îndestulător şi nici să flămânzim în numele credinţei, întrucât fără hrană nu am 
putea supraviețui. Sau într-o situaţie şi mai nocivă şi de nedorit, sărăcia ne-ar 
putea înverșuna împotriva lui Dumnezeu, la fel ca şi durerea şi necazurile pe care 
puţini le pot trece fără resentimente şi atitudini potrivnice şi revendicative faţă 
de divinitate. 

Așa încep cele două păcate împotriva lui Dumnezeu: păcatul blasfemiei, 
cel favorizat de nemulţumirea condiției umane, conducând la hulă împotriva lui 
Dumnezeu pentru că l-a pedepsit cu acea condiţie precară, şi păcatul mândriei, 
în cazul celor îndestulați care sunt interesați doar de condiția lor existențială, în 
indiferenţă şi ignoranță cu semenii săi. Ambele păcate pot fi diminuate dacă se 
ține seamă de cererile rugăciunii Tatăl Nostru, mai ales de cea de-a patra cerere, 
cea care reglementează limitele toleranței îmbogăţirii, fără a dăuna semenului şi 
societății în ansamblul său, sau chiar a întregii omeniri. 

De aceea, nu în mod întâmplător, în sintagma analizată este precizat faptul 
că pâinea trebuie să fie suficientă în fiecare zi, fapt ce a făcut ca în limbajul popular 
această cerere să fie exprimată prin sintagma „pâinea noastră cea de toate zilele”, şi 
nu prin sintagma abstractă şi filosofică, menţionată şi accesibilă doar celor inițiați 
în filosofie şi teologie, dispunând de o semnificație mult mai complexă decât cea 
exemplificată prin pâine, ca o condiţie primordială a vieții fizice și spirituale. În 
acest mod, pâinea îndeplineşte rolul de a fi un mijloc existențial, hrană zilnică 
materială - pentru trup, cât şi de scop, ca hrană spirituală pentru suflet, astfel că 
prin Taina Euharistiei noi ne împărtăşim prin Trupul Mântuitorului simbolizat 
prin jertfa frângerii pâinii, prin perioreză, cum se denumeşte acest fenomen 
euharistic, şi prin vin, simbolul sângelui Mântuitorului şi al vieţii. 

Dintr-o asemenea perspectivă, exegeţii acestei rugăciuni vorbesc despre 
două categorii distincte ale pâinii: pâinea trupului şi pâinea sufletului. Dacă 
despre prima categorie am vorbit deja, subînțelegând caracterul determinant al 
existenţei noastre, despre cea de-a doua vom insista în continuare, evidențiind 
atributele acordate de cei care s-au ocupat de această calitate a pâinii ce ne 
îndestulează hrana spirituală. În conformitate cu ceea ce desprind teologii, pâinea 
sufletului se împarte în: 

a) Cuvântul lui Dumnezeu, adică cunoaşterea și înțelegerea Evangheliei; 

b) Sfânta Cuminecătură - Împărtășanie, adică împărtăşirea cu Sfântul Trup 
şi Sânge al Domnului și Mântuitorului nostru lisus Hristos. 

Se subînțelege că pentru creștinism şi credincioşii creştini, cu mult mai 
utilă este pâinea în sens duhovnicesc, ca hrană spirituală, şi nu doar cea care 
serveşte trupului, de regulă neîndestulat. De aceea, înțelegerea Cuvântului lui 
Dumnezeu este mai importantă decât producerea propriu-zisă a pâinii, condiția 

existențială-spirituală fiind primordială în raport cu cea materială-fizică, care se 
poate menţine şi fără „pâinea sufletului” până la un anumit moment dat, dar şi în 
funcţie de voinţa divină. 

Prin cea de-a doua semnificaţie a pâinii se menţine în primul rând condiția 
de creştin a omului care a aderat prin Taina Sfântului Botez la creştinism. Astfel, 
Sfânta Împărtăşanie îi consfinţeşte această calitate umană și divină, care are la 
bază principiul consubstanţierii simbolice prin Trupul şi Sângele Mântuitorului, 
sacrificat în numele condiției și existenţei creştinismului şi a unei alte vieți şi 
împărăţii spirituale, aici pe pământ, şi care credincioșii creștini speră să vină 
cât mai repede. De aceea, această cerere este indestructibil legată de celelalte 
trei cereri, fiind în acelaşi timp veriga de legătură între acestea: nu putem 
să-L sfințim pe Dumnezeu și nici să-I invocăm voinţa în afara Împărăției care 
va să vină şi în care să predomine pâinea îndestulătoare la toți fiii Săi, fără 
nicio discriminare. Deoarece, atât pâinea trupului, necesară întreţinerii vieții 
materiale, cât şi a sufletului, necesară menţinerii condiţiei spirituale şi creştine, 
cuvântul evanghelic este îndestulătoare pentru orice credincios dornic de hrană 
spirituală. Astfel, prin pâinea sufletului ne întărim condiţia spirituală de fii ai lui 
Dumnezeu, iar prin pâinea trupului ne menţinem condiția umană şi existențială, 
pâinea devenind deopotrivă, mijloc şi scop existențial. 

Aşa cum se poate deduce, pâinea îndeplineşte şi un etalon comensurabil 
moral, şi nu numai de ordin existenţial, chiar în pofida faptului că este determinant. 
Acest etalon devine operaţionabil în funcţie de modul cum se obține „pâinea”, şi 
mai ales de cantitatea de care beneficiază ce-i care o obțin. Rezultă că nu toate 
roadele muncii noastre sunt plăcute lui Dumnezeu, și nici întreaga cantitate de 
pâine nu este recunoscută, ci doar acea pâine care se obține pe căi cinstite şi nu 
cea furată, sau care îi îndestulează pe unii şi îi neîndestulează pe alţii. 

Numai pâinea câștigată cinstit şi cu munca noastră este binecuvântată 
de Dumnezeu, pe când pâinea răpită de la altul este osândită, avea să susțină 
Sfântul Grigorie de Nyssa. De unde concluzia că orice bucurie în contrast cu 
suferința altora nu este pe placul divinității, Sfânta Scriptură mustrând lăcomia şi 
îmbogățirea unora în defavoarea celor mai mulți. De aceea, pâinea care prisoseşte 
trebuie împărțită cu cei săraci, pentru ca „dreptatea lor să meargă înainte în 
faţa lui Dumnezeu”, după cum afirma prorocul Isaia (58:8). Acelaşi proroc citat 
consideră că acest mod de a privi lucrurile, adică de a împărți pâinea cu cei 
săraci, este o poruncă divină şi nu un „moft” al celor bogaţi. În acest sens şi în 
mod revelator, susţinea: „Împarte pâinea ta cu cel flămând, adăposteşte în casa ta 
pe cel sărman, pe cel gol îmbrăcă-l. Dacă dai pâinea ta celui flămând şi tu saturi 
sufletul amărât, lumina ta va răsări în întuneric şi bezna ta fi-va ca miezul zilei” 
(Isaia 58:7-9). Nimic mai explicit decât o asemenea poruncă divină care vine în 
sprijinul egalității șanselor vieții, care, aşa cum se poate observa, nu este specific 
doar doctrinei creştinismului, ci Dumnezeu a avut în vedere aceste aspecte încă 

din perioada profeților, cu relativ mult timp înainte, de atunci de când inegalitatea 
şanselor de viață pe pământ se adâncea tot mai mult. 

În scopul realizării unui asemenea deziderat moral şi spiritual, și a unei 
relative egalităţi a şanselor de viaţă, se impune renunțarea la bogăţiile ce prisosesc 
unora în defavoarea celorlalți. Principiu doctrinar cu mult mai transparent în 
budism decât în creștinism, în mod deosebit în catolicism, unde tendința de fast 
şi îmbogăţire este cu mult mai evident, chiar şi în rândul clerului şi instituției 
bisericeşti, dovadă fiind catedralele fastuoase, care nu sunt decât un simbol al 
puterii şi dominării, spre deosebire de bisericile ortodoxe, cu mult mai modeste 
şi mai deschise Duhului Sfânt. Desigur, modalitățile de renunțare la îmbogățire 
sunt diferite de la o religie la alta. 

Dacă în budism, calea spre fericire este asceza totală, în creştinism nu 
există o asemenea practică, fiind impus postul periodic care are, mai mult rațiuni 
şi determinări de ordin doctrinar şi biologic, decât sociale sau chiar spirituale. Cei 
care postesc vremelnic, o fac în numele lor personal, sau ca o îndatorire ce induce 
unele consecinţe benefice lui şi celor apropiaţi, nu în favoarea celor nevoiaşi care 
s-ar bucura de această renunțare la ceea ce le prisosește celor îmbogăţiți, în mod 
simbolic, prisoseşte această pâine. A posti miercurea şi vinerea, sau în postul 
premergător marilor sărbători creștine, de ochii lumii, sau ca să te vadă şi să te 
recunoască Dumnezeu, este mai mult decât o minciună și un fals, atâta timp cât 
nu posteşti din convingere şi ca renunțare în favoarea celor nevoiaşi. Dumnezeu 
ne cere fapte bune şi curate şi nu interese și scopuri în nume personal, realizabile 
prin intermediul postului şi rugăciunii, percepute ca mijloace şi nu ca scop. 

În principiu, doctrina creştină este critică și moralizatoare, având un 
caracter general, fără să insiste în mod deosebit asupra celor care încalcă aceste 
porunci divine în defavoarea sorții unora şi în favoarea celorlalți, din ce în ce mai 
puţini, dar din ce în ce mai bogați. Aceștia sunt străini spiritului creştinismului şi 
religiei în general, mai ales atunci când încalcă o asemenea poruncă divină cum 
este cea transmisă prin prorocul Isaia, şi în mod deosebit prin Mântuitorul lisus 
Hristos. Credem că Biserica Creştină ar trebui să fie mai exigentă, şi în același 
timp mai critică, faţă de cei care aduc ofrande bunuri materiale, care nu numai 
că le prisosesc, ci care au fost dobândite prin mijloace necinstite, sărăcind pe unii 
în favoarea lor, şi care prin falsa milă creștină încearcă să-și recupereze păcatele 
prin faptele săvârşite. 

Avem cazuri concrete de „mari creştini” care în urma îmbogăţirii fără 
margini, prin mijloace necinstite şi anticreştine, oferă Bisericii cadouri și 
sponsorizări pentru a fi iertaţi de păcate şi de a se putea îmbogăţi în continuare 
la „umbra” fariseismului de care dau dovadă. A nu se uita că fariseii au fost cei 
care l-au trădat pe lisus Hristos, şi tot fariseii sunt cei care îi batjocoresc spiritul 
creștin pentru care a acceptat cea mai mare umilire din istoria umanităţii. 

Din păcate sunt relativ mulți ierarhi şi preoţi care tolerează şi acceptă 
aceste ofrande necinstite, blasfemându-L pe Dumnezeu şi Fiul Său care s-a jertfit 
pentru binele omenirii și nu pentru îmbogățirea unora care aruncă cu „pâine” 
în biserică şi în adevărații credincioşi, adică în cei săraci. În acest mod, pentru 
unii, biserica şi credința au devenit un mijloc şi nu un scop suprem, ceea ce ni 
se pare a fi un păcat mai mare decât a nu frecventa slujba religioasă din rațiuni 
individuale şi legate de anumite interese și motive imediate sau de perspectivă, 
fie ele şi cele care ar viza un câştig imediat în dauna altora care pierd, cum sunt 
jocurile de noroc. 

Putem evalua dintr-o asemenea perspectivă că, Rugăciunea Domnească, 
nu are numai un caracter teologic şi moralizator, ci prin efectele induse, dispune 
de un profund caracter pedagogic-educativ și formativ. Ne învaţă cât să-l 
cerem lui Dumnezeu, încât să nu-i prejudiciem pe alţii, şi în acelaşi timp, cât 
să-l acordăm Casei Domnului-Bisericii încât să-L mulţumim pe Dumnezeu 
şi să nu-L supărăm. Această rugăciune ne învaţă în primul rând faptul că lui 
Dumnezeu îi place mai mult „pâinea sufletului” decât „pâinea trupului”, asta și 
datorită faptului că cei bogaţi spiritual au obţinut această bogăţie prin muncă 
cinstită şi nu prin furt sau alte modalităţi străine spiritului religios. De aceea, un 
pustnic sau un sfânt este mai plăcut decât un bogat care dispune de prea multă 
bogăție materială decât bogăţie spirituală, şi care în dobândirea acelei bogății a 
sărăcit pe alții în favoarea sa. 

Un exemplu demn de luat în seamă pentru creștini şi creştinism este 
Apostolul Petru care l-a urmat pe lisus Hristos renunțând la un anumit mod 
de viață, nu bogat ci lumesc, în schimbul îmbogățirii sale spirituale. Exemplu 
regăsit şi în rândul celorlalți apostoli şi ucenici care au renunțat la lumea ce le 
aducea bucurii trupești în favoarea acestei pâini sufleteşti, mult mai gustoasă 
pentru cei care au simţit chemarea credinţei, au aderat din convingere și nu din 
interes. 

Pot fi considerate exemple demne şi cele date de unii tineri care urmează 
cariera preoțească, care o fac din nevoia de hrană spirituală şi nu din rațiuni 
străine spiritului creştin, adică de a se îmbogăţi şi beneficia de unele avantaje 
materiale și sociale, unii dintre ei ajungând doar „funcționari” ai bisericii şi nu 
slujitori ai lui Dumnezeu. 

Vom mai reveni asupra nevoii pâinii spirituale în biserică atunci când ne 
vom ocupa de hermeneutica Fericirilor, acum însă, trecând la una dintre cele 
mai controversate cereri cuprinse în conținutul Rugăciunii Domnești, cerere care 
vizează o anumită clemență faţă de păcatele săvârşite şi care a inovat spiritul 
creștinismului în raport cu spiritul justițiar al religiei iudaice, unde aşa cum se 
ştie, domină legea talionului și nu legea toleranţei şi iubirii aproapelui. Lege care 
acționează în virtutea rațiunii și înţelegerii şi nu a unor porniri instinctive şi 
animalice. 

„Și ne iartă nouă greşelile noastre, precum şi noi iertăm greşiților 
noştri” 

Dacă prin cea de-a patra cerere îl rugăm pe Dumnezeu să ne acorde pâinea 
cea de toate zilele, necesară subzistenţei fizice și spirituale, prin această rugăciune 
ne depăşim oarecum atribuţiile umane, invocând o cerinţă ce intră în atribuţiile 
exclusiv ale lui Dumnezeu, încercând să-i „forţăm mâna”, cum se spune, întrucât 
faţă de păcatul uman săvârșit, Dumnezeu S-a manifestat încă de la prima pereche 
de oameni, fiind binecunoscute consecinţele, și mai ales faptul că dintr-un anumit 
„mod egoist”, respinge păcatul în vederea desăvârşirii spirituale a omului, ca 
ființă creată după chipul și asemănarea lui. 

În vederea îndreptării omului și umanității de după actul săvârşirii păcatului 
originar, Dumnezeu a recurs şi la alte pedepse și ameninţări de care omul şi 
umanitatea a ţinut prea puţin seama, manifestându-se mai mult animalic-satanic 
decât angelic şi divin, cum se autorevendică. Biblia este plină de asemenea 
exemple, printre care le reiterăm pe cele legate de marele deluviu cunoscut 
sub numele generic de potop, sau amenințarea prin foc, cum a fost cel adresat 
populaţiei sodomite din Sodoma şi Gomora, pedepse care, se pare că nu au fost 
suficiente, asemenea practici antireligioase şi anticreştine ajungând în unele ţări 
să fie chiar legiferate, homosexualitatea devenind o realitate tolerată juridic şi 
chiar religios în unele țări şi popoare. 

Aceste pofte trupeşti se asociază poftelor materiale, a acelei „pâini a 
trupului”, prin rugăciune omul încercând să slăbească atenția şi spiritul vigilent al 
divinității, rugându-se atât pentru asigurarea minimului necesar existenței fizice, 
cât şi pentru unele favoruri personale în defavoarea celorlalți, în schimbul unei 
iertări reciproce, cu pretenții de egalitate sub raportul puterii. Pe acest fond al 
reciprocităţii, omul cere să fie iertat de păcat de Dumnezeu în schimbul iertării 
din partea omului, a semenului său. Mai mult decât atât, pe acelaşi principiu 
al reciprocităţii şi reflexivităţii logice, îşi autorevendică dreptul de a-L ierta pe 
Dumnezeu pentru comiterea unor fapte potrivnice acestuia, ceea ce s-ar constitui 
în cea mai mare blasfemie şi cel mai mare afront adus divinității de către om. 

Se observă că această cerere de iertare a păcatelor umane nu este atât o 
cerere clasică, cât mai mult o formă de negociere cu Dumnezeu: mă ierți pe mine, 
om păcătos, că aşa m-ai făcut, iar eu, la rândul meu, îmi iert semenul pentru ceea 
ce mi-a făcut în detrimentul binelui şi confortului meu psihic şi material. Cam 
aşa este percepută cea de-a cincea cerere, total contradictorie spiritului divin 
care nu vrea să acorde circumstanţe atenuante unor fapte care se cer a fi iertate. 
Făgăduinţa față de Dumnezeu că dacă iartă, la rândul său, cel iertat va ierta şi 
el, nu corespunde nici logicii şi nici moralei, întrucât omul este o ființă mai mult 
intolerantă, care îşi urmăreşte propriile interese și nu să ierte, istoria fiind plină 
de exemple, începând cu prima crimă fratricidă, crimă bazată pe ură şi egoism şi 
nu pe iubire fraternă. 

De fapt, în limbajul cotidian este încetăţenită ideea că numai Dumnezeu 
este în măsură să ierte, şi nu omul, acestuia revenindu-i cel mult atribuţia să 
înțeleagă păcatul comis de semen, dar nu şi să îl ierte, întrucât nu este Dumnezeu. 
Nu ne referim la reprezentanții unor instituţii juridice şi nici chiar religioase, 
ci la omul de rând care crede că iertarea semenului îl îndreptățește deopotrivă 
să şi greşească, întrucât Dumnezeu în schimbul iertării a semenului, îl va ierta 
la rândul său, ceea ce este fals, atât din punct de vedere logic, cât și moral. În 
acest mod rugăciunea Tatăl Nostru, prin această cerere, s-ar putea constitui 
într-o circumstanță atenuantă şi într-un mijloc prin care omul şi-ar putea găsi 
motivarea şi justificarea unor fapte antiumane şi antisociale care vor fi iertate 
de Dumnezeu, sau care cel puţin, va manifesta clemenţă în schimbul iertării 
reciproce. Este un mod periculos de a percepe lucrurile, cele mai multe atrocități 
umane săvârșindu-se în numele acestei posibile iertări din partea lui Dumnezeu. 

Nu suntem nici pe departe împotriva iertării semenului pentru unele fapte 
comise împotriva noastră, ci suntem împotriva negocierii cu Dumnezeu în a ne 
ierta păcatele în schimbul iertării greşelilor semenilor și a erijării noastre în fiinţe 
care ne depășim atribuțiile umane. Cel care deține judecata dreaptă şi adevărată 
este unul singur, Dumnezeu, omul nefiind capabil să judece doar prin prisma 
rațiunii şi logicii, sau să distingă binele de rău, doar pentru un anumit moment, 
nedispunând de o asemenea viziune de ansamblu asupra creaţiei, întrucât nu este 
creator ci creat. Singura ființă care a fost în măsură să judece pe pământ în afara 
lui Dumnezeu a fost şi a rămas lisus Hristos. Din acest punct de vedere este 
considerat un „nou Adam”, iar lumea de după Hristos, o lume nouă - hristică, 
născută în credinţa şi jertfa Mântuitorului în vederea iertării păcatelor noastre, şi 
nu în schimbul iertării păcatelor semenilor din partea noastră. 

Nu toţii exegeții creștinismului împărtășesc un asemenea punct de vedere. 
Aceasta probabil și din cauza firii lor optimiste şi a încrederii investite în om, 
evaluat ca o creaţie divină. Aceşti apărători ai ființei umane înțelegeau prin 
cuvântul „iertare” ceva care ne apropie de Dumnezeu, una dintre cele mai mari 
virtuți acordate de Dumnezeu omului, și nu ceva care l-ar putea distanța și 
diferenția, cum s-a şi întâmplat în istorie atunci când Dumnezeu era perceput ca 
un garant al faptelor posibile de a fi iertate, pe acest fond al legământului între om 
şi Dumnezeu, şi prin intermediul rugăciunii. 

Sfântul Grigorie de Nyssa ne-a arătat că spre a-L numi Tată pe Dumnezeu, 
trebuie să ne apropiem neîncetat de El, până la asemănare prin viață desăvârşită 
la care suntem chemați. Acelaşi lucru îl regăsim şi la evanghelistul Matei care ne 
cere să fim „desăvârşiți, după cum şi Tatăl vostru cel ceresc este desăvârşit” (5:48). 

Dacă trecem analiza din plan religios-teologic în plan logic, vom putea 
observa că dintr-o asemenea perspectivă avem de-a face cu o relaţie reflexivă - de 
reflexivitate și de identitate. În conformitate cu aceasta se instituie unele relaţii 
de echivalență între elementele comparate de tipul „egal cu” sau „identic cu”, şi 

în conformitate cu care ar fi eliminat raportul de supraordonare dintre elementele 
comparate, în cazul nostru, între om şi Dumnezeu, sau și mai grav, între creat şi 
Creator. A pune însă un semn de egalitate între om şi Dumnezeu, încalcă acest 
principiu al reflexivităţii, iar din punct de vedere religios ar fi o blasfemie care nu 
poate justifica şi legitima această iertare reciprocă a păcatelor din partea omului 
şi a lui Dumnezeu. 

Trebuie subliniat faptul că cererile invocate nu sunt nici egale ca importanță 
şi nici nu dispun de aceeaşi autoritate, cum s-ar putea pretinde prin cererea 
iertării păcatelor. A invoca o asemenea cerere în schimbul unei reciprocități, 
nu poate fi egal cu cererea sfințirii numelui divin în noi, şi nici cu invocarea 
voinţei în a reduce distanța dintre cer şi pământ, sau chiar dintre creat şi Creator. 
Depăşirea unui anumit prag al toleranţei divine, cum ar fi şi cel care forțează 
asemănarea firii omului cu firea lui Dumnezeu, devine pernicioasă pentru 
credinţă și relația dintre om şi Dumnezeu, omul neputându-se erija în egalul lui 
Dumnezeu, precum nici Fiul tatălui, orice inversare sau forţare a asemănării 
agravând acest raport. Ceea ce ar justifica acest raport, ar fi, nu atât asemănarea, 
cât mai mult diferenţierea, diferenţe care prin rugăciune ar putea să apropie omul 
de Dumnezeu Binefăcătorul. Prin iertarea faptelor semenilor şi a unei înălțări 
spre Dumnezeu, omul se manifestă tot ca un binefăcător, fiind mai tolerant și mai 
înțelept. Toleranţă și înţelepciune primite de la Dumnezeu, ca model moral, şi 
nu ca voinţă exclusiv umană, care lipseşte în rândul acestei specii, bucurându-se 
de răul semenului şi nu de binele acestuia. Aşa cum se ştie pentru unii bucuria 
a mers până la sacrificiul Fiului lui Dumnezeu, iertând un criminal, în schimbul 
unui Binefăcător ceresc. 

Desigur, prin iertarea faptelor semenilor devenim mai umani şi mai plăcuți 
lui Dumnezeu, perfecțiunea umană fiind construită pe iertare şi iubire, aşa cum 
ne-a învățat nu odată Mântuitorul prin propriul său exemplu, și mai ales atunci 
când în fața umilinţei a spus „artă-i Doamne că nu ştiu ceea ce fac.” Dumnezeu 
a iertat pentru moment faptele păcătoşilor care l-au condamnat pe Iisus la moarte, 
în schimbul iubirii față de om, dar și în a-l face să înțeleagă că iertarea şi iubirea 
sunt cele mai înalte virtuți pe care le doreşte Dumnezeu de la om. 

Aceasta înseamnă că iertarea, de oriunde ar veni ea, este benefică omului 
şi lui Dumnezeu, chiar în schimbul acestei reciprocităţi sau tranzitivităţi, iertarea 
păcatelor devenind în acest mod un scop şi nu un mijloc, cum se doreşte de către 
cei mai mulți oameni. Astfel, prin intermediul rugăciunii Tatăl Nostru, realizată 
zilnic de credincioşii creştini, pe lângă cererile invocate, inclusiv cea a iertării 
păcatelor, menţinem zilnic legătura cu Dumnezeu şi conştiinţa trează asupra a 
ceea ce suntem, şi mai ales, a ceea ce dorim să devenim, iertarea păcatelor din 
partea lui Dumnezeu obligând la fapte similare din partea fiecăruia dintre noi. 

Această cerere controversată devine foarte importantă, mai mult pentru 
viitorul persoanei care se roagă, și implicit, pentru perspectiva umană. Considerăm 

că este mai importantă decât cererea cu conţinut fizic, prin ea apropiindu-ne de 
Dumnezeu atunci când răspundem similar divinității, de la aproximativ aceeași 
altitudine a perfecțiunii morale la care se situează Dumnezeu prin voinţa de a ierta. 
Cerem mântuirea pentru păcatele săvârşite prin condiția noastră existențială a 
trecutului, de fiinţe păcătoase, dorind purificare prin iertarea din partea divinității 
şi a noastră proprie, ca urmare a acestei iertări divine, în vederea realizării unei 
lumi și a unui viitor mai bun, bazat pe iertare, și iubire şi nu pe ură şi resentimente 
pentru anumite fapte comise de noi sau înaintașii noştri. 

De aceea, prin această cerere urmărim în primul rând purificarea spirituală 
şi morală, prin iertare defrişând acea cale care ne duce spre mântuire şi perfecțiune, 
asemenea lui Dumnezeu. Iertarea devine un principiu și o lege cauzală în 
mecanismul devenirii noastre şi a universului creat, fără iertare rămânând 
prizonierii trecutului şi condiției animalice, care din păcate, se manifestă atât 
de frecvent, rămânând încă un loc comun pentru specia umană, răzbunătoare 
şi revendicativă, cerând iertare în schimbul unei reciprocităţi, şi nu din proprie 
convingere. 

Să ne întrebăm însă de ce sunt acceptate păcatele de către Dumnezeu? Şi 
nu oricare păcate, ci unele dintre cele mai grave, cele care încalcă orice principiu 
moral sau decalogic. Este un răspuns greu de dat atâta timp cât Dumnezeu nu a 
fost indiferent față de faptele păcătoase ale omului, sancționând în mod repetat 
omenirea atunci când a fost încălcat un anumit prag al toleranţei sociale şi morale, 
şi mai ales, atunci când unele păcate aveau un caracter profund distructiv pentru 
om şi umanitate. Ar fi justificate păcatele inconștiente, sau cele cu un grad de 
pericol social mai mic, de ordin individual. Nu ne explicăm cum Dumnezeu 
acceptă războaiele purtate de unele puteri militare şi economice, în urma cărora au 
de suferit atâtea suflete nevinovate, mai ales copii şi bătrâni. Războaie - cruciade 
care induc beneficii celor care cotropesc popoare şi națiuni, în contradicție cu 
spiritul religios creştin, care condamnă crima, războiul şi dominarea. 

Dacă am extrapola păcatul și iertarea în planul liberului-arbitru, atunci 
păcatul uman ar fi consecința acestei libertăţi apriorice acordate omului de 
divinitate în scopul responsabilizării şi sancțiunii pentru faptele săvârşite, şi ca 
atare, păcatul ar fi o justificare a intervenţiei lui Dumnezeu în actul creației. 

Să ne închipuim, prin reducere la absurd şi efort de imaginaţie, că omul ar 
fi rămas perfect, aşa cum a fost creat, după chipul şi asemănarea sa cu Creatorul, 
şi să ne întrebăm, ce s-ar fi întâmplat cu el în decursul istoriei. 

Într-o asemenea ipostază, omul nu ar mai fi avut nevoie de Dumnezeu și ca 
atare, nici nu mai menținea legătura cu El prin rugăciune, autoproclamându-se 
propriul său demiurg, cum au încercat să-l revendice exegeții materialismului 
dialectic şi istoric, în mod deosebit K. Marx, promotorul acestei ideologii ce 
preamărea omul în detrimentul credinţei în Dumnezeu. Pentru ca să se mențină 
vie această relaţie dintre om şi Dumnezeu este necesar ca omul să ierte şi la 

rândul său, prin intermediul rugăciunii şi credinței, să fie iertat, nu ca un egal a 
lui Dumnezeu, ci ca un veşnic supus. De aceea, pe lângă iertarea invocată față 
de Dumnezeu, omul trebuie să suporte pedepsele divine, implicit cele ce vizează 
unele catastrofe naturale sau/și sociale, cum ar fi războaiele şi, inclusiv, sfârşitul 
acestei ordini a universului şi reînceperea unei noi ordini cu alte principii şi valori 
universale, care pun în mai mare valoare puterea lui Dumnezeu decât pe cea a 
omului şi a diavolului care ispiteşte omul spre anumite fapte ce contravin voinţei 
şi plăcerii lui Dumnezeu. 

Înainte de orice, prin iertarea păcatelor, unilaterală sau bilaterală, pe acest 
fond al reflexivităţii logice, recunoaştem puterea unică a lui Dumnezeu, care poate 
să ierte orice păcat, demonstrându-şi disponibilitatea şi voinţa. Spre deosebire de 
iertarea umană, cum ar fi cea a părinților față de copii, care este trecătoare şi 
subiectivă, iertarea divină este superioară şi induce alte efecte decât cea umană, 
având nu atât un scop revendicativ, ca cererea de iertare din partea omului, ci 
unul coercitiv şi ameliorativ, în favoarea omului şi umanităţii prezente şi viitoare, 
iertarea lui Dumnezeu însemnând în primul rând salvare și mântuire, dincolo de 
îndreptare şi corijare morală pentru prezent. 

Sunt desigur şi alte diferențe marcante între iertarea divină şi cea umană. În 
ceea ce priveşte iertarea divină, această formă absolută a iertării reflectă puterea 
absolută de care dispune Dumnezeu în raport cu actul creaţiei Sale, iar în ceea 
ce privește iertarea semenilor din partea oamenilor, această formă relativă şi 
subiectivă a iertării, reflectă într-un mod unidirecțional uman, puterea noastră 
sufletească şi încrederea în Cel ce ne poate ierta ca urmare a iertării noastre a 
semenilor, dar nu ca egali ai lui Dumnezeu. 

În ceea ce privește iertarea unui copil din partea unui părinte, nu iertarea 
propriu-zisă este atât de importantă, chiar dacă efectele de moment se pot face 
resimtite, ci mai mult încrederea părintelui că prin iertare se poate remedia relația, 
mai ales comunicarea, fără a aștepta ca, la rândul lui, părintele să fie şi el iertat 
de copil, pentru unele fapte care l-au neîndreptățit pe acesta. Tot aşa trebuie să 
iertăm şi noi, fără a cere să fim iertaţi de Părintele suprem, iertarea devenind un 
atribut uman, adică un scop şi nu un mijloc. Să promovăm o asemenea iertare 
nerevendicativă, în scop umanitar şi nu individual, astfel ca rugăciunea Tatăl 
Nostru să dispună şi de alt caracter decât de a fi o înlănţuire de cereri făcute în 
mod mecanic, în nume personal şi în scop revendicativ. 

În încheierea analizei acestei sintagme ce vizează iertarea păcatelor, 
asemenea pe care noi le iertăm în schimbul iertării divine, subliniem faptul că 
este bine să ținem seama că atunci când ne rugăm şi ne adresăm lui Dumnezeu, 
ca unei ființe impersonale şi atotputernice, nu „negociem” cu cineva care ar putea 
înțelege scopul şi interesul nostru imediat, şi care ar răspunde în funcţie de această 
înțelegere și beneficiul obţinut ca urmare a cererii invocate prin rugăciune. 

Prin rugăciune, nu numai că invocăm voinţa şi puterea divină, relaționând 
cu divinitatea în scopul iertării păcatelor sau ale altor cereri invocate, ci chiar 
ne exprimăm adeziunea şi identitatea cu natura noastră divină, fiind în măsură 
să iertăm, asemenea lui Dumnezeu, ceea ce, așa cum am mai spus, ne apropie 
de perfecțiunea divină şi nu ne distanțează, chiar în pofida faptului că iertarea 
invocată în cea mare parte este personală, revendicativă şi condiționabilă. 

Chiar dacă se face într-un cadru colectiv, de regulă prin intermediul unor 
mijlocitori între om și Dumnezeu, cum sunt preoţii și ceilalți ierarhi ai Bisericii, 
şi nu în mod individual, după cum declară cei mai mulți credincioși individuali 
şi de regulă nepracticanţi. Ori, se ştie că rugăciunea colectivă este mai puternică 
decât cea individuală, inducând efecte energetice de tip exponențial cu numărul 
participanţilor, fapt ce a făcut apariția Caselor de rugăciuni - a Templelor şi 
Bisericilor, aceste lăcașuri fiind regăsite în orice religie care se bazează pe acest 
mecanism al rugăciunii colective. De aceea și titlul rugăciunii este denumită 
Tatăl Nostru și nu Tatăl Meu, cererile individuale fiind făcute în mod indirect 
în nume colectiv, invocând un Tată comun cu puteri şi voință comună, adică 
fără discriminare şi părtinire, chiar în ciuda faptului că unele popoare se cred 
mai „alese” decât altele, printre care se autorevendică şi poporul român, ca unul 
dintre aceste popoare, alături de poporul evreu, şi nu numai. 

Rugăciunea colectivă vizează efecte colective şi planetare, şi nu beneficii 
de moment și în nume personal, cu atât mai puțin în favoarea unui popor 
ales şi în defavoarea celor „nealese”, pe care Dumnezeu nu le-ar recunoaște, 
disprețuindu-le. Pentru Dumnezeu nu există nici popoare alese şi nici părtinire, 
ci doar recunoaștere față de acelea care îi respectă dorința şi voinţa şi ale căror 
membri nu se abat de la principiile credinţei şi moralei religioase, principii prin 
care sunt reglementate raporturile dintre El, popoare şi indivizi. A iubi semenul 
ca pe tine însuţi, principiu plăcut lui Dumnezeu, este o cale spre mântuire, 
perfecţiune şi, totodată, scop suprem în creştinism. La fel şi rugăciunea Tatăl 
Nostru, prin care suntem izbăviţi de păcate şi, în acelaşi timp suntem ocrotiți de 
forțele răului. Sintagmă ce se constituie într-o altă cerere, la fel de controversată 
ca şi cea legată de iertarea păcatelor, pe care o vom analiza în secvența care 
urmează. 

Înainte de a trece la acest demers analitic, vom face precizarea în 
conformitate cu care această iertare reciprocă a păcatelor: a noastră, față de cei 
care ne-au greșit şi a celor cărora le-am greşit, în schimbul iertării lui Dumnezeu, 
deci şi a noastră şi a lor, este cea mai eficientă formă de relaţionare dintre oameni, 
pe de o parte şi dintre om şi Dumnezeu, pe de altă parte. Din punct de vedere 
sociologic, este o formă de relaţionare orizontală, oamenii iertându-se reciproc 
pentru unele fapte comise, demonstrând superioritate şi înțelegere. Din din punct 
de vedere teologic, este o formă de relaționare verticală dintre om și Dumnezeu, şi 


146 


Capitolul III Caracterul transcendent şi imanent al rugăciunii în religia creştină 


care, ca orice relaţie pozitivă şi constructivă, presupune mai degrabă toleranţă şi 
înțelegere, am spune, iertare decât intoleranţă şi ură, fapt ce ar contrazice natura 
divină, aceea de a fi iubire. 

Credem că religia s-a născut tocmai din această nevoie de iertare a ființei 
create de Creator, şi nu din nevoia de răzbunare şi sancţiune a omului pentru 
anumite fapte păcătoase comise sub imperiul instinctelor animalice și a poftelor 
materiale, niciodată suficient de îndestulătoare. Doar prin religie şi credință omul a 
devenit Om, Dumnezeu fiind unicul model pe care îl copie în vederea desăvârşirii 
sale, imitând şi iertarea, la fel ca şi iubirea, ca atribute divine fundamentale, dar 
greu realizabile de om. 

Dacă vom face o analiză comparativă între omul preistoric - preadamic 
şi cel adamic, cel înzestrat de Dumnezeu cu judecată şi moralitate, vom putea 
observa că ceea ce îl caracteriza pe omul preistoric era instinctul supravieţuirii 
speciei și nu toleranța, sau cu atât mai puţin, iertarea celor din jur. Ba chiar 
şi ulterior, când instinctul religios era destul de conştientizat, când credinţa 
religioasă căpătase unele forme embrionare, omul acționa în virtutea principiului 
răzbunării şi judecării aspre a semenului, primul care a fost în măsură să ierte cu 
adevărat fiind Mântuitorul lisus Hristos. 

Un caz concret, dar şi simbolic, a fost femeia samariteană, blasfemiată de 
membri comunității pentru faptele comise. Această iertare din partea Mântuitorului 
nu este nici pe departe întâmplătoare, ci scoate în evidență faptul că pentru a putea 
ierta, trebuie să evaluăm în primul rând spiritual persoana evaluată şi posibil 
iertată, numai aşa putând să conştientizăm faptul că iertarea este superioară urii 
şi pedepsei, şi că forma cea mai înaltă a perfecțiunii, realizabilă prin iertare, îl 
apropie mai mult pe om de Dumnezeu decât îl desparte, chiar dacă cel care iartă 
poate fi afectat în mai mare măsură decât cel iertat. Aceasta deoarece cel iertat nu 
se află pe aceeaşi lungime de undă cu cel iertător, cum omul nu a fost întotdeauna 
pe aceeași frecvență cu Dumnezeu, neînţelegându-i clemența, recurgând la fapte 
reprobabile ce îi displac divinității. 

Să vedem însă ce se întâmplă după ce omul a conștientizat această relație 
cu divinitatea, ca urmare a revelației acestui raport, sau când a intervenit 
rugăciunea, adică, atunci când relaţia era intermediată cu ajutorul Cuvântului 
divin, prin intermediul credinţei și rugăciunii. Istoria umanității este edificatoare 
din acest punct de vedere, şi deloc încurajatoare în promovarea credinței, în 
raport cu rațiunea şi interesele individuale şi colective. Mulţi au negat Cuvântul 
sacru şi revelat înscris în Biblie, căutând fel de fel de contraargumente, apelând în 
acest sens la ştiinţă, care, aşa cum o demonstrează prezentul, aduce atât beneficii 
omenirii, cât şi ameninţări, cele mai multe fiind de ordin ecologic și moral, omul 
depăşindu-şi în mod nepermis de mult condiţia de fiinţă creată, în defavoarea sa 
şi a semenului său. 

A aduce prejudicii creaţiei este la fel de păcătos ca şi cum ai huli sau 
nesocoti puterea divină care se răzbună și pentru asemenea fapte ce afectează 
echilibrul biologic şi spiritual. De aceea, într-o asemenea lume a inegalităţilor 
materiale şi spirituale, rugăciunea nu poate deveni decât un mijloc în favoarea 
unora şi în defavoarea celorlalți, şi nici un mijloc de creștere a „pâinii trupeşti” 
în dauna celei sufleteşti, fiind străină îmbogăţirii unora din unele ţări, continente 
şi zone geografice cum ar fi nordul față de sud, care, pentru condițiile precare de 
viață, nu sunt motivaţi în a se ruga, sau dacă se roagă, o fac în mod instinctiv, ca 
cerere în vederea supravieţuirii şi nu a devenirii asemenea perfecțiunii divine. 
Pentru aceştia și cei mai mulţi oameni ai planetei, rugăciunea nu-i ridică dincolo 
de condiţia lor fizică şi uneori chiar animalică, cum la aceeași condiţie îi menține 
şi pe cei dornici de înavuţire, dar care resimt efectele rugăciunii într-un mod 
benefic, perpetuând furtul și jaful în defavoarea celor săraci. 

Pentru ambele categorii, rugăciunea poate induce la fel de bine şi efecte 
negative, adâncindu-ne în păcate, într-un mod mai mult sau mai puțin conștient, 
şi de o parte şi de cealaltă parte, rugăciunea putând deveni mijloc şi nu scop, 
apelând la această cerere a iertării păcatelor şi pe acest fond vicios al rugăciunii. În 
măsura în care am fost iertați, am continuat cu faptele noastre păcătoase, crezând 
că am slăbit vigilența lui Dumnezeu și ca atare, ne este permis să facem orice, 
în dauna semenului care, iertat şi el, va recurge la același algoritm praxiologic, 
sinonim algoritmului uman și nu a celui divin, pe care nu suntem capabili să-l 
urmăm, întrucât ne lipsește acea voință divină. 

Într-o asemenea situaţie îl implorăm pe Dumnezeu, în schimbul declinării 
competenţei noastre, să se facă voia Sa nelimitată, apropiind cerul de pământ, 
în favoarea omului şi nu a lui Dumnezeu, căruia, aşa cum rezultă și din această 
rugăciune, mai mult îi cerem decât îi oferim, omul fiind în măsură să-L sacrifice 
chiar şi pe propriu Fiu a lui Dumnezeu, ceea ce este de neiertat, oricât ne-am căi 
şi ne-am ruga să fim iertați ca specie umană. 

Dacă ne vom mai întreba de ce a ajuns omenirea unde a ajuns, răspunsul îl 
putem găsi, pe de o parte în natura iertătoare a Lui Dumnezeu, iar pe de altă parte, 
în natura neiertătoare şi rugătoare a omului, care așa cum am arătat, foloseşte mai 
mult rugăciunea ca un mijloc în vederea realizării unor scopuri, şi nu ca un scop 
ce transcende asemenea beneficii personale şi colective. 

Ne întrebăm dacă musulmanii se roagă pentru binele întregii omeniri, 
inclusiv pentru dușmanii lor cei mai înverşunaţi, care sunt americanii şi 
occidentalii? Sau dacă preoţii greco-catolici se roagă şi în numele ortodocșilor 
care le-au luat bisericile și dreptul la credință? Sunt întrebări care prin răspunsul 
lor pot argumenta opinia exprimată anterior, şi care în mod empiric demonstrează 
faptul că pentru cei mai mulți pretins credincioși, rugăciunea a devenit un 
instrument și nu o cale de comunicare cu Dumnezeu. 

„Și nu ne duce pe noi în ispită” 

Este cea de-a şasea cerere, emergentă dorinţei de putere şi înavuţire, fiind 
specifică Cezarului, adică puterii temporale, şi nu celei spirituale. Înainte de a 
analiza conţinutul acestei cereri ce vizează influența și neîncrederea noastră în 
puterea divină, fiind uşor influenţaţi de alte puteri miraculoase benefice pentru 
moment, vom analiza semantica acestui cuvânt, „ispită”, care aşa cum este 
descrisă de teologul român N. Petrescu, în lucrarea citată, ispita este „bântuiala 
cea rea, care amăgeşte şi împinge pe credincios sub jugul diavolului. Ea este la 
început o momeală ademenitoare, înşelătoare, prin care este atras credinciosul 
spre păcat, dar, după aceea, ispita devine o putere activă în sufletul credinciosului, 
îndemnându-l în mod direct la săvârșirea răului moral, adică la moartea 
sufletească.” Se observă că între cererea anterioară, cea care viza înfăptuirea 
păcatelor şi iertarea lor într-un mod negociabil, pe acel principiu a reciprocităţii, 
şi că pe ceastă cerere se instituie permanente legături: ultima cerere o anticipează 
pe cealaltă, cea post factum, aceasta, la rândul ei, fiind o cerere antefactum, 
adresată lui Dumnezeu, rugându-l să nu îngăduie diavolului să ne ademenească 
şi să cădem pradă ispitelor care duc spre păcat. 

Omul ademenit rămâne prizonierul „pâinii trupeşti” și influenţei diavoleşti, 
nu dorinței sau chiar ispitei cunoaşterii, prea puţini fiind cei care se „nevoiesc” 
în scopul cunoașterii, adică bat porțile cunoaşterii pentru a li se deschide, cum 
spune evanghelistul. Așa au pățit la început Adam şi Eva şi așa vor păţi toți cei 
dornici de înavuţire, care au trădat sau sunt corupți şi ispitiți de puterea trecătoare 
a banului, precum Iuda iscarioteanul, care în schimbul a treizeci de arginţi şi-a 
trădat propria conştiinţă, abdicând de la puterea spirituală de a cărei recunoaştere 
se bucura din partea lui lisus, fiind unul dintre cei mai apreciaţi ucenici, în 
favoarea puterii temporale, devenind robul banului - pâinii trupeşti, şi nu robul 
cunoașterii - a pâinii sufletești. 

Rezultă că ispita îşi are izvorul în dorinţele și poftele trupeşti, în goana de 
îmbogăţire şi plăcerea de a face rău semenului, părintele ispitei fiind diavolul şi nu 
omul propriu-zis, şi cu atât mai puţin Dumnezeu, după cum ar spune Iacob (1:3). 
Dacă noi ne rugăm lui Dumnezeu să nu ne ducă în ispită, aceasta nu înseamnă 
că El este sursa răului şi a ispitei. Rugăciunea cuprinde de data aceasta o cerere 
indirectă, apelând la Dumnezeu să nu-i îngăduie diavolului să ne ducă în ispită şi 
pe noi să ne ajute să rezistăm acestor ispite diavoleşti, plăcute ochiului, trupului şi 
chiar sufletului. De unde se pot desprinde cel puţin două tipuri ale ispitei: internă 
şi externă (cf. N. Petrescu, op.cit.p.210). 

După autorul citat, ispita internă este cea care îţi ațâță poftele dinăuntru 
cum ar fi pofta trupului, pofta ochilor şi trufia vieţii, ispite prin care a încercat 
să-l ademenească diavolul chiar şi pe lisus Hristos (Matei 4:1-11) şi pe Adam şi 
Eva, care au fost scoşi din rai întrucât nu au rezistat ispitei şarpelui-diavolului. 
Spre deosebire de ispita internă, care ține mai mult de caracterul și latura 


149 


IOAN JUDE Creştinismul între imanenţă şi transcendenţă 


morală a fiecăruia dintre noi, ispita externă este mai mult condiționată din afară, 
avându-și izvorul într-o resursă exogenă individului, din lume - societate, care se 
îndreaptă asupra noastră sub forma imitației, dorințelor nestăvilite de a face rău şi 
a unelti împotriva semenilor, ca indivizi sau popoare. Cartea Sfântă este plină cu 
asemenea ispite, unii au rezistat şi l-au biruit pe diavol, cum ar fi lisus Hristos, iar 
alții care au rămas pradă ispitei, cum ar fi în Vechiul Testament Fiul risipitor sau 
în Noul Testament Iuda, cel biruit de un pumn de arginţi în schimbul trădării și 
care a devenit, din acest punct de vedere, un arhetip negativ în istoria umanității. 

Așa cum este cunoscut de toţi credincioşii creștini, în această rugăciune a 
cererii, nu este formulat conținutul ispitei, subînţelegându-se natura ispitelor, fără 
să fie explicitate. De aceea, se crede că este vorba despre aceeaşi ispită comună 
cu cea a oamenilor primitivi, a lui Adam şi Eva, când au fost ispitiți de diavol, să 
muște din pomul vieții şi al cunoașterii, pentru a încălca porunca divină care îi 
interzicea trecerea acestui prag cognitiv al omului, astfel că depăşirea limitei se 
întoarce împotriva omului, şi nu în favoarea sa. Asta nu înseamnă nici pe departe 
ca omul să rămână la acea condiţie primitivă ci, dimpotrivă, această asemănare a 
omului cu Dumnezeu trebuie să se răsfrângă şi în dorinţa de cunoaştere. 

Din acest punct de vedere pot să apară unele contradicții în ceea ce priveşte 
originea ispitei şi modul de adresabilitate a rugăciunii, ştiut fiind faptul că lisus 
Hristos s-a rugat lui Dumnezeu, care este un izvor de „ispite” pozitive şi nu 
negative, cum s-a demonstrat a fi diavolul. De aici, legitima întrebare: de ce ne 
rugăm lui Dumnezeu să nu ne ducă în ispită, şi mai ales, de ce ispită negativă să 
ne ferească, care se subînţelege că nu-i aparține? Dacă o asemenea ispită nu vine 
de la Dumnezeu, ci de la diavol, atunci de ce ne rugăm să nu ne ducă în ispită, 
când dorinţa și voința Sa este tocmai contrarie, dorindu-ne fii Lui şi nu ai Satanei? 

Un posibil răspuns ar fi şi acela în conformitate cu care puterea creației 
nevăzute este la fel de mare ca și puterea creaţiei văzute, ambele aparținând 
lui Dumnezeu, de El depinzând influenţa diavolului şi nu de diavol propriu-zis. 
Aspectul este lămurit, după cum vom vedea, în sintagma următoare, cea care 
concretizează natura ispitei, ea aparținând celui viclean, printr-o asemenea cerere 
adresată divinității, rugându-l pe Dumnezeu să ne izbăvească de predispoziția 
spre rău şi ispita diavolească, în exclusivitate negativă. 

De aceea, la prima vedere, cererea pare a fi paradoxală: cerem ceva şi cuiva, 
pe cine în mod indirect îl putem incrimina că ne-ar putea conduce spre ispita 
răului, întrucât de rău cerem să fim feriti şi nu de bine. Rău care nu aparține însă 
Celui la care ne rugăm, ci acelui de care cerem să fim feriți de ispita păcatului şi 
a răului. De unde rezultă concluzia logică în conformitate cu care rugăciunea şi 
cererea este adresată celui mai puternic, nu celui care reprezintă sursa răului şi 
cea a păcatelor - diavolul, care, oricum, nu este dispus să ne asculte. 

Ne rugăm lui Dumnezeu care dispune de o asemenea putere şi voință, şi 
care este deasupra diavolului, putându-l opri în a ne mai ispiti spre păcat şi fapte 
potrivnice lui Dumnezeu. 

Rezultă de aici că influența diabolică nu trebuie nici pe de parte ignorată, 
ci, dimpotrivă, trebuie luată în seamă, la fel cum trebuie să luăm în seamă 
influenţele fizice și psihice ale energiei negative, care nu aparține divinității, ci 
forțelor malefice ale universului, cunoscute în simbolistica populară prin forțele 
diavolului, care chiar dacă are numeroase conotaţii semantice, induce aceleași 
efecte distructive pentru om şi umanitate. 

Diavolul este considerat chiar a fi „stăpânitorul lumii”, în faţa căruia 
unii se închină, cum ar fi sataniștii, care au declarat război sângeros împotriva 
creștinilor şi implicit lui lisus Hristos, trecând la ofensivă deschisă cu pretenții de 
a deveni o alternativă la puterea religioasă şi, ulterior, o putere mondială, ispitiți 
fiind de aceste forțe malefice şi pofte păcătoase îndreptate împotriva omului 
şi lui Dumnezeu. Nu este nici locul şi nici cazul să ne ocupăm de fenomenul 
satanist. Vom menţiona doar faptul că este unul real, care a pătruns şi la noi în 
ţară încă din anii 80, sub denumirea de „Biserica Satanistă”, şi care în prezent 
numără aproximativ 6820 de membri, cu intenția declarată de a deveni asociaţie 
religioasă cu acte în regulă, adică de a se înscrie la Secretariatul de Stat pentru 
Culte, permițându-le acest fapt însăşi legea cultelor care este extrem de permisivă 
în raport cu „credincioşii de pe teritoriul ţării noastre. Din anul 2002 dispun 
de un site oficial pe internet, intensificându-şi activitatea de prozelitism on-line, 
dar și manifestările sataniste în diverse oraşe ale ţării, profanând mormintele şi 
crucile unor morminte în semn de protest față de religia creştină şi simbolurile 
acesteia. 

„Ci ne izbăveşte (scapă) de cel viclean (rău)” 

Revenind la analiza cererilor din Rugăciunea Domnească, vom trece la cea 
de-a şaptea cere şi ultima, la cea care vizează izbăvirea - scăparea omului din 
partea lui Dumnezeu de cel viclean, de cel care ne ispiteşte, adică de Satana. 
Dacă în cererea anterioară, lisus Hristos îi cere lui Dumnezeu să nu-i îngăduie 
diavolului să ne ducă în ispită, iar în cea anterioară, să ne ierte de păcatele 
săvârșite ca urmare şi a acestor ispite diavoleşti (aici fiind o inversare a cauzelor 
cu efectul), prin ultima cerere, lisus Hristos, în numele umanității îl roagă pe 
Dumnezeu să ne păzească de influenţele răului, ştiind că omul prin libertatea şi 
voinţa sa rămâne ușor pradă ispitelor diavolești şi lumești. 

A ne izbăvi de cel viclean, înseamnă a ne preveni de cauzele răului, a ispitei 
şi predispoziției spre păcate, singurul care este în măsură să prevină aceste cauze 
fiind Dumnezeu, prin harul şi voința sa nelimitată. În același timp, El poate 
să ne ierte şi de păcatul originar pentru care am fost condamnați să păcătuim, 

atâta timp cât am rămas influenţei satanice, ceea ce conduce la concluzia că 
această cerere este mai profundă decât pare la prima vedere, având un caracter 
soteriologic şi eshatologic, vizând o altă lume, scăpată de influenţele diavolului şi 
de predispoziția spre păcat. 

Cererea adresată de Mântuitor divinității vizează mai mult viitorul 
umanității şi nu prezentul, care se pare că este scăpat de sub controlul 
divin, fiecare om şi putere făcând ceea ce doreşte, fără vreo pedeapsă divină 
transparentă: criminalii neprinşi duc o viaţă de huzur, cei care fură se bucură 
de „roadele” muncii lor, cei care preacurvesc ştiu de ce trăiesc, pe când omul 
credincios, cu frica lui Dumnezeu, îşi trăiește viața de la o zi la alta, așteptând 
judecata cea dreaptă care încetează să mai vină. Faţă de o asemenea situaţie cere 
Mântuitorul să fim izbăviţi de rău şi de cel viclean, şi nu pentru cazuri izolate, 
izvorâte din ispite interne la acei oameni lipsiți de judecată și credință adevărată. 
Dacă prin această rugăciune nu s-ar cere izbăvire, atunci în mod logic, s-ar crede 
că Mântuitorul ar fi fost indiferent față de oamenii viitorului, adică nu ar proteja 
viitorul de ispita diavolului, ajungându-se la haos şi degradare umană, cum din 
păcate s-a ajuns, omul purtându-şi crucea suferinţei prin cădere şi nu prin urcare 
şi îndumnezeire, mântuirea prin pocăință fiind singura cale salvatoare de ispita 
celui viclean. 

Rezultă că prin această cerere expresă, Mântuitorul încearcă să ne ajute să 
evităm capcana şi ispita diavolului, iar prin voinţa lui Dumnezeu, să fim izbăviţi 
şi mântuiţi de cel rău. De aceea, putem spune că rugăciunea Tatăl Nostru este 
mai mult decât o rugăciune de cerere, fiind şi o rugăciune de mântuire, deţinând 
un profund caracter soteriologic. A fi izbăviţi - preveniţi în faţa celui care ne 
ispiteşte spre păcat, înseamnă, în mod indirect, a fi şi mântuiţi, iertarea păcatelor 
invocată într-o altă cerere vizând în primul rând mântuirea, iar prevenirea în 
faţa păcatelor, premisa logică a mântuirii. Astfel, prin această izbăvire depăşim 
condiția şi măsura răului și intrăm în grația divină, depăşind şi răul şi păcatul la 
care suntem predispuși prin natura noastră umană, stimulați fiind şi de ispitele 
diavoleşti faţă de care nu rezistă cei mai mulți dintre oameni, amăgindu-ne uneori 
prin credință şi rugăciune că vom fi iertaţi pentru păcatele săvârșite. Într-un 
asemenea context, rugăciunea trebuie să aibă un caracter preventiv şi continuu, 
mai degrabă să cerem prevenirea şi păzirea omului, prin harul şi puterea divină 
în fața ispitei diavolului, nu doar iertarea păcatelor, care prin săvârșirea lor atrag 
mânie din partea lui Dumnezeu și nu mântuire. 

De regulă, ne rugăm lui Dumnezeu doar atunci când îi cerem ceva, 
Rugăciunea Domnească vizând, după cum se poate observa, mai multe cereri 
decât slăvire, preamărire sau mântuire, cereri care fără excepție aduc beneficii 
mai mult petentului şi nu celui căruia i se adresează. De aceea considerăm că 
rugăciunea adevărată nu este cea care vizează un asemenea mecanism economic 
„cost-beneficiu”, ci aceea care în mod dezinteresat conduce spre îndumnezeire, 

adică cea care ne deschide drumul Mântuirii în timp, şi nu cea care conduce doar 
la unele avantaje de moment. 

Să ne rugăm pentru ca să fim plăcuţi lui Dumnezeu prin faptele şi gândurile 
noastre, să ne atragă, să ne accepte şi să ne păstreze lângă Sine în Împărăţia 
Sa, pe care o invocăm prin una din cererile rugăciunii, să-l sfințim numele 
şi să-l invocăm voinţa de a face ca să dispară asemenea decalaje dintre cer şi 
pământ, iar pâinea să fie îndestulătoare pentru toată lumea în mod relativ egal şi 
nu disproporționat. Aşa cum s-a întâmplat în decursul istoriei umanității, când 
rămânând pradă ispitei diavolului, unii s-au îmbogăţit, cerând iertare, iar alții au 
sărăcit, cerând milă, astfel că cerința şi umilinţa au devenit trăsături caracteristice 
societăților pe care le-a parcurs omenirea. 

Când nu vom mai minţi, nu vom mai fura, nu vom huli şi nu vom 
asupri aproapele, atunci nu o să mai fie nevoie de multe din cererile invocate 
de Mântuitor ca reprezentant al omenirii. Astfel, Rugăciunea Tatăl Nostru va 
deveni o rugăciune de slavă şi mulțumire pentru cele săvârşite de harul şi puterea 
divină, nu de cerere şi nici de umilinţă, întrucât orice cerere nu este altceva decât 
o expresie a neputinței şi clemenţei celui la care te rogi, indiferent în ce scop 
şi cu ce efecte produse. Aşa cum am mai arătat, este preferabilă mai degrabă 
rugăciunea prevenirii decât cea a iertării, rugăciunea dezinteresată decât cea prin 
care urmărim anumite favoruri de moment, implicit cele legate de sănătate, ca 
să nu mai vorbim de cea prin care se urmăresc unele avantaje proprii în dauna 
celorlalți. Să ne rugăm, în ultimă instanță, să devenim bogaţi sufletește, cu 
toleranță şi înţelepciune față de tot ceea ce ne înconjoară, să nu fim duși în ispită, 
şi să accedem spre Împărăţia cerească, unde se află puterea şi mărirea celui în faţa 
căruia Mântuitorul s-a rugat în numele omenirii și a mântuirii. 

Prin aceste concluzii preliminarii am încheiat demersul analitic al celor 
şapte cereri ce le cuprinde Rugăciunea Domnească, ca o rugăciune a salvării 
şi a mântuirii, pe care ne-am permis să o asemănăm unui adevărat imn al 
creştinismului. Credem că prin săvârşirea celor invocate în acele şapte cereri, 
vom deveni mai creştini decât pretindem că am fost, suntem şi vom fi. 

Este bine ca în încheierea acestei părți a rugăciunii să precizăm de ce 
sunt şapte cereri (trei în prima parte, închinate Sfintei Treimi și patru în cea 
de-a doua, toate necesare vieţii noastre trupeşti şi sufleteşti), şi nu un alt număr. 
Aşa cum ne arată Preafericitul Augustin, această cifră simbolică este în același 
timp o cifră sacră, prin ea fiind desemnate mai multe simboluri, cum ar fi în 
creștinism, numărul Sfintelor Taine, numărul darurilor Sfântului Duh şi numărul 
Laudelor zilnice cuvenite lui Dumnezeu, după Sfânta Scriptură, în care stă scris: 
„De şapte ori pe zi Te-am lăudat, Doamne, pentru judecăţile dreptăţii Tale”. 

Fără a aduce vreun afront creştinismului, trebuie subliniat faptul că această 
cifră a avut conotaţii mistice şi înaintea creștinismului, în Egipt, Roma şi Grecia, 
şi, în mod evident, și în alte religii: în Egiptul antic era dedicat lui Osiris (zeul 

Soarelui), iar în cultura greco-romană era numărul sacru a lui Apolo care avea 
o harpă cu șapte corzi. În alte religii, cum ar fi în budism, împlinirea spirituală 
se înfăptuia în şapte stagii, iar în islamism, zeitatea supremă are şapte aspecte, 
existând şapte raiuri şi șapte planete. Se poate constat că această cifră este foarte 
prezentă în cultură, religie şi chiar în folclor, spre exemplu folclorul chinez, 
unde sunt şapte zeități şi şapte animale ce deţin rolul acestora. Ca atare, cifra 
şapte are conotaţii mistice şi religioase universale, depăşind sfera creştinismului, 
regăsindu-se, după cum am arătat, şi în alte culturi şi religii, chiar înainte de a 
apărea modelul cultural creştin. 

Revenim la ultima parte a rugăciunii-partea de încheiere, cea exprimată 
prin sintagma ce vizează slava și preamărirea Împărăției divine și care îi conferă 
acestei rugăciuni calitatea de rugăciune de adorare, slavă şi preamărire, nefiind 
reductibilă doar la acea calitate analizată, de rugăciune de cerere, chiar în pofida 
faptului că în conținutul ei sunt cuprinse mai multe cereri decât mulțumiri şi 
preamăriri aduse lui Dumnezeu. 

„Că a Ta este Împărăţia şi puterea şi mărirea în vecii vecilor. Amin” 

Așa cum am anticipat deja, prin această sintagmă am ajuns la încheierea 
rugăciunii care cuprinde în mod implicit şi explicit cuvinte și sintagme ce fac 
referință directă la puterea divină și nu la cea religioasă, dar prin care puterea 
divină se manifestă, o formă de manifestare a acesteia fiind și rugăciunea. 

Este o formulă de încheiere a rugăciunii prin care îi recunoaștem lui 
Dumnezeu puterea şi Împărăţia Sa divină pentru tot ceea ce a făcut pentru noi, 
ca urmare a îndeplinirii celor şapte cereri formulate de lisus Hristos în prezenta 
rugăciune analizată, şi care, aşa cum am arătat la momentul potrivit, începe 
tot prin recunoaşterea lui Dumnezeu şi a Împărăției Sale în cer, care se doreşte 
şi pe pământ, în vederea reducerii acestor diferențe dintre cer şi pământ. Prin 
această sintagmă de încheiere îl mărturisim pe Dumnezeu şi puterea Sa supremă, 
depăşind orice îndoială asupra existenţei Sale. 

Dacă prin cunoașterea apofatică (de negare a unor atribute existențiale 
ale divinității), mai mult îl intuim pe Dumnezeu ca existând în ceruri, prin 
cunoaşterea catafatică (a afirmării unor atribute ale lui Dumnezeu), îi recunoaştem 
puterea şi mărirea pentru ceea ce a făcut şi face pentru omenire de-a lungul 
existenţei sale multimilenare. Nu-i recunoaștem această putere pentru că a creat 
toate condiţiile necesare apariției vieţii și chiar a omului, ci în primul rând prin 
speranţa că ne va primi în Împărăţia Sa care va dăinui în vecii vecilor, adică va 
fi veşnică în timp și spaţiu. Îi mai recunoaștem şi îi preamărim puterea pentru 
că ne fereşte de ispita diavolului şi ne izbăvește de răul acestuia, precum și de 
păcatele săvârşite cu voie sau fără voie. Pentru toate acestea, implicit pentru 
faptul că ne-a dat viaţă, îi sfințim şi preamărim numele şi Împărăţia cerească pe 
care o aşteptăm pe pământ, îndepărtându-ne pe cât posibil de ispita celui viclean 

care ne îndeamnă spre păcate. De aceea, acceptăm o singură putere și mărire, cea 
cerească şi dumnezeiască care ne mântuieşte de păcate prin voinţa Sa nelimitată, 
readucându-ne la condiția noastră inițială de fii neprihăniți ai lui Dumnezeu. 

Acceptăm şi preamărim puterea supremă ca putere atemporală, aspaţială, 
omniprezentă şi omniscientă, atotcuprinzătoare și atotcunoscătoare. 

Dar înainte de a fi o rugăciune de slavă şi preamărire, Rugăciunea 
Domnească este o rugăciune de cerere. În acest sens, legat de caracterul de cerere 
şi slavă a rugăciunii Tatăl Nostru, Sfântul loan Gură de Aur motiva cerinţele 
invocate și preamărirea lui Dumnezeu prin următoarele argumente: „Îţi cer toate 
acestea, fiindcă pe Tine te cunosc singur și adevărat stăpân a toate, cu putere fără 
de sfârșit, putând face tot ce vrei, având o mărire pe care nimeni nu o poate răpi. 
Drept aceea aducem mulțumire Celui ce a binevoit să ne dea atâtea bunătăţi și 
vestim sărbătoreşte că Lui se cuvine toată mărirea, toată cinstea şi toată puterea. 
De aceea zic: Tatălui şi Fiului şi Sfântului Duh, acum și pururi și în vecii vecilor. 
Amin.” 

Acest cuvânt de încheiere, care îl rostim după ce ne facem semnul Sfintei 
Cruci, este un cuvânt evreiesc pe care îl găsim numai în Evangheia lui Matei, de 31 
de ori, şi înseamnă „aşa să fie”, adică să se înfăptuiască cele invocate prin cerere, 
sau mulțumirea exprimată prin conținutul unei rugăciuni, prin ea exprimându-ne 
încrederea că Dumnezeu ne va da tot ceea ce-i cerem prin rugăciune și credință, 
după voinţa şi puterea Sa, nelimitate şi veşnice, care nu va fi nimicită niciodată 
şi de nimeni, întrucât Dumnezeu este mai presus de orice poate gândi omul şi 
rațiunea, depăşind chiar și puterea imaginativă a omului. 

Prin această sintagmă ce încheie ultima parte a rugăciunii îi recunoaștem 
şi atribuim lui Dumnezeu Împărăţia, Puterea şi Mărirea, atribute ce diferenţiază 
divinitatea treimică de orice alte puteri şi împărăţii. Împărăţia de care se vorbeşte 
în rugăciune este o Împărăţie spirituală, împărăţia virtuţilor dumnezeieşti şi 
omeneşti, după cum afirmă N. Petrescu în lucrarea citată (p.220), spre deosebire 
de împărăția păcatului, aducătoare de nenorocire pe pământ şi care domină în 
prezent lumea. Această proslăvire adresată lui Dumnezeu, cunoscută în literatura 
teologică sub denumirea de doxologie, vizează în primul rând puterea lui 
Dumnezeu în tripla Sa ipostază: Tată, Fiu şi Sfântul Duh, la creştinii ortodocşii, 
sau Sfântul Spirit, la creştinii catolici. 


HI.2.2. Caracterul formativ - educativ al Rugăciunii Domnești 


Din analiza întreprinsă rezultă că rugăciunea Tatăl Nostru are un profund 
caracter pedagogic, moral şi axiologic, fiind plină de învățăminte şi valori morale: 
ne învaţă ce să cerem şi ce poate să ni se dea în schimbul acestor cereri. Nu bogății 
materiale nelimitate, cum își doresc cei mai mulți, şi nici gânduri dușmănoase și 
încărcate de patimi și ură, ci bogății spirituale şi mântuire pentru a fi acceptați 
în Împărăţia spirituală, superioară celei pământești. Am văzut ce semnificaţie 

are acest număr - egal cu cel al cererilor, de unde concluzia că din punct de 
vedere sistemic, cele şapte cereri intră într-un sistem universal al elementelor ce 
interacționează și se intercondiționează, realizând acea conexiune universală de 
care vorbește marele filosof german, Hegel. 

Conexiunile sunt cu mult mai numeroase decât cele surprinse de lisus Hristos 
în această rugăciune, acestea aparținând Sacrului şi nu universului material 
profan. Îndeplinite însă, aceste cereri pot menţine ordinea relativă a universului 
şi omenirii, împiedicând şi încetinind ritmul alert al dezordinii şi deşertăciunii, 
precum şi menţinerea împărăției pământești, ca împărăție dominată de rele şi 
păcate ce stau sub ispita diavolului, care învrăjbeşte această lume și omenirea în 
mod deosebit. De aceea, putem considera această rugăciune drept un algoritm 
al planului divin în vederea mântuirii şi îndumnezeirii ființei umane decăzute, 
algoritm care prin paşii făcuţi înspre îndumnezeire, constituie îndeplinirea 
obiectivelor implicate în Proiectul Creatorului, pe care fiinţa creată - omul nu 
este în măsură să-L cunoască, ceea ce impune şi mai mult respectarea acestui 
algoritm divin exprimat de Fiul lui Dumnezeu şi Logosul divin, care cunoaște 
„strategia” acestui proiect și algoritm ce poate conduce la îndeplinirea lui. 

Se poate observa cu uşurinţă că aceste cereri sunt net superioare celor 
regăsite în Decalog, adresate de Dumnezeu unui profet din cadrul pretinsului 
popor ales, lui Moise şi chiar a Fericirilor, predicate de Iisus pe Muntele Fericirilor, 
predică cunoscută sub numele de „Predica de pe munte”. Acestea erau doar căi 
şi mijloace prin care se poate ajunge la „vârful muntelui”, care în ultimă instanță 
a fost şi este şi în prezent scopul acestui efort din partea creştinilor dornici de 
mântuire şi îndumnezeire. Ele reprezintă legea morală necesară în convieţuirea 
oamenilor pe pământ, având mai mult un caracter prohibitiv şi nu permisiv, sau 
cu atât mai puţin laudativ. 

Redăm spre exemplificare aceste interdicții prevăzute în Decalogul revelat 
de Yahve lui Moise: să nu ai alți dumnezei; să nu-ţi faci chip cioplit şi să te 
închini acestuia; să nu iei în deşert numele Domnului Dumnezeului tău; să nu 
lucrezi a şaptea zi, adică Duminica; să cinsteşti părinții; să nu ucizi; să nu fii 
desfrânat;, să nu furi; să nu mărturiseşti strâmb; să nu doreşti casa aproapelui şi 
femeia acestuia şi nici alte proprietăți. Toate aceste cerinţe impuse de Dumnezeu 
omenirii vizează menţinerea ordinii sociale şi a posibilității conviețuirii, ele având 
mai mult determinări sociologice decât teologice, chiar în pofida faptului că sunt 
imperative transcendente şi nu imanente, pe fondul unor determinări sociale, cum 
uşor poate lăsa a se subînțelege. Doar primele două aşa-zise porunci transcend 
realitatea imediată, având un caracter transcendent, celelalte sunt ancorate în 
realitatea materială și socială, vizând aspecte de ordin normativ, având rolul de a 
reglementa raporturile interumane într-o bună conviețuire. 

Ele au un caracter restrictiv, prohibitiv, dar și laudativ şi invocativ, limitând 
oarecum puterea divinității într-un spaţiu geografic preferenţial, specific unui 
singur popor și unei singure religii: poporului iudaic şi religiei mozaice. 

Diferenţele dintre rugăciunea Tatăl Nostru şi imperativele cuprinse 
în Decalog sunt atât de conţinut cât şi de formă. Dacă în poruncile adresate 
de Dumnezeu lui Moise, raportul este de la Dumnezeu spre om, deci dintr-o 
perspectivă holistică - deductivă, în cadrul Rugăciunii Domnești, raportul este 
invers - inductiv, de la om la Fiul lui Dumnezeu, Cel care mijloceşte omenirea 
cu Dumnezeu. 

De asemenea, şi obiectivele cuprinse în cererile cuprinse în rugăciunea 
exprimată de lisus Hristos în Noul Testament, sunt diferite de imperativele regăsite 
în Decalogul din Vechiul Testament. Cele regăsite în Rugăciunea Domnească au 
un caracter deductiv și abstract, uneori chiar virtual, pe când cele din Decalog 
sunt mai concrete și mai pragmatice, imediate și nu de perspectivă. În rugăciune 
Dumnezeu este prezentat dintr-o perspectivă mai tolerantă şi mai concesivă, 
predispus ascultării unor cereri din partea omenirii, pe când în Decalog este 
prezentat într-o lumină mai intolerantă şi mai imperativă, acceptând laudele şi 
preamărirea, cum se întâmplă şi în rugăciunea Tatăl Nostru, ca rugăciune de 
cerere şi adorare, dar într-o manieră mult mai restrictivă. 

Vom încheia demersul analitic asupra hermeneuticii acestei complexe 
rugăciuni prin cuvintele celui care s-a aplecat, poate mai mult ca oricare alt 
exeget creştin, asupra acestei Rugăciuni Domnești, Sfântul Grigorie de Nissa, 
care afirma: „Rugăciunea este paza neprihănirii, potolirea mâniei, înfrânarea 
mândriei, curățirea de pomenirea răului, dezrădăcinarea pizmei, înlăturarea 
nedreptății, îndreptarea necredinţei. Rugăciunea este tăria trupului, belșugul 
casei, dreaptă cârmuire a cetăţii şi a ţării, puterea împărăției, biruința în războaie, 
asigurarea păcii, împăcarea celor dezbinaţi, stăruința în împăcare. Rugăciunea 
este pecetea fecioriei, fidelitatea în căsătorie, arma călătorilor, păzitoarea celor 
ce dorm, îndrăzneala celor ce veghează, rodnicia plugarilor, izbăvirea celor 
ce călătoresc pe mare. Rugăciunea este vorbirea cu Dumnezeu, vederea celor 
nevăzute, dobândirea celor dorite, împreună cinstirea cu îngerii, înaintarea în cele 
bune, risipirea relelor, îndreptarea păcătoşilor, bucuria de cele de față, arătarea 
celor viitoare” (apud. Iosaf Popa, op.cit. pp.90-91). 

Din cele reproduse după Sfântul Grigorie, rezultă că Rugăciunea Domnească 
produce un impact social şi uman deosebit de benefic pentru om şi umanitate, 
şi mai ales în cadrul dialogului interactiv dintre om şi Dumnezeu prin cererile 
formulate, în mod deosebit prin slava și preamărirea lui Dumnezeu şi a Împărăției 
divine în cer şi pe pământ. Prin această rugăciune devenim mai buni şi mai 
toleranți cu semenii, întrucât conținutul cererilor formulate de Mântuitor conduc 
nu spre răsfăţ şi desfătare, ci spre împlinire spirituală şi morală, rugăciunea având 
un caracter polivalent: educativ, soteriologic, axiologic şi eshatologic, vizând 
atât dimensiunile spațio-temporale prezente, cât mai ales cele de perspectivă. 
De aceea poate fi considerată fiind o rugăciune a prezentului și viitorului, fiind 
circumscrisă axei ce dimensionează o realitate transcendentă imperceptibilă şi 
una concretă - imanentă, perceptibilă sub raport senzorial şi rațional. 

ROLUL TAINELOR ȘI FERICIRILOR ÎN CREȘTINISM 


IV. 1. SFINTELE TAINE ÎN BISERICA CREȘTINĂ 


1V.1.1. Premise teoretice - introductive 


Așa cum am menţionat în chiar titlul capitolului, ideologia și practica 
cultică - doctrinară au la bază aceste Taine, mai mult sau mai puţin accesibile 
membrilor comunității credincioşilor creştini, având un caracter esoteric, 
inaccesibile mulțimilor. Înainte de a le prezenta şi descrie pe fiecare în parte, 
simțim nevoia să analizăm noțiunea propriu-zisă de taină. Concept, care în 
cadrul religiei creştine şi a Bisericii Ortodoxe îi conferă vitalitate şi viabilitate 
puterii religioase, în mod deosebit puterii bisericeşti, chiar dacă prin conţinutul 
şi conotația semantică induce o anumită predispoziţie spre ocultism gnostic, fiind 
necesară o anumită inițiere în a înţelege rolul şi semnificaţia lor epistemologică. 
Demers întreprins cu ajutorul nemijlocit a informaților desprinse şi sintetizate 
din „Dicţionarul de Teologie Ortodoxă”, a lui I. Bria, coroborate cu lucrările ce 
aparțin unor teologi români și străini, la care vom face referință pe parcursul 
analizei, cum ar fi Ge. Remete, prin lucrarea citată („Dogmatica Ortodoxă) şi 
I. Cleopa „Dicţionar de Teologie”), sau dintre autorii străini din care ne-am 
inspirit, pe Nikos A. Matsoukas, cu lucrarea „Teologia dogmatică şi simbolică 
II. Expunerea credinței ortodoxe.” În contextul analizei Biserice Ortodoxe am 
mai făcut trimitere la lucrarea teologului A nastasios Yannoulatos, Arhiepiscop al 
Tiranei şi a toată Albania, și la lucrarea „Teologie şi politică de la Sfinţii părinți 
la Europa unită.” 

Acest subiect legat de problematica Tainelor, ca şi alte subiecte ce aparțin 
creștinismului, în general, și a ortodoxismului, în special, este foarte controversat, 
originându-se, după cum era de aşteptat, în jertfa pe cruce a lui lisus Hristos 
prin care s-a realizat Mântuirea sau Răscumpărarea umanității. Aşa cum 
sesiza Ge. Remete, în cartea citată, din jertfa Mântuitorului izvorăşte puterea 
harului divin, „Cuvântul Crucii” fiind instrumentul prin intermediul căruia ne 
mântuim, în acelaşi timp fiind puterea lui Dumnezeu sau energia divină necreată, 
după cum este denumită în teologie această putere. Este puterea care sfințește 
pe credincioşi şi care nu lucrează în mod abstract, global sau virtual asupra 


158 


Capitolul IV Rolul tainelor şi fericirilor în creştinism 


oamenilor, ci într-un mod concret, prin lucrări sesizabile şi acte materiale, în 
Biserica pe care Mântuitorul a întemeiat-o prin sângele său şi a lăsat-o ca „stâlp 
şi temelie adevărului” (I Timotei 3:15). Nici din acest punct de vedere, opiniile nu 
sunt unanime, protestanții deosebindu-se de ortodocşi prin faptul că percep harul 
divin ca a fi împărtăşit prin cuvânt, pe când ortodocşii, spre deosebire și, totodată, 
în plus față de aceştia, acceptă împărtăşirea doar prin intermediul Sfintelor Taine. 
O „noutate” pentru Biserica Ortodoxă, atâta timp cât în Sfânta Scriptură nu sunt 
pomenite decât două taine: Botezul şi Cina Domnului, luteranii acceptând şi 
Pocăinţa. De altfel se ştie că ceea ce se regăseşte şi se practică în cadrul Bisericii 
Ortodoxe, nu există ca dovadă în Noul Testament, ele fiind o creaţie ideologică ce 
apare mai târziu decât creştinismul primitiv, prin intermediul Sfintelor Tradiţii, 
ca parte componentă a religiei creştine, alături, desigur, de Sfânta Scriptură. 

În ceea ce privește Taina Botezului din Sfânta Scriptură, această Sfântă 
Taină rezultă din porunca Mântuitorului, fiind regăsită în Evanghelia după Matei 
(28:18-20), unde lisus Hristos arăta că „Toată puterea Mi-a fost dată în cer şi 
pe pământ”, îndemnându-şi ucenicii să se ducă şi să facă ucenici „din toate 
neamurile, botezându-i în Numele Tatălui și al Fiului şi al Sfântului Duh”, şi să-i 
înveţe pe acești noi ucenici să păzească tot ce a poruncit, declarându-le că este cu 
ei-ucenici Săi în toate zilele până la sfârșitul veacului. În cărţile Sfintei Tradiţii, 
cum ar fi cea a lui Sfântul Simmeon Noul Teolog, „Discursuri etice”, tradusă 
în limba română de către diac.loan I.Ică jr., prin titlul „Discursuri teologice și 
etice”. Prin această Sfântă Taină, „Botezul în Duhul Sfânt” - To Baptisma en to 
Pneumati Haghio, Sfântul Simion se referă în primul rând la harul înnoitor al 
Botezului sacramental, care ar fi nedeplin dacă s-ar săvârşi fără prezenţa simțită 
a Duhului Sfânt (cf. Nicolae Moşoiu, op.cit. p.88). Căci aşa cum spune Apostolul 
Pavel, în Fapte (1:5; 11:6), „loan a botezat cu apă, dar voi veţi fi botezați în Duhul 
Sfânt.” Vom reveni la această Taină atunci când o vom analiza mai profund. 

În ceea ce priveşte Taina Euharistiei, aceasta a fost rânduită direct la Cina 
cea de Taină. Celelalte Taine, în număr total de şapte, număr pus în legătură 
şi corespondență cu cele şapte daruri ale Duhului (Isaia 11:2-3), apar mult mai 
târziu prin intermediul Sfintei Tradiţii, şi nu nemijlocit prin intermediul Sfintei 
Scripturi, chiar dacă în mod indirect se face referință la unele dintre acestea, 
fiind o creaţie umană şi nu un rezultat al revelației și a sacralității, ceea ce le 
face mai relative şi mai adaptabile pământului, şi nu exclusiv cerului. Astfel, 
în secolul IX-lea Teodor Suditul aminteşte de şase Taine, despre cele şapte 
Taine vorbindu-se abia în secolul XIII-lea, în „Mărturisirea de credință (1267) 
a împăratului bizantin Mihail Paleologul, la cererea Papei Clement al IV-lea, în 
vederea sinodului unionist ce avea să aibă loc la Lyon, în anul 1274. În Apus, 
acest număr de şapte Taine a fost precizat de dogmatistul Petru Lombardi, în 
secolul al XII-lea. 


159 


IOAN JUDE Creştinismul între imanenţă şi transcendenţă 


Vom înţelege mai bine această complexă problematică legată de Sfintele 
Taine, dacă vom analiza etimologia acestui cuvânt originat, deopotrivă, în 
limba greacă și romană. Etimologic această noţiune derivă din etimonul grecesc 
mysterion şi cel latin, mysterium sacramentum, ambele deţinând aceeaşi conotaţie 
semantică, însemnând taină sau simbol sacru. În teologie această noțiune are o 
dublă semnificație: de mister propriu-zis, adică lucru ascuns sau de necunoscut, 
şi de sacrament, de sacru, ambele fiind de provenienţă spirituală divină. 

Primul înţeles acordat, cel de „mister”, stă la originea celui de-al doilea, 
întrucât nimic nu devine sacru decât prin mister. Așa cum stă scris în Sfânta 
Scriptură, „Taina cea din veci ascunsă şi de îngeri neștiută” este cuprinsă în 
„procesul proniator” al mântuirii neamului omenesc. Acest prim sens îi conferă 
creştinismului şi, implicit ortodoxismului, caracter de religie revelată, în Sfintele 
Scripturi vorbindu-se despre misterul lui Dumnezeu sau chiar al omului, dar şi 
despre incapacitatea noastră de a-l cunoaște. 

În cel de-al doilea sens, cel de sacramentum, taina este înțeleasă ca ceva 
concret, mai precis, ca o concretizare a realității spirituale, a sfinţeniei, însoțită de 
o realitate materială, şi prilejuită de preot. Atât în primul sens, cât și în cel de-al 
doilea, tainele sau sacramentele, după cum mai sunt numite, reprezintă „atingerea” 
lui Dumnezeu de către om din iniţiativa și milostivirea Creatorului. În acest 
context spiritual sacramental, tainele sunt eminamente creștine: sunt lucrarea 
eficace a harului izvorând din umanitatea îndumnezeită a lui lisus Hristos, Care 
se împărtășește, ca anticipare a Împărăției Sale eshatologice, printr-un rit de 
sfințire săvârşit de slujitorii bisericii în şi prin puterea Duhului Sfânt. De aceea, 
termenul mysterion (etimonul grecesc) a fost folosit la început în sensul general 
de „taina mântuirii”, dar nu cu sensul de acţiune, care îi acordă un har particular, 
ci mai degrabă în sens ritualic, tainele fiind considerate din acest punct de vedere 
rituri de sfințire prin care creştinul participă în mod real la Taina Mântuirii. 

Cuvântul şi Taina constituie, după teologia ortodoxă, cele două mijloace de 
împărtășire a harului, şi ca atare Mântuirea, obiectiv fundamental al creştinismului 
pentru care s-a realizat jertfa supremă a Mântuitorului. Într-un asemenea context 
ideatic şi pragmatic, „Tainele sunt lucrări văzute sau mijloace instituite de 
Mântuitor şi încredințate Bisericii prin care se împărtăşeşte harul divin nevăzut” 
(cf. Epistola I Corinteni 10:17). Sau după Ge. Remete, „Sfintele Taine sunt calea 
expresă aleasă de Mântuitor pentru a-L împărtăşi pe Duhul Bisericii.” 

După acelaşi autor citat, Sfintele Taine reprezintă modul de întâlnire a 
credinciosului cu harul divin, unicul mod instituit de Hristos în vederea realizării 
acelei comuniuni creştine dintre Mântuitor şi lume. Opinie relativ asemănătoare, 
regăsită şi în teologia greacă, unde „Tainele nu sunt lucruri abstracte sau magice”, 
ci sunt „ritualuri instituite de Dumnezeu care manifestă şi comunică harul 
dumnezeiesc nevăzut” (cf. Christos Androutsos, „Dogmatica Bisericii Ortodoxe 
Răsăritene”, p.295, apud. Nikos A. Matsoukas, în op.cit. p. 346). 

În esenţă trebuie subliniat faptul că Tainele transmit un har divin, inițiază, 
menţin și desăvârşesc viața omului în Hristos, Care însuşi Se oferă și Se împărtăşeşte 

în Tainele Sale, incluzându-ne pe noi oamenii în actul său răscumpărător. Este 
ceea ce denumesc teologii prin „planul teandric al Tainelor”, în care are loc o 
restituire a lui Hristos în viaţa noastră. În explicarea şi nuanţarea acestui mare 
adevăr teologic ortodox, Sfântul Maxim Mărturisitorul, în „Răspunsuri către 
Talasie”, 63, în vol. III al Filocaliei (apud. I. Bria, op.cit.pp. 351-356), afirma 
următoarele: „Căci Cuvântul făcându-mi-Se mie om, îmi lucrează mie toată 
mântuirea, dându-mi prin ale mele cele proprii Lui după fire, mie celui prin care 
S-a făcut om. Şi așezându-Se în situaţia celui ce primeşte pentru mine, scoate la 
arătare ale Sale proprii.” În acest sens, aşa cum vom vedea, Tainele corespund cu 
etapele vieţii lui Hristos şi în Hristos, în primul rând cu naşterea Mântuitorului, 
ca „schimbare duhovnicească”, neputând coexista în afara evenimentele istorice 
care și prin care se formează istoria mântuirii. În acest scop, Biserica Ortodoxă 
dăruieşte învierea istorică a lui Hristos, în mod sacramental și liturgic, în și prin 
Tainele Sale. 

Din analiza acestei noţiuni din cadrul teologiei creştine, se pot delimita mai 
multe planuri sau perspective de abordare. Una dintre aceste perspective este cea 
care surprinde caracterul revelat al Tainei, ca revelaţia a intenţiilor divinității, 
exprimate prin Cuvântul Scripturii sau prin intervențiile directe şi intempestive, 
cum sunt spre exemplu minunile, dar care nu dezvăluie decât parțial conţinutul 
de taină. 

O altă modalitate de abordare a Tainelor, este cea de natură soteriologică, 
vizând mântuirea omului şi umanității prin răscumpărare şi pocăință, prin 
acea „atingere” a lui Dumnezeu de către om. A treia perspectivă este de natură 
eshatologică, vizând harul divin pus în slujba împărtăşirii și anticipării împărăției 
lui Dumnezeu prin şi cu ajutorul Duhului Sfânt şi implicit a Sfintelor Taine. 

A patra perspectivă în abordare ar fi cea istorică, deoarece, aşa cum am 
mai arătat, Tainele corespund cu etapele vieţii lui Hristos, şi în mod analogic, cu 
etapele evolutive ale individului și umanităţii, în continuu proces de înnoire şi 
schimbare duhovnicească, materia fiind subordonată spiritului. 

Alte perspective ar corespunde şi chiar ar coincide cu acţiunea propriu-zisă, 
perspectivă pe care am denumi-o praxiologică, iar alta care ar viza finalitatea, 
este abordată din perspectivă feleologică, şi în fine, dar nu în ultimul rând, ci în 
manieră propedeutică-percepută ca o deschidere, ar fi perspectiva ecleziastică, 
deoarece prin Taine credinciosul devine membru al Bisericii, mai ales prin 
intermediul Botezului Sfânt, după cum vom vedea. De aceea, nu trebuie exclusă 
nici această perspectivă ritualică, pe are am subsumat-o perspectivei praxiologice 
şi teleologice, întrucât aceste rituri se fac cu un anumit scop şi finalitate. 

După învăţătura ortodoxă se desprind câteva trăsături mai importante ale 
Sfintelor Taine, cum ar fi: 

a) Tainele au fost instituite de Mântuitor (cf. loan 1:17), unde se spune 
că „...Harul şi adevărul au venit prin lisus Hristos”, Apostolii fiind numai 
„iconomi ai Tainelor lui Dumnezeu (cf. I Corinteni 4:1). Chiar dacă nu există 
indicii testamentare pentru instituirea tuturor Tainelor, chiar dacă unele ar fi 

fost instituite de Apostoli, în ultimă instanţă izvorul lor rămâne tot Mântuitorul, 
unicul izvor al harului (cf. Ge. Remete op.cit.p.307); 

b) Toate Tainele au o parte văzută sau materială, fiind „mijloace sfinţitoare” 
(cf. I. Cleopa), constând în slujba sau ritualul respectiv, care la rândul său constă 
din materia Tainei, adică din acele acte fizice săvârşite şi cuvintele sau formula 
rostită în legătură cu acest ritual; 

c) Tainele au o parte nevăzută, care constă din harul divin care, deşi 
invizibil, se împărtăşeşte în mod real. Acest har divin e unic în fiinţa sa, dar se 
împărtășește diferit în fiecare Taină, conferind daruri diferite, potrivite cu Taina 
la care se face referință. În ceea ce priveşte partea văzută a Tainelor, trebuie 
subliniat faptul că ea nu trebuie înțeleasă ca un instrument magic sau ca niște 
simboluri, cum consideră protestanții Tainele, sau semne externe, făgăduințe sau 
garanții pentru dobândirea harului, prin care se trezeşte şi adevereşte credinţa, ci 
ca un ritual care se desfăşoară în mod diferențiat de la o Taină la alta, în virtutea 
voinţei exprese a întemeietorului, adică a lui lisus Hristos. 

Sub raport tipologic și taxonomic trebuie să facem menţiunea că, în sens 
foarte general, există trei mari „organe” sau trei mari Taine care împărtășesc 
harul divin: 

1. Taina Hristos; 

2. Taina Bisericii, 

3. Cele şapte Taine. 

Legătura dintre aceste trei mari organe asigură lucrarea de împărtăşire a 
lui Hristos către credincioşi, adică „viaţa în Hristos.” De aceea, cele şapte Sfinte 
Taine sunt cuprinse în Biserica Creştină, conferind putere şi viabilitate Bisericii 
Ortodoxe, ca Taină a Tainelor fiind însuşi Mântuitorul. Toate Tainele sunt 
importante în Biserica Creștină întrucât fără ele nu poate avea loc nici credinţa 
ŞI nici viaţa religioasă creștină adevărată, doar prin rugăciuni individuale și prin 
smerenie. 

În funcţie de criteriul repetabilității şi a frecvenţei regăsirii lor, Sfintele 
Taine mai cunosc şi o altă tipologizare în cadrul Bisericii Ortodoxe: 

a) Taine care se repetă: Mirungerea, Euharistia, Spovedania şi Maslul; 

b) Taine care nu se repetă: Botezul, Preoţia şi Cununia. 

Nu vom insista, aici şi acum, asupra acestor Taine, ci vom reveni asupra 
lor atunci când le vom analiza în mod particular pe fiecare. Acum vom face 
precizarea că atunci când ne împărtăşim prin intermediul Sfintelor Taine, trebuie 
să ținem seama de două lucruri, și anume de faptul că: 

1. Tainele nu sunt altceva decât însăşi viaţa în Duhul lui Hristos, capul 
Bisericii, transmisă din Sine - „trupul său” Bisericii; 

2. Tainele sunt mijloacele sfințitoare care îmbracă și concretizează această 
transmitere, fiind desprinse din lumea materială care este străbătută de rațiunile 
divine veşnice lucrătoare, capabilă de a le reflecta, după cum mărturisea unul 
din cei mai înţelepţi împărați ai vremurilor, Solomon. Astfel, în „Înţelepciunea 
lui Solomon” (12:1-2) împăratul arăta că: „Duhul Tău cel fără stricăciune este în 
toate”, fapt care prin lucrarea acestor Sfinte Taine îi conferă putere Bisericii în a 
transmite harul divin prin materia capabilă de a fi transfigurată şi purtătoare de 
har. Există din acest punct de vedere o legătură esențială dintre material - partea 
văzută a Tainelor şi harul Sfintelor Taine, legătură evidenţiată de însuşi izvorul 
lor, Mântuitorul Hristos care este și „Săvărşitorul” real al Sfintelor Taine. 

Biserica Ortodoxă şi cea Catolică ne învaţă că Tainele pot fi săvârşite 
numai de preoția sacramentală - „iconomi ai Tainelor lui Dumnezeu”, pe când 
protestanții afirmă că aceste Sfinte Taine pot fi săvârşite de oricare dintre membrii 
comunităţii pe care-l alege comunitatea în acel scop. Aceasta înseamnă că „harul 
divin” rămâne la latitudinea comunităţii, şi ca atare nu depinde de voinţa lui 
Dumnezeu şi a Fiului Său, prin intermediul căruia realizează impactul acestor 
Taine - a harului divin în lumea văzută şi cea nevăzută, nedispunând de un 
asemenea caracter revelat divin.. 

În raport cu rolul Mântuitorului în fundamentarea acestor Şapte Taine, 
marele teolog ortodox român, Dumitru Stăniloaie, clasifică Tainele în grupe de 
trei-două-două. În grupul de trei intră Tainele unirii depline cu Iisus Hristos şi 
ale intrării depline în Biserică, fiind incluse: Botezul, Mirungerea şi Euharistia, 
acestea fiind considerate cele mai importante Taine creştine. În prima grupă 
de două Taine intră Tainele reîntăririi în Hristos (Mărturisirea-Spovedania sau 
Pocăinţa şi Maslu), iar în cealaltă grupă de două Taine intră acele Taine care 
reprezintă mijloacele prin care se acordă celui care le primeşte puterea de a 
împlini misiuni speciale şi păstorirea unei comunități bisericești, incluzând Taina 
Hirotoniei şi Taina Cununiei. 


1V.1.2. Conţinutul şi formele de manifestare a Tainelor Creştine 


Trecând peste acest cadru prolegomenic, de inițiere în problematica 
dezbătută, în continuare vom analiza în mod succint aceste Taine ale Bisericii 
Ortodoxe, considerând ca a fi foarte necesară şi importantă cunoaşterea şi, mai 
ales înţelegerea lor, plecând de la precizarea că oricine tinde spre mântuire şi 
îndumnezeire, nu poate realiza aceste deziderate ultime pe pământ în afara acestor 
Taine. Ele pot fi considerate drept mecanisme într-un sistem prin intermediul 
cărora este pus și menţinut în funcţiune întregul angrenaj, reprezentat de sistemul 
spiritual religios, credinciosului activ fiindu-i necesară cunoașterea lor, precum 
tot atât de necesare îi sunt și Tainele în viaţa creştinească, şi în mod deosebit în 
cea ortodoxă, pentru mântuire. 

1.Taina Sfântului Botez 

Alături de Taina Euharistiei, Taina Botezului este una din cele mai 
importante Taine în creştinism. Ca primă Taină, Botezul este Taina inițierii, prin 
Botezul Sfânt credinciosul intră în Biserică, făcând posibilă primirea ulterioară a 
celorlalte Taine creştine. Această calitate de primă Taină a Botezului, în teologia 
creștină ortodoxă are mai multe explicaţii şi suporturi argumentative. Aceste 
explicaţii le găsim în lucrarea lui Nicolae Cabasila, intitulată „Despre Viaţa în 
Hristos”, lucrare de referință în care descrie fără egal „ipostasul” Botezului și 
al tuturor Tainelor Bisericii Creştine. După autorul citat, Tainele sunt „viaţa în 
Hristos”, Botezul nefiind decât prima etapă a vieţii, urmând nașterii, având din 
acest punct de vedere o întâietate de natură ontologică. Naşterea şi botezul sunt 
acte independente de individ, în afara dorinţei și voinţei sale, stând sub semnul 
puterii divine treimice. Astfel, prin scufundarea în apă sau stropire la catolici, 
este invocată Sfânta Treime, care aşa cum se știe s-a coborât în chip de porumbel 
la primul botez cu apă, săvârşit de Înaintemergătorul lui Iisus Hristos, Sfântul 
loan Botezătorul în apele Iordanului, când l-a botezat pe Mântuitor, şi când 
neoprotestanţii consideră că ar fi fost instituită această Sfântă Taină. 

Semnificaţia religioasă a Tainei Botezului este cu mult mai profundă decât 
cea de a fi sinonim cu „nașterea propriu-zisă.” Așa cum creaţia din neființă este o 
lucrare exclusivă a energiei voitoare a lui Dumnezeu, în acelaşi fel și Botezul, ca 
naștere „remodelatoare”, acordă din nou „fiinţa din neființă”, lucru care aşa cum 
afirmă marele teolog grec citat, Nikos, A. Matsoukas, este „naștere din Hristos”, 
„ființă şi existență” nouă remodelată prin ștergerea păcatului strămoșesc. De 
aceea, nașterea şi Botezul lui lisus Hristos semnifică nașterea unui alt arhetip 
uman, al unui „nou Adam”, lipsit de acest păcat şters prin Taina Botezului. 

Prin Botez omul primeşte „pașaportul divin” cu ajutorul căruia - a harului 
divin primit prin această Sfântă Taină -, poate ajunge la destinația inițială- 
predestinație, dacă și numai dacă respectă cerinţele prevăzute în acel act 
necunoscut la primire, şi nu exclusiv prin voinţa şi puterea sa proprie. Deoarece 
harul dumnezeiesc al Tainelor îndreaptă firea sau existența făpturilor raționale 
într-un mod terapeutic şi firește creator, fără sinergia voinţei individului, ci prin 
voinţa Creatorului. 

De aceea, Botezul, ca naştere şi înviere, este o nouă creaţie care nu poate fi 
subordonată puterii și libertăţii omeneşti, sinergia noastră fiind fără de trebuinţă 
din acest punct de vedere, neputând juca nici un rol. Aceasta nu înseamnă că 
omul trebuie să stea pasiv şi să-şi aştepte destinul. Ceea ce depinde de puterea şi 
voința omului se vor împlini prin această nouă creaţie, în coroborare nemijlocită 
cu voinţa divină, exprimată prin aceste mecanisme psihologice autoreglatoare de 
la nivel individual şi comunitar, Tainele exprimând, în ultimă instanţă, anumite 
norme şi valori religiose, contribuind într-o mai mare sau mai mică măsură la 
remodelarea omului ca specie şi ca individ. 

Aşa cum am anticipat deja, întemeierea scripturală a acestei Sfinte Taine 
este regăsită în Cuvântul Mântuitorului (Matei 28:19), mărturisit înainte de 
Înălţare: „.....mergeţi şi învăţaţi toate neamurile, botezându-le în numele Tatălui şi 
al Fiului şi al Sfântului Duh”, şi nu prin actul săvârșit de Sfântul loan Botezătorul 
în apa lordanului, care nu putea fi decât o practică ritualică cu semnificație 
magică, cu un impact mult inferior botezului prin foc realizat de lisus Hristos, 
ceea ce înseamnă cu mult mai mult decât practica ritualică săvârşită de loan care 
recunoaşte că el botează doar cu apă, şi nu cu Duhul Sfânt, pentru pocăință, și nu 
pentru mântuire. 

Simbolistica Tainei Botezului este foarte profundă, fiind cea dintâi şi cea 
mai mare dintre cele şapte Sfinte Taine. Aceasta, deoarece Botezul este naştere 
duhovnicească prin care cel nou botezat primeşte înfierea cea după dar, devenind 
Fiu al lui Dumnezeu. În acelaşi timp, nimeni nu se poate mântui fără această 
Sfântă Taină, adică fără a se naște din apă şi din Duh, ca „înnoire a vieții”, după 
cum este denumit Botezul creștin de către Apostolul Pavel (Rom. 6:3-5), realizat 
prin lucrarea Sfântului Duh (Tit.3:5). 

Acest atribut sacru de Taină derivă şi din faptul că Botezul este „baia 
nașterii cele-i de-a doua şi înnoirea Duhului Sfânt” (Tit.3:5; Gal. 3:27), precum 
şi din faptul că această Taină se practică într-un scop creştin, „spre iertarea 
păcatelor (Fapte 2:38), conducând la mântuirea sufletului” (I Petru 3:21). Într-un 
alt context ideatic şi simbolic, Botezul prin apă şi Duhul Sfânt este „naștere din 
nou” şi „naştere de sus” (loan 3:3-7), astfel că prin Botez noi primim darul înfierii 
creștine, spălarea și curățirea desăvârșită de păcatele noastre (I Cor. 6:11; Fapte 
22:16), dobândind darul Sfântului Duh (Fapte 2:38). 

În același timp, Taina Botezului este o condiţie preliminară și, totodată, 
o premisă sacră în accederea credinciosului într-un alt plan existenţial, 
transcendent, adică într-o altă lume, de dincolo, în Împărăţia cerurilor şi Împărăţia 
lui Dumnezeu (loan 3:5-7). Prin Botez devenim fiii adevăraţi ai lui Dumnezeu şi 
membrii ai Trupului lui Hristos, adică ai Bisericii (I Cor.12-13; Gal. 3: 26-28 ş.a.). 
Prin Botez ne renaștem într-o altă viață, fapt ce i-a îndreptățit pe Sfinții Apostoli 
loan şi Pavel să perceapă Taina Botezului ca „semnul văzut al renașterii” (apud. 
I. Cleopa op.cit. p.483, iar pentru detalii vezi cap. 51 op.cit). 


2. Taina Sfintei Mirungeri 

Este o Taină Sfântă care completează oarecum Taina Sfântului Botez, în 
sensul că prin intermediul Mirungerii sau a ungerii cu Sfântul Mir, credinciosul 
se împărtăşeşte cu cele şapte daruri ale Sfântului Duh pentru creşterea sa 
duhovnicească, realizând saltul calitativ de la etapa - măsura copilului botezat, 
„la măsura bărbatului desăvârşit care este Hristos.” În același timp, Mirungerea 
este o practică ritualică prin care luptăm pentru un progres desăvărșitor, până 
la atingerea punctului culminant în această lume, dar care se va desăvârşi în 

cealaltă, adică la atingerea mântuirii. Totodată, prin intermediul Mirungerii 
realizată de preot, şi a puterii Duhului Sfânt prin care se înfăptuieşte această 
Taină, ne apărăm de puterile ispititoare ale diavolului, întărindu-ne credinţa şi 
convingerea în puterea absolută a lui Dumnezeu. 

Chiar dacă în Biblie nu se pomenește de această Sfântă Taină, protestanții 
acuzând credincioşii creştini de practicarea sa, există şi temeiuri biblice care 
o legitimează teologic şi sacramental. O primă dovadă o întâlnim în cuvintele 
Mântuitorului: „Și iată Eu trimit făgăduinţa Tatălui Meu peste voi, iar voi să 
şedeți în cetatea Ierusalimului până vă veţi îmbrăca cu putere de sus” (Luca 
24:40). Într-un mod mai explicit, această practică ritualică care se repetă, este 
întâlnită în II Cor.1:21, unde Apostolul Pavel scrie: „Iar Cel ce ne adevereşte pe 
noi şi ne-a uns pe noi este Dumnezeu, care ne-a și pecetluit pe noi și a dat arvuna 
Duhului în inimile noastre.” Întemeiere susținută şi de Sfântul Ioan (I loan 2:20) 
care se exprima prin cuvinte mai mult decât explicite sub raportul emergenței 
hristologice a acestei Taine: „ar voi ungere aveţi de la Cel Sfânt şi ştiţi toate.” Pe 
lângă aceste temeiuri biblice există și temeiuri patristice unde se face referință 
la această Taină, care aşa cum susținea Nicolae Cabasila în cartea „Despre viața 
în Hristos”, prin Taina Mirului se pun în lucrare puterile date omului prin botez. 
Întrebarea legitimă care se pune, este când trebuie săvârșită această Taină? 

Răspunsul îl găsim în Noul Testament, mai precis în Efeseni 4:30, unde 
Apostolul Pavel spune în mod orientativ şi chiar imperativ: „Nu întristaţi Duhul 
Sfânt al lui Dumnezeu, întru care ați fost pecetluiţi în ziua Răscumpărării”, adică 
în ziua Botezului. De unde rezultă că pentru ortodocşi această pecete cu mir se 
pune imediat după Botez, în mod repetat, pe când pentru catolici, această Sfântă 
Taină, denumită și Ungere, Vărsare sau Pecetluire (după cum este găsită în Sfânta 
Scriptură - N.T. pecetluire spre exemplu în II Cor. 1:21-22; Efes. 4:30 ş.a.), devine 
viabilă abia la vârsta de 12 ani (întrucât cel uns şi confirmat devine conştient și 
capabil să înţeleagă rostul acestei Taine). Vârstă ce coincide cu ceea ce catolicii 
desemnează prin „sacramentum confirmationis”- Sacra Confirmare, sau mai pe 
înțelesul credincioșilor aparţinători acestui cult, Confirmarea. 

Aşa cum am anticipat deja, protestanții nu recunosc această Taină, nici 
măcar ca simplu ritual, argumentând că nu este menţionată într-un mod explicit 
în Sfânta Scriptură, singurul lor izvor al credinţei, respingând Sfânta Tradiţie care 
este creație umană şi nu de inspiraţie divină. Practică însă Confirmarea la vârsta 
de 14 ani, când aşa cum vom vedea la cultul Baptist, şi botezul se practică tot 
la o asemenea vârstă înaintată, creând confuzii între Taina Botezului și ritualul 
botezului, care se subînțelege că nu sunt unul şi același lucru. 

3. Taina Euharistiei 

Este Taina care coincide cu evenimentul petrecut cu ocazia Cinei cea de 
Taină, sau Cina Domnului, atunci când lisus Hristos a spus comesenilor „Luaţi 
mâncaţi, acesta este Trupul Meu... Beţi dintru acesta tot, acesta este Sângele 

Meu” (cf. Matei 26:27-28), continuând cu aspectul de mulțumire prin ceea ce 
scrie Luca: „Aceasta o faceţi întru pomenirea Mea” (Luca 22:19). 

Tot cu acel prilej, Mântuitorul a anunţat că cineva dintre apostoli îl va 
vinde, împlinindu-se în acest mod cele prorocite în Vechiul Testament. În planul 
importanţei ei, această Taină ar urma Tainei Botezului, prin ea realizându-se 
„unitatea întregului trup bisericesc” (cf. Nikos A. Matsoukas op.cit. p.359). 

Înainte de orice alt comentariu, trebuie să facem precizarea că Sfânta Taină 
a Euharistiei este o Taină care are ca semnificaţie creştină, „jertfa şi vivicarea”, 
mâncarea şi băutura „trupului şi sângelui” lui lisus Hristos, având o profundă 
şi susținută întemeiere scripturală, la fel ca şi Taina Botezului. Redăm cel mai 
semnificativ text din Noul Testament, care îi aparține Mântuitorului, unde este 
regăsită această întemeiere biblică a tainei analizate: „Dacă nu veţi mânca din 
Trupul Fiului Omului şi nu veți bea sângele lui, nu veţi avea viaţă în voi. Cel ce 
mănâncă trupul Meu şi bea sângele Meu are viață vejnică şi Eu îl voi învia în 
ziua cea de apoi. Trupul Meu este adevărata mâncare şi sângele Meu, adevărata 
băutură” (loan 6:53-55). Aşa cum spune şi Sfântul Ignatie Teoforul, Taina 
Euharistiei este jertfă, mijloc sau medicament al nemuririi şi, în acelaşi timp 
verigă unificatoare între membrii întregului edificiu eclesiastic, conferind putere, 
legitimitate și credibilitate. Această putere unificatoare este „puterea surpătoare” 
a influențelor distructive şi cea care face ca trupul comunităţii ecleziastice 
creștinești să fie poporul lui Dumnezeu (apud. Nikos M. Atsoukas op cit.p.360). 

În acelaşi timp, Taina Euharistiei este o Taină a mulțumirii, însăşi noţiunea 
„euharistie”, de origine greacă, „înseamnând mulţumire. Este Taina prin care, 
sub forma simbolică a pâinii și a vinului, creştinul se împărtășește cu Trupul 
şi Sângele Domnului, ca răspuns de mulțumire în fața puterii unificatoare a 
întregii comunități creştine în fața acestor simboluri ce pot semnifica materia și 
viața spirituală prin care putem să ne mântuim. Prin această Taină, organismul 
bisericesc devine ceva viu, unificator şi deschis spre viitor, adică spre desăvârșire. 
Acelaşi teolog grec citat susținea că hrana și vivificarea Tainei transfigurează 
şi reînoieşte imaginea trupului bisericesc, o face lucrătoare şi mișcătoare spre 
bunătate. Învățătura despre Sfânta Euharistiei este regăsită și în Sfânta Tradiţie, 
pe care aşa cum se ştie, protestanții o resping, neacordându-i nici o valoare. Sub 
raport istoric o întâlnim într-un document creştin din anii 50-70 d.Hr., intitulat 
„Didahia celor 12 Apostoli”, în capitolul 9 şi 14 (cf. Ge. Remete op.cit. p.120), iar 
mai târziu, la Sfântul Iustin Martirul în „Dialogul cu Trifon” (cap. IV). 

Într-un mod mod mai explicit, învăţătura despre Sfânta Euharistie este 
regăsită la Sfântul loan Damaschinul, în celebra sa operă, „Dogmatica”, din care 
reproducem textual semnificația acestor elemente consubstanțializate regăsite în 
elementele ce compun și prin intermediul cărora se realizează această Sfântă 
Taină: „Pâinea şi vinul nu sunt niciodată închipuirea sângelui şi trupului lui 
Hristos, ferească Dumnezeu, ci însuşi trupul lui Hristos unit cu dumnezeirea... , 

dar nu ca şi cum trupul pe care-l ia creştinul ar pogorî din cer; pâinea şi vinul sunt 
prefăcute în trupul şi sângele Domnului” (Dogmatica 4:13). 

La fel ca şi celelalte Taine, şi Taina Euharistiei are o finalitate cu caracter 
pragmatic, inducând efecte imediate sau de perspectiv, vizând integrarea 
individului în comunitatea creștină şi desăvârşirea sa spirituală prin această 
comunitate spirituală ecleziastică, fără de care credinţa religioasă ar fi un nonsens. 
Printre aceste efecte ale Împărtăşirii, mai relevante ar fi: 

a) unirea reală cu Hristos (întemeiere biblică: loan 6:56); 

b) curățirea de păcate şi progresul în viaţa spirituală, în conformitate cu 
formula de împărtăşire: „Se împărtășește robul lui Dumnezeu..., spre iertarea 
păcatelor și viața de veci”; 

c) făgăduinţa Învierii şi a vieţii de veci, (temei biblic: loan 6:51: „Cel ce va 
mânca din pâinea aceasta viu va fi în veci.” Fiecare împărtăşire este considerată o 
„mică înviere.” Aceasta numai când vor fi „consumate” cu vrednicie, întrucât aşa 
cum spune Apostolul Pavel, „Oricine va mânca pâinea aceasta sau va bea paharul 
Domnului cu nevrednicie, va fi vinovat față de trupul şi sângele Domnului. 
Căci cel ce mănâncă şi bea din pahar cu nevrednicie, osândă mănâncă şi bea, 
nesocotind trupul Domnului” (cf. I Cor. 11:27-29). 

Desigur, nici această Taină nu cunoaşte un consens interpretativ sub raport 
dogmatic şi doctrinar, existând numeroase polemici legate de acest subiect 
controversat din cadrul religiei creştine. În ceea ce priveşte Biserica Romano - 
Catolică, în raport cu Biserica Ortodoxă, există unele deosebiri de natură ritualică 
şi practică. Spre exemplu, catolicii întrebuințează la împărtășanie în locul pâinii 
dospite, pâine nedospită, azima sau ostia, „inovaţie” generalizată în secolul al 
XI-lea, în urma Marei Schisme din anul 1054. Temeiul biblic al utilizării azimei 
în loc de pâinea dospită este regăsit în practicile ritualice ale evreilor din timpul 
sărbătorii Paştelor - Pesah şi în cadrul Cinei cea de Taină, care a coincis cu 
această sărbătoare evreiască, unde lisus Hristos a utilizat de asemenea azimă, 
în loc de pâine dospită. Adevăr istoric disputat, insuficient elucidat atâta sub 
raportul coincidenței temporale, cât şi a calității pâinii utilizate-consumate în 
cadrul acelui eveniment. 

Evanghelistul loan arată că Mântuitorul a serbat Paştile Sale înainte 
de Paştile iudeilor (loan 13:1), de unde rezultă că între cele două evenimente 
pascale există diferențe sub raport temporar, Mântuitorul serbând un Paşti 
deosebit, întemeiat de EI, cu pâine dospită - „artos” şi nu cu „azimon” - azimă 
sau pâine nedospită. Diferențe sunt și din perspectiva prefacerii pâinii şi vinului 
în Trupul şi Sângele lui Hristos. Catolicii cred că prefacerea are loc în timpul 
rostirii cuvintelor: „Luaţi, mâncaţi... Beţi dintru acesta toţi...”, şi nu în timpul 
epiclezei - frângerii sau prefacerii pâinii şi vinului ca elemente euharistice prin 
invocarea Duhului Sfânt, pe care au şi eliminat-o din liturghia lor. Spre deosebire 
de catolici, răspunsul ortodox apare că în momentul în care Mântuitorul a rostit 

cuvintele amintite, El neavând în mâinile sale pâinea şi vinul, ci Trupul şi Sângele 
Său, elementele euharistice fiind prefăcute prin rugăciunea de mulțumire şi 
binecuvântare rostită înainte. 

Deosebiri semnificative se regăsesc în cadrul protestantismului, inovatori 
fiind cei trei mari reformatori, Luther, Calvin şi Zwingli. O caracteristică comună 
a acestor confesiuni religioase constă în faptul că toți acceptă şi subliniază 
numai caracterul comemorativ al Sfintei Euharistii, nu şi celelalte efecte induse 
şi recunoscute de ortodocși. În ceea ce priveşte prezența reală a Trupului 
şi Sângelui în elementele acestei Taine, există mai multe puncte de vedere în 
cadrul protestantismului, mai bine zis în cadrul reformatorilor. Spre exemplu, 
Luther respinge învăţătura despre teza transubstanţierii sau învățătura despre 
„metusiosis”, (transubstantiatio), considerată ca a fi scolastică, în conformitate 
cu care s-ar transforma materia - pâinea şi vinul în esență care ar fi Trupul şi 
Sângele lui Hristos, schimbându-se specia, după filosofia aristotelică, adică esenţa 
nevăzută, în timp ce materia rămâne aceeași. Luther introduce așa numita teorie 
a impanaţiei, în conformitate cu care Hristos se află „real în pâine, cu pâine, sub 
pâine”, teorie împărtășită şi astăzi de luterani. 

În ceea ce-l priveşte pe întemeietorul protestantismului reformat, Jean 
Calvin, acesta acceptă doar împărtăşirea spirituală cu Hristos, nu şi pe cea 
materială, adică nu prezenţa lui Hristos cu trupul, cum este acceptată de Luther în 
timpul desăvârşirii Tainei. Calvin susține că doar în clipa împărtășirii spirituale 
credincioşii vrednici de această împărtăşire resimt efectul Tainei prin puterea 
lui Hristos, cei nevrednici neresimţind-o. În acest mod, elementele euharistce 
rămân pâinea şi vinul pentru păcătoşi, în afara simbolisticii și efectelor induse 
prin aceste simboluri. 

Cel mai extremist dintre reformatori, Ulrich Zwingli, afirmă că lisus 
Hristos nu e prezent deloc în elementele euharistice, nici material și nici spiritual, 
împărtășirea fiind un simplu act comemorativ, un „simbol gol” (cf. Nikos A. 
Matsoukas op.cit. p.362), ceea ce înseamnă că sintagma: „Acesta este trupul 
Meu” trebuie schimbată, după Zwingli, în „Acesta este simbolul trupului meu”. 

În ceea ce priveşte neoprotestanţii, aceștia au preluat concepția lui Zwingli, 
concepție în conformitate cu care pâinea și vinul sunt doar simboluri ale trupului 
şi sângelui Mântuitorului, fiind de fapt elemente naturale, adică materie și nu 
esenţă. Ca argument „probator” aduc versetul din Evanghelia după Marcu 14:25) 
în conformitate cu care Mântuitorul a spus: „Adevăr grăiesc vouă, de acum nu 
voi mai bea din rodul vieţii, până în ziua în care îl voi bea nou, în împărăţia lui 
Dumnezeu.” În viziunea neoprotestanţilor rezultă că în teologia creştină ortodoxă, 
la Cina cea de Taină, Mântuitorul a băut vin simplu, cu ceea ce nu sunt de acord 
ortodocşii, adevărul fiind găsit în Evanghelia după Luca (22:20, unde paharul 
prin intermediul căreia s-a săvârşit această Sfântă Taină, după unii este Legea cea 
nouă, sau Sfântul Graal, după alţii, Sfânta Euharistie realizându-se după ce au 

cinat, după ce au băut cel puţin un pahar de vin natural. Spre deosebire de Marcu 
(14:25), unde e vorba de primul pahar cu vin natural, în Luca (22:17-20) şi Matei 
(20:19), la instituirea acestei Taine este vorba de vinul euharistic-simbolizat şi 
preschimbat, folosit după ce mâncaseră şi băuseră ceva. Sensul pur şi ortodox al 
acestei Taine este regăsit la Ioan (6:50) şi I Cor. (11:25). 

În Evanghelia după Ioan (6:53), Mântuitorul afirmă fără echivoc: „Eu sunt 
pâinea cea vie care s-a pogorât din cer”, iar „De nu veți mânca trupul Fiului 
Omului şi nu veţi bea sângele lui nu veţi avea viaţă în voi”. În mod evident că nu 
este vorba despre un gest canibalic la care ar fi predispus Mântuitorul, ci la un act 
euharistic prin care se realizează acest proces al consubstanţializării materiei cu 
spiritul, trupul lui Hristos cu Trupul Bisericii Creştine-mădularele sale, sângele 
jertfit, ca simbol al noii vieții remodelate după viaţa şi jertfa Mântuitorului. De 
aceea se constituie într-o Taină de jertfă, ca remodelare şi mulțumire cu profunde 
efecte în plan ontologic, soteriologic (legat de mântuire) şi eshatologic (vizând 
reînoirea acestei lumi în urma schimbării acestei ordini), privind pregătirea în 
această viață pentru cealaltă existență din alt plan existenţial, cel transcendent. 


4. Taina Sfintei Spovedanii sau Mărturisirea 

Este Taina prin care credincioşilor care-şi mărturisesc păcatele în fața 
preotului duhovnic, în cadrul slujbei specifice (la Spovedanie), li se împărtăşeşte 
iertarea pentru păcatele săvârșite. Pocăinţa, după cum mai este cunoscută această 
Taină sau Mărturisirea, este una dintre cele mai necesare taine în prezent, întrucât 
prin intermediul ei, Dumnezeu iartă prin duhovnic păcatele creștinilor care 
se căiesc sincer şi se mărturisesc înaintea preotului (cf. I.Cleopa op.cit.p.279). 
Metanoia - Mărturisirea, cum este regăsită în limba greacă şi tradusă în limba 
română, vizează două aspecte (cf.Nikos, A.Matsoukos op.cit.p.366): 

1) întoarcerea personală a fiecărui membru sau chiar a întregului popor de 
la făptuiri contrare voinţei dumnezeieşti, lucru care înseamnă că sunt opuse vieții 
celei după fire a fiecărui membru în parte şi a întregului trup; 

2) puterea pe care o are trupul însuşi, ca şi comunitate, sau prin intermediul 
purtătorului harismatic, care este episcopul şi după aceea toţi preoţii, să acorde 
lăsarea-iertarea păcatelor după mărturisirea acestora. Această Taină, la fel ca şi 
celelalte, nu cunoaște un consens nici în ceea ce priveşte datarea sa istorică, şi 
nici conținutul ei. De la Origene (în cadrul Patristicii răsăritene) avem informaţii 
că Mărturisirea se face numai în raport cu anumite păcate mai „grele” şi nu față 
de orice păcat „minor”, fiind generalizată, ulterior, cu consecinţe grave pentru 
credinciosul păcătos, devenind o Taină vindecătoare şi sancţionatorie - de 
îndreptare. Sub raportul instituirii sale biblice, ea a fost promisă de Mântuitor 
atunci cînd i-a spus Apostolului Petru, şi prin el şi celorlalți apostoli: „Și îţi voi 
da cheile Împărăției cerurilor, şi orice vei lega pe pământ, va fi legat și în ceruri; 
şi orice vei dezlega pe pământ, va fi dezlegat şi în ceruri” - Matei (16:19), iar 

instituită după Înviere prin cuvintele: „Luaţi Duh Sfânt cărora veţi ierta păcatele, 
li se vor ierta lor şi cărora le veţi ţine, ținute vor fi” - loan (20:22). Forma cea 
mai explicită este găsită în Evanghelia după Marcu (1:15), unde Mântuitorul 
îndemna la pocăință şi credința în adevărurile evanghelice: „Pocăiţi-vă şi credeți 
în Evanghelie!” Îndemn realizat şi de Sfântul Ioan Botezătorul care boteza cu 
apă, în numele pocăinţei, şi nu cu Duh Sfânt, în numele Mântuirii neamurilor. 
Pocăința, şi mai ales iertarea păcatelor, sunt invocate de Mântuitor în Rugăciunea 
Tatăl Nostru, ca Rugăciune Domnească, unde creştinii îl roagă printre altele 
pe Dumnezeu, ca Tată al tuturor credincioșilor creştini, să îi ierte de păcate şi 
greşelile săvârşite în scop de îndreptare și mântuire într-o altă lume decât cea 
cunoscută. 

Pe lângă aceste temeiuri biblice care legitimează această Taină întâlnim şi 
unele isvoare Patristice, cum ar fi „Didahia celor 12 Apostoli”, cu autor necunoscut, 
sau „Epistola către Filadelfieni” (VIII,), care îl are ca autor pe Sfântul Ignatie 
Teoforul, şi unde se arată că Pocăinţa trebuie făcută „în unire cu Dumnezeu și în 
comuniune cu episcopul.” De asemenea, printre celelalte izvoare patristice mai 
trebuie amintit Sfântul loan Gură de Aur cu al său tratat „Despre preoţie”, unde 
se face un elogiu acestei caste şi puterii preoților, afirmând că: „Preoţii locuiesc 
pe pământ, dar dispun de cer, căci au primit o putere pe care Dumnezeu n-a 
dat-o nici îngerilor, nici arhanghelilor” şi că „orice hotărăsc preoţii jos, confirmă 
Dumnezeu sus”. 

Ca practică, Mărturisirea sau Spovedania nu se înfăptuieşte decât în mod 
particular, nu și în public, cum se practica în epoca creștină apostolică. Această 
ultimă modalitate a fost interzisă de patriarhul Nectarie, la sfârşitul secolului al 
IV-lea, când în Biserica Ortodoxă a fost generalizată Mărturisirea particulară în 
faţa episcopului sau a preotului ca împuternicit a lui Dumnezeu prin harul primit 
în timpul hirotonosirii, o altă Taină practicată în cadrul ortodoxismului, la care 
vom face referință, ulterior. 

Deosebirile confesionale sunt prezente şi în cadrul acestei Taine. Biserica 
Romano-Catolică consideră această Taină drept un canon, sau ca pe o pedeapsă 
reală pentru satisfacerii dreptăţii divine, în virtutea concepției în conformitate 
cu care orice păcat trebuie pedepsit, atât cu pedepse veşnice cât şi temporale. Și 
ca modalitate de realizare, apar deosebiri faţă de ortodoxie. La catolici această 
Taină se realizează în confesional, ca spovedanie auriculară, adică ferită de ochii 
preotului, acesta fiind izolat de penitent, nu-l vede ci doar îl ascultă, pe când 
la ortodocși se face în prezenţa preotului, sub patrafirul acestuia, devenind mai 
intimă şi mai informală. 

Există şi alte deosebiri, şi mai ales comentarii, asupra acestei Taine, care, 
uneori, rămâne invalidată atâta timp cât chiar unii preoți nu sunt vrednici în 
a săvârși-o, ceea ce, desigur, îi reduce din credibilitate, fapt ce a condus la 
respingerea ei de către unele Biserici protestante, și în întregime de neoprotestanți, 

credibilitatea preoților, şi în corespondenţă cu aceasta și Taina Spovedaniei, fiind 
din păcate într-o curbă descendentă, adâncind procesul secularizării în cadrul 
Bisericilor creştine. Ceea ce îi apropie mai mult pe creștinii de azi nu este Taina 
Spovedaniei, mai ales pe tineri, ci Taina Cununiei sau Taina Nunții, după cum 
mai este cunoscută, şi asupra căreia vom insista în cele ce urmează. 


5. Taina Sfintei Cununii 

Chiar dacă această Taină pare mai pământeană şi profană, în același timp, 
trebuie făcută precizarea că ea a fost rânduită de Dumnezeu înaintea celorlalte 
Taine, chiar la întemeierea lumii, atunci când a creat primii oameni pe care i-a 
creat într-o primă pereche, și nu separat. În cartea Facerea (2:1) este scris: „Nu 
este bine să fie omul singur; să-i facem ajutor potrivit pentru el”, ceea ce în scurt 
timp s-a realizat, Dumnezeu făcându-i omului femeie din coasta şi carnea lui 
(cf. Facerea 2:21-24), după chipul şi asemănarea Sa, zicându-le: „Creşteţi şi vă 
îmulţiți” (Facerea: 1:277-28). Această binecuvântare dată de Dumnezeu primilor 
oameni înainte de a se însoţi unul cu altul, se numeşte în Ortodoxie „cununie”, 
care, ulterior, datorită importanţei sale religioase şi sociale, a devenit ceea ce 
este desemnat prin Taină, căpătând caracter sacru. Creştinii se împreunează prin 
intermediul preotului și a harului divin, Biserica reunind creştinii în dragoste şi 
credință în Dumnezeu, astfel că Biserica şi preotul intermediază puterea divină 
prin acest har divin şi prin Taina Hirotonisirii, după cum vom arăta. 

Sub raportul doctrinei creştine, fundamentată prin Noul Testament, această 
Taină este consfințită de Mântuitor cu ocazia nunţii din Cana Galilei, prilej cu 
care lisus Hristos a ridicat această legătură naturală din ordinea firească în ordine 
harică, împreunarea dintre bărbat şi femeie, în și prin intermediul Bisericii, a 
devenit o lucrare sfântă ce stă sub autoritatea sacramentală a acestei Taine. În acest 
scop, Mântuitorul impune ca „Ce a împreunat Dumnezeu, omul să nu despartă” 
(Matei 19:6). De aceea, aşa cum arată și Nikos A. Matsoukas, în lucrarea citată, 
„Căsătoria în trupul bisericesc constituie o funcţiune fundamentală a continuității 
şi întregirii mersului istoric spre desăvârşire (...). În acest fel, integrarea căsătoriei 
în această fază a Bisericii Mângâietorului constituie o desăvârşire a sa”. Mai mult 
decât atât, Apostolul Pavel face o paralelă între unirea bărbatului şi a femeii în 
căsătorie şi unirea miresei Biserica, cu mirele Hristos. În acest mod, unirea devine 
o legătură firească şi duhovnicească, realizată prin intermediul binecuvântării lui 
Dumnezeu şi a sfințirii bisericeşti. 

În ceea ce priveşte desfacerea căsătoriei, punctele de vedere sunt diferite: 
ortodocşii acceptă desfacerea căsătoriei, pe baza textului evanghelic a lui Matei 
(5:32), pe când catolicii resping divorțul, acceptând doar „separarea de masă şi 
pat”, în scopul împăcării. În ceea ce privește căsătoriile dintre indivizi de acelaşi 
sex, Biserica Ortodoxă se opune cu vehemenţă, considerându-le împotriva firii, 
Sfintei Scripturi şi a Sfintei Tradiţii, şi un atentat la om şi specia umană care ar 

ajunge pe cale de dispariţie prin acest fenomen încurajat de unele culte protestante 
şi chiar practicat de unii pastori protestanți și neoprotestanţi, şi nu numai, care îi 
neagă acest statut de Sfântă Taină. 

Efectele profane ale căsătoriei sunt binecunoscute, așa că nu vom mai 
insista asupra lor. Mult mai importante sunt implicaţiile sacre ale acestei Taine, 
care aşa cum am arătat, induce efecte în plan spiritual, moral şi axiologic. Așa 
cum arăta Sfântul Maxim Mărturisitorul, încă în secolul al VII-lea, scopul 
principal al căsătoriei constă în împlinirea personală prin iubire, naşterea de 
prunci decurgând firesc şi necesar din aceasta, dar nu ca un scop în sine. Prin 
căsătoria dintre doi soți - bărbat şi femeie, similar cu căsătoria dintre Biserică, ca 
mireasă şi lisus Hristos, ca mire, se realizează comuniunea în iubire interioară 
care se răsfrânge asupra întregii comunități creştine, iar prin extrapolare, asupra 
întregului univers. Pe acest fond analitic, lisus Hristos reprezentă Logosul divin 
obiectivat în lume în scopul îndumnezeirii omenirii, scop realizabil doar prin 
intermediul Bisericii şi a aparatului clerical, mai precis prin Taina Preoţiei sau a 
Hirotoniei, asupra căreia vom insista în continuare. 


6. Taina Sfintei Preoţii sau a Hirotoniei 

Aşa cum se poate deduce, această Taină are un caracter mai special, iar 
ca sferă de manifestare este mai restrânsă, vizând în mod direct o categorie 
aparte de oameni aleși, în mod special bărbaţii-preoţii, iar în mod indirect, pe toți 
creștinii care se bucură de ea prin primirea harului divin a celui hirotonisit cu 
acest prilej. Totodată, prin această Taină se exprimă puterea harismatică centrală 
şi axială a Bisericii Creștine, ca funcționalitate a trupului bisericesc, după cum 
susține Nikos A. Matsoukas în lucrarea citată (p.363), şi pe ale cărui opinii le 
evidențiem şi noi. După acest mare teolog ortodox, „izvorul centrului de putere 
şi de echilibru în trupul bisericesc este Preoţia lui Hristos, care este Taina jertfei 
şi a învierii firii stricăcioase a făpturilor raționale şi a întregii preoţii” (ibidem). 
În acest context, preoția joacă rolul fundamental în cadrul religiozităţii creştine, 
fiind „agenţii” care întreţin flacăra vie a credinţei religioase, în afara lor şi mai 
ales a Tainei Preoției, Biserica ar rămâne o instituţie amorfă fără suflet și creier. 
De aceea, preoţia este „puterea autorității harismatice care zdrobeşte puterile 
deformatoare ale stricăciunii și-l reînnoieşte pe om, aşezând într-o manifestare 
funcțională toate celelalte Taine pentru a se realiza renașterea, mișcarea, hrănirea 
şi mereu, tot mai mult, progresul întregitor în desăvârşire” (ibidem). 

Taina Preoţiei s-a instituit atunci când s-a făcut distincția dintre preoția 
iudaică, care l-a trădat pe lisus Hristos, şi cea creștină, find realizată de Apostolul 
Pavel (Evrei 7:1-28). Cu toate că o parte din preoţia iudaică i-a fost ostilă lui lisus, 
aceasta nu înseamnă că clerul iudaic nu a jucat nici un rol în instituirea Tainei 
Preoţiei, ambele urmărind împăcarea omului cu Dumnezeu. De aceea, temeiul 
biblic al acestei Taine este regăsit în Noul Testament, mai precis în Evangheliile 

lui Matei şi loan. În conformitate cu aceste texte evanghelice, Taina Sfintei 
Preoţii sau a Hirotoniei „Este Taina care, prin punerea mâinilor arhiereilor și prin 
rugăciune, se împărtăşeşte persoanei anume pregătite, harul care dă putere de a 
învăţa cuvântul lui Dumnezeu, a săvârşi Sfânta Taină şi a conduce pe credincios 
la mântuire” (cf. Matei:18:18;28:19; loan 20:21-23). 

Trebuie menţionat faptul că şi această Taină, la fel ca şi cea a Sfintei 
Cununii, este cu mult mai veche decât s-ar putea crede. În vechime, așa cum 
menţionează și părintele I. Cleopa în lucrarea citată, numărul treptelor preoțești 
era de şapte: 1. portarii și următorii lor; 2. jurătorii; 3. citeții; 4. ipodiaconii; 5. 
diaconii; 6. preoţii; 7. episcopii (cf. Sfântul Ignatie Teoforu, în „Trimitere către 
Anthioh”, citat de I. Cleopa în op.cit.p.286). În Sfânta Scriptură se recunosc doar 
trei trepte ale preoţiei: episcopii, preoții şi diaconii (Tit 1:5-9; I Tim.5:19-22), şi în 
Faptele Apostolilor. 

De menționat faptul că numai aceste trei trepte primesc sfințirea prin 
această Taină, care constă, aşa cum am arătat, în punerea mâinilor arhiereului 
pe cel ce urmează a fi „uns” ca preot într-o parohie, fiind numită şi „punerea 
mâinilor preoţiei” (cf. Tim.4:14; Fapte 6:6 ş.a.). Celelalte trepte administrative nu 
sunt hirotonisite întrucât nu sunt de „drept dumnezeiesc”, ci de „drept omenesc” 
fiind acordate de episcopi, tot prin rugăciuni şi punerea mâinilor, dar nu prin 
Taina Hirotoniei, ci prin „ierurgia hirotesiei” (ca lucrare sfântă-harică, prelungiri 
ale Tainelor cu ajutorul cărora preotul exorcizează, binecuvântează şi sfințește), 
după cum se numesc aceste lucrări sfinte în limbajul teologiei ortodoxe. 

Şi această Taină, la fel ca şi celelalte, este deosebit de importantă, fiind 
absolut necesară în Biserică. Aceasta deoarece „fără un subiect uman care să-l 
reprezinte, Hristos nu ne-ar putea împărtăși ca persoană darurile Sale şi nu s-ar 
putea dărui pe Sine însuși în celelalte Taine. Hirotonia este condiția şi mijlocul de 
săvârșire a tuturor celorlalte Taine” (cf. Ge. Remete op.cit.p.325). 

Întemeierea biblică a acestei Sfinte Taine este relativ complexă, regăsindu-se 
în cărțile Noului Testament. În Sfânta Scriptură, la care facem referință în analiza 
oricărei Taine, se arată că Mântuitorul şi-a ales 12 Apostoli din mulțime, oameni 
simpli, spunându-le: „Nu voi m-aţi ales pe Mine, ci Eu v-am ales pe voi (loan 
15:16). Tot lor le-a promis Hristos cheile împărăției cerurilor, iar apoi după prima 
zi de Înviere i-a învestit cu puterea Duhului Sfânt, spunându-le: „...precum M-a 
trimis pe Mine Tatăl, aşa vă trimit şi Eu pe voi. Şi suflând asupra lor le-a zis: luați 
Duh Sfânt...” (Ioan 20:21-23). La rândul lor, Apostolii au instituit aceeaşi putere 
harică, prin rugăciune şi ritualul văzut, pe preoţi şi episcopi (cf. Ge. Remete 
op.cit. p.326). 

Apostolii înșiși au hirotonit urmași în toate cele trei trepte ale preoţiei 
sacramentale, după cum se specifică în cărțile Noului Testament: pe diaconi 
(Fapte 6); pe preoți (Fapte 14:23) şi pe episcopi (I Tim. 4:14; 5:22;Tit.1:5). Desigur, 
drepturile şi responsabilitatea mai mare le revenea episcopilor, aceştia având 

sarcina scripturală de a hirotoni preoți şi diaconi (cf. I Tim.3:8), de a învăţa și a 
sfinți (| Tim.4:1-6) şi de a conduce întreaga comunitate creştină (cf. Ge. Remte 
op.cit. p.326). De observat faptul că sub raport organizațional, ca să nu spunem 
strategic sau managerial, atât Mântuitorul cât şi Apostolii au instituit şi rânduit 
ierarhia bisericească în mod „autoritativ”, de sus în jos, şi nu „democratic”, de jos 
în sus, cum cred şi afirmă protestanții şi neoprotestanţii. Capul Bisericii este lisus 
Hristos, la catolici urmând prin acea conducere unicefală, Sanctitatea Sa Papa, 
ca urmaş al Apostolului Petru şi vicar al lui lisus Hristos pe pământ, cu ceea ce 
Biserica Ortodoxă nu este întru totul de acord, chiar dacă nu-şi exprimă într-un 
mod explicit nemulțumirea. 

De menţionat mai este faptul că Taina Hirotoniei are atât un aspect 
văzut, cât şi unul nevăzut. În ceea ce priveşte aspectul văzut, acesta constă în 
punerea mâinilor arhiereului pe capul celui hirotonit, de acest act depinzând 
însăşi împărtăşirea harului Preoţiei (cf. Pavel II Tim.1:6). Aspectul nevăzut îl 
constituie însăşi împărtăşirea harului Preoţiei în respectiva treaptă, cu efectele 
ei. Întemeierea biblică a acestei Taine este regăsită în cea de-a II-a Epistolă 
adresată de Apostolul Pavel către Timotei (1:6), unde era specificat: „Din această 
pricină îţi amintesc să aprinzi mult harul lui Dumnezeu care este întru tine prin 
punerea mâinilor Mele”. Trebuie subliniat faptul că săvărșitorul acestei Taine este 
episcopul, Hirotonia fiind singura Taină din cele şapte care, datorită importanţei 
sale, este realizată doar de această treaptă ierarhică bisericească superioară, adică 
de episcop. 

Temeiurile patristice sunt regăsite în mod deosebit în „Didahia” XV, 1 a 
Sfântul Clement Romanul, în toate Epistolele Sfântului Ignatie și în tratatele 
speciale ale Sfânţilor Grigorie Teologul, loan Gură de Aur, Ambrozie şi Dionisie 
Areopagitul, mai ales prin lucrarea „Despre ierarhia bisericească.” 

Ca şi la celelalte Taine, şi această Taină prezintă unele particularităţi, 
diferențiindu-se de la un cult religios la altul. Asemenea deosebiri față de 
ortodoxism se regăsesc şi în cadrul Bisericii Romano-Catolice, unde doctrina 
acestei Biserici a impus celibatul obligatoriu al preoţilor, spre deosebire de Biserica 
Ortodoxă care admite căsătoria preoților şi a diaconilor înainte de a fi hirotoniți, 
celibatul fiind obligatoriu doar pentru episcopi. În ceea ce-i privește pe protestanți 
şi neoprotestanţi, toate cultele și confesiunile aparținătoare acestora, resping în 
mod vehement Taina Preoției, făcând distincţie între ceea ce este desemnat prin 
sacerdoțiu, ca Preoţie harică, şi ministeriu, ca exercitare practică a acestei Preoții, 
care aşa cum am arătat, nu este considerată o Taină Sfântă, cu întemeiere în Sfânta 
Scriptură, ca unică sursă ce stă la baza religiei creștine și a cultelor religioase de 
după reforma din secolul al XVI-lea. După protestanți, ministeriu este o instituţie 
ecleziastică superioară sacerdoțiului, întrucât după aceştia, sacerdoțiu îl au toți 
creștinii, pe când ministeriu, doar cei aleşi de comunitate. 

Adevărul aparține dreptului divin şi nu celui uman, de aceea sacerdoțiu 
este de origine sacră-divină, precum şi Taina Preoției, și nu de origine terestră, 
precum ministeriul, care are o întemeiere profană. Există suficiente argumente 
pro şi contra din partea ortodocșilor şi non-ortodocșilor, fiecare susținându-şi 
superioritatea doctrinară în raporturile instituite. Protestanţii apelează la textele 
clasice din I Petru (2: 5,9); Apocalipsa (1:6; 5:10), texte biblice în care este 
legitimată această preoţie universală, după cum este denumită această instituţie 
de către protestanți şi neoprotestanți. 


7. Taina Sfântului Maslu 

Este Taina care de regulă încheie ciclul vieţii omului pe pământ, prin ea 
fiind pregătit bolnavul muribund pentru marea trecere sau cel care mai „are 
zile”, să se vindece trupeşte şi sufleteşte. Constă în rugăciunea preotului - citirea 
Evangheliei negre (cum este cunoscută în popor) în pragul morţii şi ungerea cu 
untdelemn sfințit, împărtășind credinciosul bolnav cu harul vindecării trupeşti şi 
sufleteşti, iertându-l de păcate în faţa drumului ce urmează în marea călătorie în 
cealaltă lume, şi în vederea mântuirii sale, sau în cel mai fericit caz, vindecându-l 
de bolile care suferă. Nu vom insista în mod deosebit asupra acestei Taine, care 
la fel ca şi Taina Botezului, care deschide viaţa credinciosului, se petrece de 
regulă într-un mod inconştient (fără excepție la ortodocși), şi Taina Maslului se 
realizează de cele mai multe ori în stare de agonie a muribundului, fiind uneori o 
ultimă împărtăşanie în vederea iertării de păcate. Această Taină se poate realiza şi 
în alte situaţii, când omul nu este în pragul morții, sau chiar şi când este sănătos, 
cazuri mai rare prin efectul psihologic indus celui care i se aplică această Taină. 

În ceea ce privește întemeierea biblică, nu avem un text clar care să facă 
trimitere la această Taină. Această practică a ungerii cu untdelemn este enunțată 
înainte de evanghelistul doctor Marcu (6:12), unde stă scris: „Şi scoteau afară 
demoni mulţi şi ungeau cu untdelemn pe mulţi bolnavi şi-i făceau sănătoşi” 
în Vechiul Testament, untdelemnul era considerat ca ceva tămăduitor, utilizat 
ca „mijloc sființitor”, ajutând la „sfinţirea jertfelor, a obiectelor de cult și a 
persoanelor” (cf. Ge. Remete op cit.p.333). Textul clasic biblic care atestă în 
mod irevocabil şi decisiv caracterul şi practicarea ca Taină a Sfântului Maslu, în 
Biserica Apostolică, este cel regăsit în Noul Testament, în Epistola sobornicească 
a lui Iacov (5:14-15), unde cu privire la această Sfântă Taină, se face îndemnul de 
a fi chemat preotul la patul bolnavului, să se roage pentru dânsul, ungându-l cu 
untdelemn în numele Domnului. 

De regulă, această Taină se săvârşeşte atunci când omul bolnav nu mai are 
prea multe șanse de supraviețuire, când medicii își declină neputincioşi puterea 
preoților, şi prin aceştia lui Dumnezeu, care printr-un miracol ar putea salva 
bolnavul de la moartea fizică, sau îl pregăteşte spiritual pentru despărțirea de 
această lume şi de cei dragi, ușurându-i această iminentă trecere în acea lume 

fără întoarcere. Considerată ca a fi doar o practică medicală terapeutică de către 
cei care neagă această Taină, mai ales pentru bolile trupești, trebuie spus că ea nu 
se poate realiza de către oricine, ci de acele persoane investite cu har divin prin 
Taina Hirotoniei și Preoţiei. Astfel, în Evanghelia după Matei (10:8), Mântuitorul 
li se adresează ucenicilor cerându-le: „Vindecaţi pe bolnavi, înviaţi pe morți, 
curăţiţi pe leproşi, scoateţi afară dracii.” În urma acestui îndemn, ucenicii, 
deveniți ulterior Apostoli, au plecat şi au propovăduit pocăință, vindecând pe 
mulți bolnavi cu untdelemn, după cum îi învățase Mântuitorul (Marcu 6:12-13), 
care la rândul Său a vindecat și chiar înviat mulți bolnavi, unul dintre aceştia fiind 
Lazăr. O menţiune de care trebuie să se țină seama, este cea prin care se interzice 
Taina Sfântului Maslu înaintea Tainei Sfintei Spovedanii, fără aceasta din urmpă, 
fiind interzisă. Aceasta în scopul curățirii și iertării de păcate a celui suferind, în 
vederea vindecării fizice şi psihice-spirituale a celui bolnav. 

Vom încheia analiza acestei Taine prin ceea ce desparte Ortodoxia de 
celelalte culte religioase. Spre exemplu, catolicii au administrat această Taină 
numai muribunzilor, numind-o „ultimă ungere” („extrema unctio”), protestanții 
respingând-o de la sine, precum resping şi celelalte Taine la care ne-am referit deja. 
O recunosc doar ca practică simbolică săvârşită de Apostoli, sau ca o vindecare 
miraculoasă săvârşită prin mijloace normale, şi nu ca o Taină Sfântă. Chiar dacă 
efectul pare „miraculos”, aceasta nu înseamnă nici pe departe că medicul poate 
fi substituit preotului, şi nici invers, fiecare contribuind la vindecare prin puterea, 
competenţa şi capacitatea specifică, în ultimă instanţă, prin harul cu care au fost 
investiţi prin puterea lui Dumnezeu. 


IV.2. ROLUL FERICIRILOR ÎN CONSOLIDAREA CREDINȚEI 
RELIGIOASE 


IV.2.1. Importanţa Fericirilor în viaţa religioasă şi socială 


Algoritmul care conduce spre întărirea credinței şi accederea spre 
mântuirea şi Împărăţia divină se obiectivează din punct de religios prin aceste 
trepte ale creştinismului, desemnate prin intermediul Fericirilor, şi care au drept 
scop înălțarea omului de la condiţia instinctiv-animalică la cea umană - divină. 
Trepte rostite de Mântuitor în binecunoscuta „Predică de pe munte”, de pe acel 
„Munte al Fericirilor”, în realitate o colină situată în Galileea la aproximativ trei 
km. de localitatea Capernaum, localitate toponimă rămasă în istorie după acel 
loc sfânt desemnat prin „Muntele Fericirilor.” Aşa cum consemnează N. Petrescu 
(Catehetica, Editura Institutului Biblic şi de Misiune a Bisericii Ortodoxe Române, 
Bucureşti, 1978 şi I. Socoteanu, Pe Muntele Fericirilor, Gute Botschaft Verlag, 
Bucureşti, 1994) în lucrările citate, aceste Fericiri se constituie în preambulul 
Predicilor de pe munte şi reprezintă chintesenţa întregii învățături creștine care 

din perspectivă soteriologică ar avea ca scop final mântuirea şi îndumnezeirea 
omenirii. 

În afară de aceste Fericiri, rostite cu ocazia mai multor întâlniri cu acei 
oameni nevoiaşi şi bolnavi care au urcat în mod simbolic Muntele Fericirilor, 
Mântuitorul a mai rostit şi în alte împrejurări asemenea exprimări (vreo 30 după 
loan Mircea, op.cit. p.176), sintagme care aveau ca scop acelaşi efect indus, cel al 
obținerii fericirii interioare şi a îndumnezeirii. De fapt acest cuvânt al fericirii, ca 
stare interioară, nu este regăsit decât de trei ori în Noul Testament, în Rom (4:6-9); 
Gal (4:15) şi Matei (5-12). Există în schimb alte fericiri, inferioare celor analizate 
de noi, care sunt mai „pământeşti”, fiind mai cunoscute publicului cititor decât 
cele la care facem referinţă în analiza întreprinsă. Sunt acele fericiri trecătoare ce 
„animă” viaţa celor mai mulți în dauna şi ignoranţa adevăratelor fericiri expuse 
de Mântuitor. 

De la început trebuie precizat un lucru, şi anume, faptul că lisus nu a 
fost un exeget teoretic care își expunea ideile în cărți sau prin alte materiale de 
„propagandă”, ci a trasat calea spre Mântuire prin propriul Său exemplu, prin 
cunoscutele sintagme: „Eu sunt Calea, Adevărul și Viaţa” (loan 14:6), sau după 
cum mărturisește acelaşi evanghelist citat, „Eu sunt Adevărul” (18:37), atunci 
când redă dialogul dintre lisus Hristos şi Pilat din Pont, înaintea sacrificiului 
suprem, de unde rezultă că lisus avea conștiința clară asupra adevăratei sale naturi 
divine şi a rolului său aici pe pământ, susținând în nenumărate rânduri că a venit 
pe lume ca să dea mărturie pentru adevăr. Dar aşa cum am anticipat, Mântuitorul 
este şi un model de viaţă creștină și umană, în general, creştinismul depăşind 
graniţele religioase propriu-zise, prin modelul Fiului lui Dumnezeu, ca unic Fiu 
recunoscut, şi nu în calitate de profet trimis de Dumnezeu pe pământ să orienteze 
lumea spre vreo religie sau alta, cum s-a întâmplat în istorie, mulți profeți trimişi 
devenind, ulterior, reformatori religioşi. Un asemenea model salvator şi mântuitor, 
şi nu doar reformator, devine un model şi un ideal pentru întreaga omenire și 
nu doar pentru creştini, care sunt cei mai mulţi între credincioşi. Astfel, lisus 
Hristos a devenit un arhetip al umanităţii, impunându-se prin valorile religioase 
şi morale propovăduite, în mod deosebit prin compasiune şi iubire faţă de semeni, 
Dumnezeu-Fiul devenind un simbol al iubirii asemenea lui Dumnezeu -Tatăl care 
şi-a trimis şi sacrificat Fiul în scopul salvării, recuperării şi mântuirii omenirii. 

Dar pentru a putea fi recuperată în timp omenirea, în celebra Cuvântare 
de pe Muntele din Galileea, mai precis din ținutul lui Zabulon şi a lui Neftali, 
adică din ţinutul întunericului și al umbrei morții, după cum se traduce din limba 
aramaică aceste ținuturi, lisus Hristos rostește mulțimii (noroadelor cu boli 
şi celor chinuiți de necazuri) această Predică în care este redat algoritmul pe 
care trebuie să-l utilizăm în vederea ajungerii la mântuire și desăvârşire. Așa 
cum evidenţiază şi Ion Constantinescu, în lucrarea „Studiul Noului Testament”, 
Predica de pe munte are o structură ideatică ale căror pericope, care nu au fost 

rostite o singură dată de către lisus, au fost grupate de evanghelistul Matei în cap. 
V-VII ale Evangheliei. Predica adevărată de pe munte este compusă în primul 
rând dintr-o „Introducere” (5:1-12) care indică şi cuprinde propriu-zis cele nouă 
Fericiri, constituite ca mijloace şi modalități de desăvârşire morală şi religioasă. 

Așa cum vom vedea, fiecare din aceste fericiri începe cu o virtute, care dacă 
este respectată de adevărații credincioşi şi nu de fariseii care simulează credința, 
aduce drept răsplată mântuirea şi îndumnezeirea acelora care le respectă în 
forma şi conţinutul lor. Primele trei fericiri se referă la viața noastră individuală, 
la preocuparea de noi înșine, având un caracter antropocentric, pe când celelalte 
şase au un caracter sociocentric şi vizează raporturile de conviețuire dintre 
oameni, adică dintre noi şi semenii noştri. În aceste nouă fericiri Mântuitorul 
pune un mare accent pe unele valori morale interioare, cum ar fi: mila, curăția 
inimii, înfrânarea, dreptatea, iubirea și jertfelnicia, valori pe care le promovează 
şi susține creștinismul în raport cu alte religii, prin ele putându-se ajunge la 
obiectivul final, cel al mântuirii şi îndumnezeirii. 


IV.2.2. Conţinutul şi mesajul subliminal al Fericirilor 


Ceea ce se impune a fi consemnat din acestă perspectivă analogică este 
că în conținutul acestor fericiri şi în cel al rugăciunii Tatăl Nostru, Mântuitorul 
a elaborat un „program strategic” al religiei creştine și o nouă Lege a religiei, 
superioară Legii Mozaice, ca lege de inspiraţie revelată. O Lege a iubirii şi 
mântuirii, în care accentul este pus pe toleranța şi acceptarea aproapelui, nu doar 
pe spiritul justiţiar, specific legii vechi a evreilor. Printre alte reforme cu caracter 
juridic, vom semnala doar faptul că Legea talionului, exprimată în Exod (21:24- 
25) şi Deuteronom (19:21) se cere a fi depăşită cu şi prin Legea dragostei, după 
modelul Tatălui ceresc, ca lege universală care acționează în întreaga creaţie 
divină. 

Așa cum am mai consemnat, alături de Rugăciunea Domnească, această 
Predică este una dintre cele mai importante rostiri pe care Mântuitorul le-a făcut 
în scopul salvării şi mântuirii de păcate a omenirii, demonstrând astfel dragostea 
faţă de omenire şi sensul devenirii sale. De fapt, prin cele şapte cereri formulate 
în Rugăciunea Tatăl Nostru şi prin cele nouă Fericiri pe care le urcăm în scopul 
desăvârşirii noastre, Mântuitorul redă o nouă Lege a creştinismului, o lege bazată 
pe renunțare și iubire, superioare legii Lui Moise care se baza mai mult pe dreptate 
decât pe toleranţă şi acceptarea aproapelui, aşa cum este nedesăvârşit. 

De aceea, credinţa şi rugăciunea, alături de aceste trepte, reprezintă calea 
adevărului şi a desăvârșirii, dincolo de dreptate şi spiritul justiţiar promovate 
prin Legea Mozaică şi Decalog. În fond, prin aceste nouă articole ce desemnează 
fericirile, se realizează o schimbare de mentalitate şi gândire, punându-se un mai 
mare accent pe moralitate şi afectivitate decât pe raționalitate şi drept. Un loc 
central îl deţine pocăința - metanoia care pregăteşte calea spre venirea Împărăției 

lui Dumnezeu, şi care presupune înainte de toate purificarea şi iertarea din partea 
lui Dumnezeu a fiilor săi, adică a credincioşilor și supușilor Împărăției care va 
veni şi care reclamă această pocăință. 

În acest sens, evanghelistul Matei (4:17) cerea în mod imperativ ca lumea să 
se pocăiască, „căci Împărăţia cerurilor este aproape”, şi se apropie acea Judecată 
de Apoi care induce mai mult teamă decât încredere în iertare și mântuirea 
păcatelor săvârşite. Acelaşi evanghelist prezintă aceste Fericiri, evaluate ca trepte 
spre mântuire şi desăvârşire în capitolul (5:3-12), care alături de Rugăciunea 
Domnească, reprezintă sinteza întregii învățături şi doctrine creştine. Fapt ce ne-a 
motivat şi pe noi să dezvoltăm acest subiect mai puţin cunoscut credincioşilor 
creștini neavizaţi într-o problemă atât de controversată şi contestată de cei care 
apelează doar la demonstraţia şi argumentarea logică şi mai puţin la intuiţie şi 
revelaţie. Înainte de demersul analitic pe care îl vom întreprinde, vom prezenta 
cele nouă Fericiri, care sunt: 

1. Fericiţi cei săraci cu duhul, că a lor este împărăția cerurilor, 

2. Fericiţi cei ce plâng, că aceia se vor mângâia, 

3. Fericiți cei blânzi, că aceia vor moșteni pământul, 

4. Fericiţi cei ce flămânzesc şi însetează de dreptate, că aceia se vor sătura; 

5. Fericiți cei milostivi, că aceia se vor milui, 

6. Fericiţi cei curaţi cu inima, că aceia vor vedea pe Dumnezeu, 

7. Fericiţi făcătorii de pace, că aceia fiii lui Dumnezeu se vor chema; 

8. Fericiţi cei prigoniţi pentru dreptate, că a lor este împărăţia cerurilor; 

9. Fericiţi veți fi când din pricina Mea vă vor ocări și vă vor prigoni și, 
mințind, vor zice tot cuvântul rău împotriva voastră. 

Fiecare dintre aceste fericiri prevede o răsplată dumnezeiască pentru o 
valoare morală, atribuită unui credincios, cum ar fi: sărăcia cu duhul, plângerea 
pentru păcatul săvârşit, blândeţea, dorința fierbinte de dreptate, milostenia, 
curăţenia sufletească, acțiunea de pace, păstrarea credinţei în Hristos (cf. N. 
Petrescu, op.cit. p.291). În esenţă, putem considera că Fericirile sunt nouă căi pe 
care creştinul trebuie să le străbată pentru a ajunge la fericirea veşnică. În acelaşi 
timp, sunt nouă virtuţi prin care putem dobândi fericirea (ibidem p. 292). 

După cum ușor se poate observa, construcţia logică a acestor Fericiri pare 
a fi falsă în mare parte, față de logica firească, unde şi când, dacă respectăm 
regulile logicii, de la o premisă falsă, nu se poate ajunge decât tot la o concluzie 
falsă. Pentru a înţelege această „logică falsă” în aparenţă, trebuie să acordăm 
unele circumstanţe Celui care le-a rostit, care nu era doar un logician, ci era însuşi 
Logosul divin prin personalitatea sacră a lui lisus Hristos, care era mai mult 
decât un logician formal, fiind reformatorul gândirii și moralei, adică superior 
filosofilor şi gânditorilor ce aveau ca subiect de referință realitatea imediată sau 
chiar şi pe cea virtuală-metafizică. Prin capacitatea Sa inițiatică şi revelatorie 
depășea cu mult puterea previzionară a oricărui profet şi inițat-esoteric, astfel că 

ceea ce a afirmat El, în acea calitate de Logos divin, a depăşit cu mult orice alt 
inițiat sau filosof, fiind mai apropiat de absolut decât de relativism și relativitate. 

Iisus Hristos a fost unicul spirit care a avut capacitatea de detaşare de această 
lume, astfel că în unele momente nu-şi putea recunoaşte condiția umană și nici 
chiar propria-l mamă, numind-o „Femeie”, asemenea celorlalte femei. Nu trebuie 
ignorat faptul că pe lângă capacitatea Sa de inițiere, asemenea marilor inițiați, 
cum sunt considerați marii filosofi şi savanţi mondiali, de la vârsta de 12 ani lisus 
Hristos s-a retras studiului, avându-l ca profesor în tainele Vechiului Testament 
pe marele învățător - rabin Gamaliel, cu care de fapt a studiat și Saul din Tars, 
viitorul Apostol Pavel. Încă de mic, copilul Iisus impresiona prin cunoștințele şi 
capacitățile sale intelectuale ieșite din comun. Spre deosebire de ceilalți învățați 
ai vremii, asemenea lui Socrate, nici lisus nu s-a deprins cu tainele scrisului, 
preferând transmiterea învățăturilor Sale pe cale orală şi nu în scris, cum au 
procedat primii părinți ai creştinismului sau marii filosofi antici, de la care s-au 
păstrat multe opere celebre pentru posteritate. 

Dacă facem o comparaţie între textul biblic a Noului Testament cu cel al 
Vechiului Testament, vom putea observa că este profund influențat de Vechiul 
Testament, fiind în mare parte o împlinire a predicțiilor şi profețiilor înscrise 
în acesta pe care lisus Hristos le cunoștea cu lux de amănunte din studiile sale 
aprofundate. Trecând peste aceste considerații teoretice preliminarii, vom analiza 
în amănunt aceste Fericiri, sensurile, dimensiunile semantice şi hermeneutice ale 
fiecăreia în parte, încercând să le atribuim consistenţa logică chiar dacă ele par la 
prima vedere într-un raport de inconsistență. 

Vom începe cu prima Fericire, cea care vizează aspectul sărăciei duhului 
şi nu a lipsei bogăției materiale, cum lasă să se subînțeleagă, sau mai ales, cum 
s-a speculat de adepţii materialismului dialectic şi istoric, care interpretau religia 
ca pe un instrument ideologic negativ şi nociv în planul cunoașterii şi devenirii 
umane. 


1. „Fericiţi cei săraci cu duhul, că a lor este împărăţia cerurilor” 

De la început facem precizarea că acest concept de „duh sărac” este regăsit 
şi preluat în același timp, de la profetul Isaia (57:17), unde cei săraci cu duhul 
puteau fi, la rândul lor, structurați în două categorii sociale şi spirituale: cei 
zdrobiţi sufleteşte şi cei smeriţi prin inimă sau suflet (cf. comentariilor făcute 
de Bartolomeu Anania în traducerea Bibliei, coordonată de acest mare teolog 
român, dispărut dintre noi). 

După autorul citat, sunt săraci cu duhul cei care şi-au asumat lăuntric starea 
de sărăcie şi o suportă cu stoicism şi demnitate, urmărind ca scop fundamental 
în această viaţă, desăvârşirea spirituală şi nu cea materială, cum din păcate 
urmăresc majoritatea oamenilor, la care casa şi confortul biologic este mai 
important decât cel spiritual, obligând pe mulţi credincioşi creştini la practici 

comune cu păcatul, mult mai grave decât păcatul originar, păcat specific stadiului 
inițial al creaţiei, bazat mai mult pe inconştienţă şi dominarea laturii animalice, 
faţă de cele prezente, impregnate cu conștiință și premeditare: într-un cuvânt, cu 
scop. În ultimă instanţă, prin acest concept desemnăm acel duh sărac de orice 
patimă sau impuritate, ceea ce înseamnă că a fi sărac cu duhul este sinonim 
cu purificarea și mântuirea sufletelor noastre, mai bogate spiritual decât bogăția 
materială spre care tind cei care nu înţeleg şi nici nu urmăresc un asemenea ideal 
în această viaţă, implicit în cea viitoare - de dincolo, la care putem spera prin 
bogăţie spirituală şi sufletească. 

Abordarea acestei problematici este multiplă şi complexă. Vom încerca 
şi noi câteva perspective mai puţin cunoscute cititorului neavizat, cum ar fi 
perspectiva psihanalitică. O asemenea abordare a sărăciei duhului o întâlnim la 
Meister Eckart, formulată pentru prima oară de acest teolog mistic în cea de-a 
28 predică asupra sărăciei spirituale. Total opusă interpretărilor teologice, Eckart 
arată că „doar acela are o adevărată sărăcie spirituală care nu vrea nimic, nu ştie 
nimic, nu doreşte nimic.” Desigur, un asemenea punct de vedere este disjunct 
mesajului hristic, vizând mai mult interpretări psihologice şi psihanalitice, legate 
de Eul şi voinţa fiecăruia, mai precis, de renunțarea voinţei proprii şi de declinare a 
acesteia voinţei lui Dumnezeu și implicit a liberului arbitru acceptat de divinitate. 
De aici, renunțarea la propria conștiință şi voinţă în favoarea conștiinței și voinţei 
divine, superioare omului, și implicit renunțarea la cunoaştere, fiind promovat acel 
principiu agnostic exprimat prin sintagma „crede şi nu cerceta”. Sintagmă atât de 
discutată sub raport ştiinţific şi evolutiv, întrucât fără cunoaşterea Eului nu putem 
cunoaște nici aproapele, contrazicând principiul fundamental al creştinismului, 
cel bazat pe iubirea aproapelui, care, se subînţelege că înainte de a-l iubi, trebuie 
să-l şi cunoști. 

Acest indiferentism cognitiv conduce spre un alt stil de viaţă, cel „laissez 
faire”, comun cu atitudinea de neimplicare responsabilă şi participare, ceea ce 
în mod implicit conduc la scăderea voinţei proprii, lăsându-se în voia soartei - 
destinului. Mai precis, la discreţia şi voinţa lui Dumnezeu care este absolută şi 
determinantă în raport cu voinţa omenirii și a oamenilor, făcând ceea ce vrea cu 
Eul fiecărui muritor și ființă creată. Această nu înseamnă, sub raport psihanalitic, 
că Eul devine în totalitate dependent de Sinele încărcat cu divinitate, ci între Eu şi 
Dumnezeu există, sau, mai bine zis, ar trebui să existe, o linie de demarcaţie și nu 
o identitate sau reflexivitate, în conformitate cu principiul logicii formale, precum 
este interpretat principiul divin în filosofia antică greacă și în religia hinduistă, 
în Ad Vaita Vedanta, unde Eu și Dumnezeu sunt o monadă (după cum percepe 
Leibniz acest principiu ontologic). 

Spre deosebire de teologie, Eckart pune un mai mare accent pe Eu, 
protejându-l de influenţele Sinelui, de teama dizolvării şi a fuzionării lui cu 
Sinele. Cu toate aceste măsuri de protecţie, Eul devine tot mai relativizat, iar 

Sinele obiectul ultim al Eului, sursa de vitalitate şi de coeziune a Eului prin Sine 
şi Dumnezeu, prin acest mecanism putând rămâne omul ființă creată divină, 
superioară oricărei alte creaţii divine. Numai aşa va putea depăși sentimental 
unele autoaprecieri narcisiste şi va depăşi acea atitudine de tip laissez faire, şi 
de a nu se lăsa exclusiv în voia destinului şi nici chiar a lui Dumnezeu, în afara 
propriei sale voințe şi fără acțiune, rămânând doar la bunăvoința divină. 

A fi sărac cu duhul înseamnă smerenie, supuşenie și ascultare, dar, nu 
sărăcie intelectuală, cum lasă să se subînţeleagă la prima vedere. Smerenia este o 
virtute ce se cere credinciosului creştin, şi nu numai, conviețuirii sociale, opusă 
mândriei şi neascultării-nesupunerii. lisus Hristos este exemplul cel mai relevant 
al smereniei (Matei 19:29), prin smerenie putându-se ajunge la desăvârşirea morală 
şi spirituală. Sunt multe exemple ce surprind raportul dintre bogăția materială şi 
sărăcia duhului, prioritate spre accederea la Împărăţia cerului având-o cei săraci 
în duh, adică cei blânzi şi milostivi, smeriţi și cu sufletul zdrobit şi mâhnit pentru 
faptele şi păcatele comise, ceea ce se traduce în limbajul psihologic contemporan 
prin conştiinţa Eului şi a responsabilităţii faptelor săvârşite în vederea mântuirii 
şi desăvârşirii spirituale şi morale. Alte interpretări cu caracter psihologic şi 
psihanalitic sunt regăsite în capitolele şi secvențele în care am analizat impactul 
raportului dintre religie și psihologie, așa că nu vom mai insista, aici şi acum, 
asupra acestor aspecte, trecând la analiza celeilalte fericiri, cea care surprinde 
raportul de cauzalitate dintre starea plâns şi mângâiere, și care are mai mult un 
caracter psihologic prin impactul produs pe fondul cauzalităţii ce are un conţinut 
tot de natură psihologică. 

2. „Fericiţi cei care plâng, că aceia se vor mângâia” 

Această fericire, la fel ca şi celelalte, face referinţă la efectul produs de 
o stare sufletească, exprimat prin mângâiere, care are drept cauză plânsul, 
cauzat la rândul său de diferite alte cauze implicite şi explicite, această reacție 
psihofiziologică constituindu-se într-o premisă cauzală a mângâierii, ceea ce nu 
este anormal, cât timp, după furtună se așteaptă cer senin, şi invers, după cer senin, 
se aşteaptă furtună, ca o lege naturală firească. În toate aceste fericiri, Mântuitorul 
surprinde raportul de cauzalitate, numai că, spre deosebire de dialectica şi logica 
normalului, lisus Hristos realizează o logică inversă, intercursivă, anticipând 
efectul înaintea cauzei, care este mai mult intuită şi implicită, decât explicită şi 
demonstrată la nivel cazuistic. 

Trecând peste aceste precizări cu caracter logic sau paralogic pentru unii, 
vom arăta că cei care plâng și se vor putea mângâia prin terapia plânsului nu 
sunt cei ce suferă, ci cei care-şi plâng păcatele săvârşite de ei, întristându-se şi 
regretându-le pentru faptul că le-au săvârşit cu voia sau fără voia lor, mai ales în 
urma ispitei celui viclean. Prin acest regret şi prin pocăință, cei care au rămas 
ispitei diavolului, se vor mângâia, deoarece Dumnezeu „va şterge toată lacrima 

de la ochii lor” (Apocalipsa 7:14). Din acest punct de vedere, nu ni se pare a fi un 
paradox să plângi, şi în același timp să fii fericit, atâta timp cât fericirea este o stare 
psihologică şi morală, determinată de cauze interioare şi nu exterioare. Oricine 
devine mai liniștit interior atunci când şi-a vărsat lacrimile durerii şi tristeții, 
plânsul fiind o purificare de toxinele interioare, manifestat prin lacrimi, care pot 
fi şi de bucurie, stare care se subînţelege, este mai aproape de mângâiere decât 
plânsul cauzat de suferinţă şi durere. Există o mare diferență între plânsul cauzat 
de moartea celui mai drag şi plânsul cauzat de o bucurie neașteptată pe fondul 
unei aşa-numite disonanţe pozitive, adică la o bucurie care întrece aşteptările 
noastre într-un moment dat şi pe fondul unor predeterminări cauzale. 

În cazul fericirii prin plâns, surprinsă şi de Mântuitor, se face referință la 
faptă şi nu la starea psihică propriu-zisă. Dumnezeu şterge păcatele şi regretul 
pentru a putea mângâia, şi nu neapărat pentru a ajunge fericiţi, în adevăratul sens 
al cuvântului consacrat fericirii, a ceea ce este desemnat de fapt prin fericire. 
Putem fi fericiţi atunci când am stins conflictul interior, conflict marcat de starea 
sărăciei lăuntrice cauzate prin săvârşirea păcatelor, a nesupunerii și neascultării 
Cuvântului divin, exprimat prin ceea ce este desemnat prin Logosul divin, şi 
care, aşa cum am mai arătat, se ştie, este Mântuitorul Iisus Hristos. 

Dar oamenii nu plâng numai pentru săvârşirea păcatelor (cei mai mulți le 
săvârşesc în mod premeditat pentru efectele benefice produse), ci, în primul rând, 
pentru consecinţele lor negative anticipate, nu a celor benefice, după cum am 
arătat, şi pe care cei mai mulți nu le regretă datorită impactului benefic produs. 
Cei care au comis păcate, cred că prin plâns şi pocăință vor fi iertaţi de faptele 
săvârşite, astfel că recurg la fel de fel de modalități în scopul iertării, printre care 
credința declarată și disimulată, sau într-un mod mai transparent, rugăciunea şi 
sponsorizările instituţiilor ecleziastice, sunt cele mai frecvente. De aceea, Biserica 
este unica instituţie care ne scoate din acest impas psihologic, oferindu-ne prin 
Întemeietorul său, care reprezintă Trupul şi Capul Bisericii, lisus Hristos, calea 
care conduce spre împăcarea de sine și mângâierea sufletească a celor care au 
păcătuit şi au fost iertați de Dumnezeu. Fiindu-le iertate păcătoşilor asemenea 
fapte, prin intermediul rugăciunii şi credinţei, ca să nu mai vorbim de actele 
caritabile ale unor potentați ai vremii, sau prin intermediul plânsului şi căinței, 
aceştia se simt mângâiați sufleteşte, ceea ce prin iertarea anticipată şi plânsul cu 
lacrimi de crocodil, se poate constitui într-un feed-back pozitiv pentru viitoarele 
fapte comise ale păcătoşilor, și într-unul negativ pentru credință și comunitatea 
religioasă căreia aparțin aceşti păcătoşi iertați şi mângâiați prin plânsul lor 
disimulat şi atitudinile fariseice faţă de credință şi Dumnezeu, pe care nu-l pot 
minţi şi duce în eroare, cum cred unii dintre ei. 

Rezultă că suntem cu mult mai plăcuţi lui Dumnezeu când suntem bogaţi 
prin sărăcie, ceea ce ar părea un paradox dacă nu am preciza că este vorba despre 
sărăcia materială şi bogăția spirituală, Dumnezeu apreciind mai mult şi pe cei 

săraci cu duhul, adică cei smeriţi şi zdrobiți sufletește pentru păcatele săvârşite, 
decât pe cei bogaţi şi trufaşi prin bogăţia lor obţinută de cele mai multe ori prin 
fapte comune cu păcatele creştineşti. 

Prin plâns, asemenea unei furtuni, când ești sincer şi adevărat, ne purificăm 
de păcate, retrăind o altă stare psihică şi chiar o altă viață, fără conflicte interioare 
şi remuşcări, ceea ce face ca rugăciunea adevărată și alte practici religioase ce 
impun valorizarea unor Taine, să devină o necesitate psihologică şi de natură 
confesională în viaţa oricărui creștin. Acesta este, credem, sensul întrebării lui 
Iisus Hristos, adresată mamei sale: „Femeie de ce plângi ?”, întrucât o găsea 
nevinovată şi nu avea niciun motiv să plângă, asemenea celor păcătoşi. Plângea 
pentru iertarea celor care i-au ucis Fiul Sfânt, care nu ştiau ce fac prin fapta lor 
condamnată de istorie şi univers, întrucât lisus Hristos, aşa cum se poate deduce, 
a depăşit granița universului văzut, într-un alt plan existenţial, cel transcendent, 
adică a universului nevăzut. A acelei lumi pentru care S-a jertfit în scopul 
accederii noastre la ea ca fii adevăraţi ai lui Dumnezeu, creați după chipul şi 
asemănarea Sa, adică blânzi, asemenea Dumnezeului mângâietor, după cum ne 
cere Mântuitorul să fim prin cea de-a treia fericire. 

3. „Fericiţi cei blânzi, că aceia vor moșteni pământul” 

Este o fericire controversată şi greu de înţeles pentru cei neinițiați în 
problematica hermeneuticii creştine, în mod deosebit pentru cei „săraci cu duhul”, 
adică fără capacitatea de simbolizare şi semnificare simbolică. Această fericire 
prin blândeţe, analogică firii lui Dumnezeu, în schimbul moştenirii pământului 
sau a împărăției terestre este foarte greu de înțeles, având mai mult conotații 
abstracte decât certitudini pragmatice, întrucât nu blândeţea se constituie într-o 
premisă a accederii spre această împărăție, ci asemănarea credinciosului cu firea 
lui Dumnezeu. 

În cele ce urmează vom încerca să descifrăm mesajul inițiatic al acestui text 
simbolizat, dincolo de capacitatea comprehensivă comună oamenilor de rând, 
care interpretează doar literar textul biblic, nu şi scriptural sau chiar codificat, 
dispunând de o hermeneutică - posibilități interpretative şi de semnificare dintre 
cele mai diverse şi complexe, dar la care aceşti oameni neiniţiați nu au acces. 
Înainte de oricare altă interpretare hermeneutică asupra textului biblic, trebuie 
făcută precizarea că blândeţea este o calitate umană care se obiectivează în 
raporturile interpersonale prin toleranță şi iubire, ca raporturi consubstanțiale, 
specifice între Tată şi Fiu, prezentate ca model de viață de către doctrina creştină 
pentru întreaga omenire. 

În al doilea rând, a moşteni pământul, nu este sinonim cu a domina prin 
putere, şi nici cu aspiraţiile marilor conducători de oști, dornici de expansiune şi 
dominare politică şi militară. Dimpotrivă, cei blânzi și iubitori sunt mai reținuți 
- retraşi, fără pretenţia unor aspirații expansive, asemenea marilor conducători 

de popoare şi imperii, precum Alexandru Macedon, Napoleon Bonaparte, Hitler, 
Musolini, Stalin şi alţii de dată mai recentă. Cei blânzi și timizi, adică fără tendinţe 
de dominare, nu dispun nici de energia celor puternici, considerați a fi personalități 
puternice. Trebuie menţionat că niciunul dintre cei numiţi, şi nu numai, nu au 
cucerit pământul şi nici nu îl vor cuceri, şi cu atât mai puțin, l-au moștenit sau îl 
vor moşteni. Dacă au fost stăpânii unei anumite părți a pământului, nu înseamnă 
că l-au stăpânit pe deplin și în mod irevocabil, stăpânirea lor fiind vremelnică şi 
contradictorie, fapt ce demonstrează că nicio personalitate pământeană nu poate 
ajunge stăpânul absolut al pământului, fie el conducătorul oricărui imperiu sau 
puteri mondiale. Drept moştenitori în istorie şi viață rămân cei care dispun de 
anumite trăsături de caracter, adecvate perioadei istorice respective, comune 
de regulă cu temperamentul celor blânzi şi iubitori de oameni şi viața acestora, 
blândeţea fiind o trăsătură divină şi nu una diabolică. 

Din punct de vedere psihologic, blândeţea presupune un temperament 
supus şi echilibrat, în mod deosebit un caracter nobil care se manifestă în calm 
şi linişte. De aceea, aceşti oameni blânzi sunt cuprinşi de duhul blândeţii, cum 
se spune, şi nu de tendințele dominatoare și exclusiviste sub raportul puterii. 
Ceea ce înseamnă să fii blând, în sens scriptural, ne-a spus însuşi Mântuitorul 
când chema oamenii la EI: „Veniţi la Mine toți cei fericiți şi împovăraţi şi Eu 
vă voi da odihnă” (Matei 11:28). Sau, atunci când s-a exprimat într-un mod și 
mai explicit prin următoarele cuvinte cu caracter pedagogic şi moral: „Învățaţi 
de la Mine, căci Eu sunt blând şi smerit cu inima” Matei (11:29). Prin această 
trăsătură de caracter, lisus Hristos devine pentru întreaga omenire modelul demn 
de urmat pentru orice pământean. Ca atare, oricine îi seamănă şi îi urmează, 
asemenea blândeţii lui, va fi un potențial urmaş al lui Hristos, și un posibil 
moştenitor al caracterului Său inconfundabil pentru om şi umanitate. Cei care îl 
vor moșteni spiritual şi moral, vor fi adevărații moştenitori ai pământului, şi nu 
cei care încearcă să dobândească această moștenire prin „foc şi sabie” (cu sabia 
fiind încinși şi unii dintre marii prelați catolici, inclusiv unii suverani pontifi, 
care au fost dornici de putere şi preamărire, asemenea celor vânduți spiritual 
Satanei), adică cu uneltele diavolului şi nu cu cele comune cu firea lui Dumnezeu, 
obiectivate prin spiritul blândeţii şi iubirii semenului și popoarelor. Moștenitorii 
pământului sunt şi cei care promovează dreptatea și sunt însetaţi de dreptate, 
aspecte pe care le vom analiza în secvența următoare, cea consacrată raportului 
dintre fericire şi setea de dreptate și adevăr, ca valori fundamentale promovate de 
întemeietorul creștinismului, Mântuitorul lisus Hristos. 


4. „Fericiţi cei ce flămânzesc şi însetează de dreptate, că aceia se vor 
sătura” 

Din această relaționare se poate trage concluzia în conformitate cu care 
numai prin dreptate vom putea îndeplini dorința Domnului, nu prin nedreptate, 
inegalitate în drepturi şi oportunități. Această fericire poate fi considerată drept o 

premisă a drepturilor omului de mai târziu, reglementate de organismele politice 
internaţionale care se ocupă de această problemă, şi care se originează în această 
pilduitoare Predică de pe Munte, unde, printre alte drepturi și îndatoriri, este 
prevăzut şi acest drept, cel al acordării şanselor egale în dobândirea dreptății 
şi egalităţii celor mulţi. De unde legătura între dreptul - legea divină creştină și 
dreptul internaţional, ambele dispunând de un profund caracter holistic, având 
incidenţă în plan social - natural și spiritual - divin. 

Această Fericire rezultată din însetarea de dreptate, însemnând mult mai 
mult decât se poate observa din acest raport de cauzalitate, desprins la prima 
vedere de orice neinițiat în doctrina creştină. Foamea și setea de dreptate, înseamnă 
în limbajul creștin, o conștiință vie, trează, în om, fiind supraestimată din punct 
de vedere psihologic latura conştientă şi Superegoul fiecărui credincios creştin, şi 
nu doar Eul personalizat al acestora. Înseamnă, în primul rând, responsabilitate 
şi conștiință nelimitată, setea de dreptate devenind comună cu responsabilitatea 
fiecăruia în a promova şi susține dreptatea şi adevărul, ca principale valori 
morale creştine. Nu ne vom putea „sătura” de dreptate, decât atunci când suntem 
conştienţi de ceea ce se întâmplă în jurul nostru, şi mai ales, în forumul nostru 
interior, adică atunci când vom dobândi conștiința valorii legilor divine în 
raport cu cele lumești. Mai precis, numai atunci vom putea fi fericiți, când vom 
fi convinşi de superioritatea acestor legi, în raport cu cele trecătoare, terestre, 
şi chiar universale, întrucât aceste legi acţionează mai mult asupra spiritului şi 
sufletului, şi nu asupra trupului şi materiei, în general. De aceea, prin dreptate 
şi adevăr ne umplem de iubire divină, valorile spirituale şi morale fiind printre 
singurele valori care unesc sufletele, şi nu le despart. 

Pentru a deveni unici şi unitari în drepturi, trebuie în mod necondiţionat să 
respectăm dreptul celuilalt şi, pe cât posibil, să ne iubim aproapele ca pe noi înşine. 
Prin aceste atitudini socioafective ne vom împlini de mulţumire sufletească, 
în afara dreptăţii, adevărului și a unei relative egalități, rămânând prizonierii 
nedreptății, minciunii și inegalității, tot mai accentuate în perioada modernă și 
contemporană sub raport istoric şi social, apărându-ne drepturile, adevărurile şi 
relativa egalitate, în favoarea noastră şi în defavoarea semenilor noștri. 

Foamea şi setea de dreptate înseamnă, în primul rând, nevoia de mântuire 
şi îndumnezeire, şansa de a fi acceptaţi în Împărăţia lui Dumnezeu sau a cerului, 
după alți evangheliști, şi care este aceeași din punct de vedere semantic, adică, 
o împărăție spirituală şi nu materială. Ca fiinţă umană, poţi accede în această 
împărăție spirituală numai dacă eşti confirmat-validat de Dumnezeu şi nu prin 
alte mijloace lumești de care dispun de regulă cei bogaţi, şi nu cei „săraci cu 
duhul”, cu inima curată, blânzi şi milostivi, după cum ne cere Mântuitorul în 
această Predică, şi nu numai. Într-un cuvânt, nu sunt plăcuţi lui Dumnezeu cei 
dornici de îmbogăţire şi cu personalități dominatoare, ci cei mai modeşti, dar 
cu vocaţia divină înnăscută, cei care rezistă oricărei ispite diavolești care i-ar 

predispune spre păcat. Asemenea indivizi sunt foarte rari, mai mult ca modele 
decât în realitate, omul fiind confruntat în viață cu multe ispite ce presupun păcate 
şi compromisuri în raport cu credinţa şi convingerile religioase de care dispune 
ca ființă generică. Dreptatea sau neprihănirea, după textul biblic, este acordată de 
Dumnezeu prin credinţa în lisus Hristos, mijlocul de realizare a acestei credinţe 
fiind Casa Domnului, adică Biserica sau Templul unde se roagă credincioşii 
creștini şi necreştini. Aici se reunesc credincioşii în aceeași credință, având 
același conducător şi animator spiritual, preotul de mir sau parohul bisericesc, 
care este moștenitorul harului divin prin Taina Hirotoniei şi, totodată, duhovnicul 
credincioşilor din parohia pe care o păstoreşte asemenea lui lisus, lumea care va 
veni, ca o Împărăţie divină şi terestră, scăpată de influenţa şi puterea satanică. 
Astfel, Mântuitorul devine modelul dreptăţii şi cel al adevărului, calea care 
conduce spre aceste valori fiind însăşi dreptatea întruchipată pe pământ. Așa 
cum se ştie, pentru unele nedreptăţi şi slăbiciuni umane ce își au ascendenţa în 
păcatul originar, Mântuitorul a plătit El însuşi răsplata pentru faptele păcătoase 
ale oamenilor, fiind răstignit pe cruce asemenea celor mai cruzi tâlhari (II 
Corinteni13:4). Numai că, spre deosebire de ceilalți crucificaţi, lisus a acceptat 
moartea în mod voit şi nu impus, fiind conştient de misiunea încredințată de Tatăl 
Său pe pământ, necerând ajutor Tatălui ceresc sau vreunei alte autorităţi terestre. 
Prin acest mod demn de comportare în fața morţii, Fiul lui Dumnezeu a devenit 
un exemplu de supunere în faţa Judecătorului suprem, considerând că unicul care 
dispune de dreptate şi iertare, este Dumnezeu. 

Supunerea și blândeţea lui Hristos în faţa criminalilor săi reprezintă, sub 
raport religios, expresia forței Sale spiritualiceşti, a caracterului Său, pe care le 
deținea prin intermediul dependenţei față de acest Judecător universal care este 
Dumnezeu, şi prin încrederea în exclusivitate faţă de puterea şi voinţa absolută 
a Tatălui ceresc, nu asemenea oricărui fiu care nu are conştiinţa acestei puteri şi 
autorități parentale, cum a avut-o Fiul lui Dumnezeu prin caracterul său jertfelnic 
şi milostiv, ci asemenea Fiului lui Dumnezeu Tatăl, Problemă pe care o vom 
analiza în mod detaliat în secvența destinată raportului de cauzalitate dintre 
fericire şi caracterul tolerant și milostiv al credincioşilor creştini. 


5. „Fericiţi cei milostivi, că aceia se vor milui” 

Înainte de a analiza raportul de cauzalitate dintre fericire şi milostenie, 
vom face unele precizări de ordin semantic asupra noțiunii implicate menţionate 
în relație, cea de milostenie. Ca trăsătură de caracter, milostenia este comună 
celor plini de compasiune față de semenii lor, şi care nu pot fi decât blânzi, curaţi 
sufletește şi însetaţi de dreptate şi adevăr. În acest context interpretativ şi oarecum 
paradoxal, mila devine o modalitate şi, totodată, o cale spre dreptate și fericire 
a celor care dispun de o asemenea trăsătură de caracter, între milă și fericire 
instituindu-se în acest mod permanente raporturi de intercondiționare. Legătură 

greu descifrabilă pentru intelectul care nu este exersat în a face analogii și alte 
operaţii logice ale gândirii şi care în interpretarea unor fenomene se bazează 
exclusiv pe demonstraţia empirică şi nu pe unele interpretări ce depăşesc sfera 
perceptivă şi interpretativă. Vom încerca să completăm aceste lacune privind 
raportul dintre milostenie și fericire, demers ce presupune depăşirea aspectelor 
factologice și empirice şi recurgerea la unele texte biblice, şi acestea destul de 
ermetice spiritului neavizat unor interpretări cu caracter hermeneutic și inițiatic. 

În acest sens, vom alege din Biblie, mai precis din Geneză (6:8-9), exemplul 
în care se arată că „Noe a căpătat milă - mângâiere înaintea Domnului”, Noe fiind 
un om neprihănit și fără pată între cei din vremea lui: umbla cu Dumnezeu.” Fiind 
singurul sau printre puţinii oameni considerați drepţi, printre cei din vremea lui, 
Dumnezeu l-a încredințat cu menţinerea vieții în urma Potopului, avertizându-l 
asupra acestei catastrofe naturale. Se ştie că mitul potopului nu este de origine 
exclusiv religioasă-mozaică, de aceea, prin această calitate de mit biblic (asupra 
acestui subiect am insistat într-un alt capitol) se are în vedere tocmai legătura 
între milă şi dreptate, percepute şi evaluate în această calitate de model sau cale 
de accedere a omului spre fericire. Un exemplu mai adecvat contextului analitic 
este cel regăsit în Evanghelia lui Luca (18:13) din Noul Testament. Vameşul 
îşi recunoaște păcatele față de fariseu, cerându-l milă lui Dumnezeu, zicând: 
„Dumnezeule, milostiv fii mie, păcătosului”, sintagmă prin care este surprins 
acest raport dintre milostenie, dreptate și iertarea păcatelor, care în mod indirect 
poate conduce şi spre fericirea interioară a celui iertat. 

Apelând la raționamentul logic, rezultă că dreptate nu poate acorda decât cel 
care se manifestă prin milă, acesta fiind unul singur, Mântuitorul lisus Hristos, 
pe toţi ceilalți oameni necaracterizându-i milostenia, fiind mai intoleranţi în 
raporturile interpersonale cu semenii lor. De aceea, toți cei care au păcătuit și 
au recunoscut nedreptatea faptelor lor, invocau milă din partea Mântuitorului, 
prin expresii de genul celor regăsite în evanghelia citată: „Iisuse, Fiul lui David, 
ai milă de aceştia” (18:38). Fiind blând și milostiv, lui lisus i s-a făcut milă de 
aceştia, fiind consideraţi ca o turmă de oi fără păstor. Sintagmă alegorică regăsită 
în mod destul de frecvent în scrierile Noului Testament, la fel și noţiunea de milă, 
prin care se dorea schimbarea Legii vechi mozaice unde jertfa şi răzbunarea erau 
principii care reglementau modul de existență socială a acestor popoare primitive 
nomade și care stăteau la baza acelei Legi a talionului, unde acționa principiul 
„ochi pentru ochi şi dinte pentru dinte”, lege pe care Iisus Hristos a înlocuit-o cu 
Legea iubirii şi toleranţei (Matei 9:13), o lege cu mult mai umană şi mai tolerantă, 
excluzând moartea şi răzbunarea fără judecată dreaptă şi implicit fără milă, când 
aceasta se impune. 

Dar de milă dispun cei puternici spiritual şi nu cei puternici fizic şi material, 
de unde rezultă că în Împărăţia cerului vor accede cei miluiți, adică cei curaţi şi 
blânzi sufletește şi nu cei neiertători şi neîndurători cu faptele semenilor. Urmând 

exemplul unicului model purtător de această calitate umană şi divină, care este 
Iisus Hristos, şi noi oamenii trebuie să devenim mai blânzi şi mai înţelegători 
cu aproapele, mai toleranţi şi mai iubitori faţă de tot ceea ce a creat Dumnezeu 
pentru viața şi fericirea noastră aici pe pământ. Câţi dispun de acest atribut divin 
sau îşi recunosc ascendenţa divină, putem vedea în fiecare zi în jurul nostru, 
în mediul care ne înconjoară, când, aşa cum spunea filosoful englez, T. Hobbs, 
„omul a devenit lup pentru om”, adică a rămas mai mult la condiţia sa animalică, 
dincolo de milă și toleranță, decât a celei divine-spirituale, caracterizată prin 
aceste calități morale. Şi aceasta chiar în rândul unor înalți prelați și instituții 
religioase, mai ales a celor laice, unde predomină fastul şi vanitatea, nu mila 
propovăduită de Hristos în celebra Sa predică, pe care o analizăm şi noi, tocmai 
în acest scop de reactivare a conştiinţelor celor care au sarcina de a promova prin 
Cuvântul Mântuitorului şi a propriului lor comportament, mila și blândeţea, nu 
exclusivismul şi tendința spre dominare ideologică şi spiritual-doctrinară. O milă 
dezinteresată şi nedisimulată - sinceră, asemenea modelului purtătorului ei, în 
afara unor scopuri şi interese personale sau de grup, nu de puţine ori prin practici 
străine creştinismului şi religiei în general. Cei care promovează un asemenea gen 
de milă, nu vor fi miluiţi și nici îndreptățiţi pentru accederea în Împărăţia cerului 
şi a grației divine, ci, dimpotrivă, vor fi înlăturați pentru sperjur - mărturisire 
falsă în faţa lui Dumnezeu, manifestând o milă falsă, străină spiritului creştin, 
fundamentat pe milă, toleranță şi iubire. Adică, pe curăţenie sufletească, calitate 
care o vom analiza în secvența următoare, secvenţă ce surprinde un raport cauzal 
între curăţenia sufletească şi impactul teofanic produs, greu de înţeles în afara 
unor explicaţii ce depășesc dimensiunea empirică prin care este surprins un 
asemenea raport. 


6. „Fericiţi cei curaţi cu inima, că aceia vor vedea pe Dumnezeu” 

Puritatea sufletească este strâns legată de celelalte trăsături caracteriale 
prezentate de lisus Hristos în Fericirile cuprinse în Predica de pe Munte, și nu 
numai, printre care erau invocate: asumarea lăuntrică a stării de sărăcie pe care o 
îndură cu demnitate umană și speranţă, smerenie, supuşenie, ascultare, modestie, 
blândeţe, milostenie, însetare de dreptate, iubire şi pace, şi nu bogăţia materială, 
nedreptatea şi inegalitatea, alături de viclenie, ură şi răutate. Cei curaţi cu inima 
sau în inimă, sunt mai apropiaţi de Dumnezeu prin faptele lor, împreună cu 
celelalte calități prevăzute în Fericirile expuse de Mântuitor, prin aceste calități 
şi cerinţe putând ajunge mai repede în vârful muntelui lor interior şi în Împărăţia 
lui Dumnezeu, de unde se înțelege că este mai uşor de cunoscut Dumnezeu, decât 
din afară. Aşa cum uşor se poate deduce, acest verset din Evanghelia lui Matei, 
care conţine fericirea obținută prin curăţia inimii şi cunoașterea lui Dumnezeu, 
ilustrează sensul hristic, în care din punct de vedere logic, fericirea este o 

concluzie precedată de două premise intercursive: prima constă în a avea inima 
curată, iar cea de-a doua, de a-l putea vedea - cunoaște pe Dumnezeu. 

Un asemenea raționament devine mai puţin operaționabil atunci când 
inversăm cauza cu efectul, sau invers, când pentru a-l putea vedea pe Dumnezeu, 
nu trebuie să fim neapărat fericiți, ci mai degrabă să fim curaţi cu inima, cum ne 
impune lisus Hristos prin această fericire. De unde concluzia că prima premisă, 
cea concretizată în necesitatea curăției inimii, conduce la efectul celei de-a 
doua, vederea lui Dumnezeu, care din premisă iniţială, devine concluzie, care 
îndeplineşte rol de premisă în raport cu concluzia exprimată prin fericirea celor 
care o pot obţine prin curăţia inimii, coroborată, desigur, cu sărăcia duhului, 
ca urmare acestei purificări sufleteşti şi a curăției inimii. Mai corect ar fi ca 
premisa să fie condiţie ce conduce la o asemenea teofanie-arătarea şi vederea 
lui Dumnezeu, care se se poate realiza doar prin puritate şi fericirea ce emerge 
acestei condiții. Sensul și perspectiva logică ar fi legitimate atunci când cei 
curați cu inima ar fi fericiți cînd l-ar putea vedea pe Dumnezeu prin această 
puritate sufletească, ferirea constituindu-se într-un efect şi nu într-o cauză, la 
fel şi vederea lui Dumnezeu, condiţionată de această purificare sufletească. În 
acest mod interpretativ se pot desprinde două planuri de abordare a fericirii: unul 
inferior-uman, întrucât numai oamenii pot fi curați şi fericiți prin puritatea inimii, 
şi unul superior divin, cel cu caracter teofanic, concretizat prin demersurile şi 
condiționările ce le impun vederea lui Dumnezeu, printre care o primă condiţie 
este puritatea sufletească. 

Prin această fericire se realizează întrepătrunderea divinului cu umanul, a 
cerului cu pământul, ceea ce poate conduce la diminuarea acelor diferenţe dintre 
cele două împărăţii şi la fericirea terestră, ca premisă a fericirii absolute, regăsite 
într-un alt plan existenţial decât cel cunoscut omului. De aici se poate deduce 
cât de importantă este puritatea sufletească și în ce lume am putea trăi dacă am 
fi curați şi blânzi sufleteşte, și mai ales dacă am pătrunde sensurile adânci ale 
Cuvântului lui Dumnezeu, cel puţin cele exprimate prin Rugăciunea Domnească 
şi prin aceste Fericiri. Din păcate, rămânem încă pradă influențelor malefice 
ale spiritului şi împărăției satanice, a urii şi egoismului exacerbat, a vanităţii şi 
indiferenţei semenilor, minciunii şi desfrâului, a scopurilor şi intereselor personale 
sau de grup (fie ele şi religioase) care se află în cârdășie mai mult cu forțele 
malefice ale întunericului decât cu Dumnezeu sau cu lisus Hristos, ca model 
uman și divin pe care ar trebui să-l urmăm pentru a fi dezrobiţi de acest întuneric 
moral şi spiritual. Toate aceste trăsături şi fapte murdăresc lentilele ochilor și a 
ochelarilor sufleteşti, şi nu în ultimă instanță a minţii, făcând imposibilă vederea 
lui Dumnezeu, atât cât se lasă a fi văzut de către oameni. Asemenea calități, mai 
degrabă ne îndepărtează de Dumnezeu, la rândul Său îndepărtându-se și El de noi, 
ceea ce face imposibilă cunoașterea și menţinerea legăturii dintre noi, oamenii 
păcătoşi, şi atotputernicia Sa. De unde rezultă că Dumnezeu nu conviețuieşte cu 

noi decât atunci când avem inimile şi sufletele curate, şi nu în case cu geamuri 
pline de „zoaie”, ca să-l parafrazăm pe preşedintele României, Traian Băsescu, 
atunci când eticheta calitatea clasei politice româneşti din timpul mandatului său 
prezidențial. 

Desigur, prin intermediul curățeniei morale şi spirituale nu vedem 
spectacolul lumii materiale, ci pe Dumnezeu în măreția gloriei Sale, a plenitudinii 
desăvârşirii, dincolo de oricare altă arătare şi vedere. Adică, exprimându-ne în 
termini teologici, prin intermediul purității îi putem vedea mai mult atributele 
Sale de natură apofatică, cele pe care nu le putem percepe pe cale senzorială, care 
de regulă sunt negate, de unde caracterul apofatic, şi nu pe cele catafatice, care I 
le putem atribui prin cunoaşterea senzorială, implicit prin intermediul revelației 
şi teofaniei, ele neputând fi evaluate decât printr-o inimă curată, cum a fost inima 
profeților cărora li s-a arătat Dumnezeu. 

Printre aceşti profeți, aşa cum se ştie și am arătat şi noi cu alte prilejuri, 
a încercat şi Moise să-l vadă pe Dumnezeu, dar datorită păcatului originar 
săvârşit de primii oameni, Dumnezeu nu şi-a arătat faţa, spunându-l lui Moise 
următoarele cuvinte pline de înţelepciune pentru oamenii pe care îi conducea 
prin deşert şi pentru posteritate: „Eu Îmi voi trece slava pe dinaintea ta, şi” n faţa 
ta voi rosti numele Meu: Domnul (Iahve n.n.), şi-l voi milui pe cel care-Mi va fi 
milă şi Mă voi îndura de cel ce-Mi este de” ndurare. Și a zis: Faţa Mea însă nu vei 
putea s'o vezi; că nu va putea omul să-Mi vadă faţa şi să trăiască” (Exod 33:19- 
20). De aici se poate desprinde concluzia cu caracter agnostic în conformitate 
cu care omul din această ordine a universului nu va fi în măsură să-l cunoască 
faţa Creatorului, doar, creaţia Sa. Adevăr rostit tot de Iahve lui Moise cu acelaşi 
prilej, prin următoarele cuvinte: „lată, e un loc aici la Mine; şezi pe stâncă şi 
când va trece slava Mea, Eu te voi pune în scobitura stâncii și cu mâna Mea te 
voi acoperi până ce voi trece; iar când Îmi voi lua mâna de pe tine, tu Îmi vei 
vedea spatele; dar fața Mea nu ți se va arăta” (Exod 33:21-23). De unde concluzia 
peremptorie că, pentru a-l putea vedea „faţa” lui Dumnezeu trebuie să se schimbe 
actuala împărăție terestră, cu Împărăţia lui lisus Hristos, ca Împărăţie a cerului 
şi pământului, şi nu ca împărăție a Satanei, cum este lumea de astăzi, plină de 
nedreptate, păcate şi ură. 

Numai atunci ne vom putea urca pe Muntele Fericirilor, când vom avea 
mâinile curate şi sufletul nevinovat. lisus Hristos, ca mare iniţiat şi cunoscător a 
lumii din care a venit pe pământ, a prevăzut o asemenea posibilitate de cunoaştere 
şi ascensiune a omului în plan cognitiv, dar într-o altă lume şi cu alţi oameni, nu 
cu cei pătați de sângele jertfelnic al Mântuitorului. Lipsa blândeţii şi purificării 
sufleteşti, şi mai cu seamă a credinţei adevărate şi nu disimulate, vor împiedica 
încă mult timp cunoaşterea lui Dumnezeu sau cel puţin apropierea omului de EI, 
Dumnezeu nearătându-se acelor oameni care fac parte dintr-o asemenea lume 
murdară şi plină de păcate. Şi această concluzie este un îndemn la schimbare, 

sau cel puţin înfrânarea poftelor lumeșşti-materiale, în dauna celor spirituale şi 
umane în general, prin care omul urcă şi nu coboară în istorie şi amintirea a ceea 
ce trebuia să fie, şi nu ceea ce a devenit prin lipsa acestor calități și prin această 
uitare, mai mult sau mai puţin impusă, a ceea ce este cu adevărat, şi nu doar a 
ceea ce ar trebui să fie. 

Mai mult decât atât, omul păcătos nu este în măsură să-l vadă şi mai 
ales să-l creadă nici pe Fiul lui Dumnezeu care s-a arătat omului în toată 
plenitudinea Sa fizică-corporală şi spirituală. Acceptând prezenţa istorică și nu 
doar mitologică a Fiului, cunoscându-l ca om, ne este mai uşor să-l cunoaştem pe 
Tatăl, oferindu-ni-se ca model şi condiţie a cunoașterii propriului Fiu, pe care l-a 
ucis și nu l-a preamărit după cum merita pentru scopurile Sale nobile pentru care 
a fost trimis pe pământ. De aceea, Dumnezeu a trebuit să săvârşească o minune 
prin Fiul Său, pentru a-i convinge pe oameni asupra caracterului său atotputernic, 
recurgând în acest scop la sacrificiul și Învierea Fiului, care s-a constituit într-o 
faptă supranaturală mai convingătoare decât oricare alt argument teologic şi 
filosofic abstract şi incomprehensibil. Au existat şi alte sacrificii umane, dar fără 
să fi fost însoțite de o asemenea minune, cum a fost învierea, asupra cărei au fost 
desigur atâtea comentarii şi polemici de-a lungul vremii, ajungând până la a-l fi 
fost refuzată existenţa istorică a Mântuitorului. Impactul cel mai profund a fost 
cel prin natura divină a lui lisus Hristos, şi nu prin cea umană, ca fire păcătoasă 
şi neiertătoare. În acest mod, jertfa simbolică, regăsită şi în alte religii, a devenit 
mai mult decât un simbol al jertfei, obiectul jertfit fiind chiar subiectul căruia I 
se aducea jertfă, Dumnezeului treimic, astfel că prin această jertfă absolută s-a 
deschis un nou orizont spiritual şi moral, cel care avea să devină creştinismul 
şi religia creştină. Așa a apărut creștinismul, din jertfă şi împotriva jertfei şi 
umilinţei, teza sa fundamentală fiind viaţa şi iubirea şi nu moartea și ura între 
oameni. Această religie, cu unele influenţe resimtite din alte religii şi culturi, nu 
putea să apară în afara raportului de filiație şi consubstanţiere dintre Tată şi Fiu, 
şi mai ales în afara modelului oferit de Dumnezeu lumii prin însuşi Fiul Său, care, 
ca orice fiu, seamănă părinţilor: în cazul nostru, lui Dumnezeu ca Tată şi Sfintei 
Fecioare Maria, ca mamă, care aşa cum este prezentată de evangheliști, a fost şi 
a rămas o Fecioară neprihănită, ceea ce încalcă legile naturii, fiind o altă minune 
adusă și pusă, atât în scopul convingerii existenţei Lui Dumnezeu, cât şi a naturii 
divine şi umane a Fiului Său. 

În urma analizei intreprinse de noi şi de alţi analişti mai avizaţi decât noi, 
prin competenţa, autoritatea epistemică și harul divin de care dispun, cum au fost 
primii părinţi ai creştinismului şi/sau alţi mari teologi, se poate ajunge la concluzia 
că singurul care-l poate vedea pe Dumnezeu este Fiul Său şi nu alte fiinţe create 
din lumea văzută sau chiar din cea nevăzută. Aceasta, deoarece numai pe acest 
fond al filiației divine între Tată şi Fiu se poate stabili o legătură sacră, și nu 
una umană-terestră, cum a fost cea dintre Fiu şi mamă-Fecioara Maria, care nu 

dispunea de o natură divină decât în mod indirect, prin Fiul său divin, pe care l-a 
purtat în pântece, adică, i-a creat premisele necesare obiectivării Sale în această 
lume şi împărăție terestră, prin modelul Său divin pregătind omenirea pentru o 
altă împărăție în care Dumnezeu își va arăta şi față, nu numai spatele atunci când 
trece prin fața noastră, nefiind încă demni să-L cunoaștem, întrucât ne lipsesc 
calităţile şi instrumentele necesare unei asemeni cunoașteri absolute. Înţelegem 
acum mai bine ce a vrut să ne spună Mântuitorul prin această fericire, care la fel 
celorlalte, transmit un mesaj greu de înţeles din partea credincioşilor neițiați în 
aceste probleme de ordin esoteric. Dumnezeu nu S-a lăsat încă cunoscut inimilor 
curate întrucât ele nu pot exista în această lume, ci S-a arătat doar rațiunii, prin 
Fiul Său, ceea ce ne face să recurgem doar la analogii şi nu la convingeri întemeiate 
sub raport cognosibil, fiind acceptat în sufletele credincioșilor prin credinţă şi nu 
prin cunoaştere şi convingere absolută, nu de puţine ori strecurându-se îndoiala 
pe fondul ispitei şi păcatelor săvârşite care, în vederea accederii într-o altă lume 
trebuie mântuite de Mântuitor. 

Pentru a înțelege mai bine problemele de ordin gnoseologic şi epistemologic, 
vom recurge la metoda analogiei logice, făcând comparaţie între cunoașterea 
sufletească (cu ochii sufletului și inimii curate, după cum ne îndeamnă 
Mântuitorul în a-L cunoaşte pe Dumnezeu, și după cum se doreşte a fi cunoscut) 
şi cea rațională (cu ochii minţii, cum vrem noi să-l cunoaştem pe Dumnezeu, prin 
acea modalitate catafatică a cunoașterii divine), faţă de un obiect perceptibil pe 
cale senzorială, cum ar fi spre exemplu un pahar, atunci am spune că prin ochii 
minții vedem paharul curat pe dinafară, iar prin cei ai inimii, îi vedem murdăria 
paharului pe dinăuntru. O asemenea percepţie ne va conduce sub raport spiritual 
să credem că şi apa care o bem cu acel pahar, este tot la fel de murdară, ca şi 
paharul murdar pe dinăuntru, asemenea credinţei din noi, şi curat pe dinafară, 
după cum disimulăm credința, autoamăgindu-ne şi minţindu-L pe Dumnezeu 
prin faptele noastre, comune mai mult cu păcatul, decât cu ceea ce ne învaţă 
Mântuitorul prin aceste Fericiri ce pot conduce la desăvârşirea noastră morală și 
spirituală, putând curăți paharul şi pe dinăuntru, nu numai pe dinafară, ceea ce 
este cu mult mai greu de realizat de către om şi umanitate, presupunând curăția 
inimii ŞI a sufletului. Cu aceste pahare murdare bem din apa vieții, plină şi ea de 
microbi, alergând mai mult înspre păcat decât spre faptele dorite şi plăcute lui 
Dumnezeu, îndepărtându-ne mai mult de El decât ne apropiem. 

Lecţia predată de Mântuitor prin aceste Fericiri este o lecţie a mântuirii 
şi desăvârşirii, fiind utilă celor care sunt capabili să-L înţeleagă și să-l pună în 
aplicare învăţătura, şi nu celor care copiază modelul în scop personal, ca un 
beneficiu nemeritat, sau celor care prin credința disimulată văd paharul curat 
pe dinafară, fără să-i intereseze murdăria dinăuntru, asemenea murdăriei 
sufletului lor. Cine contribuie la acest dezinteres al curăţeniei spirituale şi morale 
este uşor de dedus: murdăria sufletului şi a inimii, alături de murdăria care ne 
înconjoară în viaţa socială şi profesională, unde aproape în orice moment suntem 

tentaţi să păcătuim, şi în mod evident, să ne murdărim sufleteşte. Murdărie care 
îngreunează cunoaşterea lui Dumnezeu, şi care pentru a fi cunoscut impune cu 
necesitate nu doar spălarea geamurilor, a paharului pe dinăuntru, a omului și 
omenirii, ci chiar schimbarea acestora, în aşa fel încât ca vinul nou să poată fi 
băut din butoaie noi, ca să reproducem o sintagmă biblică plină de înțelepciune. 
Şi aceasta pentru motivul conform căruia o inimă curată nu poate supravieţui 
într-un trup bolnav, şi cu atât mai puţin alături de un spirit depăşit moral și ca 
mentalitate. O inimă curată şi blândă, asemenea modelului divin, presupune o 
altă lume şi o altă împărăție, cea spirituală, în care va domina pacea şi curăţenia 
sufletească, fără a mai fi nevoie de curățirea şi îngrijirea ei. De unde rezultă 
că inima curată este în legătură nemijlocită cu spiritual blândeţii, aceste calități 
presupunându-se reciproc în ecuaţia Fericirilor, neputând exista separate una de 
alta, asemenea calități conferind liniştea şi pacea interioară a oricărui credincios. 

Dar o inimă curată, presupune şi un gând curat ce degajă o anumită energie 
pozitivă, liberă de orice influenţă din afară sau din interior. De aceea, de cele mai 
multe ori, păcatul are o emergență exterioară şi rațional-afectivă, şi nu una exclusiv 
sufletească. Sufletul este însă cel care suferă mai mult în urma păcatelor săvârșite 
cu gândul şi fapta, şi nu trupul, ceea ce nu înseamnă că bolile sufletești sunt mai 
dureroase şi de durată mai lungă decât cele trupeşti, care au mai multe posibilități 
de vindecare. La fel şi mânia divină faţă de mânia sau ura pământeană, prin care 
se pot explica nenorocirile şi calamităţile naturale şi sociale de pe pământ. Această 
falsă mânie a lui Dumnezeu, nu este altceva decât un avertisment adresat omenirii 
neascultătoare şi păcătoase, pentru faptele şi păcatele comise, şi gândurile noastre 
mercantile, subordonate trufiei şi urii ancestrale, care nu vor putea dispărea în 
această lume, fiind necesară schimbarea ei. De aceea, considerăm că numai prin 
credință adevărată şi gândire pozitivă, alături de o inimă curată şi blândă, vom 
putea estompa această tendință de murdărire sufletească. În ultimă instanţă, prin 
schimbarea acestei ordini universale şi mondiale, bazate pe un spirit mercantil, 
pragmatic şi posesiv, care ne poate arunca în hăul şi pe orbita deșertăciunii, urii 
şi dezbinării, şi nu pe orbita toleranţei, acceptării și iubirii, specifice spiritului 
creştin, şi în mod deosebit, celui ortodox. 

Prin credință şi mărturisirea păcatelor ne putem elibera de aceste energii 
negative şi putem şterge vălul care ne este pus pe ochii minţii şi ai sufletului 
de îndoială şi respingere a valorilor morale şi doctrinare ale creştinismului, 
împiedicând cunoaşterea şi apropierea lui Dumnezeu de noi, ca ființe păcătoase 
şi neiertătoare, înclinate spre bogăție materială, agresiune şi dominare, și nu pe 
pace și echilibru interior, valori obținute prin bogăția spirituală şi nu prin cea 
materială. Este edificatoare această situaţie în prezent, când trăim într-o lume care 
a atins paroxismul păcatelor, minciunii, demagogiei și cinismului de orice natură. 
Fără schimbarea acestei ordini nu vom putea dura în timp şi spațiu, sindromul 
sodomist devenind o realitate care atacă nu numai moralitatea şi relațiile dintre 

oameni, Ci și specia umană supusă degradării morale şi fizice, a acelei deşertăciuni 
despre care vorbea Apostolul Pavel. 

De multe ori în timpul războiului rece am fost în pragul războiului nuclear, 
ca război distrugător de viață şi nu numai de oameni, pe această planetă, pericolul 
nefiind depășit nici în prezent, oricând lumea putând fi scăpată de sub controlul 
rațiunii. De fapt, în vederea distrugerii omenirii nici nu mai e nevoie de un conflict 
militar mondial, întrucât războiul a început în fiecare din noi prin îndoielile 
noastre şi lipsa credinţei ca urmare a proceselor de secularizare şi mondializare, 
procese care vor distruge credinţele locale şi naţionale, înglobându-le în credinţa 
celui mai puternic, religia fiind tot mai mult convertită în politică, mai precis, 
în instrument manipulativ al acesteia. De aceea, numai o lume a păcii va crea 
fericire, şi numai „făcătorii de pace” vor fi fericiţi, adevăr pe care vom încerca 
să-l demonstrăm în secvenţa viitoare, cea în care vom analiza acest raport dintre 
pace şi fericire. 


7. „Fericiţi făcătorii de pace, că aceia fiii lui Dumnezeu se vor chema” 

Din conținutul acestei fericiri, ca de altfel şi din celelalte, rezultă că în 
Împărăţia lui Dumnezeu vor fi acceptaţi numai cei buni, blânzi, iubitori de oameni 
şi de pace, adică făcătorii de pace, cei care se opun războaielor şi dominării. Cu 
alte cuvinte, vor accede în această împărăție cei care luptă pentru pace şi pentru 
întronarea păcii pe pământ şi în suflete, și nu cei care râvnesc la bogăţiile şi 
ţările altora, şi nici a aproapelui, ceea ce generează ură, răzbunare, dușmănie şi 
deșertăciune sufletească. 

Se poate observa că dimensiunile conţinutului acestei fericiri are un 
profund caracter uman-psihologic şi chiar pedagogic, alături de unul irenologic, 
învățându-ne să apărăm pacea şi să luptăm împotriva războiului, implicând și 
o dimensiune teleologică de tip polemologic. Prin intermediul ei, Mântuitorul, 
considerat cel mai mare pedagog al acestei lumi, este subliniat efectul indus în 
lume și în om, depăşind aceste planuri, omul prin calitățile originale divine fiind 
transferat în acest plan transcendent, fiind acceptat în mod apriori în Împărăţia 
lui Dumnezeu. Prin această acceptare tacită a făcătorilor şi păstrătorilor de pace, 
omul devine fiu născut a lui Dumnezeu, asemenea întregii creații divine văzute şi 
nevăzute. Aşadar, aspectul uman al acestei fericiri constă în calitatea omului de a 
face şi menţine pacea pe pământ şi în sufletul oamenilor. Desigur, mai importantă 
este premisa în raport cu efectul indus, adică de a face pace pe pământ față de 
statutul obținut prin această acţiune cu caracter uman și umanist. Eşti fericit 
atunci când ştii că ai contribuit la facerea şi menținerea păcii, și nu neapărat când 
devii fiu a lui Dumnezeu, ca răsplată anticipată, ceea ce printr-o astfel de cerere, 
ar condiționa însăşi menţinerea păcii, adică premisa şi nu efectul. 

Dar a fi făcător de pace nu este un lucru atât de simplu şi nici nu poate 
deveni făcător de pace orice individ creat de Dumnezeu. A face pace înseamnă 
să dispui de toate resursele umane, sociale şi politice şi să le gestionezi în aşa 

fel încât să nu declanşezi conflict, ceea ce nu se distanțează de această natură 
umană divină, dornică de a accede în Împărăţia divină, ca împărăție a păcii. 
Pacea se traduce prin lipsa tendinței de dominare și a supremației puterii, prin 
linişte interioară şi a poftelor trupeşti limitate, şi nu în ultimă instanță, prin iubire 
nemăsurată. Tendința de supunere şi dominare, coroborate cu ura şi intoleranţa, nu 
aparțin făcătorilor de pace, ci făcătorilor de război, în lume şi în suflet. De aceea, 
este nevoie de un alt război sufletesc, diferit de Jihadul islamic, de acel război 
din interiorul sufletului, în scopul izgonirii şi înfrângerii răului și murdăriei din 
suflet. Numai printr-un asemenea război interior purificator vom putea asigura 
pacea lăuntrică şi pe cea din afară, devenind mai curaţi și mai buni sufletește, 
armele pe care le vom utiliza într-un asemenea conflict cu noi înşine fiind cele 
expuse în aceste Fericiri, cum ar fi: sărăcia în duh, blândeţea, regretul-căinţa 
pentru faptele şi păcatele săvârșite, milostenia, puritatea sufletească şi dorința de 
pace, arme şi strategii, care din acest punct de vedere, pot fi mai puternice decât 
orice armament militar sofisticat, cu misiunea şi menirea de a distruge lumea și 
omenirea, şi nu de a le schimba. 

De aceea, pacea sufletească este mai puternică decât orice altă condiţionare 
în vederea menţinerii păcii în lume, deoarece presupune toate celelalte condiţionări 
exprimate prin cele nouă fericiri de către cel mai mare făcător de pace, Mântuitorul 
lisus Hristos. Cu alte cuvinte, dintr-o perspectivă holistică, pacea este condiția 
supremă a fericirii umane: atât pacea făcută de artizanii ei, cât şi cea primită, 
avută sau dobândită. Cei care vor dobândi această apreciere de făcători - artizani 
ai păcii, vor fi numai cei pe care îi caracterizează pacea lăuntrică, adică cei blânzi 
şi împăciuitori, şi nu cei care beneficiază de pace, ca mijloc şi nu ca scop. Astfel, 
pacea devine un obiectiv superior al umanităţii prin însăşi natura divină umană, 
şi nu ca mijloc în vederea unor interes unilaterale. Numai acei indivizi născuți 
prin pace şi pentru pace vor fi moştenitorii pământului, întrucât se aseamănă cu 
chipul lui Dumnezeu, fiind blânzi, însetați de dreptate și adevăr, milostivi şi curaţi 
sufletește, asemenea modelului divin transpus prin dubla natură a Mântuitorului 
lisus Hristos. Cei care beneficiază de pace, înseamnă că o primesc de la cei 
care au obținut-o ca urmare a războiului lor interior, pacea aparținând acestei 
lumi în care nu putem fi consideraţi ca fii ai lui Dumnezeu, încălcând condiţiile 
exprimate prin aceste Fericiri, sau când păcătuim prea mult şi nu ne cerem iertare 
prin intermediul rugăciunii şi credinței nestrămutate în Dumnezeu şi Fiul Său. 

Întemeierea teologică a acestei fericiri se regăsește în unele scrieri din Noul 
Testament, cum ar fi: I Cor. (14:33); 2 Cor. (13:1); Filipeni (4:9); Tesaloniceni (5:23); 
Evrei (13:20), alături de Matei (5:12). Apostolul Pavel denumea în Romani (15:33; 
6:20) conţinutul acestei fericiri, prin „Dumnezeul păcii”, fiindu-i acordată cea 
mai mare importantă şi cel mai mare rol în Biserica Creştină. Pacea nu-i poate 
caracteriza doar pe cei născuţi pentru pace, linişte şi fericire, ci, mai mult decât 
atât, pacea devine simbolul divin şi a îndumnezeirii noastre, nefiind posibilă de 

realizat decât pe matricea şi algoritmul creştinismului: cel al iubirii semenului şi 
al convieţuirii în linişte și armonie. Pacea este cea care uneşte, pe când diavolul, 
după cum se traduce, „cel care desparte”, nu urmăreşte nimic în această lume decât 
să despartă şi să învrăjbească oamenii și popoarele. O desvrăjire sau exorcizare 
a acestei lumi stăpânită de diavol nu se poate realiza decât de cei care se pot 
considera fiii lui Dumnezeu, creştinii și credincioşii recunoscuți de Dumnezeu 
şi Fiul Său, şi nu de cei care simulează credinţa, care seamănă vânt şi culeg 
furtună, ceea în conformitate cu principiul acțiunii și reacţiunii, s-ar traduce prin 
analogie cu ceea ce semeni, aceea şi culegi. Ori, se ştie că cine seamănă vânt, va 
culege furtună, iar cine adună norii grei ai războiului, prin efectul bumerangului, 
va culege război, necaz şi tristeţe. Într-un asemenea context, pacea devine 
o necesitate legică pentru om și umanitate, societate și planetă, Dumnezeu şi 
Fiul Său fiind pace şi iubire, iar împărăția Sa pe care o așteptăm să vină, va 
fi Împărăţia păcii şi iubirii, împăratul acesteia fiind Iisus Hristos. Este Împărat 
al păcii întrucât este şi Împărat al dreptăţii şi Cuvânt al adevărului, dobândind 
pacea nu prin forță sau prin armistițiu, ci prin natura Sa divină și sacrificiu. 
Fiul lui Dumnezeu s-a sacrificat pentru schimbarea gândirii umane şi a accederii 
omului în Împărăţia Sa, ca împărăție a păcii, în afara războaielor, minciunii, urii 
şi nedreptăţii: ca împărăție a adevărului, iubirii şi dreptăţii. 

Dacă vom analiza mai în profunzime acest subiect al păcii, vom putea 
desprinde mai multe tipuri de pace. Mai întâi vom analiza pacea dintre om şi 
Dumnezeu, pace realizabilă doar prin intermediul lui lisus Hristos, în calitatea 
Sa de Fiu. Mai poate fi realizată şi prin natura raportului de consubstanţiere dintre 
Tată şi Fiu, doar Fiul putând realiza împăcarea lumii cu Tatăl, atât prin moartea 
Sa, cât şi prin viața Sa, cu moarte pre moarte călcând, dăruindu-le viaţă celor 
din morminte, precum lui Lazăr, și pace celor vii de pe pământ. În Epistola către 
Coloseni este explicată această implicare a lui lisus în lume în vederea realizării 
păcii dintre om şi Dumnezeu, Apostolul Pavel, autorul acestei epistole şi a altora, 
arătând că: „Dumnezeu a vrut ca toată plinătatea să locuiască în El şi să împace 
totul cu Sine, prin El, atât ce este pe pământ, cât şi ce este în ceruri, făcând pace 
prin sângele crucii Lui (...). El v-a împăcat acum prin trupul Lui de carne, prin 
moarte, ca să vă facă să vă înfățișaţi înaintea Lui sfinți, fără prihană şi fără vină” 
(Coloseni 1:19-12). Din trupul Său, adică din carne s-a născut Biserica Creştină, 
cea care propovăduieşte și apără credința, pacea şi ordinea în această lume, 
fără tendinţe de monopolizare şi dominare, la început, ca Biserică recunoscută 
şi nu impusă. Dumnezeu vrea o pace şi o religie dobândită prin convingere şi 
nu prin forță, pace care ar conduce la o fericire parțială-unidirecțională, având 
un caracter particularizat şi nu universal. Pacea dorită de Dumnezeu este cea 
obținută prin „slăbiciune „şi nu prin forță, întrucât şi Fiul Său a câștigat pacea 
prin aceeaşi modalitate dorită de Tatăl, fiind răstignit pe cruce prin slăbiciune 
(II Cor.13:4), pierzându-și sângele care s-a scurs pe pământ, dar care s-a revărsat 


198 


Capitolul IV Rolul tainelor şi fericirilor în creştinism 


în sufletele credincioşilor creştini de mai târziu, salvaţi şi mântuiţi prin această 
jertfă a Împăratului Păcii, cum mai este numit lisus Hristos. 

De aceea, cea de-a doua dimensiune conceptuală şi formă a păcii, este 
Pacea lui lisus Hristos, cea care a cucerit și stăpânit inimile credincioşilor 
creștini, numiți drept fiii lui Dumnezeu. Este pacea ce desemnează starea de 
linişte interioară, ca urmare a permanentului conflict şi ascensiune a omului spre 
sfințenie sau îndumnezeire, și în același timp este pacea rezultată din lupta ce 
o ducem cu noi înşine, învingându-ne patimile şi gândurile negative, răutatea, 
invidia, ura și toate celelalte vicii ce caracterizează ființa umană, şi care sunt 
contrare voinţei şi graţiei divine, luptând pentru diminuarea acestora în vederea 
accederii în Împărăţia lui Iisus Hristos și a recunoaşterii noastre ca fii legitimi ai 
lui Dumnezeu. Aceasta este Pacea lui lisus Hristos, care nu este comună cu pacea 
din lume, ci este în primul rând o pace sufletească. Este acea pace pe care le-a 
descris-o lisus ucenicilor Săi atunci când s-a despărțit de ei, spunându-le în mod 
testamentar: „Vă las pacea, vă dau pacea Mea. Nu v-o dau cum o dă lumea. Să 
nu vi se tulbure inima, nici să nu se înspăimânte” (loan 14:29). Le spune în acest 
mod ucenicilor, deoarece îi vede tulburaţi și neliniştiți sufletește, întrevăzând 
despărțirea lor de lisus, urmând să rămână singuri într-o lume vrăjmașă, plină de 
necazuri şi potrivnică intențiilor lor, dar în care Cuvântul evanghelic va învinge 
în cea mai mare parte a globului pământesc. În acest mod îi pune Mântuitorul 
în gardă pe ucenicii, cei care aveau să „împrăștie sămânța creștinismului” în 
toate zările şi vânturile cerului şi pământului, Cel care pentru un viitor mai 
bun şi pace pe pământ şi în suflete s-a sacrificat pe crucea Golgotei omenirii. 
Chiar le vorbea ucenicilor Săi despre bucuria pe care o împărtăşea acestora, la 
despărțirea de ucenici declarându-le următoarele: „V'am spus acestea, pentru 
ca bucuria Mea să fie între voi şi bucuria voastră să fie deplină. Aceasta este 
porunca Mea: Să vă iubiţi unii pe alţii aşa cum v' am iubit Eu pe voi” (loan 15:11- 
12). Neliniştea ucenicilor era compensată însă cu chemarea acestora de lisus în 
Împărăţia cerurilor, împreună cu Mântuitorul, ca să-l vadă slava - gloria Sa în 
ceruri, deoarece pe pământ nu s-a putut bucura pe deplin de ea, datorită naturii 
umane terestre şi animalice. 

A treia dimensiune a păcii este pacea dintre noi, adică pacea regăsită 
pe pământ, relativă şi vremelnică, care se obţine tot prin lisus Hristos, ca Fiu 
al Omului de esență divină, ca deţinător de putere dumnezeiască. Este pacea 
care ne-o dorim fiecare, alături de cea din suflet, sau dintre noi şi Dumnezeu, 
fără această pace neputându-se realiza nicio altă fericire. Este o pace concretă, 
obiectivată prin relațiile interpersonale dintre prieteni, soți, părinți şi copii, 
popoare, state şi organisme internaţionale, o pace a globului pământesc, în 
general. Devine dezirabilă o astfel de pace întrucât poate conduce la bucuria 
noastră, comună cu Fericirile care ne permit ascensiunea spre desăvârşirea 
spirituală şi morală spre ceea ce desemnăm prin mântuire și dumnezeire. Prin 

acest tip de pace este demonstrat faptul că voinţa lui Dumnezeu şi a Fiului Său, 
pe care L-a jertfit, s-a împlinit, lumea devenind mai bună şi mai apropiată de 
Dumnezeu: cel puţin virtual, dacă nu şi real, pe fondul unei asemenea expectanţe 
fundamentale. Escaladarea cursei înarmărilor, poluarea ecologică şi spirituală, 
invidia şi răutatea, regăsite mai mult ca oricând în această lume, nu demonstrează 
încă o asemenea împlinire, necesitând schimbarea radical a acesteia, mai bine- 
zis a mentalităților oamenilor din lumea terestră. Lucrarea divină nu este încă 
terminată, iar ceea ce s-a realizat până acum, contrazice Planul divin şi voința 
divină, lumea fiind condusă de forţa diavolului, şi nu de Împărăţia divină sau 
de puterea lui Dumnezeu. Aşteptarea venirii lui lisus Hristos, a avatarului său 
spiritual, cum îl numesc esotericii şi gnostici, este pe deplin îndreptățită. Desigur, 
nu războaiele militare sunt în măsură să rezolve pacea pe pământ, ci războiul din 
noi, din fiecare, fără preţul sacrificiului, mai bine-zis, a distrugerii civilizației 
umane, iminentă în cadrul unui război mondial nuclear, ceea ce face ca pacea să 
devină o condiţie fundamentală pentru viața pe pământ. Este pacea dezirabilă, 
bazată pe toleranţă și înţelepciune, iubire, bunătate, dreptate și adevăr, şi nu pe 
ură şi invidie, intoleranță și ameninţare. Pace fără de care nu putem atinge niciun 
grad al fericirii şi împlinirii voinţei divine, care oricât de mare ar fi, impune 
asemenea condiționări în manifestarea sa. Așa cum vom putea observa, această 
fericire, ca şi celelalte de fapt, intră într-un sistem al interdependenţelor, între ele 
instituindu-se permanente conexiuni, fiecare fericire obținută fiind determinată 
de celelalte. În încheierea acestui demers analitic, vom analiza ultimele două 
fericiri, exprimate prin sintagmele: 

8. „Fericiţi cei prigoniți pentru dreptate, că a lor este împărăţia 
cerurilor” 


A. w . 


9. „Fericiţi veți fi când din pricina Mea vă vor ocări şi vă vor prigoni și, 
mințind, vor zice tot cuvântul rău împotriva voastră” 

Acest raport al interdependenţelor este regăsit și în conţinutul ultimele două 
fericiri, cele ce fac referinţă la acceptarea prigoanei şi ocarei din partea semenilor 
care resping acest statut al credincioșilor creştini, de fii ai lui Dumnezeu. Fapt ce 
reclamă încă o condiţie ce ar permite împlinirea fericirii, aceea exprimată prin 
acceptarea prigoanei pentru dreptate şi adevăr. Aşadar, aceste două fericiri pot fi 
considerate ca a fi complementare şi interondiţionabile: prima o condiţionează pe 
cea de-a doua, prigoana din partea celor nedrepţi. Rezultă că dorința de dreptate 
nu se rezumă şi nici nu se finalizează prin obținerea fericirii cu riscul asumat al 
prigoanei. Înseamnă mult mai mult decât lasă să se înțeleagă la prima vedere din 
textul biblic. Cei prigoniţi pentru dreptate, care la rândul lor au fost înşelaţi, sunt 
cei care au suferit chinuri grele pentru credința lor, au fost umiliti şi schingiuiți, 
putând îndura toate chinurile, asumându-și acea sărăcie a duhului plină de căință 
pentru faptele săvârşite, milostivi, şi iubitori de dreptate şi făcători de pace. 

Atribute care le-a a tras această prigoană și ocărâre, ca urmare a promovării şi 
protejării acestor valori morale umane de esenţă divină. Ceea ce-i menţine pe 
o asemenea poziţie şi atitudine, este tocmai credinţa în Dumnezeu, pentru care 
credință necondiționată şi nemăsurată a fost prigonit şi batjocorit şi lisus Hristos 
de către evrei, care şi-au apărat religia şi Legea veche mozaică. 

Hermeneutica acestor Fericiri complementare depăşeşte paradoxul lor 
aparent. A dori dreptate în schimbul prigoanei, batjocurii şi defăimării - ocării 
de către cei puternici şi care ignoră dreptatea, nu este o cale logică de a accede în 
Împărăţia lui Dumnezeu-sau a cerurilor, ci o modalitate ce induce mai mult efecte 
negative decât pozitive pentru cei care acceptă prigoana în schimbul dreptăţii. 

În continuare vom încerca să descifrăm sensurile şi mecanismele fericirilor 
bazate pe legătura cauzală cu prigoana şi ocara. Aşa cum rezultă din celelalte 
condiţii cauzale, pe fondul cărora se realizează fericirile analizate, toate sunt 
convergente spre suferință, sărăcie, renunțare, modestie, blândeţe, milostenie, 
iubire, pace, sete de dreptate şi adevăr. Numai atingând şi realizând aceste condiții 
putem deveni fericiţi sau sătui de dreptate. Împlinirea dreptăţii celor ce și-o doresc 
este o satisfacție personală, plăcută lui Dumnezeu, dar şi o suferință, întrucât 
ei sunt prigoniţi. Aceasta presupune cu necesitate să dorim dreptatea, dar şi să 
acceptăm batjocura. Ceea ce conduce în mod evident la o aparentă contradicţie: nu 
ne dorim ceva care ne este potrivnic prin efectele induse, cu ceea ce ne satisface, 
ci în mod logic ne dorim ceea ce ne satisface şi nu ne este potrivnic, în afara 
unor riscuri asumate. Tocmai prin acest caracter paradoxal, condiția implicată 
depăşeşte natura fireasă a lucrurilor şi a puterii lor de înţelegere, fericirea fiind 
exprimată nu de un om, ci de un om și un Dumnezeu, Tată și Fiu, în dubla sa 
natură. Ea ne îndeamnă să urmărim exemplu Mântuitorului, care aşa cum se 
ştie, a fost cel mai prigonit şi mai batjocorit Om de pe pământ, nerecunoscându- 
i-se un atribut ce nimeni nu l-a avut până la El, acela de fi de natură divină, şi 
nu numai de natură umană. Toţi ceilalți oameni batjocoriţi au deţinut o calitate 
lumească-umană, batjocura şi prigoana fiind rezultatul celor mai puternici şi nu a 
voinţei divine, în conformitate cu care s-ar ajunge la fericire. A-L batjocori însă 
pe Fiul lui Dumnezeu, este mai mult decât un păcat, este o blasfemie ce încalcă 
orice raport dintre om şi Dumnezeu și care atrage spre răspundere însăşi fiinţa 
umană. Cei ce acceptă prigoana şi batjocura din cauza modelului divin pus în 
aplicare, sunt oameni simpli, născuţi în rațiune şi nu credinţă, iubire şi dreptate. 
Puţini sunt cei care îşi pot revendica asemenea calități ce condiționează fericirea 
şi cred că vor ajunge în Împărăţia cerurilor, unde este mai multă dreptate decât 
pe pământ putându-se bucura de o asemenea plată cerească. De aceea, cei mai 
mulţi oameni nu vor să pătrundă sensul acestei fericiri, evitând atât dreptatea cât 
şi prigoana. 

Fericirea condiționată prin prigoană şi batjocură, acceptată în mod 
necondiționat, este completată de ultima fericire din seria celor nouă, şi anume 

de fericirea prilejuită de ocara și batjocura aduse Mântuitorului și ulterior celor 
care i-au urmat exemplul personal, aceste anateme constituindu-se în premise 
logice care pot conduce la concluziile regăsite în aceste ultime două fericiri 
complementare. Asemenea anateme exprimate prin ocară şi prigoana creștinilor 
au o întemeiere radical superioară celorlalte condiționări ale Fericirilor, nefăcând 
referință la însetarea de dreptate lumească, ci la însetarea de Dumnezeu, prin 
exemplul urmat al Fiului de către cei care au acceptat batjocura şi prigoana în 
schimbul acestora. A accepta o asemenea batjocură este ceva suprauman, aproape 
de finalizarea Planului divin. 

Ne întrebăm în mod legitim, câţi oameni puteau înțelege şi crede în 
Împărăţia cerurilor când lisus Hristos era batjocorit şi jertfit aici pe pământ, pe 
altarul dreptăţii şi adevărului, oferindu-se ca model uman şi divin, în eoni, chiar 
şi ucenicii Săi îndoindu-se de natura Sa divină, unul din ucenicii săi apropiaţi - 
Iuda trădându-l pentru 30 de arginți. Pentru a-şi convinge ucenicii, după înviere, 
a fost nevoit să se arate acestora şi mulțimii adunate, şi chiar să facă dovada că 
a fost omorât prin străpungerea cu sulița de către soldatul roman. În acest mod, 
prigoana profeților de dinainte şi a apostolilor de după, devenea o „metodă” în 
vederea atingerii fericirii pe care trebuia să o urmeze pentru a accede în grația 
divină şi pentru recunoaştere. 

Dar apostolii şi creștinii nu au fost prigoniți numai din cauza modelului 
divin, al Tatălui şi al Fiului, pe care L-au urmat, ci și din cauza propovăduirii 
lui, îndemnând la iubire, dreptate şi adevăr şi tot ceea ce incumbă condiționarea 
fericirilor-împlinirii umane pe pământ şi în cer. Cartea sfântă este plină de 
asemenea exemple: Moise cel blând şi cel înțelept a suferit batjocura chiar din 
partea fraților săi, Core, Datan şi Abiram, care s-au ridicat împotriva lui. La fel 
şi Iosif a suferit din partea fraților săi, nefiind recunoscut în urma fugii sale în 
Egipt. Şi exemplele pot fi continuate cu prigoana ucenicilor lui lisus, şi implicit 
cu prigoana Mântuitorului, unii dintre ei (Petru și Pavel) fiind omorâţi pentru 
credința în dreptate şi adevăr, ca valori fundamentale ale religiei şi moralei 
creştine promovate de aceștia. De aceea, prigoana şi batjocura în numele lui lisus 
Hristos este cea mai grea condiţie de îndeplinit în vederea obţinerii fericirii, am 
putea spune, testul final ce se impune a fi trecut pentru a ne putea bucura de tot 
ceea ce ne este impus prin acest examen al conștiinței. Efectul se va resimți nu 
aici pe pământ, fiind îngreunat de lumea rea în care trăim, ci în Împărăţia divină, 
împreună cu cei ce ne asemănăm și îndurăm toate rigorile testului pământean la 
care suntem supuși să-l facem şi mai ales să-l trecem. 

Așa cum se poate deduce, toate condiţiile fericirilor sunt greu de trecut, 
impunând renunțări și sacrificii, însemnând perfecțiune umană, ceea ce este 
foarte greu de realizat în existența noastră vremelnică aici pe pământ, perfecţi 
fiind doar Dumnezeu şi Fiul Său. 

Noi oamenii încercăm doar să devenim perfecţi - desăvârşiți, cei mai 
mulți nerealizând un asemenea deziderat divin, rămânând prizonierii ispitelor și 
capcanelor lumești, în ignoranță cu voința și grația divină. 

De cele mai multe ori disimulăm credinţa prin comportament, mințind și cu 
gândul şi cu fapta, devenind îngeri prin intenţie şi demoni prin acţiune. Asemenea 
lui Nicodim în cadrul colegilor din Sinedriu, sau a lui Iosif din Arimateia, dintre 
cei mai îndepărtați, şi a lui Iuda, dintre cei mai apropiaţi, care așa cum se ştie, 
pentru un pumn de arginţi şi-a trădat idolul şi credinţa. Aceştia sunt „credincioşii 
ascunşi”, care-l recunosc pe Dumnezeu din cer dar nu şi pe Cel ce s-a jertfit pe 
pământ, lisus Hristos fiind acel Dumnezeu cunoscut și nu imaginat, trimis în 
mod special pe pământ, având ca misiune divină întărirea credinţei în Dumnezeu 
Tatăl din ceruri. Nu a fost însă suficientă jertfa Fiului pentru a convinge omenirea 
asupra naturii divine a Fiului Său. Alte argumente sunt de prisos în vederea 
recunoaşterii naturii divine a Fiului, şi cu atât mai mult a omului, mintea umană 
acceptând foarte greu asemenea adevăruri nedemonstrabile sub raport logic, 
necesitând credinţă, care, aşa cum am mai arătat, este superioară rațiunii. 

Oamenii sunt încă prea limitați şi în prezent pentru a putea înțelege 
asemene fenomene supranaturale şi acea putere tainică a lui Dumnezeu, cei mai 
mulți disimulând credința prin ignoranța manifestată cercetării textului biblic 
şi a Sfintei Tradiţii, adică a cărților cu mesaj religios creştin, cum ar fi cele care 
aparțin primilor părinți creștini, Patristicii. Nici rugăciunea şi nici insemnul 
crucii nu sunt suficiente în scopul consolidării convingerilor creştine. Ele sunt 
necesare dar nu şi împlinitoare de credință. Credința adevărată este mai degrabă 
realizabilă pe „lespedea? mănăstirilor şi între pereții chiliilor acestora, decât în 
această lume impregnată de răutate și păcate. Suntem prea grăbiţi spre nicăieri, 
prea vanitoşi, prea răi, prea egoişti şi nesupuşi, prea neascultători şi clevetitori, 
dornici şi avizi de putere, uitând de examenul pe care trebuie să-l trecem zi de zi 
şi moment de moment pentru a ne putea considera adevăraţi creștini. 

Din cele prezentate se poate observa că înainte de a deveni un mod de 
viață, creştinismul este un test de viaţă pe care nu îl poate trece oricine, decât cei 
care se supun rigorilor testului fericirilor şi îndeplinesc acele cerințe și condiții 
impuse pentru legitimitatea acestui statut şi apartenenţe religioase. Aceste 
cerințe înseamnă în primul rând renunţarea la sine în favoarea aproapelui şi a 
celorlalţi, toleranță, înțelepciune şi iubire necondiționate pentru fiecare creştin, 
ca om, şi pentru Dumnezeu, ca împlinire umană. Şi pentru a înţelege mai bine 
aceste aspecte, am spune că Dumnezeu este în fiecare din noi, sau dacă nu a intrat 
încă în sufletele unora, stă în dosul ferestrei sufletului, așteptând să I se deschidă 
fereastra şi să intre. Nu va bate în geam, ci ne va îndemna să-L căutăm şi să-L 
primim în casa sufletului nostru. Deschizându-l fereastra sufletului, ne deschidem 


pe noi înşine, devenind oameni prin Dumnezeu, şi nu invers, dumnezei prin noi 
înşine, aşa cum cred cei care dețin puterea temporară aici pe pământ. 

Vom începe demersul analitic cu primele forme contestatare din cadrul 
creștinismului primitiv şi anume, cu ereziile care din punct de vedere morfologic, 
îi configurează creştinismului un caracter polimorf şi contradictoriu uneori, fiind 


o religie plină de contradicții şi polemici, dincolo de unitate și omogenitate. 

Așa cum se ştie din istoria religiei, teologiei și filosofiei, nu toți marii 
gânditori au acceptat creştinismul, cu atât mai puţin doctrina Sfintei Treimi şi 
natura divină a lui lisus Hristos. Fapt ce a condus la un așa-numit fenomen al 
sectarismului religios, în cazul creştinismului primitiv, la aceste mișcări eretice de 
tip paracreștin şi antitrinitar, care conferă creştinismului un caracter polimorf din 
perspectiva formelor sale de manifestare. În acest mod au apărut gânditori-lideri 
religioşi şi curente care au negat în totalitate sau parțial aceste dogme şi valori 
fundamentale ale creștinismului primitiv, necesitând, ulterior, întâlniri „la vârf” 
între reprezentanţii Bisericii Creștine, şi unde, de cele mai multe ori în cadrul 
acestor sinoade ecumenice au condamnat mișcările reformatoare și de negare a 
religiei tradiţionale creştine. În esenţa lor, ereziile nu acceptau natura divină a 
lui Hristos şi nici nu puteau concepe că Dumnezeu poate „cădea” prin Fiul său 
la condiţia umană, ceea ce a făcut ca aceste mişcări eretice să fie denumite erezii 
hristologice care în marea lor majoritate au fost şi antitrinitare. 

Grupările religioase disidente şi paracreştine se desprind din cadrul 
creștinismului, ca mişcări de protest doctrinar față de unele teze și dogme 
generale, sau faţă de unele inconsecvenţe de ordin doctrinar pe care reprezentanţii 
acestor erezii le-au considerat, fie false, fie depășite, chiar dacă corespund unui 
unic adevăr. Înainte însă de a intra în detaliile ce particularizează aceste grupări 
vom face o scurtă precizare de ordin conceptual, și anume faptul că din punct de 
vedere teologic erezia este o învățătură greșită față de unele adevăruri dogmatice 
cuprinse în doctrina originală a celor care au scris cărțile Noului Testament, 
în mod deosebit ale Sfântului Apostol Pavel, care era un mare învăţat al acelor 
vremuri antemergătoare creştinismului și, ulterior, celor specifice creştinismului 
primitiv, precum şi față de scrierile primilor părinţi ai acestei religii cuprinse în 
ceea ce în teologie este desemnat prin Sfânta Traditie. 

Caracterul eretic se manifesta prin reacţiile de protest ale adepților acestor 
mişcări faţă de unele doctrine și/sau unele practici ritualice, singura religie 

adevărată fiind considerată cea propovăduită de liderii unor asemenea grupări şi 
nu prin religia originală. 

O primă grupare de acest gen s-a desprins odată cu principiul catolic al 
„Filocaliei”, când catolicii au acceptat emergenţa Sfântului Duh, atât de la Tatăl 
(qui a Patre procedit), cât şi de la Fiul, principiu care a devenit un adaos la ceea ce 
se numeşte în creştinism Simbolul credinței, sau în mod prescurtat, Crezul. De la 
asemenea dispute dintre catolici şi ortodocși s-au desprins ereziile care, în raport 
cu unele criterii ce permit o grupare analogică, pot fi analizate atât în mod separat 
şi disparat, cât și în mod grupat. 


V.1. EREZII SISTEMATIZATE 


După cum este şi denumirea lor, ereziile contestă natura divină a 
Mântuitorului şi, implicit, caracterul transcendent al creştinismului, având drept 
criteriu de referință fondatorul doctrinar al religiei, lisus Hristos. În raport cu 
acest criteriu se desprind următoarele erezii hristologice: 

- ereziile privitoare la divinitatea Sa; 

- ereziile privind umanitatea Lui, 

- ereziile referitoare la unirea ipostatică (cf. Ge. Remete op.cit.p.234). 

Prima grupă cuprinde erezii referitoare la natura divină a Mântuitorului, 
fiind cele mai grave şi nocive erezii antitrinitare, şi mai ales antihristologice. 
Printre reprezentanţii acestor grupări, înainte de Sinodul ecumenic de la Niceea 
din anul 325, s-au situat la loc de frunte eretici, precum Cerint, Ebion, Pavel de 
Samosata, iar în secolul IV, după acest eveniment sinodal creştin, ca lider de 
opinie antitrinitară fiind recunoscut fostul preot Arie din Alexandria. Un cleric 
cult, cu talent oratoric, care s-a opus cu vehemență deciziei privind acceptarea 
naturii divine a lui lisus Hristos şi a Persoanelor divine trinitare, într-un cuvânt, 
nu a acceptat teza Sfintei Treimi. 

Accentuând rolul Tatălui în detrimentul Fiului şi al Sfântului Duh, aceste 
erezii au fost numite patripasiene (denumirea dată ereziilor de a fi considerate 
patripasiene derivă din etimologia celor două etimonuri greceşti: „Pater”, care 
înseamnă Tată, şi „ Passio”, care înseamnă pătimire, ceea ce prin reunirea acestor 
două cuvinte conduce la sintagma ce decodifică această „specie eretică” de a fi 
erezie patripasiană, exprimată prin sintagma „Tatăl a pătimit.” În acelaşi timp, 
adepții acestor erezii au afirmat şi susținut faptul că Dumnezeu nu este decât o 
singură persoană şi nu trei. Acea persoană este chiar lisus Hristos, în El fiind 
întrupat Tatăl și tot prin El a pătimit Dumnezeu Tatăl, fiind negată în acest mod 
existența lui Dumnezeu Fiul şi a Duhului Sfânt. 

A doua grupă cuprinde erezii ce contestă natura umană a lui lisus Hristos, 
printre care se desprinde: docetismul, gnosticismul, maniheismul şi apolinarismul, 
erezii asupra cărora vom reveni cu detalii. 

Grupa a treia reuneşte erezii ce contestă uniunea ipostatică a celor trei 
Persoane divine în una singură, pledând pentru caracterul unitar și nu treimic a 
lui Dumnezeu. Printre ereticii de frunte şi ereziile lor antitrinitare, se regăsesc: 
Nestorie, un fost patriarh al Constantinopolului, în prima jumătate a secolului 
întâi d.Hr., cel care a fundamentat erezia denumită nestorianismul; Eutihie, 
fondatorul monofizismului, și patriarhii Constantinopolului: Sergiu, Pyrus şi 
Pavel, împreună cu patriarhul Alexandriei, Cyrus, și Papa Honoriu, în secolul 
al VII-lea, cei care au pus bazele monotelismului. În aceeaşi grupă compactă 
mai face parte şi adopționismul, erezie care, aşa cum ușor se poate deduce din 
denumirea sa, conduce la ideea că lisus Hristos nu poate fi considerat decât cel 
mult Fiu adoptat, nu şi Fiu natural. Dar, despre particularităţile acestor erezii vom 
discuta în partea secvenţei ce urmează, atunci când vom clasifica ereziile după un 
alt criteriu, cel al contestării naturii divine a Sfintei Treimi. Clasificare regăsită 
la teologul român citat, profesorul universitar Ge. Remete, şi într-o lucrare mai 
puţin citată (fără autor), „Vademecum Creştin Ortodox”, apărută în anul 2003, 
la Editura Sophia din Bucureşti. Așa cum se poate deduce, ereziile din această 
grupă se caracterizează prin atitudini contestatare legate de caracterul unitar şi 
indivizibil al unităţii ipostaziate ale Sfintei Treimi prin cele trei Persoane divine 
întrunite în unitate. De unde emergenţa unor asemenea atitudini şi resentimente 
față de dogma trinității și simbolistica Sfintei Cruci. 


V.1.1. Erezii antitrinitare 


În coroborare cu aceste atitudini contestatare ale lui lisus Hristos se 
desprind ereziile antitrinitare, erezii care contestă, deopotrivă, caracterul revelat 
al creștinismului, precum şi pe cel de factură trinitară şi transcendentă. După 
acest criteriu antitrinitar, teologii evaluează următoarele patru mari grupări, cu 
ereziile adiacente lor: 

1. Monarhianismul; 

2. Subordiniţianismul; 

3. Triteismul; 

4. Unitarianismul (cf. Ge. Remete, op.cit. pp.168-171 şi I. Tudoran, I. 
Zăgrean, op.cit. pp.134-140); 

Acestor erezii le mai adăugăm şi pe cele care au un caracter mai puțin 
sistematizat şi riguros ca mod de manifestare, şi pe care le-am numi erezii 
nesistematizate (cf. Vademecum Creştin Ortodox pp.95-114). Le vom analiza în 
mod succint pe fiecare, cu particularitățile şi individualitățile specifice. 

1. Monarhianismul 

Teza fundamentală de la care pleacă aceste grupări desemnate prin 
monarhianism, vizează un „adevăr” legat de existenţa unui Dumnezeu unic, o 
singură Persoană divină, care este altfel cunoscută decât cel din creştinismul 
tradițional. Astfel, ereticii monarhieni utilizau sintagma „persoane divine” 
în alt sens decât cel clasic, neacceptând existenţa mai multor persoane într-un 

Dumnezeu unic. Admiteau existența mai multor persoane divine doar prin sensul 
de puteri sau manifestări ale Unicei Persoane divine, și nu a unor puteri ce aparțin 
mai multor persoane divine, cum sunt cele trinitare. După felul în care erau 
evaluate aceste puteri sau manifestări ale unei singure Persoane divine, gruparea 
se împarte în monarhieni dinamici şi monarhieni modalişti. 

a) Monarhienii dinamici 

Este o erezie ce apare în a doua jumătate a secolului III d.Hr., avându-l ca 
inițiator pe fostul episcop al Antiohiei, Pavel de Samosata. Acesta a promovat 
teza unicității divine şi a exclus statutul divin al Fiului şi al Sfântului Duh, aceste 
entități trimice fiind percepute doar ca puteri ale acestei Persoane divine unice: 
Fiul, este perceput ca o putere sau Înţelepciune a Tatălui, iar Duhul Sfânt doar ca 
o energie a lui Dumnezeu, revărsată peste creație. Alte păreri deosebite sunt şi 
cele legate de Logosul divin. În opinia monarhienilor dinamici, Logosul nu s-ar fi 
întrupat în Hristos, ci numai a locuit în El, Iisus rămânând doar la condiţia de om 
care a fost adoptat ca „Fiu” adoptiv a lui Dumnezeu. Erezia lui Pavel de Samasota 
a fost condamnată de Sinodul din Antiohia din anul 269, ca şi alte mişcări eretice, 
după cum vom arăta în lucrare. 


b) Monarhienii modalişti sau patripasieni 

Această grupare l-a avut ca principal reprezentant pe fostul preot Sabelie, 
din Roma, și apare concomitent cu prima grupare, în secolul II-III d.Hr. Mişcarea 
purta numele de sabelianism, iar adepţii săi, de sabelieni. La fel ca şi cealaltă 
erezie şi modaliştii sunt antitrinitari, acceptând doar o singură Persoană divină, 
şi nu trei. După Sabelie, Dumnezeu s-a revelat succesiv, mai întâi în Tatăl (care a 
creat lumea şi a dat legea veche), apoi în Fiul, care a mântuit lumea, şi la sfârșit 
în Sfântul Duh, ca energii - puteri divine şi nu ca persoane ipostaziate în Sfânta 
Treime. Dumnezeu este unul, dar se arată deosebit, însă nu concomitent ca 
persoană prin ceea ce se vede ca mod specific de manifestare la fiecare înfăţişare- 
teofanie: uneori pare a fi Tată, alteori I se potriveşte numele de Fiu, pe când Duhul 
Sfânt este considerat doar ca energie-putere care se originează în Dumnezeu 
Tatăl şi se sfârşeşte în Fiu, și nu ca persoană. De unde concluzia în conformitate 
cu care sabelienii au afirmat şi propovăduit doar dumnezeirea Tatălui şi a Fiului, 
nu și Treimea întregită prin Duhul Sfânt. De asemenea, sunt împotriva dogmei 
mântuirii şi a răscumpărării prin jertfa Fiului pe cruce, considerând că Tatăl s-a 
întrupat şi pătimit pe cruce - „Pater passus est”, adică „Tatăl a pătimit”, erezie 
aspru sancționată de Sinodul II ecumenic de la Constantinopol, din anul 381. 

2. Subordinaţianismul 

Spre deosebire de monarhienii, ereziile grupate în cadrul subordinaţionis- 
mului acceptă şi recunosc natura treimică a divinătăţii, părând a fi trinitari, numai 
că spre deosebire de doctrina trinitară clasică, aceste persoane trinitare nu sunt 
egale între ele, unicul care deţine plinătatea Dumnezeirii fiind Dumnezeu Ta- 

tăl, celelalte două-Fiul şi Duhul Sfânt, în concepția reprezentanților acestei erezii 
sunt subordonate Tatălui, de unde şi numele dat de subordinațianism. Negând 
consubstanțialitatea afirmată prin Sfânta Treime, se neagă în mod logic şi natura 
divină a celor două ipostaze treimice, şi care prin negare nu mai pot fi considerate 
Persoane divine depline. 

Ca şi în cadrul monarhienilor, şi în cadrul subordinațonismului s-au 
desprins două grupări distincte: arianismul, cu mai multe grupări aparținătoare, 
şi macedoniasmul. Le vom analiza în mod succint pe fiecare dintre aceste erezii, 
alături de mişcările eretice aparținătoare. 


3. Arianismul 

Numele acestei erezii este dat după întemeietorului ei, preotul Arie din 
Alexandria, cel considerat a fi unul dintre cei mai mari eretici al tuturor timpurilor. 
Datorită personalității şi capacităţii de influenţă a acestui cleric erudit, mișcarea 
este considerată ca una dintre cele mai puternice mişcări eretice subordinaționiste, 
dar şi una dintre cele mai consistente mișcări antitrinitare şi anticreştine. De 
aceea, amploarea acestei mișcări antitrinitare a necesitat organizarea primului 
Sinod ecumenic care a avut loc la Niceea în anul 325, reuniune unde şi când a 
fost recunoscută în fapt dogma Sfintei Treimi și, în același timp a fost legalizat 
de împăratul Constantin, creştinismul ca religie de stat. Teza de la care pleacă 
Arie este de factură antitrinitară, considerând şi acceptând, totodată, existența 
unui singur Dumnezeu, și nu trei persoane divine. Astfel, prin noțiunile „esenţa”, 
„natura”, „substanța”, unii înțelegeau ființa sau natura divină, în timp ce alți 
adepți ai trinitarismului, prin aceste elemente înțelegeau Persoanele Sfintei 
Treimi, aflate în raport de consubstanțiere una cu cealaltă. Arianiştii considerau 
că numai Dumnezeu Tatăl îndeplineşte atributul veşniciei, fără început și existent 
prin Sine însuşi, Fiul nefiind din Fiinţa Tatălui, ci a fost creat în timp de Tatăl, din 
nimic. Chiar dacă acceptă o existență separată a Fiului față de Tată, lisus Hristos 
este considerat de către Arie ca a fi cea mai bună creaţie a Tatălui, fiind etichetat 
ca o creatură perfectă. Prin El, Dumnezeu Tatăl a creat lumea şi toată existenţa 
văzută şi nevăzută, Hristos fiind singurul înzestrat de Dumnezeu cu harul și 
puterea Sa. Cu toate acestea, Dumnezeu Tatăl îl adoptă pe Iisus ca „Fiu a lui 
Dumnezeu” în sens impropriu, adică prin adopţie și nu prin consubstanţialitate, 
nefiind egal cu Tatăl, în consecință nici nu poate fi considerat Dumnezeu. 

Această grupare nu cunoaşte doar o singură formă de manifestare şi nici un 
caracter unitar, ci la fel ca şi celelalte, se manifestă prin mai multe forme, unele 
mai radicale, iar altele mai subtile, toate afirmând că Hristos este „asemănător 
în toate Tatălui.” Aşa cum se ştie, toate încercările de combatere ale Tainei 
Sfintei Treimi, ca adevăr fundamental, propriu şi specific al religiei creștine, şi 
ca principiu existențial creator, au fost zădărnicite de adevărurile creştinismului 
real, religie care s-a impus atât în mod doctrinar, cât şi ritualic, lisus Hristos 

fiind considerat „de o fiinţă cu Tatăl” - „omousios to Patri”, „lumină din lumină, 
Dumnezeu adevărat din Dumnezeu adevărat” în cadrul Sinodului I ecumenic de 
la Niceea. 

Chiar dacă a fost învins sub raport formal, ca erezie antitrinitară, arianismul 
s-a perpetuat prin alte forme. Prin așa-numitele erezii hristologice, printre care 
se desprinde: monofizismul, nestorianismul, apolinarismul, monotelismul și 
homeenismul. Vom prezenta punctele comune ale acestor grupări prin care s-a 
perpetuat arianismul, precum şi punctele care le separă. 

a) Monofiziţii 

Teza de la care pleacă monofizismul sau monofizitismul este de natură 
anti-trinitară, fondatorul acestei erezii fiind Eutihie, de unde şi denumirea de 
eutihianism (cf. Vademecum Creştin Ortodox pp. 95-114). La fel ca şi celelalte 
erezii de aceeași factură, şi monofiziții consideră că ființa lui Dumnezeu este 
unică, şi în consecință Fiul nu poate avea aceeaşi natură cu Tatăl, neputând fi 
acceptat decât o creatură - prima creatură a Tatălui, Hristos fiind considerat 
schimbător, mărginit şi chiar capabil de a păcătui. După monofiziți, scopul 
pentru care Dumnezeu l-a creat pe Fiul Său a fost împrumutat de la gnostici. 
După aceștia, Dumnezeu nu putea crea universul material decât cu ajutorul unei 
ființe intermediare, şi nici nu se putea „întina” prin atingere de materie. Ceea ce 
conduce la concluzia că a existat o vreme când Dumnezeu Tatăl nu a fost „Iată”, 
şi în mod logic, a fost singur. 

O altă particularitate doctrinară a acestei erezii este legată de natura lui 
lisus Hristos, căruia i se atribuie o singură fire, cea trupească, şi nu pe cea 
spirituală-divină, dar şi pe aceasta doar aparent, atâta timp cât dumnezeirea 
absoarbe complet omenitatea. Sinodul IV ecumenic de la Calcedon, din 451, a 
condamnat această erezie, printre cei prezenţi evidenţiindu-se Papa Leon I cel 
Mare. Prin acest Sinod s-a stabilit învățătura ortodoxă în conformitate cu care în 
persoana unică a lui lisus Hristos au existat două firi desăvârşite unite, în mod 
neamestecat, neschimbat, nedespărțit şi neîmpărțit. 

Încercând să realizăm o comparaţie cu alte erezii, am putea observa că din 
anumite puncte de vedere monofizismul se aseamănă cu docetismul, Iisus fiind 
perceput în mod unilateral sau ca simplă fire umană, ci I se acceptă atât un trup 
fizic-real, cât şi unul spiritual. 

b) Nestorianismul 

Este erezia care şi-a luat numele de la fondatorul ei, Nestorie, un fost ucenic 
al celui care avea să ajungă Patriarh al Constantinopolului, Theodor de Mopsuestia. 
Acesta, la rândul său, a fost ucenicul lui Diodor din Tars, preluând şi ducând mai 
departe ideile acestuia. Nestorie, a fost influenţat de fostul Patriarh în primul 
rând de natura lui lisus Hristos, atât de controversată şi negată de reprezentanţii 
acestei erezii. Dar, la fel ca şi mentorii săi spirituali, şi Nestorie îl percepea pe 

Iisus într-o natură duală - „dio prosopa”, ca două persoane separate și distincte. Pe 
de o parte, ca persoană umană, lisus fiind o persoană fizică, iar pe de altă parte, 
ca persoană divină, Fiu a lui Dumnezeu, identică cu ceea ce se ştia că însemna în 
acele vremuri Logosul divin. De aici denumirea rezultată în plan semantic, cea de 
„dio-prosopism.” În completarea celor două naturi hristice, Nestorie mai adaugă 
şi pe cea de-a treia persoană, denumită persoana unirii sau Hristos purtător de 
Dumnezeu, cea care le leagă pe celelalte două, fiind considerată persoana care 
propovăduieşte şi face minuni. 

Elemente ale acestor erezii se resimt şi în modul în care este percepută 
persoana Maicii Domnului. După Nestorie şi susținătorii săi, Preasfânta Fecioară 
Maria era considerată doar „Născătoare de om”, Antropotokos sau „Născătoare 
de Hristos” - Hristotokos, şi nu „Născătoare de Dumnezeu” - Theotokos. În acest 
mod îi este limitat statutul divin recunoscut în urma Sinodului I ecumenic de la 
Niceea, când îi este convenit şi recunoscut acest statut de „Theotokos” şi nu acela 
de Hristotokos. Pentru aceste atitudini antihristologice şi anticreştine în general, 
Nestorismul a fost condamnat de Sinodul III ecumenic din anul 431, ţinut la Efes, 
printre acuzatorii de seamă evidenţiindu-se Sfântul Chiril al Alexandriei. 


c) Apolinarismul 

Este acea erezie care îl are ca fondator pe Apolinarie, după care îi poartă 
şi numele, al cărui strămoș a fost Arie, influenţa sa fiind foarte resimțită în acele 
vremuri. Teza prin care se deosebeşte gruparea eretică de arianism și grupările 
ce configurează această puternică erezie, vizează tot natura lui lisus Hristos, mai 
precis natura sufletului şi trupului acestei Persoane treimice. 

O analiză mai riguroasă a acestor erezii evidenţiază influenţa exercitată 
a arianismului și nestorismului asupra apolinarismului. Acceptând faptul că 
Logosul este localizat într-un trup omenesc, fără suflet, Apolinarie consideră că 
lisus Hristos nu ar fi avut suflet uman, sufletul fiind înlocuit cu Logosul divin, 
numit Hristos, teză asemănătoare cu ceea ce susține Nestorie despre natura lui 
Iisus Hristos. 

Spre deosebire de acesta, Apolinarie considera că trupul lui lisus a fost 
vitalizat temporar prin Hristos (purtătorul de Dumnezeu, după Nestorie, sau 
persoana unirii), nu prin suflet rațional, uman şi obişnuit. Concluzia logică la 
care a ajuns Apolinarie pleacă de la premisa că, dacă lisus Hristos nu a avut 
suflet, atunci nu putea să aibă nici minte şi nici voinţă, ceea ce este adevărat sub 
raport logic, nu însă şi teologic. În ideile ce diferenţiază această erezie de altele 
se resimte influenţa gândirii marelui filosof grec, Platon și a întregului său sistem 
filosofic idealist, de unde au fost preluate unele concepte specifice platonismului, 
precum cele de trup, suflet animal şi suflet nemuritor. 

Astfel, la întruparea lui lisus, a animatorului existenţial al acestuia, dacă 
ar fi să ne exprimăm în termeni esoterici, nu a fost nevoie de un suflet rațional 
nemuritor, întrucât acesta a fost înlocuit cu Logosul divin, adică cu ceea ce 

Nestorie desemnează prin a treia persoană care, aşa cum am mai arătat, este 
Hristos. 

Idei greu de înţeles pentru oamenii simpli ai acelor vremuri, ceea ce ne 
face să credem că asemenea idei abstracte aparțineau doar unor inițiați, și nu 
oamenilor de rând. În acelaşi timp, Nestorie îl combate pe unul din părinții 
creștinismului primitiv şi, totodată, mare mistic, Origene, care susținea că 
Logosul după întrupare a ajuns inferior lui Dumnezeu, dar şi pe Arie, strămoșul 
său, şi Pavel de Samosata, care reduceau persoana lui Hristos la aceea de a fi o 
putere impersonală, asemenea Duhului Sfânt. 

Există şi alte similitudini de ordin eretic, cum ar fi cea dintre monofiziti şi 
apolinariști, şi nu numai, asupra cărora nu vom mai insista. 


d) Monotelismul 

Așa cum am anticipat deja, monotelismul face parte din grupa ereziilor 
care nu recunosc unirea ipostatică a Persoanelor divine în cadrul Sfintei Treimi, 
fondatorii săi fiind mari personalități ai religiei creştine, printre care se regăsesc, 
în mod surprinzător, atât patriarhi, cât şi un papă. 

Denumirea acestei erezii nu este legată de numele vreunui fondator sau 
susținător, ci de conținutul propriu-zis al ereziei. Rezultă din derivaţia semantică 
a două cuvinte greceşti: monos - unul şi thelima-voinţă, şi care prin reuniunea 
lor înseamnă o singură voinţă, sau mai degrabă, voință puternică. Chiar dacă 
nonoteliştii recunoșteau natura duală a firii lui lisus Hristos, cea de fire divină 
şi fire umană, nu recunoșteau că în urma unirii ipostatice, voința lui Hristos, 
emergentă firii umane, este la fel de puternică cu voința emergentă naturii divine, 
întrucât, după aceştia, voința umană este „înghiţită” - asimilată de voința divină. 

Dacă analizăm comparativ cele două erezii, monofizismul și monotelismul, 
vom putea observa că pe lângă acel numitor comun regăsit în etimonul „mono”, 
mai există și alte puncte comune, şi anume, faptul că într-un fel sau altul, ambele 
erezii recunosc natura duală şi, totodată, divină a lui Iisus Hristos, chiar dacă 
rădăcina din care derivă numele celor două erezii vizează unitatea şi nu dualitatea. 

Pentru atitudinile promovate, monotelismul şi susținătorii săi au fost 
condamnaţi de către Sinodul VI ecumenic, ţinut în anul 681 la Constantinopol, 
fiind combătuţi în mod deosebit de Sfântul Maxim Mărturisitorul, Sfântul 
Sofronie, Patriarh al Ierusalimului şi de către Papa Martin |. 


e) Homeenismul sau Homeenii 

După cum sunt numiţi adepţii acestei erezii, homeenii s-au desprins din 
arianism, deosebindu-se în foarte mică măsură de erezia inițială. La fel ca şi 
aceştia, acceptă existența separată a Fiului față de Tatăl, unificând trupul omenesc 
cu Logosul, numai că spre deosebire de arieni, homeenii acceptă o esență 
asemănătoare, unică, dar nu identică, adică din elemente separate, ca Persoane 
divine neidentice, după cum susținea Nestorie. 

V.1.2. Erezii împotriva Duhului Sfânt 


a) Macedonismul 

Este o erezie ce aparţine trunchiului comun al subordinațianismului, 
esenţa sa constând în negarea existenţa celei de-a treia Persoane divine, Duhul 
Sfânt, mai precis, consubstanțialitatea divină cu Tatăl a acestui element treimic. 
Macedonismul îl are ca fondator pe fostul episcop de Constantinopol, Macedoniu, 
care a fost dat anatemei la Sinodul de la Constantinopol ce s-a ţinut în anul 381. În 
fapt, macedonismul este un refugiu al arianismului, întrucât Sinodul I ecumenic 
de la Niceea nu s-a ocupat îndeaproape cu învățătura despre a treia persoană a 
Sfintei Treimi, Sfântul Duh, ci s-a mulțumit să afirme „Credem în Duhul Sfânt.” 
Adepții macedonismului, numiţi şi pneumatomahi, adică „luptători împotriva 
Duhului Sfânt”, nu acceptau ipostazierea divină a Duhului Sfânt, ci doar ca 
putere impersonală, mai bine zis, ca energie. 

Macedonismul continuă învățătura lui Arie, în conformitate cu care numai 
Tatăl este Persoana divină veşnică, Fiul şi Duhul Sfânt sunt creaturi, ca atare sunt 
subordonate Tatălui. În confruntare cu macedonismul, susținând dumnezeiriile 
Duhului și consubstanțialității sale cu Tatăl şi cu Fiul, s-au impus marii teologi 
ai timpului, prin scrierile lor nu mai puţin celebre, cum ar fi Sfântul Vasile cel 
Mare, cu lucrarea „Despre Duhul Sfânt”, Sfântul Grigorie de Nazianz, Grigorie 
de Nyssa, Ambrozie al Milanului şi alții, teologi care au demonstrat în mod 
pertinent adevărul creştin în raport cu aceste erezii strict personale și subiective. 

În mod oficial, această erezie pneumatomahă a fost condamnată prin 
cel de-al doilea Sinod ecumenic ţinut la Constantinopol, unde a fost formulată 
învăţătura în conformitate cu care „Noi credem în Duhul Sfânt ce domneşte și 
veghează continuu, care de la Tatăl purcede şi care împreună cu Fiul e închinat 
şi cinstit, care a grăit prin proroci.” Deşi nu s-a mai folosit sintagma prin care 
se recunoștea în mod explicit caracterul consubstanțial al Duhului Sfânt, prin 
noţiunea de „omousios”, acest caracter s-a înțeles de la sine, de atunci fiind 
mărturisit în permanență în Biserică. 


b) Triteismul 

După cum se poate deduce chiar din denumirea ereziei, aceasta este legată 
de recunoașterea într-un mod sau altul a Sfintei Treimi, și mai ales a naturii 
acestor persoane treimice. Erezia propriu-zisă pleacă de la faptul că învăţătura 
Bisericii Creştine afirmă existenţa distinctă a celor trei persoane în Sfânta Treime, 
care se diferențiază între ele ca Persoane divine, în trei Dumnezei distincți. Dacă 
celelalte erezii antitrinitare neagă natura divină a celor două persoane, triteiştii 
împart persoana unică a lui Dumnezeu în trei persoane autonome şi distincte. 
Prin această separare a fiinţei unice în trei se încalcă Taina Sfintei Treimi, cea 
care presupune consubstanțialitatea simultană şi de nedespărțit a acestor trei 
persoane care coexistă într-o unică ființă, care este Dumnezeu. 

Susţinătorul principal al acestei erezii triteiste, care a apărut în secolul al 
VI-lea, este filosoful loan Filopon din Alexandria. Acesta susținea că cele trei 
Persoane divine posedă într-adevăr aceeaşi ființă, dar nu formează o unitate ca 
număr. Apelând la metoda analogiei, Filopon compară asemănarea în ființă a 
Persoanelor divine cu cea a persoanelor umane, scăpându-i însă din vedere faptul 
că oamenii nu posedă în mod simultan aceeași ființă, ci în mod separat. Spre 
deosebire de oamenii obişnuiţi, Persoanele divine din Sfânta Treime, considerate 
în relaţie de consubstanțialitate, posedă simultan aceeași ființă divină neîmpărțită, 
fiind considerate unice într-o triplă ipostaziere. 

Trebuie să mai menționăm faptul că aceste erezii cu caracter politeist cunosc 
şi alte forme de manifestare, cum ar fi tetrateismul, erezie care despărțea Fiinţa 
divină de Persoanele divine, fiind considerată o realitate separată, în sine, afirmând 
şi susținând patru existenţe divine şi nu una singură. Aceste erezii au fost aspru 
sancţionate de mai multe concilii ale Bisericii Romano-Catolice, condamnând în 
ultimă instanță politeismul, apărând prin toate mijloacele monoteismul. 


b) Unitarianismul 

Dacă studiem în profunzime această erezie care apare la începutul secolului 
al XVII-lea, avându-l ca fondator pe Faustus Socinus, vom putea observa că 
unitarianismul este o reactivare a monarhianismului, teza fundamentală formulată 
şi susținută fiind cea a unui Dumnezeu unic și implicit a negării dogmei Sfintei 
Treimi. Într-un asemenea context negativist s-a situat şi Socinus, acesta nu numai 
că a negat această dogmă fundamentală a religiei creştine, ci mai mult decât atât, 
i-a negat şi întemeierea sa pe Sfânta Scriptură, ceea ce este mai mult decât o 
blasfemie, dacă putem spune aşa. 

În acest sens, întemeietorul acestei erezii invocă mai multe texte biblice, 
precum loan (17:3); I Cor. (8:6); Efes. (4:6); Apoc. (4:5), argumentând că din 
acestea ar rezulta negarea Sfintei Treimi. După Socinus, lisus Hristos este un 
om obişnuit care a primit de la Dumnezeu puterea de a învăţa pe oameni legea 
Noului Testament și care, pentru viața Sa ireproşabilă, după moarte a fost înălțat 
de Dumnezeu de-a dreapta Sa. În ceea ce priveşte Duhul Sfânt, şi El este numai o 
putere a lui Dumnezeu care-i ajută şi îi sfințește pe oameni, nefiind nici pe departe 
Persoană divină, ci doar o formă de putere ce aparţine unui singur Dumnezeu. 

Unitarianismul s-a constituit ca a fi unul dintre cele mai nocive atentate 
la adresa koinoniei - comunității (cuvânt de origine greacă, derivat din etimonul 
„koinos”, care înseamnă comun, acțiunea de a avea ceva în comun, a împărtăşi, 
a participa la o realitate comună, a activa în comun - n.n), conducând în cele din 
urmă la distrugerea unei străvechi comuniuni de credinţă, de limbă, de cult şi de 
cultură, fiind cea mai gravă contramărturie pentru koinonia locală şi universală 
(cf. N. Moşoiu, op.cit. p.283). Este suficient să amintim în plan local de impactul 
produs de acțiunile politice de dezmembrare a ortodoxismului și naționalismului 

din Ardeal de către cele două mari puteri politice şi religioase de la Viena şi 
Roma, de la începutul secolului al XVIII-lea, în scopul înființării Bisericii Unite 
cu Roma, sau Biserica Greco-Catolică, şi vom putea înţelege ce repercursiuni 
naționale şi religioase a avut această erezie. La noi această erezie a stat la baza 
fundamentării Bisericii Unitariene, afectând caracterul unitar şi omogen al 
ortodoxismului în Transilvania. 


V.2. EREZII NESISTEMATIZATE 


Pe lângă ereziile sistematizate (care aparţineau unei grupări ce reunea 
erezii relativ identice) au existat şi asemenea atitudini contestatare mai puțin 
sistematizate, erezii pe care le-am grupat în această categorie menționată. 
Așadar, în demersul analitic întreprins vom prezenta aceste erezii în raport cu 
perioada lor de manifestare, excluzând orice alt indiciu sau criteriu care le-ar 
putea asemăna, cu toate că unele criterii devin inerente, unul dintre acestea fiind 
caracterul contestatar, iar altul, tendinţa de noutate sau contribuţie a fondatorului 
ereziei respective. Dintre acestea, mai reprezentative ar fi cele pe care le vom 
prezenta în continuare. 


a) Docetismul 

Este considerată ca prima erezie anticreştină, avându-și „întemeierea 
biblică” în Evanghelia după loan, unde stă scris că „Cuvântul s-a întrupat în 
trup.” Verbul din care derivă această erezie este de origine greacă, dokein care 
se traduce prin a părea sau a apărea, sau dokeo, care are aceeaşi semnificație 
semantică. 

Așadar, docetiștii susțin că lisus nu a fost om adevărat, ci doar aparent om, 
teza fundamentală ce exclude certitudinea despre existenţa lui lisus Hristos fiind 
înlocuită cu îndoiala, de unde speculaţiile legate de recunoașterea caracterului 
divin al Persoanelor treimice. Nici în cadrul acestei erezii nu puteau accede 
decât acei indivizi care dispuneau de capacitatea de înţelegere a fenomenului 
supranatural al întrupării Cuvântului, adică a Logosului divin în trupul uman, 
cu atât mai mult cu cât lisus Hristos reprezenta Cuvântul sau Logosul care nu 
se putea întrupa în El ca om, ci doar ca Persoană divină. Fapt ce presupunea 
mai mult decât cunoaşterea experențială, implicând în primul rând inițierea în 
tainele cunoaşterii revelate, cunoaștere specifică celor inițiați, adică gnosticilor, 
filosofilor şi esoteriştilor, şi nu celor neiniţiați, deprinşi cu cunoaşterea senzorială. 

Cu toate aceste opinii contradictorii, în secolul II şi IV, Valentin predicase 
că Hristos avea un „trup, divin”, am spune noi, euharistic, Mani vorbea de un 
„corp celest”, iar Apollinarius, de un „corp imaginar”. 

Ceea ce din punct de vedere logic şi istoric surprinde dinamica credinţei 
creștine, pe fondul unui inductivism emergent istoriei, Hristos fiind cel care prin 
metamorfozare provine din lisus şi nu invers, chiar dacă statusul dobândit prin 

acest metabolism logic depăşeşte realitatea istorică, devenind transcendent sub 
raport perceptiv-evaluativ, lisus fiind inferior lui Hristos, cel care are o existență 
apriorică în Logosul divin, dispunând de un alt statut filogenetic decât cel al 
speciei umane. 

Teză acceptată atât de teologi, cât şi de evoluţioniştii creştini, cei care admit 
că Hristos ar reprezenta punctul cel mai înalt al evoluţiei umane, depăşind statutul 
uman prin emergenta Sa divină. 


b) Aftarodocetismul 

Această erezie s-a desprins din cadrul arianismului, în secolul al VI-lea 
d.Hr., nefiind altceva decât o revenire a docetismului, care pe fondul sincretismului 
eretic fiind înrudită şi cu monofizismul. Adepții acestei erezii considerau că trupul 
lui Hristos, am spune „trupul divin”, după Valentin, sau Noul Adam, a fost nu 
numai fără de păcat, ci și incoruptibil. Pentru Marcioni, lisus este om în aparență, 
dar şi Dumnezeu, ceea ce din punct de vedere logic şi teologic complică lucrurile. 
Vom insista asupra lui Marcioni în altă secvenţă a capitolului. 

Revenind la erezia în cauză, aftarodocetismul, vom menţiona că fondatorul 
ei a fost Iulian de Halicarnas, care la rândul său a fost influențat de Pelagius, 
fondatorul altei erezii, pelagianismul, asupra căreia vom reveni. Referindu-ne la 
cele susținute de Halicarnas, acesta afirma că omul este incoruptibil din fire, 
de unde concluzia logică (falsă), că omul este şi Hristos. Împăratul Iustinian a 
fost adeptul acestei erezii, fiind influenţat de bunăvoința care o manifesta față 
de monofiziți şi de soția sa, care era eretică. Tot monofizit a fost şi Patriarhul 
Petru al Antiohiei, cel care a introdus sintagma „Care S-a răstignit pentru noi.” 
Modificare primită şi de Papa Leon al XII-lea, sub formă latinizată. 


c) Gnosticismul creștin 

Chiar dacă originea acestei erezii este mai veche decât creştinismul, ideile 
fundamentale au fost centrate pe contestarea fundamentelor acestei religii, în 
mod deosebit pe natura divină şi a naşterii supranaturale a lui lisus Hristos, 
gnosticii atribuindu-i o naştere naturală din părinți căsătoriți, şi nu prin fenomenul 
imaculatei concepțiuni a Fecioarei Maria. Printre reprezentanţii acestei erezii 
îi amintim pe Cerint, Marcioni, Simion Magul (cu care s-a confruntat Sfântul 
Apostol Petru), Nicolae, fondatorul sectei nicolaiţilor şi Sfântul Ștefan, la al cărui 
supliciu a asistat şi Apostolul Pavel. Este una dintre cele mai influente erezii, 
având adepţi care depăşesc participarea pasivă şi conformismul, astăzi fiind 
reactivată în cadrul unor mișcări spirituale reformatoare de mare anvergură, cum 
vom vedea că este mişcarea „New Age”, precum şi alte grupări care amendează 
doctrina trinităţii şi caracterul divin al Persoanelor ce se „pretind” a fi divine, 
cum sunt lisus Hristos şi Duhul Sfânt, nu însă şi Dumnezeu Tatăl. Asupra acestor 
aspecte vom insista în altă parte a lucrării, mai târziu. 

Acum vom prezenta câteva idei antitrinitare ale acestei erezii influente 
şi pentru contemporaneitate, la care au aderat cele mai luminate spirite 
contemporane, printre care îi semnalăm pe marii religiologi români, Mircea 
Eliade şi Ion Petru Culianu. 

La începutul analizei ne vom referi la opinia lui Cerint asupra naturii 
exclusiv umane a lui lisus Hristos, pe care îl considera fiul natural al Mariei şi 
Iosif, dar care a ajuns om deosebit pentru că la botez s-a pogorât asupra lui Duhul 
Sfânt sub forma unui porumbel. O altă părere de ordin strict esoteric este cea în 
conformitate cu care Hristos ar fi părăsit această lume înainte de moarte, cel care 
a pătimit, murit și înviat fiind lisus (idee regăsită într-o altă formă şi la Nestorie). 
De unde concluzia că Hristos deţinea un mare rang astral, întrupându-se în lisus 
omul, pentru a recupera păcatele şi a mântui omenirea. .............. ca simbolul 
jertfei supreme, care nu putea fi Dumnezeu, ci animatorul Său existențial, trimis 
pe pământ în scop jertfelnic şi mântuitor - soteriologic. 

d) Marcionismul 

Exponentul principal al gnosticismului creștin a fost Marcioni. Teza pe care 
se fundamentează această erezie este de tip gnostic, la fel ca şi Martorii lui Iehova. 
Adepții acestei erezii susţin faptul că Iahve a creat lumea, impunându-le evreilor, 
ca popor ales, legea mozaică. Ceea ce deosebește această erezie de creştinism 
este faptul că aceştia nu-l recunosc pe Iahve ca a fi Tatăl lui lisus Hristos, ca 
Dumnezeu treimic, ci ca Dumnezeu Unic, fiind monoteiști. 

Spre deosebire de creştini, Marcioni distingea doi dumnezei: un Dumnezeu 
al dreptății, inflexibil, justiţiar prin definiţie, şi un Dumnezeu al iubirii,sau 
Dumnezeul cel bun, promovat de creștinism, respingându-l pe Dumnezeul 
justițiar regăsit în religia iudaică din Vechiul Testament. Pentru Marcioni, 
Dumnezeu cel bun este acel Dumnezeu care S-a revelat omului, trimiţându-l pe 
Mântuitor pe Pământ, în scopul mântuirii de păcate şi a ascensiunii ființei umane 
spre îndumnezeire şi perfecțiunea divină. 

Ca orice erezie antitrinitară, şi marcionismul susține că lisus Mântuitorul 
nu se poate întrupa într-un trup uman impur, şi ca atare fără un asemenea trup 
purificat, isus nu a putut suferi pe cruce, jertfa Sa fiind aparentă, ca şi mântuirea 
creștinilor, care se subînţelege că pentru Marcioni nu poate avea loc decât pe alte 
căi, şi nu printr-o jertfă impură. Pentru aceste atitudini antitrinitare, de influență 
docetistă, Marcioni a fost excomunicat din Biserica Creştină (în anul 144 d.Hr.), 
activitatea lui fiind continuată din anul 160 de un urmaş al său, Valentin, la care 
ne-am mai referit. 

Şi acesta era profund influenţat de gnosticismul păgân, care din păcate a 
fost perpetuat până în zilele noastre de cele mai oculte mişcări spirituale-oculte, 
printre care un loc foarte important îl dețin adepţii Teosofi şi membrii mişcării 
sincretice şi reformatoare „New Age”. Doar cu titlu de informaţie vom aminti 

că teosofia lui Steiner a preluat foarte multe idei din sistemul de gândire a lui 
Valentin. Sistem sincretic ce conținea elemente de filosofie asiatică, astrologie 
şi cosmogonie, mistere și mituri greceşti, asociate și cu unele idei creştine. 
Sincretism ce depăşea omogenitatea ideatică, atrăgând tot mai mulţi simpatizanți 
ai misticismului și ocultismului. 

e) Ebioniţii 

Este acea erezie care pune un mare accent pe mântuire, dar nu în sens tipic 
creştinesc, ci în sensul obligativităţii legii mozaice privind mântuirea. În această 
grupare eretică au aderat unii dintre cei mai recunoscuţi învăţaţi ai vremii, cei care 
pătrundeau sensul şi rostul acestui curent anticreștin. Printre aceştia se regăsesc 
acei învățaţi-inițiați care au scris cărți apocrife de esență gnostică, propagând un 
dualism legat de creaţia divină, în conformitate cu care Dumnezeu a creat două 
principii asimetrice: unul bun-stăpânul lumii viitoare, şi unul rău, stăpânul lumii 
prezente. Cel bun este Hristos, care trebuie să întărească iudaismul, iar cel rău, 
potrivit principiului asimetric, este Antihristul. Acea ființă cel care stăpâneşte 
prezentul, sau Lucifer după cum ar spune esoteriștii, adică Satan cel lacom şi 
viclean, precum omul zilelor în care a stâpânit Antihristul. În opinia ebioniţilor, 
jertfa lui Hristos nu are valoare întrucât El a fost împotriva oricărei forme de 
jertfă, şi ca atare jertfa trebuie înlocuită la credincioși cu asceza, mai bine-zis cu 
sărăcia şi comuniunea bunurilor, precum era propovăduit în secta esenienilor de la 
Qumran, de lângă Marea Moartă. Localitate de referință în explicarea mesajului 
divin, transmis prin acele cărți apocrife, şi care parţial corespund cu lucrările 
Noului Testament, fapt ce pune sub semnul întrebării originalitatea unora dintre 
cărțile cuprinse în Manuscrisele de la Marea Moartă sau a celor încorporate în 
mod selectiv în Noul Testament. 

f) Elchasaiţii 

La fel ca şi ebioniţii, dar şi ca filosofia chineză și indiană, elchasaiţii 
susțineau existenţa a două principii antinomice şi asimetrice sub raportul sexului: 
unul feminin, reprezentat de Duhul Sfânt, și unul masculin, reprezentat de 
Iisus Hristos, în acea calitate de profet care s-a reîncarnat de mai multe ori. Se 
subînțelege că acest principiu al reîncarnării nu este sinonim cu principiul creştin 
al întrupării, întrucât îi este negat statutul de divinitate a lui Hristos. Adevărată 
întrupare a avut loc o singură dată, prin Logosul divin, şi nu printr-o succesiune 
de profeți, precum Moise, Mahomed sau alți lideri religioşi reformatori, într-un 
mod ciclic sub raport istoric şi astronomic. 


g) Montanismul 

Dacă unele erezii erau legate de problematica mântuirii, negând mântuirea 
în sens creştin, Montanus, sub conducerea căruia a apărut această erezie, îşi 
leagă erezia de problema sfârșitului lumii, ca de altfel toate grupările religioase 
mileniste, având prin urmare un fundament eshatologic. Dar înainte de toate, 

montaniștii aparțin unei erezii militante, având ca scop reînvierea spiritului 
iudeo-creștin și zădărnicirea ascensiunii reprezentanţilor puterii Bisericii 
Creştine, în mod deosebit a episcopilor. Montanus se considera un om harismatic- 
înzestrat cu har divin, de aceea propovăduia în numele lui Dumnezeu: „Eu sunt 
Domnul Dumnezeu, atotţiitorul, care sălăşluiește în om.” De asemenea, în scopul 
recunoaşterii în fața lui Dumnezeu pentru harul cu care l-a înzestrat, practica 
un ascetism sever şi celibatul, propovăduind venirea pentru a doua oară a lui 
Iisus Hristos şi împărăţia de o mie de ani, devenind sursa grupărilor religioase 
neoprotestante mileniste sau eshatologice. În primul rând montaniştii, și în mod 
deosebit liderul lor, s-au constituit în sursă de inspiraţie pentru penticostali, fiind 
foarte apropiaţi de Biserica Apostolică Penticostală, ambele grupări punând un 
mai mare accent pe Duhul Sfânt, sfârșitul lumii și revenirea lui Hristos pe pământ. 
Acest tip de manifestare eretică legată de sfârşitul lumii îndeamnă la renunțarea 
vieţii prezente şi la părăsirea oricăror preocupări legate de această viață. Neagă 
Taina Botezului şi puterea harului divin, punând un mai mare accent pe harisma 
oamenilor, în mod deosebit pe rolul oamenilor harismatici. 

h) Pelagianismul 

Pe lângă aceste erezii sau secte, în secolul al V-lea s-a desprins o altă erezie 
de tip montanist, cea care l-a avut ca fondator pe Pelagius, denumită pelagianism. 
Teza fundamentală a acestei erezii este de factură soteriologică și vizează rolul 
harului în vederea realizării mântuirii. După Pelagius, şi implicit după Montanus, 
harul nu ar fi necesar în acest scop soteriologic întrucât firea omului a rămas 
în măsură să facă tot ce-i revine pentru a primi mântuirea prin efort ascetic și 
prin voință. Această erezie este combătută de mai mulţi teologi printre aceştia 
evidenţiindu-se Sfântul Augustin. În combaterea lui Pelagius, susține faptul că 
harul divin face totul, și nu voinţa, întrucât voinţa omului este slăbită foarte tare 
din cauza păcatului strămoşesc, şi ca atare predispune omul numai spre fapte 
rele și nu spre mântuire. Din pelagianism s-au desprins protestanții, cei care au 
promovat teza predestinării, în conformitate cu care Dumnezeu nu vrea ca toţi 
oamenii să se mântuiasă, ci îi predestinează, ca să nu spunem că îi favorizează 
doar pe unii. Teză fundamentală pe care şi-a construit Calvin întreaga doctrină 
protestantă. 

i) Adopţianismul 

Este erezia fondată de Theodot în secolul al II-lea d.Hr., care susținea că lisus 
s-a născut dintr-o fecioară şi că a primit Logosul în trup la Botez. De asemenea, 
aceşti eretici recunosc faptul că isus a fost răstignit și că a înviat pentru a mântui 
lumea. Ceea ce contrazice teza trinității este faptul că adopțianiştii recunosc doar 
faptul că Dumnezeu l-a adoptat pe lisus ca Fiu al Său, după har, pentru exemplara 
sa supunere față de Dumnezeu, și nu l-a creat, ceea ce este, în mod evident, cu 
totul altceva decât teza întrupării Logosului divin şi a persoanele divine. La fel 

ca şi Pavel de Samosata, în secolul III d.Hr., fondatorul ereziei monarhienilor, cel 
care a decretat printre primii teza unicităţii Persoanei divine (a nu se confunda 
cu monoteismul, care este cu totul altceva din punct de vedere doctrinar), şi 
reprezentanții acestei erezii susțin că Logosul este o putere impersonală care a 
sălășluit succesiv în sufletul lui Moise şi a altor profeți, şi că a sălăşluit și în 
sufletul lui lisus, de la Botez la răstignire, făcându-L să fie Hristos - Persoană 
a Lin e PRR de Iisus. Tot aceşti eretici susțin că lisus se afla cu Tatăl 
într-o relaţie de iubire, iar cu Duhul Sfânt într-o unitate morală de voinţă, nefiind 
cu niciuna din aceste Persoane treimice în relație de consubstanţialitate, ci de 
transubstanțialitate. Teze despre care s-a scris extrem de mult, atât de filosofi, 
cât mai mult de teologi şi teosofi. Este o erezie care a fost de mai multe ori 
condamnată de sinoadele ecumenice creştine, fără prea mare eficiență atâta timp 
cât aceasta s-a perpetuat sau a influenţat unele culte protestante şi neoprotestante. 


j) Maniheismul 

Această erezie a apărut în secolul al III-lea d.Hr., avându-l fondator 
pe filosoful persan, Mani-Manes, executat pentru opiniile şi atitudinile sale 
anticreştine în anul 276. Etimologia acestui cuvânt prin care este desemnată erezia 
îşi are originea în cuvântul persan „mani”, care grecizat a devenit „manihaios”, iar 
latinizat, „manes”. Prin urmare este un derivat al numelui celui care a fundamentat 
această erezie, un individ infirm, care în doctrina sa sincretică a preluat unele idei 
din gândirea persană, mai ales din zoroastrism şi din gnosticism şi mai puțin 
din creştinismul doctrinar şi existențial primar, de unde o anumită ambiguitate 
şi predispoziţie spre conflict. Învățăturile şi predicile lui Mani, răspândite în 
Iran, Asia Mică, China şi India vizează în primul rând mântuirea, lisus Hristos 
fiind eonul luminii trimis de Dumnezeu ca să elibereze elementele luminii de 
elementele întunericului din imperiul răului unde domneşte Satan şi, totodată, să 
deschidă drumul mântuirii acestui imperiu al răului. 

Sintagma ce face referinţă la ceastă atitudine maniheică - maniheism vizează 
acest principiu logic al terțiului exclus/ori-ori, şi nu principiul noncontradicției, 
ceea ce înseamnă că lumina se opune în mod absolut întunericului, precum 
răul binelui, între ele neputând exista niciun raport de reconciliere sau de 
complementaritate, fiind total și irevocabil opuse. Mani mai credea că avut şi 
rolul de desăvârşire al operei lui lisus Hristos, ba chiar mai mult decât atât, se 
considera deținătorul Paracletului - Sfântului Duh care s-a coborât în el, asemenea 
apostolilor din creştinismul primitiv. Din această cauză, teza principală a acestei 
erezii este legată de Duhul Sfânt, fiind ca atare de esență pneumatomahică. În 
acest sens, Mani a scris o carte intitulată în mod sugestiv „Cartea misterelor”, 
lucrare care alături de alte trei lucrări, a pus bazele acestei erezii antitrinitare. 

Se poate observa că şi această erezie are la baza fundamentării sale acel 
principiu al dualității ontologice, morale şi axiologice dintre bine și rău, aflate 
într-o confruntare continuă și fără sfârșit, fiind influenţaţi de păgânism, prin 
contradicția recunoscută dintre materie şi spirit, materia fiind gândită ca ceva 
inferior și impus, care întinează spiritul. 

Așa cum am mai arătat, acest principiu este regăsit într-o formă relativ 
asemănătoare la ebioniţi şi elchasaiţi, iar în cadrul teologiei catolice, la Sfântul 
Augustin. Filosoful şi teologul care a lăsat catolicilor învăţătura în conformitate 
cu care Moise a primit Tablele de legi - Decalogul de la un înger şi nu de la 
Dumnezeu în mod direct, ca rezultat al teofaniei. De aici concluzia că Dumnezeu 
nu s-a arătat nici chiar unuia dintre cei mai mari profeţi ai poporului ales, autorul 
celor cinci cărți de inspirație divină, Pentateucul. 


k) Iconoclasmul 

Este acea erezie anticreştină care combate cultul icoanelor, considerându-l 
chiar inutil şi eretic. Împotriva acestei erezii s-au ridicat iconodulii, cei care 
apărau cultul icoanelor, între iconoclaşti și iconoduli apărând o vie dispută 
spirituală şi religioasă. Singura icoană recunoscută de iconoclaşti este cea în 
care apare lisus Hristos prin prisma tainei Euharistiei cu ocazia „Cinei cea de 
Taină”, problemă asupra căreia vom reveni în alt context al lucrării. Revenind la 
erezia în cauză vom face precizarea că Sinodul VII de la Niceea, din anul 787, 
respinge identificarea icoanei cu arhetipul, considerând că Euharistia nu poate fi 
icoană atâta timp cât este doar arhetip. Mai tranşanţi au fost participanţii reuniți 
la aşa-numitul „Sinod al Ortodoxiei”, ţinut la Constantinopol în anul 842, când 
este combătută erezia păgână reintrodusă de împărații iconoclaști, pe fondul 
acestui păgânism exacerbat, şi care într-un mod mai mult sau mai puţin voalat, a 
constituit sursa celor mai multe erezii. 

De păgânism a fost influenţat în unele părți şi Sfântul Augustin, prin acea 
doctrină a apokastaziei. Doctrină în conformitate cu care Dumnezeu iubitor 
trimite în iad oameni pentru păcatele săvârşite, iadul având şi un sfârșit, ceea 
ce contrazice logica lucrurilor, acel caracter dual al infinitudinii, cel puţin din 
perspectiva iadului, dacă nu şi pe cea a raiului. Augustin a fost atins de păgânism 
mai ales din perspectivă filosofică, mai ales în modul de abordare a problemei 
libertăţii omului. Dacă introducem în raționament şi termenul de „har divin”, 
atunci raționamentul augustinian s-ar putea constitui într-un paradox, putând lua 
următoarea formă: „Dacă omul ar putea respinge harul divin, atunci Dumnezeu 
nu ar mai putea fi atotputernic, de aceea pentru omul care îl primește, harul era 
irezistibil şi constrângător.” 

De aici rezultă concluzia în conformitate cu care celor lipsiţi de harul divin, 
Dumnezeu nu a vrut să li-l dea, de unde predestinarea pentru iad. Ceea ce nu este 

decât un sofism neconvingător, invalidat de realitate atâta timp cât omul nu este 
în măsură să respingă harul divin, chiar dacă nu orice om este înzestrat cu acest 
har pentru a-l putea refuza. 


1) Bogomilismul 

Ca erezie sau sectă religioasă, bogomilismul apare în secolul al XII-lea în 
cadrul ortodoxismului bulgar, fiind printre puţinele secte desprinse din Biserica 
Ortodoxă. Teza de bază prin care se originalizează această erezie este cu trimitere 
la rolul rugăciunii în menţinerea şi consolidarea credinţei. Mai mult decât atât, 
bogomilii considerau că prin rugăciune se poate vedea ființa lui Dumnezeu. 

Prin această erezie, sau sectă după unii, depășim perioada până când 
creștinismul părea a fi un tot unitar, chiar dacă anumite sciziuni au existat sub 
raport eretic şi chiar dogmatic. Pilduitoare sunt în acest sens ereziile care s-au 
desprins din această religie, conferindu-i un caracter polimorf, exprimat prin 
unitate ca şi conţinut, și prin diversitate prin formele sale de manifestare. 


Concluzii 


Inventarierea acestor mișcări protestatare din cadrul creștinismului 
primitiv, desemnate prin sintagma erezie - erezii, evidenţiază unele aspecte 
ce țin de caracterul dogmatic şi doctrinar al religiei creştine din stadiile sale 
incipiente, şi mai ales faptul că această religie nu s-a constituit din nimic, ci 
l-a fundamentarea sa au existat şi s-au resimțit multe influenţe laice păgâne sau 
religioase, nu în ultimă instanță, influenţe şi determinări de ordin social şi politic. 
Punctual am desprinde următoarele constatări: 

1. Nota comună a tuturor ereziilor analizate constă în spiritul contestatar 
al întemeietorilor acestor mișcări, şi mai ales acceptarea naturii divine a lui lisus 
Hristos. Pe acest fond contestatar și protestatar s-au desprins aşa-numitele erezii 
anticreştine, şi mai ales antihristologice, în cadrul cărora nu se putea concepe că 
Iisus este, deopotrivă, şi om şi Dumnezeu. Fapt ce i-a făcut pe aceștia nu numai 
să conteste natura duală a Mântuitorului, ci chiar să o considere blasfemie față de 
Dumnezeu, motiv principal pentru care a fost crucificat lisus Hristos; 

2. Atitudinea contestatară şi protestul materializat prin aceste grupări 
eretice era şi de conținut, nu numai de formă, vizând în primul rând conţinutul 
dogmatic şi doctrinar pe care s-a fundamentat creștinismul primitiv, dogma şi 
doctrina Sfintei Treimi. De aceea putem spune că anticreştinismul şi-a găsit 
resursele ideologice şi dogmatice-doctrinare, în primul rând în atitudinile ostile 
faţă de principiul şi teza creștină ce viza fundamentul acestei religii, principiul 
trinitar, amplu combătut de liderii acestor mişcări eretice, şi nu numai; 

3. Vizând mai mult conținutul, şi nu forma, sau aspectele ce ţin de 
religiozitate, liderii acestor mişcări urmăreau schimbarea radicală a religiei 

tradiționale şi originale, a caracterului unitar şi relativ omogen sub raport 
dogmatic şi doctrinar, prin intermediul unor modificări de moment, cu caracter 
episodic şi fragmentar, sau de durată, după cum a fost Marea Schismă din anul 
1054, din care s-au mişcările incluse în cadrul marilor reforme religioase din 
cadrul religiei creştine; 

4. Atitudinile contestatare şi protestatare din interiorul creștinismului sunt 
într-o deplină conivenţă cu interesele şi jocul meschin al puterii politice, la fel ca 
şi acum. Liderii religioși sprijineau interesele politice, precum liderii politici au 
sprijinit şi mai sprijină şi în prezent unele interese religioase ce devin convergente, 
am putea spune chiar consubstanţiale cu cele politice, ambele instituții având un 
numitor comun, puterea şi misterul acestei, indiferent de natura sa: politică sau 
religioasă. 

BISERICA - INSTITUȚIE FUNDAMENTALĂ 
ÎN CREȘTINISM 


VI.1. ASPECTE TEORETICE ȘI ISTORICE PRIVIND 
BISERICA CREȘTINĂ 


VI.1.1. Perspectiva epistemologică în analiza instituţiei ecleziastice 

Un studiu profund asupra problematicii religiei şi religiozității, în 
mod deosebit asupra religiei creştine, nu putea să facă abstracție de latura sa 
instituțională. Cu atât mai mult în creştinism, unde Biserica reprezintă simbolul 
cel mai desăvârşit al Sfintei Taine a Euharistiei şi al „trupului tainic” a celui în 
care sălășluiește credinţa celor logodiţi cu „Mirele” nemuritor şi mântuitor, lisus 
Hristos. De aceea, considerăm şi din punct de vedere logic, nu numai teologic, că 
viața religioasă şi în mod deosebit credința religioasă nu poate exista şi nici nu 
se poate realiza în afara acestei instituţii. Spre deosebire de oricare altă instituţie 
formală, Biserica se regăseşte în primul rând în „cerul din noi”, fiind o proiecție 
a Duhului Sfânt dumnezeiesc şi a jertfei mântuitoare pe pământ. 

Într-un asemenea context, Biserica trebuie privită ca un intermediar între 
cer şi pământ, realitate şi virtualitate, imanenţă și transcendență, substanţiere 
şi consubstanţiere, fiind un mijlocitor ce intermediază aceste elemente, scopul 
slujbașilor ei şi al idealurilor noastre ca „slujiţi” fiind acela de a menţine şi întări 
credința în ceea ce nu este pe deplin dovedit, dar aspirând să cunoaştem și să 
dovedim, prin noi şi în noi, credință, devenind o formă activă a cunoaşterii ce 
pâlpâie în cerul sufletului oricărui credincios creştin. 

Din punct de vedere epistemologic şi conceptual, cuvântul Biserică deri- 
vă din limba greacă, „ekklesia” sau din limba latină, „ecclesia”, care înseamnă: 
„Casă împărătească” sau „Casa lui Dumnezeu”, împăratul cerului şi al pământu- 
lui, de unde şi denumire de „Biserica lui Dumnezeu” (cf. Fapte (20:28); I Cor. (1:2; 
11:22; 15:9); I Tes. (2:14); II Tes. (1:4); I Tim. (3:5-15), apud. I. Mircea op.cit. p.63). 
Din aceeași perspectivă etimologică, dar cu o mai mare încărcătură sociologică 
decât teologică, teologul român Ion Bria, în acel „Dicţionar de Teologie Ortodo- 
xă”, considera că prin şi din această derivație a rădăcinii cuvântului „ecclesia” 
se poate înțelege și „comunitatea celor chemaţi”, dar, deopotrivă, și „Poporul lui 

Dumnezeu”. Semnificație atribuită Bisericii care depăşeşte oricare altă interpre- 
tare particularizată, emergentă caracterului polimorf al religiei şi religiozităţii. 

Asupra conotaţiilor semantice ale acestei instituţii există mai multe 
interpretări. Înainte de oricare altă semnificaţie semantică atribuită Bisericii de 
către teologie trebuie menţionat faptul că Biserica este teofanie, adică o arătare 
tainică a dumnezeirii, şi în același timp puterea ascunsă a lui Dumnezeu, care 
se vădește în chipurile văzute ale Sfintelor Taine, împărtășindu-se ființei noastre 
simțitoare. 

Acest atribut teofanic are o întemeiere scripturală, ca atare nu este 
întâmplătoare. Prima trimitere testamentară cu referință la ceea ce avea să devină 
şi să însemne Biserica, a fost regăsită în prima carte a Vechiului Testament, 
Geneza (12:7). În această carte sfântă, Moise afirmă că primul lăcaş cultic l-a 
realizat Avraam în urma teofaniei-arătării lui Dumnezeu pentru prima oară 
omului, după Adam, când i-a spus: „Țara aceasta o voi da urmaşilor tăi”, urmând 
în conformitate cu textul biblic ca acolo Avraam, părintele Israelului, să zidească 
un jertfelnic - altar Domnului, Celui ce Se arătase. 

Practicile cultice, dacă le putem numi așa, sunt cel mai bine redate în Exod 
(cap.39 şi 40). Aici se face referinţă la „cortul mărturiei”, ceea ce avea să devină 
ulterior sinonim cu „Casa Domnului”, precum şi la alte cuvinte cu înţeles religios, 
cum ar fi: masa jertfelnicului, sfeşnice, candele, tămâiere, mir de ungere, sfințire, 
botez-spălare cu apă, veşminte preoțești pe care urma să le îmbrace Aaron 
în urma sfatului dat de Yahve lui Moise. Modul cum s-a construit acest „cort 
sfânt” este regăsit tot în Exod (cap.36 cu toate detaliile tehnice, 37, 38, iar despre 
veșmintele preoțești şi sfințire, în cap. 39 din aceeaşi carte citată). Asemenea 
trimiteri asupra acestei instituții ecleziastice mai întâlnim și la alţi autori din 
cărțile Vechiului Testament, cum ar fi Isaia (60:14), unde Biserica era asociată cu 
„Cetatea Domnului” şi „Sionul Sfântului.” 

Alte sensuri și atribuţii acordate Bisericii, în mod special asupra Bisericii 
Creştine, le regăsim în cărțile Noului Testament, în mod deosebit în scrierile 
Apostolului Pavel: în Epistolele către Timotei (1 3:15), Evrei (10:21), Efeseni (3:15- 
16), Corinteni I (3:9) şi la evanghelistul Matei (13:30), unde Biserica este asociată 
fie cu „Casa” fie cu „Împărăţia lui Dumnezeu”, fie cu „Staulul lui Hristos în care 
sunt şi capre care se vor alege la Judecata de apoi”. Iisus Hristos este considerat 
ca fiind a fi unicul Păstor la această turmă fără de capre, figură de stil frecvent 
utilizată de Mântuitor pentru a putea fi înţeles de mulțimile cărora se adresa, 
în care erau mai mult neștiutorii de carte. Astfel, în Epistola I către Corinteni, 
Apostolul Pavel asocia Biserica cu „Țarina lui Dumnezeu în care cresc şi grâul şi 
neghina (asemenea oilor şi caprelor), până la seceriş (Judecata de apoi), care este 
sfârşitul veacurilor când va fi aleasă neghina de grâu din drum.” 

Alte denumiri, precum cele de „Casa lui Dumnezeu”, „Casa lui Hristos”, 
„Cortul lui Dumnezeu”, „Cetatea Sfântă”, şi alte asemenea epitete, îi legitimează 

acestei instituții un statut şi un caracter sacru, fiind mai mult decât o simplă 
structură socială sau „adunătură” de oameni care se adună pentru a se ruga fie 
în scop individual, de grup, sau chiar colectiv. Biserica, înainte de a fi o instituţie 
terestră, este una „cerească”, aparținând, deopotrivă, creaţiei văzute şi nevăzute, 
oamenilor şi sfinților sau îngerilor. Are emergență imanentă și transcendetă, la 
fel ca şi religia şi credința religioasă creştină, pe care o analizăm şi noi în această 
lucrare. 

Spaţiul redacțional nu ne permite să întreprindem o radiografiere asupra 
sensului și atributelor instituţiei ecleziastice de-a lungul timpului, care aşa cum 
am văzut își are origini şi temeiuri foarte îndepărtate în timp. Fapt ce se poate 
constitui într-un argument plauzibil faţă de afirmația în conformitate cu care 
credința religioasă are nevoie de un sol prielnic pe pământ, pentru a putea rodi 
„sămânţa din cer”, Biserica fiind cea care cultivă şi întreţine rodul sfânt al scântei 
divine care germinează în sufletele oamenilor. 

Din păcate, chiar în interiorul Bisericii au existat „lupi îmbrăcaţi în piei 
de oaie”, ceea ce a condus la dezbinare şi declinul credinţei, primând interesele 
terestre față de cele sacre-cerești. Asemenea „lupi” s-au pus în slujba Satanei 
sau ale Cezarului şi nu în slujba credinței şi lui Dumnezeu, religia şi Biserica 
devenind pentru unii mai mult un mijloc decât un scop. 

În încheierea acestui demers analitic, vom face câteva precizări de ordin 
epistemologic asupra emergenţei Bisericii Creștine sub raport instituțional, ca 
lăcaş de cult, şi nu ca structură ce aparține domeniului religiozității. Vom face 
referință în primul rând la textul Noului Testament, text unde avem referinţe exacte 
asupra originii dogmelor și doctrinei creştinismului și implicit a dimensiunii 
instituţionale a religiei, adică a Bisericii Creştine. În mod deosebit a Bisericii 
Romano-Catolice, care îşi fundamentează originile sale semantice pe Evanghelia 
după Matei, iar cele materiale pe numele unuia dintre cei mai apropiaţi apostoli ai 
lui lisus, Sfântul Apostol Petru, primul Papă al Bisericii Catolice. 

Aspect istoric nedemonstrat, asupra căruia există suficiente rețineri, ceea 
ce ne depăşeşte în a ne exprima vreun punct de vedere personal, atâta timp 
cât secretul nu s-a lăsat deconspirat. A fost suficient un sigur verset, regăsit în 
Evanghelia după Matei (16:18), pe care îl reproducem pentru relevanţa lui: „Şi 
Eu îţi spun ţie că tu ești Petru şi pe această piatră voi zidi Biserica Mea şi porțile 
iadului nu o vor birui”. Pentru a admite un asemenea adevăr inexpugnabil, se 
impun câteva precizări şi nuanțări de ordin epistemologic. 

Ne permitem să facem unele nuanțări şi comentarii legate de acest text 
noutestamentar fundamental, fără a afecta unitatea dogmatică şi doctrinară 
a creștinismului ca religie şi religiozitate. Aceasta cu atât mai mult, cu cât 
hermeneutica creştinismului este mai puţin cunoscută, textul prezentat, care este 
analizat mai mult scriptural şi nu hermeneutic-simbolistic. 

În comentariul nostru am plecat de la faptul că urmaşii Apostolului Petru, 
catolicii, uită că lisus nu se referea la Petru - Chefa, ca la ceva material - piatră, 
şi nici la ceva personal-spiritual, ci la credinţa mărturisită în numele Apostolilor. 
După cum ne este prezentat în evanghelii, Apostolul Petru este destul de şovăielnic, 
fiind admonestat de Hristos pentru această trăsătură de caracter prin cuvintele: 
„Înapoia Mea, Satano!”, ceea ce este o atitudine mai mult decât discriminatorie, 
dar care aşa cum se ştie, a fost atenuată tot mai mult. În acest mod Apostolul 
Petru a devenit întemeietorul de religie, fiind recunoscut şi legitimat în calitate de 
vicar a lui Hristos pe Pământ. Nu vom intra în alte subtilităţi hermeneutice, aici 
şi acum, întrucât asupra acestui personaj vom mai reveni. 


VI.1.2. Retrospective arheologice asupra religiozității 


Depășind aceste conotaţii semantice ale instituţiei ecleziastice, cunoscute 
de altfel, ne vom concentra atenţia asupra unor aspecte istorice ce vizează viaţa 
religioasă şi bisericească la strămoșii noștri geto-daci. Este cunoscut faptul că 
această civilizaţie geto-dacică este menţionată de izvoarele istorice ca a fi existat 
înainte cu aproximativ trei milenii î.Hr., fiind vorba despre aşa-numiţii pregeto- 
daci sau geto-dacii străvechi, pe când despre cei contemporani civilizației 
greceşti, doar din secolul VIII î.Hr. şi H-II d.Hr. La fel ca la toate civilizațiile 
străvechi şi antice, și la strămoșii noştri religia a jucat un mare rol în viața socială 
şi spirituală, fiind foarte bogată față de alte civilizaţii şi popoare. 

Trebuie să precizăm un lucru mai puţin cunoscut, şi anume că religia geto- 
dacilor era strâns legată de cultivarea sănătății morale, de aceea orice lucru sau 
faptă considerate ca a fi sacre, cum ar fi spre exemplu jertfa umană către zei, 
trebuia să inducă un efect moral asupra vieții oamenilor şi a comunității. 

Dacă acceptăm izvoarele scrise ale istoricilor greci în legătură cu numele 
divinităților dacice, atunci, așa cum a rămas mărturie de la Herodot, Strabo, dar şi 
de la Sofocle, Menandru, Trogus Pompeius şi alţii, trebuie recunoaştem ca primă 
divinitate dacică pe zeul Gebeleizis, nume înlocuit în perioada monoteistă cu cel 
devenit clasic, Zamolxis. Nu se ştie cu precizie dacă Zamolxis era un zeu profet 
sau un profet divinizat, fapt prea rar întâmplat în decursul istoriei, în majoritatea 
cazurilor profeții rămânând la condiţia de om. 

Din izvoarele antice grecești rezultă că Zamolxis a fost o ființă umană 
modestă sub raport spiritual şi inițiatic, şi că întreaga sa învățătură o datora 
înțelepciunii greceşti, folosind-o în scop reformator din perspectivă socială și 
religioasă. Ceea ce se ştie cu certitudine este că religia geto-dacilor punea un mai 
mare accent pe cultul nemuririi sufletului şi nu pe cultul zeilor sau pe mituri cum 
se întâmpla în Grecia, ceea ce înseamnă că erau cu mult mai evoluaţi spiritual, 
depășind faza antropomorfismului religios, când zeii aveau un rol decisiv aici pe 
pământ şi nu într-un alt plan -„de dincolo” -, cum poate lăsa să se înțeleagă din 
acest cult al nemuririi sufletului. 

Nu în mod întâmplător geto-dacii au fost printre primele popoare care au 
acceptat religia creştină, mai ales latura ortodoxă, religie ce cultiva printre alte 
dogme și această teză a nemuririi şi a vieții de apoi, adică lumea transcendentă. 

Este adevărat că și în panteonul geto-dacilor exista această diadă divină: 
Marele zeu şi Marea zeiță, care căpătau forme antropomorfizate. Tot atât de 
adevărat este şi faptul că jertfele animale şi umane nu erau adresate acestor 
divinități antropomorfice, ci unor puteri ce transcend această lume, facilitând sub 
raport perceptiv o dedublare ontologică ce menținea vie credinţa într-o divinitate, 
sau mai degrabă spus, într-o putere divină necunoscută în plan perceptiv-senzorial. 
De aceea se crede că această divinitate incognoscibilă ar fi fost Gebeleizis sau 
Nebeleizis, sinonim cu numele Yahve acordat de evrei lui Dumnezeu, ca popor 
religios monoteist. 

După aceste precizări vom reveni la subiectul propriu-zis al demersului 
analitic întreprins, și anume la problema bisericii şi a credinţei religioase la 
strămoşii noștri, geto-daci, la sanctuarele și templele prin care se practica viaţa 
religioasă a acestora. Rămânând în acest spațiu geografic şi spiritual vom menţiona 
că asemenea preocupări şi practici cultice, dincolo de dogmele și doctrinele ce 
orientează în plan normativ și axiologic spre comportamente ritualice, erau foarte 
bine reliefate, precum şi viața cultică ce presupunea o asemenea infrastructură şi 
structură socială instituționalizată. 

Cercetările arheologice din ultimul timp au scos la lumină unul din cele 
mai vechi sanctuare din Europa, așa-numitul sanctuar patrulater de la Parța 
(judeţul Timiş), format din două încăperi, în una dintre ele descoperindu-se 
un altar monumental de formă paralelipipedică, construit din lut ars, dedicat 
cuplului divin, după cum arată statuia ce o reprezintă pe Marea zeiţă. Cea de-a 
doua încăpere se crede că avea destinaţia jertfei, întrucât s-au găsit vase şi oase 
calcinate. Nu este lipsit de importanță să menţionăm că acest sanctuar datează 
din anii 3000-2850 î.Hr., ceea ce demonstrează că acest „instinct divin” este 
fără istorie, adică este de la sine sau în sine, caracterizându-l asietatea, în limbaj 
teologic. 

Teritoriul fostei Dacii este plin de asemenea vestigii istorice cu rezonanță 
spiritual-religioasă. Merită să amintim descoperirile de la Sălacea, judeţul Bihor, 
unde în anul 1968 s-a descoperit un templu megaron, adică un templu în formă 
rectangulară, cu vestibul deschis, precum şi pe cele de la Sărata Monteoru din 
judeţul Buzău, unde construcțiile aveau alte forme geometrice şi arhitecturale 
față de epoca bronzului, adică față de epoca corespondentă cu existenţa acestor 
sanctuare şi locuinţe descoperite în acele situri arheologice menţionate. 

Cele mai impresionante sanctuare (în număr de nouă) au fost descoperite în 
incinta sacră de la Grădiștea de Munte, şi în apropierea acestor localităţi, acestea 
având o formă geometrică patrulateră. Spre deosebire de acestea, sanctuarele 
care îndeplineau rolul de templu religios propriu-zis erau cele circulare şi cele 

absidate, ultimele fiind clădiri patrulatere terminate printr-o absidă orientate pe 
direcția NE-SV. 

Cel mai frumos sanctuar de acest fel este cel descoperit la Pecica (Arad), pe 
acropola cetăţii, acestea dispunând de două vetre de cult, dintre care cea portativă 
servea drept altar. Aşa cum este consemnat de cercetători, clădirea cu pereții 
ornamentaţi și cu motive în relief este singura ce datează din sec. I d.Hr., celelalte 
fiind cu mult mai îndepărtate în timp. 

În ceea ce priveşte casta preoțească sau clerul din acele vremuri, 
descoperirile arheologice şi, mai ales izvoarele scrise, evidențiază o structură 
socială ce presupunea şi asemenea categorii sociale, ei fiind aleşi din aşa-numitele 
caste tarabostes și pilleati. Marele preot al geto-dacilor a fost şi marele spirit ce 
avea rang astral de zeu, care nu putea fi altul decât Zamolxis. Alături de el se afla 
o castă preoțească în fruntea căreia se situa, un înţelept considerat unul dintre cei 
mai mari inițiați, cunoscător al unor lucruri ce se ascundeau vederii omului de 
rând, datorită purității sale sufletești, am noi spune astăzi, datorită frecvenţelor de 
vibraţie şi a energiei cognitive, calităţi ce îi facilitau comunicarea cu alți zei mai 
puternici sub raport sacramental şi astral. 

În ierarhia clerului dacilor urmau așa-numiții mari preoţi, printre care istoria 
i-a consemnat pe cunoscutii preoți de rang astral înalt (nu identic cu Zamolxis), 
Deceneu și Comosicus, iar ca nume mai puţin cunoscut este consemnat Zenta sau 
Suthes, percepuți ca oameni de vază înconjurați de o asemenea aură sacră care nu 
se dobândea prin studiu, ci era un har divin, specific persoanelor cu un rang astral 
ridicat şi foarte ridicat, cum au fost profeţii şi marii preoți. 

În această categorie sacerdotală specifică civilizaţiei geto-dacice, au existat 
şi alte structuri clericale, considerate drept forme incipiente ale „monahismului” 
geto-dac, din care făceau parte aşa-numiţii „kapnobatoi” și „ktistoi”, şi care sub 
raportul pregătirii erau considerate structuri pregătitoare (similare seminarelor 
noastre teologice de astăzi) pentru viitorii şi marii preoţi, cei care dețin harul 
divin. 

Întrucât religia geto-dacilor era o religie purificatoare, de esență morală, 
la fel ca și creștinismul, dispunând împreună de dimensiunea soteriologică şi 
eshatologică, rolul şi misiunea preoților, la fel ca şi astăzi, era şi este să vegheze 
asupra curățirii şi purificării morale şi a îndeplinirii atribuţiilor ce le revin sub 
raport cultic, doctrinar și ritualic. Mai concret, de a face mai uşor dialogul 
dintre om și Dumnezeu și, totodată, de a face mai uşoară trecerea din acest plan 
material în cel spiritual desăvârșit, care fără credinţă şi împlinire morală nu se 
poate realiza. 

Biserica a fost și a rămas acea instituţie sacră ce veghează drumul pe care 
nu de puține ori credincioşii se abat sau, şi mai grav, pe care unii nici nu-l cunosc, 
rătăcind în labirintul vieții fără posibilitate de revenire la ceea ce au fost sau vor 
deveni în alte planuri existenţiale. 

VI.2. PARADIGME INTERPRETATIVE ASUPRA 
BISERICII CREȘTINE 


VI.2.1. Paradigme teologice-religioase 


VI.2.1.1. Paradigma hristologică sau hristoforă 


O asemenea perspectivă absolutizează rolul lui lisus Hristos în 
fundamentarea spirituală-dogmatică și doctrinară a Bisericii Creştine, apelând 
în acest sens la unele metafore şi simboluri ce întăresc rolul Mântuitorului în 
configurarea caracterului sacru al acestei Biserici. Așa cum se ştie și am anticipat 
deja şi noi, în perioada apostolică, Biserica emerge simbolic şi structural din 
elemente simbolizante, fiind considerată, pe de o parte „Trupul lui Hristos” 
(Rom. (12:4); I Cor. (12:13 şi 27), sau „Templul lui Dumnezeu”, iar pe de altă 
parte „mireasa lui Hristos” (Apoc.21:2), al cărui mire se subînţelege cine este. 

Dar cel mai bine corespunde acestei perspective hristologice sau hristofore, 
metafora ce surprindea raportul de consubstanțiere dintre Biserică și Hristos, 
şi anume, cea de „Trupul lui Hristos”, întrucât aşa cum sesiza şi Ion Bria (op. 
cit.p.61), „Hristos este, după învierea Sa, Capul (Kephalis) Bisericii pe care a 
răscumpărat-o cu însuși sângele său (Fapte 20:28) şi a înălţat-o în umanitatea Sa, 
la dreapta Tatălui, restaurând întreaga creaţie” (Col.1:18-19), din acest punct de 
vedere Hristos fiind considerat un „Nou Adam.” 

Aceasta nu înseamnă că există doar o coincidență ontologică între Biserică 
şi Hristos, „Mireasă” şi „Mire”, ci așa cum am anticipat, între cele două elemente 
se instituie un raport de consubstanţiere, întrucât mirele nu poate exista fără 
mireasă, şi nici invers, nu doar pentru o anumită perioadă de timp, ci ca mod 
existențial, întrucât în alt mod relația ar fi fără sens. 

Un asemenea principiu ontologic îi conferă Bisericii Creştine atributul 
de a fi Biserică hristoforă, reprezentând simbolul sacramental al umanităţii 
răscumpărate (Efes.5:25-27), trăind din şi prin puterea lui Hristos, Fiul lui 
Dumnezeu şi cea a Sfântului Duh, ca Persoane divine ipostaziate în Dumnezeu. 
Din acest punct de vedere, Sfântul Chiril al lerusalimului afirma că în Taina 
Euharistiei, Hristos şi Biserica sunt „concorporabili şi consanguini”, trupul 
reprezentând nu numai pâinea-hrana necesară subzistenței fiziologice, ci şi 
hrana spirituală, prin Biserică şi învăţăturile bisericești hrănindu-ne în primul 
rând sufletul pentru viața trecătoare de aici și pentru cea veşnică din altă lume 
necunoscută încă omului. 

Prin acest raport de consubstanțializare sau concorporabilitate şi 
consanguinitate, ca instituție Biserica prelungește întruparea lui Hristos, fără 
Biserică Hristos nefiind decât ceea ce cred esoteriştii că ar fi, un animator spiritual 
de rang astral înalt care s-a întrupat în lisus Hristos din Nazaret, Antoniu din 
Tania, Simon Magul, Contele de Saint de Germaine sau alte personalități cu 

rang astral ridicat, care prin moartea lor fizică au fost transmutaţi într-un alt plan 
existenţial. Pe lângă aceste personalităţi astrale, Hristos a fost mai mult, şi în 
același timp, mai mare decât oricare dintre acestea, întrucât prin reforma spirituală 
a schimbat ordinea lumii, creând o religie şi o Biserică ce avea să cucerească mai 
mult decât oricare altă religie existentă până în prezent pe pământ. Nici Budha și 
nici Mahomed nu au avut o asemenea putere de influenţă şi înţelepciune precum 
lisus Hristos, întrucât aceștia nu erau decât oameni, pe când Hristos deţine o 
dublă natură: pe cea de om şi pe cea de Dumnezeu, sacrificându-se ca Fiu a lui 
Dumnezeu pentru dumnezeirea omului și umanității. 


VI.2.1.2. Paradigma pnevmatologică 


Pe lângă această perspectivă  hristoforă, corespondentă naturii 
consubstanțiale dintre Biserică şi Hristos, Biserica Creştină poate fi analizată şi 
din perspectivă pnevmatologică. Această particularitate se poate „traduce” prin 
faptul că Biserica Creştină pune un mare accent pe Duhul Sfânt şi, în mod evident, 
şi pe celelalte două Persoane divine aflate în acelaşi raport în cadrul trinității. Şi 
această deoarece, un prim moment al constituirii acestui „Templu lui Dumnezeu” 
este cel ce coincide cu pogorârea Duhului Sfânt cu ocazia Cincizecimii, adică 
atunci când s-au adunat apostolii şi Maica Domnului după cinzeci de zile de la 
învierea Mântuitorului. 

Pogorât în ipostază proprie, Duhul Sfânt s-a constituit martorul lui lisus 
Hristos, care împreună duc la împlinire lucrarea de răscumpărare şi mântuire 
a omenirii. Prin această putere şi lucrare a Duhului Sfânt se adună „poporul 
lui Dumnezeu”, în Biserică, adică în trupul lui Hristos. Prin ceea ce ar trebui 
să 1 se recunoască superioritate Bisericii Creștine faţă de alte biserici şi religii, 
este tocmai această perspectivă pnevmatologică. Şi aceasta deoarece este singura 
Biserică care îl poate mărturisi pe Hristos în și prin Duhul Sfânt (I Cor.12:3), 
această mărturisire sfântă constituindu-se principiul existenței şi vitalității ei 
(Fapte 9:31). 

De aceea, teologia creştină este în primul rând o teologie pnevmatologică, 
adică teologia Duhului Sfânt. Astfel, Biserica Creștină propovăduieşte puterea 
divină treimică, unde Sfântul Duh a fost la început interpretat ca a fi Persoană 
divină, alături de Dumnezeu Tatăl şi Dumnezeu Fiul. Ruptura, sau mai bine zis 
disjungerea în cadrul acestei unități, când Duhul Sfânt nu mai era decât o putere 
- energie divină, s-a realizat mai târziu prin intermediul ereziilor şi mişcărilor 
reformatoare din cadrul protestantismului şi neoprotestantismului. Grupări 
religioase unde sunt şi asemenea doctrine care absolutizează rolul Duhului Sfânt, 
cum ar fi Biserica Penticostală Apostolică, în care Cincizecimea se constituie 
fundamentul doctrinar al acestei Biserici Creştine disidente. 

În plan conceptual, ca să nu spunem doctrinar, această diversitate de opinie 
privind unitatea lui Dumnezeu prin cele trei Persoane divine apare chiar între 
primii apostoli ai Bisericii Creștine. Atunci, când Sfântul Apostol loan vorbeşte 

de unitatea Bisericii după chipul vieţii treimice, acordând valenţe divine depline 
celor trei Persoane divine, şi când spre deosebire de acesta, Sfântul Apostol 
Pavel insistă asupra diversității bisericii după modelul Trupului, invocând ca 
argument faptul că „Trupul nu este un mădular, ci multe” (I Cor.12:4). Nu trebuie 
să absolutizăm această diversitate întrucât ea este raportată sau percepută într-o 
manieră holistică, ca întreg şi nu ca o sumă a părţilor. În acest sens, Apostolul 
Pavel afirma: „Căci precum trupul una este și are mădulare multe, iar toate 
mădularele trupului, multe fiind, sunt un trup, așa și Hristos” (I Cor. 12:12). Prin 
această afirmaţie a încercat să demonstreze caracterul unitar al Bisericii prin 
diversitate, de unde şi o anumită autonomie ecleziastică în cadrul creştinismului, 
fiind cea mai diversă și polimorfă religie care a existat până în prezent. 


VI.2.1.3. Paradigma eshatologică 

Biserica Creştină poate fi analizată şi interpretată şi din perspectivă 
eshatologică, dimensiune surprinsă şi prezentată de evangheliştii Matei (25:1); 
Marcu (2:1 şi de loan, în Apocalipsă (21:1). Cei care analizează din această 
perspectivă instituţia creştină consideră că Biserica în creştinism este „semnul, 
parabola și prezenţa anticipată a Împărăției lui Dumnezeu” (Ion Bria op.cit.p.62), 
dar şi „Comunitatea de creştini într-un loc dat, adică Biserica pământească (II 
Tim. 4:6), fiind nedespărțită de Biserica cerească sau comunitatea sfinţilor şi a 
îngerilor, de aşa-numita creaţie nevăzută. 

În această dublă calitate instituţionalizată, prin Biserică Dumnezeu va 
stabili Împărăţia Sa veşnică în cer și pe pământ, după cum arată şi Mântuitorul în 
Rugăciunea Domnească-Tatăl Nostru, prin binecunoscuta sintagmă ce vizează o 
asemenea analogie, „precum în cer așa şi pe pământ”, aspecte asupra cărora am 
insistat şi vom insista în altă secvență a capitolului acestei lucrări. Deducem cu 
uşurinţă că sarcina Bisericii este cu mult mai complexă decât este cea exercitată, 
vizând două lumi şi nu doar cea terestră, care se constituie, din păcate, într-o 
sursă a privilegiilor celor care gestionează credinţa şi pregătesc drumul spre 
destinaţia finală a existenţei sufletului. Din acest punct de vedere, Biserica cu tot 
ceea ce se înţelege prin ea: cler şi enoriaşi, ar trebui să propovăduiască mai mult 
sensul celeilalte lumi, cum a şi făcut creştinismul primar, mai ales ortodoxismul. 
Cei care au rămas la sensul dogmatic și doctrinar primar al creştinismului, încât 
Biserica să nu devină doar un mijloc la îndemâna celor care „simulează” credinţa, 
îndeplinindu-și sarcinile de serviciu ca oricare funcționar la locul de muncă, cum 
a devenit pentru cei mai mulți și Biserica. 


VI.2.1.4. Paradigma soteriologică 


Datorită faptului că Biserica Creștină propovăduieşte mântuirea şi 
nemurirea sufletului, are un profund caracter soteriologic. Ea susține şi 
propovăduieşte învierea prin care fortifică cugetul nostru şi simţul răspunderilor 
morale față de oameni, pentru că dacă Dumnezeu-Fiul va învia într-o zi şi îi va 

judeca pe toţi pentru ceea ce au săvârșit în viaţa pământească. Adică, pentru 
modul cum au întrebuințat şi au valorizat rostul sufletului lor din această viață și 
lume pentru tot binele şi pentru tot răul săvârşit de umanitate. De aceea, Biserica 
Creştină și creştinismul în general devine nu numai o doctrină de credință, ci 
se constituie şi într-un nou îndreptar de viață morală. Este pilduitoare în acest 
sens binecunoscuta sintagmă hristologică: „Eu sunt lumina lumii. Cel ce vine 
după mine nu va umbla în întuneric, ci va avea lumina vieţii.” Și aceasta pentru 
că Mântuitorul, „îndreptarul de viață morală”, ne învaţă prin pilda vieţii sale, 
virtuțile prin care se obține îmbunătățirea şi desăvârșirea morală exprimată 
prin iubire, bunătate sufletească, pacea între oameni şi pe pământ, frăția, mila, 
smerenia, milostenia, răbdarea, iertarea, sinceritatea, munca dezinteresată şi 
lepădarea de sine până la uitarea de sine și jertfa individuală-supremă pentru 
binele comun. 

Atitudine susţinută de cei mai mari filosofi ai umanităţii, şi în mod deosebit 
de iluministul german, I. Kant, care avea să afirme că: „Dacă evanghelia n-ar fi 
lăsat să ţâşnească de pe paginile ei învăţăturile morale, care să alcătuiască temelia 
neclintită a vieții omenirii întregi, apoi filosofia nu le-ar fi elaborat nici până 
astăzi în curăţia lor divină.” Sau la noi, marele revoluţionar şi patriot, Nicolae 
Bălcescu, legat de principiul creştin al libertăţii afirma că: „Hristos a descoperit 
fiecărui individ legea libertăţii, a demnității, a moralității și a perfecționabilității 
absolute.” Opinii aspru combătute de un alt filosof german, Fr. Nietzsche, în 
lucrarea „Antichristul”, unde într-un mod sarcastic afirma că: „Creştinismul 
este unicul mare blestem, unica mare depravare, morala robilor, un nou sens, 
cea mai mare corupție, o uneltire împotriva sănătății, a frumuseţii, a dreptății, a 
vitejiei, a spiritului, o nemuritoare pată de rușine asupra omenirii.” Idee la care 
subscriu liderii altor religii, în mod deosebit gnosticii şi esotericii - iluminații, 
care îşi arogă deplinătatea adevărurilor legate de marile probleme spirituale și de 
cunoaștere în general. 


VI.2.2. Paradigme laice-știinţifice 


VI.2.2.1. Paradigma funcționalistă 


Prin reproducerea acestui citat depăşim aceste perspective ce presupun un 
caracter mai mult teoretic decât unul praxiologic, intrând într-o altă perspectivă 
analitică, şi anume în cea funcționalistă, perspectivă care vizează mai mult latura 
practică şi pragmatică-socială a acestei structuri instituționale a religiei creștine. 
De aceea, sub raport funcțional, în concepția credincioşilor creştini, Biserica 
îndeplineşte o multitudine de funcţii şi ca atare nu deține doar un scop în sine, 
nefiind autosuficientă, ci întreţine în primul rând credinţa, care nu-şi are temelia 
în înţelepciunea oamenilor, ci în puterea lui Dumnezeu (I Cor.2:5). În acest sens 
este cunoscut faptul că, Biserica Creştină afirmă, cultivă, conservă şi perpetuează 
credința în certitudinea nemuririi, de care se leagă entuziasmul creator al 

spiritului omenesc în toate domeniile de activitate în această lume, şi mai ales 
pentru cea de dincolo, care pentru „muritorul” de rând este o necunoscută, la fel 
ca și ziua de mâine, chiar dacă se petrece aici pe pământ, într-o lume reală şi nu 
în una virtuală. 

Funcţiile Bisericii şi cele ale credinței religioase sunt multiple şi diverse, 
unele vizând individul, în scopul mântuirii, iar altele comunităţile religioase sau 
chiar întreaga societate, creând echilibru şi armonie socială, mai ales atunci când 
nu intervine forța de influență a unor lideri și grupuri religioase ostile unității 
şi armoniei religioase. De aceea nu întotdeauna, nici Biserica și nici religia nu 
şi-au exercitat numai atribuții benefice omului și progresului spiritual, mai ales 
cel ştiinţific, sub decizia puterii religioase - a unor Papi, fiind arşi pe rug sau 
persecutați mari savanți ai omenirii, binecunoscuţi de altfel publicului larg. Tot 
sub autoritatea ecleziastică şi politică s-au purtat multe războaie în care au murit 
mulți creștini şi necreştini nevinovaţi, în numele unei false conștiințe și credinţe 
religioase propovăduite de cei care îl slujeau pe Dumnezeu mai mult cu sabia 
decât cu crucea. 


VI.2.2.2. Paradigma sociologică 


Pe lângă celelalte modalităţi prin care am analizat Biserica, perspectiva 
sociologică vizează mai mult latura cantitativă şi de formă decât cea calitativă 
şi de conţinut. Sub raport sociologic, Biserica este o structură instituțională 
ce reunește indivizi cu principii, credinţe, practici ritualice ce cad sub aceeaşi 
incidență normativă, dogmatică şi doctrinară. Acest cuvânt prin care desemnăm 
această reuniune de credință, Biserica, este o adunare care din perspectiva 
creștinismului este a tuturor credincioșilor creștini, fiind alcătuită din „totalitatea 
celor botezați şi care cred în Hristos ca Dumnezeu şi om, totalitate care poartă şi 
denumirea de «poporul lui Dumnezeu» sau «Israel cel nou», substituind vechiul 
Israel” (cf. loan Mircea, op.cit.p.62). Aceasta este perspectiva holistică, cea care 
surprindea întregul, şi prin intermediul căreia Biserica era percepută şi ca „trupul 
Domnului lisus”, El însuşi fiind Capul ei (cf. Efeseni 1:22-23; 4:3; 15:16; I Cor. 
12:13; Col. 1:18; Rom.12:4-5). 

Dintr-o asemenea perspectivă a Bisericii, dar nu văzută, cum este cea 
terestră, este Biserica nevăzută, cea cerească, care şi ea, la rândul ei este o „adunare 
cerească”, - „cetate cerească și glorioasă” (Apocalipsa) pe care Dumnezeu „vroia 
să o aibă pentru Fiul Său preaiubit” (cf. A. Ladrierre op. cit.p.5), şi care este 
alcătuită (după acest autor) din cei care au crezut în Domnul lisus mort, înviat 
şi Slăvit, ale căror păcate au fost spălate în sângele Său (cf. Apocalipsa 1:5). 
Aceştia sunt născuţi din Dumnezeu (loan 3:9); Dumnezeu le-a dat Duhul Său (II 
Cor.1:22), astfel sunt uniți unii cu alții şi cu Domnul lisus în cer, având toţi aceeaşi 
viață ca şi cea a Mântuitorului (ibidem). Acesta este modul holistic și unitar de 
interpretare al Bisericii. Dintr-o altă perspectivă, cea taxonomică şi emergentă 

dimensiunii tainice și transcendente, în conformitate cu care biserica este o mare 
taină ascunsă de Dumnezeu din veşnicie (Efes.3:9), Biserica Creştină este „trupul 
lui lisus”, dar şi mădularele acestui trup, ceea ce înseamnă că „Fiecare credincios 
este un mădular al acestui trup, tot aşa de strâns legat de Domnul lisus, cum este 
legată mâna de trup”. 

Cuvântul lui Dumnezeu ne spune că trupul lui lisus, alcătuit astfel prin 
Duhul Sfânt, este unul (de unde şi atributul unităţii Bisericii Creştine - sbl.n.), 
de aceea această legătură nu poate să fie ruptă, întrucât este legătura unei 
vieţi cereşti și nepieritoare, a unei vieți care este chiar a Domnului lisus” (cf. 
A. Ladrierre op.cit.). Nu în mod întâmplător această „taină ascunsă”, cum este 
denumită Biserica Creştină, este prezentată de către Mântuitor apostolilor şi 
Maicii Domnului, doar într-un anumit moment, atunci când la Cincizecime, 
după Înviere, a avut loc mărturia Duhului Sfânt care s-a pogorât din cer asupra 
acelei adunări din care avea să apară „turma cea mare” a credincioşilor în Sfânta 
Treime. Astfel, la zidirea Bisericii Creştine nu stă numai Jertfa Mântuitorului, ci 
şi învierea şi proslăvirea Sa, precum şi lucrarea Duhului Sfânt. La început prin 
intermediul Apostolilor, când după Cincizecime, Biserica începe să se întărească 
şi să se răspândească cu repeziciune în toată lumea. În acest mod iau ființă, după 
modelul Bisericii Mamă din Ierusalim, Bisericile locale în Iudeea, Galileea şi 
Samaria (Fapte 9:31). 

Rolul decisiv în răspândirea doctrinei creştine, adică cuvântul Mântuitorului, 
în această perioadă apostolică a creştinismului îl deține Apostolul Pavel, după 
convertirea lui pe drumul Damascului, prin lucrarea Duhului Sfânt. Astfel, au luat 
naştere Bisericile locale din: Antiohia, Efes, Laodiceea, Filipi, Tesalonic, Corint, 
Creta şi Roma, precum şi cele din Asia Mică. De aceea, termenul de biserică avea 
mai mult un conținut și semnificație sociologică, vizând comunitățile locale, adică 
Bisericile locale, unde apostolii rânduiau cele necesare sub raport administrativ 
şi duhovnicesc, ceea ce înseamnă de fapt viaţă şi trăire religioasă-religiozitate. În 
acest sens au fost create structuri şi ierarhii ecleziastice unde un rol determinant 
îl deținea episcopul, cel care numea preoții și diaconii, ca elemente structurale ale 
Bisericii Creştine primare. 

Nu trebuie însă ignorat faptul că „Prefigurarea zidirii sau a întemeierii 
bisericii se începuse demult de Dumnezeu, în Vechiul Testament, prin alegerea 
lui Israel, a templului și rânduielilor lui cultice şi prin vestirile prorocilor despre 
Mesia şi cele ce aveau să se întâmple cu EI” (cf. loan Mircea, op.cit. p.62). De 
unde rezultă că apariţia bisericii nu a fost o „decizie” de moment a cuiva, ci un 
proces în care rolul decisiv l-a avut lisus Hristos, Dumnezeu întrupat în Fiu, 
obiectivat în lume ca Logos divin. 

Într-un asemenea context procesual şi fenomenologice, prima etapă a 
întemeierii Bisericii Creştine s-a încheiat, după cum susţin teologii, cu jertfa de pe 
cruce a Mântuitorului, când a rostit ultimul cuvânt: „Săvârşitu-s-a” (loan 19:30). 

Astfel, prin jertfa Sa unică și universală, ce intră în algoritmul răscumpărării şi 
mântuirii omenirii, s-a jertfit ca „Mielul lui Dumnezeu”, Care ridică păcatele 
lumii (loan 1:29), făcându-se şi Mijlocitor al Noului Testament (Evrei 9:14-15). 
În acest mod se săvârşea opera de răscumpărare şi de împăcare a omenirii cu 
Dumnezeu, deschizând calea înfrățirii popoarelor între ele (Efes.2:14-16). 

Din păcate această structură unitară şi omogenă a credincioşilor, şi cu atât 
mai mult înfrățirea popoarelor într-o singură credință şi religie, a rămas doar 
un deziderat al Mântuitorului, primând neînţelegerea și intoleranţa religioasă. În 
acest mod, prin prisma unor neînțelegeri și interese politice şi teologice, religia 
a devenit tot mai eterogenă şi contradictorie, ceea ce a condus nu la întărirea 
unităţii, ci la slăbirea şi fragmentarea acestei unități doctrinare, creştinismul fiind 
una dintre cele mai polimorfe şi divizive religii din câte au existat şi cunoscut 
până în prezent. 

Așa cum tinerii s-au sacrificat pe altarul libertăţii în Revoluţia română 
din decembrie-1989, în beneficiul celor care au profitat de pe urma acelei jertfe 
comune, tot așa au profitat în urma jertfei Mântuitorului pentru răscumpărarea 
păcatelor, cei care au pus pe prim-plan interesul de grup şi s-au constituit în 
grupări pretins religioase, dar care ignorau mesajul divin, exprimat de Mântuitor 
în numele unor interese disimulate care nu au nimic cu religia şi spiritul creștin. 

Pentru adevărații credincioși, Biserica este lăcaşul unde se adună, se roagă 
şi se închină, şi unde împărtăşesc credința divină prin intermediul duhovniciei 
celor înzestrați cu har divin, cei care călăuzesc credincioșii spre credință şi 
mântuire salvatoare. 


VI.2.2.3. Paradigma socializatoare 


Prin practicile sale ritualice şi cuvântul evanghelic, creştinismul şi în 
mod deosebit Biserica Creştină îndeplineşte şi o funcţie socializatoare şi de 
integrare socială. Această funcție socializatoare este în interdependenţă şi 
complementaritate funcțională cu celelalte funcţii şi perspective analizate, în mod 
deosebit funcţiile şi perspectivele eshatologică şi soteriologică întrucât, aşa cum 
uşor se poate deduce, fără credinţă și Biserică, mântuire şi speranţă într-o altă 
existență mai bună decât cea de pe pământ, nu se poate realiza îndumnezeirea. 
Această viață este „paşaportul” spre un loc necunoscut, iar pământul, „nota de 
plată” pe care o vom deconta într-o altă lume decât aceasta în care am săvârşit 
păcatele care trebuie răscumpărate. 

Raportându-ne însă la funcția eshatologică, la cea legată de cealaltă viață 
sau la nemurirea sufletului, ne putem pune întrebarea retorică asupra rolului 
Bisericii şi credinţei religioase cu privire la aceste aspecte esenţiale ale vieții 
prezente şi viitoare. Şi anume, dacă şi-ar mai avea această viață omenească, 
cu toate frământările şi aspiraţiile ei, cu toate suferințele şi idealurile ei, vreun 
sens şi vreun preț, dacă nu ar fi pătrunsă până în cele mai adânci fibre ale ei de 

conştiinţa nemuririi şi de certitudinea învierii? Răspunsul dat, în mod invariabil, 
nu poate fi decât negativ. 

Religia și în mod deosebit Biserica afirmă, cultivă, conservă şi perpetuează 
certitudinea nemuririi, de care se leagă entuziasmul creator al spiritului omenesc 
în toate domeniile de activitate în această lume trecătoare, oferind o ultimă 
speranţă. 

Desigur, rolul şi funcțiile religiei creştine, şi cu atât mai puţin ale Bisericii, 
nu se pot exercita în afara colectivității și comunităţii credincioşilor, chiar dacă 
puterea aparţine lui Dumnezeu. De aceea, datoria noastră de credincioşi creştini 
este să apelăm în mod neîncetat la puterile spirituale, la puterile harice ale Bisericii, 
pentru ca prin ele să luptăm împotriva păcatelor săvârşite de fiecare dintre noi, 
adică să răspundem la apelurile Bisericii, ale căror ecouri le simţim zilnic în 
conştiinţă. Astfel, prin socializarea religioasă, adică prin recunoşterea normelor 
şi valorilor creştine, cel puţin ale Decalogului biblic, vom putea să devenim mai 
buni şi mai utili societăţii, şi, de ce să nu spunem, mai plăcuţi lui Dumnezeu. 


VI.3. ATRIBUTELE BISERICII CREȘTINE 


Biserica Creștină se distinge de celelalte biserici prin faptul că este: 
unitară, sacră, soborniciască şi apostolească, atribute formulate în Fapte (15:2- 
22) de către Sfântul Apostol Pavel, care afirma că „Una sfântă, sobornicească şi 
apostolească” este Biserica Creştină, ca cea mai mare taină ascunsă de Dumnezeu 
din veşnicie, după cum susţine acelaşi apostol în Efes. (3:9). Vom analiza în mod 
succint aceste atribute ce particularizează Biserica Creştină de celelalte instituții 
ecleziastic ale altor religii. 

Atributul unităţii 

Acest atribut rezultă de la Întemeietorul ei care a fost unul, lisus Hristos 
şi nu mai mulți. Cei care au pus piatra de temelie, după cum se autorevendică 
catolicii care îl recunosc ca întemeietor al Bisericii Creştine pe Apostolul Petru. 
Caracterul unitar rezultă și din faptul că Biserica Creştină este însuflețită de un 
singur Duh Sfânt - energie divină, care după catolici purcede şi de la Dumnezeu 
Fiul, nu numai de la Dumnezeu Tatăl, ca la ortodocşi. Aceasta a condus la 
sciziunea unităţii în cele două Biserici, în anul 1054, creând premisele instabilități 
ecleziastice, devenind o structură eterogenă lipsită de acest caracter unitar şi 
omogen sub raport dogmatic şi doctrinar, afectând, în ultimă instanţă, caracterul 
de universalitate al Bisericii Creştine 

Un alt argument ce vine în sprijinul susținerii acestui atribut, este exprimat 
prin acea analogie dintre unitatea firii umane şi chipul lui Dumnezeu, ca o 
„comuniune a unei supreme iubiri.” De aceea, unitatea Bisericii emerge şi din 
coexistența dintre natural şi supranatural sau, ulterior, dintre Biserica văzută şi 
cea nevăzută. Temeiul biblic al unităţii ecleziastice creştine este regăsit în Efeseni 

(4:46), unde stă scris: „Este un singur trup şi un singur Duh, precum şi chemaţi 
ați fost la o singură nădejde; este un Domn, o credință, un Botez.” 

Caracterul unitar rezultă şi este întărit în același timp prin unitatea 
dogmatică - doctrinară, canonică şi cultică, precum și sub raport managerial, 
dispunând la început de o conducere sinodală unică, care ulterior s-a scindat 
în cel puţin două „centre de putere”: cel ce aparţine catolicilor, sub conducerea 
Suveranului Pontif, şi cel ce aparţine ortodoxismului, cu centrul de putere 
aflat la Constantinopol, care dispune de o mai mare autonomie a Bisericilor 
aparținătoare. 


Atributul sacralităţii 

Logica acestui atribut este sinonimă cu atributul unității, sacralitatea 
Bisericii fiind consecința firească a premisei, adică a naturii sacre a 
Întemeietorului ei. De aceea, în raport cu acest atribut, Biserica Creştină este 
denumită şi „Biserica lui Dumnezeu” sau „Biserica lui Hristos”, „Trupul lui 
Hristos”, „Templul lui Dumnezeu”, „Poporul lui Dumnezeu” (cf. I Petru 2:2- 
10; Evrei 4:9; 10:30;11:25). Caracterul sacru al Bisericii Creștine rezultă şi din 
practicile ritualice, mai ales cele recunoscute şi practicate de către ortodocşi şi 
catolici, în mod deosebit cele şapte Sfintele Taine care induc efecte ce cad sub 
incidența sacrului, precum şi de acțiunea Sfântului Duh care se răsfrânge a 
supra întregii vieți şi comunităţi bisericeşti. De aici şi denumirea de „Biserică 
cerească.” Din perspectiva acestui atribut, Biserica Creştină este considerată 
a fi un „organism teandric” (Theos-Dumnezeu şi anerhandros-om), ceea ce 
înseamnă organism divino-uman (cf. Ge. Remete op.cit.p.285). 

Temeiurile biblice ale acestui atribut sunt multiple şi diverse, printre cele 
prezentate în mod explicit, mai facem trimitere și la Efeseni (5:25-27), unde 
Apostolul Pavel afirmă că „Hristos a iubit Biserica şi s-a dat pe Sine pentru ea, 
ca s-o sfințească, curăţind-o prin baia apei prin cuvânt şi ca s-o înfățişeze Sieși, 
Biserica sfințită neavând pată, sau zbârcitură, ori altceva de felul acesta, ci ca să 
fie sfântă şi fără de prihană.” 

Atributul sobornicităţii şi apostolicităţii 

Pe lângă faptul că Biserica Creștină este sacră, ea este şi soborniceasă, 
având o misiune şi vocație universalistă, aceea de a cuprinde în cadrul ei întreaga 
lume-toate neamurile pământului. Este sobornicească şi prin faptul că se conduce 
prin soboare-sinoade ecumenice la care participă episcopi urmaşi ai Sfinților 
Apostoli. De aceea, Biserica Creştină este şi apostolică, întrucât este zidită pe 
temelia apostolilor, piatra cea din capul unghiului fiind însă lisus Hristos. 

Se poate desprinde asemănarea dintre creștinism şi societatea secretă 
primitivă a francmasoneriei, unde multe noțiuni, cum ar fi cea de unghi, zid 
(francmason însemnând zidar liber), sunt comune şi au stat la baza acestei 

societăți iniţiatice, de care lisus Hristos se crede că nu ar fi fost străin, mai ales 
dacă îl acceptăm a fi unul dintre cei mai mari inițiați. 

Revenind la atributul apostolităţii, vom preciza că acest atribut rezultă în 
primul rând din faptul că Biserica Creştină este întemeiată de Iisus Hristos şi 
este aşezată pe temelia apostolilor. În doilea rând, din faptul că doctrina creştină 
a fost răspândită la început, în așa-numita perioadă apostolică a creştinismului, 
exclusiv de apostoli, ei fiind singurii în măsură să decripteze mesajul evanghelic 
exprimat de Mântuitor și care a fost transmis pe cale orală şi în scris urmaşilor, 
comunităților creştine. Aceştia au fost cei care au primit porunca de la lisus 
Hristos, în calitate de ucenici şi apoi de Sfinţi Apostoli: „Propovăduiţi Evanghelia 
la toată făptura” (Matei 16:15) şi „învăţaţi toate neamurile botezându-le în numele 
Tatălui, Fiului şi Sfântului Duh, învățându-i să păzească toate câte v-am poruncit 
vouă” (Matei 28:19-20). 

Tot de apostolitate ţine şi Întemeierea biblică a acestui atribut care este 
regăsită în I Tim. (3:15); Evrei (10:21); Petru (3:2) ş.a. Tot de apostolicitatea 
Bisericii Creştine ţine și succesiunea apostolică neîntreruptă, adică „transmiterea 
neîntreruptă a harului episcopal la Apostoli, din episcop în episcop până astăzi 
(până în prezent succedându-se 265 de episcopi urmaşi ai Apostolului Petru la 
Roma, adică Suverani Pontifi n.n.), la episcopii de azi sfințiți în mod canonic” 
(Ge. Remete, op.cit.p.298): 

Acest atribut al sobornicităţii este strict legat de cel al universalităţii, fiind 
sobornică prin universalitate, adică prin catolicitate. În acest sens, teologul 
bulgar Ştefan Țankov arăta că termenul grecesc de „katholos” desemnează un 
întreg care nu se schimbă în esenţă prin diviziune, ceea ce arată că Biserica 
este un întreg care nu se schimbă în ființa lui, fiind o comuniune universală, 
sfântă, aflată într-o unitate desăvârşită (cf. Ge. Remete, op.cit. p.298). De unde 
concluzia că universalitatea implică unitatea prin diversitate şi că în afara acestei 
unități creştine-ecumenism, Biserica Creştină pierde din autoritate şi influență 
dogmatică, fiind tot mai mult invalidată sub raport dogmatic şi doctrinar de aceste 
contradicții dogmatice interne. Fapt ce a condus în ultimă instanță la destrămarea 
unității şi adâncirea diversității, premise favorabile procesului de secularizare şi 
laicizare a Bisericii şi a religiei în general. 

O diversitate plină de contradicții este în fapt istoria creştinismului, ca 
reproducere după viața de pe pământ a Mântuitorului, aşa cum este ea descrisă 
în Noul Testament. 

În scop demonstrativ vom face o paralelă între viaţa lui Iisus Hristos și 
particularităţile creștinismului, apelând şi la ceea ce afirma A. Ladrierre despre 
natura şi condiția umană a Mântuitorului aici pe pământ. După autorul citat: 
„Istoria Celui care a venit din cer la noi (creştinismul fiind de origine transcendentă 
şi nu imanentă - sbl.n.) şi a fost aici pe pământ, mai întâi un copilaş în slăbiciune 
şi sărăcie (asemenea primilor comunități creştine - sbl.n.), apoi un om plin de 

har şi de bunătate (specific perioadei apostolice şi patristice a creștinismului 
- sbl.n.), făcând bine tuturor, dar care a fost necunoscut, disprețuit, lepădat, 
acoperit de insulte (asemenea creştinismului până la împăratul Constantin, când 
devine religie de stat - sbl.n.) şi, în cele din urmă, răstignit pe cruce, pe care 
a şi murit (asemenea fenomenului secularizării din cadrul creştinismului care 
duce la o moarte lentă, din interior, cum a şi murit de fapt creştinismul inițial, 
care a mai rămas doar în cadrul ortodoxismului ca dreaptă credință - sbl.n.), 
catolicismul şi ulterior protestantismul politizându-se tot mai mult, devenind 
când o anexă a puterii politice, când invers, puterea politică devenea vasală 
puterii religioase, aspecte pe care le vom trata într-o altă carte destinate acestui 
raport dintre religie şi politică. 


VI.4. ORGANIZAREA ȘI FUNCȚIONAREA 
BISERICII CREȘTINE 


Așa cum uşor se poate deduce, nucleul în jurul căreia gravitează puterea 
religioasă este instituția de cult în cadrul căreia se manifestă, şi anume Biserica 
sau alte lăcașuri de cult, specifice altor religii decât celei creștine. Chiar dacă 
omul zilelor noastre este mai bine informat decât cel al perioadelor trecute și, 
totodată, dispune de mai multe informaţii în orice domenii, este de neconceput 
viaţa sa religioasă și chiar credinţa în afara unor asemenea instituții educaționale 
şi socializatoare, alături de familie, şcoală şi mass-media. Fără această instituţie 
unificatoare, religia şi religiozitatea s-ar individualiza, iar puterea religioasă 
s-ar diminua până la anihilarea acesteia, la fel şi religia, fiind transformată sau 
asimilată de filosofie, gnostică ori esoterism, neputând exista şi funcţiona ca 
fenomen social și cultural-spiritual. 

Să vedem care a fost configuraţia etiologică a acestei instituţii ecleziastice, 
adică de ce a fost necesară şi mai este şi în prezent biserica? Răspunsul este uşor 
de dedus. În primul rând, pentru că este unica instituţie sacră care îi conferă 
legitimitate şi autoritate puterii religioase - ecleziastice, prin mecanismul 
transferului puterii divine asupra întregii lumi, delimitându-se în mod dual, o 
lume păcătoasă şi profană, faţă de o altă lume, credincioasă şi sacră, una reală 
şi una virtuală sub raport ontologic. Se subînţelege că în urma căderii omului 
prin păcatul originar, omenirea este preponderent păcătoasă, nedispunând nici de 
noțiunile religioase care să-l poată orienta în acel mediu ostil în care trăia, spre o 
altă viaţă, şi nici de sentimente şi credinţe religioase sistematizate. 

Așa cum se ştie din antropologie, arheologie şi istoria religiilor, religia 
s-a format şi s-a consolidat printr-un „reflex necondiţionat religios”, prin acea 
„nostalgie a absolutului” de care a beneficiat omul primitiv din partea divinității 
chiar de la începuturile sale preistorice, dezvoltându-se de la o etapă istorică 
la alta, în raport de dependenţă cu dezvoltarea credințelor religioase, şi nu în 

ultimă instanţă, cu raţiunea. În acest mod au apărut primele forme ale credinţei 
religioase difuze, legate mai mult de viaţă şi de moarte, prin intermediul cărora 
s-a acordat putere unor forțe miraculoase - magice şi unor spirite din altă lume, 
religia situându-se într-o continuă dinamică şi metamorfozare, puterea religioasă 
fiind emergentă unor puteri laice simbolizate şi convertite, ulterior, în mistică şi 
misticism. 

Putem spune că din punct de vedere antropologic, puterea religioasă derivă 
dintr-o putere exterioară omului și colectivităţi, la început cunoscând mai mult 
forme de manifestare laice, fiind atribuită unor personalități şi simboluri ce 
transcend puterea obișnuită a oamenilor obişnuiţi, prin calitățile ce le posedă 
aceşti indivizi cu capacități miraculoase, astfel că magia și puterea magică devin 
printre primele forme ale puterii religioase de mai târziu. 

Antropologia şi arheologia au demonstrat faptul că aceste forme prereligioase 
ale puterii religioase au apărut în perioada epocii pietrei, cu aproximativ 30.000- 
40.000 de ani în urmă, odată cu apariția primelor forme de organizare socială ale 
comunităților gentilice și ale triburilor. Așa apare cultul conducătorului (laic), 
când în fruntea ginții se afla un şef ales pentru calităţile sale personale, fizice 
şi spirituale, mai ales a capacităților organizatorice, şi nu în ultimă instanță, 
datorită însuşirilor sale carismatice. Asemenea premise laice au fost ulterior 
convertite în calități şi atribute ce aparțineau unei alte lumi. La început unei 
realități înconjurătoare, mai mult sau mai puțin înţelese, dar care prin intermediul 
mecanismului simbolizării şi semnificării s-a transformat într-o lume sacră, 
necunoscută şi chiar ostilă omului primitiv. Realitate la care se raporta afectiv și 
emoțional prin intermediul emoțiilor și sentimentelor religioase, a acelui reflex 
religios de natură ontogenetică şi axiologică. 

Întrucât ne interesează mai mult problematica puterii religiei creştine, în 
mod deosebit cea a Bisericii, în continuare vom face referință la acest subiect 
relativ controversat. Este unanim cunoscut că germenii creștinismului se regăsesc 
în scrierile Vechiului şi Noului Testament, și implicit și în cele ale Bisericii 
Creştine. 

Vom exemplifica cu asemenea resurse şi temeiuri biblice prin trimiterile 
succesive făcute la textul cărților Bibliei. Astfel, în Geneză (12:7), Moise afirma că 
primul lăcaş cultic a fost realizat de Avraam, în urma teofaniei - arătării Domnului 
acestuia, spunându-i prin intermediul revelației: „Țara aceasta o voi da urmașilor 
tăi”, urmând ca acolo Avraam să zidească un jertfelnic - altar Domnului, Celui ce 
se arătase. Din această perspectivă, teologia consideră Biserica, a fi, teofanie, o 
arătare tainică a dumnezeirii. 

Mai relevante ni se par relatările biblice despre biserică cele regăsite în 
cărțile Noului Testament, unde textul biblic face referință exclusiv la Biserica 
Creştină. Asemenea referințe explicite sunt regăsite în Evanghelia după Matei 
(16:18-19), unde Iisus i s-a adresat Apostolului Petru cu acele cuvinte celebre care 

s-au constituit în piatra de temelie a Bisericii Creştine: „Și Eu îţi spun ţie că tu 
eşti Petru şi pe această piatră voi zidi Biserica Mea şi porțile iadului nu o vor 
birui. Și-ţi voi da cheile împărăţiilor cerului, şi orice vei lega pe Pământ va fi legat 
ŞI în ceruri, şi orice vei dezlega pe Pământ, va fi dezlegat şi în ceruri”. Aspect 
asupra căruia am insistat în altă parte a lucrării, aşa că nu vom mai stărui asupra 
acestei probleme ce se constituie drept un nod gordian în delimitarea celor două 
biserici creștine şi a unor animozităţi care au existat între ele. 

Primii creștini sunt menţionaţi în Faptele Apostolilor, prima referinţa fiind 
făcută despre Biserica din Antiohia, unde credincioșii s-au numit pentru întâia 
oară creştini. În acest sens, textul biblic nou-testamentar relatează: „Aici Barnaba 
şi cu Saul - Pavel au stat un an întreg împreună, îndrumând în biserică şi învățând 
mult popor. Şi în Antiohia s-au numit ucenicii, pentru întâia oară creştini”. Prin 
aceasta biserica construită cu ajutorul Duhului Sfânt pătrunde, puterea divină 
fiind recunoscută în mai mare măsură decât în jertfelnicele iudeilor, martorul 
puterii divine fiind însuşi Fiul lui Dumnezeu, lisus Hristos. 

Acesta este în mare „algoritmul ” creştinismului, punctul alfa fiind regăsit 
în divinitate - în cer, iar punctul omega, în om şi pe pământ, adică în credință 
şi în biserică. De aceea puterea religioasă, şi implicit biserica, este precedată de 
puterea unificatoare divină, ecumenismul apărând cu necesitate într-un asemenea 
„Proiect divin” legat de îndumnezeirea prin preluarea puterii divine faţă de 
falsa putere invocată de unii pretinşi trimiși şi reprezentanţi ai lui Dumnezeu 
pe Pământ. Pentru religia creştină, Sfânta Scriptură, şi în mod deosebit Noul 
Testament, este proiectul unui asemenea ideal uman, puterea prin care se poate 
realiza aparținând în mod exclusiv lui Dumnezeu Treime, prin energia creatoare 
şi dominatoare, adică prin Duhul Sfânt. Astfel, Biserica mijloceşte „mijlocitorul”, 
şi nu determină, cel care poate şi vrea să determine fiind unul singur, mai presus 
de toate, Dumnezeu. 

Revenind la structurile de putere ale Biserici Creștine, şi prin intermediul 
acesteia, la puterea religioasă, trebuie subliniat faptul că şi această formă a puterii, 
ca oricare alta, cunoaște un anumit mod de organizare, presupunând anumite 
structuri ierarhice funcționale. Dar înainte de a prezenta o ierarhie ecleziastică 
este necesar să descifrăm sensurile noţiunii, care așa cum vom vedea, nu este 
unitară - omogenă sub raport semantic. Mai întâi, prin biserică putem înţelege 
ierarhia superioară a acesteia, însă nu în afara credincioşilor aparținători. Ceea 
ce este îndeobşte cunoscut şi acceptat de către credincioşi în legătură cu structura 
Bisericii Creştine este lăcaşul de închinare unde se desfăşoară activitatea cultică 
- ritualică, şi în mai mică măsură celelalte sensuri precizate. 

Aceste delimitări semantice au şi ele temeiuri biblice bine precizate, ele fiind 
regăsite în cărțile fondatorilor acestei instituţii religioase. Aşa cum menţionează 
Arhimandritul Ilie Cleopa în lucrarea „Că/ăuză în credința ortodoxă” (2000), 
majoritatea textelor ce stau la temelia creştinismului și a ierarhiei superioare a 

Bisericii Creştine sunt cele patru Evanghelii ale Noului Testament, precum și 
unele scrieri epistolare ale Apostolului Pavel. 

Astfel, în sens creștin prin Biserică se înțelege mai mult decât instituția 
propriu-zisă, totalitatea credincioşilor reuniți într-o asemenea credință în lăcașul 
public de închinare, (ceea ce în limba greacă este desemnat prin substantivul 
„koinos”, care înseamnă unire şi prin verbul „koinonia”, care înseamnă activitate 
comună într-un scop comun, şi din acest punct de vedere având o conotaţie 
sociologică). În mai mică măsură sunt interesaţi credincioşii de structura şi 
suprastructura bisericii ca instituție, ei sunt mai mult motivaţi de latura dogmatică 
şi ritualică decât de cea instituţional - organizațională, prin care fiinţează şi 
funcționează Biserica. 


VI.5. PUTEREA DECIZIONALĂ ÎN CREȘTINISM 


Aşa cum susține Apostolul Pavel (I Tim. 3:15) şi Evrei (10:21), emergenta 
acestei puteri rezidă în primul rând din faptul că Biserica este „Casa lui 
Dumnezeu”, fiind şi mai explicit în Efes. (3:15-16), unde afirma că „Biserica 
este Împărăţia lui Dumnezeu pe Pământ”. După evanghelistul Matei (13:47- 
50), este „asemenea năvodului care prinde şi peşti buni şi peşti răi, şi care de 
abia la sfârşitul veacurilor vor fi aleşi”. Biserica mai este denumită şi „Cetatea 
Domnului”, „Sionul Sfântului” lui Israel (Isaia 60:14), şi „Tarina lui Dumnezeu în 
care cresc şi grâul şi neghina până la seceriş, care este sfârşitul veacurilor când 
va fi aleasă neghina din drum” (I Cor 3:9, coroborat cu Matei 13:30). Aspecte la 
care am mai făcut referinţă. 

În ceea ce priveşte putere decizională centrală, vom sublinia faptul că 
deciziile doctrinare se iau în cadrul Sinoadelor Ecumenice, la care participă 
Bisericile Creştine din toate țările unde funcţionează această religie. Spre 
deosebire de aceste centre de putere, deciziile cu caracter național se iau de 
către ierarhiile ecleziastice naționale sau zonale, cum sunt episcopatele, până la 
un nivel de comunitate - protopopiate. După cum se ştie, Biserica se numeşte 
în mod asociativ „Trupul lui Hristos”, „mădularele” fiind toţi cei ai lui, însuşi 
Mântuitorul revendicându-și paternitatea creativă, denumind-o „Biserica Mea”, 
precum şi rolul de „cap al Bisericii” (cf. Matei 16:18). 

Aceasta nu înseamnă că ierarhia superioară a acestei instituţii trebuie să se 
situeze deasupra credincioşilor, şi nici instituţiile centrale deasupra celor locale, 
chiar dacă Biserica funcționează pe principiul centralismului şi ierarhiei. Același 
Duh Sfânt şi har Divin îi cuprinde şi pe preoții parohiilor în care slujesc Cuvântul 
şi puterea lui Dumnezeu, și pe înalții slujitori din cadrul ierarhiei ecleziastice. 
Caracterul infailibilităţii Sfântului Scaun Pontifical, prin reprezentantul puterii 
Bisericii Romano-Catolice, depăşeşte natura terestră a Bisericii Vii - pământeşti 

sau luptătoare, tendinţele de dominare ale bisericii şi, mai ales a conducătorului 
acestuia, sunt destul de frecvente în decursul istoriei. 

Un caz aparte este regăsit la noi în anul 1701, când catolicismul, din rațiuni 
mai mult politice decât religioase, a transformat o mare parte a enoriașilor 
ortodocși din Transilvania în enoriaşi de facto şi jure ai Bisericii Unite, prin aşa- 
numitul proces al uniației. 

Chiar dacă este pământească sau văzută, Biserica este și cerească 
(aparținând sfinților) sau nevăzută, ambele având acelaşi cap, pe lisus Hristos, şi 
nu pe Sfântul Apostol Petru, şi cu atât mai puţin pe vreun alt Papă. Atât păstorii 
cât şi cei păstoriți din cadrul Bisericii luptătoare - văzute au datoria să slujească 
Cuvântul lui Dumnezeu, regăsită în Sfânta Scriptură, şi să nu se suprapună cu 
acest cuvânt revelat care depăşeşte puterea oricărui om, fie el şi canonizat ca 
sfânt, aparținând din acest punct de vedere Bisericii Cereşti - triumfătoare, şi nu 
celei luptătoare - pământeşti, care trebuie să lupte cu forțele vrăjmașe ale răului 
din lume și nu doar să-şi revendice puteri supranaturale. 

Biserica Creştină trebuie să urmeze capul Întemeietorului ei, și nu exclusiv 
conducătorii lor prin deciziile luate în mod arbitrar, în virtutea dorinţei şi voinţei 
puterii ierarhice a acestora, în mod special a Suveranului Pontif. Nimeni nu avea 
dreptul să despartă creștinismul în cele două Biserici (Catolică şi Ortodoxă), la fel 
cum niciuna dintre aceste biserici nu are dreptul sacru de a se autorevendica de a 
fi mai dreaptă sau mai adevărată decât cealaltă. Așa cum se ştie, adevărul teologic 
al ortodoxismului şi catolicismului, legat de emergenţa Duhului Sfânt, este relativ 
atâta timp cât a fost creată o asemenea polemică între ele. Argumentele sunt mai 
mult decât raționale şi raționalizabile, şi în mai mică măsură revelate. 


Credem că întemeierea pretins rațională a acestor două biserici 
surori a avut mai mult raţiunile de ordin politic decât religios - teologic, 
niciun teolog neavând dreptul să adjudece în mod convingător şi sacru 
pretinsul adevăr absolut deţinut de vreo Biserică Creştină, fie catolică, 
fie ortodoxă. Nici nu este chiar atât de important acest lucru în economia 
raționamentelor, atât timp cât este admisă de ambele instituţii ecleziastice 
creştine dogma Sfintei Treimi. 

Diferenţele şi divergenţele nu se opresc aici. Ele sunt cu mult mai profunde, 
adâncind ruptura, chiar dacă ecumenismul este recunoscut prin efortul de 
unificare a celor două biserici desprinse. Este nevoie de o turmă și un păstor 
(cel puţin în cadrul creştinismului), şi nu de mai multe „turme” şi nici de mai 
mulți „păstori” care să beneficieze în urma separării credincioşilor creştini în 
conformitate cu dorinţa nelimitată de putere a unor conducători - lideri din 
ierarhia Bisericii Creştine. 

Sunt mulți „lupi îmbrăcaţi în piei de oaie”, atât în rândul cultelor protestante 
şi neoprotestante, cât şi în rândul celor împărtășiţi cu harul divin, dar care încalcă 

credinţa şi dogmele religioase unice. De unde conflictele interconfesionale atât de 
frecvente în ultima vreme la noi, şi nu numai. Cei care s-au pus în slujba puterii 
politice - Cezarului, din raţiuni şi interese „lumeşti” şi nu teologice - religioase, 
pot fi consideraţi „lupii” care doresc puterea și preamărirea, biserica devenind 
pentru ei mai mult un mijloc decât un scop, similar celor mai mulți oameni 
politici. 

Nu avea ce căuta în fosta Mare Adunare Naţională şi nici în prezent în 
Parlamentul României nicio față bisericească, ştiut fiind faptul că politicienii și 
instituţiile statului, în general, slujesc de cele mai multe ori forțele malefice - ale 
diavolului şi nu pe Dumnezeu. Nu este atributul şi nici chiar demnitatea niciunui 
Papă să împartă, în conivență cu reprezentanţii marilor puteri politice şi militare, 
zonele de influenţă politică şi geografică, şi nici chiar să contribuie la dărâmarea 
unui sistem politic, care aşa cum ne învaţă teologia, ca o rânduire şi ordine este 
supus voinţei divine şi nu puterii politice sau a dorinţei vreunui conducător 
terestru, fie el şi Papă, cu tot ce derivă dintr-un asemenea status religios superior. 

Puterea ecleziastică emerge caracterului ei sacru şi prin deducție logică, 
plecându-se de la premisa că dacă însuşi întemeietorul ei este sfânt şi parte a 
puterii divine, nu se putea întemeia decât tot ca o putere sacră. Pe lângă caracterul 
sacralității, Biserica Creştină este sobornicească (universală şi ecumenică), 
avânt o misiune și o vocaţie universalistă -, aceea de a cuprinde în cadrul ei 
întreaga lume, toate neamurile pământului. Este sobornicească şi prin faptul că 
se conduce prin soboare - sinoade ecumenice la care participă episcopii urmași 
ai Sfinților Apostoli. De aceea, Biserica Creştină este şi apostolică, întrucât este 
zidită pe temelia apostolilor, piatra cea din capul unghiului fiind însuşi lisus 
Hristos. Prin această sintagmă „capul unghiului” este evidențiată o asemănare 
izbitoare cu societatea secretă primitivă a francmasoneriei, unde noțiunea de 
unghi este frecvent regăsită, stând la baza doctrinei acestor societăţi secrete. Este 
apostolică în primul rând pentru faptul că a fost răspândită în lume de apostoli, 
conducându-se după normele religioase rânduite de aceştia (Petru 3:2; Iuda 1:17). 

Un asemenea postulat normativ astăzi nu mai este valabil deoarece 
normativismul dogmatic religios, şi mai ales pârghiile necesare impunerii unor 
norme religioase, nu mai sunt viabile decât pentru cei care cred fără să „cerceteze”, 
sau pentru cei care cel mult trec prin filtrul rațiunii lor ceea ce li se inoculează. 
În acest sens, un istoric și sociolog al religiilor, făcea o remarcă îngrijorătoare 
pentru religie, susținând că, „În viitor - în centru se va plasa individul care îşi 
va produce propriile sisteme de semnificare, propriile experienţe”. Astfel, şi din 
punct de vedere social, societatea devine tot mai antropocentrică - atomizată, şi 
nu sociocentrică, ceea ce va atenua predispoziţiile spre acea koinonia specifică 
bisericii, ca uniune în credință, și nu ca diferențiere şi discriminare. 

Ca orice instituție şi structură socială, şi instituția ecleziastică la care 
facem referință, şi nu numai, dispune de o stratificare şi implicit de o putere 


244 


Capitolul VI Biserica - Instituţie fundamentală în creştinism 


ierarhică, care de-a lungul istoriei sale a cunoscut diverse forme de manifestare. 
Aşa cum se ştie și am arătat şi noi, ierarhia Bisericii Creştine îşi are obârşia în 
lisus Hristos, fapt ce Îi conferă din această perspectivă ontognetică o întemeiere 
şi legitimitate teologică, regăsită în mod deosebit în cărțile Noului Testament, în 
cele trei evanghelii, după cum urmează: Matei (16:18; 10:1), Luca (10:1) Ioan 
(20:22), precum şi în unele epistole scrise de Apostolul Pavel, în mod deosebit 
Epistola către Efeseni (4:11-12). 

După părintele arhimandrit, I. Cleopa, la care facem trimitere, ierarhia 
bisericească creştină originară este formată din Sfinții Apostoli şi urmașii lor: 
episcopii, preoţii şi diaconii, avându-și izvorul sacru în Însuşi Domnul nostru 
Iisus Hristos şi în pogorârea Duhului Sfânt peste Apostoli la Cincizecime. 

Spre deosebire de puterea laică - instituţională, puterea ecleziastică dispune 
de un alt tip de autoritate ce aparţine de dimensiunea sacră a fenomenului, şi nu 
de vreo dimensiune laică, specifice celorlalte puteri individuale, organizaționale 
şi instituţionale. În acest sens, în Epistola către Efeseni (4:11-12) Apostolul 
Pavel arăta: „Şi El a dat pe unii apostoli, pe alții proroci, pe alţii evangheliști, 
pe alţii păstori şi învăţători spre desăvârşirea sfinţilor, la lucrul slujirii, la zidirea 
trupului lui Hristos”. Niciunul dintre cei chemaţi de Dumnezeu - lisus nu s-au 
autoales sau propus în ierarhie, cum se mai întâmplă în alte structuri, implicit în 
cadrul unor instituţii religioase, unde se manifestă și este pusă în valoare puterea 
religioasă şi mai ales cea ecleziastică. 

De unde rezultă că Biserica este o instituție organizată, bine stratificată şi 
ierarhizată, făcându-se deosebirea dintre păstori şi turmă, adică dintre aparatul 
clerical şi enoriași. 

La început această ierarhie a fost stabilită de fondatorul creştinismului - 
lisus, la fundamentarea bisericii stând afirmația Mântuitorului, atunci când s-a 
adresat lisus către Apostoli prin cuvintele: „Cine vă ascultă pe voi, pe Mine 
mă ascultă, şi cine se leapădă de voi, de Mine se leapădă” (Luca 10:16). Sau 
atunci când alt evanghelist, reproducându-l pe Iisus, a afirmat: „Precum M-a 
trimis pe Mine Tatăl, vă trimit şi Eu pe voi” (loan 20:21;17:18, ş.a.). De aici 
rolul și funcția de propovăduire a mesajului religios prin intermediul comunității 
creștine, și nu doar de asimilare a unor informaţii de factură gnoseologică legate 
de această complexă problematică analizată de noi, cea a Bisericii Creștine şi a 
creştinismului perceput ca mod de viaţă de către enoriaşii creştini. 

INSTITUȚII RELIGIOASE 
RECUNOSCUTE DE STATUL ROMÂN 


Ca structuri religioase prin intermediul cărora se desfăşoară activitatea 
religioasă propriu-zisă instituțiile religioase, în speţă cele ce aparțin 
suprastructurii religioase, joacă un rol determinant, în afara lor neputându-se 
desfăşura o asemenea activitate colectivă normată și coordonată de aceste 
structuri instituționalizate, cum sunt cele pe care le vom analiza în continuare. 

În conformitate cu Constituţia și Legea privind libertatea religioasă şi 
regimul general al cultelor (Legea nr. 489/2006), în prezent, în România, își 
desfășoară în mod legal activitatea următoarele 18 forme și structuri religioase 
recunoscute de stat: 


1. Biserica Ortodoxă Română; 

2. Biserica Ortodoxă Sârbă de Timişoara; 

3. Biserica Romano-Catolică; 

4. Biserica Română Unită cu Roma, Greco - Catolică; 

5. Arhiepiscopia Bisericii Armene; 

6. Biserica Creştină Rusă de Rit Vechi din România; 

7. Biserica Reformată din România; 

8. Biserica Evanghelică Confesiunea Augsbugiană din România; 
9. Biserica Evanghelică Lutherană din România; 

10. Biserica Unitariană din Transilvania; 

11. Uniunea Bisericilor Creştine Baptiste din România; 

12. Biserica Creştină după Evanghelie din România - Uniunea Bisericilor 

Creștine după Evanghelie din România; 

13. Biserica Evanghelică Română; 

14. Uniunea Penticostală - Biserica lui Dumnezeu Apostolică din România; 

15. Biserica Creştină Adventistă de Ziua a Șaptea din România; 

16. Federaţia Comunităţilor Evreieşti din România; 

17. Cultul Musulman, 

18. Organizația Religioasă Martorii lui Iehova. 

Înainte de a analiza cultele recunoscute de statul român vom face 
precizarea că în afara Cultului Musulman și a Federaţiei Comunităţilor Evreieşti, 
toate celelalte structuri religioase sunt desprinse din religia creştină, pe fondul 
protestantismului şi polimorfismului religios creştin. 

Vom insista mai mult asupra acestei Biserici sau cult religios întrucât deţine 
cea mai mare pondere din cadrul enoriașilor creştini din ţara noastră, aproximativ 
85% din populaţie, ceea ce face ca Biserica Ortodoxă să devină Biserică Naţională. 
Așa cum se știe, etimologia acestui cult religios este de natură grecească, având 
ca rădăcină cuvântul „orthos”, care înseamnă drept-dreaptă şi „doxa” - credință, 
ceea ce, prin reuniunea lor conduc la dreapta credinţă sau dreaptă mărire - drept 
măritori ai lui Hristos. În fapt, învăţătura creştină şi cea ortodoxă, în primul rând 
este continuatoare directă și neîntreruptă a Tradiţiei Apostolice, prin intermediul 
teologiei patristice şi neopatristice, care aşa cum afirmă şi profesorul în teologie, 
I. Bria, în „Dicţionar de Teologie Ortodoxă” (de la care ne-am inspirat în acest 
demers analitic comparativ), formează credința comună a Bisericii neîmpărțite 
din primul mileniu, regula sa de bază fiind didascalia, adică regula de credință 
apostolică. În conformitate cu această regulă, BOR se identifică cu însăși Tradiţia 
apostolică, aşa cum a fost confirmată, interpretată şi dezvoltată prin consensul 
Bisericii Universale. 

Din acest punct de vedere al continuității, pe fondul tradiției exprimate 
prin regula didascalia, Ortodoxia este considerată superioară celorlalte culte 
aparținătoare creştinismului, neputând fi considerată nici erezie şi nici confesiune, 
adică separată de creștinismul iniţial. În timp ce acest cult își justifică dogmele 
prin continuitatea apostolică şi patristică, celelalte Biserici sau confesiuni sunt, 
într-un fel sau altul, rezultanta unui act de separare, act în care ele și-au format 
tradiția confesională proprie. Aşa cum vom arăta, Biserica Romano-Catolică se 
constituie într-o structură religioasă de sine stătătoare, abia în perioada 1054- 
1204, ca urmare a rupturii de Ortodoxie din cadrul creștinismului apostolic și 
patristic, prin acea ruptură fiind respinse unele din dogmele şi doctrinele inițiale 
ale creştinismului. 

Alte sciziuni s-au petrecut, ulterior, prin mișcarea protestantistă şi 
neoprotestantistă, configurând structuri religioase care şi-au consolidat un statut 
dogmatic şi doctrinar de sine stătător în raport cu catolicismul, din care s-a 
desprins. Așa a apărut Biserica Lutherană, Anglicană, Reformată, Prezbiteriană 
şi alte disidenţe în cadrul protestantismului, cum ar fi congregaționaliștii şi 
baptiştii, în secolul al XVII-lea, metodiştii, în secolul al XVIII-lea, şi alte mișcări 
ce aparţin mişcării neoprotestante, la care vom face referință într-o altă secvență 
a capitolului. 

Aşa cum se ştie, sub raport dogmatic ortodoxismul își are rădăcinile în 
Răsărit, identificându-se în mare parte cu scrierile Patristicii, adică cu „articularea 
edificiului teologic, liturgic şi canonic pe baza regulii de credință apostolice, în 
perioada sinoadelor ecumenice” (I. Bria, ibidem). Evident că nu sunt excluse 

scrierile sfinte din Vechiul şi Noul Testament, la care, alături de „Sfânta Scriptură” 
se adaugă, așa cum am arătat, „Sfânta Tradiţie.” 


Etapele parcurse ale ortodoxismului 

Consolidarea acestui cult religios a cunoscut mai multe etape istorice 
importante, atât înainte de 1054, cât şi după acest an, cum ar fi: 

a) Constituirea ritualului „bizantin” (sec. VI-VIII) în care locul principal 
îl ocupă liturghiile bizantine, rit care a jucat un rol capital în menţinerea unităţii 
cultice şi spirituale a Ortodoxiei; 

b) Sinteza dogmatică realizată de Sfântul loan Damaschin (sec. al VIII-lea), 
mai ales de aportul său teologic la criza iconoclastică inspirată de islamism; 

c) Contribuţia teologică a Patriarhului Fotie (820-895), mai ales enciclica sa 
din anul 867, în care acuză de erezie pe Papa Nicolae I (858-867); Sinodul care a 
avut loc în anii 879-880, prin intermediul căruia este realizată reconcilierea dintre 
Biserica Ortodoxă (prin intermediul Patriarhului Fotie) şi Biserica Romano- 
Catolică (prin reprezentantul suveranității pontificale, Papa loan al VIII-lea); 

d) Activitatea misionară în Europa centrală a fraţilor macedoneni, Chiril și 
Metodiu, „apostolii slavilor”, după cum erau denumiti, fiind trimiși de împăratul 
bizantin Mihail al III-lea la cererea prințului Rastislav al Moraviei. Sunt printre 
primii misionari ortodocși care traduc texte ortodoxe în limba slavonă, inventând 
alfabetul glagolitic, adică forma veche a alfabetului chirilic; 

e) Rezistenţa împotriva sinoadelor unioniste (Lyon-1274, Ferrara - Florenţa 
-1438-1439), care aveau un caracter antiortodox. Replică dată, ulterior, în cadrul 
sinodului de la Constantinopol care a avut loc în anul 1459, ce s-a ținut în timpul 
primului Patriarh de după căderea Constantinopolului, Ghenadie Scolariu, care a 
respins unirea de la Florenţa, cu toate că aceasta fusese recunoscută de împăratul 
Ioan al VI-Lea; 

f) Înnoirea isihastă din secolul al XIV-lea, care a condus la formarea 
adevăratei teologii bizantine. Isihasmul a fost ilustrat de marii teologi şi mistici, 
precum sfinții Maxim Mărturisitorul (sec. VII), Simion Noul Teolog (sec. al 
XI-lea), Grigore Sinaitul (sec. al XIV-lea) şi Grigore Palama, arhiepiscopul 
Tesalonicului. Doctrina palamită despre distincția între esența lui Dumnezeu, 
inefabilă şi inaccesibilă spiritului creat, şi energiile divine necreate, prin care omul 
se împărtăşeşte direct la viața dumnezeirii - doctrină aprobată de Sinoadele de la 
Constantinopol, din 1341, 1347 şi 1351, constituie o nouă definiție - neopatristică 
- a ortodoxiei; 

g) Încercarea sub influența Ortodoxiei neopatristice din secolul al XIV-lea 
a disocierii parțiale a Bisericii de imperiu, întrucât aşa-numita „simfonie” dintre 
Biserică şi stat, stabilită de împăratul Iustinian (527-565), devenise prea rigidă; 

h) Sinodul de la Constantinopol din 1484 fixează Mirungerea ca modalitate 
de primire a catolicilor la ortodoxie; 

1) Se cristalizează doctrina despre Sfintele Taine, căpătând o formă finală 
prin contribuţia lui Simion al Tesalonicului (sec. al XV-lea); 

j) Atitudinea manifestă în faţa contrareformei, care atacă indirect Orientul 
cu intenţia de a detașa Ortodoxia de provinciile răsăritene, teologia ortodoxă luând 
un pronunțat caracter defensiv şi polemic prin scrieri, precum: „Comentariul critic 
asupra Protestantismului”, realizat de Patriarhul Ieremia al II-lea în răspunsul 
dat teologilor luterani de la Tubingen (ca urmare a trimiterii Patriarhului la 
„Confesiunea de la Augsburg); prezentarea Ortodoxiei de Patriarhul de mai 
târziu al Alexandriei, Mitrofan Kritopoulus (1630-1639), într-o „Mărturisire de 
credință” adresată teologilor protestanți din Helmstad; 

k) Condamnarea „Mărturisirii de credință” a Patriarhului Chiril Lucaris, 
publicată la Geneva în anul 1629, în care îşi însuşeşte principalele documente 
ale calvinismului. Ca replică la această mărturisire, o serie de sinoade locale 
condamnă această „trădare” din partea înaltului ierarh ortodox, cum ar fi sinoadele 
de la: Constantinopol (1638 şi 1691), Kiev (1640), Iaşi (1642), Ierusalim (1672); 

1) Mărturisirea ortodoxă a lui Petru Movilă, mitropolitul Kievului (1633- 
1646), tradusă în limba greacă de teologul Meletios Sirigul, aprobată de sinodul 
de la Constantinopol din 1643, mărturisire discutată şi amendată de Sinodul de la 
Iaşi, prin acest sinod încercându-se extinderea şi consolidarea ortodoxismului în 
țările cu religie creștin-ortodoxă; 

m) Respingerea calvinismului propovăduit de Chiril Lucaris prin 
Mărturisirea Patriarhului Dositei şi prin actele Sinodului de la Ierusalim din anul 
1672, coroborate cu colecția de texte teologice bizantine, publicate de acelaşi înalt 
ierarh citat; 

n) Contribuţia deosebită privind redescoperirea naturii sacramentale a 
Bisericii și punerea în valoare a caracterului dinamic al tradiției, care nu a fost 
întotdeauna şi pretutindeni înțeles în mod corect. Spre exemplu, Sinodul de la 
Moscova condamnă „Vechii credincioşi, care reduceau Ortodoxia la o religie 
ritualistă, fiindu-i diminuată latura dogmatică și doctrinară; 

o) Formarea Bisericii Uniate (sau greco-catolice), ca urmare a presiunii 
imperiului catolic din Polonia şi Austria, în regiuni ortodoxe (Brest-1596, 
Uzhgorod - 1646, Mukacevo -1664, Transilvania - 1700). Rezistenţa ortodocşilor 
din acele ţinuturi cu religie preponderent ortodoxă a arătat nu numai că Orientul nu 
poate fi considerat o simplă dioceză romană, dar şi faptul că există o contradicție 
de fond între sistemul Bisericilor locale în Răsărit şi sistemul pontifical - papal 
în apus. Un sinod al patriarhilor orientali, din anul 1755, declară invalid botezul 
latinilor şi armenilor, aceştia fiind primiţi la Ortodoxie prin rebotezare; 

p) Apariţia Filocaliei la Veneţia în anul 1792, marea colecție de texte de 
spiritualitate scrisă de Nicodim Aghioritul împreună cu Macarie de Corint şi 
extinderea sa prin traducerea Filocaliei în limba slavonă de către starețul Paisie 
Velicikovski, devenită „Dobrotoliubie”, care apare la Petersburg în anul 1793, 

fiind salvată în acest mod ortodoxia rusă de la latinizare. Într-un asemenea context 
trebuie subliniat faptul că teologia ortodoxă a suferit în acele vremuri de restriște 
pentru ortodoxism, ca şi în prezent, de altfel, de o puternică influenţă latinizantă, 
care s-a ivit nu numai la Kiev, sub influenţa şcolilor catolice din Polonia, ci şi în 
alte centre ortodoxe din ţările balcanice. În prezent amenințarea ortodoxismului 
vine atât din partea catolicismului, cât şi din procesul de globalizare spirituală, 
unde se subînţelege că în raport cu catolicismul, ortodoxismul este în inferioritate 
numerică; atât ca influență cât și ca putere se face tot mai resimţit monopolul 
catolicismului în ţările europene occidentale față de ţările ortodoxe din estul 
Europei; 

r) Publicarea din partea patriarhilor răsăriteni a enciclicei prin care este 
condamnat „papismul” ca erezie, ca răspuns la apelul Papei Pius al IX-lea. În 
același scop, Patriarhul Antim, în răspunsul dat în anul 1894 la enciclica Papei 
Leon al XIII-lea, „Preclara Gratulationis”, condamnă dogma catolică despre 
„Imaculata concepţie” și mai ales cea despre „infailibilitatea papală.” 

Acestea sunt cele mai importante momente care au jalonat drumul şi 
obstacolele pe care le-a întâmpinat Biserica Ortodoxă de la începuturile sale şi 
până în prezent. Dar despre problematica prezentului vom insista după ce vom 
întreprinde o succintă inventariere asupra dimensiunilor dogmatice şi doctrinare 
prin care se delimitează de Biserica Romano-Catolică, în mod special, şi de 
celelalte religii, în general. 

La baza cultului ortodox stau dogme ce au ca izvoare principale „Sfânta 
Scriptura” (Vechiul şi Noul Testament) și „Sfânta Tradiţie” (simbolurile credinței, 
hotărârile sinoadelor ecumenice şi ale sinoadelor locale) scrierile lui Atanasie 
cel Mare, loan Gură de Aur şi ale altora. Esenţa doctrinei ortodoxe este cea 
exprimată în cadrul Sinodului de la Niceea care a avut loc în anul 325 și cea de 
la Sinodul de la Constantinopol din anul 381, completată ulterior la sinoadele 
următoare, dintre care cel de-al VII-lea, ţinut la Niceea în anul 787. Expunerea 
exactă a credinţei ortodoxe, după cum afirmă Ilie Cleopa (op.cit.p.119), se găseşte 
în lucrarea „Dogmatica”, care îl are ca autor pe Sfântul loan Damaschin, precum 
şi în alte lucrări de natură apologetică. După separarea creştinismului din anul 
1054, bazele ortodoxismului au fost expuse în așa-numitele cărți sinodice, din 
care face parte şi „Marele catechism creştinesc”, care are la bază Noul şi Vechiul 
Testament. 


Principii de bază ale Bisericii Ortodoxe 
În ceea ce privește doctrina ortodoxă, la fundamentarea ei au stat 
următoarele principii: 
e Dumnezeu este unic şi nu poate fi cunoscut cu ajutorul rațiunii, fiind 
perceput şi evaluat în triunicitatea Sa, adică sub formă treimică prin ceea ce în 
creştinism este desemnat prin „Sfânta Treime”: Dumnezeu Tatal; Dumnezeu Fiul; 

Dumnezeu Sfantul Duh, această ultimă formă, la ortodoxism purcede numai de 
la Dumnezeu Tatăl, nu şi de la Dumnezeu Fiul, ca la catolici; 

e De la naștere, toți oamenii sunt păcătoşi, cauza relelor constând în 
libertatea voinţei şi a liberului arbitru, astfel că singura posibilitate de îndreptare 
o constituie smerenia, credința în Dumnezeu, a cărui bunăvoință trebuie 
câştigată prin rugăciuni şi ritual. Rugăciunea trebuie completată cu un foarte 
riguros ascetism - abţinere de la cele pământești, mai ales în perioada postului, 
când și unde aşa-zisa „reformă sanitară” este foarte drastică, inclusiv în domeniul 
alimentar; 

e Clerul este declarat mijlocitor între Dumnezeu și credincioși, și 
în același timp purtător al Harului divin, care 1-a fost dat pentru mântuirea 
credincioşilor prin săvârşirea așa-numitelor taine, şi pe care le-am prezentat şi 
noi în mod succint. 


VII.1.1. Organizarea Bisericii Ortodoxe Române 


Organizațiile şi structurile de putere ale Bisericii Creştine, în mod 
deosebit ale Bisericii Ortodoxe sunt prezentate în „Statutul pentru organizarea 
și funcționarea Bisericii Ortodoxe Române”, publicat în ianuarie 2008, sau a 
aşa-zisei „Lege a cultelor”. Astfel, în art.l al acestui document programatic şi 
instituțional - organizatoric este stipulat modul de organizare şi funcționare a 
structurilor ierarhice ecleziastice, şi anume că: „Biserica Ortodoxă Română este 
comunitatea creștinilor ortodocşi, clerici, monahi şi mireni, constituiți canonic 
în parohii şi mânăstiri din eparhiile Patriarhiei Române, aflate în interiorul și 
în afara graniţelor României, care mărturisesc pe Dumnezeu în Sfânta Treime, 
Tatăl, Fiul şi Duhul Sfânt, pe temeiul Sfintei Scripturi și al Sfintei Tradiţii, şi 
participă la viaţa Bisericii prin aceleași Sfinte Taine, slujbe liturgice și rânduieli 
canonice”. 

În ceea ce priveşte natura sa organizatorică și statutul său privind raporturile 
şi gradul de autonomie faţă de alte biserici şi puteri ecleziastice, în art. 2 şi 3 
al respectivului document, este prevăzut faptul că „Biserica Ortodoxă Română 
este autocefală şi unitară în organizarea şi în lucrarea sa pastorală, misionară şi 
administrativă”, dispunând de o „conducere sinodală ierarhică, potrivit învăţăturii 
şi canoanelor Bisericii Ortodoxe şi tradiţiei sale istorice”. 

Biserica Ortodoxă Română, ca Biserică naţională şi majoritară - a 
neamului românesc, se administrează în mod autonom prin organisme proprii 
reprezentative, fiind autonomă față de stat şi față de alte instituţii cu care stabilește 
relaţii de dialog şi cooperare pentru îndeplinirea misiunii sale pastorale, spiritual 
- culturale, educaționale şi social - filantropice. 

Din aceeași perspectivă organizatorică, art. 6, al. 1 şi 2 din prezentul Statut 
prevede că „Biserica Ortodoxă Română este organizată ca patriarhie, cu titulatura 
„Patriarhia Română” şi cuprinde eparhii (arhiepiscopii şi episcopii), grupate în 

mitropolii, precum şi alte unităţi, în interiorul sau în afara graniţelor României, 
după cum urmează: 


A. ÎN INTERIORUL GRANIŢELOR ROMÂNIEI 

I. Mitropolia Munteniei şi Dobrogiei, cuprinzând: 

1. Arhiepiscopia Bucureștilor, cu sediul în municipiu Bucureşti, 

2. Arhiepiscopia Tomisului, cu sediul în municipiul Constanța; 

3. Arhiepiscopia Târgoviștei, cu sediul în municipiul Târgoviște; 

4. Episcopia Argeșului şi Muscelului, cu sediul în municipiul Curtea de 
Argeș; 

5. Episcopia Buzăului şi Vrancei, cu sediul în municipiul Buzău; 

6. Episcopia Dunării de Jos, cu sediul în municipiul Galaţi, 

7. Episcopia Sloboziei şi Călăraşilor, cu sediul în municipiul Slobozia; 

8. Episcopia Alexandriei şi Teleormanului, cu sediul în municipiul 
Alexandria; 

9. Episcopia Giurgiului, cu sediul în municipiul Giurgiu; 

10. Episcopia Tulcei, cu sediul în municipiul Tulcea; 

II. Mitropolia Moldovei şi Bucovinei, cuprinzând: 

11. Arhiepiscopia Iaşilor, cu sediul în municipiul laşi, 

12. Arhiepiscopia Sucevei şi Rădăuților, cu sediul în municipiul Suceava; 

13. Episcopia Romanului, cu sediul în municipiul Roman; 

14. Episcopia Hușilor, cu sediul în municipiul Huşi; 

III. Mitropolia Ardealului, cuprinzând: 

15. Arhiepiscopia Sibiului, cu sediul în municipiul Sibiu; 

16. Episcopia Covasnei și Harghitei, cu sediul în municipiul Miercurea - 
Ciuc; 

IV. Mitropolia Clujului, Albei, Crişanei şi Maramureșului, cuprinzând: 

17. Arhiepiscopia Vadului, Feleacului şi Clujului, cu sediul în municipiul 
Cluj-Napoca; 

18. Arhiepiscopia Aba Iuliei, cu sediul în municipiul în Alba Iulia; 

19. Episcopia Ortodoxă Română a Oradei, cu sediul în municipiul Oradea; 

20. Episcopia Ortodoxă Română a Maramureşului și Sătmarului, cu sediul 
în municipiul Baia Mare; 

21. Episcopia Sălajului, cu sediul în municipiul Zalău; 


V. Mitropolia Olteniei, cuprinzând: 

22. Arhiepiscopia Craiovei, cu sediul în municipiul Craiova; 

23. Episcopia Râmnicului, cu sediul în municipiul Râmnicu Vâlcea; 

24. Episcopia Severinului şi Strehaiei, cu sediul în municipiul Drobeta - 
Turnu Severin; 

25. Episcopia Slatinei, cu sediul în municipiul Slatina; 

VI. Mitropolia Banatului, cuprinzând: 

26. Arhiepiscopia Timişoarei, cu sediul în municipiul Timişoara; 

27 Episcopia Aradului, lenopolei, Hălmagiului şi Hunedoarei, cu sediul în 
municipiul Arad; 

28. Episcopia Caransebeşului, cu sediul în municipiul Reşiţa; 

29. Episcopia Daciei Felix, cu sediul administrativ în Vârșeț, 

30. Episcopia Ortodoxă Română din Ungaria, cu sediul în Gyula; 


VII. Unităţi dependente direct de Patriarhia Română: Vicariatul 
Ortodox Ucrainian, cu sediul în municipiul Sighetul Marmaţiei. 


B. ÎN AFARA GRANIŢELOR ROMÂNIEI 


I. Mitropolia Basarabiei, autonomă și de stil vechi şi Exarhat al 
Plaiurilor, cuprinzând: 

31. Arhiepiscopia Chişinăului, cu sediul în municipiul Chişinău, 

32. Episcopia de Bălți (fostă a Hotinului), cu sediul în orașul Bălți; 

33. Episcopia Basarabiei de Sud (fostă Cetatea Albă - Ismail), cu sediul în 
orașul Cantemir, 

34. Episcopia Ortodoxă a Dubăsarilor şi a toată Transnistria (fostă 
Misiunea Ortodoxă Română din Transnistria), cu sediul la Dubăsari, 


II. Mitropolia Ortodoxă Română a Europei Occidentale şi Meridionale, 
cuprinzând: 

35. Arhiepiscopia Ortodoxă Română a Europei Occidentale, cu sediul la 
Paris; 

36. Episcopia Ortodoxă Română a Italiei, cu sediul la Roma; 

37. Episcopia Ortodoxă Română a Spaniei şi Portugaliei, cu sediul la 
Madrid; 


III. Mitropolia Ortodoxă Română a Germaniei, Europei Centrale și de 
Nord, cuprinzând: 

38. Arhiepiscopia Ortodoxă Română a Germaniei, cu sediul la Nürnberg; 

39. Episcopia Ortodoxă Română a Europei de Nord, cu sediul la Stockholm, 


IV. (40) Arhiepiscopia Ortodoxă Română a celor două Americi, cu 
sediul la Chicago; 


V. (41) Episcopia Ortodoxă Română a Australiei şi Noii Zeelande, cu 
sediul la Melbourne; 


VI. Reprezentanţe ale Patriarhiei Române: Așezăminte Românești la 
Locurile Sfinte (Ierusalim, Iordan şi Ierihon), Parohia Ortodoxă Română la Sofia 
(Bulgaria), Reprezentanţa Patriarhiei Române pe lângă instituțiile europene 
(Bruxelles); 

VII. Unităţile ortodoxe române care păstrează legături spirituale şi 
culturale cu Patriarhia Română: Aşezămintele Românești din Sfântul Munte 
Athos (Prodomu, Lacu şi altele). 

Am redat această organizare a Bisericii Ortodoxe Române din cadrul celui 
mai numeros cult religios, cel ortodox pentru a avea o imagine de ansamblu 
asupra organizării şi ierarhizării unor structuri ecleziastice, care la rândul lor sunt 
conduse de unii conducători titulari ai acestor structuri: mitropoliți, arhiepiscopi şi 
episcopi pentru mitropolie, arhiepiscopie şi episcopie, la nivel zonal, iar la niveluri 
ierarhice inferioare Biserica este administrată de alte structuri şi reprezentanți ai 
acestora, stabilite de Sfântul Sinod, ca organism superior de conducere a Bisericii 
Ortodoxe Române. 


VII.1.2. Organizarea și stratificarea puterii centrale în BOR 


Aşa după cum vom arăta în continuare, structurile puterii BOR de la nivel 
central, prevăzute de art. 9 din prezentul Statut pentru organizarea și funcţionarea 
BOR, se stratifică pe mai multe niveluri ierarhice, dispunând de trei categorii de 
organisme: 

- centrale deliberative; 

- centrale executive; 

- organisme centrale administrative. Le vom analiza în mod succint pe 
fiecare, cât şi nivelurile la care aparțin. 


I. Organisme centrale deliberative: 
A. Sfântul Sinod; 

B. Sinodul Permanent; 

C. Adunarea Naţională Bisericească,; 


II. Organisme centrale executive: 

A. Patriarhul, 

B. Consiliul Naţional Bisericesc; 

C. Permanenţa Consiliului Naţional Bisericesc; 


III. Organisme centrale administrative: 
A. Cancelaria Sfântului Sinod; 
B. Administraţia Patriarhală. 


În ceea ce priveşte organizarea canonică şi pastorală a credincioşilor români 
din afara graniţelor României, potrivit art. 8, al. (1), se asigură de către Sfântul 
Sinod al BOR, iar structurile ecleziastice instituite pe alte teritorii din afara 
României, se organizează şi funcționează în conformitate cu statutele proprii, 
aprobate de Sfântul Sinod, fiind concordante cu Statutul pentru organizarea 
BOR, din același articol menţionat, al. (2). 

Vom începe analiza cu organismele centrale deliberative, adică cu: Sfântul 
Sinod, Sinodul Permanent și Adunarea Naţională Bisericească. 


VII.1.2.1. Organismele centrale deliberative 


Sfântul Sinod 

Este cea mai înaltă autoritate a BOR în toate domeniile ei de activitate şi 
se compune din Patriarh şi toți mitropoliţii, arhiepiscopii, episcopii eparhioți, 
episcopii - vicari patriarhali, episcopii - vicari şi arhiereii - vicari în funcțiune. 
Preşedintele Sfântului Sinod este Patriarhul, iar secretarul unul dintre episcopii 
- vicari patriarhali. Ca modalitate de funcționare şi executare a atribuţiilor ce-i 
revin, articolul 13 din Statut prevede ca Sfântul Sinod să se întrunească anual 
în cel puţin două şedinţe de lucru, în perioadele de primăvară şi toamnă, iar în 
şedinţe extraordinare, ori de câte ori este nevoie. 

Dintre numeroasele atribuţii ce-i revin acestui organism central al puterii 
BOR, (25, fiind prevăzute în prezentul Statut), le enumerăm pe cele care presupun 
un caracter organizatoric şi decizional, cum ar fi cele din art. 14, cu literele 
precizate: 

- aprobă, cu o majoritate de două treimi din numărul membrilor prezenţi, 
înființarea, desfiinţarea, modificarea teritorială şi schimbarea titulaturii eparhiilor 
şi mitropoliilor aparținătoare Patriarhiei Române (lit. j); 

- aprobă statutele eparhiilor, mitropoliilor şi ale altor unităţi bisericeşti din 
afara graniţelor României (lit. k); 

- alege, cu voturile a două treimi din totalul membrilor prezenţi, pe Patriarh 
şi cu voturile a jumătate plus unu din totalul membrilor prezenţi, pe mitropoliți, 
arhiepiscopi şi pe episcopii eparhioții pentru eparhiile aparținătoare Patriarhiei 
Române (lit. |); 

- alege, cu voturile a jumătate plus unu din totalul membrilor prezenţi, pe 
episcopii - vicari patriarhali, pe episcopii - vicari şi pe arhiereii vicari (lit. m); 

- îndrumă şi supraveghează ca activitatea organismelor deliberative și 
executive, de la episcopii, arhiepiscopii, mitropolii și Patriarhie, să se desfăşoare 
potrivit prevederilor statutare și regulamentelor bisericești (lit. r); 

- hotărăşte înființarea, organizarea şi desființarea asociațiilor și fundațiilor 
bisericeşti cu caracter naţional care sunt constituite şi conduse de BOR; 

- acordă sau retrage binecuvântarea (aprobarea) pentru înfiinţarea, 
organizarea şi desființarea asociațiilor și fundațiilor ortodoxe din Patriarhia 
Română care au conducere proprie şi activează în eparhiile acesteia (lit. w). 

Ca structură internă organizatorică, Sfântul Sinod dispune de patru comisii 
sinodale, diferenţiate sub raportul atribuţiilor şi responsabilităților: 


a) Comisia pastorală, monahală și socială; 
b) Comisia Teologică, liturgică şi didactică; 
c) Comisia canonică, juridică şi pentru disciplină; 

d) Comisia pentru comunităţi externe, relaţii interortodoxe, intercreştine 
şi interreligioase. 

Sfântul Sinod decide asupra instituirii unor subcomisii speciale afiliate 
uneia dintre cele patru comisii, din care fac parte şi ierarhi din alte comisii, mai 
putând fi cooptate şi alte categorii în afară de teologi, cum ar fi profesori de 
teologie, clerici, monahi, mireni, specialiști în domeniul abordat, după modelul 
Subcomisiei pentru canonizarea sfinților români. 


Sinodul Permanent 

În conformitate cu art.17 (al.1-7) şi art.18 (al.1-4), Sinodul Permanent 
este organismul central deliberativ care funcționează în timpul dintre şedinţele 
Sfântului Sinod, mai ales când importanța unor probleme impune examinarea 
lor fără întârziere. Din componența organismului central deliberativ fac parte 
Patriarhul şi toți mitropoliţii în funcție de la eparhiile din ţară şi din afara 
granițelor României, precum și alți trei ierarhi eparhioţi (un arhiepiscop şi doi 
episcopi) desemnaţi anual de Sfântul Sinod. Președintele Sinodului Permanent 
este Patriarhul, iar secretarul este același cu cel de la Sfântul Sinod. Mare parte 
din atribuţiile Sinodului Permanent se suprapun cu cele ale Sfântului Sinod, 
prevăzute în art. 14, lit. e, i, r, t şi x. din prezentul Statut. 


Adunarea Naţională Bisericească 

Această structură de conducere centrală deliberativă face parte tot din 
organismele centrale deliberative şi se ocupă cu problemele administrative, 
sociale, culturale, economice şi patrimoniale. Atribuţii stipulate în articolele. 19- 
23 ale prezentului Statut de organizare şi funcționare a BOR. 

Sub raport structural este alcătuită din câte trei reprezentanţi ai fiecărei 
eparhii, un cleric și 2 mireni, delegați de adunările eparhiale pe termen de 4 ani 
şi pe cel puţin două mandate. 

La adunarea Naţională Bisericească participă ierarhii Sfântului Sinod, 
în frunte cu Patriarhul, care este Preşedintele structurii centrale deliberative a 
puterii BOR. 

Ca mod de funcţionare, ANB se întruneşte odată pe an în şedinţă de 
lucru, iar în caz de necesitate, ori de câte ori este nevoie. De asemenea, ANB se 
întruneşte și în şedinţe solemne. Organismul executiv al acestei structuri centrale 
deliberative este Consiliul Naţional Bisericesc, membrii acestui organism fiind 
aleși la propunerea Patriarhului. 

Şi acest organism de putere are o structură specifică, fiind alcătuit din 
5 comisii de lucru permanente, care au câte un preşedinte, vicepreşedinte şi 
raportori desemnaţi de plen, la propunerea președintelui acestui organism, adică 
a Patriarhului. Comisiile sunt: 

a) Comisia administrativ - juridică şi de validare; 

b) Comisia socială şi pentru comunicaţii media; 

c) Comisia culturală şi educațională; 

d) Comisia economică, bugetară şi de patrimoniu imobiliar (bunuri 
bisericeşti); 

e) Comisia pentru românii ortodocși de peste hotare. 

La convocarea preşedintelui, potrivit situaţiilor ce impun cerințe 
conjuncturale, comisiile ANB se pot întruni şi între şedinţele acestui organism. 


VII.1.2.2. Organismele central-executive 


Patriarhul 

Conform cu art. 24 din Statut, coroborat cu celelalte articole şi aliniate (25- 
27), Patriarhul este Întâistătătorul între ierarhii BOR, preşedintele organismelor 
centrale deliberative și executive bisericeşti. În acelaşi timp, Patriarhul este 
Arhiepiscopul Bucureștilor și Mitropolitul Munteniei şi Dobrogei, titulatura sa 
fiind „Preafericirea Sa, Preafericitul Părinte .......... , Arhiepiscopul Bucureștilor, 
Mitropolitul Munteniei şi Dobrogei, „Locţiitor al Tronului Cezarei, Capadociei şi 
Patriarhul Bisericii Ortodoxe Române sau Patriarhul României”. 

Din perspectivă simbolică, însemnele distinctive ale puterii patriarhale 
sunt: cârja patriarhală, crucea şi cele două engolpioane, alături de hainele de 
culoare albă, compuse din reverendă şi rasă, culion şi camilafcă cu cruce. Ca 
şef al BOR, Patriarhul exercită drepturi şi îndeplinește îndatoriri prevăzute de 
Sfintele canoane, de Statut și de regulamentele bisericești, fiind prevăzute art. 26 
(al. a-t) din acest document normativ citat, unele dintre acestea regăsindu-se şi la 
celelalte organisme analizate, în calitate de preşedinte al acestora. 

Printre atribuțiile de „vârf” ce revine Patriarhului, din perspectiva puterii 
supreme în BOR, amintim faptul că acesta convoacă şi prezidează organismele 
centrale deliberative şi executive bisericeşti și veghează pentru ducerea la 
îndeplinirea lor (cf. art. 26, lit. a). 

În acelaşi timp, reprezintă Patriarhia Română în relaţiile cu autoritățile 
publice şi locale, în justiţie şi față de terți, personal sau prin delegaţii împuterniciţi, 
precum și în relațiile cu celelalte Biserici Creştine, organizații intercreștine, 
organizaţii religioase și interreligioase din ţară şi de peste hotare. 

Prezidează Sfântul Sinod pentru alegerea mitropoliţilor ortodocşi români 
din ţară şi din afara graniţelor țării, numeşte locţiitori de mitropoliți în cazul 
vacantării scaunelor mitropolitane, iar în consultare cu Sinodul Permanent, 
propune Sfântului Sinod candidaţi de episcop - vicar patriarhal, prezidând 
alegerea lor. 

De asemenea, numește, menţine şi revocă într-o şedinţă a Permanenţei 
Consiliului Naţional Bisericesc personalul de conducere, precum și celelalte 
categorii de personal clerical şi neclerical de la Cancelaria Sfântului Sinod, de 
la Administraţia Patriarhală, de la Institutul Biblic şi de Misiune al Bisericii 
Ortodoxe Române și de la celelalte instituţii centrale bisericeşti. 

În conformitate cu art. 27 din Statut, pentru desfășurarea activității 
curente, la dispoziția Patriarhului se află Cabinetul Patriarhului, coordonat de un 
consilier patriarhal, cu personalul corespunzător şi serviciile aferente: secretariat, 
registratură, arhivă, bibliotecă etc., acest organism central operativ ce îndeplineşte 
unele din atribuţiile Patriarhului şi inclusiv ale Patriarhiei. 

În continuare vom prezenta modalitatea de alegere a Patriarhului şi a 
celorlalți demnitari ai BOR., făcând mențiunea că procedura de alegere a înalților 
ierarhi este prevăzută în prezentul Statut, în art. 126-132, iar cea de hirotonie şi 
întronizare, în art 133. Înaintea analizei propriu-zise a alegerii celui mai înalt 
ierarh din BOR vom preciza că în conformitate cu art. 126, al. 1, „Alegerea de 
Patriarh, mitropolit, arhiepiscop, episcop și episcop eparhiot se face prin vot secret 
de către Sfântul Sinod, după consultarea clerului și mirenilor din organismele 
bisericești, în termen de 60 de zile de la vacantarea scaunului respectiv”. 

Vom prezenta câteva aspecte legate de ritualul alegerii acestor înalți ierarhi, 
începând cu alegerea Patriarhului. Despre unele aspecte de culise ale morţii fostului 
Patriarh Teoctist și a alegerii actualului Patriarh, PF Patriarh Daniel Ciobotea s-a 
scris la momentul respectiv foarte mult în presă, ulterior, toate aceste opinii fiind 
sintetizate în cartea „Alegerea Patriarhului”, care îi are ca autori pe Părintele 
Profesor C. Necula, de la Facultatea de Teologie din Sibiu și ziariştii FI. Bichir și 
R. Petraşciuc. În presa zilei și în această carte au fost evidenţiate unele atitudini 
nu prea „ortodoxe” din partea unor simpatizanți ai candidaţilor, încercându-se 
denigrarea lor, motiv pentru care ÎPS Teofan, mitropolitul Olteniei, a fost nevoit 
să se retragă din competiţie, devenind un posibil adversar al actualului Patriarh. 

Dar să vedem cine poate candida pentru cea mai înaltă demnitate ecleziastică 
în BOR. Răspunsul acestei probleme este prevăzut în art. 127, al. 2. din prezentul 
Statut, în care se prevede că „Pentru slujirea, vrednicia şi răspunderea de Patriarh 
este eligibil oricare dintre mitropoliţii, arhiepiscopii şi episcopii eparhioţi, cetățeni 
români, care sunt doctori sau licenţiaţi în teologie și s-au impus în conștiința 
Bisericii şi a societăţii prin viață curată, cultură teologică, demnitate eclezială, 
zel misionar şi simţ gospodăresc”. 

Activitatea pregătitoare de alegere este desfășurată de Sfântul Sinod, prezidat 
de mitropolitul cu cea mai mare vechime în slujirea arhierească, prin consultare 
deschisă urmată de vot secret consultativ, se stabileşte o listă de 3 candidaţi din 
chiriarhii eligibili, cu motivarea fiecărei propuneri. În numele Sfântului Sinod, 
urmează consultarea în Sinodul Permanent, la sediul Patriarhiei, într-o şedinţă 
specială cu membri clerici şi mireni din Adunarea Naţională Bisericească, la care 
se adaugă membrii Adunării Eparhiale a Arhiepiscopiei Bucureştilor, precum şi 
câte un decan al unei facultăţi de teologie și câte un director de seminar teologic 
din fiecare mitropolie, desemnaţi de mitropolit. 

După procedura de consultare prin vot consultativ, lista prezentată de Sinodul 
Permanent cu cei doi chiriarhi eligibili va fi înaintată Sfântului Sinod. Lucrările 

Sfântului Sinod pentru alegerea Patriarhului sunt deschise și închise de către 
locțiitorul de Patriarh şi sunt prezidate de către ierarhul eparhiot cu cea mai mare 
vechime în treapta arhieriei, dintre mitropoliți, arhiepiscopi şi episcopii eparhioţi, 
adică dintre cei care puteau candida la această funcţie ierarhică superioară. În 
vederea numărării voturilor se alcătuieşte un Birou din 4 membri, secretarul de 
şedinţă oferind fiecărui votant câte un buletin de vot, pe care îl introduce în urnă, 
bifându-l pe cel dorit să fie ales. Subliniem faptul că în conformitate cu art. 128, 
al. 6 din Statut, votarea este obligatorie pentru toţi membrii cu drept de vot care 
participă la şedinţa Sfântului Sinod. 

În urma numărării voturilor de către membrii Biroului constituit în acest 
sens, este declarat Patriarh acel candidat care a obținut voturile a două treimi 
din totalul membrilor prezenți. Dacă nici unul dintre candidaţii eligibili nu 
obține acest scor, atunci devin eligibili primii doi candidaţi care au obţinut cele 
mai multe voturi în urma primului scrutin, unul dintre aceştia fiind nevoit să 
obțină același scor electoral ca în primul tur de scrutin, adică două treimi din cei 
prezenţi. Așa s-a întâmplat şi la alegerile actualului Patriarh, PF Daniel Ciobotea, 
fost mitropolit al Mitropoliei Moldova şi Bucovina, obținând voturile necesare 
alegerii sale în al doilea tur de scrutin, în competiţie cu ÎPS Bartolomeu Anania, 
mitropolit al Mitropoliei Clujului, Albei, Crișanei și Maramureşului, ca urmare a 
retragerii din competiţie a ÎPS Teofan, fostul mitropolit al Olteniei. 

Alături de celelalte structuri de putere delberativă şi executivă mai 
funcționează şi alte organisme executive, printre care se situează şi cel pe care 
îl vom prezenta în continuarea analizei noastre, Consiliul Naţional Bisericesc cu 
organismul său permanent, denumit Permanenţa Consiliului Naţional Bisericesc. 
Le vom analiza în mod succint pe fiecare dintre acestea. 

Așa cum am mai arătat, la nivelul Patriarhiei funcționează şi alți înalți 
demnitari patriarhali, cum sunt: episcopii-vicari patriarhali. Alegerea acestora se 
face după o procedură specifică, prevăzută în art.131, al.2, din prezentul Statut, 
de către Sfântul Sinod, cu voturile a jumătate plus unu din totalul membrilor 
prezenţi, la propunerea Patriarhului şi în consultare cu Sinodul Permanent. 


Consiliul Naţional Bisericesc 

Conform art. 28 din Statut, această structură de putere este organismul 
central executiv al Sfântului Sinod şi al Adunării Naţionale Bisericeşti, şi se 
întruneşte la convocarea președintelui, cel puţin de două ori pe an sau de câte 
ori este nevoie. Din cadrul structurii de putere - CNB - fac parte 12 membri ai 
Adunării Naţionale Bisericeşti, adică câte un cleric şi câte un mirean, reprezentând 
fiecare mitropolie din ţară, din totalul de 6 mitropolii, aceştia desemnaţi pe o 
perioadă de patru ani, pentru cel mult două mandate. 

Preşedintele organismului central executiv este Patriarhul, iar în lipsă, 
locțiitorul său. De menţionat faptul că membrii Sfântului Sinod pot participa cu 
vot deliberativ la şedinţele acestei structuri de putere central - executivă. 

Pe lângă cei 12 membri reprezentativi ai Adunării Naţionale Bisericeşti, 
mai fac parte cu statut de membru de drept: episcopii - vicari patriarhali, cu vot 
deliberativ, vicarul administrativ patriarhal, consilierii patriarhali şi inspectorul 
general bisericesc, cu vot consultativ. Atribuţiile ce-i revin acestui organism sunt 
în mare parte comune cu cele ale Adunării Naţionale Bisericeşti, exercitându-le 
în mod operativ în timpul dintre şedinţele acestei structuri. În mod particular, 
CNB mai îndeplineşte şi alte funcții cu caracter administrativ - financiar, atribuţii 
rezultate din hotărârile celorlalte organisme centrale deliberative și implicit 
pe cele ale Adunării Naţionale Bisericești, ca organism executiv central, fiind 
prevăzute în art. 30 din Statut. 


Permanenţa Consiliului Naţional Bisericesc 

Este o substructură operativă din cadrul Consiliului Naţionalului Bisericesc, 
exercitând atribuţiile acestuia, care, la rândul său, devine operativă în raport cu 
Adunarea Naţională Bisericească şi celelalte structuri centrale deliberative şi 
executive ale puterii bisericești. Acest organism operativ îndeplinește atribuţiile 
ce revin între şedinţele Consiliului Naţional Bisericesc, având în structură 
următorii membri de bază: Patriarhul, în calitate de președinte, episcopii - vicari 
patriarhali, vicarul administrativ patriarhal, consilierii patriarhali și inspectorul 
general bisericesc, ca membri. Dispune de atribuţii şi competenţe cu caracter 
executiv - operativ, ducând practic la îndeplinirea hotărârilor şi deciziilor celorlalte 
foruri decizionale și executive centrale ale BOR. Ca mod de funcționare, la 
convocarea preşedintelui, care este Patriarhul, se întruneşte în plen ori de cât ori 
este nevoie, neavând un program statutar bine reglementat. Hotărârile sunt duse 
la îndeplinire de Cancelaria Sfântului Sinod şi de sectoarele celorlalte instituții 
centrale bisericeşti. 


VII.1.2.3. Organismele centrale administrative 


Aşa după cum se ştie, orice organism de putere, deliberativ sau executiv, 
are nevoie de anumite mijloace - instrumente care să pună în practică unele 
decizii de la nivel central sau teritorial, dispunând de o infrastructură cu logistica 
sa aferentă. Din cadrul structurii centrale cu caracter administrativ de pe lângă 
Patriarh fac parte: Cancelaria Sfântului Sinod şi Administraţia Patriarhală, care 
la rândul lor sunt coordonate de episcopi - vicari patriarhali, aleși de Sfântul 
Sinod, sau de către un delegat al Patriarhului, atât unii cât şi alţii îndeplinind 
atribuţiile delegate prin decizie de către Patriarh. 


Cancelaria Sfântului Sinod 

Potrivit art. 36, al. 1, din Statutul de organizare și funcționare a BOR, 
Cancelaria Sfântului Sinod este organismul central administrativ al unor organisme 
centrale deliberative şi executive, cum ar fi: Sfântului Sinod, Sinodul Permanent, 
Adunarea Naţională Bisericească, Patriarhul, Consiliului Naţional Bisericesc şi 
Permanența Consiliului Naţional Bisericesc. Cel care coordonează activitatea 

sa este Secretarul Sfântului Sinod, având colaboratori din rândul Administrației 
Patriarhale, cum ar fi vicarul administrativ-patriarhal şi consilierul patriarhal de 
resort. Aceştia, sub conducerea episcopului-vicar patriarhal, pregătesc lucrările 
pentru convocarea organismelor centrale deliberative şi executive bisericeşti şi pe 
cele care se supun examinării lor. Întreaga activitate este organizată și coordonată 
de vicarul administrativ-patriarhal. Printre multiplele atribuţii cu caracter 
administrativ (canonico - juridic, secretariat, registratură şi arhivă, Personal - 
resurse umane, Bibliotecă și altele de ordin administrativ și operativ, Cancelaria 
Sfântului Sinod este păstrătoarea sigiliului Sfântului Sinod. 


Administraţia Patriarhală 

Ca organism central administrativ, Administraţia Patriarhală are în 
atribuţii studierea şi întocmirea referatelor privitoare la problemele bisericeşti ce 
intră în atribuţiile şi competențele organismelor centrale deliberative şi executive, 
cunoscând o structură funcțională diferențiată de suborganisme corelative cu 
sectoarele de activitate la care se face referință, cum ar fi: 


a) Sectorul teologic - educaţional, 

b) Sectorul social - filantropic; 

c) Sectorul economic - financiar (cu următoarele servicii: contabilitate, 
tehnic, comisia de pictură bisericească); 

d) Sectorul patrimoniului cultural; 

e) Sectorul patrimoniului imobiliar; 

Í) Sectorul relaţii bisericeşti şi interreligioase; 

8) Sectorul comunităţii externe; 

h) Sectorul comunicaţii şi relaţii cu publicul; 


i) Corpul de inspecţie şi control. 


Aceste sectoare ale Administraţiei Patriarhale sunt coordonate de către 
episcopii - vicari patriarhali, prin decizie patriarhală, având colaboratori pe 
consilierii patriarhali de resort sau pe inspectorii de specialitate. 

Trebuie menţionat că membri Corpului de inspecție şi control (audit) își 
desfășoară activitatea din dispoziţia Patriarhului, potrivit atribuţiilor prevăzute 
de Statut, regulamentele bisericeşti şi de legislaţia în vigoare. De asemenea, 
vicarului administrativ patriarhal, consilierilor patriarhali şi inspectorilor 
patriarhali li se fixează prin decizia Patriarhului sfera de activitate şi atribuţiile din 
cadrul sectoarelor pe care le coordonează, ca membri ai Permanenței Consiliului 
Naţional Bisericesc, sau ca invitaţi. 

Vicarul administrativ patriarhal şi consilierii patriarhali participă la 
şedinţele organismelor centrale deliberative şi executive bisericeşti, cu vot 
consultativ, iar la şedinţele Permanenței Consiliului Naţional Bisericesc, cu vot 
deliberativ, ultimul organism menționat fiind o structură ce aparţine organismelor 
centrale executive. 

VII.1.3. Organizarea locală 


Conform cu art. 40 din Statutul de organizare şi funcționare a BOR (al.1), 
în ordine descrescătoare sub raportul ierarhiei puterii bisericeşti şi religioase, 
cât şi a sferei de cuprindere a activităţilor religioase, unităţile componente ale 
Bisericii Ortodoxe Române, organizată ca Patriarhie, sunt: 

a) parohia; 

b) mănăstirea; 

c) protopopiatul (protoieria); 

d) vicariatul; 

e) eparhia (arhiepiscopia şi episcopia); 

fJ) mitropolia. 

Înaintea analizei acestor structuri ecleziastice prin care își desfăşoară 
activitatea misionară Biserica Ortodoxă Română, trebuie făcute câteva precizări 
de ordin mai general, şi anume: în conformitate cu al. 2 art (40), fiecare din unităţile 
componente ale BOR are dreptul de a se conduce şi de a se administra autonom 
faţă de altă parte componentă de acelaşi rang, şi de a participa, prin reprezentanţii 
săi aleși, clerici şi mireni - în cazul parohiilor şi eparhiilor, la lucrările unităților 
componente superioare. De asemenea, mai trebuie făcută precizarea că, sub 
raport juridic, toate structurile ecleziastice de la vârful piramidei până la bază, 
adică de la Patriarhie şi până la parohia locală, sunt persoane juridice de drept 
privat şi utilitate publică, cu drepturile şi obligaţiile prevăzute în Statut și în 
reglementările legale. 


VII.1.3.1. Parohia şi preotul paroh 


Modul de constituire şi funcţionare a acestei structuri ecleziastice este 
reglementat de art. 43-48, iar activitatea nemijlocită a parohului și a altor 
substructuri ale parohiei este prevăzută în art. 49-53 din Statut. Pentru serviciile 
religioase desfăşurate de biserică către enoriași, cea mai importantă structură este 
pe departe parohia, adică lăcaşul de cult unde credinciosul creștin frecventează 
această instituţie, fie în mod curent, fie în împrejurări mai deosebite. 

Orice creștin primeşte Sfintele Taine (de la Botezul Domnului până la 
Taina Sfântului Maslu) în cadrul unei parohii bisericeşti şi din partea unui paroh 
- preot slujitor al acelei parohii, prin care cei mai intens religioşi se identifică 
cu ea, fiind percepută ca o comunitate umană distinctă, mai ales unde sunt mai 
multe confesiuni religioase şi unde este mai accentuat sentimentul apartenenței 
religioase și, totodată, sunt mai apreciate valorile religioase ce aparțin unui cult 
religios sau altul. 

Într-un asemenea context socio - teologic, prezentul Statut de organizare şi 
funcţionare a BOR defineşte parohia ca a fi „comunitatea credincioşilor ortodocşi, 
clerici şi mireni, situată pe un anume teritoriu şi subordonată centrului eparhial 
din punct de vedere canonic, juridic, administrativ şi patrimonial, condusă de un 

paroh numit de chiriarhul (arhiepiscopul sau episcopul) eparhiei respective” (cf. 
art. 43). În ceea ce privește înființarea, organizarea, schimbarea limitei teritoriale 
şi desființarea de parohii, se aprobă de Consiliul eparhial, ţinând seama de 
cerințele misionare și pastorale din teritoriu. 

Credincioşii arondaţi unei parohii sau alteia au dreptul de a alege şi de a 
fi aleși în organismele parohiale precum și alte drepturi prevăzute în prezentul 
Statut. Consiliile parohiale, sub îndrumarea Centrului eparhial, vor gestiona 
întreaga activitate desfăşurată în parohie de către paroh, diacon şi enoriaşi. 

Ca delegat al chiriarhului - eparhiei la care aparţine (episcopie sau 
arhiepiscopie), preotul paroh este conducătorul administrației parohiale şi 
preşedinte al Adunării parohiale, al Consiliului parohial şi al Comitetului 
parohial, ca principale structuri de conducere şi de manifestare a puterii religioase 
şi bisericeşti în plan local. 

Fără a insista asupra atribuţiilor şi responsabilităților ce revin preoților 
parohi, vom menţiona că acestea sunt stipulate în art. 50, lit. a-k. 

Atribuţii deosebite revine Adunării parohiale, ca organism deliberativ al 
parohiei, al cărui preşedinte este preotul paroh ce slujeşte în respectiva parohie. 
Din structura ecleziastică fac parte preoții şi diaconii activi ai parohiei, precum 
şi preoţii pensionari care au domiciliul stabil pe teritoriu parohiei, toți având 
calitatea de membri de drept ai Adunării parohiale, alături de credincioşii majori 
ai parohiei, indiferent de sex, şi care mărturisesc prin credință, fapte şi ținuta 
lor morală, ataşamentul față de Biserica Ortodoxă Română, de învățătura ei de 
credință și faţă de instituțiile ei, fără a dispune de calitatea votului deliberativ. 
Atribuţiile şi modul de funcţionare a acestei structuri de putere locală sunt 
prevăzute în art. 5, 5-58 a documentului normativăţii. 

În ceea ce privește Consiliul parohial, el este un organism executiv al 
Adunării parohiale, care alege din cadrului ei pe membri Consiliului parohial, 
în număr de 7-9 sau 12 membri, în funcţie de categoria parohiei, precum și 2-4 
membri supleanți, toți fiind aleşi pe o perioadă de 4 ani. Consiliul parohial exercită 
toate atribuțiile Adunării parohiale, când aceasta nu este întrunită, precum și alte 
atribuţii prevăzute statutar (art. 61, al. 1, lit. a-i). 

Un alt organism intern al Bisericii Ortodoxe Române locale este Comitetul 
parohial, al cărui preşedinte de drept este preotul paroh. Dispunând de un număr 
dublu de membri față de Consiliul parohial, aceştia sunt aleşi de Adunarea 
parohială, aparţinând, de regulă, categoriei membrilor voluntari şi activi ai 
comunității parohiale. Acest organism este condus de paroh, ajutat de un birou de 
conducere compus din coordonatorul de programe, secretar şi casier. 

Pentru buna sa funcţionare, Comitetul parohial dispune de 5 servicii: 


a) serviciul social; 
b) serviciul misionar; 

c) serviciul cultural; 

d) serviciul pentru tineret; 

e) serviciul administrativ - gospodăresc. 

Nu vom insista asupra atribuţiilor acestor servicii, ele fiind stipulate în 
articolele 67 şi 68 ale Statutului, fiecare Comitet și paroh fiind în măsură să 
le utilizeze în vederea realizării unor servicii religioase cât mai motivante şi 
convingătoare. Şi aceasta cu atât mai mult cu cât Biserica Ortodoxă Română este 
într-o continuă competiţie cu alte culte şi biserici care își caută prozeliți, urmărind 
chiar dezbinarea ortodoxismului în România, Biserica Ortodoxă fiind una din 
ultimele redute care încearcă să reziste tăvălugului globalizării și a monopolului 
Bisericii Catolice, ca urmare a integrării europene, unde ortodoxismul se simte 
destul de marginalizat în concertul puterii religioase neortodoxe. De aceea, nu 
trebuie să se ignore faptul că cea care dă consistență religiei şi puterii religioase, 
este parohia - unitatea ecleziastică şi parohul, și în mai mică măsură celelalte 
foruri ale Bisericii, care au un mai mare rol în conducerea activităţii misionare 
a acestei instituţii, nu şi a convingerii și credibilității mesajului religios transmis 
de preoţi în rândul tuturor categoriilor de credincioşi, cu prioritate tinerilor, care 
aşteaptă mai mult şi într-un mod mai adecvat transmiterea mesajului religios, 
decriptat de învelişul ideologic-doctrinar. 

Activitatea preoților parohi este diferențiată atât prin aprecierea enoriaşilor, 
cât şi a ierarhilor din protopopiat şi eparhiile aparținătoare. Articolul 144 din 
Statut prevede că „Pentru activitate deosebită în domeniul lucrării bisericești, 
sub raport liturgic, didactic, misionar-pastoral, cultural-publicistic, social, 
gospodăresc-edilitar sau administrativ-economic, preoții de mir pot primi 
următoarele ranguri onorifice bisericeşti: sachelar, iconom, iconom stavrofor”. 
Aceste ranguri se disting şi cu ajutorul unor insemne, cum ar fi brâul albastru 
pentru sachelar, brâul albastru pentru iconom, şi crucea pectorală împreună cu 
brâul roşu pentru iconomii stavrofori. Atât iconomul, cât şi iconomul stavrofor, la 
serviciile religioase mai poartă pe lângă brâu şi bederinița. 

Numirea personalului bisericesc din parohii 

Vom încheia demersul analitic asupra structurii locale a puterii - parohia 
şi parohul, ca structuri fundamentale în puterea ecleziastică, prin prezentarea 
procedurii de numire a personalului bisericesc din parohii, în mod deosebit a 
preoților parohi, ca urmare a hirotoniei acestora. Așa cum prevede actualul Statut 
de organizare şi funcționare a BOR, art.122-124, cu aliniatele subiacente, „Preoții 
şi diaconii slujitori se recrutează dintre doctorii, absolvenţii de masterat şi 
licenţiaţii facultăţii de teologie, specializarea Teologie pastorală, care au susţinut 
examenul de capacitate preoțească” (art.122, al.1). Ei sunt numiţi la parohie 
de chiriarh, într-o ședință a Permanenţei Consiliului eparhial, cu respectarea 
prevederilor statutare şi regulamentare bisericeşti (cf.art.122, al.2). La începerea 

activității pastorale în unitatea pentru care a fost numit, personalul bisericesc 
primeşte din partea chiriarhului o decizie prin care se reglementează drepturile 
şi îndatoririle ce-i vor revini, fără binecuvântarea acestuia nefiind îngăduită 
activitatea preotului paroh. 

Atât preoţii parohi din mediul rural, cât şi cei din mediul urban, se numesc 
prin concurs, numai că spre deosebire de preoţii din mediul urban, pentru preoții 
din mediul rural nu este necesar doctoratul şi nici vechimea de 5 ani în funcţie 
clericală. În caz de transfer de la o parohie la alta trebuie să aibă cel puţin 5 ani 
de la data ultimului transfer, celelalte criterii fiind identice: să aibă masteratul şi 
să fie licenţiaţi în teologie. Trebuie să deţină o vechime în cler de minim 5 ani 
şi să fi promovat examenul de selecţionare. În cazul în care la unele parohii din 
mediul rural nu se prezintă candidaţii care întrunesc condiţiile necesare numirii 
ca preot paroh, pot fi numiţi şi absolvenţi de seminar care au susținut examenul 
de capacitate. 


VII.1.3.2. Protopopiatul şi protopopul 


În continuare vom extinde sfera analizei noastre, trecând la o altă structură 
de putere locală, şi anume la protopopiat sau protoierie. Structură cu putere 
decizională mai ridicată şi mai extinsă decât cea de la nivelul parohiei. 

În conformitate cu articolul 69 din Statut, protopopiatul este definit ca a fi 
acea „unitate bisericească administrativă care cuprinde mai multe parohii arondate 
de pe teritoriul aceleiaşi eparhii”. Ca mod de organizare şi funcționare, fiecare 
protopopiat dispune de o cancelarie administrativă proprie, în care funcţionează 
personal clerical şi laic aferent competenţelor date prin statut și regulamentele 
bisericești. Conform articolului menţionat, al.4, personalul administrativ din 
cancelaria protopopiatului, ca structură executivă, implicit protopopul, se 
numește de către chiriarh (episcopul sau arhiepiscopul de care aparţine respectiva 
structură bisericească zonală), într-o şedinţă a Permanenţei Consiliului eparhial, 
într-un mod democratic, pe baza unei liste de mai mulți candidaţi. 

Atribuţiile protopopului sunt prevăzute în art. 71, lit. a-q din Statut. Toate 
vizează modul de organizare, coordonare, urmărire şi control, în vederea realizării 
unei bune funcționări a unităților parohiale ce le are în subordine, ale eparhiei 
din subordine, şi prin extrapolare, a întregului ortodoxism. Un rol deosebit în 
plan zonal şi local revine structurii care gestionează protopopiatele şi parohiile, 
precum şi eparhiile care intră în cadrul mitropoliei, ca structură superioară. 

Așadar, conducătorul acestei structuri şi a cancelariei administrative 
este protopopul sau protoiereul, în numele chiriarhului, care se numeşte sau 
se reconfirmă de către acesta pe o perioadă de 4 ani, într-o ședință de lucru 
a Permanenţei Consiliului eparhial, în funcție de anumite criterii de alegere, 
printre care se are în vedere şi performanţa şcolară din timpul anilor de studii, 

media generală de la licenţa în teologie, care nu poate fi mai mică de 8,50, precum 
şi vechimea în preoție, care trebuie să fie de cel puţin 5 ani. 

La fel ca și unii preoți parohi, stimulați pentru activitatea lor misionar- 
pastorală, cum ar fi iconomii stavrofori şi protopopii, care în timpul funcționării 
în calitatea atribuită poartă ca semn distinctiv crucea pectorală, brâu şi culion 
roşu. Crucea pectorală o mai pot purta şi diaconii cu activitate îndelungată din 
rândul clericilor de mir, vicarii administrativi eparhiali, care se mai disting prin 
brâu şi culion roz), iar vicarul administrativ patriarhal, de asemenea mai poartă, 
pe lângă crucea pectorală, brâu şi culion violet. 

Vom analiza în continuare o structură de putere foarte importantă în 
plan local, eparhia, care defineşte două structuri distincte în cadrul mitropoliei 
zonale: arhiepiscopia şi episcopia, cu respectivii ierarhi, conduse într-un mod 
relativ autonom de către un așa-numit chiriarh, adică de către un arhiepiscop și 
un episcop eparhiot. 


VII.1.4. Eparhiile (arhiepiscopia și episcopia) 

În ierarhia superioară a BOR, eparhiile sunt unităţi bisericeşti constituite 
dintr-un număr de parohii grupate în protopopiate, precum şi din mănăstirile 
aflate pe un anumit teritoriul ce cade în grija și subordinea respectivei eparhii 
zonale. Pe lângă aceste structuri ecleziastice de tip pastoral, în eparhii mai pot 
funcţiona şi alte instituţii, cum ar fi cele destinate învăţământului teologic şi 
confesional, sau cele cu caracter social - filantropic. 

Sub raport structural, organizațional şi ierarhic, în cadrul eparhiilor 
funcționează arhiepiscopiile și episcopiile, conducerea lor fiind asigurată de 
arhiepiscopi şi episcopi, şi alte organisme interne de sine stătătoare, fiind structuri 
intermediare care dispun de o așa-numită autoritate intercursivă: subordonează 
anumite structuri inferioare lor, şi în acelaşi timp se subordonează altora 
superioare, cum ar fi Mitropolia şi Patriarhia. 

Structurile de conducere ale eparhiei sunt: chiriarhul (arhiepiscopul pentru 
arhiepiscopie şi episcopul eparhiot pentru episcopii, chiriarh fiind numit atât 
arhiepiscopul, cât şi episcopul, mai mic în grad şi funcție decât arhiepiscopul, 
conducătorul arhiepiscopiei, ce reuneşte mai multe episcopii (a se vedea structura 
prezentată şi raportul dintre aceste instituții locale şi zonale ale BOR), Adunarea 
eparhială, ca organism deliberativ al eparhiei, Consiliul eparhial şi Permanenţa 
Consiliului eparhial, organisme executive. Vom face câteva trimiteri succinte la 
fiecare dintre aceste structuri. 

Chiriarhul (arhiepiscopul sau episcopul eparhiot) 

Potrivit articolelor 86-89, cu aliniatele subiacente din Statut, chiriarhul 
îşi exercită întreaga slujire în comuniune cu Sfântul Sinod, conducând eparhia, 
arhiepiscopia sau episcopia de la întronizare şi primirea gramatei din partea 
mitropolitului său canonic, respectiv din partea Patriarhului pentru mitropolit. 

Ca semn distinctiv al vestimentației, arhiepiscopul, episcopul, episcopul - vicar 
şi arhiereu - vicar poartă uniformă monahală (reverenda, rasa şi camilafea) de 
culoare neagră, cruce, engolpion şi toiag pastoral. Chiriarhul exercită o mulțime 
de atribuţii prevăzute în Statut, în articolele subiacente lor. În primul rând, 
conduce eparhia în conformitate cu prevederile Sfintelor canoane, ale statutului 
şi regulamentelor bisericești, precum şi cu hotărârile Sfântului Sinod. În același 
timp, exercită slujirea de învăţător, slujitor al Sfintelor Taine şi calitatea de păstor 
al eparhiei sale. Aşa cum vom arăta, puterea pastorală este una dintre primele 
forme ale puterii religioase şi bisericeşti, care se menţine şi în prezent în această 
ierarhie menţionată. În raport cu celelalte structuri subordonate, eparhiilor şi 
chiriarhilor le revin o serie de atribuţii legate de bunul mers al bisericilor din 
eparhie, hirotonisind clerici, numind, transferând sau revocând personalul 
bisericesc clerical și neclerical prin intermediul şedinţei Permanenţei Consiliului 
eparhial, cu respectarea normelor bisericești în vigoare. 

Şi la acest nivel ierarhic al puterii ecleziastice, conducerea structurii de 
putere în cauză nu este unipersonală, existând și structuri colective cu putere 
deliberativă. Una dintre acestea este cea pe care o vom analiza în continuare: 
Adunarea eparhială, alături de Consiliul eparhial, Permanența Consiliului 
eparhial, Administraţia şi Cancelaria eparhială. Le vom analiza în mod succint 
pe fiecare dintre ele. 


Adunarea eparhială 

Statutul şi atribuţiile ce-i revin acestei structuri de putere sunt prevăzute în 
art. 90-94 şi aliniatele subiacente. În conformitate cu aceste prevederi statutare, 
Adunarea eparhială este un organism deliberativ pentru toate problemele 
administrative, culturale, social - filantropice, economice şi patrimoniale ale 
eparhiei. Se compune din reprezentanţii aleşi ai clerului şi ai credincioşilor, în 
număr de 30 membri, pe o perioadă de 4 ani, în proporție de o treime clerici şi două 
treimi mireni, care au candidat cu binecuvântarea ierarhului locului. Preşedintele 
Adunării eparhiale este chiriarhul - arhiepiscopul sau episcopul (fiecare având 
structuri de conducere deliberative separate), iar în caz de vacanţă, locţiitorul 
desemnat canonic şi statutar. În calitate de membri de drept, pe lângă chiriarh 
mai intră şi episcopul - vicar sau arhiereul - vicar, putându-şi exercita statutul 
prin vot deliberativ. Ca mod de funcționare, Adunarea eparhială se întruneşte în 
şedinţă anuală de lucru, în primul trimestru al anului, iar în ședințe extraordinare, 
ori de câte ori este nevoie. Pentru buna funcționare, şi la acest nivel funcționează 
5 comisii ale Adunării eparhiale: 

a.) Comisia administrativ-bisericească, 

b.) Comisia culturală şi educaţională; 

c.) Comisia social-filantropică,; 

d.) Comisia organizatorică, juridică și de validare. 

Toate comisiile vin în sprijinul conducerii deliberative şi executive, scopul 
comun fiind funcționarea la parametri calitativi a structurilor aparținătoare 
centrelor de putere zonale. 


Consiliul eparhial 

Dacă Adunarea eparhială este organismul deliberativ al eparhiilor, Consiliul 
eparhial este organismul executiv, al cărui preşedinte este chiriarhul. La fel ca şi 
celelalte structuri executive, şi acesta are în responsabilitățile sale atribuţii legate 
de rezolvarea unor probleme bisericești: administrative, culturale, economice, 
patrimoniale şi fundaţionale pentru întreaga eparhie. Această structură de 
conducere internă este compusă din 9 membri, 3 clerici şi 6 mireni, aleși pe 
termen de 4 ani de Adunarea eparhială dintre membri acesteia. 

În calitate de membru de drept și cu vot deliberativ, din cadrul organismului 
face parte episcopul-vicar sau arhiereul-vicar, din cei 3 clerici ce intră în 
componența sa. Atribuţiile directe ale Consiliului eparhial, în calitate de organ 
executiv sunt prevăzute în art. 97-99 din Statutul de organizare și funcționare 
a BOR, în esență constând în punerea în practică a deciziilor organismelor 
deliberative centrale şi zonale. 


Permanenţa Consiliului eparhial 

Este organismul care conduce Consiliul eparhial în perioada dintre 
şedinţele sale. Se compune din chiriarhul eparhiei, în calitate de preşedinte şi 
din episcopul-vicar sau arhiereul-vicar, vicarul administrativ eparhial, consilierii 
eparhiali, inspectorul eparhial, secretarul eparhial, exarhul, consilierul juridic şi 
contabilul-şef, în calitate de membri. 

Atribuţiile date prin statut, regulamente sau hotărâri ale Adunării eparhiale 
şi ale Consiliului eparhial, sunt de natură administrativă şi executivă, ele fiind 
exercitate între şedinţele Consiliului parohial şi puse în practică de celelalte două 
structuri executive amintite, la care vom face trimitere în continuare. 


Administraţia și Cancelaria eparhială 

De aceste organisme administrativ - executive ale eparhiei se foloseşte 
chiriarhul, alături de episcopul-vicar sau arhiereul-vicar, care au statut de 
membri de drept ai organismelor deliberative şi executive eparhiale. În cadrul 
Administraţiei eparhiale mai fac parte pe lângă acești membri de drept şi alt 
personal clerical şi neclerical, aleși pe o perioadă de 4 ani. În rândul lor intră: 
vicarul administrativ eparhial, consilierii eparhiali, inspectorul eparhial și 
secretarul eparhial. 

Criteriile de alegere în aceste structuri vizează performanţa în pregătirea 
teologică și profesie, gradul în funcția ierarhică, fără alte impedimente canonice 
sau juridice. Aceștia participă fără drept de vot la şedinţele Adunării eparhiale, 
iar la şedinţele Permanenţei Consiliului eparhial, cu vot deliberativ. 

Clerici din Administraţia eparhială pot fi numiţi slujitori la parohii direct 
(fără concurs) de către chiriarh, beneficiind de un privilegiu faţă de ceilalți preoți 
care dobândesc parohia prin alte împrejurări, presupunând competiția prin 
concurs și nu prin decizia de numire de către chiriarh. Administraţia eparhială 
funcționează prin intermediul unor sectoare de activitate: 

a) Sectorul administrativ-bisericesc; 

b) Sectorul învățământ şi activități cu tineretul; 

c) Sectorul cultural şi comunicații cu media; 

d) Sectorul social-filantropic şi misionar; 

e) Sectorul economico-financiar, 

Í) Sectorul patrimoniu şi construcții bisericeşti; 

8) Sectorul Exarhatul mănăstirilor. 


În cadrul sectoarelor Administraţiei eparhiale pot funcționa unele servicii 
şi compartimente cum ar fi: biblioteca, muzeul, resursele umane, contabilitatea, 
tehnicul, editura, tipografia, atelierele şi alte compartimente necesare bunei 
funcţionări a întregii eparhii. Alături de aceste sectoare ale Administrației mai 
funcționează şi Cancelaria eparhială, din care fac parte cabinetul chiriarhului, 
secretariatul, registratura, arhiva, oficiul canonic-juridic, corpul de inspecție şi 
control, biroul comunicaţii şi relaţii cu publicul. 

Alegerea arhiepiscopului şi episcopului eparhiot 

Vom încheia analiza acestei structuri de putere teritorială prin prezentarea 
procedurii de alegere a acestor ierarhi eparhiali. Eligibil pentru această înaltă 
demnitate ecleziastică de arhiepiscop şi episcop eparhiot este oricare ierarh 
membru al Sfântului Sinod, începând de la eparhia vacantă, precum şi oricare 
arhimandrit, ori preot văduv prin deces, care îndeplineşte următoarele condiții 
canonice: este doctor sau licențiat în teologie şi s-a distins prin viaţă curată, cultură 
teologică, demnitate eclezială, zel misionar şi simţ gospodăresc (cf.art.130, al.1). 

Organismul care stabilește lista de 2 candidați, prin consultare deschisă și 
vot secret consultativ, este Sinodul mitropolitan, prezidat de mitropolitul locului, 
care, ulterior, cu unele posibile completări, este înaintată Sfântului Sinod cu 
proces-verbal, care de asemenea poate completa lista cu alţi doi candidaţi, ierarhi 
eligibili sau clerici care nu sunt arhierei. 

Lucrările Sfântului Sinod pentru alegerea arhiepiscopului şi episcopului 
eparhiot, ca urmare a propunerii candidaţilor de către Sinodul mitropolitan, 
sunt deschise și închise de către Patriarhul României, fiind prezidate de către 
mitropolitul locului. Dintre candidații eligibili este ales acela care obține jumătate 
plus unu din totalul voturilor celor prezenți. 

În situaţia în care nu obţine niciun candidat acest scor, se trece la cel de-al 
doilea tur de scrutin, pe listele de alegători fiind înscriși primii doi dintre cei care 
au obținut scoruri mai mari la votul din primul tur de scrutin. Astfel, devine ales 

acel candidat care obţine jumătate plus unu voturi dintre cei doi candidaţi. În caz 
de paritate se trage la sorți. 

Alegerea se încheie cu şedinţa prezidată de Patriarhul României, care după 
cum se vede participă nemijlocit la alegerea înalților demnitari ai conducerii 
centrale şi locale a BOR. 

Dar pe lângă acești înalți ierarhi ecleziali locali mai funcționează şi alți 
demnitari eparhiali, cum sunt episcopii-vicari şi arhiereii-vicari, care de asemenea 
cunosc o anumită procedură în alegeri. Aşa cum prevede art.131, al.3 din Statut, 
şi aceşti demnitari, episcopii-vicari patriarhali şi arhiereii-vicari, se aleg prin 
vot secret, de către Sfântul Sinod, la propunerea chiriarhului, în consultare cu 
Sinodului mitropolitan. 

Asemenea alegerii celorlalți înalți ierarhi centrali şi locali şi şedinţa 
Sfântului Sinod pentru alegere este prezidată de Patriarh. Dacă candidatul nu 
obține jumătate plus unu din voturi, atunci ierarhul eparhiot din eparhia în cauză 
poate să propună un alt candidat, într-o altă şedinţă, la alegerea căruia se va aplica 
aceeaşi procedură prevăzută ca în prezentul articol. 

În alegerea ierarhilor eparhiali un rol deosebit revine instituţiei teritoriale 
pe lângă care funcționează aceste eparhii, mitropoliilor, conduse la rândul lor de 
mitropolit şi alte organisme interne pe care le vom analiza în continuare. 


VII.1.5. Mitropolia şi mitropolitul 


Mitropoliile sunt constituite în urma fenomenului de endogrupare a 
episcopiilor şi arhiepiscopiilor dintr-o anumită zonă geografică. În conformitate 
cu acest Statut, pe teritoriul României funcționează 6 mitropolii, fiecare fiind 
condusă de către un mitropolit. Acestea au în subordine 20 de episcopii şi 10 
arhiepiscopii, conduse de o Patriarhie şi un Patriarh. 

Mitropolitul, împreună cu arhiepiscopii, episcopii, precum şi episcopii- 
vicari şi arhierei-vicari de la eparhiile sufragane (din subordine) alcătuiesc Sinodul 
mitropolitan, prezidat de mitropolit, organism care coordonează activitățile 
comune ale eparhiilor din mitropolia faţă de care se subordonează şi le aparţine 
şi cărora le coordonează activitatea. Pe lângă multitudinea atribuţiilor ce revine 
Sinodului mitropolitan, acest organism propune Sfântului Sinod înființarea de 
noi eparhii sau modificarea teritorială a celor existente. 


Mitropolitul 

Este conducătorul canonic al unei mitropolii, care își exercită drepturile şi 
îşi îndeplinește îndatoririle prevăzute de Sfintele canoane, de tradiţia bisericească 
şi de prezentul Statut. Ca semn distinctiv, mitropolitul poartă cruce pe culion, cu 
camilafcă neagră şi cârja mitropolitană. Atribuţiile miropolitului sunt prevăzute 
în art.114, al.4 lit.a-k., din Statut. Printre atribuţiile ce le consolidează puterea 
religioasă, le evidențiem pe următoarele ca fiind mai importante: 

- convoacă şi prezidează Sinodul mitropolitan; 

- prezidează şedinţa Sfântului Sinod pentru alegerea de arhiepiscopi și 
episcopi sufragani; 

- hirotonisește, împreună cu alți ierarhi, pe arhiepiscopii şi episcopii 
sufragani, precum şi pe episcopil-vicari şi arhiereii-vicari de la eparhiile din 
mitropolie, împreună cu chiriarhii acestora; 

- emite gramata pentru întronizarea arhiepiscopilor şi episcopilor sufragani 
şi îi întronizează; 

- emite decizia mitropolitană de constituire a Conistoriului mitropolitan, 
compus din 3-5 titulari şi 2 supleanţi, delegați de adunările eparhiilor sufrange, 
care aleg un președinte din rândul acestora. 

După cum se poate observa, această structură are un caracter mai 
centralizat decât celelalte structuri de putere inferioare şi superioare (Patriarhie), 
desfăşurându-şi activitatea prin intermediul mitropolitului, Sinodului 
mitropolitan şi a Consistoriului mitropolitan. Totodată, dispun de o putere mai 
ridicată în teritoriu decât celelalte structuri pe care le subordonează într-un 
anumit areal geografic, fiind localizate, de regulă, pe anumite regiuni istorice. 

Mitropolia este structura teritorială cu cea mai mare autoritate şi influență în 
desfăşurarea activității religioase dintr-un teritoriu determinat, subordonându-se 
organismelor centrale deliberative, din rândul cărora fac parte toți mitropoliţii. 
lerahic,ca un posibil Patriarh, este mai aproape de Patriarhie, mitropolitul 
Moldovei şi Bucovinei, cu câte 2 arhiepiscopii şi 2 episcopii. 

Mitropoliile şi mitropoliţii se subordonează Sfântului Sinod și Patriarhiei, 
activitatea din teritoriu fiind coordonată de aceste structuri centrale deliberative 
ale puterii religioase şi bisericeşti. 

Pentru ca problemele organizatorice și decizionale, centrale şi teritoriale, să 
fie puse în practică într-un mod eficient, sunt necesare regulamente, reguli, norme, 
care să reglementeze activitatea acestora, de la nivelul bazal al piramidei puterii 
religioase, până la cel mai înalt nivel ierarhic. Este vorba despre dimensiunea 
normativă şi despre normativismul religios, ceea ce în limbaj teologic se numește 
putere disciplinară, putere descentralizată şi normată ce se regăseşte în orice 
comunitate religioasă şi organism al puterii religioase şi bisericeşti din teritoriu 
şi de la centru. 


Alegerea mitropolitului 

Articolul 129, al.l din Statut arătă că „Eligibil pentru slujirea, vrednicia 
şi slujirea de mitropolit este oricare ierarh membru al Sfântului Sinod, începând 
de la eparhia vacantă, care este doctor sau licenţiat în teologie, şi s-a distins 
prin viață curată, cultură teologică, demnitate eclezială, zel misionar şi simţ 
gospodăresc”. Pentru alegerea mitropolitului, Sinodul mitropolitan, ca organism 
intern al acestei structuri de putere zonală, prezidat de Patriarhul României sau 
de locțiitor desemnat canonic şi statutar, stabileşte, prin consultare deschisă 

urmată de vot secret consultativ o listă de 2 candidaţi dintre ierarhii eligibili, cu 
motivarea fiecărei persoane. După consultarea prevăzută la aliniatul 2 din Statut, 
Sinodul mitropolitan se consultă, într-o ședință specială, cu membrii Adunării 
eparhiale ai respectivei eparhii vacante, la care se adaugă membri clerici şi mireni 
din celelalte eparhii ale mitropoliei respective, delegaţi în Adunarea Naţională 
Bisericească, precum şi câte un decan şi director ai Facultăţii de Teologie și 
seminar teologic din aria de activitate a respectivei mitropolii cu loc vacant. 

Lista de candidaţi pentru alegerea mitropolitului, întocmită de Sinodul 
mitropolitan, poate fi completată prin consultare deschisă urmată de vot secret 
consultativ, cu două nume dintre ierarhii eligibili care au obținut cele mai multe 
voturi, urmând să fie trimisă Sfântului Sinod cu proces-verbal. Acest organism 
superior mai poate completa lista primită de la Sinodul mitropolitan cu încă 2 
candidaţi, ierarhi eligibili, desemnați prin vot secret consultativ de către plenul 
său, care au obținut cele mai multe voturi dintre candidaţii propuşi. 

Lucrările Sfântului Sinod pentru alegerea mitropolitului sunt prezidate de 
către Patriarhul României. Devine mitropolit acel candidat care a obținut voturile 
a jumătate plus unu din totalul membrilor prezenţi, în primul tur de scrutin, 
iar dacă niciunul dintre candidaţi nu a întrunit numărul necesar de voturi, se 
organizează o nouă votare, la care participă primii 2 candidaţi care au întrunit 
cel mai mare număr de voturi. Aşadar, va fi ales mitropolit dintre aceştia doi, cel 
care întrunește jumătate plus unu din numărul voturilor, sau în caz de paritate, 
cel hărăzit prin tragere la sorți. Victoria celui ales este anunţată în ședința de 
închidere a lucrărilor alegerilor de către Patriarh, care este şi preşedintele acestui 
organism de lucru. 


VII.1.6. Puterea disciplinară în BOR 


VII.1.6.1. Ontogeneza puterii disciplinare 

Şi această formă a puterii religioase și bisericeşti are emergenţă divină - 
transcendentă, întrucât ea a fost conferită ucenicilor şi prin aceştia Bisericii, chiar 
de Mântuitor. Prin această putere, lisus îi autoriza și legitima în acelaşi timp 
cu dreptul şi puterea de a-i pedepsi pe cei vinovaţi de încălcarea poruncilor lui 
Hristos. Drept transferat ulterior urmaşilor apostolilor, adică episcopilor, alături 
de alte puteri atribuite de lisus acestora, cum ar fi: puterea de a lega și dezlega 
păcatele oamenilor, în cer şi pe pământ (cf. Matei 18:18; loan 20:22-23), ca putere 
primită de la Dumnezeu Tatăl prin pogorârea Duhului Sfânt (cf. Luca 24: 49; 
Faptele 2: 2-4); puterea binecuvântării, delegată de Mântuitor apostolilor odată 
cu înălţarea Sa la cer; puterea propovăduirii Evangheliei şi a Botezului în numele 
Sfintei Treimi (cf. Matei 28:18-20). (A se analiza întemeierea teologică a acestei 
puteri în lucrarea arhimandritului Cleopa Ilie, „Călăuza în credinţa ortodoxă”, 
p.îp.510-513) 

Originea şi sensul teologic al acestei forme de putere disciplinară este 
regăsită în cărțile din Noul Testament, cu precădere în scrierile epistolare ale 
Apostolului Pavel (I Cor.5:3-5; II Cor.10:6). 

Spre exemplu, în cea din urmă epistolă citată despre necesitatea pedepsirii 
celor care încalcă disciplina în Biserică, respectiv în episcopii, ca structuri ale 
prezentului, Sfântul Apostol Pavel scria în mod imperativ, folosind următoarele 
cuvinte ultimative şi cu rol decizional: „și gata suntem să pedepsim toată 
neascultarea, atunci când supunerea voastră va fi deplină”. 

Acest drept de a pedepsi prin intermediul puterii disciplinare îl deţinea 
doar episcopul locului, al comunităţii şi puterii ecleziastice, prin voința sa, şi 
nu ca putere independentă, cum lasă să se înţeleagă la început textul biblic. Un 
asemenea exces şi zel de putere este regăsit chiar la Apostolul Pavel, atunci când 
i-a excomunicat pe Imeneu și Alexandru, dându-i Satanei ca să-i înveţe să nu 
hulească (I Timotei 1:19-20). 

Se subînţelege că prin acest mecanism al transferului de putere doar spre 
apostoli, era diminuată puterea disciplinară comunitară din teritoriu, episcopii 
moștenind atitudinea autocratică şi predispoziția spre centralizare a puterii 
religioase şi ecleziastice încă de la primii apostoli, adică de la urmașii direcții ai 
lui Iisus Hristos. 

Printre ei s-a aflat şi Apostolul Pavel, chiar dacă nu a fost urmaş direct în 
acea calitate de apostol (nu i-a fost ucenic, ba dimpotrivă, l-a început contesta 
doctrina creştină, el fiind un mare iniţiat și savant al timpurilor sale, neacceptând 
doar ceea ce convenea convingerilor sale şi nu ceea ce se impunea). Fapt care 
l-a determinat să schimbe multe din scrierile originale, mai precis din ceea ce 
nu convenea spiritului său). În această calitate şi cu o asemenea autoritate, i-a 
legitimat puterea lui Timotei, acordându-i dreptul de a aplica pedepse disciplinare. 
Ulterior, o asemenea autoritate ecleziastică a fost conferită și preoților, ei 
dispunând de autoritate prin harul divin primit de la Dumnezeu prin intermediul 
Tainei hirotonisirii lor. 

De aceea, în mod formal toţi preoţii dispun de putere disciplinară în cadrul 
parohiei lor, şi ca atare pot acorda diverse pedepse, canoane, după cum sunt 
denumite la acest nivel, pedepse prin care se urmăreşte regretul şi îndreptarea 
păcătoşilor. Astfel, spovedania devine cea mai oportună şi eficientă modalitate în 
vederea realizării acestor atribuţii ce cad sub incidența și responsabilitatea puterii 
disciplinare, mai precis a reprezentanților puterii ecleziastice, de la simplul preot 
paroh, până la episcop, arhiepiscop, mitropolit şi Patriarh. 

Fiecare din aceste structuri ale puterii bisericeşti şi religioase dispun de o 
putere disciplinară, aceasta crescând în corelaţie cu nivelul ierarhic al respectivei 
structuri şi cu pedepsele acordate în mod canonic şi regulamentar. Unele dintre 
modalităţile formale de pedepsire sunt prevăzute în Statut în scopul unei mai bune 

funcționări a bisericii, a întăririi şi consolidării disciplinei şi puterii disciplinare 
de la nivelul întregii activități şi vieți religioase. 

În continuare vom analiza acele structuri ce vin în sprijinul întăririi puterii 
disciplinare, structuri prevăzute şi în Statutul de organizare şi funcționarea BOR, 
fiindu-i dedicat un capitol întreg ce cuprinde articolele 148-160, cu aliniatele 
subiacente. 


VII.1.6.2. Caracterul instituționalizat al disciplinei şi puterii 
disciplinare în BOR 


Așa cum am anticipat deja, disciplina clerului şi enoriașilor nu este nici 
arbitrară şi nici voluntară, adică după bunul plac al fiecărui membru al comunității 
religioase. În scopul consolidării puterii disciplinare şi implicit a disciplinei 
ecleziastice, la nivelurile ierarhiilor instituţiilor bisericeşti au fost concepute 
următoarele juridice - normative: 

1. Instanţe disciplinare şi de judecată bisericească, preocupate de 
problemele doctrinare, morale, canonice și disciplinare, pentru clericii de mir, 
preoți și diaconi în funcțiune și pensionari, precum şi pentru cântăreţi, clasificate 
în: 

A. De judecare în fond, din care fac parte: 

a) Consistoriul disciplinar protopopesc; 

b) Consistoriul eparhial. 

B. De judecare în recurs, care cuprinde: Consistoriul mitropolitan pentru 
cererile de recurs admise, în principiu, de Sinodul mitropolitan şi de Sfântul 
Sinod. 

2. Organisme care se pronunţă asupra admisibilităţii cererilor de 
recurs, precum: 

a) Sinodul mitropolitan, care poate admite sau respinge, în principiu, 
recursurile pentru cazurile de depunere din treaptă ierarhică, pronunţate de un 
consistoriu eparhial; 

b) Sfântul Sinod, care admite sau respinge, în principiu recursurile pentru 
cazurile de caterisire, pronunţate de un Consistoriu eparhial. 

Vom analiza pe rând şi în mod succint fiecare structură disciplinară, mai 
ales a celor ce fac parte din cadrul structurilor disciplinare destinate judecății în 
fond şi a judecății în recurs, ca instanţe disciplinare de judecare bisericească și în 
calitate de organisme care se pronunță asupra admisibilităţii cererilor de recurs, 
în scopul menţinerii ordinii și disciplinei de la nivelul întregii Biserici Ortodoxe 
Române. 

Consistoriul disciplinar protopopesc 

Așa cum am anticipat, în plan teritorial, la nivelurile ierarhice mai joase, 
unde şi problemele de disciplină sunt mai curente şi, uneori, mai mari, cum ar fi 
protopopiatul, pe lângă fiecare structură de putere locală, funcționând un organism 

responsabil cu disciplina din care face parte un preşedinte cleric şi 3 membri, 
dintre care 2 trebuie să fie clerici, numiţi pe o perioadă de 4 ani de către chiriarh, 
dintre preoţii din protopopiat, doctori, absolvenţi de masterat sau licenţiaţi în 
teologie, care au cel puţin gradul II şi cunoştinţe canonice, precum şi un membru 
din rândurile cântăreților bisericeşti, dar care nu participă atunci când se judecă 
unele cazuri de indisciplină din rândul preoţilor. În cazul în care conflictele sau 
abaterile indisciplinare nu sunt rezolvate, acest organism își declină competenţa 
organismului imediat superior în plan ierarhic. 


Consistoriului eparhial 

După cum este denumit, acest organism funcționează la nivelul eparhiilor, 
al arhiepiscopiei şi episcopiei din cadrul acestei structuri de putere de la nivel 
teritorial. Este format din 3 membri titulari şi 2 supleanţi, ei fiind preoţi cu 
cel puţin gradul II, doctori, absolvenţi de masterat sau licenţiaţi în teologie, cu 
cunoştinţe canonice şi juridice temeinice. Membri Consistoriului eparhial se 
aleg la propunerea chiriarhului de către Adunarea eparhială, pe termen de 4 ani. 
Preşedintele acestui organism se numeşte de către chiriarh dintre membri titulari 
ai acestuia. Pentru buna funcţionare, Consistoriul are un grefier numit de chiriarh, 
la propunerea preşedintelui acestei structuri disciplinare de la nivel eparhial. 

Hotărârile Consistoriului eparhial aprobate de către chiriarh devin definitorii 
şi executorii (cf. art.152 din Statut). Cazurile nesoluţionate vor fi rezolvate de 
organismul superior din plan zonal, și pe care îl analizăm în continuare. Articolul 
155, al.l prevede că hotărârile instanţelor disciplinare şi de judecată eparhiale 
devin executorii numai după investirea lor cu formulă executorie de către chiriarh. 


Consistoriul mitropolitan 

Ca structură ierarhică superioară, acest organism se compune din 3-5 
membri titulari și 2 supleanți, preoți numiţi de mitropolit dintre preoții desemnați 
de adunările eparhiale ale eparhiilor sufragane, alţii decât cei desemnaţi în 
consistoriile eparhiale, în conformitate cu prevederile art.151, al.l, din Statut. 
Preşedintele este numit de mitropolit dintre membri acestuia, la fel şi grefierul, 
făcând parte din rândul clericilor, din administraţia eparhiei de scaun a acesteia. 
Consistoriul metropolitan dă hotărâri definitive şi executorii, prin aprobarea 
mitropolitului locului, ceea ce înseamnă că autoritatea sa este cu mult mai mare 
decât a celorlalți ierarhi şi puteri religioase locale şi zonale. 

Vom analiza acele organisme care se pronunţă asupra cererilor de recurs, 
cum sunt Sinodul metropolitan şi Sfântul Sinod, ultimul organism fiind cel mai 
înalt organism care coordonează activitatea BOR. 

Sinodul mitropolitan 

Ca organism care se pronunță asupra admisibilităţii cererii de recurs, 
Sinodul mitropolitan deliberează sub preşedinţia mitropolitului locului. Printre 
atribuțiile care intră în competența acestui organism mai importante sunt cele 

care vizează primirea şi examinarea recursurilor clericilor excluşi - depuşi 
din treapta preoţiei de către un consistoriu eparhial din cadrul mitropoliei. Ca 
procedură, recursurile admise, în principiu, de Sinodul mitropolitan sunt trimise 
Consistoriului mitropolitan spre judecare asupra fondului, sentinţa fiind aprobată 
de către mitropolit (cf.art.154, al.2). Sinodul mitropolitan, cu avizul chiriarhului 
locului, aprobă sau respinge cererile de iertare ale preoţilor sancționați cu pedeapsa 
excluderii - depunerii din treapta preoţiei care după recurs, a rămas definitivă. 

Articolul 156, al.2, prevede ca hotărârile instanţelor de recurs să devină 
executorii după aprobarea lor de către mitropolit sau Patriarh, după competenţa 
reclamată de cazul supus spre soluţionare. 

Cazurile cele mai grave, ce depăşesc competenţa şi atribuțiile acestui 
organism de la nivel zonal, sunt trimise spre soluţionare celui mai autorizat 
organism de conducere BOR, Sfântul Sinod. Structură pe care o vom analiza 
în încheierea acestor structuri disciplinare de la nivel local, teritorial, zonal și 
central. 


Sfântul Sinod 

Articolul 157 al Statutului de organizare și funcționare a BOR stipulează 
faptul că Sfântul Sinod este unica instanţă de judecată canonică a membrilor săi 
pentru orice fel de abateri de la învățătura şi disciplina Bisericii. 

Așa cum vom arăta, acestui organism central deliberativ îi revin şi atribuţii 
de ordin disciplinar şi de rezolvare a unor cazuri nerezolvate de către celelalte 
organisme inferioare acestuia, în mod deosebit cele de la nivelul eparhiilor 
teritoriale şi zonale. Cu avizul chiriarhului, Sfântul Sinod aprobă sau respinge 
cererile de iertare ale preoților sancţionaţi cu pedeapsa caterisirii, care după recurs 
a rămas definitivă. Cererile de revizuire a sentinţelor de caterisire, bine motivate, 
însoțite de actele necesare, vor fi adresate Patriarhului, în calitate de preşedinte 
al Sfântului Sinod, care le va trimite spre rejudecare Consistoriului mitropolitan 
competent, de unde, de regulă, sunt trimise spre rezolvare organismului suprem 
al BOR care este Sfântul Sinod. 

Concluzii preliminarii privind disciplina şi puterea disciplinară 

Prezentarea acestor structuri, diferenţiate de la un nivel ierarhic la altul, 
evidențiază că disciplina în cadrul unităților de cult şi la diversele nivele 
ierarhice, necesită încă o normativitate riguroasă, concretizată prin regulamente 
disciplinare şi un control riguros din partea organismelor şi ierarhilor responsabili 
cu buna desfășurarea a activităţii ecleziastice. În acest scop se uzează destul 
de frecvent de această putere disciplinară, conferită de structurile disciplinare 
bisericești, de la toate nivelurile ierarhice, de regulamentele bisericești, și mai 
ales, de autoritatea ierarhului căruia îi revine o astfel de responsabilitate. Uneori, 
în mod simbolic, pentru ca preoții să fie mai bine urmăriți de opinia publică şi 
şefii lor, în unele eparhii, li se impunea să poarte bărbi însăşi vestimentația fiind 

un indicator al posibilităţii de a fi menţinută disciplina în parohie, fiind evitate 
în acest mod unele comportamente compromiţătoare ale unor clerici, care pe 
fondul principiului „oameni sunt şi ei”, ar putea compromite nu numai parohia ci 
şi întreaga biserică, devenind celebră sintagma ce ţine de acest aspect: „să faci ce 
spune popa, nu ce face”. 

Din acest punct de vedere se întâmplă să mai fie regăsite și unele abateri 
disciplinare, unele care încalcă oprobriul public și aspectul imoral, intrând 
sub incidența penalului având drept consecinţă privarea de libertate. Cele mai 
anatemizate sunt faptele imorale, adulterul, divorţurile şi, mai ales încălcarea 
disciplinei financiare, când asemenea oricărui enoriaş, preotul paroh beneficiază 
de unele sume de bani, ca o compensare a salariilor mici pe care le primesc de la 
stat. 

Disciplina în comunitatea religioasă nu ţine numai de cler, ci și de 
enoriașii din comunitate, care nu se comportă întotdeauna ca adevăraţi creştini, 
disimulând credința prin comportamente care încearcă să convingă pe ceilalți că 
sunt credincioşi adevărați. 

Sunt încă foarte mulți credincioşi care devin creştini, mai mult într-un mod 
declamativ, decât prin convingere, mai ales la nivelurile înalte din unele categorii 
socio-profesionale, cu precădere în rândul politicienilor, care jură pe Biblie şi 
își fac semnul Sfintei cruci, nu din convingere, ci din interes, adoptând clasicul 
principiu machiavelic. Ca să nu mai vorbim despre câți respectă unele interdicții 
care le confirmă apartenenţa religioasă, cum ar fi ţinerea postului, frecventarea 
cu regularitate a slujbelor şi serviciilor divine (nu la Paşti și Crăciun, cum se 
spune), de așa-numiții creştini practicanți, care aşa cum se poate observa, sunt în 
continuă scădere. 

Cei mai mulți pretinși religioşi au schimbat slujba de la Biserică cu cea 
de la televizor, fiind mai comod să asiști la slujba religioasă dintr-un fotoliu, 
prin intermediul micului ecran, în fața unei cafeluţe şi în afara mirosului de 
tămâie, de care şi diavolul fuge. Aceşti credincioşi de „cameră” uită un lucru 
esenţial, şi anume că serviciul religios nu este reductibil nici la mesaj şi nici chiar 
la rugăciunea colectivă, ci prin intermediul său se practică unele din Sfintele 
Taine, în mod deosebit Sfânta Împărtășanie, care este deosebită de ceea ce poate 
fi servită acasă. Ne referim la Sfintele Paşte şi la Taina Euharistiei. 

Este îmbucurător că a crescut numărul tinerilor care participă la asemenea 
servicii, mai ales la cele unde festivismul şi ritualul este mai motivant decât 
slujbele religioase, destul de monotone și conservatoare, cum ar fi Învierea, pentru 
una din acestea unde efectul mulțimii şi al spiritului gregar, sunt mai evidente 
decât smerenia şi pioşenia ce le presupun asemenea evenimente repetitive şi cu 
trăire unică înălțătoare. 

Observațiile personale și indirecte evidenţiază în mod peremptoriu că nu 
toți dintre cei care participă la aceste momente de evlavie şi sacralitate intensă 

participă din interese sacre şi spirituale, unii dintre ei găsind în acest spaţiu 
sacrosant un mijloc de satisfacere a unor trebuințe mai mult cu un caracter profan 
decât de factură religioasă. Argumentele peremptorii prin care demonstrăm 
asemenea afirmaţii sunt „obiectele” găsite în urma acestor evenimente religioase, 
printre care predomină cele ce cad mai mult sub ispita diavolului, şi nu a lui 
Dumnezeu. 

Este o realitate care nu trebuie ignorată, impunând mai multă disciplină din 
partea celor care o proslăvesc, dar care din păcate o şi încălcă destul de frecvent. 
O asemenea disciplină pleacă atât de la părinţii naturali, mulţi dintre ei certați 
cu disciplina religioasă severă, cât şi de la părinții spirituali, adică din partea 
preoților parohi şi a nașilor de botez sau cununie, a căror exemplu personal, 
pozitiv sau negativ, este hotărâtor, în scopul socializării realizate. În măsura în 
care ei se confruntă cu unele abateri disciplinare, afectându-le imaginea, atât a 
lor cât şi a bisericii, mai ales în mediul rural unde fenomenul intercunoașterii 
şi cel al controlului social este mai dezvoltat, le scade autoritatea și influenţa în 
rândul enoriașilor, astfel că această disciplină impusă devine o simplă demagogie 
şi ipocrizie afectând puterea disciplinară, atât la vârf, cât mai ales la bază. 

Se cunosc multe situaţii de încălcare a disciplinei de către unii preoți din 
comunităţile pe care le păstoresc, fiind nevoiți să părăsească parohia respectivă 
de bună-voie, sau într-un caz şi mai grav, să fie alungat de enoriași și superiori. 
Cazul cel mai grav este al acelui funcţionar înalt din cadrul instituției patriarhale 
şi paroh într-o biserică din capitală, care la un Botez creștin a întrebat naşul dacă 
se „leapădă de Hristos”, ceea ce depăşeşte nu numai moralul, ci şi normalul. 

Prin indisciplină parohială pot fi etichetate și scandalurile de după anul 
1989, dintre preoţii ortodocși şi cei greco-catolici, sau dintre enoriașii influențați 
de aceşti preoți din cele două confesiuni religioase amintite. Nu de puţine ori 
aceste conflicte latente au degenerat în conflicte interconfesionale, manifeste, 
agresându-se unii împotriva celorlalți, uitând că sunt frați întru Hristos. Desigur, 
mai presus au fost interesele și revendicările patrimoniale şi aroganța afişată 
printr-o falsă credință creştină din partea lor şi a acelor care îi manipulează în 
scop dominator, anticreștin şi în ultimă instanţă inuman. 

Rămân în memoria colectivă imagini cutremurătoare, când în Casa 
Domnului s-au agresat fizic unii enoriași, mai ales în parohiile din Ardeal, ca 
urmare a reînființării după anul 1989 a Bisericii Unite cu Roma, numită şi Greco- 
Catolică, desființată în anul 1948 de către regimul acelor vremuri. 

Fenomenul indisciplinei, mai ales din partea unor preoţi parohi ortodocşi, 
dar nu numai, are un impact negativ asupra altui fenomen contemporan, şi anume 
asupra secularizării şi prozelitismului religios, care este într-un trend ascendent, 
reclamând adecvarea unor practici ritualici şi o mai mare deschidere spre 
societate. Relativ mulţi enoriaşi sunt nemulțumiți de prestaţia unor preoți şi mai 
ales de unele „exigenţe” de ordin material și preferenţial în raport cu serviciile 

religioase desfășurate, cum ar fi înmormântările, botezurile, cununiile şi alte 
servicii în afară de slujbele religioase, unele dintre acestea fiind Taine creștine în 
afara cărora credincioşii religioși nu - şi pot legitima apartenenţa religioasă, chiar 
dacă au fost botezați sau, ulterior, cununaţi în biserică. 

Ne-a fost dat să asistăm la mai multe ceremonialuri religioase, mai ales la 
funeraliile unor apropiaţi din mai multe zone din ţară, unde am putut constata 
că disciplina şi autoritatea recunoscută prin intermediul exemplului personal al 
preoților sunt foarte diferite, fiind demonstrat pe deplin aforismul în conformitate 
cu care „omul sfințește locul”. Aforism validat şi în cadrul celorlalte profesii 
„vizibile”, mai ales în rândul cadrelor didactice, medicale, funcţionari publici, 
poliţişti şi alte categorii sociale supuse oprobriului public datorită transparenţei 
activităţilor desfăşurate de către aceste categorii, şi care sunt mai „imune” acestui 
virus al imoralităţii, iresponsabilităţii, incompetenţei, corupției şi indisciplinei, în 
general, afectându-le imaginea, autoritatea, şi nu în ultimă instanță, credibilitatea 
în ceea ce spun și fac, totodată. Din păcate un asemenea fenomen al decredibilităţii 
se regăseşte şi în structurile ecleziastice ale Bisericii Ortodoxe, ceea ce necesită 
intensificarea şi consolidarea disciplinei şi a puterii disciplinare prin metode şi 
practici adecvate actului indisciplinar săvârșit de orice membru ce face parte din 
familia ortodoxismului românesc. 

Am insistat mai mult asupra acestor aspecte pentru a putea înțelege mai 
bine nevoia de unitatea în cadrul Bisericii Creştine, cu precădere în Biserica 
Ortodoxă Română, care devine tot mai vulnerabilă datorită tendinței autocratice 
şi de autosuficienţă, închidere ce o izolează de celelalte religii și mișcări religioase, 
chiar dacă declară deschisă ecumenismului. Ne exprimăm speranţa că actuala 
conducere a BOR va fi mai receptivă la schimbare și, totodată, mai capabilă să 
unească în jurul ei întreaga comunitate ortodoxă, făcând-o mai puternică și mai 
credibilă în rândul credincioșilor, fără să afecteze mişcarea ecumenică în sprijinul 
unității prin diversitate, şi nu a globalizării prin coerciție. 

Ceea ce poate uni pe creștini, şi nu numai, este plenitudinea adevărului 
şi nu doar supremaţia lui, şi cu atât mai puţin infailibilitatea pontificală prin 
principiul discriminator ex cathedra, pe fondul căruia orice religie devine 
inferioară catolicismului, religie care a fundamentat acest principiu teologic. 
Având la bază un asemenea principiu care stipulează adevărul ce nu poate fi 
contrazis, aparținând unei ființe alese, mișcarea ecumenică nu se poate realiza 
deoarece părțile participante dispun de statusuri diferite, ecumenismul devenind 
mai mult un deziderat decât o realitate posibilă de înfăptuit, nu însă și imposibilă, 
puterea divină putând depăşi orice obstacol ce pare a fi de netrecut. 

Ceea ce se dorește în prezent, folosindu-se de religie, mai precis de această 
mişcare ecumenică, este globalizarea occidentală a religiei catolice faţă de estul 
preponderent ortodox, la care pe lângă Biserica Romano-Catolică participă şi 
celelalte culte şi grupări religioase, care în cele mai multe situaţii sunt derivate 

din catolicism, protestantism şi neoprotestantism. De aceea considerăm că 
globalizarea culturală și spirituală are mai mult un caracter politic, fiind un proces 
de durată care îmbină latura spirituală cu cea pragmatică, scopul principal fiind 
însă crearea unor noi centre de putere, astfel că între religie şi politică s-a creat și 
se consolidează o mezalianţă indisociabilă. 

În continuare vom prezenta principalelor probleme ale ortodoxismului 
modern şi post-modern, probleme ce ţin de statutul său în această lume secularizată 
şi monopolizată de aceste mişcări religioase reformatoare care afectează Biserică 
Naţională la noi şi de pe întregul continent european. De aceea, mai mult ca 
oricând, ortodoxismul trebuie să se unească în vederea supraviețuirii atacurilor 
concertante şi concentrate din partea celor mai puţin prietenoși cu el. Aşa cum 
sublinia şi marele teolog român, I. Bria, problema principală care preocupă azi 
teologia ortodoxă este pregătirea și ținerea „Sfântului şi Marelui Sinod al Bisericii 
Ortodoxe Răsăritene”. Idee pusă în circulaţie în anul 1930 de către „Comisia 
panortodoxă” care s-a reunit la Mănăstirea Vatopedi (Muntele Atos). 

De asemenea, în scopul stabilirii și pregătirii temelor pentru această mare 
reuniune ortodoxă, la inițiativa Patriarhului ecumenic Atenagoras s-au organizat 
şi ținut o serie de conferinţe panortodoxe, cum au fost cele de la Rodos, în anii 1961 
şi 1964, la Chambésy - Geneva, în anii 1968 şi 1976, şi unde s-au revizuit temele 
cuprinse în programul legat de acest Mare Sinod Ortodox, fiind discutate probleme 
importante legat de Biserica Ortodoxă, printre care mai relevante au fost temele 
ce vizau: autocefalia şi modul în care se proclamă; autonomia Bisericii Ortodoxe 
şi modul în care se proclamă; relaţiile Bisericilor Ortodoxe cu lumea creştină; 
Ortodoxia şi Mişcarea ecumenică; contribuţia Bisericilor Ortodoxe locale la 
realizarea idealurilor creştine de pace, de libertate, de fraternitate şi de dragoste 
între popoare, şi la înlăturarea discriminărilor rasiale (cf. I. Bria op.cit. p.277). 
Teme stringente pentru acea vreme, și mai ales pentru contemporaneitate, când 
ortodoxismul este ameninţat de valul secularizării şi monopolul catolicismului 
occidental, împreună cu mișcările naţionaliste din țările unde alături de ortodocși 
conviețuiesc și alte minorități conlocuitoare care îşi revendică religia şi autonomia 
teritorială şi culturală. 

Aşa cum se ştie, primul pas spre concilierea celor două Biserici surori, 
despărțite după Marea schismă din anul 1054, a fost făcut de către fostul patriarh 
al Bisericii Ortodoxe Române, PF Teoctist, la Roma, în 4-5 ianuarie în anul 1989, 
într-o escală în drumul său spre India. Întâlnire informală și pregătitoare care 
avea să se oficializeze după zece ani, prin istorica vizită a Suveranului Pontif, 
Papa loan Paul al II-lea, la Bucureşti, în anul 1999. Vizită care a prilejuit și 
s-a constituit, totodată, într-o oportunitate pentru consolidarea acestei mișcări 
ecumenice dorite de către unii credincioși creștini. 

Nu este mai puțin adevărat că pentru unii, această mișcare se constituie 
într-o retorică a ecumenismului, fiind mai mult o disimulare decât o acceptare 

dezinteresată în adevăratul spirit ecumenic ortodox. De aceea putem afirma, 
pe baza faptelor, că există încă mulți lideri religioşi care chiar dacă în mod 
fățiş declamă necesitatea ecumenismului religios, în realitate se împotrivesc 
acestei mișcări ecumenice, acceptând mai degrabă globalizarea spirituală decât 
ecumenismul. 

Spre deosebire de ecumenism prin procesul globalizării se urmăreşte 
realizarea unui pol al puterii religioase, după cum se vrea a fi catolicismul, având 
ca premisă favorabilă acel principiu al infailibilităţii Suveranului Pontif. 

Nu este mai puţin adevărat că asemenea atitudini cvasiexclusiviste, 
superioare sub raport doctrinar, se regăsesc și în cadrul Bisericii Ortodoxe, la 
unii lideri care propovăduiesc asemenea atitudini. Dacă ar fi să exemplificăm 
cu asemenea atitudini de superioritate, atunci vom face trimitere la părintele 
arhimandrit, Cleopa Ilie, care susținea faptul că ortodoxismul este cea mai 
completă şi cea mai originală religie, iar Biserica Ortodoxă, o „Biserică întreagă”. 
Mărturisire care are ca suport argumentativ unele elemente ce o fac mai consistentă 
sub raportul sacralității sale față de alte religii, fiind mai verticală decât celelalte 
biserici care sunt cu mult mai orizontalizate şi mai politizate, inducând influențe 
mai mult în plan material și lumesc decât în plan spiritual şi transcendent - celest. 

Printre elementele ce îi configurează o asemenea aură sacră Bisericii 
Ortodoxe, pe lângă Sfânta Treime sunt invocate Sfânta Traditie, Sfintele Canoane, 
Sfintele Taine, cultul icoanelor, veneraţia Sfintei Cruci, şi faptul că este o instituţie 
ecleziastică sobornicească şi apostolească care se orientează doctrinar şi dogmatic 
după Tradiţia evanghelică, după cum consemnează acelaşi duhovnic citat. 

Spre deosebire de creştinism, în mod deosebit de ortodoxism, celelalte 
biserici sunt mai sărace în formă şi conţinut. Spre exemplu, protestanții nu 
recunosc decât două Sfinte Taine, și anume Botezul și Cina Domnului, care sunt 
percepute în mod simbolic, în afara simbolisticii specifice Tainei Euharistiei, prin 
care este desemnată prefaceri pâinii şi vinului în Trupul şi Sângele lui lisus 
Hristos crucificat pentru mântuirea şi îndumnezeirea oamenilor, fenomen denumit 
în limbaj teologic şi epicleză. Spre deosebire de ortodocşi, unde există mântuirea 
prin unele Sfinte Taine, cum este Taina Euharistiei, la protestanții luteraniști şi 
anglicani, nu exisă decât mântuirea prin credinţă - „Sola fide”, adică în afara 
faptelor, de unde lipsa importanţei Sfintei Tradiţii, pe care Biserica Ortodoxă 
pune un mare accent, alături de Sfânta Scriptură. 

În comparaţie cu ortodocșii și protestanți luteranişti și anglicani, la calvini 
mântuirea este considerată doar prin har, „Sola gratia”, ceea ce înseamnă că 
încalcă dogma „Judecăţii de apoi”. Dogmă în conformitate cu care fiecare om va 
fi judecat după ceea ce a făcut prin trup, bine sau rău (cf. Epistola II Cor. 5:10), 
ignorând o asemenea prescripţie evanghelică în raport cu această dogmă, ce se 
întemeiază și legitimează religios în Evanghelia după Matei (19:17), şi în care 
se arată în mod condiţional următoarele: „lar dacă vrei să intri în viață, păzeşte 

poruncile”. Porunci stipulate în Vechiul Testament prin intermediul Decalogului 
revelat lui Moise în calitatea sa de lider spiritual şi conducător al poporului ales, 
şi care parțial au devenit norme de convieţuire şi în religia creştină, față de care 
nu trebuie să ne abatem întrucât ele au un caracter sacru și revelat, fiind singurele 
în măsură să menţină ordinea și echilibrul social. 

Vom încheia cu inventarul sumar al particularităților ortodoxismului 
contemporan, realizat de marele teolog ortodox Anastasio Yannoulatos, în cartea 
sa citată deja. Asemenea particularităţi și problemele contemporane din lumea 
ortodoxă ar viza următoarele aspecte principale: 

a) Creştinătatea răsăriteană s-a dezvoltat în cea mai mare parte într-un 
pluralism cultural şi lingvistic, pe fondul unei atitudini de respect față de 
experienţele religioase ale altor oameni, de toleranță şi de înţelegere, de regulă 
ortodoxismul demonstrând mai puțină ofensivă în raport cu alte religii, sau atunci 
când s-a manifestat mai agresiv, această atitudine s-a datorat influențelor politice 
şi conjuncturii sociale şi politice, aşa cum s-a întâmplat la noi față de Biserica 
Greco-Catolică în anii comunismului totalitarist; 

b) Ortodocşii au rămas consecvenţi în credinţa într-un singur Dumnezeu 
Treime, „Dumnezeu care a făcut lumea şi toate câte sunt în ea” (Fapte 17:24), sau 
cum era evaluat de acelaşi apostol, în Epistola către Efeseni (4:6), „Tată al tuturor, 
Care este peste toate şi prin toate şi întru toți”; 

c) Pentru idealul ortodox determinantă rămâne acea viziune care se 
raportează întotdeauna la întreg, promovând atitudinea şi mărturia care 
îmbrățișează totul, viaţa în întregime, în toate dimensiunile ei, inclusiv sensul 
acesteia. 

Dintr-o asemenea perspectivă holistică, Ortodoxia a fost întotdeauna 
preocupată de menținerea integrității creştinismului, după cum afirmă părintele 
I. Bria, ortodoxismul urmăreşte şi promovează unitatea între responsabilitatea 
pastorală şi cea teologică, între dogmatică şi spiritualitate, între credință şi etică, 
fără să încerce vreo ierarhizare a adevărurilor, cum fac alte culte şi biserici, mai 
ales cele numite gnostice. 

Pentru Biserica Ortodoxă, nu există o separare între doctrinele fundamentale 
şi cele secundare, deoarece pentru ea dogmatica, așa cum am anticipat, formează 
un întreg inseparabil, atât sub raportul vieții liturgice și spirituale, cât şi sub 
raportul organizării canonice şi a vieţii pastorale. Este singura Biserică care 
mărturiseşte credința adevărată, având un conţinut ce se fundamentează 
pe învăţăturile din Sfânta Scriptură, Sfânta Tradiţie, recunoscând acţiunea 
Duhului Sfânt care lucrează în conştiinţa Bisericii, acordându-i autenticitate şi 
legitimitate teologică. 

În încheierea acestei secvenţe în care am analizat Biserica Ortodoxă vom 
motiva insistența asupra acestei instituții prin faptul că aceasta prezintă cea mai 

mare importanță pentru credincioşii creştini din România, devenind o Biserică 
ce deţine un statut național, fiind denumită Biserica Ortodoxă Română. 

În altă ordine de idei, motivaţia are determinări metodologice, prin 
intermediul metodei comparaţiei putând surprinde unele deosebiri dintre 
această Biserică şi celelalte, realizând un inventar al principalelor diferenţe 
ce afectează sincretismul şi sinergia religioasă care pot conduce la unele stări 
tensionate sau chiar conflictuale, cum din păcate s-au petrecut şi se mai petrec 
şi în prezent din cauza acestor deosebiri şi a escaladării intoleranţei religioase 
şi sociale, în general. 


VII.2. BISERICA ROMANO-CATOLICĂ 


VII.2.1. Asemănări şi deosebiri doctrinare între ortodoxism şi 
catolicism 


Din analiza întreprinsă asupra Bisericii Ortodoxe, în comparație cu 
celelalte culte religioase creştine, rezultă că principalele elemente doctrinare 
ale catolicismului nu se deosebesc foarte mult de ortodoxism. Deosebirile 
rezidă în unele dogme propovăduite, aspecte de cult, ritualuri şi, mai ales 
în ceea ce priveşte rolul său în viaţa social-politică, în aspectele ce vizează 
funcționalitatea sa. 

Între dogmele şi doctrinele ortodoxismului şi cele ale catolicismului, pe 
lângă cele mai multe asemănări, sunt și unele deosebiri. Una și cea mai importantă 
dogmă care fundamentează statutul doctrinar al Bisericii Romano-Catolice ar fi 
cea legată de Filioque - Filocalie. Dogmă, în conformitate cu care chiar dacă 
ambele Biserici Creştine recunosc „Sfânta Treime”, spre deosebire de Biserica 
Ortodoxă, care recunoaşte că Duhul Sfânt purcede doar de la Dumnezeu-Tatăl, în 
cadrul Bisericii Romano-Catolice, potrivit dogmelor sale mai „originale”, Duhul 
Sfânt purcede atât de la „Tatăl” cât şi de la „Fiul”. O asemenea dogmă contrazice 
nu numai ortodoxismul ci chiar spiritul evanghelic. Evanghelistul Ioan (15:26) 
afirma că Duhul Sfânt purcede de la Tatăl şi este trimis în lume Prin Fiul. 

Controversele pe această temă durează de secole, existând puţine şanse ca 
într-un viitor apropiat să se reconcilieze disputa ce le separă, într-un mod mai 
mult artificial decât în adevăratul sens al cuvântului, sau mai bine zis, în raport 
cu adevărul unic absolut pe care îl apără, deopotrivă, ambele Biserici surori. 
Adevăr exprimat prin cunoscuta sintagmă creștină: „Eu sunt lumina lumii: cine 
mă urmează pe Mine, nu va umbla în întuneric, ci va avea lumina vieții.” 

O altă dogmă importantă care separă ortodoxismul şi alte culte ce aparțin 
creștinismului de catolicism este cea legată de învățătura despre „supremația 
papală” în Biserica Romano-Catolică, care, în conformitate cu doctrina catolică, 
ar fi „locțiitor a lui lisus Cristos pe pământ” şi „urmaş al Apostolului Petru.” 

De aici o altă deosebire dogmatică, cea legată de „infailibilitatea Papei”. În 
conformitate cu această dogmă se manifestă pe baza principiului „ex cathedra”- 
de la catedră, deciziile sale fiind ultime şi irevocabile în cadrul Bisericii Creştine, 
tot ceea ce spune Suveranul Pontif este adevăr, iar când predică este egal cu 
Dumnezeu. Dogmă proclamată în anul 1870 (în cadrul Conciliului Vatican 1-1865- 
1870), dată de când catolicii au obligaţia de a crede în ea, înainte neexistând o 
asemenea obligație doctrinară. 

Printre alte deosebiri ce diferențiază dogmatic şi doctrinar cele două Biserici, 
este şi cea legată de purgatoriu. În deplin acord cu ortodoxismul, şi catolicismul 
susţine existenţa raiului şi iadului, ca forme existenţiale transcendentale, unde 
merge sufletul după moartea fizică, cum este cunoscut în limbajul popular. Ceea 
ce apare în plus în dogmatica catolică este învăţătura despre purgatoriu (un fel 
foc curăţitor - de anticameră înaintea raiului), care este menit să purifice sufletele 
insuficient de curate, ce nu şi-au ispăşit pe pământ anumite păcate pentru a fi 
admise în rai. Trebuie făcută mențiunea că despre purgatoriu nu este amintit nimic 
nici în Sfânta Scriptură şi nici în Sfânta Tradiţie, ceea ce ne facem să credem 
că este o pură invenţie catolică, la fel ca și dogma infailibilității şi supremației 
papale. 

Această dogmă susține că pe seama jertfelor lui Hristos şi ale sfinților, prin 
intermediul Bisericii se pot răscumpăra păcatele chiar cât timp eşti în viață. De 
unde, comerțul cu indulgenţe și donaţii pentru Biserică, aspru sancţionate de 
către Luther, care condamnă aceste practici comerciale, inițiind acea mişcare a 
reformei care îi poartă numele. Practici regăsite sub o altă „formă” și în cadrul 
Bisericii Ortodoxe, sub forma „Pomenilor” și a pomenirii de către preot a celor 
decedați din familie, în scopul trecerii mai ușoare în cealaltă lume. În acest scop 
se fac şi donaţii Bisericii, („se pun Paştele”) și se fac rugăciuni în vederea iertării 
păcatelor, aspecte aspru sancţionate de protestanți și neoprotestanţi, care se ajută 
între ei în calitate de „frați” şi nu în relaţie de „subordonare” față de preot (în 
cazul lor, față de pastor sau predicator). 

Deosebiri esenţiale între cele două Biserici sunt regăsite şi în raport cu 
acel cult al Maicii Domnului. Cult ce cuprinde dogma imaculatei concepțiuni 
a Fecioarei Maria, în conformitate cu care Maica Domnului este născută de la 
Duhul Sfânt, fără păcat strămoşesc, devenind dogmă în timpul Papei Pius al 
IX-lea în anul 1854, alături de dogma înălțării trupeşti în ceruri a Fecioarei, 
care a fost proclamată de Papa Pius al XII-lea în anul 1950. 

Susținerea ideii că Fecioara este în ceruri, nu numai cu sufletul, dar şi cu 
trupul, alături de alte obiective teologice, vrea să sugereze în rândul femeilor 
ideea că şi ele au o reprezentantă în ceruri alături de Dumnezeu, eliminând în 
acest mod discriminarea dintre bărbaţi și femei, fapt realizat de lisus Hristos în 
mod simbolic cu femeia samariteană la fântâna lui Iacov, şi unde Iisus introduce 

femeia în „metafizica spiritualistă” şi ecuația creștinismului, acordându-i drepturi 
egale cu bărbatul. 

În acest sens, în lucrarea „Roduri din câmpia Evangheliei”, G.M. Ivanov 
sublinia următoarele aspecte legate de simbolistica acestei întâlniri şi mai ales 
a dialogului purtat dintre un iudeu şi o femeie samariteană: „Cuvântul lui lisus 
la fântâna lui lacov cu femeia samariteană rezolvă problema femeii din acest 
punct de vedere şi pentru toate timpurile. Tot ce se poate gândi despre femeie, 
ce se poate gândi despre ea ca mamă, ca soră, ca fiică, ca soţie, ca iubită, ca chip 
sublime sau ca chip desfigurat, tot se deduce din acel raport spiritual pe care lisus 
L-a stabilit între sine, ca Dumnezeu și între femeie, ca om” (op.cit. p.82). 

Acest dialog regăsit doar în Evanghelia după loan (4:8-26), nu şi în cele trei 
aşa-zise Evanghelii sinoptice, poate fi considerat drept un imn adus de Mântuitor 
femeii şi mai ales mamei, ştiut fiind că acest cult mariologic a apărut abia în 
secolul al IV-lea d.Hr., când rolul femeii în societate era mai bine relevat. Este 
Evanghelia din care s-a inspirat mai mult ortodoxismul, decât față de Epistolele 
Apostolului Petru, care au stat la baza catolicismului, sau lucrările Apostolului 
Pavel, care au reprezentat sursa de inspiraţie biblică a protestantismului, asupra 
căruia vom insista într-o altă secvenţă a capitolului lucrării. 

Unele curente ale catolicismului contemporan pun un mare accent pe 
dogma predestinaţiei în forma ei absolută, apropiată de fatalism, negând în acest 
mod libertatea voinţei omului (liberul arbitru), teză caracteristică calvinismului 
de mai târziu. De asemenea, în dogmele Bisericii Romano-Catolice sunt admise 
minunile (loardes, Fatima etc.). 

Diferențe semnificative între catolici şi celelalte culte ce aparțin 
creştinismului se regăsesc şi în cadrul canoanelor doctrinare, particularitățile 
canonice ale catolicismului fiind următoarele: celibatul întregului cler (în 
ortodoxism este obligatoriu numai pentru călugări şi episcopi); instituția 
cardinalilor; primatul Papilor; recunoașterea a 21 de concilii ecumenice (în loc 
de 7 recunoscute de ortodocşi); interpretarea Bibliei este considerată o sarcină 
exclusivă ce-i aparţine clerului (ce-i drept, în prezent această prevedere a fost 
atenuată); caracterul indisolubil al căsătoriei (interdicția divorţului). 

Alte deosebiri doctrinar-ritualice ce particularizează Biserica Romano- 
Catolică de celelalte culte şi grupări religioase, ar fi: 

- catolicii nu miruiesc copii imediat după Botez, ci la şapte-opt ani, neavând 
acest drept decât arhiereii; 

- împărtăşania copiilor nu se face imediat după Botez, ci o amână până 
ajung la un număr de ani, din care mulți copii mor neîmpărtășiți; 

- împărtășirea credincioşilor se face fără ca să fie spovediţi; 

- împărtăşirea laicilor numai cu Trupul, nu şi cu Sângele Domnului; 

- administrarea Botezului prin turnare şi stropirea cu apă, şi nu prin 
cufundare; 

- îngăduinţa de a se consuma lapte, ouă şi brânză în timpul Postului Mare 
şi carne de animale sugrumate; 

- dezlegarea zilei de miercuri şi vineri şi a primelor două zile ale Postului 
Mare; 

- nerespectarea normelor şi a tradiției bisericești cu privire la gradele de 
rudenie în vederea acceptării căsătoriei; 

- săvârşirea a mai multor liturghii într-o zi la acelaşi altar; 

- preoţii şi diaconii lor nu se împărtăşesc din același potir cu cel din care se 
împărtăşesc credincioşii precum în cadrul Bisericii Ortodoxe; 

- se împărtășesc unii pentru alții; 

- chipul călugăresc care după pravile este unul, catolicii l-au divizat într-o 
serie de ordine şi congregații; 

- din cauza celibatului clerului, care se împotriveşte hotărârilor Sinoadelor 
ecumenice care au decis ca preoţii de mir să aibă familie, moralitatea publică 
suferă; 

- hirotoniile se fac în alt chip decât este prevăzut în predaniile Sfinților 
Apostoli și a Sfinților Părinţi, prin ungere, în conformitate cu Legea Veche, şi nu 
prin punerea mâinilor pe capul celui ce se hirotonisește; 

- la sfințirea Sfintelor Daruri catolicii nu fac rugăciunea de invocare a 
Sfântului Duh, cum se face în cadrul ortodoxiei la Sfânta Epicleză (frângerea 
pâinii şi săvârşirea prefacerii elementelor euharistice în Trupul şi Sângele 
Mântuitorului), ci ei consideră că Darurile se sfințesc singure când se zice: Luaţi 
mâncaţi, rostind şi alte formule cu caracter sacru şi euharistic. De aceea nu au 
nici rugăciunea de pogorâre a Duhului Sfânt peste Daruri (cf. Ilie Cleopa op.cit. 
pp.31-33). 

Diferențe semnificative între cele două biserici surori se regăsesc şi în planul 
caracterului autonomiei şi descentralizării, sau a dependenţei şi centralizării 
puterii religioase. Dacă în ortodoxism este acceptată conducerea multicefală şi 
relaţiile de putere pe fondul autonomiei şi descentralizării puterii, în catolicism 
puterea este monocefală, manifestându-se pe principiul centralismului şi 
autonomiei puterii. Funcţia supremă aparţine Suveranului Pontif care conduce în 
mod absolut și autocrat prin intermediul acelui principiu al infailibilității, însăși 
investirea ierarhului suprem din cadrul bisericii fiind diferită de la o biserică la 
alta, mai modestă la ortodocşi și mai sofisticată la catolici. 

Ceea ce au în comun este ritualul. Prin asemenea practici ritualice se 
urmăreşte consolidarea normelor şi relațiilor de putere, în ultimă instanță, 
autoritatea şi legitimitatea puterii instituționale și individuale. Catolicismul 
punând un accent mai mare asupra personalităţii celui care deţine puterea supremă, 
de aceea și funcția deţinută de Papă este cu mult mai recunoscută decât cea de 
Patriarh, existând un singur Papă într-un anumit moment, şi nu mai mulți, cum 
se întâmplă în ortodoxism, unde puterea este descentralizată, ceea ce conduce la 
scăderea puterii religioase ortodoxe față de puterea religioasă romano-catolică. 

În încheierea demersului analitic vom face câteva menţiuni legate mai mult 
de conţinut decât de forma cultului religios creştin, care îl deosebește de celelalte 
şi din acest punct de vedere. În cadrul predicilor din Bisericile Romano-Catolice, 
preoţii recurg în mai mare măsură la metode moderne persuasive, fiind mult 
mai dinamice şi mai scurte ca durată, respectând unele principii ale didacticii 
teologice moderne. În același timp, preoții îndeamnă pe credincioşi în a participa 
la liturghiile organizate în după-amiezile de duminică şi a marilor sărbători 
religioase, şi pe credincioșii care au copiii, aceştia să participe la catehizare, la 
prima Împărtășanie şi Mirungere, ca principale Taine creştine. De asemenea, ca 
să facă mai interesante şi mai active predicile, preoții introduc, într-un mod mai 
subtil în predicile ţinute, idei şi concepţii ale filosofiei neotomiste, promovând 
mesajul religios-teosofic, cu un conţinut mai mult filosofic şi moral, nu lipsit 
de accente pragmatice şi chiar politice, aspecte regăsite şi în cadrul Bisericii 
Reformate. În acelaşi context, clerul catolic pledează pentru reforma morală prin 
credință, accentuând asupra necesității cultivării vieţii interioare, îndepărtate, 
uneori, de frământările vieţii cotidiene, fiind însă cu mult mai ancorată în social 
faţă de ortodoxism, care este o religie mai contemplativă, mult mai impregnată cu 
elemente afective decât catolicismul. 

Noua orientare a cultului romano-catolic, care se manifestă în predici 
cu ocazia ceremonialurilor religioase, predispune ca adevărații credincioși să 
manifeste exemplu personal în colectivele de muncă din care fac parte, ridicându-le 
în acest mod statusul social și imaginea față de care țin mai mult şi enoriașii și 
preoții decât în ortodoxism. 

Astfel, fiecare credincios este obligat (ca datorie colectivă religioasă) să-și 
manifeste în public - în și cu toate ocaziile - convingerea religioasă, superioritatea 
doctrinelor religioase romano-catolice faţă de celelalte doctrine religioase. Ceea 
ce la ortodocşi nu există, fiind un cult mult mai pasiv şi mai inert sub raportul 
interactivităţii și dinamicii în general, promovând în mai mare măsură practicile 
ritualice, disimulând uneori credința în favoarea mimetismului religios. Prin 
această participare activă şi interrelaționare trezesc interesul şi sensibilizează 
credința oamenilor faţă de aceste convingeri religioase personale. 

Alte deosebiri dintre cele două Biserici și unele particularități ale Bisericii 
Romano-Catolice se vor desprinde pe parcursul analizei desfăşurate şi în celelalte 
capitole şi secvenţe ale lucrării, aşa că nu vom mai insista asupra acestui cult 
religios creștin, urmând a ne continua demersul analitic cu aspectele legate de 
puterea religioasă din cadrul acestui cult. 


VII.2.2. Principiul centralismului în catolicism 

Puterea centralizată a Bisericii Romano-Catolice este cu mult mai evidentă 
decât în ortodoxism, beneficiind de un suport doctrinar fundamentat pe principiul 
infailibilității Suveranului Pontif şi a puterii centralizate. Papa conduce în mod 
suveran întreaga Biserică Catolică, cu tendinţe vizibile de monopolizare a întregii 

puteri religioase creştine, prin funcțiile pe care şi le arogă şi care transcend 
puterea terestră văzută, considerându-se vicarul lui lisus Hristos. 

Credem că nu este lipsit de importanţă să decelăm aceste aspecte istorice 
de pretinsă revelație divină, care legitimează o tendință dominatoare din parte 
catolicismului, care din punct de vedere semantic însemnă tocmai o asemenea 
tendință spre universalizare a credinţei, şi în mod indirect a puterii religioase 
creștine. 

Aşa cum este cunoscut, acest principiu are o pretinsă întemeiere biblică, 
plecând de la concepţia ce face referinţă la întemeierea Bisericii. Catolicii 
consideră că Biserica ar fi fost întemeiată înainte de Cincizecime, la baza 
întemeierii sale stând mărturia Sfântului Apostol Petru (cf. Matei 16:6). Legat 
de particularitatea acestei Biserici Catolice, mai trebuie menţionat că dintr-o 
perspectivă religioasă, Biserica dispune de două fațete: ca Biserică văzută sau 
juridică, şi Biserica nevăzută sau spirituală. De aceea, întreaga concepție despre 
ierarhia Bisericii Catolice este preponderant juridică şi nu harismatică, cum 
este ierarhia Bisericii Ortodoxe, unde jurisdicția este dependentă de har, şi nu 
invers, cum se întâmplă în Biserica Catolică. Prin acest caracter transparent şi 
juridic al bisericii, teologia catolică pune un accent mai mare pe dimensiunea 
social-istorică şi instituțional-organizaţională. Aşa cum era evaluată de teologul 
român Ge. Remete, în lucrarea citată, „Societate istorică, autoritativă şi externă”, 
Biserica Catolică nu dispune de un caracter spiritual, precum Biserica Ortodoxă, 
fiind mult mai pragmatică şi cu deschidere spre social. 

Diferenţele dintre cele două biserici surori constă şi în faptul că în Biserica 
Catolică ierarhia lucrează şi conduce deasupra Bisericii, pe când în Biserica 
Ortodoxă, ierarhia lucrează şi conduce din mijlocul poporului credincios. Dar 
cea mai mare diferență legată de putere este regăsită în particularitatea exprimată 
prin centralizarea puterii, adică prin faptul că în Biserica Catolică toată puterea 
ierarhică se concentrează în persoana Papei, urmașul Apostolului Petru, Papa 
deţine în calitatea exclusivă de cap al Biserici şi de vicar a lui lisus Hristos, sub 
forma primatului papal și pe fondul principiului infailibilității Papei, ca Suveran 
Pontifical și, ulterior, ca şi conducător politic al statului Vatican, ca expresie a 
puterii politice şi religioase centralizate. 

Acest principiu al infailibilității îi conferă înaltului demnitar ecleziastic 
catolic atribuții ce depășesc capacitățile și responsabilitățile unui om, ceea ce 
îl ridică peste realitate și timp. Spre exemplu, când vorbeşte „ex cathedra” în 
probleme ce fac referinţă la aspectul dogmatic al Bisericii Catolice, cuvintele şi 
ideile sale sunt de necontestat, căpătând un caracter exclusivist şi intolerant. 

Argumentul scriptural invocat de catolici, în virtutea căruia este promovat 
şi susținut acest principiu şi drept exclusivist de natură dogmatică, este regăsit în 
Evanghelia după Matei (16:18). Text pe care pentru relevanța semantică şi unele 

posibilități interpretative, îl reproducem şi noi: „Și Eu îţi spun ţie că tu ești Petru 
şi pe această piatra voi zidi Biserica Mea și porțile iadului nu o vor birui”. 

Credem că nu acest verset biblic legitimează în mai mare măsură autoritatea 
Apostolului Petru şi implicit pe cea a Bisericii Catolice, ci următorul, cel în care 
Mântuitorul îi deleagă ucenicului de atunci atribute care nu sunt specifice unui 
om, din ucenic Petru devenind Apostol şi Sfânt: „Şi-i voi da cheile împărăției 
cerurilor, şi orice vei lega pe pământ va fi legat şi în ceruri, şi orice vei dezlega 
pe pământ va fi dezlegat şi în ceruri”. Acest lucru înseamnă că Iisus s-a convins 
în cele din urmă de capacitatea iniţiatică a lui Petru, care din pescar adevărat 
urma să devină pescar de oameni, care în năvodul său să „prindă” tot mai mulți 
creştini. 

Se subînțelege că pentru a realiza o „captură de nasrani” (mulţi peşti mici, 
a se vedea în acest sens lucrarea «Secretul lui Hiram» a autorilor K. Christopher 
şi L. Robert, în care este analizată etimologia şi hermeneutica acestui cuvânt 
miraculous de pește) era nevoie de un „năvod”, adică de o Biserică şi de un cap 
al acesteia, care nu putea fi decât lisus Hristos. Forțând lucrurile, autorii citați 
consideră că aceşti „pescari” ar fi în fond membrii unei secte nasoreene, iar 
Petru şi loan, de care Mântuitorul era cel mai apropiat, erau membrii de seamă 
ai sectei, având misiunea de a recruta oameni în cadrul organizaţiei. Ceea ce este 
interesant de observat, este că la început simbolul organizației era peştele şi nu 
crucea. De ce, şi mai ales ce semnificaţie a avut crucea, am răspuns într-un alt 
capitol al lucrării, acum rămânem în spațiul analitic al atitudinii și caracterului 
Apostolului Petru. 

Revenind la problematica supusă analizei, vom reaminti că înainte de această 
paranteză, afirmam că lisus s-a convins în cele din urmă de capacităţile iniţiatice 
ale lui Petru. Vom argumenta și de ce nu era convins chiar la început (cu toate că 
aşa cum susțineau autorii citați, era un membru activ al unei organizaţii inițiatice, 
în mod evident, nu capul acesteia), plecând tocmai de la ceea ce le-a scăpat din 
vedere catolicilor atunci când îi confereau statutul de întemeietor al Bisericii 
Catolice acestui Apostol. Să reținem faptul că reprezentanții Bisericii au uitat sau 
au ignorat faptul că Iisus nu se referea la Petru - Chefa, ca la ceva material - piatră, 
şi nici la ceva personal-spiritual, ci la credința mărturisită în numele Apostolilor. 
De asemenea, este demn de reţinut faptul că lisus nu a personalizat mărturia 
credinței sale prin acest ucenic, deoarece Petru era şovăielnic şi neîncrezător la 
început, ca să nu spunem incapabil de a înţelege mesajul transmis de Învățătorul 
lor, chiar dacă făcea parte dintr-o organizație iniţiatică. Este demonstrat acest 
lucru prin lepădarea sa de Mântuitor, fapt ce L-a făcut ca într-un moment de furie 
să i se adreseze cu cuvintele jignitoare: „Înapoia Mea, Satano!”, ceea ce semnifică 
mai mult decât neîncredere. 

Merită să insistăm asupra semanticii atribuite cuvântului „piatră”, atât de 
mult comentat şi disputat, şi care în cele din urmă a condus la ruptura celor două 

Biserici surori. În acest scop, am apelat la comentariile ÎPS Bartolomeu Valeriu 
Anania, realizate în subsolul Bibliei traduse din versiunea Septugianta, la care 
comentarii ne-am referit fără a face îmbunătăţiri substanțiale, exprimându-ne 
cel mult unele atitudini. În conformitate cu aceste adnotări, în analiză vom pleca 
de la dimensiunea semantică a cuvântului în cauză, care așa cum consemna şi 
distinsul teolog român citat, cuvântul „piatră”, „chefa”, în ebraică, din punct de 
vedere etimologic se originează în etimonul grecesc „o petros”, putând dispune 
din acest punct de vedere de o natură semantică duală: pe de o parte, în sens 
generic însemnând piatră ca materie pietroasă-stâncoasă, ca simbol al durității, 
iar pe de altă parte, inimă de piatră - insensibilă, devenind celebră din acest punct 
de vedere sintagma „inima de piatră”, care desemnează o „calitate” sufletească. 
Semnificația atribuită de catolici cuvântului este cea proprie, de materie stâncoasă, 
rezistentă unui asemenea scop, şi nu cea figurativă, psihologică, care desemnează 
insensibilitatea, comună inimii şi sufletului, şi nu trupului, chiar dacă Biserica 
Creştină este asociată cu „trupul” lui Hristos. 

Se poate observa că prin mecanismul asocierii lingvistice şi cel al 
transferului semantic, piatra şi numele propriu al ucenicului Simon, a devenit 
Petru. Și aceasta nu în mod dezinteresat, ci din raţiuni cunoscute doar de cei 
care puteau înţelege scopul urmărit de lisus prin aceste mecanisme lingvistice şi 
metaforele atât de frecvent utilizate pentru a putea fi înţeles de cei din preajma Sa. 
Este cunoscut faptul că cei mai mulţi creştini nu aveau capacitatea de a-l înţelege 
mesajul transmis, fiind lipsiţi de cultura necesară decriptării mesajelor transmise. 
Este greu de presupus că Mântuitorul a ales acest cuvânt în sensul lui propriu, 
de materie stâncoasă pe care să clădească un lăcaș de cult, adică o Biserică, 
atâta timp cât intenţia de a arunca „năvodul spiritual - creştin”, viza prinderea 
„peştilor” din toate părțile lumii, misiunea şi împărăţia Sa urmând a fi realizată 
în întreaga lume, şi nu doar într-un anumit loc sau în o parte a pământului. De 
aceea credem că lisus s-a referit la o calitate psihologică umană, nu neapărat 
aceea de a fi sensibil ori insensibil, ci aceea de avea „voință de stâncă”, atribut 
indispensabil realizării unui scop ce transcende puterea umană, mai bine zis a 
celor neinițiaţi în tainele misterioase ale misiunii divine a Mântuitorului. În acest 
mod, Petru are semnificaţia de om cu voinţă tare, de neînduplecat, şi nu de stâncă 
ce nu se poate clinti din loc. 

Aşa cum sugerează şi ÎPS Bartolomeu Anania, traducerea adecvată a 
semanticii cuvântului de a fi „stâncă”, ar fi: „Tu ești Petru şi pe această stâncă voi 
zidi Biserica Mea”. Întrebarea retorică pusă de orice om cu gândire ispititoare este, 
de ce nu s-a tradus în acest mod? Răspunsul îl găsim tot în procedeul lingvistic 
aplicat şi, mai ales în scopul urmărit de lisus prin Biserică. De aceea, nu în mod 
întâmplător i-a schimbat numele lui Simon în Petru, tocmai pentru a putea realiza 
şi valorifica o metaforă din care emerge întregul eșafodaj semantic al cuvântului, 
şi care aşa cum se poate deduce, poate îndeplini atributele specifice „nodului 

gordian”. De unde concluzia că afirmația, mai bine spus aprecierea făcută de 
Mântuitor, are mai mult un caracter simbolic, fiindu-i necesară decriptarea 
sensului scriptural prin intermediul hermeneuticii, şi nu doar a sensului literar, 
al conotaţiilor semantice de natură exclusiv lingvistică, cum se întâmplă de cele 
mai multe ori. 

Într-un asemenea context, prin numele propriu de Petru nu sunt desemnate 
atributele materiei, în speță a pietrei, ci ale omului, a calităților şi proprietăţilor 
sufletului uman, însemnând în cele din urmă o calitate umană desăvârşită - 
împlinită, pe care Întemeietorul Bisericii, Iisus Hristos se putea baza. În realitate, 
Mântuitorul nu avea să-şi decline puterea şi atributele divine unui singur om, ci 
speciei umane desăvârşite prin credință și Biserică. Dea ceea, atunci când lisus 
i s-a adresat prin cuvintele care puteau să îi confere o anumită legitimitate şi 
autoritate divină, nu a spus că pe această stâncă voi zidi Biserica ta, ci „Biserica 
Mea”, ceea ce înseamnă mai mult decât un simplu lăcaş de cult, asociat unui 
material stâncos. 

În consens cu cele afirmate, putem concluziona că Biserica are o emergență 
divină-transcendentă și un caracter unitar, fără a putea fi despărțită de cineva în 
Biserica văzută şi nevăzută, juridică sau spirituală. 

Conotaţia semantică a cuvântului misterios care ar sta la fundamentarea 
creştinismului, şi în mod special a Bisericii Romano-Catolice, este şi mai profundă 
atunci când îi acordăm conotaţia nu unui nume propriu şi izolat, cum este în cazul 
nostru, cel de Petru sau lisus, ci atunci când numele capătă valenţele specifice 
unei sintagme, cum ar fi „cel ce este Fiu al Tatălui”. Printr-o astfel de sintagmă 
ce desemnează în plan creştin natura divină a lui lisus Hristos este întemeiată 
rădăcina comună a tuturor oamenilor, desemnând în primul rând conștiința 
apartenenţei la Creator, care este unic prin diversitatea Sa triunică. 

Pe acest fond interpretativ, Mântuitorul ar fi pronunțat cuvântul „Petru”, cu 
sensul de „piatră de căpătâi” a unei conştiinţe și credinţe noi pe care urma să-şi 
întemeieze Biserica împreună cu voința Tatălui tuturor celor care s-au născut 
prin El, adică prin credinţă, ca urmare a Tainei Botezului. Într-un sens simbolizat 
Į se adresează lisus lui Petru şi nu lui Simon - adevăratul Petru, sau la ceilalți 
ucenicii, deveniți apostoli prin intermediul Duhului Sfânt care s-a pogorât asupra 
lor în ziua Cincizecimil. 

Aşa cum consemna şi traducătorul Bibliei citate, în cadrul celor 12 apostoli, 
Sfântul Apostol Petru îndeplinea rolul modern al zilelor noastre, acela de „purtător 
de cuvânt” sau în sens psihosociologic, de lider formal al acestui grup. Susţinem 
afirmaţia prin următoarele fapte săvârşite de Mântuitor în raport cu apostolii. În 
primul rând, prin modul de adresabilitate a lui lisus când s-a reîntors din părțile 
Cezareii lui Filip, punându-le unele întrebări, indirecte şi directe, prin ale căror 
răspunsuri lisus urmărea gradul Său de notorietate. 

Întrebarea indirectă pusă şi reprodusă de evanghelistul Matei (16:14) era: 
„Cine zic oamenii că sunt Eu Fiul omului?”. Așa cum consemnează acelaşi 
evanghelist, răspunsurile date au fost sub așteptări, unii dintre ei răspunzând 
că este loan Botezătorul, alţii că este Ilie, alții că ar fi Ieremia, sau unul dintre 
profeții mai noi și mai puţin cunoscut. De aici se desprinde concluzia că lisus nu 
era atât de cunoscut de mase, decât cel mult ca profet şi nu ca Persoană divină. 
Într-o asemenea situaţie a recurs la întrebarea directă prin care evalua gradul 
de cunoaştere și iniţiere a apostolilor, întrebându-i: „Dar voi, voi cine ziceţi că 
sunt?”, la care a răspuns cel mai inițiat dintre ei, Apostolul Petru, prin cuvintele: 
„Tu eşti Hristosul, Fiul lui Dumnezeu Cel Viu”. 

Esenţa problemei şi argumentele necesare în demonstrarea afirmațiilor 
făcute le găsim în versetul al 17-lea al aceleiaşi Evanghelii a lui Matei. Se poate 
observa schimbarea atitudinii Mântuitorului față de Petru când I se adresează 
pe un alt ton pentru faptul că i-a înţeles natura Sa divină, utilizând cuvinte 
apreciative şi aprobatorii pentru progresul realizat în planul inițierii sale: „Fericit 
eşti, Simone, fiul lui Iona, că nu trup și sânge ti-au descoperit aceasta, ci Tatăl 
Meu Cel din ceruri”. După acest răspuns inițiatic l-a desemnat lisus pe Petru de 
a fi piatra de temelie a Bisericii Creştine, urmând sintagma la care ne-am referit 
şi pe care am încercat să o explicăm și noi după posibilitățile noastre limitate, nu 
ca un teolog, ci ca un mirean dornic de a desluși unele probleme esenţiale, prea 
puţin cunoscute profanilor în hermeneutica creştinismului. 

Din modul de adresare a Mântuitorului, mai mult decât laudativ, ca 
urmare a răspunsului dat rezultă că un asemenea răspuns nu putea fi dat de 
orice om neinițiat, bazat doar pe cunoaşterea interpersonală, ci era un răspuns 
revelat, specific celor ce deţin o asemenea capacitate revelatorie, depăşind 
experiența cotidiană și intercunoaşterea ce permitea evaluarea unor calități şi 
capacități supranaturale ale lui lisus, comune și emergente divinității. Pe acest 
fond persuasiv îi face Mântuitorul declaraţia ce urma să scindeze creştinismul 
în cele două Biserici și, ulterior, să fărâmiţeze catolicismul în protestantism și 
neoprotestantism, ca Biserici văzute ce cad mai mult sub incidenţa juridicului 
decât a Tradiţiei şi dogmaticii specifice creştinismului inițial. 

Caracterul comprehensiv şi persuasiv al declaraţiei lui lisus a fost însă 
de moment și nu de durată, Mântuitorul neavând deplină încredere în Petru, ca 
urmare a caracterului său şovăielnic, până nu s-a detașat de această realitate şi 
a trecut în plan inițiatic ca un mare inițiat, şi ca urmare a energiei spirituale 
primite prin intermediul Duhului Sfânt. Aşa cum este relatat în Evanghelia citată, 
Iisus avea îndoieli față de Petru, chiar dacă I-a recunoscut caracterul revelat al 
descoperirii făcute asupra Sa. 

Un exemplu concludent în acest sens este modul de adresare atunci când 
îl repudiază practic prin apelativul înjositor de „Satană” (Mergi înapoia Mea 
Satano), şi când îl numeşte „piatră de poticnire”. Motive bine întemeiate, întrucât 

Apostolul Petru era prea influenţat de cele lumești, dispunând, după cum ar spune 
psihanaliştii, de un Eu cu accente egoiste, ceea ce îl împiedică spre dăruire de 
sine şi sacrificiu, împotrivindu-se uneori voinţei Lui lisus Hristos, care avea alte 
propensiuni decât ucenicul Său, printre care mai importante erau dăruirea de 
sine-altruismul şi predispoziția spre sacrificiu în scopul mântuirii lumii, ceea ce 
era de neînțeles pentru un om simplu cum era ucenicul Său, Petru. 

Asemenea limite inițiatice rezultă din modul cum I s-a adresat Mântuitorul 
lui Petru în contextul în care a fost denumit piatră de poticnire, reproşându-i 
prin cuvintele: „că nu le cugeți pe cele ale lui Dumnezeu, ci pe ale oamenilor”. 
Aceasta însemna că Apostolul Petru încă nu dispunea de capacitatea intelectuală 
şi inițiatică în a-L înțelege pe Iisus, fiind încă dependent de lumea trecătoare. 
Așa se poate explica și faptul că Petru nu înţelegea nemurirea, invocându-l pe 
Mântuitor să nu se jertfească în numele oamenilor şi a mântuirii lor, neacceptându-l 
sacrificiul, dojenindu-L prin cuvintele: „Fie-Ţi milă de Tine Doamne!, asta să nu 
Ți se întâmple” (Matei 16: 22). 

Să reținem unul dintre cele mai profunde - adânci adevăruri pe care s-a bazat 
creștinismul, dar care în prezent este în mare parte repudiat. Adevăr peremptoriu 
regăsit în cuvintele Mântuitorului: „Fiindcă cel ce vrea să-şi scape viaţa, o va 
pierde; dar cel ce-și va pierde viaţa pentru Mine, o va afla (îşi va salva sufletul). 
Pentru că ce-i va folosi omului dacă va câştiga lumea întreagă, dar sufletul și-l va 
păgubi? Sau ce va da omul în schimb pentru sufletul său?” (Matei 16:27). 

Din aceste profunde reflecții interogative ale Mântuitorului, se observă că 
accentul este pus pe suflet - viață, şi nu pe materie-avuţie. Printr-o asemenea 
atitudine față de viaţă a câştigat creştinismul la început și a putut demonstra 
puterea religioasă, viabilitatea, adevărul creştin având mai multă credibilitate, nu 
numai în rândul celor „săraci cu duhul”, ci printre cei săraci în adevăratul sens al 
cuvântului. În rândul lor intrau cei care s-au lepădat de bogăţiile materiale, pentru 
a nu se mai măcina în interior de grija lor, şi pentru a nu-și regreta faptele pentru 
modul în care au obținut aceste bogății, la care, în atragerea lor la creştinism, 
mai trebuie adăugată forţa empatică a credincioşilor, a sinergiei rugăciunii şi a 
credinţei religioase a credincioşilor. 

În acest context social şi religios trebuie menţionat faptul că la început 
creștinismul nu a dispus de putere legitimată în mod judiciar, după cum s-a 
instituit ulterior în cadrul catolicismului, ci de o forţă persuasivă şi capacitate 
empatică ce a penetrat şi cuprins masele sărace şi neştiutoare de carte, cei „săraci 
cu duhul”. Astfel, fiecare credincios îşi duce propria cruce - propriile greutăţi, pe 
propriul munte al vieţii, greutăţi ce nu se pot depăşi decât prin credința în Cel ce 
s-a jertfit pentru răscumpărarea omenirii şi idealului uman creştin. 

Revenind la acea particularitate a centralismului excesiv al puterii 
religioase catolice, acest mod de centralizare a puterii este regăsit încă din timpul 
primilor conducători ai Bisericii Creştine, începând, după cum am mai arătat, 

cu Apostolul Petru care la început în raport cu ceilalți ucenici şi apoi apostoli 
îndeplinea calitatea de responsabil-lider formal al acestora, iar ulterior pe cel 
de conducător spiritual al Bisericii Catolice, fiind numit pentru prima dată în 
istoria creştinismului Papă peste întreaga Biserică Creștină. Şi aceasta, înaintea 
scindării creştinismului, în urma schismei din anul 1054, ceea ce demonstrează 
că anumite asperități şi stări conflictuale latente au existat chiar de la început în 
Biserica Creştină, ortodoxismul promovând o ideologie mai umanistă, apofatică, 
bazată pe iubire şi dreaptă credinţă, pe când catolicismul se baza mai mult pe 
demonstrațiile raționale, şi în mai mică măsură pe afectivitate, chiar dacă 
recunoaşte că Dumnezeu este iubire. 

De remarcat este diferenţa dintre cele două Biserici Creştine privind modul 
de relaționare a persoanelor divine treimice cu sentimentul înălțător divin, care 
este iubirea: la catolici iubirea produce Persoanele divine, iar la ortodocşi, iubirea 
presupune Persoane divine. Din punct de vedere logic înseamnă că iubirea la 
ortodocși este de neconceput fără Sfânta Treime, pe când la catolici iubirea poate 
exista şi fără această Sfântă Taină care este Dumnezeirea, având deci o anumită 
autonomie față de Dumnezeu. 

În cadrul puterii centralizate, specifice catolicismului primar, Apostolul 
Petru poate fi acceptat cel mult ca primat onorific - primatus honoris, Şi nu ca primat 
Juridic care să-i acorde unui înalt demnitar din cadrul instituţiei ecleziastice, cum 
era Papa, o legitimitate şi autoritate divină, care emerge principiului discutabil al 
infailibilităţii. După cum am mai arătat, de o astfel de autoritate şi legitimitate nu 
s-a bucurat nici chiar Apostolul Petru, devenit Papă, pentru lipsa unor calități şi 
capacități care să-l legitimeze pe o aşa înaltă funcţie şi responsabilitate. Trebuie 
subliniat că nici chiar Apostolul Pavel nu i-a acordat prea mare importanță, astfel 
că la Sinodul de la Ierusalim ţinut în anul 50 d.Hr., acest înalt for creştin a fost 
prezidat de Sfântul Iacob, presupusul frate a lui Iisus, şi nu de Apostolul Petru, 
fostul pescar, Iacob fiind cu mult mai inițiat în tainele religiei decât primul Papă, 
care prin derivaţia sa etimologică şi caracterul şovăielnic, s-a constituit pentru 
lumea creştină, un adevărat „măr al discordiei”. 

Pentru ca să-și argumenteze primatul papal, catolicismul a recurs la unele 
artificii lingvistice şi de ordin semantic care nu corespund întru totul realității, 
contrazicând Sfânta Scriptură şi Sfânta Tradiţie, unde se arată fără echivoc că 
Iisus Hristos este Capul și Trupul Bisericii Creștine şi nu Apostolul Petru, ca 
prim Papă care a păstorit ca episcop al Romei timp de 20 de ani, dar care a sfârşit 
ca adevăratul Întemeietor al Bisericii Creştine, Mântuitorul Iisus Hristos, prin 
supliciul crucificării. Fapt şi realitate istorică de care mulți cercetători istorici şi 
chiar teologi se îndoiesc (cf. Ge. Remete, op.cit). Dar indiferent dacă Apostolul 
Petru a fost sau nu a fost întemeietorul Bisericii Creştine, un lucru este cert, 
şi anume faptul că de la începutul înființării sale, catolicismul și-a manifestat 
tendinţa de expansiune, la început spirituală, iar ulterior, teritorială și universală. 

De aceea, predispoziția spre puterea centralizata este trăsătura definitorie a 
Bisericii Romano-Catolice, o asemenea trăsătură avându-și emergenţa chiar de 
la constituirea sa prin ruptura insuficient de întemeiată de Biserica mamă, care 
promova mai mult spiritul, ortodox, decât pe cel catolic. 

Aşa cum se ştie, ortodocşii nu au purtat războaie de cucerire şi nici nu şi-au 
manifestat tendinţe expansioniste şi de centralizare a puterii, specific catolicilor. 
Un fapt mai puţin semnificativ în raport cu tendinţa de centralizare a puterii 
religioase în cadrul Bisericii Romano-Catolice este decizia luată în urma Sinodului 
din Spania din anul 306, în urma cărei decizii s-a impus celibatul clericilor. Spre 
deosebire de catolici, ortodocșii au rămas fideli Sinodului I Ecumenic care a permis 
căsătoria clericilor, doar după Sinodul IV impunându-se celibatatul episcopilor, 
evident nu în scop militar, ci din raţiuni teologice. Argumentul forte al celibatului 
preoţilor este în primul rând de ordin militar. Prin aşa-numita „Militia Christi” 
era întărită puterea ecleziastică catolică, reprezentând o adevărată armată de 
rezervă a Scaunului Pontifical în probabilele şi posibilele expediţii de cucerire a 
unor teritorii, sub un pretext sau altul. Rămân din acest punct de vedere în istorie 
cruciadele catolice împotriva musulmanilor, aşa cum sub același pretext „nobil” 
rămân invaziile conchistadorilor spanioli în unele țări latine, și de dată mai recentă 
invaziile SUA în ţări cu o altă religie decât a lor, cum ar fi în spațiul ortodox, 
Serbia, iar în spațiul islamic, Afganistanul şi Irakul. Asupra altor diferențe ce 
separă catolicismul de celelalte structuri ecleziastice creştine şi necreştine vom 
insista în alte locuri ale lucrării, în continuare ne vom ocupa de celelalte culte 
religioase recunoscute de statul român. 


VII.3. BISERICA ROMÂNĂ UNITĂ (GRECO-CATOLICĂ) 


VII.3.1. Perspective istorice și politice 


Este Biserica care are o istorie deosebită, fiind una dintre instituțiile 
ecleziastice la care impactul factorului politic este cel mai vizibil. În acest 
sens trebuie amintit că ea apare pe fundul prozelitismului Bisericii Romano- 
Catolice în cadrul așa-numitei „mişcări a uniației”, mișcare ce urmărea atragerea 
creștinilor ortodocşi aflați vremelnic sub stăpânirea imperiului austro-ungar și a 
catolicismului. Această stăpânire politică implica cu „necesitate” şi subordonarea 
Bisericii Ortodoxe la Biserica Romano-Catolică, adică față de Papă. 

Implicaţiile istorice și politice în plan religios sunt cu mult mai profunde 
decât este cunoscut de opinia publică. Trebuie evidenţiat faptul că âceastă mişcare 
de prozelitism din partea catolicilor viza ca ţintă principală calvinismul, mai 
precis slăbirea puterii calviniste şi întărirea puterii catolice, un cult protestant 
care lua amploare în ţările în care conviețuiau alături de catolici. În acest sens, 
Biserica Romano-Catolică s-a folosit de „Ordinul iezuiţilor”, sau „Societatea lui 
lisus”, înfiinţat în anul 1540, din raţiuni de ordin strategic, precum şi de metodele 

şi mijloacele nu întotdeauna creştine ale sale. Fiind condus de iezuitul Ignatus de 
Loyola, Ordinul avea ca deviză principală supunerea față de Papă şi propagarea 
credinței şi doctrinei catolice prin orice mijloace disponibile, printre care primau 
mijloacele coercitive și nu cele persuasive. 

Dacă este să comparăm acest Ordin cu structurile strategice din prezent, 
atunci le putem compara cu „gărzile de corp” ale Papei, sau cu cele de elită 
militară care apără un conducător politic al unui stat, ştiut fiind că Papa este și 
un conducător politic al unui stat-Vaticanul. Din acest punct de vedere, Ordinul 
reprezenta principalul bastion al rezistenţei catolice în fața valului protestantist 
din occident. Trebuie făcută precizarea că la început iezuiții au pus o singură 
condiţie pentru unirea românilor ortodocşi cu Biserica Romano-Catolică, aceea 
de a accepta primatul papal, cu tot ceea ce înseamnă principala dogmă catolică, 
promițând că nu se vor atinge de celelalte dogme ale Bisericii Ortodoxe. 

Din punctul de vedere al promisiunilor neonorate, trebuie amintit un fapt 
pe care mulţi nu-l cunosc, şi anume că iezuiţi au venit la Viena cu un text falsificat 
de ei, în care se spunea că mitropolitul Atanasie Anghel și protopopii români au 
acceptat patru puncte de cedare, făcându-i trădători în acest mod, şi anume: 

a) Papa este capul întregii Biserici Creştine; 

b) folosirea azimei la săvârşirea „missei”; 

c) introducerea adaosului Filioque în simbolul credinţei; 

d) dogma purgatoriului. 

Care este purul adevăr, nu este suficient de cunoscut, atâta timp cât fostul 
mitropolit Atanasie s-a bucurat de mari privilegii materiale, pentru „meritele sale 
înalte şi speciale, pentru învăţătura și erudiția lui, pentru viața lui exemplară 
şi pentru celelalte virtuţi ale sale”. Devine astfel consilier imperial, care în 
dauna ironiei soartei românilor pe care i-a trădat, chiar constrâns fiind, purta pe 
piept lanţul (înrobirii, am spune noi) de aur împodobit cu cruce şi cu portretul 
împăratului. Atitudine nedemnă şi de trădare care i-a caracterizat şi din păcate 
îi caracterizează şi mai mult pe actualii demnitari, care pentru privilegiile 
statusului politic sunt în măsură de orice act al trădării, şi de a face pact cu 
diavolul, fie din est, cum se ştie că am fost subordonați, fie faţă de vest şi care 
pentru mulţi demnitari politica a devenit o nouă „poartă orientală”, cumpărându-şi 
„demnităţile” prin trădare. 

Au existat multe proteste din parte românilor trădați în legea strămoșească 
a credinței și părinților. Printre cei care s-au manifestat mai cu tărie au fost 
credincioșii din Scheii Braşovului, aceştia adresându-i un protest virulent lui 
Atanasie. 

Protest şi anatemă a fost adresat şi din partea Patriarhului de Constantinopol, 
Calinic II, împreună cu întregul său sinod patriarhal ţinut al 5 august 1701. În 
urma acestor presiuni ortodoxe, Atanasie a încercat în anul 1711 să revină la 
ortodoxism, pentru aproape o jumătate de an încetând practic relațiile cu Roma. 

Din păcate, fostul mitropolit trădător a cedat în urma presiunilor catolice şi a 
puterii imperiale, bucurându-se de privilegiile primite în schimbul acestei laşități 
faţă de români și credința pe care a trădat-o, sindromul Iuda fiind prezent şi la 
acest demnitar religios român, ca de altfel la foarte mulţi români. 

Desigur, la această acţiune de convertire religioasă a românilor din Ardeal, 
şi nu numai, a participat în primul rând monarhia habsburgică asupra clerului din 
țările în care şi-au impus autoritatea politică şi religioasă. 

Așa cum am arătat, actul cedării Bisericii Ortodoxe în fața Romei s-a 
înfăptuit în prezenţa mitropolitului Atanasie, care în martie 1701 fiind chemat la 
Viena (oraş predestinat cedărilor românilor din Ardeal) de către reprezentanții 
iezuiţi, în frunte cu împăratul Leopold I, a semnat actul de unire cu Roma. Așa că 
prin această mișcare a uniaţiei, cei mai mulți români din Ardeal, începând cu acel 
an fatidic, au primit „botezul papistaş” (trecând cu voie sau fără voie la religia 
catolică), botez cu care din păcate mulți s-au obișnuit şi chiar l-au regretat după 
anul 1948, când Biserica Greco-Catolică a fost desfiinţată. 

Această subordonare a marii majorități a populaţiei din Ardeal față de Roma 
are şi un suport motivaţional de factură istorică, legat de etnogeneza poporului 
român, în conformitate cu care suntem de viţă latină şi nu greacă, cum suntem 
din perspectivă ortodoxă, sau mai degrabă slavă, întrucât am fost convertiți în 
ortodoxism prin intermediul slavilor în timpul țaratului bulgar. 

De aici întreaga polemică istorică şi teologică, fiecare cult apărându-și 
punctul de vedere, scăpându-se, sau mai bine zis ignorându-se dimensiunea 
psihologică a poporului român, care pare a fi mai mult ortodox, de influenţă 
orientală, decât catolic, caracterizându-l mai mult elemente ce configurează 
sub raport psihologic un asemenea profil, şi nu unul de natură catolică. Un 
profil ce îi caracterizează şi pe românii din Ardeal, unde tradițiile culturale s-au 
conservat cel mai bine, în pofida influențelor occidentului, şi nu pe cele ale 
orientului, cum le-a resimţit populaţia din fostul regat. 

Asemenea influențe au fost perpetuate şi în cadrul Bisericii Greco- 
Catolice, care prin reprezentanţii săi şi din rațiuni uşor de înţeles, au opus o 
puternică rezistenţă în momentul desființării, cei mai mulţi preoți greco-catolici 
fiind închişi în închisorile comunismului. Printre aceştia s-a situat și fostul 
cardinal, Todea, născut într-o localitate de lângă municipiul Reghin, județul 
Mureş, Teleac. La Reghin desfăşurându-şi activitatea în tot restul vieții, în 
condiţii nu prea demne până în 1990, când avea să devină cardinal al Bisericii 
Greco-Catolice şi un apropiat al Papei, lăsând un demn urmaş, pe nepotul 
excelentei sale, Virgil Bercea, actualul Episcop de Oradea. 

Această subordonare politică a indus în mod evident şi implicaţii de 
natură religioasă în plan dogmatic şi doctrinar. În primul rând, subordonarea 
necondiționată a Bisericii Unite cu Roma, după cum mai este cunoscută, față 
de Suveranul Pontif, a condus la restructurarea fostei Biserici Ortodoxe în 

structuri specifice modului de organizare ecleziastic catolic, și implicit în plan 
doctrinar, fără însă a fi exercitate constrângeri prea vizibile, pentru a nu se 
opune prea mare rezistență din partea preoților şi enoriașilor. De aceea, au fost 
puţine dogmele catolice introduse, la fel şi modificările în plan ritual, predicile 
fiind ţinute în limba română şi nu în limba latină. O particularitate de ordin 
ritualic este cea legată de închinare-semnul cruci, unde în loc de Sfântul Duh, 
se spune Sfântul Spirit. 

Subordonarea doctrinară a Bisericii Greco-Catolice nu s-a realizat în mod 
forţat, din raţiuni pe care le-am prezentat deja. Încercări mai evidente de forţare a 
catolicismului în fața greco-catolicismului au existat în anii de după revoluțiile din 
1848, când și protestul anticatolic era mai puternic. Astfel, în hotărârile Adunării 
Naţionale Românești de la Blaj din 3/15 mai 1848, se preconiza o singură Biserică 
românească, desfiinţarea celei unite cu Roma şi reactivarea vechii mitropolii a 
Transilvaniei. Încercare la care s-au opus episcopii uniţi, loan Lemeni de la Blaj 
şi Vasile Erdely de la Oradea, astfel că, cu sprijinul catolicilor și al Curţii de la 
Viena, procesul de refacere a unităţii ortodoxe a fost oprit pentru o îndelungată 
perioadă de timp. 

În urma intensificării mișcării anticatolice, în anii următori au existat 
trei încercări de catolicizare deplină a Bisericii Unite din Transilvania şi pentru 
totala ei supunere Suveranului Pontif și Congregaţiei „De propaganda Fide” În 
acest sens au fost organizate, pe ascuns, trei concilii, ţinute în mod tainic la Blaj, 
în anii 1872, 1882 şi 1900. Concilii prin care s-a urmărit o totală catolicizare a 
doctrinei, cultului şi a organizării Bisericii Unite, care spre fericirea ortodoxiei 
nu s-a realizat niciodată, şi credem că nu se va realiza nici ca urmare a integrării 
europene, unde suntem printre puţinele ţări ortodoxe, şi nici în urma accentuării 
procesului de globalizare. 

Din rapoartele celor trei concilii, rezultă efortul concentrat de catolicizare 
a Bisericii Greco-Catolice, un accent mai mare fiind pus asupra principiului 
infailibilității Papei, decretat prin Conciliul I Vatican din anii 1869-1870. 

Spre relevanță vom reproduce încheierea mărturisirii Conciliului din 
1900: „Mai încolo, primesc şi mărturisesc toate celelalte câte le primește și 
le mărturisește Sfânta Biserică a Romei, peste acestea, promit şi jur ascultare 
adevărată pontificelui roman, următorul fericitului Petru, principele apostolilor şi 
vicarul lui Hristos.” Prin aceste „Concilii provinciale”, cum au fost denumite, au 
fost introduse noi dogme catolice, utilizându-se acea strategie a paşilor mărunți, 
utilizată mai ales în politică, supunând-o administrativ, parțial şi doctrinar 
Scaunului papal. Astfel, Biserica Unită cu Roma a fost încorporată în Biserica 
Romano-Catolică, mai bine zis, imperiului catolicismului (catolic însemnând 
monopolizare și expansiune şi nu credință), devenind mai mult un mijloc și nu 
un scop. 

Ce s-a urmărit prin această dezmembrare a ortodoxiei şi implicit a populaţiei 
româneşti din Ardeal, este uşor de dedus. Pe lângă privilegiile materiale ale 
politicienilor şi statusul lor social reactivat, s-a urmărit în primul rând acest 
conflict interconfesional şi slăbirea coeziunii etnicilor români din Transilvania, 
în scopul aplicării principiului „divide et impera.” Principiu aplicat şi în anul 
1701, atunci când s-a semnat actul trădării ortodoxismului de către mitropolitul 
Atanasie Anghel, sinonim actului trădării de la 30 august 1940, semnat tot la 
Viena, fiind astfel alterată unitatea poporului român. 


VII.3.2. Mişcări revendicative de revenire la ortodoxism 


Această catolicizare forțată nu a fost acceptată de către credincioşii 
ortodocşi, şi cu atât mai puţin de cei „înrobiţi” spiritului catolic. Mulţi intelectuali 
ce aparțineau Bisericii Unite au luat o atitudine energică împotriva hotărârilor 
adoptate de cele trei concilii. În mod deosebit, Nicolae Densuşianu, cel care a 
descoperit acel „manifest de unire” din 1698, şi care a calificat sinoadele de la 
1872, 1882 şi 1900, ţinute în secret la Blaj, într-o broșură tipărită la Braşov, ca 
„adevărate adunări secrete pentru schimbarea religiunei strămoșești a poporului 
român din Mitropolia Alba Iulia.” Intelectualul român îl apără pe fostul mitropolit 
Anghel, în timpul căruia catolicismul nu a cucerit ceea ce şi-a dorit, neacceptând 
nicio dogmă catolică, acuzându-l mai mult pe mitropolitul Vancea, care fără să 
fie constrâns de evenimente, precum a fost Atanasie Anghel, a acceptat unirea 
cu Roma împotriva voinţei poporului român, astfel că „unirea cea adevărată, 
catolică, cu Biserica Romei nu o făcu episcopul Atanasie, ci mitropolitul Vancea.” 

Au existat și alte tendințe nereuşite de întregire a ortodoxiei din Ardeal şi de 
împotrivire față de catolicizarea totală a ortodocșilor din această zonă geografică, 
vremelnic supusă imperiului catolic. Încercări, precum a fost Marea adunare 
din 1939 de la Alba Iulia, în frunte cu mitropoliţii Nicolae Bălan de la Sibiu 
şi Alexandru Nicolescu de la Blaj, unde s-a semnat un act privind unirea celor 
două Biserici româneşti, au eşuat datorită începerii celui de-Al Doilea Război 
Mondial, când accentul politic era pus pe alte probleme decât pe cele de ordin 
spiritual şi religios. 

Mişcarea de reîntregire a Bisericii Ortodoxe s-a intensificat după război, 
culminând în anul 1948, când mitropolitul Nicole Bălan, la Cuvântarea rostită la 
Blaj, cu ocazia aniversării a 100 de ani de la Marea Adunare Naţională de la Blaj 
din Câmpia Libertăţii, a adresat o chemare credincioşilor uniţi „de a se întoarce 
acasă.” 

Astfel, la 21 octombrie 1948, la Catedrala Încoronării din Alba Iulia s-a 
întrunit o mare Adunare Naţională Bisericească, în prezenţa Patriarhului Justinian 
şi a întregului Sinod, unde s-a consfințit desființarea Bisericii Unite şi reîntregirea 
Bisericii Ortodoxe din Transilvania. Unire care a ţinut, după cum se ştie, până 
în nopțile fierbinţi ale revoluţiei din decembrie 1989, când s-au refăcut partidele 

istorice din Ardeal, au fost reactivaţi liderii lor politici care erau greco-catolici, şi 
implicit Biserica Greco-Catolică. În acest a fost demonstrat că implicaţiile politice 
în religie sunt mai mult decât evidente, la fel ca şi la înființarea sa în anul 1701. 
Politica şi religia coabitând nestingherite şi în mod făţiş de-a lungul existenţei lor. 
De aici caracterul imanent al religiei, în general, şi al creştinismului în special. 

Asemenea implicaţii politice se resimt și în prezent, când tendința de 
dominare şi monopolizare a catolicismului este tot mai evidentă, și când 
ortodoxismul este tot mai mult discriminat de Biserica şi puterea catolicismului. Un 
mare dezavantaj pentru ortodoxie îl reprezintă procesul integrării şi globalizării, 
prin aceste două procese urmărindu-se catolicizarea lentă, apelându-se şi de 
data aceasta la politica paşilor mărunți, tulburând apele pentru a se putea prinde 
„peştii mari.” 

Nu spunem decât că prin acea dogmă a infailibilității papale, ceea ce 
presupune un semn de egalitate între Papă şi Iisus Hristos, se denaturează întreaga 
religie creştină, urmărindu-se principiul acreditat Mântuitorului, „o turmă și 
un păstor”, principiu urmărit de alte forțe oculte care, în scopul dezbinării şi 
dominării, întrețin mişcarea separaţionistă şi segregaționistă. 

Un prim pas în religie a fost realizat prin vechile erezii care au culminat cu 
Marea Schismă din anul 1054, separare care a urmat un scenariu ocult, la fel ca 
şi mişcarea protestantistă şi neoprotestantistă, care s-a petrecut în cadrul Bisercii 
Romano-Catolice şi asupra cărora vom insista în continuare. 


VII.4. BISERICILE PROTESTANTE 


VII.4.1. Perspective istorice ale mișcării protestantiste 


Aceste curente religioase apar, după cum le spune şi numele, ca rezultat al 
reformei religioase realizată de marele teolog german, Martin Luther, în urma 
protestului adresat corupției şi a altor nereguli din cadrul Bisericii Romano- 
Catolice. Aşa cum este subliniat şi de către I. Bria, numele de protestantism 
provine de la atitudinea unor principi germani, care, în numele credinței lui 
Luther, protestează la Dieta de la Speyer, în anul 1529, contra deciziei lui Carol 
al V-lea de a convinge cu forţa pe Luther să renunţe la ideile sale acuzatoare şi 
reformatoare. 

După cum este cunoscut din istorie, la 31 octombrie 1517, Luther, călugăr 
în acel timp la mănăstirea augustinistă din Erfurt şi profesor la universitatea 
din Wittenberg, formulează cele 95 de teze împotriva teologiei şi practicii cu 
indulgenţe a „comerțului sfânt”, cum erau denumite aceste practici străine 
spiritului religios. În acest mod, afișarea publică a tezelor incomode pentru 
catolicism atrage conflictul cu autoritatea Bisericii Romano-Catolice, în ultimă 
instanță cu Suveranul Pontif, ceea ce conduce la un conflict ireconciliabil între 
Luther și aceste autorităţi. Astfel, în anul 1518 este chemat în faţa cardinalului 

Cajetan, delegatul Papei la Heidelberg şi Augsburg pentru explicaţii și, eventual, 
pentru retractarea afirmațiilor în legătură cu acel comerț cu indulgenţe, urmând 
ca în anul 1519 să aibă loc disputa teologică dintre el şi Eck, considerat o somitate 
în teologie, despre supremaţia şi infailibilitatea Suveranului Pontif, pe care Luther 
o condamnă cu multă fermitate. 

Pentru atitudinea sa exclusivistă și îndrăzneață manifestată în acel dialog și, 
mai ales în cartea scrisă în anul 1520, „Captivitatea babilonică a Bisericii”, Luther 
este excomunicat de către Papa Leon al X-lea, iar în anul 1521, Dieta de la Worms 
îl condamnă, retrăgându-se din viața activă - de practicant la Wartburg, unde 
va traduce în limba germană Noul Testament, publicându-l în anul 1534. Pentru 
spiritul său contestatar şi novator (nu a dorit să creeze o religie, cum credeau cei 
cărora le era frică de el) este condamnat din nou în anii 1526 și 1529, dar principii 
unor state germane sunt împotriva persecutării lui și a protestanților în general. 

Doctrina de bază a protestantismului este prezentată de Luther în cadrul 
Dietei de la Augsburg (de unde lutheranismul augsburgian la care vom face 
referinţă în alt context al analizei protestantismului) în anul 1530. Doctrina sa se 
fundamentează teologic pe autoritatea Bibliei, justificarea prin credință, prezenţa 
reală în Euharistie (fiind împotriva altui mare reformator, Zwingli care respinge 
această Taină, considerând-o doar o simplă cină de comemorare). Luther îşi 
expune aceste doctrine în cele două „Catehisme” şi în „Articolele Smalkaldice”, 
publicate în anul 1537. 

Cel care l-a sprijinit pe Luther în propagarea teologiei protestante a fost 
Melanchton, în special prin publicarea în anul 1521 a lucrării „Loci Comunes”, 
şi prin redactarea în 1530 a „Confesiunii de la Augsburg”, şi care stă la baza 
Cultului evanghelic Confesiunea Augsbugiană. 


VII.4.2. Direcţiile şi obiectivele mișcărilor protestante 


Mişcarea protestantistă sau reformatoare, după cum mai este cunoscută în 
istorie, s-a răspândit în Europa, cunoscând trei mari direcții: 

a) luteranismul, răspândit în Germania, Scandinavia şi Europa centrală; 

b) calvinismul, răspândit în Elveţia, Franţa, Olanda și Scoția; 

c) anglicanismul, răspândit doar în Anglia. 

Luteranismul 

Așa cum rezultă denumirea acestui curent reformist, după numele 
fondatorului, teologul german, Martin Luther, el apare în Germania, fiind 
sprijinit de principii germani. Trebuie însă menţionat că luteranii abia în anul 
1649, primesc drepturi egale cu catolicii, în urma Tratatului de la Westfalia, care 
încheie războiul religios de 30 de ani. Spre deosebire de luteranismul german, 
în Elveţia Reforma pătrunde mai întâi la Zurich, în anul 1518, prin Huldeveich 
Zwingli, având mai mult un caracter social și național, împotrivindu-se, după 
cum am mai arătat, Tainei Euharistiei, susținute şi de Luther. 

Calvinismul 

Cel care avea să introducă Reforma în Elveţia-Geneva a fost Jean Calvin, 
de unde numele direcției mișcării protestantiste de calvinism. Doctrina teologică 
calvinistă o publică în anul 1536, în lucrarea „Instituţiile religiei creştine”, 
unde stabileşte și diferențele dintre teologia sa şi a protestantismului în general, 
admițând doar două Taine: Botezul şi Euharistia, respingând concepţia lui 
Zwingli despre valoarea simbolică a comuniunii euharistice. Cea mai importantă 
învăţătură calvinistă este cea legată de „doctrina predestinaţiei” sau doctrina 
„alegerii duble” şi potrivit căreia Dumnezeu a ales înainte de creație - în mod 
apriori - pe unii pentru mântuire, iar pe alții pentru distrugere, ca atare cei din 
urmă sunt predestinaţi la condamnare „de la sine” prin voinţa lui Dumnezeu. 

Reforma calvinistă pătrunde și se manifestă, totodată, în mod diferențiat 
de la o ţară la alta, în funcție de condiţiile sociale și politice. Astfel, în Franţa 
pătrunde în anul 1555, transformându-se repede într-o mișcare politică, reformaţii 
fiind masacrați în anul1572, în acea noapte neagră a „Sfântului Bartolomeu”, fiind 
protejaţi de regele protestant Henric al IV-lea şi recunoscuţi în anul 1598, prin 
Edictul de la Nantes. În Olanda, Reforma ajunge încă din anul 1523, dar cel dintâi 
Sinod reformal se ţine abia în anul 1574, în localitatea Dort. Aici este adoptat 
„Catehismul” de la Heidelberg prin care este statuată doctrina predestinaţiei, 
doctrina de protest care face obiectul unor dispute teologice aprinse în acele 
vremuri. 


Anglicanismul 

În ceea ce privește cea de-a treia direcţie a Reformei, anglicanismul, ca 
mişcare pătrunde în Anglia în timpul domniei regelui Henric al VIII-lea, în anul 
1534, când suveranul se declară Şeful Bisericii Anglicane, respingând autoritatea 
Papei Clement al II-lea care în anul 1532 anulase divorțul regelui de Caterina de 
Aragon. Liderul spiritual al anglicanismului care a pătruns în această ţară, după 
care îşi ia numele, este arhiepiscopul de Canterbury, Thomas Cranmer, condamnat 
ca eretic de regina Maria Tudor în anul 1556, care dorea să reintroducă catolicismul 
în ţară și să impună autoritatea Sfântului Scaun. Înainte de condamnarea sa, 
Thomas alcătuieşte „Articolele Bisericii Anglicane”, şi „Cartea de rugăciune”, 
lucrări care i-au atras, ulterior, condamnarea. 

Așa cum este cunoscut din istorie, protestantismul a pătruns şi în Europa 
centrală, inclusiv la noi în ţară, după cum vom arăta, luând diverse forme. În 
Bohemia, Reforma fusese pregătită de Jan Hus şi Jeronim de Praga, influenţa lui 
Luther fiind foarte resimţită. În acest mod, husiţii care au pregătit deschiderea spre 
Reformă, devin calvinişti, fiind mai uşor adaptabili la schimbare decât celelalte 
popoare din Europa răsăriteană. 

Şi în aceste țări, Reforma a pătruns în mod diferit, resimţind un şoc mai 
mare sau mai scăzut la schimbare. Spre exemplu, în Ungaria s-a resimțit și 

influenţa luteranismului şi a calvinismului, ținându-se atât sinoade luteraniste 
cât şi calviniste. La noi, Reforma pătrunde prin luteranismul săsesc şi unguresc, 
desprinzându-se în cadrul cultelor istorice protestante, Cultul evanghelic 
Confesiunea Augsbugiană, ce aparține luteranilor sași, Cultul evanghelic Sinodo- 
prezbiterian, ce aparține luteranilor maghiari, Cultul reformat din care face 
Biserica Reformată din România şi Biserica Unitariană din Transilvania, asupra 
căreia vom reveni. 

Consecințele acestei mișcări sunt cunoscute în istorie şi religie. Neavând o 
structură unitară, nici la nivelul credinţei și nici al organizaţiei ecleziastice, nu 
putea să conducă decât la proteste şi divizări spirituale. 

Reforma a încurajat formarea unor nuclee independente, non-conformiste 
care s-au desprins uşor din Bisericile protestante, formând un al doilea val al 
protestului, cel denumit neoprotestantism. Astfel, în secolele următoare au 
apărut mişcări centrifuge şi entropice, precum „mișcarea puritană” şi „mişcarea 
congregaționistă”, în Anglia, „anabaptiștii” şi „baptiştii”, în Elveţia, Germania, 
Moravia, Anglia, „mişcarea deredeşteptare”, „„metodismul”, şi „„prezbiterianismul”, 
în Anglia și America, „discipolii” sau „societatea prietenilor” (Quakers). Este 
un lucru cunoscut că, totuşi, în zilele noastre proliferează cultele şi confesiunile 
specifice valului neoprotestantist, asupra cărora vom reveni la momentul oportun. 


VII.5. BISERICA REFORMATĂ DIN ROMÂNIA 


În continuare vom analiza principalele particularităţi ale învăţăturii 
protestante, în speţă a Bisericii Reformate din România, instituţie care s-ar 
concretiza prin în următoarele trăsături ce le diferențiază faţă de bisericile din 
care s-au desprins, în mod deosebit din Biserica Romano-Catolică: 

a) Bisericile protestante recunosc Biblia, ca unica autoritate în problemele 
religiei, spre deosebire de catolicism şi ortodoxism, care acordă o mare importantă 
Sfintei Tradiţii bisericeşti, adică a autorităţii ecleziastice, alături, desigur, de 
Sfânta Scriptură; 

b) Protestanţii combat împărțirea oamenilor în mireni şi slujitori ai altarului, 
înzestrați cu harul divin, considerând că omul e mântuit prin credința personală, 
individuală, şi nu prin Biserică; 

c) Neagă majoritatea ritualurilor catolice, precum închinarea la icoane, la 
moaștele sfinte, la Sfânta Fecioară Maria şi la alţi „mijlocitori” între Dumnezeu 
şi oameni; 

d) Nu recunosc celibatul, călugăria şi mănăstirile, condamnând izolarea 
de lume, recomandând credincioşilor să-şi caute mântuirea pe calea activității 
practice. Ceea ce a demonstrat şi marele sociolog german Max Weber prin celebra 
sa lucrare de sociologie a religiei, „Etica protestanta și spiritul capitalismului”, în 


303 


IOAN JUDE Creştinismul între imanenţă şi transcendenţă 


care arată că ţările în care a pătruns protestantismul sunt mai prospere decât cele în 
care se menţin cultele istorice tradiţionale, mai ales ortodoxismul și catolicismul; 

e) Resping supremaţia Bisericii Romano-Catolice, a Papei, purgatoriul, 
postul, îndeplinirea unor ritualuri, majoritatea Tainelor (Mirungerea - ungerea 
cu mir, Spovedania, Taina Cununiei, Hirotonia, Sfântul Maslu), acceptând, 
după cum am arătat, Taina Botezului și Taina Euharistiei sau a Împărtăşaniei, 
considerându-le ca a fi acte care acționează numai prin forța credinţei, şi nu în 
mod automat, prin simpla lor efectuare, după cum susţin catolicii; 

f) Au suprimat numeroase sărbători catolice în favoarea instituțiilor 
ecleziastice care le aparţin. 

Așa cum am arătat deja, cultul reformat şi implicit Biserica Reformată se 
originează sub raport dogmatic şi doctrinar în cadrul calvinismului, ca ramură 
principală a protestantismului, alături de luteranism. Specific calvinismului 
este doctrina „predestinării absolute”, care constă în următoarele: Dumnezeu în 
prevederea Sa a împărțit oamenii încă de la crearea lumii; pe unii pentru mântuire 
şi beatitudine eternă, iar pe alţii pentru pieire și chinurile iadului. De asemenea, 
potrivit acestei învățături, Hristos ar fi murit numai pentru mântuirea celor aleşi 
de a fi mântuiţi şi nu pentru toți muritorii de rând. Conform acestei doctrine, 
omul păcătos este atât de slab şi de vicios, încât niciun fel de strădanie nu-i pot 
asigura dreptul la rai. 

Diferențe semnificative între Biserica Reformată și catolicism se resimt și în 
plan comportamental-ritualic. Dintr-o asemenea perspectivă, Biserica Reformată 
reglementează catehizarea copiilor de către episcopie, sâmbăta după-masă și 
duminica înainte de masă. 

Un alt element specific, doctrinar şi comportamental în cadrul acestui cult 
este confirmațiunea tinerilor, prin care tânărul primește „Botezul maturității”, 
fiind considerat membru legal al comunităţii. Intrând în detaliile cultului vom 
menţiona că pregătirea tânărului pentru confirmare durează de la 6 luni până 
la 2 ani, perioadă în care asimilează tezele şi bazele doctrinare ale acestui cult 
(la ortodocşi pregătirea religioasă fiind mult mai sumară, fiind realizată, după 
anul 1990, prin intermediul orelor de religie în şcoală), confirmarea având loc 
după însuşirea acestora. Trebuie subliniat faptul că acest eveniment din viaţa 
tânărului, prilejuit de ritualul confirmării, are o semnificaţie emoţională aparte, 
fiind considerat printre cele mai importante evenimente din viaţa celui confirmat, 
a familiei lui, precum şi a rudelor şi cercurilor de prieteni, inducând profunde 
implicaţii de ordin socializator-integrativ, moral şi social. 

Biserica Reformată este mult mai deschisă şi receptivă la nou. Ca o formă şi 
tendință de modernizare a conţinutului predicilor ţinute de reprezentanţii cultelor 
protestante, implicit de reformaţi, se manifestă propagarea unei idei ce aparţine 
așa-numitei „Teologii liberale”, care se pronunţă pentru o interpretare alegorică 
a diferitelor percepte biblice, mituri şi minuni, apropiind tot mai mult religia 

creştină de filosofie, ştiinţă şi economie. Prin această asociere se încearcă de fapt 
scoaterea în evidenţă a valenţelor filosofice şi morale ale creştinismului, în dauna 
caracterului său religios - revelator, contemplativ şi de refugiu spre problemele 
morale şi emoţionale. 

Rezultă că protestantismul se exprimă prin mari sisteme teologice şi politice, 
unul dintre ele fiind liberalismul. Printre cei mai mari teologi ai liberalismului 
protestant se evidențiază Friedrich Schleiermacher (1768-1834). Influențat de 
filosofia compatriotului său, Imanuel Kant, care neagă valoarea argumentelor 
raționale şi speculațiile metafizice în dovedirea existenţei lui Dumnezeu, deoarece 
aşa cum se ştie, Kant consideră că religia are numai o bază morală, Schleiermacher 
susține că esenţa religiei - mai ales a religiozității - este experienţa, care constă în 
sentimentul dependenţei absolute faţă de Dumnezeu. 

Pe această temă a liberalismului teologic au existat numeroase polemici, 
adoptându-se cele mai diverse opinii şi atitudini. Cel care ia o atitudine fermă 
împotriva liberalismului protestant este întemeietorul „Ieologiei dialectice”, 
teologul Karl Barth. Acesta susţine că omul se află sub cuvântul lui Dumnezeu 
revelat, ca unic punct de contact între om şi Dumnezeu, care este considerat 
suveran în toate. În conformitate cu doctrina sa, creştinismul nu ar fi considerat 
o „religie”, adică un mod de organizare a aspirațiilor religioase ale omului, ci 
o revelaţie despre care se poate vorbi numai cu ajutorul metodei dialectice de 
afirmare şi contra-afirmare, adică pe cale „catafatică - de afirmare” şi „apofatică 
- de negare a non-atributelor divinității. Împreună cu alţi coreligionari, K. Barth 
se ridică împotriva „creştinilor germani”- luteranilor, punând bazele doctrinare 
ale aşa-zisei „Biserici confesoare.” 

Se poate observa că şi acest cult religios, la fel ca şi în celelalte care fac 
parte din acelaşi trunchi comun-protestantismul, este foarte ancorat în social 
şi politic, însăşi Reforma având scopuri social-politice, alături desigur de cele 
teologice şi creştine, pe fondul cărora s-a desfăşurat şi se mai desfăşoară şi în 
prezent mișcarea protestantistă şi neoprotestantistă. 


VII. 6. BISERICA UNITARIANĂ DIN TRANSILVANIA 


Cunoscută sub denumirea de cultul unitarian, existent doar în Ardeal, 
această Biserică este o ramură a Bisericii protestante, care are dogme ce 
diferenţiază faţă de celelalte orientări religioase creştine. În primul rând, ceea 
ce separă această Biserică Unitariană de celelalte este faptul că neagă doctrina 
trinitară a creştinismului - Sfânta Treime, recunoscând existenţa unui singur 
Dumnezeu, de unde şi denumirea lor de unitarieni. Sub raport doctrinar acest 
cult se situează pe pozițiile idealismului raționalist, îmbinat cu evoluționismul 
spiritualist, recunoscând din Biblie doar ceea ce poate fi „explicat rațional.” 

Teza pe care se fundamentează Biserica Unitariană este, aşa cum am 
anticipat deja, recunoaşterea existenţei unui singur Dumnezeu, teză pe care 
încearcă „s-o dovedească” prin ordinea ce poate fi constatată în lume (ordine 
care de fapt este mai mult dezordine, universul fiind supus dezordinii - entropiei), 
şi care se datorează unei singure puteri supranaturale, unui Dumnezeu unic şi nu 
treimic. În ceea ce priveşte persoana treimică reprezentată de Iisus Hristos, după 
unitarieni Hristos a fost un om real şi nu o zeitate, şi cu atât mai puţin Fiul lui 
Dumnezeu. Diferențe semnificative se resimt şi în plan ritualic sau al serviciul 
religios. 

Pe acest fond al diferenţelor trebuie subliniat faptul că slujbele religioase 
obişnuite şi serviciile religioase speciale, cum ar fi ceremonialul funerar etc., sunt 
foarte simplificate, ca de altfel și la calvinişti, cu deosebirea față de aceştia că 
preotul nu face referință la Sfânta Treime, şi ca atare nu fac nici semnul crucii 
care este un simbol al Sfintei Treimi, şi pe care aceşti pretinşi credincioşi creştini 
o neagă. În ceea ce priveşte conţinutul predicilor, acestea nu reprezintă altceva 
decât o încercare de a îndoctrina credincioşii în spiritul idealismului raționalist, 
predicile fiind mai mult „cursuri de propagandă idealistă”, şi nu predici religioase, 
în adevăratul sens al cuvântului. 

Este un cult ce dispune de trăsături specifice, în activitatea cultică şi 
misionară propagând mai mult idealism şi misticism decât credință religioasă, 
ceea ce atrage prozeliți din categoria celor care au înclinații mai mult spre mistică 
şi filosofie, decât spre teologie şi religie. 

În mare parte unitarienii păstrează tezele de baza ale creştinismului: 
existența unui Dumnezeu, ca forță supranaturală care a creat lumea şi care este 
stăpânul şi diriguitorul lumii şi învăţătura despre viața de apoi, cu formele sale 
de manifestare: raiul şi iadul etc. 

Fiind un cult religios ce neagă posibilul paradox creștin existent prin 
intermediul recunoașterii Sfintei Treimi, nu vom insista asupra lui, ci vom 
avertiza asupra faptului că într-un viitor nu prea îndepărtat s-ar putea să 
prolifereze, atât din raţiuni doctrinare, mult mai simplificate, cât şi din rațiuni 
ritualice şi de conținut, astăzi lumea fiind tot mai ignorantă complexității şi 
profunzimii căutând simplificarea şi nu complicarea lucrurilor, chiar în pofida 
tendinţelor spre filosofare ce le presupune acest cult religios. 


VII.7. BISERICA EVANGHELICĂ - 
CONFESIUNEA AUGSBUGIANĂ 


Mai întâi vom face precizarea că sub raport etnic acest cult evanghelic 
este specific populației săsești (referinţa fiind făcută pentru sașii din România), 
avându-și originea doctrinară în cadrul luteranismului. Ca notă dominantă a 
luteranismului şi a cultului evanghelic este faptul că își fundamentează doctrinele 

şi dogmele numai din Evanghelii, neacceptând nimic ce nu-şi găseşte o confirmare 
explicită în aceste cărți sacre. 

Printre principalele teze promovate de luteranism se evidenţiază 
următoarele: toţi oamenii sunt păcătoşi iar iertarea păcatelor nu se poate obține 
decât grație îndurării lui Hristos prin „Harul credinţei”, ca atare, oamenii nu 
sunt capabili decât de rele (răul și păcatul având un caracter a priori, de „lucru în 
sine” - Kant), tot cea ce e bun în ei datorându-se Harului divin. Spre deosebire 
de calvinism, cu care nu are nimic comun, luteranismul şi implicit evangheliştii 
neagă predestinarea absolută a omului acordându-i șansa mântuirii prin credință. 

La fel ca și celelalte culte protestante, nici evangheliști nu recunosc, din 
cele şapte Taine, numai Botezul şi Euharistia. Cu toate că nu sunt de acord cu 
învățătura catolică și ortodoxă, potrivit cărora în Sfânta Taină a Euharistiei, 
pâinea și vinul s-ar transforma în trupul şi sângele lui Hristos, susțin totuși, în 
opoziție cu calvinismul, prezenţa reală a elementelor euharistiei-pâinea şi vinul 
în momentul Împărtăşaniei. 

În paralel cu acest cult specific etniei săseşti, în Transilvania mai există 
Cultul evanghelic sinodoprezbiterian, care sub raport etnic este specific populației 
de naționalitate maghiară, aparțţinătorii cultului fiind denumiți credincioşi luterani 
maghiari. Întrucât numărul lor este în continuă scădere, în comunitatea religioasă 
fiind mai mulţi oameni în vârstă, nu vom insista asupra sa, limitându-ne doar în 
a-l enunţa. 

Nu acelaşi lucru se întâmplă în cadrul celorlalte culte protestante şi 
neoprotestante, după cum vom vedea în secvența următoare, fapt ce a condus 
la îngrijorare din partea autorităţilor Bisericilor tradiţionale creștine, în mod 
deosebit a Bisericii Romano-Catolice şi a Suveranului Pontif, cel care gestionează 
credința creștină pe pământ, în calitate de episcop al Romei și arhiepiscop al 
întregii creştinătăţi. 

Dacă e să ne referim la primele reacţii ale Bisericii Romano-Catolice, atunci 
vom amintit faptul că Papa Paul al III-lea a convocat în trei sesiuni consecutive 
Conciliul de la Trident (1545/1547, 1551/1552,1562/1563), prin care condamnă 
contestațiile și protestul adus de Luther Bisericii Romano-Catolice, mai ales 
Justificarea credinţei prin fapte şi nu doar prin ceea ce considerau protestanții, 
adică autoritatea exclusivă a lui Dumnezeu şi adevărul biblic. 

Pentru a întări mișcarea de contrareformă se înfiinţează noi instituţii cu 
caracter religios, cum ar fi „Ordinul iezuiţilor” sau „Societatea lui lisus”, înfiinţat 
în anul 1540 din iniţiativa Conciliului şi sub conducerea lui Ignatius de Loyola, și 
care propaga ascultarea absolută față de Papă, apărând principiul infailibilității, 
contestat de protestanți. De asemenea, în scopul întăririi contrareformei s-a 
înființat „Congregația sfântului oficiu”, rămasă în conştiinţa istorică prin celebra 
instituție represivă - Inchiziția, care în vederea menținerii puterii Bisericii 
Romano-Catolice şi a adevărului promovat de ea, a recurs la practici total 

anticreştine şi antiumane, faţă de care unii Suverani Pontifi (loan Paul al II-lea) 
şi-a cerut scuze. 

Au fost folosite şi alte mijloace de contracarare a Reformei protestantiste. 
Asemenea atitudini exclusiviste şi de superioritate se manifestă și în prezent prin 
diverse forme mai mult sau mai puţin voalate, sindromul catolicist fiind resimţit 
la orice reuniune creştină sau sinod ecumenic. Un exemplu mai apropiat este cel 
de la Sibiu (anul 2007), unde Suveranul Pontif a trimis o delegaţie condusă de 
un cardinal, fără a fi prezent la acele dezbateri ecumenice, cum a fost prezent 
Patrarhul Constantinopolului, Bartolomeu I. 

Desigur, nici ortodocşii nu văd cu ochi buni recrudescenţa protestantismului 
şi neoprotestantismului. Dacă e să analizăm cauzele care au condus la această 
recrudescență, atunci ele ar trebui căutate, nu atât în conținutul dogmelor 
şi doctrinelor, prea puţin cunoscute de credincioşii de rând, ci în latura 
psihocomportamentală sau morală, care uneori trezeşte multe nemulțumiri, fapt 
ce îi îndeamnă pe mulți creştini tradiționali, mai ales cei de etnie rromă și săraci, 
să se îndrepte spre cultele protestante, și mai ales neoprotestante, unde dobândesc 
un alt statut religios şi social. De aceea, în acest cult se resimte în mai mare 
măsură spiritul comunitar şi de grup, fiind promovate alte relaţii interpersonale 
între membrii comunităţii religioase, recunoscându-se ca „fraţi” în comunitatea 
aparținătoare, ceea ce catolicismul şi ortodoxismul nu promovează, fiind religii 
mai autoritare şi mai închistate în dogmă şi tradiţie. 

O asemenea mişcare de rezistenţă din partea celor două Biserici şi de 
contra-rezistență din partea protestanților și neoprotestanților, nu face decât să 
slăbească unitatea creştinismului, devenind tot mai vulnerabil în fața procesului 
de secularizare și globalizare politică, culturală și spirituală, creștinismul fiind 
atacat atât din interior, cât şi din exterior. Aceasta, ca urmare a profundelor mutații 
de ordin demografic, a valului de emigranţi de alte religii care pătrund în ţările 
tradiționale creştine, în mod deosebit în vestul catolic, protestant şi neoprotestant, 
şi unde religia creștină pierde tot mai mult teren şi credibilitate dogmatică şi 
doctrinară în favoarea altor religii şi culte religioase necreştine. 


Concluzii preliminare asupra protestantismului 

Demersul analitic întreprins asupra protestantismului permite desprinderea 
unor concluzii cu caracter doctrinar şi ritualic mai general, printre care mai 
relevante le considerăm a fi următoarele: 

1. Protestanţii au pus şi pun şi în prezent un accent mai mare asupra 
cuvântului, autorităţii divine şi adevărului biblic, ca adevăr revelat, excluzând 
orice intervenție și izvor uman, cum ar fi Sfânta Tradiţie, pe care o consideră 
doar o născocire umană şi nu un produs spiritual revelat cum este considerată 
Sfânta Scriptură. Atacul cel mai vehement este adresat împotriva autorității 
Suveranului Pontif şi a dogmei infailibilităţii, respingând acest principiu doctrinar 
şi caracterului ex cathedra prin care Papa are drepturi nelimitate, fiind considerat 

ultima şi cea mai puternică autoritate bisericească pe pământ. De asemenea, 
Reforma s-a ridicat împotriva misticismului contemplativ, a teologiei speculative 
şi scolastice, a așa-numitei „revelații naturale”, respingând tot ce nu are o bază 
clară în Scriptură. 

2. În ceea ce priveşte latura gnoseologică a teologiei gi religiei protestante, 
pentru aceste Biserici cunoașterea nu se bazează pe revelaţia naturală, considerată 
ca o cunoaștere existențială-ontologică, adică a descoperirii lui Dumnezeu 
prin universul material şi prin intermediul rațiunii, ci pe o „cunoaştere 
supraconceptuală”, realizată prin intermediul revelaţiei supranaturale, adică 
prin vorbirea lui Dumnezeu cu anumite persoane sfinte (de regulă profeti), ca 
avataruri sau animatori existenţiali, după cum susţin esoteriștii. În Biblie sunt 
numeroase persoane prin intermediul cărora Dumnezeu s-a revelat, începând 
cu Adam, continuând apoi cu Moise, Noe etc., cărora li s-a arătat fie în mod 
direct, fie prin intermediul sufletului, făcându-se simţit de persoana respectivă. 
Protestanţii consideră că „Toată Scriptura este insuflată de Dumnezeu, ca să fie 
spre mântuire celor ce vor crede” (II Tim. 3:16). 

3. Legat de acest aspect soteriologic, adică de mântuire, pentru protestanți 
mântuirea este percepută şi acceptată numai prin intermediul harului lui 
Dumnezeu și prin credinţă. Ca atare, credinciosul este iertat numai de cel ales 
de Dumnezeu pentru a ierta păcatele oamenilor, adică de Hristos prin jertfa Sa 
de răscumpărare, prin credinţă şi nu prin faptele sale din timpul vieţii. De aceea, 
pentru liderii protestanți, în mod deosebit pentru Luther, faptele nu sunt o condiție 
a justificării, sau un adaos la credinţă, ci un rod, o dovadă a îndreptării celui 
care a păcătuit, adică un „feed-back” pozitiv în raport cu intensitatea credinței 
în Dumnezeu, ca să ne exprimăm în termeni cibernetici. Din acest punct de 
vedere, doctrina despre iertarea păcatelor şi a justificării prin credință, pentru 
protestanți și în mod deosebit pentru luteranişti nu este decât concluzia despre 
natura păcatului și a firii umane căzute. De aceea, Reforma a pus un mare accent 
pe păcatul iremediabil săvârșit de om şi pe umanitatea lui Adam care e lipsit de 
har, şi nu pe destinul nou şi umanitatea nouă în Hristos, la cea de-a doua venire 
pe pământ. Astfel, este estompat aspectul ontologic şi cosmic al răscumpărării, 
restaurarea omului fiind relativă, întrucât el rămâne totdeauna „în acelaşi timp 
justificat”, după cum susţin calviniştii prin doctrina predestinării. 

Din perspectivă soteriologică, cea legată de iertarea păcatelor şi mântuire, 
marele reformator Martin Luther a atacat practicarea indulgențelor şi dintr-o 
asemenea rațiune, a faptului că prin indulgenţe se urmărea iertarea păcatelor, 
slăbind în ultimă instanță credința. Asemenea practici sunt întâlnite şi astăzi în 
cadrul religiei creștine tradiționale, când prin anumite donaţii acordate Bisericii 
se urmăreşte iertarea păcatelor, ceea ce nu este nimic altceva decât o „negociere 
tacită” între om şi Dumnezeu prin intermediul acestei instituţii şi a preoţilor ca 
slujitori ai lui Dumnezeu, ceea ce, de asemenea, nu poate conduce decât la slăbirea 
credinței. Tot Luther este cel care respinge mijlocirea Fecioarei Maria și a sfinţilor, 

purgatoriul, rugăciunea pentru morți şi mărturisirea particulară a faptelor, adică 
Taina Spovedaniei sau a Mărturisirii. După acest mare teolog, mântuirea nu 
cade în responsabilitatea omului ci în planul imuabil a lui Dumnezeu care 
implică Taina Sfântă dincolo de puterea omului care a primit harul divin prin 
intermediul Tainei Hirotoniei, pe care așa cum am arătat, protestanții o resping. 

4. Diferențe semnificative se regăsesc în cadrul protestantismului şi 
în modul de percepere şi evaluare a rolului Bisericii în viaţa credincioşilor. 
Protestanţii consideră că Biserica invizibilă, adică poporul ales a lui Dumnezeu, 
este cunoscută numai de Dumnezeu. De aceea, nu are o structură vizibilă 
apostolică permanentă, nici o preoție sacramentală, acceptând doar cele două 
Taine, Taina Botezului și a Euharistiei, nu şi Taina legată de statutul divin al 
preoților, Taina Hirotoniei. Spre deosebire de catolicism şi ortodoxism, care 
consideră că aceste Taine ar fi atributul exclusiv al episcopilor și preoților, Luther 
consideră că aceste două Taine pot fi săvârşite de orice credincios, având la 
bază principiul teologic al preoţiei universale. În conformitate cu acest principiu 
doctrinar, laicii au dreptul să citească şi să interpreteze Biblia, să ia parte la 
conducerea comunităţii și la cult. De aceea, prin promovarea acestui principiu 
al preoţiei universale şi cel al reînnoirii continue - „semper reformanda”, 
protestanții sunt împotriva clerului şi a celibatului preoților. 

5. O altă deosebire dintre protestanți şi Bisericile creştine tradiționale ar fi 
cea legată de crezul adoptat de Biserica veche, adică de catolicism şi ortodoxism. 
Pentru protestanți, crezurile Bisericii vechi şi sinoadele ecumenice care 
stabilesc statutul de credință în ceva sau altceva, nu sunt decât forme istorice 
ale credinței, având o valoare şi importanță secundară pentru interpretarea 
Bibliei. Ele pot constitui o normă de interpretare doar în măsura în care conțin 
„doctrina evangheliei”, şi nu alte născociri dogmatice şi doctrinare umane. De 
aici și atitudinea ostilă față de principiul infailibilității Papei (magisteriul Papei, 
cum se numește în limba latină), considerându-l fals. Nu aceeași atitudine este 
abordată de ceilalți reformatori din cadrul mişcării protestantiste. Spre exemplu, 
Calvin acceptă şi chiar recomandă dogmele stabilite în cadrul unor sinoade 
ecumenice, cum ar fi cele de la Niceea (325) şi Calcedon (421). 

6. Toate diferențele de ordin dogmatic şi doctrinar nu au făcut decât să 
slăbească trunchiul creştinismului, cineva atrăgând norii amenințători asupra 
unității şi stabilităţii creştinismului, primii nori venind odată cu ereziile din 
primul mileniu al creştinătăţii, culminând cu Marea Schismă din anul 1054 
şi, ulterior, cu mișcarea protestantistă şi neoprotestantistă. Aceste mişcări au 
atins apogeul în prezent, prin așa-zisele „noi religii”, asupra cărora ne vom 
ocupa într-o altă secvenţă a lucrării. În continuare vom insista asupra celui 
de-al doilea „val” al mișcării protestantiste, mult mai evidenţiat în prezent 
decât protestantismul, şi anume cu neoprotestantismul, mai precis cu cultele şi 
confesiunile sale aparținătoare. 

VII.8. CULTE NEOPROTESTANTE 


VII.8.1. Preliminarii dogmatice-doctrinare 


În continuare prezentăm structura cultelor neoprotestante existente în 
România, şi nu numai. Acestea sunt grupări religioase desprinse din cultele 
tradiționale și din cadrul celor protestante, motivul desprinderii - descentralizării 
fiind atitudinea contestatară și protestul față de cultul din care s-au desprins. 
Dacă pentru grup şi liderul „religios” înseamnă protest şi schimbare dogmatică- 
doctrinară, pentru individ înseamnă pocăinţa, ceea ce nu este altceva decât căința 
pentru faptele comise şi întoarcerea spre Dumnezeu. 

Spre deosebire de cultele protestante, cultele neoprotestante au un grad de 
organizare şi centralizare mai scăzut, fiind însă mai omogene din toate punctele de 
vedere: dogmatic-doctrinar şi psihocomportamental - ritualic, caracterizându-le 
în acelaşi timp o intensitate a trăirilor religioase cu mult mai ridicată decât la 
cultele istorice şi protestante. 

Diferențe semnificative față de celelalte culte ce aparțin creştinismului se 
resimt şi sub raport etiologic-al cauzelor care au favorizat apariția şi, mai ales 
motivaţia aderenţilor la aceste structuri religioase ce presupun un grad mai 
scăzut de formalitate în raport cu membri lor. Din acest punct de vedere, cele 
mai multe cauze sunt de ordin social, moral-religios şi personal, pe fondul unei 
psihologii individuale şi sociale diferențiate. Sunt şi culte care nu au o întemeiere 
motivaţională care să contribuie la constituirea şi consolidarea lor, având o 
întemeiere şi funcționalitate de altă natură, fapt ce a condus spre un asemenea 
statut ce le-a interzis şi le este interzisă şi în prezent manifestarea lor în condiții 
de legalitate, adică nu sunt recunoscute de stat. 

Aceste grupări religioase sectare, numite şi secte religioase, reprezintă un 
tip de comunitate religioasă formată prin separarea de un cult religios, uneori sub 
forma unui protest doctrinar sau de natură morală şi practic-ritualică în raport 
cu regulile şi mecanismele vieții religioase ale acestei comunități. Comunitate 
care, de regulă, cuprinde un număr mai restrâns de credincioşi decât Bisericile 
tradiționale şi cultele protestante. 

Definiția dată acestor comunități religioase neoprotestante, recunoscute 
sub raport legal de stat sau nu, surprinde în linii mari realitatea și particularitățile 
acestor grupări. Trăsături mai particularizate se găsesc la acele grupări religioase 
care rezultă în urma fuzionării a două grupări, şi care nu sunt emergente unui 
singur cult religios. O asemenea simbioză doctrinară şi comportamentală dintre 
două culte o întâlnim la gruparea rezultată din fuziunea cultului Adventist de ziua 
7-a şi a cultului Penticostal, gruparea rezultată fiind denumită Penticostalii de ziua 
a 7-a. Sau gruparea „Roua dimineţii”, ca rezultat al simbiozei dintre Adventiștii 

reformiști şi Penticostali, în îmbinare cu practica ritualică a circumsciziei de la 
mozaici şi a normelor originale ale nazarenilor. 

În general, aceste structuri religioase compozite şi eteroclite sunt grupări 
disidente dintr-un grup religios mai mare (cult tradițional, de regulă), ca reacție de 
protest sau ca tendinţă de modernizare doctrinară şi ritualică. Sunt însă şi grupări 
care se desprind din cadrul cultelor religioase legale, acestea fiind denumite 
grupări anarhice, grupări care nu sunt recunoscute de stat. Spre exemplu: „Oastea 
Domnului” din cadrul cultului ortodox, ca reacţie de protest pentru desființarea 
cultului greco-catolic; „Betaniştii”, în cadrul cultului reformat; „Treziţii” în 
cadrul cultului Baptist. 

O altă caracteristică a comunităților religioase neoprotestante ar viza 
dimensiunea lor organizațională, ele nefiind comunităţi închise, ca atare cuprind 
membrii-frați din areale geografice diferite, adică din mai multe judeţe şi ţări, 
aparținând din acest punct de vedere unor conduceri centralizate ce îşi au sediul, 
după cum vom vedea, în alte țări decât în ţara din care face parte şi își desfăşoară 
activitatea respectiva grupare neoprotestantă. 

Cu alte cuvinte, nu au o limită de demarcație națională bine conturată. Un 
caz concret sunt Martorii lui lehova, care ca organizaţie mondială îşi au sediul 
în SUA, mai precis în New York. Sau cultul Penticostal, care menţin relații de 
solidaritate cu toți „fraţii” din ţară sau din afară, predominante fiind relaţiile de 
colaborare şi întrajutorare materială. De aceea, în cadrul acestui cult aderă mai 
mult oamenii săraci, motivaţia fiind preponderent materială. Aceasta și explică 
proliferarea cultului în rândul populației și judeţelor mai sărace, în mod deosebit 
în rândul etnicilor rromi, după cum am mai arătat. 

Motivația fenomenului descentralizării religioase prin desprinderea unor 
grupări este foarte dispersată, tinzându-se spre individualizare. Caracteristicile 
motivaționale şi determinante se regăsesc la interferența dimensiunilor 
psihologice, cognitive şi cele psihosociale şi materiale. Prin conținutul lor 
dogmatic grupările promovează şi întreţin atitudini protestatare şi tendinţe de 
supraevaluare şi supraestimare dogmatică şi doctrinară, mai ales cu grupările 
gnostice, care pretind că dețin adevărul absolut. Spre deosebire de cultele 
religioase tradiționale, aceste grupări vizează mai mult o finalitate acțională și 
comportamentală mult mai concretă, fiind mult mai pragmatice. Fiind și mai 
active, au prin urmare și un substrat motivaţional mai bine conturat. La nivelul 
acestor grupări religioase se desprind mai multe tipologii-categorii. Brian Wilson 
(op.cit.) desprinde patru mari categorii: 

1. Grupările conversioniste, care propun transformarea imediată a 
oamenilor și a lumii pe baza celor prorocite în Biblie; 

2. Grupările adventiste sau mileniste, care predispun şi propovăduiesc 
aşteptarea venirii pentru a doua oară a Mântuitorului şi a împărăției de 1000 de 
ani; 

3. Grupările introversioniste, care propagă îndepărtarea de problemele 
sociale, predispunând spre concentrarea în exclusivitate asupra trăirilor religioase; 

4. Grupările gnostice, cele care predispun spre o interpretare iraţională a 
facerii lumii, propovăduind ocultismul şi interpretările parapsihologice. Chiar 
dacă dogmele lor sunt regăsite la majoritatea grupărilor în cărțile Bibliei, 
subiectivismul interpretativ al acestor cărți le opun spiritului biblic propriu- 
zis, devenind în contradicție cu unele interpretări teologice. Un asemenea spirit 
protestatar este regăsit la toate cultele protestante şi neoprotestante devenind un 
loc comun. 

Așa cum am anticipat deja, cauzele apariţiei acestor grupări religioase, mai 
mult sau mai puţin recunoscute de stat şi societate, sunt în mai mare măsură de 
natură social-economică și politică. Nu întâmplător ele apar la sfârșitul secolului 
al XVIII-lea, în condiţiile ascensiunii capitalismului şi când stratificarea socială 
sau, mai bine zis, bipolaritatea socială era tot mai evidentă. În general, conducătorii 
acestor grupări religioase internaționale sunt mari oameni de afaceri, cum au 
fost Rutherford, Hubbard, Moon, Jim Jones, John Foster Dullas etc., la care sub 
veșmântul predicatorului se afla un om de afaceri și un fals om religios. 

Aceste grupări religioase neoprotestante, şi mai ales grupările anarhice 
interzise de lege, cuprind oameni nemulţumiţi din păturile medii și sărace, lipsiţi 
de interes şi orizont cultural. Sunt oameni pe care mediul ambiental îi depășește, 
rămânând în urma ideilor generale ale epocii, suferind de stres endemic, negăsind 
o supapă de eliberare în ei înşişi. Sunt oameni care, mărginiţi cultural şi chiar 
mental, au o viaţă spirituală limitată, fiind inapți pentru exerciții mentale şi 
filosofice profunde, uşor manipulabili sub raport doctrinar, fiindu-le unele 
compensaţii de natură materială şi existențială. Pe lângă situația materială, mai 
mult decât precară a unor aderenţi, coroborată cu gradul de cunoaştere, mai mult 
decât scăzut, printre alți vectori motivaţionali acţionează şi alte necesități cum 
ar fi: nevoia de solidaritate, incluziunea şi expansiunea socială, şi, nu în ultimul 
rând, nevoia socioafectivă. 

În general, aderenţii la aceste grupări sunt oameni cu trăsături şi 
particularități psihice şi sociale specifice. De aceea înclinăm să credem că nu 
protestul doctrinar (ne referim la membri obişnuiţi şi nu la lideri) îi determină să 
adere la aceste grupări, ci mai mult compensaţia socio-afectivă obiectivată prin 
climatul de deplină solidaritate şi echilibrul psiho-moral regăsit în cadrul grupării 
respective. Într-un asemenea context, efectul este convertit în cauză, motivațiile 
fiind regăsite mai mult în efect şi mai puţin în cauză. Remarcabil sublinia din 
acest punct de vedere cunoscutul sociolog și viitorolog, Alvin Toffler (op.cit. 
p.506), când arăta că „perpetuarea acestor grupări (secte în limbajul autorului 
citat) este explicată prin nevoia de comunitate, de structură și de sens, «sectele» 
oferind forme de viaţă colectivă şi sentimentul de comunitate.” Totodată, ele oferă 
acel climat psihosocial de încredere şi recunoaștere, de care oamenii au atâta 

nevoie, şi pe care cultele mari nu-l pot oferi, asemenea structuri caracterizându-le 
o sintalitate-personalitate specifică. 

În ceea ce privește structura acestor grupări sectare, Brian Wilson 
evidențiază următoarele elemente definitorii: „secta este o asociaţie voluntară, 
calitatea de membru dobândindu-se pe baza aprobării autorităților sectei și în 
urma invocării unui merit personal - ca de pildă cunoașterea doctrinei, afirmarea 
unei experienţe de convertire sau recomandarea noului prozelit de către membri 
cu autoritate; accentuarea exclusivismului şi expulzarea celor care se abat de la 
percepte doctrinare, morale sau organizatorice, viziunea despre ea însăși este 
aceea a unei grupări elective şi luminate, ce posedă un har special (specific 
penticostalilor- n.n.), perfecțiunea personală reprezentând standardul aşteptat al 
aspirațiilor, indiferent de natura criteriului evaluativ, cel puţin ca ideal, acceptând 
calitatea de cleric tuturor credincioșilor, promovează un grad înalt de participare 
laică; creează posibilitatea ca membrul să-şi exprime spontan angajarea sa 
emotiv- religioasă; secta este ostilă sau indiferentă față de societatea seculară şi 
faţă de stat” (Brian Wilson, op.cit.). 

Faţă de trăsăturile acestor grupări neoprotestante, reproduse după B. 
Wilson, ne exprimăm doar parțial consensul. Avem rezerve în special față de 
ultima trăsătură, aceea ce viza refractarismul şi ostilitatea față de stat şi politică. 
O asemenea trăsătură este specifică grupărilor anarhice, cultele legale întreținând 
o relație funcțională cu statul şi organismele politice chiar prin statutul lor 
doctrinar. Exemplificăm prin gruparea neoprotestantă, Adventiștii de ziua a 7-a, 
care în lucrarea de bază a lui Moldovan Wilhelm, „Manualul doctrinelor Bibliei 
A.Z.S”, a scris un capitol intitulat „Creştinismul şi autoritatea civilă”, în care 
sunt prevăzute relaţiile reglementate între credincios și stat. Reproducem spre 
relevanță din lucrarea citată: „Biblia cere o supunere din conştiinţă față de legile 
țării” (cf. Moldovan Wilhelm, op. cit. p.268), supunere inspirată din Epistola 
Apostolului Pavel către Romani (13.5)” şi Petru (3:13). În acest sens se arăta că 
„cine se împotriveşte, stăpânirii, se împotriveşte rânduieli puse de Dumnezeu; şi 
cei ce se împotrivesc, îşi vor lua osânda” În acelaşi timp, ideologia doctrinară a 
acestei grupări religioase neoprotestante, asupra căreia vom insista în secvența 
ce urmează, predispune pe credincioşi la armonie între ei şi autoritatea statală, 
arătându-se că: „noi nu trebuie să ajungem în conflict cu autorităţile. Cuvintele 
noastre pe care le spunem sau le scriem, să fie măsurate cu grijă ca sa nu apărem 
într-o falsă lumină că am fi împotriva legii şi a ordinii. Să nu spunem, să nu facem 
nimic ceea ce ar putea să ne bareze drumul în mod necesar.” 

Dar pentru a înţelege mai bine mecanismul funcțional al acestor grupări 
religioase neoprotestante vom recurge la analiza diferențiată a grupărilor mai 
relevante, primul cult pe care îl vom analiza fiind cultul Adventist de Ziua 7-a sau 
sâmbetiştii, după cum sunt cunoscuţi în popor. Se cuvine să facem o menţiune 
care ar limpezi în mare confuziile existente legate de această denumire care în 

popor poartă denumirea generică de „pocăiţi” toate cultele şi confesiunile care se 
abat de la religia tradițională, fără a putea să fie distins un cult sau grupare de alta 
sub raport dogmatic şi doctrinar, demers analitic pe care îl vom întreprinde noi 
în cele ce urmează. Întrucât în Legea nouă a cultelor acest cult este prezentat sub 
denumirea oficială de Biserică Creștină Adventistă de Ziua 7-a, îl vom prezenta şi 
noi sub această denumire, fiind considerat un principal cult neoprotestant. 


VII.8.2. Structuri ecleziastice neoprotestante 


VII.8.2.1. Biserica Creştină Adventistă de Ziua Șaptea din România 


Înainte de a trece la analiza propriu-zisă a acestui cult, vom face câteva 
precizări cu caracter mai general asupra întregii mișcări adventiste, ca principală 
mişcare şi grupare neoprotestantă. În primul rând vom menţiona pentru cei care 
nu cunosc suficient de bine acest cult că, denumirea lui provine de la cuvântul 
latinesc „adventus-venire”, ceea ce înseamnă că pe reprezentanţii acestui cult 
îi preocupă în mod deosebit venirea pentru a doua oară a Mântuitorului, decât 
alte probleme creştine legate de viața bisericească. De aceea, nucleul central al 
acestei Biserici este credința în iminenta venire pentru a doua oara a lui Hristos 
şi stăpânirea lumii de către acesta timp de o mie de ani, fapt ce încadrează acest 
cult în așa-numitele culte religioase mileniste. 

Din perspectivă istorică, acest cult a fost întemeiat de un fost fermier din 
SUA, William Miller, născut în orașul Pitssfield în anul 1782. La origine fiind 
baptist, ca şi părinţii lui, a studiat în mod temeinic Biblia, ajungând la concluziile 
cu privire cu a doua venire a lui Hristos pe pământ. Astfel, prima dată a venirii 
era prognozată pe intervalul 1 martie 1843 şi 1 martie 1844, fiind inspirat de 
prorocul Daniel (8:14) care spunea că până la „curăţire” vor trece 2400 de zile (ani 
în concepţia lui Miller). Această prorocire a fost anunţată de Miller încă din anul 
1833 prin broşura „intrevedere din Sfânta Scriptură a venirii a doua a lui Hristos 
în anul 1843” Acelaşi lucru a fost vestit apoi în revista „Semnele timpului”, 
scoasă în anul 1840 de către Iosua Himes, un adventist fanatic, apoi în „Strigătul 
din miezul nopţii”, din anul 1842. La această venire Hristos va întemeia acea 
împărăție de 1000 de ani. 

Aşa cum este demonstrat de istorie, prorocirea lui nu s-a adeverit, ceea 
ce a tulburat foarte mult adepții acestui cult şi întreaga mișcare adventistă 
neoprotestantistă, Miller fiind nevoit să-și ceară scuze în mod public pentru 
greşelile de calcul. Este încurajat de un ucenic al său, pe nume S., Snow, care 
recalculează data „precisă” a venirii Mântuitorului după Levetic (12:29), susținând 
că mai trebuie să adauge la data prognozată de Miller încă şapte luni și zece zile, 
data convenită a venirii fiind 10 octombrie 1844. Prilej cu care adventiștii s-au 
adunat într-o sală mare din orașul Boston așteptând sunetul trâmbiţei îngereşti 
care avea să vestească lumii a doua venire a lui lisus Hristos pe pământ. 

Văzându-se înşelaţi și de data aceasta, credincioşii adventiști au părăsit în 
masă cultul, cei mai mulţi reorientându-se la îndemnul liderului lor discreditat, 
la cultul baptist, cult care nu l-a primit (cf. Ilie Cleopa op.cit. pp.46-48). Aderenţii 
care au mai rămas au început să se reorganizeze în diverse grupări sectare separate, 
cum ar fi: adventiştii evangheliei, creştinii adventului, uniunea adventului etc. 
Cei mai fideli cultului au strămutat data venirii a doua oară pentru anul 1874, 
când de asemenea nu s-a întâmplat nimic deosebit. Astăzi acest cult cunoaște 
două ramuri, relativ distincte sub raport dogmatic, doctrinar şi ritualic-cultic: 
adventiştii de ziua a şaptea și adventiștii reformiști, grupări asupra cărora vom 
insista în analiza lor în continuare. 


Adventiștii de ziua a şaptea 

Întemeietorul acestei grupări a fost Josef Bates, un fost căpitan de vapor, 
şi mai ales soții James și Ellen White, toți din America. Liderul recunoscut 
al acestei grupări, considerată şi profetesă, a fost această femeie considerată 
isterică, întrucât avea frecvente halucinaţii şi aiureli, pe care le considera atât ea 
cât şi credincioşii drept descoperiri dumnezeieşti. În legătură cu datele stabilite 
de Miller şi Snow cu privire la cea de-a doua venire a Mântuitorului, profetesa 
susținea că nu este vorba de a doua venire, ci de curățirea templului ceresc de 
păcatele fiilor lui Dumnezeu, inspirându-se din Evrei (9:23), şi că acest timp este 
şi de judecată (cf. Petru:4:17), şi de aceea sfârşitul lumii va fi curând sau, după 
Apocalipsă (14:6-7), a şi sosit. Au existat și asemenea previziuni ce vizau venirea 
Mântuitorului, fiind un cult adventist, datele fiind destul de incerte şi relative, 
fiind prognozaţi anii: 1845, 1849, 1851, cel din urmă fiind „certificat” de o viziune 
a lui E. White. 

Tot printr-o „viziune cerească” a profetesei adventiștii au preluat serbarea 
zilei de sâmbătă, în ziua a şaptea (duminica fiind considerată prima zi lucrătoare 
din săptămână), de la baptişti în anul 1860, de unde şi denumirea cultului de 
„Adventişti de ziua a şaptea.” 

Datorită valului de emigranţi europeni, din America adventismul a pătruns 
şi pe continentul european, inclusiv în România, unde şi-a format comunități 
organizate şi edituri, fiind foarte intens mediatizată doctrina sa prin ziare şi 
reviste. Astfel, dispun de școli confesionale și seminarii, centrul lor spiritual 
european fiind oraşul Hamburg din Germania. În ceea ce privește pătrunderea 
cultului în România, trebuie făcută precizarea că adventismul a fost adus în anul 
1870 de Mihail Czehovschi, un fost preot romano-catolic, care a activat mai întâi 
la Piteşti în calitate de reprezentant al adventiștilor de duminică, şi nu ca adventist 
sâmbetist. Mai trebuie precizat că, până la convertirea studentului în medicină, 
viitoarea mare personalitate medicală, Petre Paulini, în anul 1906, acest cult nu 
s-a bucurat de prea mare receptivitate din partea românilor. 

Din perspectivă organizațională, trebuie menționat faptul că începând 
cu anul 1920, sub conducerea medicului Paulini, Adventiștii de Ziua a Şaptea 
se organizează sub denumirea de „Uniunea comunităţilor evanghelice ale 
adventiştilor de ziua a şaptea”. Mai multe comunităţi alcătuieşte o „Conferinţă”, 
care reuneşte, la fel ca şi lojele masonice, comunităţi dintr-o anumită provincie, 
fapt ce a condus la separarea vieţii religioase şi sub raport teritorial, nu numai 
doctrinar şi ritualic. Aceste Conferinţe la un loc formează „Uniunea” care are o 
așa-numită Carte de cult, denumită „Imnurile creştine.” 


VII.8.2.2. Particularităţile doctrinare ale mișcării adventiste 


Una dintre dimensiunile ritualice ce diferențiază acest cult neoprotestant 
de celelalte, este îndrumarea cu privire la sărbătorirea zilei de sâmbătă în loc de 
duminică. De aceea, membri cultului consideră ca o obligativitate fundamentală 
ferirea oamenilor de păcatul sărbătoririi zilei de duminică în loc de sâmbătă, ca 
zi de „Sabat” (odihnă). Aceasta, ca recunoştinţă faţă de creştinismul primitiv, 
care până la împăratul Constantin (Sinodul de la Niceea din 325 d.Hr.), a fost 
sărbătorită ca zi de odihnă, sâmbăta în loc de duminică. Pe de altă parte, ideologul 
lor E. White, considera că lisus Hristos a fost văzut intrat în sanctuarul raiului 
într-o zi de sâmbătă, la 21 octombrie 1844, zi care era prevestită după prorocii 
Vechiului Testament ca a fi sfârşitul lumii şi începerea Judecăţii şi a Învierii celor 
drepți. 

O particularitate specifică ce diferenţiază acest cult este cea care face 
referire la cele trei aşa-numite vestiri din capitolul 14 al Apocalipsei lui loan: 

Prima vestire se referă la Judecata de apoi. În prima perioadă, cea a 
înfiripării cultului adventist, adventiștii considerau drept semne ale apropierii 
Judecăţii de apoi, eclipsele solare şi de lună, căderea meteoriţilor, cutremurele 
şi alte calamităţi naturale prevestitoare, percepute ca puteri miraculoase ale 
divinității. Cu toate că pătrunderea cunoștințelor ştiinţifice în rândul a tot mai 
mulți credincioşi adventiști, și nu numai, subminând mult terenul unor astfel de 
„prorociri”, credinţa în sfârșitul lumii şi venirea lui lisus Hristos și a Judecăţii 
de apoi, prinde şi în prezent la cei mai mulţi credincioși creştini. Asemenea 
dogme şi doctrine aparțin întregii lumi creştine şi nu numai cultelor protestante şi 
neoprotestante, care ar avea adepți cu un nivel intelectual și ştiinţific mai modest, 
fiind desigur şi excepţii. Ei consideră ca semne ale sfârşitului lumii, creşterea 
influenţei procesului de secularizare şi mai ales al ateismului, prin promovarea 
argumentelor ştiinţifice care contrazic cele mai multe dogme creştine, implicit pe 
cele adventiste, conducând la ceea ce numesc ei „marea îndepărtare a Bisericii 
Creştine de Sfânta Scriptură”. 

A doua vestire este profeția biblică despre „căderea Babilonului” (a Romei), 
atât de mult așteptată de primele comunități creştine, formate din oameni simpli 
şi asupriți în cadrul Imperiului Roman. Adventiștii interpretează această vestire 


317 


IOAN JUDE Creştinismul între imanenţă şi transcendenţă 


ca o cădere a tuturor grupărilor religioase care s-au îndepărtat de la „poruncile 
Domnului”, şi ca apariție - ivire a adevăraţilor „copii ai Domnului”, după cum se 
consideră adventiștii. 

A treia vestire constă în misiunea încredinţată adventiștilor de a propovădui 
„poruncile Domnului şi credinţa lui lisus”, în pofida tuturor persecutărilor la 
care-i supune „falsul creştinism” (cultele religioase creștine tradiționale pe care 
le resping în favoarea adventismului și a neoprotestantismului în general). 

Ceea ce mai particularizează acest cult sub raport doctrinar este 
îndrumarea cu privire la faptul că sufletul omului nu este nemuritor. După cum 
se ştie, catolicii, ortodocşii, baptiştii şi alte curente neoprotestante creştine, admit 
nemurirea sufletului. Spre deosebire de aceştia, adventiștii au găsit că în Biblie 
se vorbeşte de 853 de ori despre sufletul omului, dar nu se spune niciun cuvânt 
despre nemurirea sufletului. 

Una dintre tezele fundamentale ale credinţei lor este cea în conformitate cu 
care numai adventiştii vor primi nemurirea, pe când „necredincioşii” (adică cei 
care nu sunt adventiști), vor fi nimiciţi pentru totdeauna. Idee similară regăsită şi 
în cadrul esoteriştilor, ca lideri a marilor religii şi reforme religioase, fiind inițiați 
în tainele esoterismului și ale gnosticismului, viziunile şi previziunile lor având la 
bază comunicarea astrală cu alte ființe superioare. Ceea ce pentru creştinism este 
un fals sau o blasfemie admițând ca teză fundamentală, revelația supranaturală. 
Spre deosebire de creştini, pe același fond discriminator şi exclusivist, consideră 
că acei oameni care nu aparțin rangului astral de zei, sau au fost coborâţi din 
acest plan existenţial prin influența malefică a unor fiinţe care i-au agresat 
energetic, reducându-le frecvenţa de vibraţie, şi mai ales cei care cred în dogmele 
creştinismului, ca o religie falsă, fundamentată de Paul din Tars - Apostolul Pavel 
şi împăratul Constantin, vor trece în neființă, neavând nicio şansă de a trece în 
vreun avatar sau animator existenţial, adică să se întrupeze în altă ființă, cu sau 
fără rang astral. 

Diferitele curente ale adventismului interpretează în chip diferit această 
„îndrumare”- călăuză doctrinară adventistă. Astfel, adventiștii evangheliști, 
respingând credinţa în caracterul nemuritor al sufletului, cred că după cea 
de-a doua venire, vor învia şi vor căpăta nemurire: mai întâi sfinţii (cei cu rang 
astral, după esoterişti), iar apoi toți ceilalți. Adventiștii consideră însă că după 
înviere păcătoşii vor „nimeri” în iad, teză comună creștinismului, chiar dacă se 
diferențiază la unele culte, implicând anumite etape - trepte în vederea purificării 
de păcate, cum ar fi purgatoriul la romano-catolici. 

O altă particularitate a adventismului este cea care vizează îndrumarea cu 
privire la aşa-numita „reformă sanitară”. Reformă care presupune unele norme 
sanitare şi alimentare prohibitive, cum ar fi: interdicția de a consuma o serie de 
alimente (carne de porc, unele specii de pești, grăsimi animaliere, cafea, cacao, 
băuturi alcoolice, o serie de medicamente (chiar dacă sunt prescrise de medic), 

precum şi interdicția de a fuma şi a se droga. Reforma sanitară, şi mai ales cea 
alimentară, îşi găseşte resorturile dogmatice-doctrinare și practic-ritualice în 
cărțile biblice şi în „Manualul doctrinelor biblice A.Z.$”, la care am mai făcut 
referință, şi care cuprinde întregul arsenal dogmatic şi doctrinar adventist. Într-un 
capitol din această carte, intitulat „Corpul nostru - un templu” sunt cuprinse 
norme şi principii ce vizează „Principiile biblice ale sănătăţii.” 

Așa cum am arătat, resursele acestor norme sanitare şi alimentare 
prohibitive sunt regăsite în unele cărți ale Bibliei, cum ar fi Deuteronom (14:3- 
20), Isaia (66:16-17). Pentru relevanţă şi argumentare, reproducem răspunsul la 
una din întrebările cuprinse în acest,,Manual.” Şi anume întrebarea: „Ce obiceiuri 
dăunătoare sunt condamnate de Sfintele Scripturi?” Răspunsul argumentat este: 
„Cuvântul lui Dumnezeu condamnă toate obiceiurile care subminează sănătatea 
fizică şi spirituală a omului. Opreşte folosirea mâncărurilor necurate (cum ar fi 
carnea de porc), folosirea băuturilor alcoolice şi toate patimile dăunătoare, cum 
ar fi de pildă fumatul, drogurile etc. 

Alte particularități ale cultului adventist de ziua a șaptea sunt de ordin 
simbolic, doctrina lor adventistă evidențiind în mod antinomic şi simbolistic 
două pahare: Paharul Domnului, similar principiului transubstanţierii şi Paharul 
diavolului, similar cu decăderea ființei umane ca urmare a păcatului originar (cf. 
I Corinteni (10:21). În aceeași epistolă (6:9-10), Apostolul Pavel arăta: „Folosirea 
celui de-al doilea exclude din Împărăţia lui Dumnezeu, exact ca şi desfrâul, 
lăcomia și idolatria.” 

Adepții acestui cult cred şi respectă cu mult zel interdicțiile, prin puterea 
de respectare a lor, crezându-se superiori celorlalți credincioşi, pentru ei aceste 
puteri de a respecta cu sfințenie asemenea interdicții cu caracter dogmatic şi 
doctrinar, fiind considerate ca a fi un har divin, dăruit de Dumnezeu numai celor 
aleși. În scopul realizării cât mai eficiente a activităţii de prozelitism, a racolării 
a cât mai mulți aderenţi ai cultului adventist, ideologii acestuia au recurs la 
intensificarea mediatizării dogmelor şi doctrinelor adventiste prin intermediul 
unor cărți şi reviste editate în ţară şi străinătate, cum ar fi în ţară editura „Cuvântul 
Evangheliei.” 

Enumerăm spre exemplificare câteva dintre titlurile mai reprezentative: 
Parabolele Domnului lisus Hristos, Timpul nostru în lumina profețiilor, Marea 
luptă, Calea către Hristos, Profeți falşi şi mincinoși şi profeţii mincinoase, Hristos 
Mântuitorul nostru, Este Biblia Cuvântul lui Dumnezeu? Umbra şi fiinţa planului 
de mântuire, Pocăiţi-vă căci împărăția cerurilor este aproape, Taina suferinței 
lui Hristos, Cântările Sionului, S'a apropiat sfârșitul? Scriptura descifrată, 
Îndreptăţirea prin credinţă etc., iar printre reviste amintim titluri precum Semnele 
timpului, Curierul Misionar, Secţiuni biblice pentru copii majori și Secţiuni 
biblice pentru copii minori. Titluri dintre cele mai diverse şi stimulative în raport 

cu nevoia de cunoaștere din partea credincioşilor adventiști, mult mai studioşi 
decât cei care aparţin cultelor religioase creștine tradiționale. 

Din cele prezentate se desprind câteva concluzii de ordin dogmatic şi etic 
foarte importante, care în câmpul lor apreciativ și a imaginii de sine le ridică 
statusul social şi moral. Reproducem câteva dintre concluziile etice: „Adventiștii 
participă cu bucurie la orice activitate socială care are ca scop progresul societății 
umane, alinarea durerilor celor suferinzi, sau realizarea păcii şi securității dintre 
popoare. Ei socot că prin munca lor onestă, cinstită și conștiincioasă, pot dovedi 
în practică acea stimă principală față de stăpânire, pe care o impune Dumnezeu 
copiilor lui” (cf. Moldovan Wilhelm, op.cit. p.270). 

Aşacumsepoate deduce dintextul reprodus dinacel,,Manual”, adepţii acestui 
cult protestant îşi supraestimează statusul lor, în plan moral și comportamental, 
o trăsătură caracteristică a acestui cult, ca de altfel la toate cultele protestante și 
neoprotestante, fiind atitudinea nu întotdeauna prietenoasă și tolerantă față de 
societate și implicit faţă de cultele religioase tradiționale creştine, condamnând şi 
blamând influenţa societății şi implicit societatea, mai ales ideologiile religioase 
antiprotestante şi mass-media pentru influența exercitată asupra membrilor săi de 
a cădea în păcat şi de a-l asculta mai mult pe diavol decât pe Hristos. 

Sunt multe doctrine care diferențiază acest cult de celelalte culte protestante. 
Reproducem în sinteză câteva dintre ele. Una ar avea un caracter gnoseologic 
exclusivist, exprimată prin faptul că adventiștii nu recunosc ca adevărată sursă 
ce deține adevărul absolut, decât Biblia, şi în mod special, evangheliile. Ei își 
declină în mod exclusiv competenţa divinității, ca de altfel toate cultele creştine, 
susținând că: „Dumnezeu este Acela care are grija de nevoile zilnice ale tuturor 
făpturilor Sale. Dumnezeu a făcut pe om în mod desăvârșit sfânt şi fericit; 
pământul, aşa minunat cum a ieşit din mâna creatorului, nu purta nicio urmă 
de decădere sau umbră de blestem. Călcarea legii lui Dumnezeu - Legea iubirii 
- aceasta a adus nenorocire şi moarte. Şi totuși, în mijlocul suferințelor care sunt 
un rezultat al păcatului, este descoperită dragostea lui Dumnezeu” (cf. E. Wite, 
op.cit.p.7-8). 

Teza centrală a acestui cult, ca de altfel la majoritatea cultelor protestante 
şi neoprotestante, este iubirea: „Dumnezeu este iubire” este sintagma care 
legitimează religios şi afectiv, aceste culte, trăind cu mult mai intens viața 
religioasă decât cultele religioase tradiționale. Altă teză importantă a acestui cult, 
este cea a răscumpărării noastre prin suferința şi jertfa adusă de lisus Hristos. 

Aşa cum rezultă din aceeaşi sursă citată, lisus Hristos a devenit un „om 
al durerilor”, pentru ca noi să putem fi părtaşi la bucuria veşnică” (ibidem p.11). 

Nici motivaţia pocăinţei nu este similară cu cea regăsită la celelalte culte, 
diferenţiindu-se parţial față de acestea. Întemeierea motivaţională biblică se 
găseşte în Faptele Apostolilor, unde stă scris îndemnul spre pocăință: „Pocăiţi-vă 
şi întoarceţi-vă la Dumnezeu, pentru ca să vi se şteargă păcatele (Fapte 3:19). 

Dar pocăinţa nu stă exclusiv la îndemâna și puterea individului, cum ar sta unele 
practici de natură psihoterapeutică, ci ea se dobândește numai prin „Domnul 
Hristos, care s-a înălţat sus, la ceruri şi a dat daruri oamenilor”. (ibidem p.24). 
În opinia adventiştilor, ceea ce conduce pe păcătos la adevărata pocăință este 
puterea mântuitoare a Domnului Hristos: „Pe lisus Dumnezeu L-a înălţat cu 
puterea Lui, și L-a făcut Domn şi Mântuitor ca să dea lui Israel pocăinţa şi 
iertarea păcatelor” (Fapte 5:31). 

Rezultă de aici că adevărata motivaţie a aderenţei credincioşilor la acest 
cult, este „atragerea? după Hristos a credincioşilor pocăiți: „Și după ce voi fi 
înălțat de pe pământ, voi atrage la Mine pe toți oamenii (loan 12:32). De aceea, 
unii consideră mitul hristic ca a fi cel mai perfect mit al iubirii, atât în rândul 
protestantismului, cât şi în cadrul celorlalte culte creştine care propovăduiesc în 
exclusivitate iubirea, chiar dacă uneori se abat de la acest precept doctrinar. În 
acest sens, fondatoarea acestui cult, avea să afirme că, „Murind pentru păcătoşi, 
Domnul Hristos a dat pe faţă o iubire mai presus de înţelegerea noastră” (E. 
White, op.cit. p.25). 

Alte diferenţe ale acestui cult protestant, ca şi al celorlalte, de altfel, se 
regăsesc în plan ritualic. Spre exemplu, ceea ce cultele tradiționale recunosc prin 
Taina Botezului, la adventiști are cu totul altă semnificaţie. Pentru ei Botezul 
înseamnă curăţire, spălare de păcate, în virtutea sângelui lui lisus Hristos şi nu o 
Taină creştină prin care omul este încreştinat. În acelaşi timp, pentru adventişti 
Botezul înseamnă moarte, îngroparea şi învierea împreună cu Hristos, pe când 
pentru celelalte culte creştine Botezul este introducerea în Împărăţia cerului şi 
Împărăţia lui Dumnezeu şi, totodată, acceptarea în legământul harului şi trăirea 
împreună cu Tatăl, Fiul și Duhul Sfânt. Totodată, Botezul înseamnă scufundarea 
în credinţa în lisus Hristos și mărturisirea păcatelor. La întrebarea, cum poate fi 
botezat un individ, Manualul citat răspunde: „Poate fi botezat oricine satisface 
condiţiile puse de Dumnezeu şi anume: pocăinţa, credinţa şi supunerea față de 
Dumnezeu. Candidatul trebuie să dovedească intenția sa de a trăi o viaţă nouă 
prin faptele vrednice de pocăință” (Moldovan Wilhelm, op.cit. p.215). De aici 
rezultă că la adventiști, ca de altfel la toate cultele protestante şi neoprotestante, 
Botezul devine o practică ritualică conştientă de către cel care o practică, şi ca 
atare botezul se săvârşeşte la vârsta deplinei conştiinţe a responsabilităţii. 

Tot în plan ritualic, ca respect faţă de Iisus Hristos, ca urmare a spălării 
pe picioare a femeii şi ucenicilor, începând cu anul 1845, adventiștii practică 
spălatul picioarelor. Asupra acestei practici au existat foarte multe polemici. 
După unii ideologi este considerată ca un act agreabil şi respectabil, pe când alții 
- Luther, spre exemplu, îl condamnă, considerându-l o „făţărnicie.” De altfel, 
Sinodul din anul 306 d.Hr., prin canonul 48, interzice spălarea picioarelor noilor 
botezați de către clerici, această practică ritualică fiind întărită de către Sfântul 

Augustin, practicându-se în ziua „Cinei Domnului” de indivizii care îndeplinesc 
vârsta majoratului. 

O altă diferență de ordin doctrinar a acestui cult faţă de altele, în mod 
deosebit față de cele care au la baza lor doctrinară influenţa calvinismului, 
este nerecunoaşterea doctrinei calviniste a „predestinaţiei divine”, impusă 
de Jean Calvin, propunând în locul predestinaţiei, alegerea-liberul arbitru, a 
întâmplării ce stă sub control divin. Acest amendament față de predestinaţie îşi 
are legitimitate în concepția marelui teolog, Karl Bart, după care predestinaţia ar 
face incompatibilă revelaţia naturală și chiar sensul omului pe pământ, devenind 
un simplu mecanism într-un angrenaj străin lui, făcându-l imposibil de a urca în 
cunoaştere spre sine şi spre Dumnezeu. 

Am insistat mai mult asupra acestui cult, nu în mod întâmplător, ci în 
scopul clarificării unor probleme de ordin doctrinar și ritualic. Multe dintre 
ele nu sunt cunoscute, adepţii acestui cult, cu mare influență și aderență în 
prezent, fiind cunoscuţi doar prin eticheta generică acordată protestantismului 
şi neoprotestantismului, aceea de pocăiți, sau în cazul Adventiştilor de Ziua a 
Şaptea, de sâmbetiști, denumire primită după ritualul de a serba ziua de Sabat 
sâmbăta, în loc de duminică. 

Celelalte diferențe doctrinare nu sunt cunoscute, de aceea se menține încă 
o percepţie globalizată, fără a putea fi diferențiat un cult religios de altul, cultura 
religioasă în domeniul protestantismului fiind ca şi inexistentă pentru cei care 
nu aparțin acestora, predominând mai mult prejudecățile decât cunoașterea. Cât 
de necesară este pătrunderea acestor „taine” ne vom da seama atunci când vom 
analiza unele grupări desprinse din cultele recunoscute de stat. O asemenea 
grupare anarhică şi interzisă este şi cea denumită „Adventiștii reformiști”, ca 
a doua formă prin care se manifestă mişcarea protestantă adventistă, grupare 
asupra căreia vom insista în continuare. 


Adventiștii reformiști 

Aceasta grupare disidentă se desprinde din cadrul cultului Adventist de 
ziua a 7-a în anul 1917, în S.U.A., având un caracter profund nociv sub raport 
individual şi social. În ţara noastră pătrunde în anul 1926 prin persoana lui 
Niculici Dumitru, originar din localitatea Toaca, Judeţul Mureş, şi Bokor Incze 
din Târgu-Mureş, care întemeiază comitetul „Uniunii mişcării de reformă”, cu 
sediul la Bucureşti, numindu-l ca preşedinte pe Niculici Dumitru. În anul 1938 
acesta fuge în Australia, şi pe urmă în S.U.A., la Sacramento, unde întemeiază 
„Conferinţa generală adventist reformată” a cărui preşedinte va fi mulți ani. 

Din anul 1948, în urma unor contradicții între conducători, gruparea 
disidentă a Adventiştilor reformiști se desparte în „Mișcarea de reformă” şi 
„Mişcarea de protest”. La fel şi Conferinţa, la rândul ei, urma să-și împartă 
conducătorii şi sediile, astfel că în S.U.A., „Mişcarea de reformă” este condusă 

de Niculici Dumitru, iar în R.F.G., „Mişcarea de protest”, rămâne sub conducerea 
lui Koocel Karoly. 


Particularităţi doctrinare 

Din punct de vedere doctrinar, majoritatea doctrinelor acestei grupări 
disidente sunt regăsite în doctrina cultului din care s-a desprins, a Adventiştilor 
de ziua a 7-a. Nota caracteristică a membrilor acestei grupări disidente este 
rigiditatea, fanatismul şi zelul manifestat în respectarea imperativelor dogmatice 
şi doctrinare. În acest sens, cer membrilor comunităţii adventiste să îndeplinească 
cu stricteţe ritualul și practicile cultice, în mod special ținerea sâmbetei ca zi de 
sabat şi de sărbătoare. 

Prescripțiile dogmatice ale cultului interzic credincioşilor consumul 
alimentar carnivor, fiind exclusiv vegetarieni. De asemenea, se manifestă în modul 
cel mai riguros prohibiția sexuală, ceea ce conduce în mod iminent la scăderea 
natalității în cadrul cuplurilor de Adventiști reformiști. În acest sens, membrii 
acestei grupării sunt obligaţi de liderii lor spirituali să nu poarte o vestimentaţie 
excentrică, podoabe şi alte accesorii, pentru a nu provoca niciun fel de dorință şi 
trebuință umană - individuală în cadrul comunităţii. De asemenea, se interzice cu 
desăvârşire frecventarea oricăror spectacole, citirea de literatură beletristică sau 
de orice altă formă de cultură. În acest sens, întreaga viaţă a membrilor grupării 
este convergentă şi subordonată acestor imperative dogmatice şi ritualice, mulți 
dintre disidenți, mai ales copiii nerezistând acestui regim de viață sever și auster. 
La fel ca Martorii lui Iehova, şi Adventiștii reformiști adoptă atitudini ostile față 
de stat şi progresul social uman, izolându-se de societate şi cultură în general. 

Trebuie să subliniem de asemenea faptul că membri acestei grupări 
anarhice (cu impactul cel mai nociv în plan social şi individual) desfăşoară o 
propagandă virulentă împotriva celorlalte culte religioase, în mod deosebit 
împotriva adventiştilor legali, pe care aşa cum am arătat, îi consideră trădători, 
vânduți statului. Ca modalități conspirative şi de realizare a unei propagande 
eficiente, mai ales în mediul urban, membri acestei grupări se întâlnesc în diverse 
locuri publice (pieţe, parcuri, restaurante, magazine, spitale), socializând şi având 
convorbiri individuale sau în microgrupuri restrânse. De asemenea, vehiculează 
ideea în conformitate cu care în viața de apoi, care după ei va fi în cer, fiecare 
va purta o coroană care va fi împodobită cu atâtea steluțe strălucitoare, cu câte 
suflete a reuşit să atragă în comunitate în timpul vieții pe pământ. 

Caracterul antiuman şi antiprogresist al acestei grupări a condus la 
scoaterea ei de sub regimul legal de funcționare, manifestându-se ca mișcare 
disidentă în continuă scădere în toate judeţele țării, cei mai mulți aderenți rămaşi 
în viaţă fiind cei de vârsta a treia, care nu mai prezintă niciun pericol sub raportul 
prozelitismului. Din asemenea rațiuni, și nu numai, în continuare vom trece la 
analiza altui cult neoprotestant, mult mai răspândit şi mai numeros în lume şi în 
țară, cultul baptist. 

VII.9. UNIUNEA BISERICILOR 
CREȘTINE BAPTISTE DIN ROMÂNIA 


Aşa cum este cunoscut, această Biserică Creștină aparține unui cult 
protestant care îşi are originea mai îndepărtată în timp, în mișcările anticatolice 
medievale care au apărut la început în Germania, prin intermediul grupării 
anabaptiştilor conduse de Thomas Munzer, de la mijlocul secolului al XVI-lea, 
fiind urmaşii acelei mişcări protestante. Dar numele adevărat al întemeietorului 
cultului protestant este englezul John Smith, un fost pastor puritan-prezbiterian 
ce aparținea reformei din cadrul Bisericii Anglicane, mai precis din interiorul 
grupării desprinse din cadrul acestei Biserici, cea a nonconformiştilor şi 
protestanților. Aşadar, şi această grupare apare pe fondul unor proteste față de un 
alt cult mai mare, cel reprezentat de Biserica Anglicană, ca urmare a persecuțiilor 
acesteia faţă de indivizi „nonconformiști”, cei care nu au aderat celeilalte grupări 
desprinse, care au acceptat reforma, şi care erau denumiți „conformişti.” 

Această mișcare de protest față de anglicani apare la începutul secolului 
al XVII-lea, avându-și rădăcini ritualice legate de botez, în Olanda, la gruparea 
mennoniţilor, de la care liderul baptist fugit în această ţară preia practica botezului, 
care se făcea numai la o vârstă înaintată şi nu la vârsta normală, conform 
cultelelor creştine tradiţionale. De aceea, trăsătura fundamentală care deosebeşte 
acest cult de altele din trunchiul comun al protestantismului este botezul adulților 
la majorat. Etimologia cuvântului ce desemnează numele acestui cult este de 
origine greacă, derivând de la verbul „baptizo” care înseamnă a cufunda în apă, 
sau „bapto”, care înseamnă a afunda. În anul 1611, John Smith se întoarce în 
Anglia şi fundamentează acest cult al „baptiștilor generali”, separat de cel fondat 
de John Spilsburg, denumit „baptiştii particulari”, care susţinea practica botezului 
prin cufundare, spre deosebire de baptiştii generali, care practicau botezul prin 
turnare-stropire, cum a fost şi John Smith botezat pentru a doua oară. 

În aceeași perioadă cu apariţia cultului baptist în Anglia, datorită 
emigrărilor masive a englezilor în America, a apărut acest cult şi în Confederația 
de state, întemeietorul său fiind tot un englez, Roger Williams. Un fost puritan, 
care răzvrătit fiind de persecuțiile anglicanilor, fuge în America de Nord, unde 
împreună cu alți 12 membri botezați prin cufundare înființează cultul protestant 
denumit „baptiştii regulari” (denumire asemănătoare cu cea a unei grupări 
masonice). cult ce avea să dețină o largă audienţă în America, mai ales după 
proclamarea independenţei SUA, când devine acceptat din punct de vedere legal, 
având o mare audienţă în rândul americanilor europeni. 

Fiind o mişcare de protest, şi aici ca şi în Anglia, baptismul a căpătat un 
profund caracter polimorf, apărând tot felul de grupări: baptiştii vechi, baptiști 
voinţei libere, baptiştii sâmbetişti, baptiştii celor şase principii, baptiştii unitarieni, 
baptiştii scufundători, discipolii lui Hristos, Biserica lui Dumnezeu. Diversitate 

ce demonstrează lipsa de unitate doctrinară și motivațională, alături de caracterul 
polimorf şi heteroclit al acestui cult şi a mişcării protestante în general, care nu a 
fost şi nu este nici în prezent o mișcare strict religioasă, ci la baza constituirii sale 
au existat şi există și în prezent interese mult mai pragmatice decât cele spiritual- 
religioase. 

În secolul al XIX-lea baptismul trece din Anglia în Germania (unde s-au aflat 
primii germeni ai mişcării), iar din Germania trece în Ungaria-Austo-Ungaria şi, 
ulterior, în Romania. La noi pătrunde din acest imperiu mai întâi în judeţele din 
vestul Ardealului, în Arad şi Bihor, prin predicatorii maghiari Kornyai Mihaly 
(care predica prin Curtici), Talpoş (predica în Bihor), Tóth István, Csopjak Attila, 
Antal Novác şi alţii. Ulterior cultul s-a extins și în alte judeţe ale ţării, de regulă 
unde exista populaţie majoritar maghiară, urmând ca după anul 1916 să treacă şi 
în judeţe cu populație românească, cum ar fi Bucovina (care aparținea Austro- 
Ungariei), Moldova şi Muntenia, desprinzându-se şi la noi ca și în celelalte țări 
mai multe ramuri ale acestui cult. 

În judeţul Mureş, unde am studiat în profunzime acest fenomen religios 
protestant şi neoprotestant, cu relativ mulţi ani în urmă (1983-1988), cultul îşi 
face apariția în anul 1925 prin intermediul lui Nemeş Lucaciu, extinzându-se 
atât în rândul populației maghiare, cât şi în cea românească, mai mult în rândul 
populaţiei feminine şi vârstnice. 

Sub raport organizaţional şi managerial, forul suprem de îndrumare și 
control al Bisericilor Creştine Baptiste este Congresul Cultului Creștin Baptist, 
cu sediul în S.U.A., Uniunea comunităţii creştine baptiste din Romania avându-și 
sediul la Bucureşti. Dreptul şi puterea disciplinară o deţine Adunarea baptiştilor; 

Sub aspect ritualic, practica de cult constă în rugăciuni, cântece religioase și 
predici ţinute de pastori în „case de rugăciuni” unde se adună credincioşii baptiști. 
La aşa-numitul „cult dumnezeiesc” se practică uneori şi „Cina Domnului”, o 
ceremonie care constă în „împărtăşirea” cu pâine şi cu vin, dar nu în sensul sfânt 
şi adevărat al acestei Taine a Euharistiei, întrucât nu recunosc nici Sfintele Taine 
şi nici Sfânta Tradiţie. De asemenea, Sfânta Scriptură, pe care o recunosc în 
mod exclusiv, este interpretată fiecare după capacitatea lui, acordându-i-se atât un 
sens literar cât şi unul scriptural, fiind îndrumați în descifrarea mesajului biblic 
de predicatori, care dețin o pregătire teologică foarte profundă, cu participarea 
unor „experți” în textul biblic, fiind foarte buni interpreţi ai Sfintei Scripturi. Tot 
în aceste case se fac şi evanghelizările de după-masă şi seara, în mod deosebit 
duminica. Mai trebuie amintit că baptiştii nu recunosc decât trei sărbători 
religioase: Crăciunul, Paștele și Rusaliile. De asemenea, adepţii acestui cult, ca 
de altfel toţi protestanții şi neoprotestanţii, nu recunosc cultul Maicii Domnului 
şi nici pe cel al sfinților. Cu toate acestea, baptiştii sunt mai riguroşi în credință 
decât credincioșii tradiționali, fiind în acelaşi timp mai neîngăduitori cu cei care 

păcătuiesc, adică se abat de la dogmele şi doctrinele protestante, în general și a 
celor baptiste, în mod special. 

Tezele doctrinare principale ale credinţei şi ale cultului baptist sunt: 

- credința în atotputernicia lui Dumnezeu, evaluat ca a fi un spirit 
omniprezent, şi nu sub chip de om, fapt ce le „„motivează” nerecunoaşterea 
icoanelor şi a crucii, şi mai ales de a nu se închina la cruci, icoane, sfintele moaşte, 
nefăcând nici rugăciuni pentru morți; 

- credinţa în facerea lumii de către Dumnezeu, punând de acord descoperirile 
ştiinţifice cu adevărurile religioase biblice, ceea ce face ca acest cult să aibă o 
profundă nuanţă fideistă. Pentru baptişti zilele facerii lumii nu sunt zile ci epoci, 
ere, astfel că procesul genezei s-a realizat nu în şase zile, ci în milioane de ani; 

- credinţa în predestinaţia divină. Conform acestei teze de origine calvinistă, 
Dumnezeu cârmuieşte atât lumea ca întreg, cât şi părțile sale componente și 
implicit pe fiecare individ în parte; 

- credinţa în misiunea salvatoare a lui lisus Hristos şi a doua venire a Lui. 
Din perspectiva acestei teze, un rol fundamental îi revine lui lisus Hristos, astfel 
că în fața lui Dumnezeu nu există niciun fel de împuternicit: sfinți, preoți, călugări 
etc., şi cu atât mai puţin Papa; 

- credinţa în învierea morților: cred în învierea morților, dar în acelaşi timp 
cred şi în descompunerea trupului după moarte, ceea ce de fapt nu este o credință, 
ci o certitudine validată empiric; 

- credinţa în posibilitatea comunicării cu Dumnezeu, comunicare realizată 
prin intermediul rugăciunilor şi al ritualurilor cultice. Într-un asemenea 
mod baptiştii „sfidează” legile naturii, considerând ca fiind posibil un dialog 
interspiritual. 

La fel ca toate celelalte culte protestante şi neoprotestante, şi acest cult 
dispune de o bogată literatură de specialitate, existând multe cărți şi reviste în acest 
domeniu. Titlurile acestor lucrări sunt dintre cele mai diverse şi tentante, cum ar 
fi: Călătoria creştinului, Enigmele Universului, A murit lisus?, Ce este credinţa, 
Originea omului, Baptiștii şi Biblia, Catheismul apostolic, Cum câştigăm sufletele 
pentru Mântuitor?, Cum serbează diavolul secerişul?, Suntem muritori?, iar 
printre reviste amintim titluri precum: Farul Mântuirii, Glasul tineretului baptist, 
şi altele. Prin aceste cărți şi publicaţii baptiştii desfăşoară o intensă activitate de 
prozelitism, credinciosului baptist revenindu-i ca sarcină concretă convingerea 
a cât mai mulți aderenți din rândul credincioșilor tradiționali, normă regăsită 
în toate cultele desprinse din Biserica Romano-Catolică, pepiniera directă sau 
indirectă din care s-au desprins. 

Prin această intensificare a protestantismului şi neoprotestantismului se 
adevereşte ceea ce cu aproape două milenii în urmă, Apostolul Pavel avea să ne 
avertizeze: „Vor intra între voi lupi răi, care nu vor cruța turma; şi chiar dintre 

voi se vor ridica oameni, cari vor grăi îndărătnicii” (apud. Faptele Apostolilor 
20:29-30). 

Din cele prezentate rezultă că acest cult promovează şi elemente pozitive, 
implicit în ceea ce privește intensitatea şi rigoarea credinței, cât și elemente 
care se abat de la principiile creştinismului primitiv, şi în mod deosebit de la 
ortodoxism. Fiind o ramură descendentă din catolicism, cultul baptist dispune 
de mai multe ramificații şi sciziuni, aceasta şi datorită caracterului său eterogen 
sub raport etnic şi doctrinar, fapt ce l-a făcut mult mai instabil şi omogen față 
de cultul şi Biserica Ortodoxă, mult mai restrânsă ca areal geografic. Caracterul 
polimorf al catolicismului şi în mod deosebit al protestantismului iese în evidență 
S.U.A. se înfiinţează un alt cult protestant, cel ce avea să primească denumirea de 
cultul penticostal sau Biserica Apostolică a lui Dumnezeu, pe care îl vom analiza 
în secvența următoare a acestui capitol. 


VII.10. UNIUNEA PENTICOSTALĂ - 
BISERICA LUI DUMNEZEU APOSTOLICĂ 


Cultul penticostal este un cult neoprotestant milenist care a luat ființă în 
anul 1907 în Statele Unite ale Americii prin aportul unui fost predicator baptist, 
Carol Parham. Acesta a început să propovăduiască ideea că Sfântul Duh se 
revarsă din nou cu putere la o apropiată a doua pogorâre a Sa, şi că la 3 ianuarie 
1911 s-a şi pogorât deja peste 13 persoane, care în limbaj esoteric ar fi cele cu har 
astral superior. Se poate observa pentru cei cunoscători, influenţa esoterică în 
întreaga mişcare protestantistă și neoprotestantistă, liderii acestor culte nefiind 
altceva decât esoterişti mascaţi, sau lupi în piei de oaie, ca să-l reproducem pe 
Apostolul Pavel. Unul din cei mai mari ințiați în tainele creştinismului, mai 
bine zis în sincretismul doctrinei creştine, care, aşa cum am mai arătat, are 
multe elemente de împrumut din mitologia şi filosofia antică, mai ales în ceea ce 
priveşte doctrina Sfintei Treimi. 

La noi în țară acest cult pătrunde prin intermediul unor emigranți români 
în SUA, la începutul secolului XX, printre care s-a evidenţiat Paul Budeanu, 
originar din judeţul Arad. El este cel care în oraşul Akron din statul Ohio a 
redactat în limba română revista „Vestitorul Evangheliei”, revistă în care era 
conținută doctrina acestui cult, fiind propagată şi în România. 

În esenţă, sub raport doctrinar şi ritualic, spre deosebire de alte culte 
neoprotestante acest cult promovează următoarele învățături de ordin dogmatic: 

- botezul cu apă, cu Duhul Sfânt şi cu foc, prin care l-au primit Apostolii 
la Cincizecime şi prin care au primit darul vorbirii în limbi . De aceea, doctrina 
fundamentală care a stat la baza cultului penticostal este recunoaşterea 
„Cincizecimii”, adică a pogorârii „Duhului Sfant” asupra Apostolilor şi a 

comunicării cu aceștia în mai multe limbi, prin practica „glosolaliei”, sau a 
„vorbirii în limbi”, cum mai este cunoscut acest fenomen comunicaţional. Tot 
legat de această doctrină a Cinzecimii este şi sărbătoarea Rusaliilor, care așa 
cum se ştie are loc în a cincizecea zi după Învierea Mântuitorului 

- pentru ca Biserica să nu fie moartă trebuie să aibă darul Sfântului Duh, iar 
pentru a obţine acest dar, se cer rugăciuni şi post, o anumită reformă alimentară 
cu caracter prohibitiv, regăsite și la celelalte culte neoprotestante, printre care pe 
prim-plan stă interzicerea consumului de alcool şi de mâncăruri bazate pe carne, 
adică ceea ce în limbajul popular este desemnat prin aşa-zisele „mâncăruri de 
dulce”; 

- cel care botează este cel iniţiat, adică cel ce are darul vorbirii în limbi, spre 
deosebire de baptiști unde botezul poate fi săvârșit şi de alte persoane rânduite de 
comunitate; 

- sub raportul practicării „slujbelor duhovniceşti” acestea sunt ţinute 
de predicatori, proroci şi prezbiteri, aleși din cadrul Bisericii prin așa-numită 
„ordinație”, sfințire ca preoți prin punerea mâinilor, ordinațiunea neputându-se 
pierde în nicio situaţie; 

- Sfântul Duh purcede şi de la Fiul, fiind cultul care atribuie un rol foarte 
mare lui lisus Hristos şi implicit Duhului Sfânt care s-a întrupat în Hristos şi 
Apostoli. Cei care se abat de la aceste dogme, denumiți păcătoşi, nu mai pot fi 
reprimiţi în cadrul Bisericii, prin această normă întărindu-se disciplina de cult și 
seriozitatea aderenților care de multe ori depind material de Biserică. 

Sub raport etimologic, cuvântul penticostal provine de la etimonul grecesc 
- „penticosta”, care înseamnă a 50-a zi sau Cincizecime în sens scriptural. 
Specific acestui cult este recunoaşterea evangheliilor (limba evanghelică) şi 
comunicarea prin intermediul „glosolaliei” cu Dumnezeul unic şi nu trinitar. 
Din acest punct de vedere doctrinar, penticostalii neagă existența lui Dumnezeu- 
Treime, considerând că în Hristos a apărut atât Tatăl, cât şi Fiul și Sfântul Duh. 
De asemenea, tot din punct de vedere dogmatic, resping credința că Hristos s-a 
jertfit pentru ispăşirea păcatelor oamenilor. Spre deosebire de alți credincioşi 
creștini, penticostalii cred în reîncarnarea Sfântului Duh, care poate sălăşlui 
în orice om, la fel cum a sălășluit pe vremuri în Hristos, pogorându-se asupra 
Apostolilor în a cincizecea zi după Înviere, revelându-se prin lisus Hristos. Cu 
asemenea „vorbire” în numele „Sfântului Duh” nu se îndeletnicesc, de regulă, 
decât membri „activi” ai cultului, sau cei inițiați în cunoașterea esoterică, cei 
care ştiu ceea ce înseamnă comunicarea astrală și ce rol îndeplinesc așa-zișii 
animatori existențiali, precum este interpretat Duhul Sfânt încorporat în lisus şi 
Sfinţii Apostoli, cărora penticostalii le acordă un rol foarte important. 

Făcând o paranteză, vom menţiona că o asemenea doctrină care 
supraestimează rolul Duhului Sfânt, sau „experiența Duhului Sfânt”, după cum 
precizează Ilie Cleopa (op.cit.p.53), a condus la apariția mai multor grupări 

penticostale şi baptiste disidente, printre care mai relevante ar fi: Adunarea lui 
Dumnezeu, Biserica lui Dumnezeu, Biserica lui Dumnezeu a Profeţiei, Biserica 
Internațională a Evangheliei, Biserica Baptistă Penticostală a Voii Libere, 
Biserica Penticostală Internaţională Unită şi altele nespecificate, la care esența 
doctrinară este aşa cum aminteam, experiența prin pogorârea Duhului Sfânt 
asupra aderenţilor în timpul rugăciunilor, punând un mai mare accent pe botezul 
împrumutat de la baptiști. 

Membri cultului iau drept „convorbire cu Sfântul Duh” chiar şi 
„bolboroseala” neinteligibilă din timpul aşa-zisei rugăciuni, nu de puține ori din 
partea unor oameni cu afecţiuni din punct de vedere psihic, mai ales din partea 
istericilor, care în mod paradoxal sunt consideraţi proroci și sfinţi. De aceea, 
membri acestui cultul privesc isteria nu ca pe o boala, ci ca pe o „binecuvântare”, 
ca un dar al „Duhului divin”. Din cauza extazului mistic și a tremurăturilor 
din timpul ritualului, care se manifestă sub pretinsa influență a Sfântului Duh 
pogorât asupra lor, se mai numesc „tremurători” (în judeţul Mureş, tremurici) 
sau „spiriți”, de la rolul acordat Sfântului Duh sau Sfântului Spirit, după cum mai 
este denumit, şi mai ales a capacităţii-harului primit de la Dumnezeu de a vorbi în 
limbi înţelese numai de ei şi de „Apostoli după Cincizecime”, o ramură a cultului 
penticostal, alături de gruparea anarhică a penticostalilor, penticostalii disidenți, 
care se consideră aleși ai lui Dumnezeu. 

Cultul penticostal nu se îndeletniceşte numai cu simpla propovăduire a 
miturilor biblice, ci prin liderii lor se urmăreşte să-i ţină pe credincioşi într-o 
stare psihica deosebită. În acest scop îi aduc pe practicanți până la pierderea 
rațiunii, întunecarea vremelnică sau permanentă a minţii, menţținându-i zi de 
zi într-o stare de tensiune şi irascibilitate nervoasă, torturându-le în fel şi chip 
psihicul şi personalitatea, care este mai vulnerabilă întrucât în cadrul cultului 
cei mai mulți aderenţi sunt depersonalizați şi marginalizați social şi psihosocial, 
motivaţia principală fiind de natură materială şi nu spirituală. 

Așa se explică numărul mare al aderenților săraci şi cu o cultură religioasă 
precară, printre care sub raport etnic, cei mai mulți sunt rromi. 

Printre metodele şi procedeele cu caracter „didactic” în predicare şi în 
practicarea cultului, cele mai frecvent utilizate sunt de natură psihologică şi 
psihoterapeutică, mai des fiind utilizate, sugestia și autosugestia. Prin aceste 
metode manipulative şi subversive, chiar şi din perspectivă religioasă, se 
urmăreşte inducerea în subconştientul credinciosului a unor false credințe pretins 
religioase, şi mai ales să creadă în prorociri şi revelații. Ceea ce prin efortul și 
uzura psihicului, conduce la istovirea fizică şi psihică a unor adepți mai fanatici în 
credinţa și ideologia propovăduită. De aceea, datoria principală a predicatorului 
este să insufle prin intermediul sugestiei şi a stării emoționale de extaz mistic, 
emoții și stări psihice de teamă, spaimă, neîncredere în forţele proprii, făcându-i 
dependenţi de cult şi de liderii acestuia. 

Tot legat de conţinutul practicilor cultice, trebuie menţionat că la întrunirea 
lor de cult nu există niciun fel de liturghie stabilită, totul decurgând într-o deplină 
neorânduială. În documentarea acestei cărți am fost „nevoiţi” să asistăm la 
asemenea „servicii divine” în mai multe întâlniri între „fraţi”, unde am putut 
constata că peste tot, ritualul religios constă în cântece, rugăciuni, recitări de 
poezii religioase, predici şi vorbirea „în limbi”, un fel de bolborosire nearticulată, 
care pentru cei începători sau „curioşi”, precum subsemnatul, pare de neînțeles şi 
degradant, totodată, pentru specia umană în continuă devenire, dar şi subordonare 
spirituală. 

Alte deosebiri ce îi identifică pe penticostali de alte culte neoprotestante 
şi protestante este numărul mare al copiilor în familie ca urmare a respectării 
dogmei ce vizează nerecurgerea la avort sau la alte mijloace anticoncepționale. 
De aceea, nu este de mirare faptul că cele mai multe familii penticostale au 
peste 7 copii, ajungându-se nu de puţine ori până la 14-15 copii, sau chiar peste 
această talie a familiei. Desigur, sub raport doctrinar nu este decât o formă de 
şantaj, iar sub aspect social, o premisă „obiectivă” ce duce la sărăcie şi implicit la 
dependența socială față de acest cult. Nu este mai puţin adevărat faptul că sărăcia 
este întreținută și de statutul social, în rândul acestui cult aderând persoane cu 
un statut social precar, prin intermediul acestuia aderenţii găsindu-și o supapă 
de salvare şi supravieţuire, în afara acestei solidarităţi neputând supravieţui. De 
aceea, se impune să facem precizarea că nu aderenţa la cult îi sărăceşte pe aceștia, 
ci invers, sărăcia îi „împinge” spre un asemene mijloc salvator, ceea ce face ca 
sub raport teleologic, între scop şi mijloc să nu existe prea mari diferenţe, în multe 
situații fiind suprapuse până la identificare. 

Penticostalii disidenţi 

Racolând asemenea indivizi marginalizați şi predispuși marginalizării, 
din cadrul acestui cult s-au desprins unele grupări mai „active”, printre care şi 
gruparea anarhică penticostalii disidenți. Aşa cum uşor se poate deduce, această 
grupare religioasă s-a desprins din cultul legal penticostal, sau Biserica Apostolică 
a lui Dumnezeu (în limbaj popular - tremuricii), prezentând unele particularități 
dogmatice şi psihocomportamentale, deviante prin practicile cultice, conferindu-i 
calitatea de grupare anarhică. 

Aderenţii disidenţi manifestă ostilitate față de cultul legal, propagând ideea 
că aderenţii legalizaţi ai acestui cult sunt vânduți statului, adică „satanei.” Aceştia 
manifestă o pronunţată rigiditate față de dogmele cultului legal, fiind cu mult mai 
severi şi mai riguroși în respectarea acestora, pretinzând şi membrilor cultului 
legal acest lucru. 

Deosebirea principală a grupării disidente față de cultul din care s-a 
desprins şi pe care îl contestă pentru lipsă de fermitate este de natură politică. 
După aceştia statul, toate organizaţiile politice, instituţiile cultural-educative, 


330 


Capitolul VII Instituții religioase recunoscute de statul român 


inclusiv şcoala şi lăcașurile de cult sunt organizații ale „satanei”, şi ca atare, față 
de aceste organizaţii şi instituţii trebuie să manifeste o atitudine ostilă. La fel 
ca adventiștii reformiști şi penticostalii disidenți refuză satisfacerea serviciului 
militar, şi nu recunosc Constituţia ţării, ceea ce-i menţine în afara legii şi după 
anul 1989. 

Penticostalii de ziua a 7-a 

Şi în cadrul acestei grupări disidente s-a produs o sciziune, astfel că în 
anul 1967, o parte dintre disidenţii inițiali trec la sărbătorirea zilei de sâmbătă, 
apărând astfel o noua grupare religioasă mixtă, denumită Penticostalii de 
ziua a 7-a. Ca practici ritualice mai deosebite se desprinde practica spălatului 
picioarelor (reciproc), practică simbolică preluată din Noul Testament, mai precis 
de la apostoli care îi spălau picioarele lui lisus Hristos, şi invers. Totodată, prin 
intermediul acesteia îşi manifestă adeziunea față de confrați şi egalitatea între 
membri grupului. 


VII.11. BISERICA CREȘTINĂ DUPĂ EVANGHELIE 


Cultul creştin după evanghelie sau evangheliștii, după cum mai este 
cunoscută această Biserică, şi-a luat denumirea sub pretextul că toată viaţa lor 
este în perfectă armonie cu Sfintele Evanghelii. Acest cult apare pentru prima dată 
în Elveţia, la sfârşitul secolului al XIX-lea, purtând numele iniţial de „Chretiens” 
- creştini, devenind mai târziu „Creştinii după Evanghelie.” 

În România pătrunde pentru prima oară în orăşelul de lângă Sibiu, la 
Cisnădie, la începutul secolului trecut, extinzându-se ulterior şi în alte oraşe, 
precum Bucureşti şi lași. Un nume de referință printre cei care propagă doctrina 
acestui cult este cel a lui Grigorie Constantinescu, fiu de ofițer trimis în Elveția 
pentru perfecționare, şi de unde se întoarce după 4 ani în calitate de predicator 
evanghelist. Prin intermediul acestui predicator, cultul se extinde la Iaşi (Grigorie 
Constantinescu este mobilizat în războiul din 1916-1918), unde înființează o casă 
de rugăciuni, intesificându-și activitatea misionară și de prozelitism. 

Iaşiul devine pentru o scurtă perioadă de timp centrul organizației acestui 
cult, mutându-se, ulterior, la București, sub conducerea inițială a lui Grigorie 
Constantinescu, devenind primul predicator-şef al acestui cult. 

Învățăturile lor dogmatice şi doctrinare au fost expuse în broşurile editate 
de editura „Buna Vestire” de la Iaşi, printre care evidențiem: Memoriu sau scurtă 
expunere a punctelor de doctrină ale Comunităţilor creştine, care se constituie 
într-un Memoriu sau scurtă expunere a doctrinei Creştinilor după Evanghelie, 
Cartea apocalipsului, Ce ne spune Dumnezeu despre Botez?, Originea omului, 
Hristos păstorul cel bun, Om sau animal, Cine este lisus Nazarineanul? Printre 
publicaţii se desprind revistele Buna Vestire, Lumina Lumii, ambele apărute 


331 


IOAN JUDE Creştinismul între imanenţă şi transcendenţă 


la Iaşi, iar la București, Viaţa şi Lumina, tipărituri prin care evangheliştii şi-au 
intensificat activitatea de convertire a cât mai mulți aderenţi. 

Dogmele şi doctrinele prin care vor să convingă pe credincioşii creştini mai 
puţin convinși de adevărurile cultelor tradiţionale sunt în principal următoarele: 

a) Botezul este unul, dar are trei feţe: 

- botezul apei, care nu mântuieşte; 

- botezul Sfântului Duh, care poate fi primit înainte, deodată sau după cel 
al apei; 

- botezul în moartea Domnului, care este starea cea mai înaltă de sfinţenie 
la care poate ajunge un credincios; 

b) Acceptarea celor patru judecăţi: 

- judecata credincioşilor realizată în cer cu mult înainte de judecata cea 
mare a păcătoşilor; 

- judecata celor aflaţi în viaţă, la venirea a doua oară a Domnului, când va 
începe mileniul şi când se vor despărţi oile de capre; 

- judecata păcătoşilor, la sfârşitul mileniului; 

- judecata îngerilor răi; 

c) Deși înlătură Sfânta Tradiţie, evangheliștii admit existenţa a trei ceruri: 

- cerul dintâi sau atmosfera, cu norii şi zarea albastră; 

- cerul al doilea, sau al stelelor, din jurul globului pământesc; 

- cerul al treilea, sau raiul lui Dumnezeu, în care sălășluiesc îngerii și 
sufletele drepţilor, care este locul de odihnă şi așteptare. La judecata din urmă, 
cerul întâi şi al doilea vor arde şi tot pământul va fi mistuit de foc, rămânând 
numai cerul al treilea, sau civilizația luminoasă după cum ar spune esoteriștii, 
adică cei 144.000 de aleşi de către Dumnezeu Creatorul; 

d) La venirea a doua oară a Mântuitorului se va face convertirea iudeilor cu 
atâta putere, încât va fi „o adevărată înviere din morți”; 

e) La fel ca şi celelalte culte mileniste și evangheliştii acceptă Împărăţia de 
o mie de ani a lui Hristos, adică a ieșirii lumii de sub dominaţia lui Lucifer, sau 
a Satanei; 

f) Nu au o organizaţie centrală în afară din ţară, fiind foarte puţini ca 
număr în lume, aparținând împreună cu gruparea baptistă la Uniunea Mondială 
a Baptiştilor. 

Asta nu înseamnă că acest cult, redus ca număr de membri, este identic 
cu cel baptist. Spre deosebire de baptişti, comunităţile evangheliştilor nu sunt 
conduse de presbiteri, ci de „consilii frățeşti”. De asemenea, la evangheliști, spre 
deosebire de baptiști, tema Botezului, Frângerea pâinii și Taina Cununiei se pot 
săvârşi şi fără presbiteri, hirotonia predicatorilor nefiind obligatorie. 

Evangheliştii pun la baza doctrinelor credinţa că lisus Hristos s-a jertfit 
pentru a ispăşi păcatele oamenilor, și pentru a se mântui, oamenii nu trebuie să 
aparțină de Biserică și nici să săvârşească tot felul de taine, ci să creadă din tot 

sufletul în Hristos. Din acest punct de vedere, cultul evanghelic este cultul care 
manifestă cel mai înalt grad de aderenţă şi recunoaștere a lui lisus Hristos. Printre 
sursele sacre care au fundamentat doctrina acestui cult, într-un mod exclusivist 
sunt recunoscute cele patru evanghelii canonice, respingând orice altă sursă 
dogmatică și doctrinară din afara acestor scrieri sacre ale celor patru evangheliști. 


VII.12. ORGANIZAȚIA RELIGIOASĂ MARTORII LUI IEHOVA 


Ca organizaţie religioasă neoprotestantă, acest cult apare în SUA la 
jumătatea anului 1870 din „Sclavul fidel şi păzitor” ce se găseşte în cartierul 
Brooklin din New York, fiind alcătuit din creştini fideli „mărturisitori ai lui 
Iehova”, care sunt în întregime devotați lui Dumnezeu-lehova prin intermediul 
lui Hristos. 

Întemeietorul acestui cult neoprotestant, considerat la noi până în anul 1990 
ca a fi sectă nerecunoscută de lege, a fost un comerciant irlandez, la origine din 
statul Pennsylvania, pe nume Charles Russel. Adepții acestei grupări cunosc mai 
multe denumiri: „ruselişti”, după numele întemeietorului grupării, „studenţi în 
Biblie”, denumită aşa pentru faptul că sunt cei mai studioși credincioși creștini 
ai Bibliei, şi „mileniști”, întrucât aparține cultelor care răspândesc învățătura 
privind Împărăţia de 1000 de ani a Lui Hristos. La început ei se servesc de 
clădirea tipografiei societăţii „Watch Tower” pe care este scris: „Citiţi în fiecare 
zi Sfânta Biblie, Cuvântul lui Dumnezeu.” 

Încercând să reconstituim etapele și modul de organizare şi înființare a 
acestui cult neoprotestant şi gnostic, de către fiul unor prezbiterieni irlandezi 
emigranți în America, trebuie să amintim faptul că întemeierea sa are loc odată 
cu publicarea primului studiu legat de societatea „Watch Tower”, din anul 1866, 
şi a primului volum de „Studii în Scriptură”, din cele 7, publicat în același an.” 

Capitolul III, intitulat în mod sugestiv „Biblia. Revelația divină văzută în 
lumina rațiunii”, este o adevărata pledoarie pentru apărarea Sfintei Scripturi, 
unica sursă din care se în fundamentarea dogmelor şi doctrinelor sale, inspiră 
liderii spirituali ai acestui cult, Biblia fiind unica carte studiată de credincioşi 
săi. La fel şi capitolul VI, intitulat „La început”, unde este respinsă teoria 
evoluționismului darvinist, supraestimând teoria creaționismului, expusă în 
cartea biblică „Geneza.” 

O altă etapă importantă în modul de organizare a acestui cult neoprotestant 
este cea care marchează începerea activităţii propriu-zise a cultului prin înființarea 
unui cerc al „Studenţilor în Biblie”, în anul 1874 şi scrierea cărții „Scopul şi 
modul venirii a doua oară a Domnului.” Anul menționat nu este întâmplător nici 
chiar sub raport doctrinar, ci este ales datorită faptului că acest an coincide cu 
profeția adventiştilor privind venirea pentru a doua oară a Domnului în trup, 
venire care nu s-a realizat după cum s-a „profeţit”. Ceea ce l-a făcut pe Russel, 

din spirit de solidaritate cu acest cult milenist, să afirme şi să susțină, în acelaşi 
timp, că Domnul a venit numai în Duh, dar nu L-a văzut nimeni, Însuși spunând 
că va veni „ca un fur” nevăzut (tradus în limbajul contemporan prin hoţ). 

Liderul spiritual iehovist consideră că Hristos a pogorât în Duh, şi că din 
anul 1878 a început să-şi arate marea Sa putere şi să întemeieze împărăția Sa. Tot 
în primăvara aceluiaşi an au înviat Apostolii, care nici ei nu se văd întrucât sunt 
fiinţe spirituale invizibile ochilor omului de rând. 

În anul 1879 ia fiinţă la Brooklin revista de circulație mondială, Turnul de 
veghe, iar din anul 1896 se schimbă titlul inițial al societăţii „Watch Tower”, în 
„Watch Tower and Tract Society.” Succesiunea publicațiilor continuă: în 1907 
publică ediţia „Biblia Regelui Iacob” sau „Biblia bereeană”, după primii creştini 
din Bereea, în anul 1926, o nouă ediţie a „The Emphatic Diaglott”, iar în anul 
1942, o nouă ediţie a „Bibliei Regelui Iacob.” Necesităţile publicistice şi varietatea 
doctrinară, determină noi versiuni şi traduceri, astfel că în anul 1944 se publică 
traducerea „America Standard Version”, iar în anul 1950, traducerea „Scripturii 
greceşti creştine”, intitulată „Traducerea Lumea Noua”, iar ulterior traducerea 
„Bibliei Ebraice.” Descoperirile arheologice a manuscriselor de pe țărmul Mării 
Moarte (din localitatea Qunram) fac necesară o nouă traducere a Bibliei, cea 
denumită „Traducerea Lumea Noua a Sfintelor Scripturi”, unde adepţii acestui 
cult au evaluat că în aceste scrieri mai puțin cunoscute, cuvântul Iehova apare de 
273 ori (cf. Turnul de veghe, nr. IV, 1984, p.109). Scrierea de temelie a acestui cult 
rămâne însă cartea fondatorului său, Ch. Russel, „Studii în Scriptură”, considerată 
de iehovişti (adepţii cultului refuză acest apelativ, preferându-l pe cel de martori) 
ca a fi cea mai desăvârșită operă legată de litera și spiritual Sfintei Scripturi. 

În continuarea analizei vom mai face o menţiune legată de etimologia acestui 
nume lehova, care nu se identifică cu cel de Dumnezeu, ci rezultă din Tetragrama 
Iehova, apărută în anul 6961 în Scripturile ebraice, deci cu mult înaintea apariției 
Noului Testament. În Vechiul Testament numele personalizat a lui Iehova apare 
după Biblia iehoviştilor pentru prima oară în Psalmul (83:18), unde se arată că: 
„ Dumnezeu are un nume. Numele lui este Iehova”, ceea ce nu înseamnă nici pe 
departe că între Dumnezeu şi lehova ar exista o relaţie de identitate semantică 
sau conceptuală. Pentru adepţii acestui cult, Iehova apare ca nume personal, ca 
animator existențial întrupat, în limbaj esoteric, şi nu ca Dumnezeu Creator, cu 
funcţii bine definite, perceput ca o putere impersonală. 

Originea și întemeierea scripturală a Martorilor lui Iehova o găsim în 
Isaia (43:10-12), unde „Iehova identifică pe Martorii lui”, în Ieremia (5:16), care 
consideră că „Martorii credincioşi au început cu Abel”, în Evrei (11:4,39; 12:1), 
unde Apostolul Pavel îl consideră pe „lisus martorul credincios şi adevărat”, 
în loan (18:37), Apocalipsa (3:14; 1:5), şi în Matei (24:14,35), care afirmă în 
Evanghelia sa: „Mărturia în toata lumea în ultimul timp a existenţei lui Iehova” 


bi 


(cf. „Adevărul care conduce la viaţa eternă”, p.10, lucrare anonimă şi nedatată din 

rațiuni de securitate, care a apărut în anii totalitarismului comunist din România, 
când acest cult era interzis şi aspru condamnat de statul român). 

Informaţia provenită din această lucrare, cu o vădită tentă de prozelitism, 
ne-a facilitat pătrunderea în universul dogmatic şi doctrinar al acestui cult 
religios neoprotestant, recunoscut în prezent şi legalizat, precum și în înțelegerea 
mecanismului de funcţionare, greu sau aproape imposibil de înţeles pentru 
cineva din afară sau fără „colaborarea” şi „compromisul” acceptat din partea 
celui care studiază fenomenul religios protestant şi neoprotestant în acele 
vremuri când libertatea de cunoaștere era atât de cenzurată și îngrădită. Această 
situație nefavorizantă pentru un cercetător al domeniului religiei ne-a obligat 
să apelăm la organele de stat care supravegheau această „grupare anarhică” din 
țara noastră, adică la organele de securitate, ceea ce astăzi nu poate decât să ne 
atragă o oarecare anatemă sau etichetă defavorizantă, chiar şi pentru calitatea de 
cercetător ştiinţific, deținută în acea vreme, calitate care ne-a facilitat pătrunderea 
în intimitatea fenomenului investigat. 

Revenind la dimensiune doctrinară a acestui cult trebuie să menționăm 
că în ansamblul său, dogmele şi doctrinele reprezintă un amalgam sincretic de 
imperative şi avertizări la adresa celorlalți credincioşi creştini din afara lor, în 
vederea recunoașterii de către Iehova în împărăția sa a Martorilor săi. Deviza și 
teza care stă la baza doctrinei iehoviste este inspirată, după cum am arătat deja, 
din Psalmi (25: 4,5), unde stă scris: „Fă-mă să-ţi cunosc căile proprii, Iehova, 
învață-mă cărările tale proprii. Fă-mă să umblu în adevărul tău şi învăţătură, căci 
tu eşti Dumnezeul meu care salvează”. 

În ceea ce priveşte structura semantică și funcțională a grupării şi implicit 
a numelui lui Iehova, acesta este foarte variat. Din Epistola II către Corinteni 
rezultă că ,„ Iehova este Dumnezeul oricărei mângâieri care ne mângâie în toate 
necazurile noastre”, iar în cartea citată, „Adevărul care conduce la viaţa eternă” 
este identificat cu „izvorul păcii şi siguranţei”, sau cu „Dumnezeul adevărului, 
ştiuca oamenilor.” 

Din perspective naturii sale, Iehova este perceput ca spirit şi nu ca persoană: 
„Deoarece Iehova este spirit, natural că este invizibil omului” (ibidem p.58). El 
devine incognoscibil, fiind recunoscut prin puterea sa creatoare. În acest sens, în 
(Romani 1:20) Apostolul Pavel afirma: „Putem face cunoştinţă cu multe însușiri 
ale Creatorului din creaţiunea Sa. Admirabila corelație a proceselor vieţii de pe 
pământ, adeveresc înțelepciunea Sa.” 

Fiind un cult religios gnostic, întreaga sa doctrină are ca scop supraestimarea 
în plan perceptiv a puterii divine - în mod deosebit a lui lehova, şi a concepțiilor 
religioase ce le dețin în legătură cu marile probleme legate de creaţie şi de ordinea 
din univers, pe care ei în calitate de „Studenţi în Biblie”, adică în Cuvântul 
revelat, le cunosc cel mai bine. Superioritatea gnoseologică, revendicată de către 
Martorii lui Iehova, este exprimată prin pretinsul lor adevăr pe care îl deţin. Din 

Psalmi (31:5; 30:6) rezultă că: „Dacă vrem să reprezentăm pe Iehova, Dumnezeul 
adevărului, trebuie să vorbim în mod consecvent adevărul. Dacă cineva nu 
vorbeşte adevărul, nu poate câştiga atenția lui Dumnezeu, nici a semenilor Lui, 
dar nici nu poate să reprezinte Dumnezeu ca unul dintre martorii Săi.” 

În pofida faptului că este considerat un cult religios gnostic, nu trebuie 
scăpat din vedere faptul că ideologia și spiritul doctrinar pe care s-a fundamentat 
acest cult, de inspiraţie pretins revelată, este în opoziţie cu ştiinţa, cel puţin în 
ceea ce priveşte explicaţia marilor probleme ontogenetice. Într-un capitol intitulat 
în mod sugestiv „Știinţa”, din lucrarea „Adevărul care conduce la viaţa eternă”, 
se fac trimiteri la primele relatări științifice, de inspiraţie biblică, cum ar fi unele 
proprietăţi ale structurii universului. Faptul că pământul este rotund şi suspendat 
în spaţiu este relatat încă de Isaia (40:22) şi Iov (26:7), şi ca atare descoperirile 
ştiinţifice, ulterioare, nu ar fi apanajul cunoașterii științifice, ci ale adevărului 
revelat, adevăr ce aparține unor oameni aleşi de divinitate, adică unor inițiați. 

Biblia este considerată în exclusivitate de Martorii lui lehova şi Studenţii 
în Biblie ca a fi de inspirație divină, şi ca atare aceştia pun un mare accent asupra 
Cuvântului lui Dumnezeu. Şi aceasta, deoarece iehoviştii consideră că: „Cuvântul 
lui Dumnezeu este perfect, conţinea multe lucruri care ne iluminează cu privire 
la modul de gândire sau de preocupările lui Dumnezeu, ne formează conștiința 
prin educație” (Adevărul...). Edificatoare este din acest punct de vedere definiția 
dată Bibliei de către adepţii acestui cult. Pentru aceştia „Biblia este o carte sfântă, 
o galerie a dramei omenirii, un imens reflector de lumină asupra întinderilor 
fără de margini, carte de înaltă înțelepciune, care din punct de vedere spiritual 
descoperă pe Dumnezeu, Satana, Îngerul, Cerul şi Pământul. Din punct de vedere 
social, Biblia este atât codul cât şi legea fundamentală a dreptului şi judecăților 
omului” (apud. Ch. Russel, „Din relatarea unui iehovist”). 

Din definiția reprodusă după fondatorul acestui cult rezultă interdependența 
gnoseologică şi axiologică a conţinutului ei, Biblia fiind considerată înainte de 
orice altceva, o carte de „înaltă înțelepciune”, fapt ce îi îndreptăţesc pe iehoviști, 
în calitatea lor de „studenţi”, să se considere cei mai fideli purtători ai adevărului 
deţinut de ea, ingorând orice altă carte sau interpretare a dogmelor creștine 
în afară de Cuvântul revelat conţinut în această carte Sfântă. În acelaşi timp, 
iehoviştii percep Biblia ca o „ştiinţă”, o cercetare a adevărului, iar calea urmată, 
„O ieşire la adevăr” (ibidem). 

Dictonul doctrinar al Martorilor lui lehova este de natură imperativă şi 
recompensatorie, sunând în felul următor: „Întorceţi-vă doar la Dumnezeu şi 
veţi trăi” Ezechiel (18:23,32). De unde rezultă că existența materială și implicit 
viața, este condiționată de recunoaşterea Providenţei prin credința manifestată 
faţă de Ea. În cartea citată (Adevărul...) se arata că „fiecare care cheamă numele 
lui Iehova va fi mântuit”, sau că „este un privilegiu grandios de a putea preda 
singur lui Dumnezeu adevărat și de a deveni un martor botezat a lui Iehova, a 

suveranului legal al întregului univers.” Se subînțelege că asemenea imperative 
dogmatice presupun o dependenţă absolută a credincioşilor faţă de Iehova: „Tu 
trebuie să înţelegi că depinzi în întregime de Iehova şi trebuie să nutrești dorința 
serioasă să te supui Lui, pentru a face voia Sa nu numai pentru câţiva ani, ci 
pentru întotdeauna cât trăieşti” (ibidem p.185). 

Din citatul reprodus rezultă că aceste imperative dogmatice nu permit 
niciun grad de libertate în acțiune, ci doar responsabilitate şi supunere exclusivă 
faţă de Iehova. A-i face voia, nu înseamnă altceva decât cea mai evidentă alienare 
individuală. Recunoașterea de către Iehova a aleşilor săi, cuprinderea individului 
în împărăția sa este percepută de iehovisti ca a fi un merit suprem acordat de 
Iehova. Nu trebuie însă scăpat din vedere faptul că nici în aceste împărăţii iluzorii 
nu dispare ierarhizarea și stratificarea socială. Astfel, unii dintre credincioșii 
iehovişti vor intra în structura cerească pe care ei o denumesc „speranţa cerească”, 
sau „turma mică”, formată din 144.000 de membri, care este o comunitate 
superioară, similară cu cea a esoteriştilor care poartă grad astral înalt şi care 
totalizează aceeaşi cifră simbolică. De altfel, similitudinile dintre „Studenţii în 
Biblie”, ca un cult milenist gnostic şi esoterişti, sau cu esenienii, sunt evidente din 
mai multe puncte de vedere: în primul rând prin atributul revendicat de a fi cult 
gnostic, ceea ce presupune inţiere din partea liderilor, celor care au fundamentat 
dogmele şi doctrinele cultului. Ceilalţi, care sunt majoritari, vor intra în cealaltă 
comunitate, denumită „turma mare”, sau „speranța pământească”, având atribuţii 
mai pragmatice decât cele spirituale şi conceptuale. 

Nu credem că este lipsit de importanţă să cunoaştem de unde derivă acest 
număr de 144.000. De la început trebuie precizat faptul că explicaţia acestei cifre 
nu are un caracter omogen și unitar, printre alte întemeteri fiind şi cea de factură 
istorică: poporul evreu a fost format din 12 seminţii, fiecare având 12.000 locuri 
vacante în aceea comunitate, de unde rezultă că produsul acestor două cifre 
este egal cu 144.000. Pentru alți cabaliști (specialiști în interpretarea cifrelor cu 
caracter magic, a cabalei iudaice), această cifră 12 se asociază cu cei 12 apostoli 
care ar fi fost primii Martori, ceea ce infirmă supoziţia în conformitate cu care 
aceştia ar fi început cu Abel. Cert este faptul că Martorii lui lehova nu se identifica 
cu martorii lui Hristos, deoarece aşa cum afirmă Evanghelistul loan (17:25,26), 
„lisus este trimis de Dumnezeu ca martor al Numelui Lui.” 

Alţii încearcă să-i atribuie acestui cult o origine mult mai apropiată de zilele 
noastre, anul 1844, atunci când ar fi fost văzut lisus Hristos cu ceata de îngeri 
intrând în sanctuarul din Brooklin. Și această interpretare este falsă, întrucât 
Martorii lui lehova au origini cu mult mai îndepărtate în timp. O asemenea 
supoziţie legată de anul când a intrat lisus Hristos cu ceata de îngeri în acel 
sanctuar emerge dimensiunii eshatologice a doctrinei cultului, la baza doctrinei 
stând o asemenea dimensiunea ce vizează sfârşitul lumii şi reîntoarcerea lui lisus 
în vederea răscumpărării omenirii din acest plan fizic şi trecerea celor aleşi într-un 

alt plan existenţial, cel de dincolo, sau lumea astrală care este o lume spirituală, 
demnă doar pentru cei care s-au pregătit în această lume fizică de fi îndumnezeiţi. 

Semnul de recunoaştere şi identificare a Martorilor este găsit în cuvântul 
prorocului Isaia (62:2; 43:10; 43:8) şi în Faptele Apostolilor (1:8; 2:27). lată 
cum percep iehoviștii personalitatea şi rolul lui Iisus Hristos prin perspectiva 
soteriologică, a răscumpărării şi mântuirii: „S-a pierdut ceva perfect şi s-a dat un 
preţ perfect pentru răscumpărarea omului” (din relatarea unui subiect investigat). 
Ceea ce nu înseamnă altceva decât că s-a pierdut perfecțiunea programată de 
divinitate, prin păcatul originar adamic, şi că s-a dat ceva omenirii de Creator 
prin perfecțiunea lui Hristos. 

De aici rezultă că una din trăsăturile caracteristice ale cultelor protestante 
şi neoprotestante constă în accentul pus pe dimensiunea soteriologică, pocăință - 
metanoia, „naşterea din nou”, într-un cuvânt fiind spus, pe recuperarea şi mântuirea 
omului, spre salvarea şi accesul acestuia într-o lume nouă, mai precis într-un alt 
plan existenţial ce coincide cu Împărăţia lui Iisus Hristos. Această salvare dată de 
Dumnezeu nu a fost posibilă decât prin jertfa Fiului său, viaţa însăşi fiind „darul 
lui Dumnezeu prin Fiul Său”, după cum mărturiseşte Evanghelistul loan (4:9,14) 
şi Apostolul Pavel (Romani 6:23). De altfel, nici mântuirea nu a fost posibila decât 
tot prin sacrificiul Mântuitorului, de unde fervoarea credinţei în pilda lui lisus, 
iehoviştii considerându-se cei mai devotați și atașați adepți ai lui lisus Hristos. 
De aceea, valoarea supremă recunoscută de un Martor al lui Iehova este credința 
supremă faţă de Iehova, nu cea mărturisită, ci prin fapte, care de cele mai multe 
ori cad sub incidenţa unor imperative dogmatice: „Să-ţi recunoşti păcatele, dacă 
eşti păcătos, să te căieşti că ai urmat calea lumii; să devii umil, serv al lui Iehova; 
să-ți recunoşti neputinţa în faţa atotputernicului, să negi rolul ştiinţei în progres 
etc. (cf. Adevărul... p.197). Asemenea imperative dețin pentru iehovişti rolul 
celor mai înalte valori morale. În acelaşi timp, prin respectarea acestor norme 
şi recunoașterea acestor valori morale, ei se recunosc ca a fi unicii purtători şi 
continuatori ai moralei creștine. 

De altfel, o altă trăsătură dominantă ce caracterizează protestantismul 
şi neoprotestantismul, și implicit acest cult, este supraestimarea şi negarea 
celorlalte culte, care în viziunea lor nu conţin adevărul, având statut de sectă. 
Este considerată o gravă injurie în a te adresa cu numele de iehovist, şi cu atât 
mai mult în a dezonora cultul prin eticheta de sectă şi pe aderenţii lui de a fi 
considerați sectanţi.. Ei se consideră unicii Martori ai lui Iehova și în acelaşi 
timp cea mai justă religie care a existat, revendicându-și statutul epistemologic 
privind cunoaşterea şi deținerea adevărului. Celelalte culte sunt considerate false 
de adepţii acestui cult, la fel ca şi ştiinţa sau filosofia materialist dialectică şi 
istorică, pe care le ignoră şi le repudiază. 

Aşa cum se poate deduce, teza fundamentală a ideologiei iehoviste este 
de natură eshatologică: propovăduirea sfârșitului lumii, ceea ce este similar 

cu schimbarea acestei ordini a lumii și universului. Această teză doctrinară 
centrală joacă rolul unui mecanism autoreglator în vederea perpetuării credinţei 
aderenților cultului şi a întreținerii speranţei într-o existență mai bună după 
moartea trupească. Având la bază această promisiune a supraviețuirii prin credință 
şi pocăință, doctrina iehovistă reuşeşte să atragă şi să menţină în cadrul cultului 
încă milioane de aderenţi, fiind una dintre cele mai răspândite culte religioase. 
Oferă în fond o lume iluzorie într-o dependenţă absolută faţă de Iehova. 

Reproducem spre exemplificare un text consemnat în lucrarea citată: „A 
supraviețui nimicirea viitoare a lumii, nu va fi o chestiune a întâmplării, după 
cum este de multe ori cazul în războaiele oamenilor. Supravieţuirea nu va depinde 
de partea pământului unde trăieşte cineva, și nici nu vine nici prin aceea că ne 
grăbim la un adăpost sigur de bombe, sau vizităm alte locuri de refugiu atunci 
când va suna semnul de avertizare a unei sirene. Supravieţuirea va depinde de 
îndurarea lui Dumnezeu şi de alegerea liberă pe care o întreprinde cineva înainte 
de necazul cel mare” (Adevărul... p.189). 

Așa cum am arătat, doctrina acestui cult neoprotestant pune un mare 
accent pe propovăduirea sfârşitului actualului „sistem de lucruri”, în scopul 
autorecunoașterii lor de singuri supraviețuitori ai unei alte orânduiri. Evanghelistul 
Matei consemna în mod apocaliptic acest sfârşit iminent: „Se va produce un tumult, 
un haos nemaiîntâlnit până atunci pentru naţiuni, dar sfârşitul nu va veni imediat 
după aceasta. Va fi un necaz aşa de mare cum n-a fost niciodată de la începutul 
lumii până acum, şi nici nu va mai fi” (Matei 24:21). Singurii supraviețuitori 
vor fi aceia care „au făcut să se afle ce a făcut Dumnezeu, şi care au încercat 
să pună viața lor în armonie cu cerinţele Sale de a fi ferit nimicirea lumii. Când 
va avea loc aceasta, atunci va veni într-o clipeală de ochi peste aceia care duc 
omenirea în eroare, cât şi peste toți care își pun încrederea în ei” (ibidem p.69). 

Din cele prezentate rezultă că Martorii lui Iehova, precum şi celelalte culte 
mileniste, privesc cu „optimism” sfârşitul lumii, ca ceva iminent şi necesar, ca 
încheiere a acestui sistem de lucruri care va culmina prin așa-numitul război al 
Armaghedonului, când „un neam se va ridica împotriva altui neam, şi o împărăție 
împotriva altei împărăţii.” Adepții acestui cult milenist consideră că este necesară 
o altă orânduire, a ceea ce desemnează ei prin „statul teocratic iehovist”, atunci 
când „împărăţia lumii va trece în mâinile Dumnezeului nostru şi ale Hristosului 
Său şi va împărăţi ca rege în vecii vecilor” (Apocalipsa 11:15). Astfel, societatea 
cea nouă se va fundamenta pe dreptate, iubire față de stăpânitor, închinare şi 
supunere în fața acestuia. 

De asemenea, în noul sistem al lucrurilor, adică în noua societate teocratică 
iehovistă, se impune renunțarea la lume pentru a putea supravieţui, cerând 
credincioșilor să nu iubească lumea şi nici lucrurile din ea, întrucât „dacă iubeşte 
cineva lumea, atunci dragostea Tatălui nu este în el. Căci tot ce este în lume, pofta 
firii pământești, pofta ochilor şi laudăroșenia vieţii, nu este de la Tatăl, ci din 

lume. Lumea și pofta ei trece, dar cine face voia lui Dumnezeu rămâne în veac” 
(Adevărul... p.121). Singurii care se consideră neimplicați în răul şi eroarea de 
pe pământ, de sub influenţa demonilor, sunt Martorii lui Iehova. Iată ce spun şi 
impun în acelaşi timp prin doctrina lor: „Dacă manifestăm spiritul lumii, dacă 
luăm parte la părerile lor lumești despre viaţă, atunci ne facem de cunoscut ca 
prieteni ai lumii şi nu ca prietenii lui Dumnezeu. Spiritul lumii produce faptele 
cărnii, aceasta însemnând curvie, necurăţie, preacurvie, desfrânare, închinare la 
idoli, vrăjitorie, vrăjbie, certuri, neînțelegere, dezbinare, ucidere şi alte lucruri 
asemănătoare” (ibidem p.127). 

Ceea ce este întru totul adevărat, întrucât tot răul din lume pleacă din lume 
şi nu din afara ei. Această nu înseamnă că trebuie să renunțăm în totalitate de 
lume și să aplicăm în mod necondiţionat această dogmă a renunțării şi a ascezei. 
Renunţarea şi izolarea nu rezolvă nici pe departe răul din lume. Ceea ce ar putea 
diminua acest rău ar fi renunțarea la prea mult şi egalizarea șanselor de viață 
prin renunțare şi înțelegere, ca să nu spunem iubire, întrucât în prezent devine un 
slogan religios greu de acceptat, și mai ales de înţeles. 

În vederea susţinerii și propovăduirii acestei teze eshatologice privind 
sfârşitul apropiat al lumii, liderii acestui cult recurg la strategii moderne, apelând la 
ştiinţă, mulți dintre ei adoptând principiul fideist al dublului adevăr, sprijinindu-se 
în acest sens pe argumente provenite din Biblie, unele fiind validate ştiinţific. 
Percep sfârşitul actualei stări a lumii şi universul mai mult în mod simbolic - prin 
anumite semne, cum ar fi: 

- o naţiune se va ridica împotriva altei națiuni, cu Primul Război Mondial a 
început secolul războiului totalitar, acesta fiind un semn al sfârşitului lumii; 

- o să fie foamete, după estimările lor în anul 1967 au murit 10.000.000 de 
oameni din cauza subalimentației,; 

- bântuirea epidemiilor, la început a ciumei, a gripei, iar în prezent a altor 
maladii cu caracter epidemic şi endemic, făcând ravagii pe toate continentele 
globului pământesc. Se dă un exemplu legat de epidemia de gripă care a avut loc 
în Spania între anii 1914-1918, care s-a extins pe tot globul, fiind atacați cel puţin 
500 milioane de oameni, dintre care 20 de milioane au murit de acest flagel; 

- cutremurele de pământ: la un cutremur în Italia, petrecut în anul 1925 au 
murit 29.970 de oameni, în 1920 în China 180.000, în Japonia în 1923, 143.000, 
iar în 1935 în India au fost 60.000 de victime. Nu le mai adăugăm pe cele din 
prezent, care întăresc argumentaţia acestor lideri în ceea ce priveşte iminentul 
sfârşit; 

- al cincilea semn ar fi fărădelegea crescândă în toată lumea, care ar fi 
împotriva legii lui Dumnezeu. În acest sens sunt invocate printre primele 
fărădelegi, prostituția şi toxicomania, ambele cunoscând în prezent trenduri 
ascendente de neatins; 

- al şaselea semn este propovăduirea Împărăției lui Dumnezeu în întreaga 
lume. 

În decursul ultimilor ani Martorii lui Iehova şi-au intensificat activitatea de 
prozelitism, am spune cu succes, întrucât numărul adepților acestui cult, mai ales 
de când a fost legalizat, este în continuă creştere. Publică în mod constant cărți şi 
reviste sau broşuri, în peste 160 de limbi, printre care cele două broşuri pe care 
le-am amintit: „Turnul de veghe” şi „Treziţi-vă!”, pe care le distribuie cu destul 
succes şi altora decât adepților cultului, unul din beneficiari fiind şi subsemnatul. 

Acestea sunt semne care în optica iehoviştilor avertizează faptul că „trăim 
în timpul încheierii sistemului de lucruri, că Hristos a ocupat tronul Său în Cer şi 
îi desparte pe toți aceia care fac într-adevăr voia lui Dumnezeu” (ibidem p.135). 
În contextual cronologic formulat de ideologul lor, C. Russell, Iisus şi-ar fi preluat 
deja tronul ceresc, iar lucrarea de decidere se apropie de încheiere. 

Din perspectiva acestei cronologii, Russel distinge trei mari epoci: 

1. Epoca cea dintâi, care ţine de la creaţie până la potop (2370 î.Hr.), 
denumită de autorul citat „Lumea care fost”, care ține 1656 de ani; 

2. Lumea cea de azi, care se găseşte sub puterea satanei, care se divide în 
trei subetape: 

- vârsta patriarhală - Iacob; 
- vârsta ludee - lisus; 
- vârsta evanghelică. 

3. Lumea ce are să vină, şi care va fi va fi sub puterea lui Dumnezeu. 
Aceasta este lumea de un mileniu, cu ceruri noi și pământ nou, care începe din 
1874, atunci când lisus a intrat în sanctuarul din Brookin, sau după alţii, în anul 
1914, an care corespunde cu începutul „necazului cel mare.” Izbăvirea acestui 
început va culmina cu Armaghedonul, când va lua sfârşit „sistemul dăunător și 
rău al acestei lumi.” 

În alte publicaţii este folosit un limbaj mai nuanţat când se face referință la 
această problematică de natură eshatologică, cum ar fi „strâmtoarea mondială” sau 
„împărăţia”, ceea ce impune ca prin acest sfârşit să se înlăture această strâmtoare 
mondială care a plecat de la satan - diavolul, și să se institute acea împărăție 
milenistă. Rezolvarea acestei stări de lucruri nu depinde de oameni, ci în mod 
exclusiv de de Iehova creatorul, lisus Hristos având în concepția iehoviştilor 
funcţia de judecător suprem în alegerea acelei turme a „speranţei cerești.” 

Din păcate, pretinsul caracter reformator al doctrinei iehoviste este dedublat 
şi de alte scopuri ostile statului laic şi progresului, nu de puţine ori evidenţiindu-se 
şi anumite atitudini antiumaniste, nu atât în doctrină, cât mai mult în practicile 
ritualice prohibitive şi exclusiviste. 

În ceea ce priveşte caracterul antistatal, acesta este evidenţiat într-un 
mod mai voalat, prin recunoașterea superiorității autorității „statului teocratic 
iehovist” faţă de cele ale actuala ordine mondială, exprimându-se prin cuvinte 

ce decodifică în conţinutul lor o anumită tentă atitudinală discriminatorie şi 
exclusivistă: „Nu este statul unica autoritate ce trebuie luată în seamă. Stăpânirile 
înalte nu stau peste Dumnezeu, dar nici nu sunt asemenea Lui. Dimpotrivă, 
ele stau în poziţiile lor relative ca orânduite de Dumnezeu. Autoritatea lor este 
mărginită, nu absolută” (Adevărul... p.135). În acest scop, intenţia declarată a 
lui Iehova constă „în întocmirea unei orânduiri drepte pentru toată creațiunea, 
bazată pe o administraţie care va pune omul în situația să trăiască în pace şi 
unitate şi să se bucure de o deplină siguranță” (cf. Efes. 9:10; Proverbe 1:33). 

După liderii acestui cult, statul teocratic iehovist va fi singurul în măsură 
să guverneze în dependență faţă de Dumnezeu și, totodată, să reuşească să aducă 
omenirii pacea şi siguranța adevărată. Chiar dacă în conţinutul lor doctrinar 
predispun spre izolarea de lume a membrilor cultului, în forma de manifestare şi 
a ideologiei lui, este un cult în care sunt impregnate în mod profund elementele 
politice, făcându-se în mod frecvent referință la noțiuni ce transced religia, cum 
ar fi cele două concepte, cel de stat teocratic şi cel de guvern mondial, ca să 
ne referim doar la aceste două concepte cheie din doctrina acestui cult, care 
reprezintă chintesența simbiozei dintre religie şi politică, simbioză regăsită în 
majoritatea cultelor religioase, chiar dacă nu întotdeauna este recunoscută. 

Nerecunoscând statul şi organizațiile statale, motiv pentru care în anii 
comunismului acest cult a fost scos în afara legii, alături de alte așa-numite 
grupări anarhice. S-a reabilitat și reactivat în acești ani ai deplinei libertăți de 
opinie şi credinţă, când pe prea puţini dintre conducătorii politici, și din păcate şi 
religioşi, îi mai interesează ce impact social şi politic poate să producă proliferarea 
acestor grupări religioase mai puţin „ortodoxe”, ca să ne exprimăm în termini 
eufemistici, fără vreo tendinţă discriminatorie, chiar dacă se impune uneori. 

Fiind consideraţi „subalternii celui mai sublim Dumnezeu, care este Iehova, 
şi a împărăției sale”, Martorii lui Iehova nu participă la alegerile locale şi naționale, 
nu depun jurământ în faţa organelor statului, și nici nu votează (consideră că au 
votat prin botez față de Iehova), manifestând o abstinenţă politică totală. Anumite 
prerogative dogmatice i-au „îndreptățit? pe cei tineri să nu-şi satisfacă serviciul 
militar, şi cu atât mai puţin să depună jurământul militar, şi cu atât mai mult, să 
pună mâna pe arme. Această interdicție de a satisface stagiul militar, sau de a te 
instrui sub arme în scopul uciderii, o consideră a fi o înaltă valoare morală umană 
şi socială, avându-și originea în Decalogul biblic prin binecunoscuta poruncă 
prohibitivă de a ucide - „să nu ucizi” (Daniel 6,7; 1:28). 

O altă trăsătură dogmatică și ritualică a acestui cult, cu profunde nuanțe 
prohibitive şi reformatoare este interdicția consumului, primirii şi donării 
sângelui. Motivația acestei practici este tot de natură biblică, pentru iehoviști 
sângele fiind simbolul vieţii. În acest scop îndeamnă credincioşii să respecte 
prerogativele biblice care ne spun: „Să nu mâncaţi sângele niciunui trup, căci viața 
oricărui trup este în sângele lui; Oricine va mânca din el va fi nimicit” (Facerea 

9: 4). Pentru iehovişti viaţa este un dat predeterminat de Creator, de aceea nu 
au voie nici să şi-o prelungească, neacceptând în acest sens intervenţii medicale 
- transfuziile și donațiile, mai ales, şi nici să şi-o scurteze, fapt ce conduce la 
inexistenţa sinuciderilor în cadrul populaţiei iehoviste. 

Ca un amănunt doctrinar, demn de cunoscut, ar fi cel cu referință la 
problema învierii morților şi a vieții veşnice. Trebuie spus că în conformitate cu 
dogmele și doctrinele lor, care au caracter eshatologic şi soteriologic, Martorii lui 
Iehova cred în învierea celor aleşi, ca un dar a lui Dumnezeu aleşilor săi, și nu 
a tuturor muritorilor de rând. De asemenea, cred în viața veșnică după judecata 
de aici, de pe pământ, dar nu cred în nemurirea sufletelor, întrucât după aceștia 
nu există suflet nemuritor, omul neavând suflet, ci este suflet, adică ființă vie, 
sufletul nefiind altceva decât viaţă. Nu acceptă nici iadul cu chinurile sale veşnice, 
deoarece oamenii păcătoşi vor fi nimiciţi la înviere, adică atunci când va avea loc 
restaurarea şi restabilirea la loc a lucrurilor, aşa cum le-a făcut Dumnezeu la 
început. 

Martorii lui lehova prezintă unele particularități și din perspectivă 
comportamental-ritualică. Se disting de ceilalți credincioşi, în primul rând 
prin modul de închinare și rugăciune, care nu se face în vreun local public, ci 
în intimitatea unor microgrupuri cu un număr restrâns de membri. Întrucât nu 
recunosc Sfânta Treime, Sfântul Duh nefiind o persoană treimică, ci doar energia 
Tatălui, refuză cu obstinație această doctrină a trinităţii. De aceea membrii acestei 
organizații nu-şi fac semnul crucii şi nici nu se închină la cruce sau alți idoli şi 
sfinți. Nu cred nici în învierea trupească a lui lisus Hristos, de aceea sărbătoresc 
numai moartea, nu şi învierea lui Hristos. 

După opinia lor, trupul lui Hristos s-a „gazificat” şi s-a evaporat, în 
consecință nu a înviat ca ființă Dumnezeiască. Tot legat de natura lui lisus 
Hristos, aceştia cred că Iisus este o creatură a lui Dumnezeu, ca atare a fost 
numai om şi a murit ca oricare alt om. În limbaj esoteric, lisus este considerat 
avatarul altei personalități cu mare rang astral, care s-a întrupat prin animatorul 
său existenţial în lisus din Nazaret, dar care nu este adevăratul lisus biblic, ci 
doar sufletul întrupat în acesta. 

Legat de semnificația botezului, trebuie subliniat faptul că această practică 
ritualică, nu şi Taină, pentru iehovişti, îndeplinește mai mult o funcţie socială 
decât religioasă. Botezul este mijlocul prin intermediul căruia se realizează 
recunoaşterea celui botezat în fața comunităţii locale şi mondiale. Ca practică 
ritualică, botezul se face într-o apă curgătoare doar atunci când cel ce se botează 
conştientizează semnificația evenimentului religios. De aceea, botezul este 
considerat o „juruinţă”- în limbaj iehovist, adică un legământ față de Dumnezeu, 
având o altă semnificație decât cea a creștinilor tradiționali. Botezul are și o 
conotaţie socială şi chiar politică, astfel că orice manifestare de supunere, închinare 
în faţa altor organisme statale sau personale, decât comunitatea iehoviștilor prin 

diversele sale structuri naționale și internaționale, este considerată o încălcare a 
legământului prin botez, individul respectiv fiind excomunicat parțial până se 
călește pentru fapta comisă. 

Botezul reprezintă, în același timp, confirmarea în faţa examenului 
maturității şi responsabilităţi care îl are de trecut cel care urmează a fi confirmat 
de membri comunităţii. În acest sens, individul ce urmează a fi botezat este supus 
unei verificări amănunțite a cunoștințelor dogmei și doctrinei cultului, precum 
şi a atitudinii şi devotamentului faţă de această comunitate. Practică similară 
cu cea din lojele masonice unde accederea şi promovarea sunt condiționate de 
acest aspect. Trebuie menţionat faptul că practicarea botezului prin scufundarea 
în apă nu reprezintă spălarea păcatelor, chiar dacă vestimentația albă cu care 
sunt îmbrăcaţi cei ce se botează reprezintă simbolul purității, curăţeniei sufletești, 
ci legământul față de Iehova. O dată admis - confirmat în comunitate, martorul 
trebuie să se supună tuturor imperativelor dogmatice și doctrinare. În acest 
sens, un rol important în cadrul comunităţii este îndeplinit de membrii acesteia 
prin controlul social intercomunitar, care este un mecanism autoreglator, atât în 
plan local, cât şi internaţional. În scopul monitorizării se apelează la cele mai 
performante şi moderne tehnici prin care se realizează circulaţia informaţiilor, 
în acest mod fiind facilitat accesul informaţiilor asupra tuturor evenimentelor 
petrecute în plan național şi internațional. 

Referindu-ne la problematica reformei alimentare și sanitare trebuie 
evidențiat faptul că acest cult nu este atât de riguros precum sunt adepții cultului 
Adventist de ziua a șaptea şi în special adventiștii reformiști, care, aşa cum am 
arătat, ajung la subnutriţie şi malnutriție. Anumite precepte biblice şi doctrinare le 
interzic consumul de băuturi alcoolice, fiindu-le însă permis consumul de alcool, 
în special vinul, doar în cantități foarte reduse, recunoscând că vinul înveseleşte 
inima omului. O altă particularitate doctrinară şi ritualică este cea legată de post. 
Martorii lui Iehova nu sunt habotnici nici din acest punct de vedere, aceștia 
neținând aşa-numitele posturi de peste an şi nici pe cele prelungite. Ei țin doar 
aşa-numitele „posturi de prigoană”, în cazuri extreme, atunci când un frate de-al 
lor a fost prigonit, fiind o practică ritualică care se aseamănă mai mult cu greva 
foamei decât cu ceea ce este postul în adevăratul sens al cuvântului. 

Sub raport organizaţional, în cadrul comunităţii Martorilor lui Iehova există 
o structură şi o diviziune a muncii a membrilor comunităţii bine statuată. Unii 
sunt membri activi, între care fac parte cei cu propaganda, mai precis transportă 
informaţiile şi mesajele parvenite, fiind denumiți servi de cult (cei din cadrul 
comunității locale) și servi de circuit pentru transmiterea informației în alte 
comunități (localităţi), iar alții sunt membri pasivi, cei cu o pregătire la limită, şi 
care nu pot interpreta sau face anumite asociaţii de ordin doctrinar. 

Din perspectiva activismului şi a implicării membrilor în activitățile 
organizației Martorii lui Iehova trebuie subliniat faptul că aceştia sunt foarte activi 

şi fideli în transmiterea informaţiilor primite din afară, precum şi în păstrarea 
secretului conţinut în aceste informaţii. De aceea, cu asemenea responsabilități 
nu sunt investiţi decât cei mai fideli membri, verificaţi în prealabil de cei care se 
ocupă cu selecția şi promovarea în ierarhia organizaţiei, cultul având o structură 
ierarhică stratificată, accesul la funcţii ierarhice fiind relativ limitat. Din aceeaşi 
perspectivă organizațională mai trebuie menţionat faptul că organizațiile locale 
au un lider local şi conducători internaţionali care își au sediul central la New 
York, în cartierul Brooklin. 

Revenind la aspectele ritualice, vom face precizarea că Marorii lui lehova 
nu recunosc şi nici nu țin sărbători religioase în mod tradițional, după cum 
sărbătoresc creştinii din alte culte religioase. Un fel de simulacru l-ar reprezenta 
ținerea într-un mod specific al Paştelor, ceremonialul petrecându-se la asfințitul 
soarelui, în prezenţa a circa 30-40 de martori, unde se consumă vin cu azimă, 
în cantități foarte mici, „în mod simbolic”, şi nu ca Taină a Euharistiei. În acest 
timp se citesc şi interpretează versete din Biblie, sau se cântă „Imnurile zorilor 
mileniului”. 

Fiind una dintre cele mai fidele grupări religioase care promovează cultul 
milenist, adică împărăția lui Hristos de o mie de ani, aceştia se consideră că 
sunt singurii care „cunosc” cu exactitate data venirii pentru a doua oară a 
Mântuitorului pe pământ, prognozând în acest sens mai multe date arbitrare, care 
nu au corespuns realităţii, fiind într-o continuă espectativă, asemenea celorlalte 
culte mileniste. 

Am insistat atât de mult asupra acestei organizaţii, întrucât prezenţa ei 
se face tot mai mult resimţită în țara noastră, intensificându-şi activitatea de 
prozelitism în toate comunitățile umane, arătându-şi doar fața cea curată, nu şi 
pe cealaltă murdară, ca să nu spunem falsă. Pentru noi a prezentat un interes 
deosebit întrucât m-am născut în județul cu localităţi în care s-au concentrat cei 
mai mulți martori, unde prozelitismul este foarte evident. 

Un caz concret al acelor vremuri în care am efectuat cercetarea, a fost 
localitatea Valea Largă, judeţul Mureş, localitate rurală unde erau concentrați 
cei mai mulți iehovişti, din Europa, totalizând un procent de aproximativ 17% 
din populaţia localităţii respective. Într-un asemenea context demografic şi 
religios, între anii 1950-1951, această localitate s-a constituit în centru naţional 
al Martorilor lui lehova, conducătorul comunităţii fiind un localnic, loan Piper. 
Menţionăm faptul că pentru prima dată secta (cum era cunoscută) pătrunde în 
țară prin intermediul unui emigrant maghiar în SUA, Szabo Carol, originar din 
localitatea Sărăţeni, de lângă Sovata, judeţul Mureş, astfel că judeţul Mureş 
se poate constitui într-o pepinieră a Martorilor lui Iehova, care se organizează 
mult mai bine mai târziu, populând la început localităţi în care conviețuiau mai 
mult etnici maghiari, cum ar fi cele aşezate pe Valea Nirajului, între Sovata și 
Târgu-Mureş. 

În anul 1920, un român emigrant în SUA, pe nume loan Sima, este trimis în 
România ca să organizeze această comunitate restrânsă, la început în localităţile 
cu populaţie de etnie maghiară. După unele eşecuri şi a conştientizării scopului 
real al acestei grupări religioase, în anul 1927 părăseşte secta demascându-i 
planurile subversive, străine religiei. Astfel, conducerea sectei este preluată de 
unii etnici unguri, iar mai târziu de loan Piper, în Valea Largă, şi Albu Pamfil, 
în București. 

În anii comunismului, activitatea Martorilor, cu regim de sectă, se 
desfășoară în clandestinitate, fiind hărțuiți de organele opresive ale statului. 
Astfel, la nivelul fiecărui inspectorat judeţean al securității existau ofiţeri care 
aveau atribuţii specifice în acest sens, iar din partea Departamentului cultelor, aşa 
numiții inspectorii (roşii, după cum erau denumiți) care monitorizau fenomenul 
sectant, în deplină colaborare cu reprezentanţii organelor represive. 

Cu toate acestea fenomenul a luat amploare, intensificându-se mult în 
anii democraţiei, când libertatea de credință şi de gândire au devenit nelimitate, 
şi când, aşa cum se știe, această grupare a devenit organizaţie cu statut legal 
bine consolidat, fără nicio îngrădire doctrinară şi ritualică, activitatea lor fiind 
recunoscută în termenii libertăţii şi legalităţii manifestării acestui cult religios. 


VII.13. NAZARENII SAU NAZARINENII 


Așa cum uşor se poate deduce, acest nume dat grupării religioase la care 
facem referință este asociat localităţii biblice unde a copilărit lisus Hristos, în 
coroborare cu prenumele acordat Mântuitorului de lisus Nazarineanul, după 
localitatea Nazaret. De aceea, membri acestei grupări se considerau drept urmași 
ai lui lisus Hristos Nazarineanul. Doctrina care a fundamentat această sectă, 
cum este considerată, precum și dogmele şi ritualurile acesteia, împrumutate de 
la creștinismul primitiv şi protestantism, le conferă membrilor săi denumirea 
de pocăiţi, cum sunt de altfel numiţi majoritatea adepților cultelor protestante şi 
neoprotestante. Denumire acordată datorită faptului că aceștia consideră pocăința 
ca a fi temeiul mântuirii, numai ei făcând adevărata pocăință, nu şi celelalte culte 
sau secte religioase. 

Întemeietorul doctrinei acestei grupări religioase este considerat a fi fostul 
pastor calvin elveţian, Samuel Frohlich, descendent al unei familii de calvinişti 
săraci. După ce îşi petrece tinerețea într-un mod care nu prevestea o asemenea 
ascensiune în ierarhia religioasă, chiar în pofida faptului că a urmat studii 
teologice calviniste, în urma unei pretinse revelații în care i s-a arătat Dumnezeu, 
îndemnându-l la o viaţă mai creştinească, petrecută cu ocazia sărbătoririi Paștelor, 
în anul 1825, trece la o viață religioasă austeră de pastor calvin, fiind iubit și 
apreciat de credincioșii care participau la serviciul religios prestat de acesta. La 
început inserează în predicile sale elemente cu caracter baptist, ulterior, chiar 

declarându-și simpatia faţă de doctrina baptistă, pe față, fără nicio reţinere, ceea 
ce i-a atras excluderea din comunitatea calvinistă şi din funcția de pastor calvin. 

Prima grupare nazareană s-a constituit în anul 1832, cu contribuţia 
nemijlocită a fostului pastor baptist, de orientare calvinistă, împreună cu alți 
38 de aderenţi care, în urma botezului prin scufundare primit de la Samuel, 
au constituit acea numită „sfântă comună”, (die heilige Gemeinde), denumită 
„Comuna nazareană”. Din Elveţia, secta se extinde la început în Ungaria, în anul 
1910, urmând pe urmă judeţele vestice din Ardeal, cum ar fi Aradul şi Bihorul, în 
primul rând la populația etnică maghiară, cum s-a întâmplat și cu celelalte secte 
religioase. Numărul lor este în continuă scădere naturală, neprezentând nicio 
ameninţare din punctul de vedere al prozelitismului, nefiind deci o sectă prolifică. 

Sub raport dogmatic și doctrinar, învățătura nazarineană seamănă din multe 
puncte de vedere cu cea a baptiştilor, după cum am arătat, secta fiind întemeiată 
de un pastor baptist. Caracteristicile doctrinare principale ce o deosebesc de 
cultul baptist sunt: 

a) propovăduirea mileniului, similar adventiștilor, martorilor lui Iehova- 
russeliştilor şi penticostalilor, toate fiind considerate culte mileniste; 

b) neadmiterea jurământului, fiind îndestulătoare făgăduinţa fără jurământ; 

c) neîngăduinţa de a utiliza armamentul în război şi de a satisface serviciul 
militar (nemaifiind cazul în prezent la noi); 

d) imposibilitatea de a mai păcătui după botez; 

e) neprimirea din nou în comunitate a celor ce au fost excluşi; 

f) comunitatea nazareană nu dispune de predicatori aleși, fiecare putând 
predica, în măsura în care este iluminat de Duhul Sfânt; 

g) stratificarea membrilor comunităţii prin existența celor două categorii 
de credincioşi: „prietenii şi prietenele”, pe de o parte, care sunt aderenţii încă 
nebotezaţi ai sectei, și categoria „fraţilor şi surorilor”, adică aderenţii botezați, 
care promovează relații cu caracter informal mai ridicat decât cei din prima 
categorie, adresându-se între ei prin persoana a doua singular; 

h) rigoare în ceea ce priveşte viaţa privată şi interdicțiile imperative ale 
dogmelor și doctrinei acestei grupări religioase. 

Fiind o grupare religioasă milenistă, adepţii săi cred în venirea a doua oară 
a lui lisus Hristos şi a împărăției de 1000 de ani, precum şi în împlinirea judecății 
neînduplecate a Mântuitorului asupra păcătoşilor. Propovăduiesc „neîmpotrivirea 
la rău”, înțelegând prin această practică transpunerea într-o stare de pasivitate 
faţă de toate problemele şi frământările majore din viaţa şi activitatea cotidiană. 

O trăsătură caracteristică a acestei grupări religioase interzise de statul 
român ar fi cea legată de propaganda religioasă prin care promovează misticismul 
exacerbat, pretinsul scop al adepților acestei secte fiind înlăturarea răului din 
lume şi câştigarea fericirii. 

De o mare importanţă la această grupare anarhică este conţinutul politic 
al celor propagate. Ei nu recunosc puterea de stat, răspândind concepţia în 
conformitate cu care toate instituțiile statului sunt lăcașuri ale antihristului. 
Nici şcoala nu este privită cu ochi buni, deoarece este o instituție care desparte 
credința de om şi societate, învățând copii să nu creadă în Dumnezeu, mai ales 
prin teoriile materialiste şi evoluționiste. De asemenea, imperativele dogmatice 
le interzic exercitarea serviciului militar şi alte activităţi politice şi sociale cu 
caracter civic. 

Pentru membri acestei secte este interzisă orice distracție, purtarea 
vestimentaţiei de culoare deschisă, chiar şi zâmbetul. Din fericire este o grupare 
fără accente de revitalizare, pe cale de dispariție, locul ei fiind preluată de alte 
grupări moderne, de cele mai mult ori anarhice, care îmbină mesajul religios cu 
cel științific, după cum vom vedea din analiza întreprinsă în continuare. 


VII.14. GRUPĂRI RELIGIOASE ANARHICE 


Secerătorii 

Este o grupare religioasă mai puţin cunoscută care a pătruns în ţară tot prin 
filiera unor emigranți maghiari. Cel care a răspândit această sectă în România este 
Alexandru Török, un ungur din Budapesta, care la început a propovăduit doctrina 
baptistă şi adventistă, urmărind unificarea tuturor acestor grupări religioase 
sectariste în una singură care să se numească „Secerătorul”. Întemeierea biblică 
a acestei secte se găseşte în Ioan (4:37), unde potrivit cuvintelor evanghelistului: 
„Altul este cel ce seamănă şi altul cel ce seceră.” Fără rezultatele scontate, în 
anul 1924 întemeietorul acestei mişcări se reîntoarce în Budapesta, revenind la 
meseria de rotar, meserie pe care a practicat-o înainte de a se dedica studiilor şi 
propagandei Bibliei. 

Inochentiștii 

Aceştia îşi au originea de la călugărul Inochentie (pe numele lui adevărat 
loan Levizor), un moldovean născut în judeţul Soroca, în anul 1873, secta datând 
istoric din anul 1910. Fiind foarte influențată de ortodoxism, fiind educat în spirit 
ortodox prin mănăstirile pe care le-a frecventat în scop educațional, după aceste 
peregrinări prin mănăstirile rusești şi moldoveneşti, Inochentie se reîntoarce în 
Basarabia unde este hirotonit ca diacon şi, ulterior, preot la Balta, unde ținea 
slujbele în limba română, fiind foarte apreciat şi ascultat de românii de dincolo 
de Prut. Succesul lui printre enoriașii români l-a făcut pe arhiepiscopul Serafim 
al Chișinăului să-l trimită într-un loc izolat unde să nu mai aibă posibilitatea de a 
predica în limba română, undeva la o mănăstire din Basarabia de lângă Cetatea 
Albă - Ismail. 

Inochentismul a pătruns la noi la început în fostele judeţe Fălciu, Tutova, 
Cuvurlui şi chiar în Bucureşti, unde a încercat să negocieze cu liderii mișcării 

tudoriştilor, în mod deosebit cu Tudor Popescu şi Dumitru Cornilescu, unul 
dintre traducătorii Bibliei. 

Inochentiștii nu au un principiu de credinţă sau o doctrină bine sistematizată, 
ceea ce îi predispune mai mult spre un misticism religios exacerbat, comun cu 
fanatismul, decât spre o fundamentare dogmatică şi doctrinară specifică unui 
cult religios. Ceea ce propagau inochentiştii avea un caracter eshatologic, 
adică doctrine şi idei legate de sfârşitul lumii. După Inochentie acest sfârşit era 
programat pentru anul 1913, el fiind trimis de stareţul de mare faimă și influență 
printre credincioşii creştini ortodocşi, Teodosie, ca să-i pregătească pe aceştia în 
vedera iminentului sfârșit. Pe cei necăsătoriți îi îndemna să nu se căsătorească, 
pe cei căsătoriţi, să nu facă copii, iar pe bătrânii bolnavi, să se ungă cu untdelemn 
din candela de la mormântul lui Teodosie. 

Rătăcirile adepților acestei grupări religioase anarhice sunt comune cu 
fanatismul şi iraționalismul. S-a ajuns până acolo încât să-l interpreteze şi să-l 
recunoască pe Inochentie ca a fi un mare sfânt sau mare proroc (Sfântul Ilie 
întrupat), sau chiar Hristosul creştin, superior lui lisus Hristos al iudeilor. 

Printre ideile care au menţinut această grupare religioasă anarhică, 
anticreştină, mai relevante ar fi: 

a) Există un Duh Sfânt masculin care este Inochentie şi unul feminin, care 
este sora acestuia; 

b) Omul trebuie să păcătuiască pentru ca apoi să aibă motiv întemeiat 
pentru a se pocăi și a fi iertat de Dumnezeu; 

c) Sfinții Arhangheli Mihail, Gavril, Rafail şi alții se întrupează în frați 
predicatori; 

d) Viaţa membrilor sectei este în comun, iar ei se numesc „frați”; 

e) Cultul și credinţa nu este unitară, chiar în ciuda faptului că se originează 
în ortodoxismul slavon. 

Printre aceștia se regăsesc asemenea habotnici şi fanatici care recurg la 
practici primitive specifice asceţilor, comportându-se în mod exagerat din 
perspectiva dogmelor și ritualurilor religioase, ajungând la autofiagelări sau orgii, 
specifice perioadei primitive a unor grupări desprinse din creştinismul primitiv, 
puternic influențate de păgânism care cultiva acest spirit hedonic; 

f). Sunt împotriva calendarului nou, respectându-l pe cel vechi, decalat cu 
două săptămâni, astfel că sărbătoarea Crăciunului are loc începând cu data de 7 
ianuarie, iar Anul Nou, în urmă cu 14 zile. 

Am prezentat această sectă nu datorită pericolului ei social, ci mai mult 
pentru a se vedea cât de fanatici au putut fi unii credincioși habotnici, până în a se 
crede că un simplu om poate fi sinonim cu unii proroci sau chiar cu lisus Hristos. 

O asemenea stare de fapt ridică multe întrebări legate de credinţa religioasă, 
care aşa cum ne putem da seama, dacă nu este cultivată, chiar raționalizată poate 
deveni o „buruiană otrăvitoare” pe un ogor necultivat. Din păcate asemenea 

buruieni s-au cultivat, toate aceste grupări religioase crescând pe un sol fertil 
însămânțat cu semințe netratate, devenind neghina ce-și aşteaptă secerătorii, ca 
să ne exprimăm în termeni noutestamentari 

Tudoriștii 

Şi această grupare, ca şi celelalte două, se desprinde din cultul ortodox, 
sau cel puțin au avut întemeietori ce aparțineau acestui cult, cum a fost şi Tudor 
Popescu, un fost preot ortodox care își avea parohia la Biserica „Sfântul Ştefan” 
din București, denumită şi „Cuibul de Barză”, după care şi-a luat numele această 
sectă. Prima rătăcire a acestui preot ortodox zelos în credinţa ortodoxă a fost legată 
de cultul sfinților, urmând altele mai ales după ce se întâlneşte cu ierodiaconul 
Dumitru Cornilescu, molipsit de protestantism, şi cu Inochentie, toţi trei punând 
la cale unirea acestor grupări religioase anarhice. De aceea, doctrina tudoriștilor 
este impregnată cu foarte multe elemente protestantiste, fără a avea ceva nou şi 
original. 

De remarcat că această sectă este prima care s-a desprins pe teritoriul 
României din Biserica Ortodoxă, urmând Oastea Domnului, ca reacție de protest 
pentru lipsa de vigilenţă a liderilor ortodocşi în raport cu valul protestantist şi 
neoprotestantist ce pătrundea peste credinţa ortodoxă. Mai sunt și alte nuclee 
contestatare, cum ar fi: Turma lui Ilie, Mişcarea vladimiristă, Lucrarea lui taica 
Visarion lugulescu, Pseudo-isihaştii lui Ghelasie, Sfânta treime de la Cocoșu, 
Noul Ierusalim de la Pucioasă, mişcări care au încercat să paraziteze Biserica 
Ortodoxă, dar care nu s-au bucurat de succes, fiindu-le deconspirat scopul şi 
intenţiile nedeclarate, departe de cele sfinte şi cu atât mai puţin transcendente. 

Spiritiştii 

Denumirea acestei grupări derivă de la practicile membrilor sectei, aceea 
a comunicării cu unele spirite-suflete ale morților. Ca şi teosofii, această grupare 
reunește în plan doctrinar misticismul unor filosofii orientale cu unele capacități 
paranormale ale membrilor săi, fiind o sectă anticreştină, mai mult de tip esoteric 
decât de natură religioasă creştină, după cum se autorevendică. Aceste practici 
sunt preluate din Vechiul Testament, cum ar fi cele regăsite în I Regi (28:7-20); 
IV Regi (21:6), unde se face referință la Saul, care a comunicat cu vrăjitoarea 
din Endor. Asemenea practici vrăjitoreşti erau interzise, fiind considerate a fi 
contrare religiei date de Dumnezeu. 

Spiritismul s-a practicat chiar și în primele veacuri ale creştinismului, 
începând cu Simon Magul (Fapte 8:9) şi vrăjitorul Elima (Fapte 13:8). 

Deşi spiritismul nu este în „spiritul” doctrinei ortodoxe, sunt relativ mulți 
creștini care s-au molipsit de această sectă interzisă. Un caz devenit deja celebru 
prin mediatizarea sa este cel al comunicării lui B.P. Hașdeu cu fiica sa Iulia, 
prematur dispărută dintre cei vii. 

Spiritismul modern îşi are începuturile în America de Nord, începând cu 
anul 1846, în orășelul Hydesville din statul New York, unde în locuinţa unui 

cetățean pe nume Weckman, au început să se audă pocnituri misterioase în 
mobilă, uși, pereţi, ceea ce l-a făcut pe respectivul proprietar al imobilului în 
cauză să se mute din locuinţă, aici mutându-se familia Fox care s-a confruntat cu 
acelaşi fenomen. Aceste pocnituri au continuat până când noii locatari au intrat în 
comunicare cu acel spirit, care prin intermediul loviturilor le transmitea tot felul 
de mesaje. Apoi fetele familiei Fox s-au mutat la New York, într-o locuință mai 
încăpătoare, unde a continuat comunicarea cu spiritele, servind ca medii între 
spiritele celor decedați și indivizii care doreau să comunice cu aceste spirite. 

Cel care a fundamentat doctrina grupării spiritiste este juristul şi medicul 
Hippolyte de Nisard Rivail, cunoscut sub pseudonimul Allan Cardec. Tot el este 
şi autorul cărții „Le livre des esprits”, carte considerată drept biblia spiritiştilor. 
Cu toate că nu există o doctrină unitară a acestora, sunt unele puncte comune, 
cum ar fi: 

a) Dumnezeu este mărginit; El şi-a primit existența din haos, ca atare nu 
este emergent infinitului - din eternitate, fiind considerat de spiritişti ca a fi spirit, 
mai concret, o asociaţie infinită de spirite divine, devenite perfecte printr-o lungă 
evoluţie, toate luând formă sferică, cea mai desăvârșită formă din univers; 

b) Mai sunt şi alți dumnezei, inferiori şi subordonați Dumnezeului suprem, 
aceştia fiind mai mari decât îngerii care fac parte din creaţia nevăzută. Teză 
sinonimă cu cea a esoteriştilor care consideră că există mai multe universuri 
şi implicit mai mulți dumnezeii cosmogonici. După acesta fiecare soare, sistem 
planetar și planetă îşi are dumnezeul lor propriu, doar unul singur fiind Dumnezeul 
creator, ceilalți fiind creaţi, deci cu un statut divin inferior, acela de zeu, după cum 
este cunoscut în politeism. Dumnezeul suprem nu este atotștiutor-omniștient, 
întrucât El depinde de informaţiile primite de ceilalți dumnezei inferiori, pe calea 
undelor, pe care și aceştia le-au primit de la alte spirite mai desăvârșite; 

c) Există mai multe Sfinte Treimi. Una este denumită treimea centrală, 
superioară celorlalte, care îl are în centru pe Dumnezeu central, pe cel solar 
şi pe cel planetar. Alta este treimea solară, inferioară celei centrale, iar alta 
este planetară, inferioară celorlalte două. După spiritiști toate forțele din lume 
lucrează treimic, deoarece forța treimică, pozitivă, negativă şi neutră este 
întâlnită peste tot; 

d) Dumnezeu este numai un arhitect, şi nu un creator al lumii. Teză de 
origine francmasonică, în conformitate cu care lumea nu este creată din nimic, 
ci este făcută din ceva ce a existat dinainte, şi care în ultimă analiză este aceeaşi 
cu Dumnezeu. Din acel ceva Dumnezeu a format o materie vie - primul eter sau 
fluid, din această materie derivând apoi toate câte există în lume; 

e) Din acest eter au fost formate spiritele, care evoluează prin reîncarnări 
şi apoi prin evoluţie spirituală, cum evoluează îngerii, până când vor ajunge 
dumnezei. Pe toate corpurile cerești există spirite: pe unele sunt mai mult evoluate, 
iar pe altele mai puţin evoluate, astfel că cele mai dezvoltate se pot reîntrupa între 
oameni, pentru a grăbi evoluția acestora; 

f) Spiritiştii acceptă patru universuri care se rotesc în jurul sferei divine 
centrale, formând în jurul acesteia o cruce. Aceste universuri sunt despărțite 
unul de altul printr-o materie fluidică, fiind create de Dumnezeu din substanță 
preexistentă, din El însuși. Dumnezeu creează şi astăzi, nu însă direct, ci prin 
mijlocirea spiritelor superioare. Atunci când crează suferă şi El pentru că nu 
există creație fără durere; 

g) Acceptă providenţa divină care este considerată indirectă; 

h) lisus Hristos este considerat un spirit superior şi dumnezeul nostru 
solar, treaptă la care a ajuns prin evoluție. Spiritiștii resping Mântuirea realizată 
de Dumnezeu prin Hristos, întrucât fiecare om trebuie să-şi ispăşească singur 
păcatele sale, după dreptate, sau după legea talionului, lege specifică în Vechiul 
Testament la evrei; 

i) Biserica nu este infailibilă, greşind de multe ori după spiritişti, şi ca 
atare nu poate să mântuiască pe nimeni prin taine sau prin altceva, mântuirea 
făcându-se prin întrupări și evoluție; 

j) Duhul omului, creat de Dumnezeu, a trecut prin pietre, plante şi animale, 
până a devenit duh uman, care apoi a trecut prin mai multe forme, până a ajuns 
la forma de om. 

Aşa cum se poate observa, spiritiştii pun un mare accent pe spirit, astfel 
din acesta desprinzându-se perispiritul care este compus din două corpuri: unul 
astral şi altul mintal. 

Corpul astral sau fizic este, de asemenea, format din două părți: una 
cărnoasă şi alta eterică, numită și dublul eteric, fiind invizibil ochiului fizic, dar 
vizibil vederii astrale, calitate senzorială pe care o deţin unele persoane, cele care 
percep aura omului sau corpul astral; 

k) Moartea este mutarea spiritului din trup împreună cu perispiritul, 
astfel că odată despărțit de trup, spiritul este dus până acolo unde sunt şi alte 
spirite asemănătoare cu acesta din punct de vedere moral şi intelectual. Ele pot 
comunica cu cei de pe pământ şi pot să-i influenţeze pe pământenii vii. Unele sunt 
considerate spirite bune, cum sunt îngerii păzitori, iar altele rele, cum sunt dracii- 
demonii, care și ei sunt de mai multe feluri; 

D După o anumită perioadă de timp, spiritul se reîncarnează spre a se 
purifica şi evolua. Reîncarnarea, precum şi locul, familia, starea, sexul şi alte 
condiţii ale reîncarnării sunt hotărâte de spiritele superioare, tot de acestea fiind 
hotărâte şi durata vieţii şi întâmplările din ea, în conformitate cu faptele lui 
săvârşite în viaţa dinainte, în scopul ispăşirii şi al evoluării; 

m) Spiritiştii nu au temple sau case pentru cult, întâlnirile fiind sporadice 
în raport cu nevoile comunicării spiritiste. 

Din cele prezentate rezultă caracterul sincretic şi polimorf al acestei secte, 
care nici pe departe nu poate fi considerată creştină întrucât nu se întemeiază pe 
creştinism, ci se constituie într-un amalgam de teze budiste, deiste, politeiste, 
panteiste, esoterice și gnostice, străine în mare parte creştinismului, pe care chiar 

dacă nu-l respinge de facto, îl utilizează în scop protector şi valorizator pentru ei 
şi nu pentru creştini şi creştinism. 

Stiliștii 

Este acea grupare religioasă care şi-a luat numele de la îndreptarea 
calendarului iulian, devenit calendar de stil nou sau gregorian, când datele şi 
evenimentele erau decalate cu două săptămâni. Astfel s-a considerat că prin 
rămânerea în urmă a calendarului de la 21 la 8 martie se încalcă rânduiala stabilită 
de Sinodul ecumenic de la Niccea, unde s-a hotărât de către Sfinții Părinţi să 
îndrepte calendarul iulian şi să aducă Echinocţiul de la 8 martie la 21 martie, cum 
este în prezent după această schimbare. 

Astfel, în anul 1924, la 10 martie au îndreptat calendarul Patriarhia 
ecumenică de Constantinopol şi Biserica Greciei, de unde şi denumirea de 
calendar Gregorian. Apoi, pe rând, Patriarhia Alexandriei, Patriarhia Antiohiei, 
în acelaşi an, în octombrie, a îndreptat calendarul și Biserica Ortodoxă Română, 
socotind ziua de 1 octombrie drept 14 octombrie, sărind peste cele 13 zile cu care 
rămăsese în urmă calendarul iulian, de la Sinodul nicenian. 

Trebuie subliniat faptul că Paştele îl sărbătorim după calendarul vechi din 
celelalte ţări, care nu au îndreptat calendarul, precum Biserica Rusă, Biserica 
Ierusalimului, Biserica Serbiei ş.a. 

Aceste Biserici nu au trecut la îndreptarea calendarului vechi, după cum a 
fost înțelegerea tuturor Bisericilor Ortodoxe la Constantinopol, din anul 1923, şi 
de la Consfătuirea panortodoxă, din anul 1948, ţinută la Moscova, care au ajuns 
la înţelegere în această privinţă, hotărând în mod obligatoriu ca reprezentanţii 
clerului și credincioșii din fiecare țară ortodoxă să țină stilul bisericesc local pe 
teritoriul unde se găsesc. 

Biserica Ortodoxă Română prăznuieşte din anul 1954 toate sărbătorile de 
peste an după calendarul îndreptat, adică pe stil nou. 

Acestea sunt amănunte legate de denumirea sectei, nu şi de particularitățile 
doctrinare care scot gruparea în afara legii. Ori, se ştie că de mai mult de 60 de 
ani stiliști utilizează orice taină şi orice sfințire în bisericile lor fără arhiereu 
şi fără ierarhie. Ca atare, dacă ei nu au ierarhi, nici preoții lor nu se pot numi 
preoți, şi nici pretinsa lor biserică să se numească Biserică în sens creștinesc. 
Aceasta deoarece unde nu există ierarhie și arhiereu, nu există nici sfințenie și nici 
mântuire, fiindcă izvorul tuturor sfințirilor şi darurilor vine numai prin arhiereu. 

Depășind asemenea inadvertenţe cu caracter organizațional vom prezenta 
în continuare care sunt principalele abateri de la cultul creștin tradițional: 

a) Nu ascultă şi nici nu se supun Patriarhiei Ecumenice din Constantinopol, 
din anul 1923, care a hotărât îndreptarea calendarului vechi, și nici Patriarhiei din 
Ierusalim, sau la noi, de Sinodul Bisericii Ortodoxe Române; 

b) Consideră calendarul vechi ca a fi sfânt, făcând din aceasta o dogmă; 

c) Preoţii lor, precum şi creștinii conduşi de ei se depărtează de la slujirea și 
împărtășirea cu preoții şi ierarhii noştri, din ură, mândrie, răzvrătire şi neascultare; 

d) Botează şi cunună a doua oară, săvârşind o mare erezie şi greşeală 
dogmatică; Stiliştii nu deţin Sfântul şi Marele Mir, de aceea atunci când botează 
copiii îi ung cu untdelemn, falsificând botezul; 

e) Au rupt legătura duhovnicească cu ierarhia canonică a Bisericii Ortodoxe 
Române; 

f) Hulesc şi defaimă patriarhii, episcopii și preoţii Bisericii care ţin stilul 
nou, numindu-i catolici, lipsiţi de har, sau chiar eretici; 

g) Se duc prin sate străine şi fac slujbe pe ascuns, fără să ţină seama de 
aprobarea episcopului locului şi a parohului din acele parohii. 

Pentru toate aceste abateri, stiliștii sunt consideraţi schismatici, adică 
dezbinați de Biserica Ortodoxă, întrucât au călcat legile bisericești administrative, 
organizându-şi structuri religioase proprii fără aprobarea Sfântului Sinod. 

Pe fondul acestui refuz calendaristic a ortodocșilor de rit vechi s-a desprins 
o altă grupare disidentă, denumită Biserica KGB, şi asupra căreia vom insista în 
altă secvenţă a lucrării, informaţiile de care dispunem fiind de ordin jurnalistic 
(ziarul „Ziua”, 17 aprilie 2006 şi 13 septembrie 2007). 


Concluzii 

Demersul analitic întreprins asupra acestor grupări religioase desprinse 
din cadrul creștinismului, în mod deosebit din cadrul Bisericii Romano-Catolice, 
legat de această problematică religioasă, ne permite desprinderea unor concluzii 
cu caracter mai general, dar şi particular, cum ar fi: 

1. Toate grupările desprinse au ca substrat motivaţional anumite limite de 
ordin doctrinar în raport cu cultul din care s-a desprins, coroborat cu tendinţa de 
ascensiune în plan social şi spiritual a liderilor acestor mişcări protestatare; 

2. Mişcarea de protest a reprezentanților acestor grupări a fost stimulată 
în cele mai multe situaţii de factori socio-economici şi spirituali, convergenți 
intereselor acestor liderii, ca urmare a manipulării membrilor acestor grupări, 
care în majoritatea cazurilor nu dispun de suficient discernământ pentru a-şi putea 
da seama de natura adevărului propovăduit şi de contradicţiile existente între 
spiritul religiei creștine şi scopul urmărit de către acești „făuritori“ de religie; 

3. În cele mai multe situaţii liderii religioși nu dispun de pregătirea teologică 
necesară interpretării Sfintei Scripturi, refuzând celelalte scrieri din Sfânta 
Tradiţie, autorevendicându-se ca unici cunoscători ai adevărului biblic, fenomen 
cunoscut sub numele de grupări gnostice sau martori spirituali ai Mântuitorului. 

Astfel, se erijează în depozitari ai adevărului absolut fiind foarte limitați 
sub raport spiritual. Sub raport motivaţional predomină banul şi spiritul. Aceasta 
explică faptul că cele mai multe grupări anarhice au apărut şi se perpetuează în 
țara tuturor posibilităților, adică în SUA, de unde prin intermediul emigranților 
au pătruns şi în Europa, şi cu precădere în România, mai ales în Transilvania; 

4. Ceea ce caracterizează în mod deosebit această mişcare protestantă şi 
neoprotestantă nu este inovaţia doctrinară, care în cele mi multe ori s-a conceput 
prin atitudini nihiliste şi exclusiviste, ci aspectul ritualic al grupării respective, 

care se distinge față de o altă grupare prin practica ritualică legată mai ales de 
botez şi de negarea Tainelor ce menţin vie Biserica Creştină. 

Obiectul acestor grupări îl constituie refuzul unor dogme, doctrine și 
valori spirituale ale religiei tradiționale creştine, unii lideri considerându-se 
oameni aleși, superiori celor educați în acest scop, superioritate exprimată prin 
habotnicism și intoleranță, şi nu prin profunzimea interpretării textului biblic, ca 
unică sursă dogmatică şi doctrinară a acestor grupări religioase; 

5. Nota comună a tuturor acestor mişcări este interesul de grup şi al liderilor 
acestora, în defavoarea interesului comun, în favoarea unei credinţe unice, precum 
unic este Dumnezeu şi Fiul Său lisus Hristos. Cel care ne-a transmis adevărul 
revelat prin intermediul scrierilor Noului Testament, multe dintre adevăruri fiind 
anticipate în Vechiul Testament, împreună formând un corp spiritual unitar, 
putând fi evaluat ca „program ideologic” şi spiritual ce fundamentează religia 
creștină, în ultimă instanţă, gândirea şi devenirea umană. 

În concluzie, pe acest fond al sincretismului şi polimorfismului religiei 
creștine, creştinismul se poate constitui într-o premisă a algoritmului globalizării 
spirituale, proces care utilizează religia mai mult ca mijloc şi în mai mică măsură 
ca scop. Aceasta presupune ca religia să nu se mai constituie în mijloc, şi cu atât 
mai puţin să se bazeze pe miracole, misticism şi enigme, nu de puţine ori de 
ordin conspirativ ci să fie deschisă şi cunoscută de credincioși, devenind un mod 
esenţial, imanent realităţii ontice în care am ființat şi transcendent, cu finalitatea 
noastră pe fondul ascensiunii morale şi spirituale, configurată de creator spre 
îndumnezeire, după chipul şi asemănarea Creatorului. 

VIIL.1. FORME ALE MIȘCĂRII RELIGIOASE 
CONTEMPORANE 


Schimbările şi reînnoirile sunt trăsături constante ale dinamicii religiei şi 
religiozităţii, care s-a perpetuat într-o formă sau alta de-a lungul istoriei până în 
zilele noastre, putând fi considerate drept caracteristici specifice ale societăţii 
şi speciei umane. Pe fondul idealurilor şi nemulțumirilor, uneori mai agresive, 
alteori mai moderate, s-au produs atitudini și reacţii contestatare în raport cu 
unele ideologii, dogme și doctrine religioase, care în concepția liderilor şi 
reformatorilor religioşi, ar subsuma adevărul absolut, ca adevăr imuabil și de a 
cărei apartenenţă se bucură în exclusivitate doar cei aleși de Dumnezeu. 

Dacă în trecutul mai mult sau mai puţin îndepărtat, se recurgea cu precădere 
la manipulare prin constrângere religioasă, prin mecanisme şi pârghii dintre cele 
mai puţin „ortodoxe”, în prezent predomină strategiile persuasive, apelându-se 
la „constrângere” prin informație şi discernământ spiritual (există şi excepții, 
prin fanatism religios, mai ales în cazul sectelor anarhice), şi nu la constrângere 
prin teama indusă și inoculată în subconștientul uman. Cu alte cuvinte, nu s-au 
schimbat decât mijloacele, nu şi scopul, care a rămas acelaşi: preluarea puterii 
şi privilegiilor emergente influenţei și dominării prin mecanismele religiei şi 
religiozităţii de către pretinşii aleși și reformatori ai spiritului religios. 

În acest mod, prin simbioza și coabitarea spirituală dintre filosofie, teologie, 
practicile cultice şi de natură psihoterapeutică au proliferat fel de fel de mișcări 
reformatoare şi inițiatice care au condus la o configuraţie spirituală polimorfă, 
în ultimă instanţă la un polimorfism religios confuz şi amalgamat. Vom analiza 
în continuare acele grupări spirituale şi religioase ce configurează mișcarea 
religioasă şi spirituală prezentă, făcând trimitere la cele mai diverse preocupări 
spirituale şi practic umane. 


VIII.1.1. Grupări religioase sincretice anticreștine 


Printre principalele forme ale mișcării contestatare ale religiei creștine 
şi în mod deosebit ale dogmei trinității, în prezent se alătură celorlalte mişcări 
protestatare inițiale şi grupările religioase sincretice, cum sunt cele pe care le 
vom evidenția în continuare. 

Teosofii 

Vom începe acest demers analitic cu teosofia şi adepții acestei grupări 
desprinse din rândul teologiei şi filosofiei, care nu trebuie percepută ca o 
amalgamare dintre cele două discipline, ci aşa cum am menţionat deja, ca o mişcare 
protestatară complementară. Denumirea grupării spirituale pretins-religioase, 
Teosofia, provine de la învățătura pe care o propovăduiesc şi de la care s-au 
inspirat, care nu ar fi nimic altceva decât înţelepciune divină, înţelepciune care 
nu este caracteristica oricărui individ, ci doar a unui grup restrâns de persoane, al 
celor aleşi şi inițiați în a înţelege aceste mistere ale universului. 

Este un curent spiritual foarte apropiat de cel gnostic şi esoteric, nu numai 
prin caracterul exclusivist şi discriminator, ci şi prin faptul că religia adevărată 
este negată, fiind un simulacru între religie şi filosofie, chiar denumirea grupării 
având o compoziţie sincretica. Nu se ştie unde s-au desprins primele nuclee ale 
teosofiei, adică a celor care puneau un mai mare accent pe capacitățile proprii de 
interpretare a marilor probleme filosofice şi religioase, dincolo de ceea ce acceptă 
teologia prin revelaţie sau inspirație divină. 

Cert este că în Europa, teosofia apare în anul 1875, datorită unei emigrante 
rusoaice în SUA, pe numele ei Helena Petrovna Blavatski, o femeie de moravuri 
uşoare, conştientă de păcatele sale ca şi femeia samariteană care a purtat dialogul 
cu lisus. Astfel, după cartea scrisă de ea, „Doctrina secretă”, care avea să devină 
fundamentul ideologic al acestei grupări, se înființează la New York această 
societate teosofică, în care, aşa cum vom vedea, îşi are rădăcinile şi gruparea 
New Age. Ulterior, pleacă în India pentru specializare, convertind la mișcarea 
teosofică un mare bogătaş, după a cărui deces îi rămâne drept moştenire grupării 
o mare avere, cu ajutorul căreia ea putut să se dezvolte şi să se extindă în acelaşi 
timp. 

La noi teosofia pătrunde, la fel ca şi meditaţia transcendentală, prin anumite 
centre teosofice înființate la București, Craiova şi Timişoara. În primul rând în 
mediile culte, la această societate neavând acces decât cei care înțelegeau mesajul 
transmis, foarte apropiat de cel al grupării Spiritiștilor. Mai relevante sunt ideile 
pe care le propagau, decât mişcarea în sine. Pentru relevanţa lor, şi mai ales pentru 
influenţa pe care au exercitat-o în cadrul unei alte mișcări moderne, „New Age”, 
le vom reproduce pe cele mai importante, cum ar fi: 

a) Promovarea principiului karmic, în conformitate cu care legea generală 
a naturii este legea karmei, pe baza căreia fiecare faptă are urmări, care devin 
cauze ale altor fapte sau activităţi, iar acestea la rândul lor devin iarăşi cauze ale 
altor fapte şi aşa mai departe, până ce urmează liniştea deplină în care încetează 
orice activitate; 

b) Sufletul după moarte se întrupează de mai multe ori spre a se curăța, până 
când ajunge desăvârşit şi egal cu Dumnezeu. Stare recunoscută în filosofia budistă 
ca starea de perfecțiune, denumită „Nirvana” sau suprema fericire, care constă 

în împreunarea sufletelor într-un tot unitar, în ceea ce se numeşte Dumnezeire. 
Reîncarnarea este necesară tuturor, în scopul purificării şi perfecționării, adică a 
ceea ce numesc creştinii mântuire şi îndumnezeire; 

c) Moartea nu este altceva decât trecerea sufletului dintr-un corp în altul, 
sau dintr-o viaţă în alta. În conformitate cu învățătura teosofică, atunci când omul 
moare sufletul părăsește corpul fizic și îmbracă un corp astral, apoi trece într-un 
corp mintal, luând o formă infinită, devenind astfel o ființă eterică, fără sex, 
precum îngerii; 

d) Tot ceea ce există, este presupus în mod necesar, căci evoluează spre 
bine; 

e) Nu există iad şi nici muncile iadului, iar mântuirea vine în mod necesar 
prin evoluţia sufletului pe parcursul vieților pe care le traversează până ce ajunge 
la nirvana-perfecțiune. După teosofi, iadul este reprezentat de suferinţele pe care 
le cunoaște omul de-a lungul evoluţiei sale în diferite vieți, pe care le parcurge 
spre perfecționare; 

f) Dumnezeu nu este transcendent, ci imanent, în natură, după celebra 
sintagmă panteistă a lui Spinosa - Deus in rei; 

g) Nu există îngeri răi sau diavoli. Mânia, invidia, răutatea, deşertăciunea, 
răzbunarea etc. sunt adevărații draci din noi, ca fantasme ale omului; alții nu 
există; 

h) lisus Hristos nu a fost Fiul lui Dumnezeu și nici Răscumpărătorul lumii, 
întrucât oamenii se răscumpără singuri, purificându-se prin reîncarnări. El a fost 
numai o pildă de perfecțiune; 

i) Fiecare epocă îşi are Mântuitorul ei propriu, potrivit cu gradul de 
civilizație şi de dezvoltare spirituală a epocii respective. Astfel a fost Budha 
în epoca lui, apoi lisus Hristos, iar acum, în epoca modernă, când doctrinele 
lui Budha şi Hristos au rămas neîndestulătoare, se cere un nou Mântuitor cu o 
doctrină mai potrivită nivelului intelectual al epocii, care în opinia teosofilor ar 
fi Krishnamurti; 

j) Orice religie, într-o oarecare măsură relativ mică, este expresia voinței 
lui Dumnezeu şi descoperă o oarecare parte de adevăr. Teosofia este adevărul 
curat şi întreg, similar esoteriştilor şi gnosticilor, care sunt singurii care dețin 
adevărul prin intermediul comunicării astrale; 

k) Lumea aceasta va trece printr-o prefacere cosmică, transformându-se 
într-un continent nou, regenerat. La fel interpretează şi esoteriştii pământul, ca a 
fi o poartă stelară, în sensul devenirii sale în stea pitică albă, salvatoare a acestei 
lumi, cu o civilizație predominant gravitațională şi nu luminoasă, specifică lumii 
din care fac parte gorelienii, lumea prezentă fiind de tip predominant şerperienizată 
şi arahnizată; 

I) Mai există o lume astrală în care vom ajunge şi noi, lume ce cuprinde 
locuitori, animale, şi alte ființe, astfel că sufletele oamenilor se duc acolo ca 
spirite; 

m) Nu numai oamenii, ci toate vieţuitoarele au suflet nemuritor, de aceea 
nu se cuvine a fi ucise, de unde interzicerea consumării cărnii; 

n) Scopul ultim al vieţii este „frăția universală”, care nu este un vis, o 
concepţie poetică, ci o condiţie esenţială. Întregul efort al societăţii teosofice şi, 
totodată, scopul acesteia, constă în formarea unor nuclee de înfrățire universală, 
fără deosebire de rasă, limbă, credință, societatea fiind deschisă oricărui individ 
care vrea să adere la scopurile acestei mișcări, foarte apropiată după cum se poate 
observa, cu ceea ce denumim prin procesul globalizării, proces care urmărește tot 
un astfel de sistem mondial condus de o singură putere, reprodus după sintagma 
biblică „O turmă şi un Păstor”, mai bine zis un guvern mondial care conduce 
lumea. 

o) Tezele fundamentale ale acestei mișcări sunt de natură budistă, impregnate 
cu adevăruri gnostice şi esoterice, vizând în primul rând scopuri pragmatice de 
natură politică, prin pretinsa înfrățire urmărindu-se ceea ce în limbaj laic şi politic 
este desemnat prin globalizare şi mondializare. Se subînţelege faptul că învelișul 
religios creştin este doar un pretext disimulat, gruparea amintită fiind mai mult o 
sectă anticreştină care aparține mai degrabă budismului și filosofiei mistice decât 
creștinismului şi cu atât mai puțin ortodoxismului, ca religie care propovăduiește 
dreapta credinţă. Din analiza secvenţei care urmează ne vom da seama mai bine 
care este scopul adevărat al acestor grupări, care din păcate are priză în rândul 
unor personalităţi cu mare putere de influenţă, dezvoltându-se atât cantitativ, cât 
mai ales calitativ. 


New Age 

Curentul contemporan pretins religios care corespunde în optica liderilor 
acestuia cel mai bine dinamicii sociale şi raționale, este New Age - Noua Eră. Sub 
raport ideatic şi doctrinar este un curent polimorf, situându-se la interferența dintre 
mistică și spiritualism, esoterism şi psihoterapie, învecinându-se și asociindu-se, 
totodată, cu tehnicile moderne de concentrare, relaxare și dezvoltare psihică. 
Spre deosebire însă de religie, acest curent pune în mai mare măsură accentul 
pe indivizi, supraestimând egoul şi superegoul în raport cu credinţa religioasă şi 
Dumnezeu. 

Un asemenea curent este mai degrabă o modalitate de redescoperire a 
spiritului şi a rațiunii, a omului şi naturii umane naturale, şi în mai mică măsură 
în a-L descoperi pe Dumnezeu sau lumea transcendentă, reprezentată prin sacru 
şi divin. Este o demonstrație mai subtilă a rolului raționalismului în cunoaştere 
şi, totodată, o reiterare a iluminismului, ceea ce conduce în mod evident la 
erodarea credinţei şi a religiilor tradiţionale în general, pe de o parte, iar pe de altă 

parte, la escaladarea raționalismului şi secularizării, astfel că această coabitare 
dintre politică şi religie devine mult mai benefică procesului de mondializare şi 
secularizare decât cel al păstrării caracteristicilor şi particularităților culturale 
dintr-o ţară sau alta. 

Vom aprofunda această mişcare paracreştină, antiumană și antiştiințifică, 
întrucât presupune efecte deosebit de nocive în plan spiritual, moral şi religios, 
fiind considerată de teologii şi credincioşii creştini ca a fi o mişcare paracreștină, 
la fel ca şi alte asemenea orientări pseudoreligioase păgâne din care s-a inspirat 
mişcarea amintită. Din punct de vedere istoric, această mişcare s-a întemeiat în anul 
1875, la New York, de rusoaica Helena Petrovna Blavatski (cf. Cleopa, I. op.cit. 
p.71-73), fiind profund influenţată de ideile „Societăţii Teosofice”, încheiată în 
același an, nu întâmplător în această superputere, unde a prins primele rădăcini, 
şi unde puterea politică este determinantă în raport cu puterea religioasă. 

În acest mod, pretinsa religie coabitează în simbioză cu puterea politică, 
puterea devenind numitorul comun al acestei mișcări anticreştine şi antireligioase, 
în ultimă instanță. Susţinem acest adevăr întrucât această mișcare nocivă sub 
raport spiritual, nu are nici pe departe obiective religioase şi spirituale, ci este o 
organizație politică mondială care şi-a propus ca prim-obiectiv construirea unei 
„noi ordini a lumii”, urmărind și deținând controlul asupra întregii lumi, la fel 
ca şi „Shadow Gouvernment” - „Guvernul din umbră”, o instituţie ocultă care 
influenţează deciziile politice majore de la nivel mondial, şi care nu sunt nici 
separate şi nici străine una de alta. Deosebirea dintre ele este legată de transparență 
şi nu de conţinut, astfel că obiectivele şi formele de manifestare a strategiilor ce 
pun în acţiune aceste organisme mondiale, sunt relativ identice. 

Ne putem da seama de similitudinea teologică după obiectivele şi scopurile 
comune, concretizate în următoarele „principii”: 

- o nouă ordine a lumii, mai precis controlul asupra lumii; 

- stabilirea unui sistem economic mondial unic; 

- taxa universală; 

- autoritate mondială care să controleze resursele de hrană ale lumii; 

- subordonarea şi monitorizarea fiecărui individ de pe planetă printr-un aşa- 
numit directorat universal; 

- monopolizarea şi dominarea de către rasa ariană - rasa vestului a întregii 
lumi; 

- avortul; 

- însămânţare artificială; 

- limitarea şi controlarea numărului de copii; 

- purificarea, ca acțiune de exterminare a celor ce nu vor accepta ideile 
mişcării. 

Principii care sunt întâlnite şi regăsite parțial şi în alte „Programe politice” 
ale partidelor de esență naționalistă, segregaționistă, în mod deosebit în Partidul 

Naţional Socialist din Germania, care aşa cum este știut din istoria relativ recentă, 
a stat la baza celor mai abominabile acte criminale, de discriminare şi segregare 
rasială, având ca suport teoretic - doctrinar teoria rasială biosociologică care a 
promovat principiul arianismului, principiu care se vrea reactivat prin această 
mişcare anticreștină şi antiumană, New Age sau Noua Eră. 

Alte acţiuni, precum globalizarea şi mondializarea, care se vor a fi 
finalizate prin dominarea planetei într-o singură putere mondială şi un singur 
centru de putere, a devenit un obiectiv deja realizat prin cele două organisme 
politice şi militare, O.N.U. şi N.A.T.O., prin acestea urmărindu-se în continuare 
globalizarea prin extinderea hegemoniei Vestului asupra Estului, şi implicit a 
religiei Romano-Catolice asupra religiei Ortodoxe. Religie enclavizată într-un 
ocean European Occidental, căreia nu i se întrevăd perspective optimiste în raport 
cu noile curente, şi mai ales cu religia catolică ce are tot mai multe şi mai strânse 
legături cu viaţa socială şi politică internă și internațională, fiind cunoscut rolul 
politic al Vaticanului şi al Papei. 

Mai trebuie subliniat faptul că Mişcarea New Age face casă bună cu unele 
organizaţii religioase anticreştine, cum ar fi Biserica Scientologică Creştină, 
Biserica Unificării, Martorii lui Iehova, Mormonii, Miscarea Yoga etc., precum 
şi cu unele organizații internaționale politice cunoscute sau mai puțin cunoscute, 
printre care, pe lângă cele amintite deja, mai evidențiem organizațiile mondiale: 
UNESCO, FMI, Banca Mondială, Consiliul Mondial al Bisericilor, din categoria 
celor transparente. Din cadrul așa-numitelor societăți secrete şi discrete, pe 
lângă existenţa acelui „Guvern din Umbră”, am evidenția Comisia Trilaterală, 
Organizația Bildenberger, Council on Foreign Relation (CFR), în SUA, 
Organizația VRIL, în Germania (provenită din rândul Templierilor), Organizația 
Thule şi elita SS - „Soare Negru” (Schvartze Sone). 

Pentru a putea înţelege mai bine caracterul nociv al acestor societăţi secrete 
vom evidenția impactul acestora asupra a avut schimbării ordinii lumii, cum ar 
fi ordinul „Centurionul de aur”, ordin masonic al cărei ideologii a stat la baza 
Partidului Socialist Naţional din Germania. Partid care l-a propulsat pe viitorul 
cancelar al acestui stat militarist, Adolf Hitler, care la rândul său a fost membru 
al acestui ordin anticreştin care practica magia neagră de inspirație tibetană, 
prin intermediul unui călugăr Tibetan, numit „Păzitorul Cheii”, despre care se 
spune că avea acces la ținuturile virtuale necunoscute încă, cum este denumit un 
asemenea ţinut, Ariana Agharti. 

Un asemenea curent polimorf „prinde” mai mult la aceşti contestatari ai 
adevărului religios, existând profunde asemănări în formă şi conţinut cu ereziile 
anticreştine şi antitrinitare. Această mișcare anticreştină corespunde cel mai bine 
dinamicii sociale, raţionale şi culturale contemporane, fiind un curent „pretins” 
religios îndreptat mai mult spre mistică și spiritualism, esoterism şi psihoterapie, 
învecinându-se mai mult cu tehnicile moderne de concentrare, relaxare şi 

dezvoltare psihică, chestiuni care nu au nimic cu credinţa religioasă specifică 
oricărei religii şi religiozități. 

Spre deosebire de religie, acest curent sincretic pune într-o mai mare 
măsură accentul pe Eu, supraestimând Egoul şi Superegoul, şi în mai mică măsură 
credinţa în Dumnezeu, resimţindu-se acea tendinţă de supraevaluare a capacității 
demiurgice a omului în raport cu adevăratul demiurg care este Creatorul, omul 
fiind doar o simplă „trestie cugetătoare” în acest univers creat, limitat ca putere 
şi rațiune pentru a putea depăşi pe Cel care l-a creat. O asemenea mişcare 
antireligioasă și în ultimă instanță antiumană se revendică în a se constituii într-o 
modalitate de redescoperire a spiritului şi rațiunii, a omului şi naturii umane 
preponderent materiale, şi în mai mică măsură a lui Dumnezeu, a transcendenţei 
şi metafizicii, ceea ce conduce în mod nemijlocit la „suprasacralizarea” Eului şi a 
naturii materiale umane, pe fondul evoluţionismului darwinist în raport cu natura 
spirituală - divină a omului. 

În fond, într-un mod mai subtil și mai puţin transparent, această mișcare 
este o reiterare a iluminismului ceea ce conduce la supraestimarea rațiunii față 
de credinţă, în ultimă instanță a omului faţă de Dumnezeu, fiind create astfel 
premisele indiferentismului, ignoranței și chiar a negării puterii divine, a 
divinității şi a sacralității în general. 

New Age este ideologia şi, totodată, vârful de lance al acestor organisme 
anticreştine şi antireligioase, care sub masca unei pretinse noi ordini mondiale, 
declarate încă în anul 1975, s-a infiltrat tot mai mult în Vest, câştigând simpatizanți 
şi aderenţi ai mişcării pacifiste, ecologiste, de psihoterapie şi energoterapie. Nota 
comună a acestei mișcări spirituale şi pragmatice constă în practicile oculte, în 
mare parte realizate pe un suport ce au origine mentală, cum ar fi: meditaţia 
transcedentală, yoga, terapiile de relaxare, hipnoza etc., acceptând, în acelaşi 
timp drogurile ca „unelte de transformare” spirituală. 

Sub raport geografic şi a modului de desfăşurare, această mişcare depăşeşte 
arealul geografic al unei țări sau grup de țări, prezentând o tendință evidentă de 
globalizare, la fel ca şi celelalte mișcări oculte ce câştigă din ce în ce mai mulți 
prozeliți, vizând mai mult tineretul, întrucât aşa cum se ştie, cine are de partea sa 
tineretul, are viitorul. Acest adevăr confirmat de istorie este validat și în prezent, 
fapt ce conduce la intensificarea manipulării în rândul tinerilor, întrucât ei sunt 
mai deschişi spre schimbare şi mai receptivi la nou. 

În aderarea la această grupare un rol deosebit l-a avut genul muzical „rock 
n” roll” şi „„metal”, la ale căror concerte participau superstaruri, cum ar fi fost 
Beatles, Elvis Presley, Quenn, Michael Jackson, sau în prezent, Madonna, Lady 
Gaga şi alţii. În manipularea tinerilor sunt utilizate cele mai sofisticate tehnologii, 
printre care un rol important este deţinut de mijloace audio-video, prin intermediul 
unor casete, CD-uri, filmele pornografice şi alte mijloace, toate având rolul de a 
stimula plăcerile şi trebuinţele fiziologice, în mod deosebit pe cele sexuale şi 

cele de ficțiune, cum ar fi cele regăsite în filme precum „Matrix” şi „Războiul 
Stelelor”. 

Astăzi, jocurile virtuale pe calculator şi în mod deosebit internetul, au 
devenit instrumente obligatorii, atât în scopul socializării, cât şi în cel al coabitării 
şi supravieţuirii. De aceea, mitul calculatorului şi al inteligenței digitale, telefonia 
mobilă, promovarea cultului personalităţii, elitelor şi ale VIP-urilor, paranoia 
generalizată la nivelul puterii, filmele şi întreaga mass-media isterizată şi ocultă, 
sunt câteva din mijloacele prin care mișcarea „New Age” pătrunde ca un virus în 
subconştientul nostru, devenind o adevărată sursă de instabilitate emoţională şi 
imoralitate cotidiană. 

Aşa cum am anticipat, mișcarea „New Age” a devenit foarte activă în rândul 
VIP-urilor şi a elitei artistice. Nu în mod întâmplător se regăsesc în această mișcare 
ocultă mari artişti, în mod deosebit mari actori contemporani, preponderent în 
cadrul „Bisericii Scientologice”, motivaţi nu atât religios, cât mai mult pentru 
caracterul inedit al ideilor promovate, de tip noncorformist, şi nu de puţine ori 
din snobism sau chiar din spirit de frondă faţa de societatea contemporană, și mai 
ales faţă de discriminarea şi inegalitatea socială de pe întregul mapamond. 

Într-un asemenea context, religia creștină pierde tot mai mult teren şi 
credibilitate, ceea ce impune intensificarea mișcării de unificare ecumenică, 
bazată pe principiile moralei creștine adevărate şi convingătoare, şi mai ales 
pe autoritatea şi modelul liderilor religioşi contemporani, autoritate morală 
tot mai erodată în ultimul timp datorită scandalurilor din interiorul bisericilor 
şi a conflictelor interconfesionale, ceea ce conduce în mod evident la scăderea 
credibilității şi notorietății liderilor religioşi din interiorul Bisericii Creștine. 

Stând sub semnul zodiacal al Vărsătorului, reunind indivizi ce aparțin altei 
civilizații, cum ar spune esoteriştii, această mişcare încearcă o revoluţionare a 
spiritualității şi religiei, mai precis o răsturnare şi inversare a valorilor lumii 
actuale, considerată ca a fi o lume ce stă sub incidenţa puterii luciferice - a lui 
Lucifer, şi nu a lui lisus Hristos. Se vrea o lume a păcii, a împăcării contrariilor și 
urii, semănate din păcate și prin creștinism, o lume bazată pe sincretism, condusă 
de Lucifer, care, după liderii acestei mişcări, va deveni „conducătorul omenirii”. 
De aceea, mişcarea „New Age” vrea să-l înlocuiască pe adevăratul Dumnezeu 
Biblic cu alte zeități păgâne. Demers întreprins şi de cel mai mare criminal al 
omenirii, Adolf Hitler, prin mişcarea nazistă, zvastica simbolizând printre altele, 
frângerea crucii creștine. În esenţă, această mișcare neonazistă vizează ca obiectiv 
principal un sincretism politico-religios şi nu ecumenism sau pacifism, cum în 
mod disimulativ declară liderii acestei mișcări. 

Ca simbol de identificare utilizează zvastica şi numărul 666 (care are o 
semnificație cabalistică specifică, evident negativă), curcubeul şi alte simboluri 
ce se constituie în mijloace prin care această mișcare se manifestă. Aşa cum am 
mai arătat, spre deosebire de religie, acest curent pune în mai mare măsură accent 

pe eul nostru, supraestimând egoul și superegoul, şi în mai mică măsură credința 
şi pe Dumnezeu. 

De aceea, ca practică psihoterapeutică, este o modalitate de redescoperire a 
spiritului morții, a omului și a naturii umane sub aspect material, şi în mai mică 
măsura a Lui Dumnezeu, a transcendențţei şi a metafizicii, ceea ce conduce în 
mod nemijlocit la suprasacralizarea eului și a naturii material-umane în raport cu 
natura spiritual-divină a omului. Este o demonstraţie mai subtilă a rolului omului 
şi a importanţei acestuia în societate şi, totodată, o reiterare a iluminismului prin 
care se urmărește alterarea și erodarea credinței şi religiei tradiționale, care nu 
este altceva decât o tendinţă spre laicizare și secularizare, procese spre care se 
tinde printr-un mecanism al „coabitării” dintre religie şi politică. 

Din cele prezente, deducem că mișcarea „New Age” este un curent spiritual 
polimorf şi în același timp o mişcare intregaționistă care urmărește să integreze 
toate celelalte mișcări spiritualiste şi religiile existente în lume, de la satanism la 
yoga, şi de la reînvierea miturilor păgâne, la credinţa în O.Z.N.- uri, pătrunzând 
în subconştientul celor mai mulți indivizi, neîncrezători şi sceptici în adevărurile 
biblice şi mai ales față de unele atitudini şi unele comportamente ale unor slujitori 
ai bisericii tradiționale creștine, cum ar fi homosexualitatea şi pedofilia, practici 
regăsite mai ales în rândul clerului ce aparține Bisericii Romano-Catolice. 

În esenţă, această mișcare „New Age” este constituită prin „compilare 
ideologică şi practic-cultică cu tehnici psihoterapeutice şi de relaxare a psihicului 
uman”, fiind considerată de reprezentanții acesteia drept religia viitorului. Nu în 
mod întâmplător este susţinută de unele cercuri reacționare favorabile procesului 
globalizării şi secularizării religioase care nu au nimic cu religia, pentru aceștia 
mișcarea „New Age” devenind un mijloc şi nu un scop. Este considerată a fi 
„religia” bazată pe resemnificarea ideologică şi dogmatică, pe trăiri individuale 
în afara colectivităţii şi comunității religioase, a ritualului și tradiționalului, mai 
sintetic spus, o pseudoreligie, la baza căreia stau în primul rând interesele politice 
şi de grup, în afara unor efecte de factură religioasă pozitivă. 

În încheierea secvenţei destinate analizei acestui curent anticreştin şi 
antireligios în general, ne menţinem speranţa şi optimismul că această mișcare va 
rămâne doar la vârful elitelor intelectuale, dornice de senzaţional, nonconformism 
şi snobism, şi nu va cuprinde mulțimea, care este mai conservatoare, deținând, prin 
prisma subconştientului colectiv, adevărul şi valoarea acestor dogme și principii 
care satisfac trebuințele spirituale ale celor mai mulți, regăsite în religia creştină 
nealterată şi nu interesele disimulate ale unor grupuri de interese şi presiune, cum 
pot fi consideraţi cei care s-au constituit într-o asemenea grupare elitistă ce are ca 
obiectiv principal globalizarea şi preluarea conducerii mondiale. 

Așa cum am mai arătat, algoritmul şi strategiile utilizate de aceşti „mercenari 
ai satanei” sunt destul de înșelătoare, recurgându-se la cele mai diabolice scenarii 
prin care se urmăreşte realizarea procesului de globalizare, proces profund şi 

complex care are repercusiuni negative atât la nivel mondial-global, cât mai ales 
la nivelul unor popoare, prin slăbirea sentimentului patriotic şi național adâncind 
sărăcia şi neîncrederea în fiinţa naţională şi individuală. 

Utilizarea unei asemenea recuzite şi retorici ce vizează procesul 
globalizării şi mondializării, şi nu a unei mişcări ecumenice autentice spiritului 
creştin, conduce la scăderea credinţei şi adevărului teologic creştin, astfel că tot 
mai mulţi indivizi se îndoiesc de adevărul și mesajul evanghelic, căzând pradă 
acestor mişcări sectariste şi segregaționiste eterogene sub raportul pretinsului 
mesaj religios transmis, dar omogene din perspectiva scopurilor. În continuare 
le vom analiza pe cele mai reprezentative dintre aceste mişcări sectariste şi 
segregaționiste, în mod deosebit pe cele care se regăsesc şi la noi în țară. 


Gruparea religioasă sincretică Baha”i 

Această pretinsă religie Baha’i, a apărut de dată elativ recentă, avându-l ca 
întemeietor pe marele profet iranian, Baha 'u’ Ilah, de unde îi revine şi numele. 
Ca toți ceilalți reformatori religioşi, urmași ai lui lisus Hristos, și acest profet 
îl consideră pe lisus ca a fi doar un profet, precum Moise, Mohamed, Krishna, 
Zoroastru, care nu sunt decât mesagerii unui singur Dumnezeu pentru anumite 
epoci istorice. 

Liderul acestei religii afirmă că adevărurile etice şi relațiile sociale păstrate 
de la vechile religii şi culturi sunt perimate azi, de aceea este nevoie de noi religii 
compatibile cu prezentul. Ceea ce parțial are dreptate întrucât dogmatismul 
încremenit al unor religii tradiționale este în afara capacităţii de adaptare la 
schimbările din domeniul științei şi culturii, a vieţii sociale în general, în afară 
unor convingeri şi credinţe bine consolidate, adaptate şi acestea schimbărilor 
menţionate. 

Practicile yoga 

De o mare receptivitate se bucură astăzi practicile şi religiile indiene, 
în mod deosebit Budismul şi Hinduismul. Practicile yoga nu aparțin exclusiv 
exerciţiilor fizice, în scop psihoterapeutic, ci sunt practici păgâne, fiind utilizate 
în scopul invocării unor forțe malefice, prin intermediul unor cuvinte - mantre 
de origine sanscrită, pe care mintea nu le poate descifra întrucât cuprind versuri 
vedice cu valoare magică. La rândul lor, aceste incantaţii sunt dublate de anumite 
poziţii ale corpului, poziţii care ascund adevăratul efect al acestor practici oculte, 
în cea mai mare parte nocive din punct de vedere fizic şi psihic. 

Pentru yoghini omul este o manifestare a unei zeități (aceştia nu cred în 
Dumnezeu) şi nu o creaţie a lui Dumnezeu ca Persoană Treimică. Aşa cum este 
cunoscut, practicanţii acestei pseudoreligii pun un mare accent pe meditaţie şi 
asceză, destin-karmă, susținând că totul stă în puterea omului, resursele puterii 
individuale găsindu-se în fiecare persoană. Pe fondul acestui sofism se ajunge în 

a fi acceptat adevărul în conformitate cu care omul este identic cu Dumnezeu, iar 
sufletul identic cu trupul, ceea ce în mod evident este fals. 

Ceea ce este surprinzător este că această practică cu valoare terapeutică, 
ocultă şi păgână, totodată, în urma Conciliului Vatican II a pătruns în unele 
mănăstiri catolice, căpătând atributul de „yoga creștină”, ca urmare a adaptării ei 
la doctrina şi ritualul creștin. Adaptarea catolicismului la aceste practici păgâne, 
regăsite în religiile asiatice, nu este decât un mijloc ce vizează prozelitismul a cât 
mai mulți curioşi faţă de acest simulacru creştin - yoghin, efectul psihoterapeutic, 
benefic de cele mai multe ori, legitimându-i acceptarea ca practică pretins 
religioasă. Desigur, asemenea practici induc efecte imediate aici pe Pământ 
şi nu în lumea de dincolo. Ceea ce face mai convingătoare această practică şi 
pseudoreligie este acceptarea sa de către Suveranul Pontif, rațiunea acceptării 
fiind mai mult de ordin terestru, în primul rând psihoterapeutic, decât pretins 
religios. 

Așa cum am mai arătat, efectul acestei tehnici, cunoscută și sub denumirea 
de „meditaţie creștină”, este resimţit mai mult în plan fiziologic, ca relaxare fizică 
şi mai puţin psihică, deoarece în loc să stimuleze gândirea induce mai multă 
inerție și pasivitate mentală în scopul optimizării şi facilitării receptării ideilor şi 
experienţelor cu finalitate păgână - demonică, producând calm şi o stare euforică 
şi de sănătate fizică. Cel care a adaptat practica terapeutică creştinismului prin 
transpunerea sa în yoga creştină a fost un călugăr benedictin francez, care 
constata că, „Persoana relaxată este gata să vibreze la atingerea Duhului Sfânt, 
şi să primească cu bucurie ceea ce Dumnezeu binevoieşte să o lase să simtă”, 
crezând că această „cuprindere - primire este cea mai înaltă formă a contemplării 
creștine”, astfel că exercițiile și întreaga descoperire yoga facilitează curgerea în 
mine (a practicantului, n.n.) a harului lui Hristos”, considerând că „hrănirea de 
Dumnezeu crește în permanenţă, la fel şi setea de dreptate și dorința arzătoare 
de a fi creştin în adevăratul sens al cuvântului” (apud. I. Cleopa, op.cit.p.7 1-86). 

În scopul argumentării caracterului fals al acestui sincretism dintre 
ideologia creștină şi practica yoga, menționăm faptul că nicio ramură yoga nu are 
nimic comun cu practicile ritualice creștine, toate fiind înşelătorii şi înşelăciuni 
diabolice, deşi se vehiculează o legătură între învierea lui lisus şi aceste practici, 
după unii chiar și lisus fiind un bun cunoscător al acestora. 

La fel cum este practicată „Tantra yoga” (desfrâu în grup), care s-a practicat 
şi la noi sub conducerea liderului spiritual al mişcării MISA (Mişcarea de Integrare 
Spirituală în Absolut), Grigorie Bivolaru. Această mişcare ce vizează integrarea 
universală are un impact spiritual şi psihologic deosebit de profund, atrăgând 
tot mai mulți curioși și „beneficiari” ai acestor practici. Aşa cum am anticipat, 
aceste false reuniuni religioase au ca suport motivaţional plăcerile și trebuințele 
bazale - fiziologice, mai precis plăcerile trupeşti, pentru ale căror cauze a fost 
condamnat și liderul acestei mişcări de integrare spirituală, amintit şi cunoscut 

opiniei publice, punând un accent mai mare pe energia sexuală decât pe credință 
şi morala creștină, la fel ca şi mormonii sau alte secte religioase păgâne. 

Cu referinţă la profilul practicanţilor adepților acestor mișcări și a actelor 
antiumane şi antisociale, marele teolog Clement Alexandrinul avea să afirme: 
„Acești oameni, de trei ori ticăloşi, îmbracă în cuvinte sfinte comunitatea 
trupească şi afrodisiacă crezând că ea îi urcă în «Împărăţia lui Dumnezeu», ceea 
ce nu poate fi decât o înşelătorie şi escrocherie de tip sentimental”. 

Polimorfismul religios contemporan, ca urmare a diversității ideologice 
şi ritual - cultice, vizează şi alte mişcări şi practici „religioase” de pretinsă 
inspirație religioasă creştină. Mai relevante ar fi „Zen-ul creștin”, apărută ca 
reacție împotriva inerției creştinismului occidental, şi ca dorinţă de revitalizare a 
sa prin noi elemente doctrinare şi practici - tehnici, cum ar fi tehnica respirației, 
similare oricăror practici yoga, realizabile prin repetarea unei formule sacre 
magice, cunoscută sub numele de mantră. Scopul nedeclarat al acestei mișcări 
pseudoreligioase - păgâne nu este altul decât dominarea gândirii raționale 
de factorul emoţional şi imaginar și atingerea unor stări de liniște interioară, 
coroborat cu unele senzaţii de comuniune - socializare și cu percepţia prezenţei 
unor forţe supranaturale, cu tendinţa de a atinge pragul cel mai înalt al cunoaşterii 
revelate, prin intermediul așa-numitei „tăceri mistice” și a iluminării, prag atins 
de marii inițiați şi reformatori ai religiilor. 

Conotația creştină a tehnicii de relaxare - coping, cu efect benefic în 
contracararea stresului, derivă din cartea „Christian Zen” (Zen Creştin), scrisă 
de preotul catolic irlandez, William Joston, apărută la New York, în anul 1971 
(apud. I. Cleopa, op.cit. p.80), în care se vorbeşte despre o înviere a creştinismului 
prin experienţele de iluminare, realizându-se o contemplație comună, atât în 
rândul creştinilor, cât şi a necreştinilor, şi nu doar a misticilor inițiați. Aceste 
practici sunt întâlnite în multe religii păgâne, mai ales în practicile şamanice şi 
în vrăjitorii. În ultimă instanţă, Zen-ul creştin se poate constitui într-o reînnoire 
mistică - creştină, străină tradiției creștine ortodoxe care are la baza ideologiei 
sale credinţa şi convingerile religioase, în afara practicilor oculte care se mai 
regăsesc şi în alte mişcări reformatoare, una dintre acestea fiind reprezentată de 
mişcarea Meditaţia Transcendentală. 


Meditaţia Transcendentală 

Această sectă scientologică teocrată se revendică ca a fi o tehnică orientală, 
practicată în scop psihoterapeutic, fiind apropiată de tehnicile yoga şi zenul - 
creștin. Aşa cum se ştie, îl are ca fondator pe yoghinul indian, Maharishi Mahes 
Yogi, care se considera un nou Budha. Ca o informaţie mai şocantă legată de 
aderenţii acestei mișcări spirituale, trebuie subliniat faptul că pe lângă unele 
mari personalități din lumea științifică şi/sau alte domenii culturale, din această 
mişcare făcea parte şi grupul de muzică Beateles, în cea mai mare vogă în aceea 
perioadă în care activa cu mare succes și mişcarea spirituală în cauză. 

Obiectivul urmărit al acestei mișcări pragmatice, pe fond psihoterapeutic, 
viza obținerea unor stări emoţionale stenice: de plăcere şi împlinire spirituală, 
apelându-se în acest sens la practica yoga, fără prea mult efort intelectual şi 
prea multă perseverenţă, astfel că practicile meditative au devenit mijloace în 
realizarea acestor obiective. 

Spre deosebire de alte practici pseudoreligioase şi oculte, de profundă 
inspirație filosofică orientală, Meditaţia Transcendentală se bazează mai mult pe 
descoperirea naturală a minţii în căutarea plăcerii şi fericirii, şi nu prin efort 
constant şi perseverent. De asemenea trebuie menționat că spre deosebire de 
celelalte tehnici de relaxare, MT se autorevendică ca a fi una dintre religiile 
contemporane la modă, în rândul mișcării fiind regăsite mari personalități 
artistice, ştiinţifice, şi nu numai, dispunând de o structură foarte eterogenă, printre 
cei mai mulţi situându-se elitele și iniţiaţii. În scopul accederii a cât mai mulţi 
membri la această mișcare, Guru - liderul spiritual al acestei mișcări şi grupări, 
Maharishi Mahes Yogi, avea ca misiune primită de la predecesorul său, Guru 
Dev, perfecționarea unei tehnici de relaxare mai simplă, la care să poată accede 
şi alți membri mai simpli și mai modești intelectual, având însă același scop, 
obţinerea plăcerii şi a bucuriei, a unei stări similare cu Nirvana, realizabilă prin 
atingerea şi unirea cu Dumnezeu. 

Fiind lansată în anul 1957, a atins apogeul în anul 1975, având un impact 
negativ asupra cercetării științifice de la noi, mulți cercetători şi psihologi fiind 
dați afară și marginalizaţi social, însăși facultatea de psihologie fiind desființată 
ca urmare a participării şi practicării unor asemenea „metode” de îmbunătăţire a 
potențialului psihic. 

Mişcarea dispune de o structură organizaţională răspândită pe toate 
continentele lumii, în 90 de centre, în tot atâtea ţări, şi în 400 centre în SUA, 
unde se află şi sediul mișcării. Tot sub raport organizaţional, mișcarea dispune de 
o conducere centrală, World Plan Executive Council (WPEC), care coordonează 
cinci filiale principale, printre care mai relevante ar fi Mişcarea de Regenerare 
Spirituală și Societatea Internațională de Meditaţie pentru Studenţi, denumită și 
„Ştiinţa integrării creatoare”. 

Această mişcare este considerată de exegeţii ei ca o metodă naturală care 
îl conduce pe individ la o fericire mai mare, fiind în măsură să vindece orice 
rău de care ar suferi cineva. În conformitate cu cele afirmate de liderul acesteia, 
prin impactul produs, poate uni căminele distruse, poate aduce invincibilitatea 
militară a unei naţiuni, se poate constitui într-un remediu eficient în caz de boală 
mentală, poate oferi diverse puteri oculte, ajungându-se până la infailibilitate, 
atribut recunoscut şi legitimat în Religia Romano-Catolică doar prin persoana 
Suvranului Pontif şi nu al oricărui muritor de rând. 

Nu vom intra în detaliile tehnice ale acestei practici psihoterapeutice de 
ameliorare a sinelui, chiar dacă efectele ei nu trebuie neglijate în întregime prin 
acel ritual de inițiere - puja, care în limba hindusă înseamnă închinare sau adorare, 

ci vom evidenția mai mult caracterul şi impactul religios al acestei mişcări pretins 
religioase, aşa cum aminteam ea avându-și rădăcinile în hinduismul vedic. Ceea 
ce pare a fi de natură religioasă sunt ritualurile de iniţiere şi mantrele care sunt în 
legătură cu divinitățile induse. 

O asemenea practică, comentată și contestată, deopotrivă, are în opinia 
liderilor drept scop „răspândirea luminii lui Dumnezeu, tuturor celor care au 
nevoie de ea”, sau schimbarea viziunii despre noi înşine şi despre lume, pentru 
a o face conformă cu cea a filosofiei nedualiste a Shankarei. Credinţa principală 
este de natură monoteistă, fiind acceptată o singură realitate, care este o unitate, 
fiind definită prin inexprimabilul şi impersonalul Brahma, alături de doctrina 
maya, se consideră a fi doctrina iluziei lumii şi a universului, adevărata şi unica 
realitate fiind Brahma. 

Impactul acestei practici nu este numai de ordin pragmatic - cu efect 
imediat, ci se regăsește și în plan cognitiv. Cu ajutorul lor ne autocunoaştem, 
dar şi cunoaştem lumea din jurul nostru, într-un mod diferit de adevărata 
cunoaştere. Astfel, prin intermediul MT noi progresăm până la cunoaşterea 
absolută, recunoscând că adevăratul Eu este Dumnezeu, ca unică realitate ce se 
găsește dincolo de orice dualitate bine - rău, om-Dumnezeu etc. În concepţia 
filosofiei hinduse, totul este Una, iar dacă dobândim această cunoaştere (care nu 
este dovedită prin experienţa noastră în meditaţie), conform principiului raţiunii 
suficiente, atunci şi numai atunci putem progresa spiritual, neavând nevoie de 
reîncarnare. Altfel rămâi în lumea dualității, mai ales în cea a dualității creștine, 
ca domeniu aparținător lui maya - iluziei şi al decăderii spirituale. 

Obiectivul practic şi teoretic al acestei mișcări este în ultimă instanță să 
atingi tot mai mult starea de „conştiinţă creatoare primă” şi să pătrunzi tot mai 
mult din „Fiinţă” în minte, sistemul nervos fiind modificat până la punctul în 
care, într-un mod necunoscut, „autocunoașterea individului” e cu adevărat 
transformată. Mecanismul acestui efect presupune existenţa şi parcurgerea 
mai multor stări - etape succesive, mai importante fiind cele patru avansate de 
conştiență: transcendentală, cosmică, conștiență a lui Dumnezeu și conştiență a 
umanității, asupra cărora nu vom insista întrucât exced subiectul propriu-zis al 
analizei întreprinse. 

Evidenţiind latura pozitivă a acestei mişcări, în conformitate cu ceea ce 
susţine liderul acestei mişcări pseudoreligioase - simulacru religios sincretic, 
aceasta s-ar materializa prin faptul că această practică vine în ajutorul persoanei 
care meditează, realizând o întoarcere de 180 grade spre interior, putând 
să intre în sine însăşi până atinge conștiința pură, comună cu cea a divinului 
Brahma. Aceasta deoarece în adâncul fiinţei umane sunt ascunse nişte lucruri 
foarte bune, contactul cu ele având un efect benefic asupra celor care practică 
tehnica psihoterapeutică. Din perspectiva creștinismului este fals, deoarece pe 
Dumnezeu nu-L găseşti dacă intri în tine prin metoda introspecţiei, şi nici chiar 

prin această metodă, prin ea putând să-ţi găseşti doar adevărata ta natură, nu şi 
pe a lui Dumnezeu. 

Pe lângă caracterul agnostic, induce mai multe efecte negative, riscurile 
fiind multiple și complexe, putând conduce la tulburări psihice și intelectuale, 
cum ar fi: nebunia subită, psihopatiile grave, stările depresive cronice ce conduc 
la sinucidere, halucinaţiile, dereglările senzoriale, unele boli fizice şi psihice, 
paralizia, epilepsia, complicaţii digestive, ulcere hemoragice, sincopele şi 
posedarea demonică, astfel că atingerea stadiilor avansate de conștiență a lui 
Dumnezeu şi a umanităţii, nu sunt decât o iluzie pe fondul căreia se realizează 
această practică pseudoreligioasă şi pseudoştiinţifică. 

Sub raport religios, în mod deosebit al religiei creștine, ele sunt ostile 
acesteia, nerecunoscând autoritatea şi legitimitatea puterii lui Dumnezeu, şi cu 
atât mai puţin pe cea a Lui lisus Hristos sau revelaţia biblică. lată ce susține un 
guru, legat de poziţia sa faţă de creştinism şi fondatorul său: „Eu nu cred că lisus 
Hristos a suferit vreodată sau că a putut să sufere” (cf. Meditation of Maharishi 
Mahesh). Opinie ostilă Noului Testament, unde evanghelistul Luca (24:25-26) 
se întreba retoric: „Nu trebuie oare ca să sufere lisus Hristos aceste lucruri şi să 
intre în gloria Sa?”. De unde rezultă că trecerea de la statutul de om obişnuit, un 
Iisus oarecare, la statusul divin, identificat şi personalizat prin numele de Hristos, 
presupunea jertfa supremă, nefiind lăsată liberului arbitru nici chiar pentru Fiul 
Tatălui Ceresc. 

Chiar dacă nu emerge creştinismului, fiind o practică ocultă şi ostilă acestei 
religii, prin practicile realizate se aseamănă cu unele practici ritualice creştine, 
cum ar fi închinarea şi dorința de cunoaștere a Absolutului, identic cu Brahma 
la hinduși, şi cu Dumnezeu la creștini. De asemenea, reprezentanţii acestei 
mişcări orientale, la fel ca şi creştinii, consideră că oamenii nu sunt separați de 
Dumnezeu, ci sunt Dumnezeu. Spre deosebire de ideologia creştină, adepții și 
practicanții MT exacerbează forţa demonică a puterilor interioare, predispunând 
spre adorarea de sine şi idolatrie, fiind împotriva revelațiilor biblice creștine. Cel 
care dă putere omului este Satan și nu Dumnezeu, ceea ce circumscrie această 
mişcare spirituală pe orbita unor ideologii anticreştine şi mai ales anticristice, 
fiind împotriva mitului salvării și mântuirii prin credință. 


VIII.1.2. Mişcări religioase anarhice contemporane 


Biserica Unificării - Mormonii 

Procesul secularizării religioase a condus la separarea şi dezbinarea 
bisericii şi credinţei, apărând tot felul de fracțiuni în rândul cultelor tradiționale 
şi naționale. Una dintre aceste grupări sectare, care atinge apogeul ipocriziei 
prin chiar titlul său este Biserica Unificării, cunoscută sub numele de „Asociaţia 
Sfântului Duh pentru Unificarea Creştinătăţii Mondiale”. În realitate, sub acest 
nume „inocent” la prima vedere, această falsă biserică este o sectă înfiinţată de 


370 


Capitolul VIII Polimorfismul religios contemporan 


coreanul Sun Myung Moon, care în anul 1971 se stabileşte în SUA împreună cu 
liderul său, care se consideră al doilea Mesia, continuând lucrarea Mântuitorului 
lisus Hristos, care datorită faptului că a fost răstignit nu a putut să o termine, 
revenindu-i lui sarcina primită de la Dumnezeu în a o îndeplini, aceea a mântuirii 
şi unificării omenirii, scopul însăşi al religiei fiind „Mântuire Creștină şi de 
Unificare a Omenirii”. 

Prin constituirea „Familiei adevăraților părinți”, pe care a format-o ca 
„model” prin căsătoria sa cu o tânără de 18 ani, Moon consideră că s-a intrat 
în Era Nouă, denumită printr-o simplă coincidență, Epoca de Aur, având ca 
scop regenerarea neamului omenesc, în acest sens fiind nevoie de o primenire 
a sângelui şi a vaselor sangvine. Pentru a fi mai convingător scrie o carte 
intitulată în mod sugestiv „Principii divine”, carte ce se vrea o completare a 
Bibliei, autointitulându-se „Părinte pe Pământ”, similar cu Dumnezeu în ceruri”. 
De la început trebuie evidențiată paranoia la care a ajuns acest lider, alături de 
prosperitatea materială şi financiară, deţinând averi fabuloase ce sfidează orice 
spirit şi ideologie religioasă, cu atât mai mult pe cea pe care se sprijină religia 
creştină. 

Ca activitate desfăşurată are mai mult un caracter laic, constând în crearea 
unor organisme internaționale, cum ar fi: „Congresul Internațional pentru Unitatea 
Oamenilor de Știință” (ICOS), „Academia Principiilor pentru Pacea Mondială” 
(PWPA), „Congresul Mondial al Mijloacelor de Informare în Masă (WMO), 
„Fundaţia pentru Ajutor şi Prietenie (IRFF) etc. După modelul acestora s-au 
constituit şi la noi organisme similare, fiind binecunoscut „beneficiarul” acestor 
întruniri, recent fiind scos de după gratii pentru contribuția la fel de „ştiinţifică” 
ca şi pe cea care o gestiona, nimeni altul decât politicianul şi universitarul 
Adrian Năstase, un distins puşcăriaş al zilelor noastre. După cum tot de dată 
relativ recentă a intrat după gratii un mare „guru” al creştinismului disimulat, 
de data aceasta pentru fapte pragmatice şi nu ştiinţifice. Revenind la caracterul 
ipocrit al acestui organism, trebuie menționat că această grupare, în realitate nu 
desfăşoară o activitate religioasă - ecumenică, după cum pretind reprezentanţii ei, 
ci în scopul transformării puterii religioase într-o putere laică şi internaţională. 
În ultimă instanță reîncreştinarea, dar după alte modele şi alte valori specifice 
prezentului, cele promovate şi susținute de reprezentanții „Noii Ere”. 

Argumentul forte al pretinsei instituții ecleziastice este de natură 
epistemologică, conceptul pe care îşi fundamentează falsa ideologie, asemenea 
oricărei religii, fiind cel de divinitate. După Moon, cuvântul Dumnezeu este 
regăsit atât în Biblie, cât şi în Coran (sub denumirea de Alah), sau mai recent, în 
cartea sa intitulată într-un mod pompos și pretenţios, „Principii divine”, precum 
şi în „Cartea lui Mormon”, considerată de adepţii acestei „religii”, „Cuvântul lui 
Dumnezeu”, ceea ce nu poate fi decât o blasfemie în raport cu caracterul sacru și 
revelat al Bibliei. 

Ceea ce mai trebuie menţionat în legătură cu această „Biserică a Unificării” 
este faptul că în scop ecumenic s-a creat secta „Biserica lui lisus Hristos a Sfinților 
Ultimelor Zile”, care a apărut în America, în anul 1830, întemeietorul sectei fiind 
Joseph Smith jr. Şi acesta, la fel ca şi Mohamed, profetul religiei islamice, a avut 
o revelaţie - inspirație prin care i s-au dezvăluit unele pretinse descoperiri în 
conformitate cu care confesiunile creştine sunt greșite, şi ca atare trebuie creată o 
nouă religie, similară iudaismului, islamismului - mahomedanismului. O religie 
unificată şi sincretică, ce ar duce cu gândul spre ecumenism, dacă ar fi să-i credem 
pe liderii acestei false mișcări de pretinsă factură ecumenică. 

În ceea ce priveşte conţinutul „mesajului religios” transmis de către 
mormoni, miza este mai mult misionară și de convingere, neurmărind alte 
obiective decât pătrunderea ideilor şi ideologiei sectei, şi nu cele pretins creştine, 
chiar dacă în mod disimulativ folosesc elemente ideologice şi doctrinare de factură 
creștină, alături de unele elemente din religiile orientale, cum ar fi cele din budism 
şi hinduism, având un caracter gnostic, teosofic şi filosofic, fiind prin excelență 
un curent pseudoreligios sincretic şi polimorf, atât în formă, cât şi conţinut. 


Biserica Universală 

Această pretinsă instituţie ecleziastică este contemporană cu „experimentul 
„Meditaţia Transcendentală”, apărând prin anii '70 în Brazilia, ca ţară de origine. 
În realitate este o organizaţie nonguvernamentală filantropică ce are ca scop 
ajutorarea persoanelor din punct de vedere material şi spiritual, fiind bazată pe 
învăţăturile biblice, în mod deosebit pe cele evanghelice. Aşa cum consemna şi 
autorul articolului care menționează despre existența acestei organizaţii în țara 
noastră, jurnalistul Laszlo Kallai, (cotidianul „Ziua”, din 6 martie, anul 2008), 
scopul organizaţiei este „de a publica Evanghelia la toată lumea şi de a aduce 
persoanele la întâlnirea păcii şi a fericirii”. Scop nobil ce-i aparține unui tânăr 
preot „de stânga”, care prin decizia luată a valorificat întreaga credinţă religioasă 
creştină în unul dintre cele mai sărace cartiere din Rio de Janeiro, realizând unele 
slujbe de rugăciune, mai mult în scop privat decât ca recunoaștere instituţională şi 
subordonare, disimulând un interes colectiv în favoarea unor interese personale. 

Pe acest fond, în anul 1970, tânărul preot brazilian a fondat prima „Biserică 
Universală a Împărăției lui Dumnezeu”, devenind cult religios recunoscut în 
unele țări, dar nu şi în România. Vom insista asupra acestei asociații spirituale 
întrucât ea a „prins” rădăcini şi la noi în ţară, devenind recunoscută prin 
calitatea de „Asociația Centrul de Ajutor Universal” (ACAU). Se subînţelege că 
scopul filantropic declarat nu corespunde cu realitatea, liderii acestor asociaţii 
neurmărind decât înavuţirea peste limită, pe seama credincioşilor naivi şi ușor 
manipulabili, bazinul de selecție, în scop pretins educațional şi de socializare și 
integrare socială, constituind-ul acea categorie socială marginalizată formată din 
cei care resimt ajutorul imediat în scopul supravieţuirii lor. 

Pentru argumentare vom recurge la exemplificarea redată de autorul 
articolului din sursa citată, în care se arătă că scopul mărturisit al acestei asociaţii 
constă în „educarea oamenilor în spiritual şi consolidarea credinţei creștine”, 
pe când cel real şi nemărturisit, ca efect pervers, după aceeaşi sursă citată, 
constă în îmbogățirea liderilor acestui ONG. Astfel, în urma privatizării fostului 
cinematograf Cosmos din Bucureşti, prin intermediul unei firme particulare 
şi cu ajutorul nemijlocit al reprezentanţilor Regiei Autonome a Distribuţiei şi 
Exploatării Firmelor (RADEF), ajunge pe mâna unor şarlatani, precum cei din 
pretinsa organizaţie religioasă, intitulată în mod simbolic şi sugestiv, „Biserica 
Universală”. Astfel, fosta instituţie culturală din Pantelimon, asemeni altor 
grădini şi cinematografe din ţară, au devenit sedii unde Otavio Dieques Bravo îşi 
ținea în fiecare duminică „liturghia principală pentru întâlnirea cu Dumnezeu”. 
Liturghie care se subînțelege că nu are nimic de a face cu ceea ce este serviciul 
divin, şi cu atât mai puțin cu adevărata liturghie, care, aşa cum se ştie, nu o poate 
practica decât cei investiţi cu harul divin prin hirotonisire şi nu prin tranzacții 
financiare. 

Ea s-a extins şi în alte localități din ţară, având filiale mai ales în mediul 
rural, acolo unde locuitorii sunt mai uşor de manipulat, manipularea devenind 
instrumentul de bază în vederea racolării a cât mai mulți aderenţi. O asemenea 
grupare sectantă anarhică este şi cea pe care o vom analiza în continuare, care 
aşa cum vom vedea, după numele dat, nu are nimic comun cu religia adevărată. 


Biserica KGB 

Aşa cum am mai arătat, această structură pretins ecleziastică şi religioasă a 
apărut de dată relativ recentă, autorevendicându-şi şi statutul de biserică dizidentă, 
la noi avându-și rădăcinile în Biserica Ortodoxă Română, în ortodoxie în general. 
Aşa cum se poate deduce, numele dat este legat de locul unde a apărut această 
falsă instituţie bisericească, denumirea ei fiind influențată de fosta organizație 
de securitate din fosta URSS, KGB-ul, despre care cei mai mult ştiu ce rol a 
jucat în istorie: nicidecum religios, și cu atât mai puţin ortodox. Organizatorul 
pretinsei instituții religioase formale - autorizate este fostul preot caterisit, loan 
Preoteasa, scos din rândul Bisericii Ortodoxe în anul 2004, pentru imoralitate și 
comportament violent. 

În acelaşi an acesta şi-a creat o „structură bisericească” paralelă cu cea 
ortodoxă, ca să nu o numim paraortodoxă, cum ar fi mai potrivit, cu mitropoliți, 
arhiepiscopi, „episcopate”, arhimandriţi, clerici şi monahi, intitulată „Biserica 
Creştinilor Ortodocși Tradiţionali a Valahilor de Pretutindeni” (BCOTVP). 
Instituţie care şi-a început activitatea la început în Republica Moldova și Ucraina 
sub pretextul misionarismului ortodox român și, evident, a unui fals naționalism. 
Iniţial această mișcare dizidentă a fost folosită drept paravan pentru racolări 
şi instructaje, sub denumirea de „Asociaţia Creștinilor Ortodocși Tradiţionali 

Liberi”, înființată în anul 2003. Fostul preot ortodox, loan Preoteasa susținea 
că „biserica” sa este în comuniune canonică cu „Biserica Ortodoxă Autonomă 
a Românilor din Cernăuţi”, şi că are continuitatea harului divin de la patriarhul 
Tihon al Rusiei. 

Nu în mod întâmplător, această structură parareligioasă a fost înfiinţată 
la Cernăuţi sub denumirea de „Biserica Ortodoxă Autonomă a Românilor din 
Cernăuţi” (BCOTVP), scopul real pentru care s-a înfiinţat constă în atragerea 
românilor ortodocşi din nordul Bucovinei şi Chişinăului, în acest scop fiind 
racolaţi mulţi clerici din cadrul Bisericii Ortodoxe Române. Aceștia aşteaptă un 
moment prielnic care să-i poată propulsa în fața ortodocșilor români, cărora prin 
diverse mijloace de comunicare moderne li se sugerează să accepte noua ierarhie 
ecleziastică prefabricată la Chişinău şi Cernăuţi. 

Un asemenea moment prielnic era aşteptat odată cu moartea fostului 
Patriarh Teoctist, decesul subit al acestuia, fie şi la vârsta înaintată pe care o 
deținea, ridicând mari semne de întrebare, devenind subiect de discuţie şi 
polemică în acea vreme. Subiect ce s-a constituit obiect de analiză într-o carte 
ce îi are ca autori pe teologul Constantin Necula de la Facultatea de Teologie 
din Sibiu, de a cărui cunoştinţă ne bucurăm şi ne simţim onorați, şi pe jurnaliştii 
Florin Bichir şi Romeo Petrasciuc, carte intitulată „Alegerea Patriarhului. 41 zile 
ale dezinformării”, de unde rezultă, chiar prin titlul ei, modul dubios al morții 
fostului patriarh. 

Chiar dacă scopul nu a fost atins pe deplin prin moartea celui mai înalt 
demnitar al Bisericii Ortodoxe Române, trebuie menţionat că mişcarea de slăbire 
a unității BOR nu a încetat, existând unele grupări dizidente chiar în cadrul 
BCOTVP. Astfel, anumite mitropolii ale „valahilor de pretutindeni” funcţionează 
în secret şi pe teritoriul României, mai ales în judeţul Suceava (la Dorna Arini 
şi Vatra Dornei, în ultima localitate menţionată stabilindu-se cu mai mulţi ani 
în urmă fieful grupării anarhice, Roua Dimineţii, unde trăiau în promiscuitate, 
într-o încăpere insalubră, mai mult de 50 de persoane), Constanţa, București, 
Lugoj, Găiești. Fenomen ce a atras atenția organelor de resort, SRI şi SIE, 
devenind subiect de analiză în cadrul CSAT. Spre exemplu, la Dorna Arini se 
adunau periodic pentru „slujbe secrete” şi instruire o serie de episcopate și clerici 
(unii cu funcții mari în BOR, la care disidenţa și ostilitatea faţă de ortodoxismul 
românesc le este în sânge), fiind împotriva principiului autocefalismului Bisericii 
Ortodoxe, păstorite de fostul patriarh, în scopul creerii unei imagini negative şi 
a respingerii din partea credincioşilor români, compromiţându-l prin pretinsele 
practici sodomiste săvârşite în anii tinereţii, de care sincer ne îndoim. 

Apariţia şi toleranța acestei grupări parareligioase de către conducerea BOR 
ridică mari semne de întrebare. Nu ni se mai pare ca a fi ceva normal faptul că 
arhiepiscopul Dobrogei, Teodosie şi-a construit un adevărat complex monahal, 
cu imobile gen motel, cu zeci de camere. În ce scop, se subînțelege dacă asociem 

acceptarea pătrunderii în ţară a acestei false biserică. Dar, ceea ce ni se pare de-a 
dreptul intrigant este faptul că un teolog ce aparţine grupării clandestine, Nikolai 
Viaceslav, cetățean al Republicii Moldova, a fost infiltrat în structura Patriarhiei 
BOR, îndeplinind diferite funcţii în unele sectoare de activitate, în departamentul 
„Învățământ” şi în sectorul „Relaţii Bisericeşti Externe şi Comunităţi Ortodoxe”. 

Ne putem da seama cu ușurință că numirea acestui individ în aceste structuri 
nu a fost întâmplătoare, poziția deţinută facilitându-i accesul la informații care să 
fie valorificate de BCOTVP, în scopul racolării unor credincioşi din parohiile și 
clerul ortodox, şi aşa atât de dezbinat, prin reînființarea Bisericii Greco-Catolice 
în Ardeal. Ne întrebăm retoric, dacă această grupare paracreştină are vreo legătură 
cu moartea subită a fostului patriarh Teoctist? Încă nu știm răspunsul rămânând 
doar la o presupusă supoziţie. 

Dacă vom urmări desfăşurarea evenimentelor, ne vom da seama că orice 
pretinsă întâmplare, nu este chiar întocmai. Vom pleca prin a prezenta faptul că 
acest înalt funcționar din cadrul Patriarhiei Române, Nikolai Viaceslav, a fost 
sprijinit în a accede în structura Patriarhiei de fostul consilier pe probleme de 
învățământ, Nicu Octavian, care în urma respingerii de la înscriere pentru media 
necorespunzătoare de către Facultatea de Teologie din Bucureşti, este admis la 
Constanţa de profesorul teolog, Nicolae Dură, unde păstoreşte arhiepiscopul de 
Dobrogea, Teodosie, care aşa cum am mai arătat, nu este străin de Biserica KGB, 
„puzzle-ul” prinzând contur. Drept recompensă, profesorul teolog Dură a primit 
titlul de „doctor honoris causa” în Ucraina. De la cine credeţi că că l-a primit? 
Tocmai de la „teologii valahi de pretutindeni”, mai precis, de la reprezentanții 
BCOTVP. 

Nu trebuie uitat faptul că în urma acelui denunţ legat de obţinerea 
frauduloasă a doctoratului, fostul patriarh l-a destituit, rămânând încă destui 
colaboratori interni care sprijină această mișcare destabilizatoare din cadrul 
BOR. Un asemenea caz, fie el şi incidental, demonstrează că unitatea Bisericii 
Ortodoxe a devenit tot mai fragilă, fiind atacată atât din interior cât şi din exterior, 
asemenea religiei creştine și creştinismului, alterându-i unitatea şi stabilitatea. 
De aceea, perspectivele sale, după cum vedea în continuare, sunt tot mai sumbre, 
chiar dacă numărul bisericilor - clădirilor se înmulţesc, în curs de construcţie fiind 
şi Catedrala Mântuirii Neamului, scopul pentru care se construieşte un asemenea 
edificiu grandios fiind străin ortodoxismului. Din păcate nu creşte şi numărul 
aderenţilor la cultele tradiționale, Biserica Ortodoxă şi biserica în general fiind 
tot mai decredibilizată de opinia publică. 

Așa cum am mai arătat, credinţa religioasă nu are o fundamentare cognitivă, 
ci mai mult experienţială, ceea ce este necesar dar nu și suficient, deseori practica 
doar măsoară intensitatea trăirii, neputând însă şi să o dezvolte. Ne punem 
întrebarea, cu cât este mai credincios un creştin practicant, care duminică de 
duminică merge la biserică, decât unul care se îndoiește de anumite adevăruri, 

asemenea evangheliştilor, care aşa cum se ştie, se deosebesc în relatarea unor 
evenimente factologice, neacceptându-le, contrazicându-se asupra veridicității 
lor istorice. Fapt ce a stimulat apariția atâtor culte, biserici denominaţiuni și alte 
organizații şi asociaţii religioase, conturând şi consolidând polimorfismul religiei 
creștine. 


VIII.2. PERSPECTIVA RELIGIEI CREȘTINE 
ȘI A RELIGIOZITĂȚII 


Vom încheia demersul analitic întreprins asupra creştinismului şi a formelor 
sale de manifestare prin unele reflecţii legate de perspectiva acestei religii, plecând 
de la unele premise obiective și subiective ce le configurează. Aşa cum am mai 
arătat, viitorul religiilor și bisericilor tradiționale nu este prea optimist, ele fiind 
afectate de procesul secularizării și prozelitismului protestant şi neoprotestant. 

Un rol important şi un impact negativ îl au grupările religioase anarhice, 
care nu numai că afectează omogenitatea cultelor religioase tradiționale, ci 
îndeplinesc un rol manipulativ în activitatea de prozelitism, fiind stimulate de 
starea de sărăcie cu care se confruntă cei mai mulţi credincioşi care se îndoiesc 
din ce în ce mai mult de adevărul revelat al Bibliei. 

Este ignorat nu numai adevărul biblic de inspirație divină, ci şi unele atribute 
ale divinității, cum ar fi atotputernicia, faptul că Dumnezeu este atât de mare şi 
de puternic încât nu poate fi înțeles pe deplin de mințile noastre finite și limitate. 
Ca atare, situându-se dincolo de posibilitățile de conceptualizare raţională, 
„scapă” de sub controlul logicii și rațiunii în general, neputând fi cuprins în vreo 
definiţie cuprinzătoare şi pretins exclusivistă. Cu alte cuvinte, dintr-o perspectivă 
catafatică (prin acceptarea recunoașterii atributelor divinității), Dumnezeu nu 
poate fi nici afirmat şi nici infirmat prin însuşirile Sale fizice, El reprezentând 
structura fundamentală a realităţii văzute şi nevăzute, deținând capacitatea unică 
asupra tot ceea ce există, fiind deasupra şi în toate, omului nerămânându-i decât 
şansa căutării şi apropierii lui Dumnezeu. De aceea, descoperirea Sa înseamnă 
şi descoperirea sinelui fiecăruia în care se regăseşte acea scânteie divină care 
ne conferă identitatea divină. Căutarea şi descoperirea lui Dumnezeu este cea 
mai sacră activitate umană, dincolo de cunoașterea Sinelui, cunoaștere limitată 
şi circumscrisă unor repere valorice şi adevăruri relative, şi nu a unor valori 
universale, reprezentate prin şi de către Dumnezeu. 

Asemenea atitudini contestatare şi de ignoranță față de Dumnezeu, în 
paralel cu supraestimarea rațiunii şi a omului, se constituie în premise reale ale 
procesului de laicizare și secularizare religioasă. Proces ce prezintă o vizibilă 
tendință de adâncire în prezent, şi cu o mare probabilitate în viitor. Prognozele 
asupra viitorului societăţii și religiei, care sunt intercondiţionabile, sunt dintre 
cele mai diferite şi deloc optimiste, predominând tendinţa redescoperirii Eului 

şi a puterii raţiunii în raport cu supraestimarea sacrului şi divinității. În acest 
context este supraestimat acel sentiment al împlinirii sinelui, pe fond materialist 
şi raționalist, devansând exclusivismul dogmatic al oricărei religii, în primul 
rând al religiilor tradiționale, printre care se regăseşte și religia creştină. Astfel, 
lumea „îmbracă” mai mult „haina” răului, păcatului şi a urii, decât cea a binelui, 
înțelegerii şi a iubirii semenului, cei mai mulţi oameni ai viitorului devenind robii 
Satanei și nu ai Mântuitorului, întreaga tehnologie contemporană servind acestui 
scop diabolic de înrobire a omului și rațiunii umane unor scopuri şi interese 
profane, dincolo de om şi de îndumnezeirea sa. 

Teza secularizării este tot mai prezentă şi cu atât mai accentuată în 
viitor. În mod paradoxal, ea se regăseşte și în cadrul unor teologi și teologii. 
A început cu teologul neoprotestant, Paul Tilich, în prima jumătate a secolului 
trecut, considerat fiind unul dintre teologii neoliberali şi primul dintre teologii 
existențialişti. Teologia sa, mai mult bazată pe filosofie şi politică, are la bază 
„metoda corelării” (cf. Kennet, O.G. şi Warren, S.B., în Educaţie creştină. Istoria 
şi filosofia ei), fiind o încercare de adaptare a revelației biblice la idealismul 
hegelian şi existențialismul modern. În acest scop Tilich era interesat să coreleze 
credinţa şi cultura şi să arate cum unele simboluri religioase se întrepătrund şi 
interferează cu întrebările fundamentale ale vieţii și istoriei. Dintr-o asemenea 
perspectivă teologia nu mai are un caracter exclusivist şi absolutist în ceea ce 
priveşte răspunsul dat la problemele fundamentale cu care se confruntă spiritul 
uman angoasat din zilele noastre în societatea modernă, devenită tot mai 
secularizată şi raționalizată, precum şi pretinsele adevăruri absolute - revelate, 
promovate şi susţinute de religia creştină. Astfel, prin intermediul reconvertirii 
simbolurilor creştine (definite ca ritualuri, narațiuni, figuri de sfinți, chiar ca 
idei, şi nu doar ca imagini vizualizate, cum se întâmplă în urma descoperirii 
peliculei cinematografice), Tilich incriminează și discriminează în același timp 
aceste simboluri, cum ar fi „Dumnezeu Creatorul” şi „lisus Hristos”, făcându-i 
responsabili de înstrăinarea față de noi înşine, de semeni și față de însuşi temeiul 
existenţei noastre, care este Dumnezeu. În acelaşi timp, aceste simboluri se fac 
vinovate de caracterul distructiv al lumii, punând în ultimă instanță în pericol 
existența umană. 

Pe o asemenea poziție existenţilistă se situează şi teologul german Rudolf 
Bultmann, acesta considerând că filosofia existenţialistă oferă o descriere 
conformă cu diagnoza cea mai profundă a existenței umane, cea oferită de Noul 
Testament (cf. D.Ford, „Teologia”). După Bultman, izolarea față de Dumnezeu, 
adică secularizarea religioasă, ar avea drept cauze realitatea socială şi naturală, 
în mod deosebit sărăcia endemică şi polarizarea socială. Decalajele nepermis de 
mari dintre unii indivizi, ţări şi continente, prin insecuritatea oferită, ceea ce îl 
face pe om să-și limiteze potenţialul pozitiv - iubirea - am spune noi -, în vederea 

găsirii acelor mijloace şi forme de securitate, izolându-ne astfel de semenii noştri 
şi chiar faţă de Dumnezeu. 

Societatea românească postdecembristă se constituie într-un exemplu 
edificator din acest punct de vedere, românii devenind tot mai izolați şi 
individualizați, unii - din păcate cei mai mulți, fiind preocupaţi mai mult de grija 
zilei de mâine, iar alţii de îmbogăţire, ignorând grijile celorlalţi. În acest context 
social devin mai răi şi mai intoleranți, adâncindu-se sentimentul frustrării și al 
neîndreptăţirii unora faţă de alţii. În mod paradoxal, responsabilitatea şi vina sunt 
atribuite de cei mai mulți indivizi lui Dumnezeu, ca sursă a acestor nedreptăți 
şi inegalităţi sociale, a răului şi necazurilor cu care se confruntă cei mai mulți. 
Incriminare regăsită mai mult în religia iudaică decât în creştinism. 

Revenind la procesul propriu-zis al secularizării, trebuie subliniat faptul că 
acest proces a mers atât de departe încât s-a ajuns până la proclamarea morții lui 
Dumnezeu, devenit tot mai conștientizată şi actualizată celebra sintagmă a morții 
lui Dumnezeu - „Dumnezeu a murit”, avându-l, după cum se ştie, ca autor pe 
filosoful german Fr. Nietzsche. 

Legat de conţinutul și formele de manifestare ale acestui proces 
contemporan, semnalăm apariția în anul 1966 a cărții lui Thomas J.J. Altizer, 
intitulată în mod sugestiv „Radical Theology and the Death of Good” (Teoria 
radicală și moartea lui Dumnezeu), lucrare de strictă actualitate în societatea 
contemporană tot mai secularizată. Prin moartea lui Dumnezeu nu trebuie înțeles 
sensul propriul al sintagmei, ci sensul figurativ al acesteia, adică supraestimarea 
Eului şi a cunoaşterii de sine. Mai bine zis ieşirea din sine spre lume şi cosmos, 
fără teama față de Dumnezeu, omului fiindu-i acceptat orice, implicit negarea 
autorităţii şi puterii divine. 

Din păcate ieşirea din sine nu se realizează prin iubirea celorlați, prin 
atitudini solidare, ci mai mult prin atitudini solitare, adică prin iubirea de sine, 
fiecare devenindu-şi suficient sieşi, fără să mai fie interesat de ceilalți, astfel 
că iubirea creştină devine ceva iluzoriu şi nu o realitate susținută de religie şi 
credincioşi. Este ignorat atât preceptul creștin, al iubirii semenului, cât şi cel 
psihologic, afirmat încă din antichitate de Aristotel, care considera că „intelectul 
nu realizează nimic prin sine însuși”. Adevăr confirmat tot mai mult de ştiinţă, 
în mod deosebit de psihologie, și validat de practica social-istorică, sursa răului 
fiind regăsită în acest Eu supravalorizat și prin care s-a încercat substituirea lui 
Dumnezeu prin acel „deces” divin nietzschenian. Dacă în mod teoretic ar fi 
acceptat un asemenea sfârşit fatal al lui Dumnezeu, atunci puterea şi mai ales 
autoritatea divină ar fi în continuă scădere, ceea ce în mod logic înseamnă că şi 
influenţa bisericii şi a credinței religioase vor fi diminuate. 

Biserica va rezista acestui val al secularizării doar în măsura în care 
teologia îi va rezista acestuia, devenit uneori ucigător pentru unii credincioşi. De 
aceea trebuie să acordăm credibilitate textului revelat înscris în Sfânta Scriptură 

şi nu realității înconjurătoare, ademenitoare şi ispititoare. Aşa cum se arată în 
lucrarea „The Church in the Intermediate Future, Christianity Today”, apărută în 
anul 1979 (citat preluat de noi lucrarea „Educaţia creștină”, p.340), „Pe măsură 
ce Biserica intră în confruntare mai directă cu societatea seculară, se vor crea 
condiţiile pentru persecuție. Atunci va fi doar o chestiune de timp şi de intensitate 
şi Biserica va intra din nou sub o persecuție susținută şi sistematică. Biserica 
familiei lui Dumnezeu poate fi invitată, încurajată sau chiar constrânsă să stea 
laolaltă. Atunci Biserica va fi un ghetou de influență divină - izolată, efectul 
său de soare şi lumină va fi neutralizat”. Din citatul reprodus după Ted Ward 
se pot desprinde mai multe idei legate de viitorul religiei în aceste condiţii ale 
intensificării procesului secularizării. 

Esenţa procesului şi a impactului indus în plan religios constă în diminuarea 
autorităţii puterii bisericii, ceea ce în vederea revigorării instituţiei şi a influenţei 
sale, impune intensificarea „persecuţiilor” - canoanelor, am spune noi, într-un 
limbaj mai adecvat şi tolerant, a disciplinei religioase, prin tot ceea ce se 
întreprinde în Biserică, încât această instituţie să nu se mai piardă în efemeritate 
şi subiectivism, ca să nu spunem interese unilaterale, de ordin dogmatic și nu 
numai, ci să promoveze exclusiv adevărul biblic şi puterea lui Dumnezeu, ca 
putere absolută şi nenegociabilă în raport cu adevărul subiectiv împărtăşit de 
o religie sau alta. Doar atunci Dumnezeu poate „muri” când este revendicat 
de o religie superioară în raport cu alta, ignorându-se că atât adevărul, cât mai 
mult Dumnezeu este unul singur, doar oamenii percepându-l în moduri diferite, 
în raport cu religia şi gradul de apartenență al acestora la una din doctrinele 
şi dogmele religioase promovate de o religie şi instituție religioasă, cum este 
Biserica. De aceea Dumnezeu poate „muri” doar în conştiinţa limitată a unora, 
nu şi ca realitate imperceptibilă şi incomprehensibilă. El este principiu creator, 
necreat, neschimbător şi nemuritor, dincolo de noi şi rațiunea noastră limitată. 

De unde concluzia că realitatea proprie a lui Dumnezeu nu e similară şi 
cu atât mai puţin substituibilă altor realități efemere și create, Dumnezeu fiind 
deasupra lor și nu în ele. Din acest punct de vedere, teologii au formulat numeroase 
distincții şi particularităţi gnoseologice (în scop cognitiv putând fi creată o 
adevărată metodologie şi epistemologie teologică) pentru modul în care trebuie 
exprimată această diferență fundamentală. Ideile acestora se referă la încercarea 
de a exprima unicitatea Sa (ipostaziată în creştinism) în termenii aseității 
(proprietate desemnată prin faptul că Dumnezeu își este sieşi suficient sub raport 
ontologic, „Eu sunt”, ceea ce se traduce prin a fi realitate unică a oricărei sursă 
existențială, adică se află în ea însăşi, de unde principiul panteismului spinosian), 
ai libertăţii, iubirii, bunătăţii, eternității, puterii nemărginite, frumosului, gloriei, 
simplităţii, comunicării de sine, ai generativităţii - distrugerii şi regenerativității 
- n.n. (cf. D. Ford, op cit.p. 51). 

Fără intenția unei limitări de ordin epistemologic, împreună cu filosoful 
şi teologul Anselm de Canterbury, am putea afirma că Dumnezeu este „cel față 
de care «mai-marele» nu poate fi conceput”. Ideea regăsită şi la Bonaventura, 
care îl asocia pe Dumnezeu acelorași parametri cantitativi şi calitativi, similari 
teologului citat. În plus de acesta, care supraestima atributul „mai-mare”, l-a 
adăugat pe cel de „mai bun”, ca atribut de ordin moral, și care din păcate prin 
procesul seculartizării şi pragmatismului scientizat devine tot mai irelevant, şi 
de „neconceput”, intensificând acest proces secularizant, desemnat prin tendința 
de rupere a omului de religie, transcendență şi credință, în favoarea omului, 
imanențţei şi raţiunii. 

Tendinţele secularizării, indiferentismului religios şi cel al pervertirii 
mesajului şi trebuinţelor religioase autentice se fac tot mai evidente şi în sânul 
creştinismului, mai ales în țările puternic dezvoltate. Într-un asemenea context 
socio-economic şi cultural devine mai mult decât relevantă analogia dintre 
evoluţia socială și nivelul trebuințelor religioase, analogie realizată de sociologul 
Jean Vernette. Făcând referință, sub raport temporar la acest început de secol și 
mileniu, arăta că „omul modern se trezeşte într-un supermarket religios”, ceea 
ce înseamnă că religia a devenit un „bun de consum” care satisface trebuințe 
religioase strict individuale, în raport cu opțiune fiecăruia. Într-un studiu privind 
religiile în Europa, profesorul Davies Brian, de la Universitatea britanică Exter, 
concluziona oarecum sceptic: „Din tot ce li se oferă, oamenii aleg şi mestecă”. 

Dintr-o asemenea perspectivă a liberului arbitru, discriminării şi alegerii, 
omul modern se află la răscrucea dintre emoția religioasă şi rațiune, dintre morală 
şi pragmatism. De cele mai multe ori opțiunea aleasă este îndreptată spre valorile 
efemere, bunuri materiale şi de consum, substituind emoția şi mesajul religios 
acestora. O asemenea imagine modernă a comerțului cu articole religioase este 
regăsită şi în unele super-hiper-marketuri şi la noi. Aşa cum relatează cunoscutul 
jurnalist - teolog Cristian Tabără în revista „Credinţa” (Nr. 2/2005, în aceste 
magazine se vând „Moş Crăciuni” împăiaţi, împăpuşaţi, frustrând copiii de acea 
surpriză cu acel unic şi „adevărat” Moș Crăciun şi de bucuria prilejuită cu această 
ocazie a nașterii Domnului, ca emoție unică din acei ani ai copilăriei. 

Mai mult decât atât, pentru ca vânzările prin cash and carry, unele 
religii studiază tehnici de vânzare pentru a-și face serviciile mai atrăgătoare, 
bisericile plătind mii de dolari pentru firmele de consultanţă religioasă, biserica 
devenind o „investiţie profitabilă”. Aşa au apărut „supermarketurile religioase” 
şi „megabisericile” care s-au adaptat la economia de piață, multe dintre ele 
desfășurând pe lângă activitățile religioase cultice şi activități comerciale 
profitabile. În acest sens apelează la publicaţii de profil comercial, precum „The 
Wall Stret Journal” şi „The Economist”, reviste care arată că megabisericile 
au adoptat asemenea „servicii complete pentru trup şi suflet”. În acest scop au 
fost create adevărate complexe bisericeşti în care pe lângă biserici se găsesc 

şi restaurante, cafenele, saloane de înfrumusețare, saune şi săli de sport, astfel 
într-un sincretism funcțional, coabitează utilul cu plăcutul, arta cu religia, într-un 
cuvânt, sacrul cu profanul, sau poate chiar Dumnezeu cu diavolul. 

În acestmod, Evanghelia adevărată, care predispune spre supunere, sacrificiu, 
eforturi, credință nelimitată, sărăcie şi bogăţie sufletească, devine o „Evanghelie 
a prosperității”, care are o priză mai mare la public, mai ales la publicul american, 
unde aşa cum spune un sociolog american, „Bisericile americane nu-i judecă pe 
oameni, ci îi liniștesc”, devenind tot mai pragmatice şi implicate în cotidian. În 
America Latină a apărut o așa-numită „mişcare a evangheliei” care cuprinde mai 
multe religii, mișcare fundamentată care promovează în acelaşi timp, „teologia 
eliberării”, ca mijloc de protest împotriva sărăciei în care trăiesc mulți catolici 
din acest grup de țări latine. 

Un asemenea fenomen al religiei catolice este regăsit şi în Italia, unde 
aşa cum remarca un publicist într-o publicaţie italiană de prestigiu, „Italienii îşi 
croiesc o religie potrivită stilului lor de viață”, şi „iau de la papă numai ce le 
place”, şi nu tot, diminuând acel principiu al infaibilității Suveranului Pontif, 
ceea ce înseamnă că liberalismul a pătruns chiar şi în religie, fiecare crezând ceea 
ce vrea, şi nu ceea ce spun teologii. 

Dispariţia treptată a simbolurilor şi semnificaţiilor religioase, pe fondul 
mecanismului desemnificării şi resemnificării acestora, în favoarea trăirilor şi a 
interpretărilor hermeneutice prin intermediul globalizării spirituale şi culturale, 
va disloca în mai mare măsură ritualul cultic religios cu caracter naţional și 
particular. Se va ajunge probabil la teoreme și postulate, axiome, judecăţi şi 
raționamente uşor demonstrabile, din care va dispare fiorul metafizic ce însoţeşte 
credinţa şi trăirile religioase adevărate. 

Dacă e să ne referim la acest personaj pitoresc şi misterios apărut în cadrul 
sărbătorii creştine, legat de naşterea lui lisus Hristos, care este sau mai bine zis a 
fost Moş Crăciun, este posibil ca nu peste mult timp să se ajungă să comunicăm 
„on - line” cu acesta, sau asemenea servicii, cum se întâmplă deja, să fie îndeplinite 
de crăciunițe, care așa cum se poate observa, şi-au făcut deja apariția pe piața 
muncii, intrând în nomenclatorul profesiilor, dincolo de semnificaţia simbolică 
atribuită acelui „moş” care nu mai corespunde cu capitalul de imagine, necesar 
unor afaceri prospere, astfel că prin asemenea artificii ritualice va dispărea din 
memoria afectivă emoția şi surpriza așteptată de copii cu ocazia acestei mari 
sărbători creştine legate de nașterea Mântuitorului. 

Vom ajunge să înțelegem că sub raport ştiinţific rugăciunea este benefică 
pentru individ mai mult din punct de vedere psihoterapeutic, şi să-l interpretăm pe 
Iisus Hristos drept model uman - brend, ca să nu spunem trend, care încorporează 
în el simboluri greu decelabile în plan rațional şi uman, în afara modelului trinitar 
- al Sfintei Treimi. Toate aceste metamorfozări perceptiv-evaluative erodează 
puterea religioasă şi ecleziastică, viitorul acesteia fiind destul de sumbru din 

acest punct de vedere, putându-se prefigura și reconfigura doar prin credință şi 
prin religie, adică prin iubire, după cum ne învață Mântuitorul, și după cum în 
mod apodictic prognoza A. Malraux posibila existenţă a acestui secol şi mileniu, 
doar prin existenţa religiei şi credinţei, fiind sumbru prefigurat de profeţii biblici, 
validat tot mai mult de realitatea contemporană cu nuanţe apocaliptice tot mai 
evidente. 

Singura cale de a scăpa din acest viitor plin de insecuritate globalizată, este 
reîntoarcerea la credință şi Dumnezeu. Doar prin credință şi iubire vom putea 
salva specia umană, supusă ispitei satanice într-un mod nelimitat. În acest scop am 
scris această carte plină de reflecții asupra condiţiei noastre divine, demonstrând 
că omul nu se împlineşte ca om decât prin credință şi înțelepciune, prin iubire 
nemărginită, ca izvoare nesecate ale puterii noastre ce-şi au emergenta în puterea 
infinită a divinității, şi de care este nevoie în scopul menținerii existenţei şi a 
devenirii noastre după chipul și asemănarea cu Dumnezeu. 

Asemănare ce confirmă emergenţa şi existența noastră duală, de fiinţe 
raționale cu ascendenţa în divinitate, existând într-un asemenea plan ontologic 
ce realizează această natură imanentă şi transcendentă, ca ființe sociale create şi 
devenite, astfel că din obiect existențial, omul a devenit subiect care acţionează 
asupra propriei sale deveniri, scopul său fundamental nefiind altul decât cel al 
apropierii sale de Creator, reconfirmând natura sa divină prin tot ceea ce face şi 
gândește, sensul devenirii sale constând în Mântuire şi Îndumnezeire. 

